
Bevezető 


A magyar történetírás története - múltunk olyan részlete, amelynek 
körüljárása, tüzetesebb megvilágítása nélkül aligha tudna tájékozódni az 
olvasó e kötetben. Talán azért tetszhet olyan szokatlannak a téma, mert az 
elmúlt száz évben történetírásunkról nem született összefoglalás. Magam is 
meglepődtem, amikor összeállítottam a rendelkezésre álló historiográfiai 
munkák jegyzékét. A szakirodalom rendkívül hiányosnak bizonyult. 


Maga a hiány jellemző. Jellemző a társadalomra, amely a történetírás 
termőtalaja, s természetesen magára a történetírásra is. Azonnal tetten 
érhetjük a magyar történetírás egyik sajátos vonását: megszületésétől máig 
tartó érdektelenségét az elméleti megközelítések, a fogalmi tisztázások 
iránt. Ha mégis kísérletet akarunk tenni az összefoglalásra, elemi kötelesség 
az olvasóval szemben éppen ezeknek a fogalmi kérdéseknek a tisztázása. 


Mindenekelőtt magának a tárgynak a meghatározása: a magyar történetírás 
története. Másképpen megfogalmazva a magyar történettudomány története. 
De vajon azonos dolgokról van-e itt szó? A kérdés egyáltalában nem 
akadémikus. Ma ugyanis már éles és jól látható határvonal húzódik a 
történettudományi munkák és a nem történettudósok által készített 
különféle történeti tárgyú írások között. Ha valaki megírja emlékiratait, nem 
történettudományi munkát tesz közzé, bár olyan művet ír, amelyet 

a történetírók felhasználhatnak. Történetírói alkotáson ma azokat az 
írásokat értjük, amelyeket a történettudomány eszköztárában, módszereiben 
ismerős és járatos emberek alkotnak, függetlenül attól, milyen írói 
kvalitással rendelkeznek. 


Ez nem mindig volt így. A történettudomány kialakulásáról csak azóta 
beszélhetünk, amióta megszülettek azok a módszerek, amelyeknek 
elsajátítása nélkül a szerző nem lehet történetíró, vagyis amióta a 
történelmet nem lehet sajátos szakképzettség nélkül írni. Korábban, az 
önálló történettudomány létrejötte előtt ilyenfajta megkülönböztetést nem 
lett volna érdemes tenni. Tanult emberek voltak természetesen, akik 
valamilyen okból történetírásra adták a fejüket, de képzettségük nem volt 


sajátos, csupán általános műveltséggel rendelkeztek. Akkoriban 
minden művelt emberből lehetett, s lett is történetíró, aki a múlt vagy annak 
valamelyik részlete iránt érdeklődött. 


Ma a történettudomány egész rendszere sokkal szélesebb, átfogóbb terület, 
mint amelyet a történetírás fogalma korábban takart A 
történettudományba beletartoznak a tudomány különféle sajátosságai, 
technikája és technológiája, amelyet - jó esetben - elsajátíthat az, aki ezt a 
speciális szakot tanulmányozza az egyetemen. A történettudomány 
fogalmába tartoznak azok az intézmények, amelyek arra hivatottak, hogy 
szolgálják a történettudósok képzését, majd pedig kutatói és 

történetírói működését, az egyetemi szemináriumoktól a múzeumokig, 
levéltárakig, kézirattárakig, kutatóintézetekig. Mindezzel vagyis a magyar 
történettudomány történetével ebben a munkában csupán érintőlegesen 
foglalkozunk, bár nem tekinthetünk el a szűkebben vett szakmai 
kérdésektől sem, mert nélkülük mondanivalónk nem lenne érthető. 
Alapvető feladatunknak azonban a történetírás történetét tekintjük, vagyis 
elsősorban a történeti munkákkal, az azokban érvényre jutó szellemiség 
formálódásával ismertetjük meg olvasóinkat. 


A magyar történetírás megszületése óta nagyjából azokon a szakaszokon át 
fejlődött, amelyek az európai történetírásban megfigyelhetők. Vannak 
azonban olyan sajátos vonásai, amelyek több tekintetben megkülönböztetik 
attól. Ezeket sem árt szemügyre venni. 


Az első mindjárt abból következik, hogy a magyar történetírás viszonylag 
későn jött létre. Keletkezése egészen pontosan nem datálható, nagyjából a 
11. század második felére, ezen belül az 1070-80-as évekre tehetjük. Ekkor 
már a feudális Európában mintegy öt-hat évszázada formálódott azoknak a 
népeknek a történetírása, amelyek történetírásunk számára mintát 
nyújtottak, formai és tartalmi tekintetben egyaránt követendő példaképet 
jelentettek. Magából a történeti fejlődés megkésettségéből adódik a magyar 
történetírás viszonylag késői jelentkezése, ebből következik azután az, hogy 
mind mondanivalójának elméleti tartalmát, megformálásának módjait, mind 
pedig később a történeti kutatás módszereit tekintve a magyar történetírás 
sohasem volt eredeti, a történetírói módszereket, eljárásokat, a történetírást 
meghatározó elméleti (ma úgy fogalmaznánk: 


történetfilozófiai) előfeltevéseket tulajdonképpen készen kapta a fejlettebb 
európai történetírásoktól. Ebből eredeztethetjük mindmáig tartó 
érdektelenségét a történetfilozófiai és módszertani kérdésfeltevések iránt. A 
magyar történetírás, majd később a történettudomány nem eredeti, hanem 
másodlagos fejlődés terméke, utánzó, nyomon követő. Mindmáig alig van 
önálló, eredeti történetírónk. Történetírásunk sohasem, vagy nagyon ritkán 
küzdött meg történetfilozófiai kérdésekkel, módszertani megfontolásokkal. 
Készen kapta azokat, s azonnal alkalmazhatta a maga 

közvetlen gyakorlatában. Ebből természetesen adódik, hogy az egyes 
tudományos, történetfilozófiai irányzatok, módszerek, műfajok igen ritkán 
jelentkeznek a maguk letisztult formájában. A magyar történetírás többnyire 
eklektikus, művelői egyszerre több külföldi irányzatnak, iskolának a 
módszereit, filozófiai megalapozottságát követik és alkalmazzák. Ez azt 
jelenti, hogy legtöbb történetírónk elméletileg nem volt eléggé müveit, 
ugyanakkor azonban komoly előnyökkel járhatott. Történetíróink több 
irányzat jó módszereit, történetfilozófiai alapelveit érvényesíthették, 
ötvözhették, ugyanakkor elkerülhették azok sokszor egyoldalú megoldásait, 
módszereit. 


Ugyancsak a Viszonylag késői indulás az oka, hogy a középkori európai 
történetírás vezető műfaja, a krónika (eredetileg tulajdonképpen 
világkrónika, hiszen a történetírás a nyugat-európai népeknél elsődlegesen 
ebben a formában bontakozott ki) és vele párhuzamosan az évkönyv csak 
nagyon kevéssé honosodott meg Magyarországon. A középkori magyar 
történeti műfaj a gesta és a legenda, azaz egyszerre jelentkezik a magyarság 
történetére, annak valamelyik szakaszára koncentráló gesta és a szentek 
(nálunk elsősorban a szent királyok) életét bemutató életrajzi műfaj, 

a legenda. Ennek a műfaji sajátosságnak részben a történetírás késői 
megjelenése az oka. Amikor a magyar történetírás megszületik, Nyugat- 
Európában már nemcsak a krónika van jelen, hanem a gesta és a biográfia 
is. De legalább ezzel egyenértékű oka e jelenségnek maga a késői indulás, a 
feudalizmus késői és sok sajátos vonást felmutató meggyökerezése, vagyis 
a magyar társadalomfejlődés sajátosságai. Aránylag kevés az egyházi 
szerzetesrend, kevés a képzett, művelt ember, s kicsi az az anyagi bázis, 
ami biztosíthatná a többirányú, többműfajú történetírás kibontakozását. A 
királyi udvar, az államigazgatás és néhány kolostor adja az anyagi és 
szellemi bázisát a magyarországi történetírásnak, s ez túlságosán kevés 


ahhoz, hogy a történetírás sokágú, többműfajú lehessen. Nincs elegendő 
anyagi alap szélesebb, népesebb történetírói gárda felneveléséhez, 
kibontakozásához. Ez a sajátossága a magyar történetírásnak, az tudniillik, 
hogy nem túlságosan népes maga a történetírói gárda, máig 

rányomja bélyegét a magyar történetírás és történettudomány fejlődésére, 
következményeit mind erőteljesebben érezzük. 


Az előzőek folyománya a magyar történetírás egy újabb sajátos vonása, az 
ugyanis, hogy a munkák zöme viszonylag sokáig nem magyarul, hanem 
latin nyelven születik. A nemzeti nyelv a legnemzetibb tudományban, a 
történetírásban aránylag későn jelenik meg, a 16. században, de általánossá 
csupán a 19. században válik. A latin, mint a tudomány nyelve szerte 
Európában sokáig megmarad, ebben önmagában nincs semmiféle sajátos 
magyar vonás. De Nyugat-Európában a nemzeti nyelvek a történetírásban 
sokkal előbb jelennek meg, mint nálunk, a történetírók sokkal 

korábban kezdenek németül, angolul, vagy franciául írni, mint nálunk 
magyarul. Az ok kézenfekvő: Nyugat-Európában sokkal szélesebb 
közönsége volt a történetírásnak, ez a szélesebb közvélemény azonban nem 
tudott latinul. A sokkal szűkebb hazai olvasótábor, a királyi udvar, a 
főnemesség és az egyházi vezetők azon szűk csoportja, amelynek 
érdeklődését Magyarországon a történetírásnak kielégíteni kellett, 

jóval körülhatároltabb, de megfelelően művelt volt ahhoz, hogy nálunk a 
történetírás nyelve még évszázadokig a latin maradhasson. 


S itt mindjárt érinteni kell a nyelv kérdését: a magam részéről a magyar 
történetírás részének tekintem mindazok tevékenységét, akik műveiket 
latinul írták, akkor is, amikor már egyébként a magyar volt a történetírás 
meghatározó nyelve. Ugyanakkor nem foglalkozom azokkal a 
történetírókkal, akik a Magyarország keretei között élő nem magyar népek 
valamelyikének történetéről írtak, a saját anyanyelvükön. Ennek elsősorban 
nyelvi indokai vannak, bár nem csupán azok. Nem olvasok 

románul, szlovákul, horvátul vagy szerbül, s ha már velük illetve 
munkáikkal nem foglalkozom, így kell cselekedni az erdélyi szászok 
történetírásával is. Mindez azonban csak annyiban érvényes, amennyiben 
ezeknek a népeknek a történetírói saját népük múltjával foglalkoznak. Ha 
személyükben vagy tevékenységük révén részei a magyar történetírásnak, 
úgy magától értetődően helyük van e munkában. 


A latin nyelv késői használatából is következik, hogy a magyar történetírás 
és a magyar nép történeti tudata között mélyebb szakadék tátong, mint 
amihez másutt, elsősorban Nyugat-Európában hozzászoktunk. Ennek 
részben az az oka, hogy a kereszténység késői felvétele miatt sokáig 
megőrződtek a pogány eredet- és mondavilág elemei, s tartósan beépültek a 
nép történeti tudatába. A sajátos magyar társadalomfejlődés az oka annak, 
hogy nálunk a nép történeti tudatának mélyebb rétegeit alkotják olyan 
elemek, amelyek annak idején elsősorban a nemesség vagy annak egyes 
csoportjai körében alakultak ki és azután idővel eljutottak a 

paraszti tudatvilágba is (a hun eredet kérdése stb.). Máskor a tudományos 
történetírás és a nép történeti tudata között azért húzódik mély árok, mert a 
tudományos történetírás olyan variáns mellett döntött, amelyik a nép 
történeti hagyományaival szemben állt. Így volt ez például Zrínyi Miklós 
halálával, vagy sok olyan esetben, amikor a nép politikai érzelmei más 
megoldást sugalltak, mint amit a tudomány mondott. Hasonló 

jelenségek természetesen minden népnél előfordulnak, a magyar 
történetírás azonban talán nagyobb távolságra van a nép történeti tudatától, 
mint az a legtöbb nagy európai népnél megfigyelhető. A magunk részéről e 
helyütt nem foglalkozunk a népi történeti tudat eme sajátos 
megnyilvánulásaival, azokat nem tekintjük a történetírás részének, 

akkor sem, ha nem egy téves nézetről tudjuk, korábbi századok történetírása 
a hibás a téves, ha úgy tetszik, nemesi történeti tudat kialakulásában. 
Sikeres irodalmi alkotások mindenhol hasonló jelenségeket szültek, s bár 
olykor megelőzték a történetírást, mégsem tekinthetők alkotó részének. Mi 
sem tekintjük annak a nép történeti tudatának ezeket az elemeit, vagy az 
írók, s más laikusok által megformált történetfelfogást. 


Mindezzel nem kívánjuk szembeállítani a történetírást a történeti tudattal. 
Csupán jelezzük magát a jelenséget, s arra hívjuk fel a figyelmet, hogy sok 
oknál fogva a szakadék a kettő között nálunk jóval szélesebb és mélyebb, 
mint a legtöbb nyugatvagy közép-európai népnél. Ennek azért van 
jelentősége, mert a szépirodalomba sokszor éppen a népi tudatnak azok az 
elemei kerültek át, amelyek a legkövetkezetesebben ellenálltak a történeti 
kutatás eredményeinek, amelyek tehát még akkor is megőrizték 
álláspontjukat, amikor a tudományos kutatás már régen megcáfolta azokat. 
S ebben nagyon nagy szerepe volt az 1867-1918 közötti évtizedeknek, 
amikor a történetírás tudományos eredményei különösen erőteljesen 


keveredtek érzelmi motívumokkal, amikor talán a legtávolabbra került 
egymástól a nemzeti történetírás és a nemzet történeti tudata. 


KKK 


Itt kell még néhány, e kötet tematikával összefüggő részletet érintenünk. 
Nagyon jó lett volna, ha az egyes történetírók történetszemléletét idézetek 
révén a saját szavukkal mutathattuk volna be. Ezt az adott terjedelem nem 
tette lehetővé. Szintén terjedelmi okok miatt vált elkerülhetetlenné, hogy 
csak a legkiemelkedőbb történetírókkal foglalkozzunk. 


Elsősorban terjedelmi okok miatt kényszerültünk más korlátozásokra is. A 
történetírás néhány ágával, így az egyetemes történeti összefoglalásokkal 
kevéssé foglalkoztunk. Ez különösen a magyar ókortörténeti kutatásokra 
érvényes, amelyek sokkal szélesebbek annál, mint amit bemutathattunk, 
hiszen szinte kizárólag a Kárpátmedence ókortörténetére vonatkozó 
kutatásokat érinthettük. A nemzetiségek történetírásának mellőzéséről már 
szóltunk, meg kell azonban említeni azt is, hogy -ugyancsak elsősorban 
terjedelmi okokból - nem foglalkozhattunk a határainkon kívüli magyar 
történetírás bemutatásával. Az 1945 utáni évtizedekben ez a magyar 
történetírói tevékenység kiszélesedett, áttekintésére majd külön kötetben 
kell visszatérni, amit az tesz nyomatékosan szükségessé, hogy az 
egységesség kedvéért lemondtunk az 1918 után elcsatolt területek magyar 
történetírásának a bemutatásáról, nem utolsó sorban azért, mért a 
csehszlovákiai, romániai és jugoszláviai magyar történetírás 

áttekintése önmagában kitenne egy vékonyabb kötetet. 


E könyv kéziratát 1990-ben írtam, gyakorlatilag 1989-cel zártam le. Úgy 
hiszem, így igazán kerek, ezért nem változtattam rajta. 


Annak idején, 1954-ben, még egyetemi hallgatóként Pamlényi Ervin csinált 
kedvet nekem ahhoz, hogy a történetírás történetével foglalkozzam. 
Kötelességet teljesítek tehát, amikor az ő emlékének szentelem ezt a rövid 
összefoglalást. 


1995. június 


1. A középkori magyar történetírás 


1.1 Az európai történetírás a középkorban 


Amikor a magyar törzsek birtokukba vették a Kárpát-medencét, majd a nép 
az Árpádok vezetésével megkeresztelkedett, s létrehozták a magyar államot, 
a magyaroknak még nem volt történetírásuk. Nem mintha nem ismerték 
volna az írást, a rovásírás is alkalmas lehetett volna arra, hogy megörökítse 
a történetírók mondanivalóját. Európai értelemben vett történetírással 
azonban a magyarság nem rendelkezett. 


Volt természetesen történeti tudata a népnek, aminek konkrét 
megnyilvánulási formája a szájhagyomány. Számos olyan történet keringett 
a magyarság körében szájról szájra, apáról fiúra, amelyek a magyar nép 
eredetével foglalkoztak, történetének különféle eseményeit örökítették meg. 
Ezek a mondák, eredetmítoszok jelzik számunkra a nép érdeklődését a 
múltja, vagy annak fontosabb eseményei iránt. A különféle mondákat, 
mítoszokat azonban nem nevezhetjük történetírói alkotásoknak, még akkor 
sem, ha ma már tudjuk, hogyan őrződtek meg ezek a mítoszok. 

A magyarságnak is voltak énekmondói, akik az élőszóbeli hagyományokat 
őrizték és gondoskodtak ezeknek az előadásáról. Nem csupán a 
szájhagyományra, hanem az énekmondói mesterségre is érvényes, amit az 
előbb mondottunk: apáról fiúra szállt. A regös, az igric (latinul ioculator) 
az, aki kielégítette a szághagyományok, a mítoszok és mondák iránti 
érdeklődést. Kisebb közösségeknek énekelték történeteiket, 

olykor módosítva rajtuk. Figyelembe vették a helyi igényeket, azt a 
környezetet, amelyben "műsorukat" előadták. 


Ezek a történetek azonban, amelyeket a regősök vagy igricek előadtak, nem 
történetírói alkotások. Legalábbis abban az értelemben nem azok, amint 

Európában a történetírást értelmezték. Hogy megérthessük, mi a különbség, 
meg kell ismerkednünk az európai értelemben vett történetírás létrejöttével. 


A mítoszban mindig az emberen túli felsőbb hatalom szándéka érvényesül, 
akár valamilyen eredetmítoszról, akár más eseménysorozat megörökítéséről 


van szó. Amíg az emberi cselekedetek mögött a túlvilági erők 
érvényesülnek, akkor sem beszélhetünk történetírásról, ha megtörtént 
eseményt örökített meg. Azok az egyiptomi, mezopotámiai vagy más 
szövegek, amelyek ezeknek a népeknek a történetére, annak egy-egy jól 
megfogható eseménysorozatára vonatkoznak (mondjuk egy 

hadjárat leírására), mindaddig a mítosz kategóriájába tartoznak, amíg ez a 
felfogás érvényesül bennük. Amíg a fáraó kezét az istenek mozgatják, addig 
nem lehet szó európai értelemben vett történetírásról. Nem csupán a 
szájhagyomány kezelhető tehát mítoszként, hanem az írásban megörökített 
eseménysorozat is, ha ilyen szemlélet húzódik meg mögötte. A 
legeklatánsabb példa talán a homéroszi eposz: igazolhatja utólag a 
tudomány a legteljesebb mértékben az Iliász eseménysorozatát, azaz a 
trójai háború tényét, azzal, hogy Schliemann megtalálta Irója romjait, — a 
görög eposz mégsem történetírás. 


Nem véletlen azonban, hogy a történetírás éppen a görögöknél született 
meg. A görögség hozta létre ugyanis azt a közeget, amelyben ez 
megtörténhetett: a demokratikus poliszt. A görög városállamok sokasága 
volt az az ideális terep, ahol a történetírás kialakulhatott. Ezek a 
városállamok meglehetősen kicsik voltak, bennük a történetíró akár 
személy szerint ismerhette mindazokat, akik a történelmet csinálták, 

az egész vezetőréteget. Másrészt a demokratikus poliszban kézenfekvő volt, 
hogy az emberek maguk alkotják a történelmet, egyéniségük, alkatuk, 
személyiségi jegyeik, politikai és egyéb céljaik, társadalmi és gazdasági 
érdekeik azok, amelyek meghatározzák a történések mögött meghúzódó 
okokat. Az ázsiai despotikus társadalmakban ilyenféle megfontolás nem 
vetődhetett fel. Az egyén túlságosan alárendelt helyzetben volt az uralkodó 
hatalommal, s rajta keresztül a földöntúli erőkkel szemben. Ez az 
alárendeltség egyszerűen nem tette lehetővé a történetírást. A demokratikus 
görög poliszban azonban a történetíró személyesen átélte a 

történelmi folyamatokat, olykor akár aktív részese volt az eseményeknek, s 
így árnyalt képe alakulhatott ki azokról az érdekviszonyokról, amelyek a 
politikát (ne feledjük: a szó a poliszból származik) mozgatták. 


Az első görög történetíró, s egyben az európai értelemben vett legelső 
történetíró a történelemben, Hérodotosz, majd fiatalabb kortársa 
Thuküdidész, s utánuk a többiek az oksági viszonyok feltárásával hozták 


létre az új műfajt, ha úgy tetszik az új tudományt, amelyben már nem volt 
szerepe az isteneknek, s földöntúli hatalmaknak, hanem csupán az 
embereknek, az emberek közötti kapcsolatoknak: a politikai, a gazdasági 
érdek volt a meghatározó, az az ok, amely kiváltotta a cselekvések 
sorozatát. Az új tudomány meghatározására az egész világon elterjedt szó, a 
história maga is jelzi, mi a történetírás. Görögül hisztorie keresést, kutatást 
jelent. A név jól tükrözi a tevékenységet, amit az új tudomány művelői 
űztek: feltárni, mi történet, hogyan történt, miért történt. Ebben az 
értelemben a történetírás az i. e. 5. században a demokratikus görög 
városállamokban jött létre. 


A történetírás mint új tudományos műfaj, létrejöttének pillanatában 
gyakorlatilag a kortörténetírással volt azonos. A görög történetírónak 
egyetlen forrása volt, amelyre támaszkodhatott, amelynek segítségével 
feltárhatta a múltat, az emberi emlékezet. A történetírók lehetősége a múlt 
körülményeinek tisztázása terén addig terjedt, ameddig a kortárs emberi 
emlékezet visszanyúlt, lényegében a megelőző száz évre. Az ezt megelőző 
időkről nem mondhatnak véleményt ugyanazon az alapon, mint az utolsó 
évszázadról. Itt ugyanis lehetőség van a visszaemlékezők 

ellenőrzésére, emlékeik szembesítésére. A megelőző időkre vonatkozóan 
ezt nem lehet megtenni. A "múlt mélységes mély kútjá"-ban csupán a víz 
felszínét karcolhatta a mérőón - hogy a költő hasonlatával éljünk. Ezért 
kortörténet a görög történetíró munkája, számára a tudományos munka 
időbeli kereteit ezek a lehetőségek korlátozzák. 


Mint minden, az emberi tudathoz kapcsolódó tevékenység, a történetírás is 
hamarosan önálló életet kezdett élni, olyan változatai jöttek létre, amelyek 
csupán messze távolból emlékeztettek eredeti értelmére, a saját 
törvényszerűségeinek engedelmeskedve formálódott a továbbiakban. A 
római történetírók kezén a történelem kutatása már részben elsekélyesedett, 
részben más funkciót kapott, a politikai képzés, nevelés részévé vált. Ez 
azonban semmiképpen sem változtat azon a tényen, hogy a történetírás a 
történések, az események lefolyásának okait kereső tudomány. 


Amikor a magyar államot Európa közepén, a Kárpát-medencében a 
honfoglaló magyar törzsek létrehozták, a történetírás tehát már jó másfél 
évezredre visszanyúló európai tudományos műfaj, amely természetesen 


korántsem azokon az egyszerű alapokon nyugodott, mint kezdetben, az első 
görög történetírók műhelyében. Már a hellenisztikus korban jelentős 
előrelépés történt, a nemzeti keret meghaladása. A görög, meg később a 
római történetíró saját népének történetével foglalkozik, a többi néppel csak 
annyiban, amennyiben azok valamiképpen kapcsolatba kerülnek a 
történetíróéval. A hellenisztikus korszak eredménye az ökumenikus 
történetfelfogás létrejötte, amely egyetlen egységként fogta fel az akkor 
ismert világ minden népét. Polübiosz volt az, aki a római birodalom 
létrejöttéről szóló munkájának a megalkotása során időben és 

térben egyaránt kiterjesztette a történeti kutatást. Időben, amennyiben saját 
korától mintegy 150 évet volt képes visszamenni mondanivalójának 
előadása során. Térben pedig, mert a Római Birodalom egész területének, 
minden népének történelmével kívánt foglalkozni, legalább az igény 
szintjén. Ezzel virtuálisan létrejött az egyetemes történet, s noha sokáig nem 
akadt folytatója Polübiosz munkájának, módszerét és 

tartalmi mondanivalóját tekintve sok vonatkozásban a továbbfejlődést 
meghatározó keresztény történetírás mintájává, ősévé vált. 


Általánossá az egyetemesség eszméje a kereszténység uralkodóvá válásával 
lett, a kereszténység azonban egyúttal erősen leszűkítette a történetírás 
horizontját, összeszűkítette látószögét. A keresztény történetfelfogás, úgy 
amint az első gondolkodók, a legnagyobb hatással és összefoglaló jelleggel 
Szent Ágoston megfogalmazta, az emberiség történetét lényegében három 
szakaszra osztotta: a Krisztus fellépése előtti időkre, a Megváltó 
fellépésétől az utolsó ítéletig tartó időszakra, amely tehát egyrészt a 
fokozatosan növekvő elmúlt periódust jelenti, a jelenkortól visszafelé 
egészen Krisztus megszületéséig, másrészt azt a még hátralévő időt, ami a 
jelenkortól az utolsó ítéletig tart, s az utolsó ítélet utáni, 

megtisztult időszakot, azt a kort, amely felé az emberiség - az Isten által 
kijelölt, meghatározott úton - halad. 


A korai egyházatyák által megfogalmazott történetfelfogás értelmében az 
emberiség útja az Isten által meghatározott módon, irányban halad, az egyes 
ember és az emberek különféle csoportjai csupán az isteni terv végrehajtói, 
akár tudatában vannak ennek, akár nincsenek, akár tudatosan igyekeznek 
maguk is segíteni az Isten elhatározását, akár ellenállnak neki. A földi élet a 
jó és a rossz küzdelmét jelenti, a gonosz, az ördög a legkülönfélébb 


formákban jelenik meg, s kísérli meg az embert maga felé fordítani. Végső 


soron ez nem sikerülhet, az utolsó ítélettel oldódik majd fel ez a küzdelem. 


A kereszténység történetszemlélete szerint az emberek vakon cselekszenek, 
vagyis nincsenek tudatában tetteik következményeinek, a vakság 
szükségszerűen van jelen az emberek cselekvésében. Az embert tettei 
elkövetésében a vágy természetes ereje hajtja, a vak vágy, amely az ember 
veleszületett tulajdonsága, formázza az eredendő bűnt, amelyről az ember 
természetesen nem tehet. Az isteni terv, amely ezeken a vak, ösztönös 
emberi tetteken keresztül jut érvényre, képviseli az isteni kegyelmet. Az 
emberek Isten szándékait valósítják tehát meg. 


A keresztény történetszemlélet keretében semmi sem örökkévaló, kivéve 
Istent. Így a törzsek, népek, birodalmak sem azok. Születnek és meghalnak, 
éppúgy mint az egyes ember. Ugyanakkor mint Isten teremtményei, 
természetesen változhatnak, formálódhatnak, s ezzel magától értetődően 
javulhatnak is. A keresztény történetfelfogástól mi sem áll távolabb mint - 
mondjuk - a "Róma örök" felfogása, ami a statikus antik szemlélet terméke. 
A változás, változtatás, javítás sokkal inkább meghatározó része ennek a 
szemléletnek. 


Ennek a történetfelfogásnak meghatározó része tehát az, hogy a történelem 
folyamatát mint Isten szándékainak valóra válását tekinti. A történelem 
menetét Isten szabja meg, az ember cselekedeteiben az isteni akarat 
nyilvánul meg és jut érvényre. Az isteni világterv érvényesülése 
meghatározó alapeleme ennek a felfogásnak, mely ugyanakkor elismeri az 
emberi akarat szabadságát. Az ember választhat cselekvései során, - de 
bármelyik megoldást is választja, tettei az isteni terv 

megvalósulását, érvényre jutását segítik elő. A keresztény történetfelfogás 
tehát sajátosan rugalmas: megengedi ugyanis, hogy az, ami végül az 
emberek vak és ösztönös cselekedetei nyomán létrejött, megtörtént, nem 
azért történt meg, mert valaki így, abban a formában akarta volna. Ami 
létrejön, az Isten szándéka és akarata, amelyet a sok egyes ember öntudatlan 
tettei, cselekvései mozdítanak elő. 


Ugyanakkor a történelmet a keresztény felfogás állandó változás, alakulás 
folyamatának tekinti. A változás, a javulás lehetősége tehát része e 
folyamatnak. Egyúttal egyfajta egyetemesség jellemzi ezt a 


történetszemléletet. A keresztény történetfelfogás nem ismer kiválasztott 
népet, a keresztény szemlélet számára minden ember egyenlő, minden 
ember Isten teremtménye. Rendkívüli jelentőséget kap természetesen a 
kereszténység megjelenése, ha úgy tetszik, Krisztus jelenléte a 

földön, amely fordulópontot jelent. A keresztény hit felvétele, vagy a 
pogányság különbözteti meg a népeket, embereket, egyéneket. Minden 
keresztény ember egyenlő, minden keresztény, vagy azzá váló nép 
egyformán közel van Istenhez. 


Míg tehát az antik történetfelfogás a görög-római világot tekintette 
középpontnak, a kereszténység számára nincs ilyen központ. Minden nép 
története egyformán érdekli a keresztény történetírót, amelyik már 
kereszténnyé vált, vagy amelyiknek szerepe van a kereszténység 
terjedésében. A már kereszténnyé vált népek nem keresztény múltja is 
bekerül ebbe az érdeklődésbe, s ez a történetírás további fejlődése 
szempontjából igen nagy fontosságú. 


A keresztény történetszemlélet lényeges alkotóeleme az időbeli szakaszokra 
bontás. A keresztény szemlélet az emberiség addigi történetét két nagy 
szakaszra bontotta, a Krisztus születése előtti és az az utáni időre. 
Hamarosan azonban e nagy szakaszokon belül más, valamilyen 
szempontból fontos mozzanat alapján további tagolódásokat hajtott végre. 
A periodizáció a keresztény történetfelfogás egyik fontos jellemzőjévé vált. 
Ennek csupán a külső megjelenési formája a kronológia fontos 

helyre kerülése a keresztény történetírás keretei között, s ugyancsak ennek a 
szemléletnek a következménye az egész emberiség történetére vonatkozó 
egységes időszámítás kialakítása. A keresztény történetszemlélet 
természetes módon mindent Krisztus születéséhez viszonyít, mint az 
időszámítás kiindulási pontjához. Egyúttal megszünteti a különféle egyéb 
időszámításokat. Az antik történetszemlélet nem törődött ezzel, meghagyta 
az egyes népek saját időszámítását, s azokat szinte soha nem 

viszonyította egymáshoz. Vagyis nem létezett egységes időfogalom. A 
kereszténység az első, amelynek történetszemlélete éppen 
egyetemességénél fogva törvényszerűen vezet el az egyetemes időszámítás 
megvalósításához. 


Ezzel azonban a kronológiai gondolkodás a keresztény történetszemlélet 
fókuszába került. Nem véletlen, hogy olyan nagy szerepet kap ebben a 
történetírásban az időrendi táblázatok készítése. Részben azért, hogy 
meghatározzák a történelem kezdeti szakaszát, fordulópontjait. Így került 
tudományos viták középpontjába a világ teremtésének időpontja, a vízözön, 
vagy akár Krisztus születése. Ezek rendkívül fontos sarokkövei a 
keresztény időszámításnak, a történelem keresztény periodizációjának. 


A keresztény történetírás módszereit illetően ugyanolyan elvekre és 
gyakorlati megoldásokra épült, mint a görög-római. A kritikai elem 
azonban fokozatosan mind kisebb szerepet játszott a történetírásban. 
Hérodotosznál, Thuküdidésznél, vagy Polübiosznál a kritika még 
meghatározó eszköze volt a történetírásnak. Idővel azonban szerepe 
csökkent, elhalt. Oka volt ennek természetesen az, hogy minimális volt az 
az ismeretanyag, amelyre a kritika ráépülhetett volna, valóban gyér volt a 
történetírók rendelkezésére álló forrásanyag, s így a kritika módszerei 
csökevényesek maradtak. De a kritika elhanyagolásának, 
elcsökevényesedésének alapvető okai nem itt, vagy nem elsősorban itt 
keresendők. Maga a szemlélet, amely meghatározta ezt a történetírást, volt 
az igazi oka a kritika hiányának. Ha isteni terv érvényesül a történelemben, 
amikor így, vagy úgy cselekszünk, úgy az a kérdés, hogyan cselekedtünk, 
mi történt, hogyan történt, lényegében elhanyagolható. Annyi forrás mindig 
a kutatás rendelkezésére állt, amennyiből ezekre a kérdésekre feleletet 
lehetett volna adni. A keresztény történetírók azonban nem tették fel a 
kérdéseket, mert másra koncentráltak, arra, hogy feltárják az isteni tervet, 
amely a történelemben megvalósul. Ez a magyarázata annak, hogy munkáik 
rendszerint a jövőre vonatkozó elmélkedéseket is tartalmaznak, hiszen 

az utolsó ítéletig viszik el írásaikat, s általában a sátán bukásával fejezik be 
munkájukat. 


A kritikátlanság, vagy talán helyesebb, ha kevés kritikának mondjuk, - ez a 
jelenség az oka annak, hogy a középkori történetírásról egyértelműen 
kedvezőtlen kép alakult ki a modern történetírásban. Tulajdonképpen e 
történetfelfogás teológiai vonásai azok, amelyek a legmesszebb állnak a 
modern történetfelfogástól és történetírói gyakorlattól. 


A keresztény történetírás meghatározó műfaja a krónika, rendszerint a 
világkrónika. A krónikaírók a régebbi múltat illetően nagyon kevés 
anyagból építkeztek. A világ teremtésére, a népek eredetére vonatkozóan 
gyakorlatilag csupán az Ó- és az Új Testamentum szövegeit vehették alapul. 
A későbbi időszakokra pedig más történetírók munkáit kivonatolták, 
tömörítették, variálták, olykor módosították. Ebben segítségükre volt, hogy 
a kereszténység felvétele a klasszikus auktorokat elfogadottá tette 
számukra, s így anyagukat beépíthették a krónikákba. A krónikaírók 

tehát viszonylag kevés történeti forrásanyaggal dolgoztak, s munkájuk 
felfogása, vonalvezetése többé-kevésbé adott volt. Csupán a saját koruk felé 
közeledve bővíthették érdemben mondanivalójukat, s ezt rendre megtették. 
Az egyik krónika tehát a másik anyagából épült, átvették nemcsak az előző 
korszakok történetére vonatkozó anyagokat, de olykor kifejezéseket, 
stílusfordulatokat, egészen hosszú részleteket is. A világkrónikák felépítése 
nagyjából azonos volt, csupán kisebb részletekben tértek el egymástól. 


A világkrónikáknak többnyire csak a legújabb időszakkal, legfeljebb a 
szerző korát megelőző évszázad történetével foglalkozó részei voltak 
újszerűek, hiszen ez volt az a szűk terület, amelyen érvényesülhetett a 
szerző és kortársainak emlékezete, tudása. Ez persze korántsem jelenti azt, 
hogy csupán évszázadonként, vagy fél évszázadonként egy krónika készült 
volna. Sokszor került sor újabb krónika megírására az előző megszületése 
után alig pár évvel, egy, másfél évtizeddel. Ilyenkor többnyire azt az 

okot találjuk a krónika megírásának indokai között, hogy az előző megírása 
óta eltelt pár év alatt jelentős dolgok történtek, s ezeket meg kellett 
örökíteni az utókor számára. 


A krónika, mint a keresztény történetírás legrégibb műfaja, már abban a 
korszakban, az időszámítás utáni 4. században létrejött, amikor az írók 
rendszerint egyházi emberek voltak, szinte kizárólag papok. Sextus Julius 
Africanus Cosmográphiája az első ismert keresztény történeti munka, bár 
ismertebb lévén, sokkal inkább a Caesareai Eusebius nevéhez fűződik a 
keresztény történetírás kezdete. A keresztény történetszemlélet 
megformálása azonban elsősorban Aurelius Augustinus, más néven Szent 
Ágoston nevéhez fűződik, gyakorlatának kialakítása pedig 

inkább Orosiushoz (az ő munkája érvényesítette az elvet, mely szerint a 


kereszténység elfogadása szentesíti a római birodalmat, vagyis keresztény 
történetíró is érdeklődhetett már Róma története iránt). 


Az a körülmény, hogy az első keresztény történetírók többnyire papok, 
kolostorban élő szerzetesek voltak, rányomta bélyegét a krónikára. Csak 
lassan, fokozatosan kezdett érvényesülni valamivel világibb szellem a 
történetírásban, amiként fokozatosan jutott érvényre az egyház érdekein, 
szellemiségén túl az állam, az államot alkotó nép nemzeti büszkesége a 
történetírásban. A történetírásban kezdettől fogva jelen volt két érdek, 
amelyeknek sokszor egymás ellenében vívott küzdelme 

jelentősen befolyásolta a történetírás jellegét. Az egyik, az általánosabb, 
szélesebb, nagyobb erővel érvényesülő nemzeti érdek, a nemzeti tudat, más 
szóval a nacionalizmus (ha mai kifejezést használunk). Minden 
kereszténnyé lett nép megkívánta, hogy valamilyen mértékben képviselve 
legyen a keresztény népek családjában, s ez az érdek a történetírásban 
mutatkozott meg talán elsőként. A másik érdek a 

tudományosság szempontja, ha úgy tetszik, azok az eszközök és módszerek, 
amelyek segítségével a történetírás minden időben igazolhatta a maga 
tudományos voltát. A két szempont egymás ellen fordulása esetén 
rendszerint a nemzeti tudat érdekei győztek, ezért az az erősebb 
szempontrendszer. Idővel ez a szempontrendszer kezdett érvényesülni, 

s fokozatosan elnyomott minden mást. Amikor a magyar nép belépett a 
keresztény népek családjába, s ezzel létrejött igénye saját történetének 
megírására, Európa korábban feudalizálódott népeinek történetírásában már 
érvényesültek ezek a nézőpontok. 


A krónika semmiképpen sem kizárólagos történetírói műfaj, bár végig 
meghatározó műfaja a keresztény történetírásnak. Idővel más műfajok is 
megjelentek. Mindenekelőtt az életrajz, a szentek élete formájában. A 
hagiografia a 8-9. század folyamán kifejlődött életrajzi műfaj, amelyet 
papok, többnyire szerzetesek készítettek, elsősorban egyházi célokra. A 
legenda nem kizárólagosan történeti műfaj. Az egyházért vértanúhalált halt 
szentek életét mondja el. Vannak köztük a szentektől származó ereklyékkel 
foglalkozó, vagy moralizáló, esetleg filozofáló munkák. A szentek 
életéből, vagy szélesebben a különféle egyháztörténeti és tudománytörténeti 
életrajzi gyűjteményekből hamarosan kifejlődött a nagy személyiségek, 
elsősorban uralkodók életét megörökítő általános biográfia. Einhard Nagy 


Károly életéről szóló írása lett a mintája a későbbi életrajzoknak. Egyúttal 
ez az a korszak, amelytől kezdve mind több életrajzot készítettek. 


A feudális társadalom megszilárdulásával, tagoltságának elmélyülésével, a 
kulturális érdeklődés újbóli feltűnésével új műfajok jelentek meg. Bizonyos 
mértékig még egyházi célokra készült a pápák könyve, amely a 6. vagy a 7. 
században veszi kezdetét, s Róma püspökeinek tetteit örökítette meg. Nagy 
Károly uralkodása annyiban fordulópontot jelez a történetírásban, hogy a 
Karoling birodalom évkönyvei műfajt teremtettek. A krónika és az évkönyv 
mint történetírói műfaj kezdetben minden nehézség nélkül elkülöníthető. A 
krónika egy szerző által készített, megkomponált munka, amely a már 
jelzett forrásokra támaszkodva összefüggően meséli el a világ történetét, 
vagy később a világtörténetre mint alapra építve egy nemzet, egy 

dinasztia, esetleg egy egyházmegye, püspökség vagy apátság, olykor egy 
kolostor történetét. Az évkönyv általában több szerző által összeállított 
munka, amelynek forrásai maguk a történetírók, s amelybe a történések 
megtörténtük sorrendjében kerülnek be, rendszerint megszerkesztetlenül, 
minden összefüggés nélkül. 


Idővel ez a különbség elmosódott, a két műfaj egymásba olvadt. A 
krónikákba bekerültek az évkönyvekre jellemző bejegyzések, kiegészítések, 
folytatások, keletkeztek több szerző által készített, "folytatásos" krónikák, 
amiként vannak egy szerző által összeállított évkönyvek is. Lassanként 
elmosódott az elnevezések közötti különbség, sokszor krónikát értettek 
évkönyvön, vagy fordítva. A krónika, különösen a világkrónika azonban 
megmaradt a középkori történetírás alapműfajának. A krónika mindig 
szerzetesek által készített munka, keletkezési helye rendszerint a 

középkori kolostor. A krónikákon ez a származás általában nyomot hagy, 
különösen abban, hogy a szerző egyéniségét nem, vagy alig lehet felfedezni 
rajtuk. Jól jellemzi ezeket a sajátosságokat az évkönyv, mint műfaj, 
amelyben a megtörtént események rögzítése történt, szárazon, 
összefüggések nélkül. 


A középkori történetírásnak van egy másik ága is, amelyik ugyan szintén 
kezdettől fogva jelen van az európai, elsősorban a nyugat- és dél- 
európai történetírásban, de komolyabb jelentőségre majd a 12-13. 
században tesz szert. Ez a gesta- vagy históriaírás, amely elsősorban az 


egyes nemzetek történetírásaként vonult be az európai történetírásba. Már a 
6. század közepén megjelent ez a műfaj, amely a továbbiakban is jelen van 
a középkori történetírás második vonulataként. A históriák elsősorban egy- 
egy kereszténnyé lett nyugat-európai és dél-európai nép, a gótok, 

kelták, frankok, angolszászok, longobárdok történetét foglalják össze. A 
krónikával szemben, amely időrendben halad, ez a műfaj más szabályoknak 
engedelmeskedik. A históriavagy gestaírók mondandójukat 
megkomponálják, szerkesztik, összefüggő, egységes előadásban taglalják 
népük történetét. Ez kezdettől fogva világi, pontosabban világibb műfaj, 
mint a krónika. Nem elsősorban egyházi, hanem nemzeti, azaz 

dinasztikus szempontokra van tekintettel. Ezeknek a munkáknak a szerzői 
mindig figyelembe veszik a földrajzi környezetet, a genealógiai 
kapcsolatokat, az oksági viszonyokat. Érdeklődésük középpontjában egy- 
egy pogány nép, pontosabban dinasztia kereszténnyé válása áll. 


A két fő műfaj elválik egymástól. A nemzeti történeteket általában a 
história vagy gesta műfajában foglalták össze, világtörténetet pedig a 
krónikák formájában. Annak ellenére, hogy a két műfaj olykor-olykor 
keveredik, mégis megkülönböztethetőek, s a középkori ember mgeg is 
különböztette őket. Ez különösen azoknál a történetíróknál figyelhető meg, 
akik mindkét műfajban jeleskedtek. Saját munkáik esetében mindig 
pontosan megkülönböztetik címeikben a két műfajt egymástól. 


A két műfaj az egész középkor folyamán párhuzamosan jelen van az 
európai történetírásban. A história vagy gesta a 6-7. századi kibontakozása 
után folyamatosan szerepet játszik, bár a második vonalban. Hatással van az 
új műfajokra, az életrajzra, majd a nemzeti történetek mintájára a 9. 
századtól kezdve kibontakozó egyháztörténetekre, az egyes egyházmegyék 
és kolostorok történetét tárgyaló munkákra. 


A gesta- vagy história-írók történetírói módszere éppen olyan jellegzetes, 
mint a krónikaíróké. Az egyes nemzetek történetét többnyire az úgynevezett 
"őshaza" történetével kezdik, majd az ország földrajzi leírását adják. Ez 
után veszik sorra az eredet kérdését és a kereszténység előtti időszak, a 
pogány korszak történetét. Tekintve, hogy ezekhez az eseményekhez nem 
rendelkeznek megfelelő forrásokkal, a szájhagyományokra, családi 
hagyományokra, mondákra, csodákra, legendás történetekre egyformán 


támaszkodnak. Koncepcióra törekedtek, mások szövegeit tehát erősen 
átformálva vették át, s munkájukban szívesen élnek a szájhagyományokkal, 
vagy saját koruk viszonyainak visszavetítésével. Anyagukat tematikailag 
csoportosították, s így használták fel. A gesta szubjektív műfaj, szerzője 
elfogultságát többnyire nem rejti véka alá. Pártos irodalom ez kezdettől 
fogva, szerzői a történeti adatok manipulálásától sem riadnak vissza. A 
gesta - mint utaltunk rá - világi műfaj, keletkezésének helye rendszerint a 
királyi udvar, szerzője világi műveltségű, a világi életben járatos udvari pap, 
sokszor főpap, magas hivatalok viselője, aki tekintettel van 
olvasóközönségére, az udvar előkelőire. 


Ez a műfaj tehát kezdettől fogva jelen van a középkori európai 
történetírásban, de önálló jelentőségre a 11-13. század folyamán tesz szert. 
A lovagkor egyik sajátos irodalmi műfaja a Franciaországban kibontakozó, 
s onnan egész Európában elterjedt regényes gestairodalom. Hősi 
regényekről van itt szó, amelyeknek szerzői tárgyukat népük történetéből 
merítik. Hősük a kemény, harcos katona, s nem a keresztény erényekben 
gazdag szent. Általában katonák, uralkodók, vezérek, vagy vitézek, 
akiknek tetteit a korábbi történeti munkák tartalmazták. Ezeket a hősöket 
többnyire korukból, környezetükből kiragadják, s mesés keretben, más 
tájakon, más népek között szerepeltetik. Sokszor különböző korokban élt 
hősöket szerepeltetnek egyazon időben, ugyanabban a történetben, s 
ilyenkor különböző eseménysorozatokat olvasztanak össze, formálnak 


eggyé. 


A lovagregény óriási hatással volt kora történeti irodalmára. A 11-13. 
századi történetírók, amikor históriáikat, gestáikat írták, tekintettel voltak a 
lovagregényekre, s most már maguk is inkább regényes müveket írtak, mint 
történelmet. Munkájuk formailag gesta vagy história, a módszerben és 
műfajban azonban azonosulnak koruk hősi eposzaival. A 11-13. századi 
história- vagy gestaíró történetírókat rendszerint szépírói ambíció tartja 
hatalmában. Munkájukban megjelennek a mondai, a csodás vagy inkább 
regényes elemek, élénk színekkel ábrázolják témájukat, hőseiket. 

Így összemosódik a hősi eposz és a történetírói alkotás. Csak tartalmuk 
alapján húzhatunk valamiféle határvonalat a hősköltemények és a történeti 
munkák közé. Ha a munkában a történeti elem a túlnyomó, a szerző 
forrásaihoz, a történelem valódi menetéhez inkább tartja magát, úgy 


történetírói munkáról van szó. Ha viszont a mesés elem a meghatározó, úgy 
hőskölteményről. Nagyon jellemző példák erre a különféle Nagy Sándor 
történetek meg a trójai történetek, amelyek kivétel nélkül hősköltemények, 
tehát nem történeti munkák, míg - mondjuk - Viterbói Gottfried Memoria 
Saeculorum című munkája, bár a szerző egyidejűleg versben és prózában 
írta, történeti munka. 


Irodalom és történetírás egymásra hatását, közeledését, olykor 
összeolvadását elősegítette az a körülmény, hogy a történelem nem tartozott 
a hét "szabad művészet" közé, szabályait tehát közvetlenül nem tanították 
az iskolában. Ez azonban csak bizonyos mértékig jelentett hátrányt a 
történetírás számára. A történelem, a történetiség tudata jelen volt a képzés 
teljes folyamatában, hiszen a keresztény világfelfogás a maga teljességében 
történeti jellegű. A keresztény felfogás múlt, jelen és jövő egysége 

mellett annak egymásra épülését vallja, azt, hogy a jelen a múlt folytatása, a 
jövő, az utolsó ítélet pedig meghatározott eseménysorozaton keresztül jön 
majd el. A keresztény teológia minden területének művelői folyamatosan és 
bőségesen hivatkoztak történelmi példákra, s nem csupán az Ó- és 
Újszövetségben említettekre, hanem mindarra, amit megelőző idők 
történetírói összegyűjtöttek és feldolgoztak. Az iskolai oktatásban a 
grammatika keretében felhasznált szövegek, amelyeket rendszeresen 
olvastak és magyaráztak, kívülről is megtanultak, többnyire történeti 
munkákból származtak. Így a retorikai fogásokkal együtt történeti 
ismereteket sajátítottak el. A grammatikai oktatás tehát adott bizonyos 
történetírói módszereket, kifejlesztette az emlékezetet, megtanította a 
kivonatolásra a tanulókat, s e kivonatok felhasználására az eredeti szöveg 
rekonstrukciójához. A retorikai oktatás keretében a történelemnek 

még nagyobb, már-már önálló szerep jutott. Egy 8. századi kézirat- 
gyűjtemény elmondja, mi a célja a történetírásnak, az nevezetesen, hogy 
megmutassa a megtörtént békés és háborús eseményeket, a történetíró 
feladata pedig, hogy megállapítsa, mi s hogyan történt, s elbeszélje azt 
világosan, választékos stílussal. A történetírást ugyanez a gyűjtemény a 
retorika segédanyagának tekinti, amennyiben az a feladata, hogy 

a követésre méltó dolgokat megismertesse és felhívja a figyelmet arra, 
amitől óvakodni kell, de azért arra a technikai minimumra megtanította a 
tanulókat, amelyet el kellett sajátítani ahhoz, hogy valaki akár történetíró 
lehessen a középkori Európában. Így az iskolai oktatásnak mégiscsak 


megvolt a maga nem lebecsülendő szerepe a történetírás fejlődésében, a 
középkori iskola megismertette a leendő szerzeteseket, főpapokat azokkal 
az ismeretekkel, amelyek nélkül semmiképpen sem lettek volna 
alkalmasak történetírói tevékenységre. 


1.2 A magyar történetírás kezdetei a 11. században 


A középkori történetírásnak - mint láttuk - két bölcsője lehet: a kolostor és a 
királyi (esetleg, főleg később, valamelyik ahhoz hasonló szerepet játszó 
hercegi) udvar. A középkori magyar történetírás is itt született. Ebből 
következik, hogy mindaddig, amíg mindkét szervezet létre nem jött, a 
magyar történetírás sem vehette kezdetét. A magyar államnak és a magyar 
egyháznak kellett először megalakulni ahhoz, hogy létrejöhessen a 
történetírás. 


A magyar történetírás a 11. század első felében, 1019-1060 között született 
meg. A bencés rend első monostorában, a pannonhalmi kolostorban 
keletkezett, az ott összeállított évkönyvekkel, vagyis tömör, évkönyvszerű 
feljegyzésekkel. A pannonhalmi évkönyvek 997-től, Szent Adalbert 
halálától 1060-ig, I. Endre haláláig örökítették meg a szerzetesek által 
fontosnak vélt eseményeket, bencés monostorok felszentelését, apátok és 
püspökök felszentelését és halálát, királyok megkoronázását és halálát, 
valamint III. Henrik német császár Magyarország elleni hadjáratát. Az 
évkönyv megalkotója valószínűleg nem magyar, hanem talán német 
származású szerzetes lehetett. Maga az évkönyv eredeti formájában nem 
maradt ránk, a valószínűleg 1195 körül keletkezett pozsonyi évkönyvek 
tartalmazzák adatait. 


A pannonhalmi évkönyvekkel egy időben, vagy alig valamivel korábban 
keletkezett egy másik történeti műfaj Magyarországon: az első legenda, a 
zobor-hegyi lengyel remeték, Szent Zoerard és Szent Benedek életét 
bemutató írás. Ezek szerzője már minden valószínűség szerint magyar volt; 
a pannonhalmi kolostorban szerzetesi tevékenységet folytató Szent Mór, 
utóbb pécsi püspök. 


Mindez biztató kezdete volt a történetírásnak, de még nem igazán maga a 
történetírás. Az évkönyv inkább kronológiai szempontból érdekes, semmint 


a történetírás szempontjából, bár jelzi azt a le nem becsülhető helyzetet, 
hogy a magyar társadalom gondolkodásában a kereszténység 
meggyökeresedésével megjelenik az események konkrét dátumhoz kötése, 
ami korábban, a pogány korban nem volt szokásban. A keresztény 
szemlélet - említettük - történeti jellegű, s ennek egyik megnyilvánulási 
formája a kronológiai igény, ami az évkönyvírásban fejeződik ki. Több mint 
szimbolikus, hogy egy minden valószínűség szerint német származású 
szerzetes az évkönyvírás elindítója Magyarországon, hiszen az 
államalapításkor, a kereszténység felvételének kezdetén még nem lehet ez 
az igény olyan elterjedt a magyar társadalomban, hogy hazai származású 
szerzetes lehetett volna a szülője az évkönyv műfajának. 


Hasonlóképpen nem igazán történetírói műfaj a legenda sem, bár 
nagymértékben találunk benne történeti elemeket, hiszen életrajzról van 
szó. 


Rövidesen a feudalizálódó magyar társadalom igényei életre hívják a valódi 
történetírói műfaj termékét, az első igazi történetírói alkotást, a Gesta 
Ungarorum címen elkészült történeti munkát. Ez valószínűleg a 11. század 
közepén, az 1060-as évek második felében történt. Ekkor született meg a 
magyarság történetének a korabeli ismeretek alapján nyugvó első 
összefoglalása. Ezt a történetírók a múlt században ősgestának nevezték el, 
ezzel is hangsúlyozva, hogy Magyarországon ez volt az első. 


Ekkorra már eldőlt a két keresztény egyház, a római és a bizánci küzdelme 
Magyarországon: az Árpádok a római egyházhoz csatlakoztak, s ezzel az 
ország a római egyház hatáskörébe került. Ennek azért van jelentősége, 
mert a római egyház papjai jöttek Magyarországra, s általuk a nyugat- 
európai kultúrkörhöz csatlakozott az ország. A mi esetünkben ez azt 
jelentette, hogy az első magyar történeti munka elkészítője a nyugat-európai 
történetírás akkoriban divatos munkáit hozta magával, vagy legalábbis azok 
ismeretében s tárgyi ismeretanyaguk felhasználásával állította össze a 
magyarok történetét. Ennek következményei nagyon fontosak. Ezzel 
ugyanis bizonyos értelemben hosszú évszázadokra megszabta azokat a 
nyomvonalakat, amelyeken a magyar történetírás haladt. Az első magyar 
történeti munka szerzője nyilvánvalóan ismerte Regino prümi bencés apát 
krónikáját és annak folytatását a magyarok nyugat-európai kalandozásaira 


vonatkozó feljegyzésekkel (a 889-985 közötti évek eseményeiről van szó), 
valamint az altaichi évkönyveket, amelyekből az 1003-1063 közötti évek 
történetére merített adatokat. Az e két forrásból származó adatok adták a 
szilárd kronológiai vázát a magyarok 9-11. századi történetének, s mert 
ezek a források, mint a nyugati történetírás általában, a magyarok őshazáját 
Szkítiába, a szkíták földjére helyezték, a magyarok őseivé pedig az európai 
köztudatban rendkívül harcias és nagy birodalmat alkotó szkíta népet tették, 
ezzel a magyar nép pogánykori történetének fényes külsőt kölcsönöztek, 
amely még Attilával és a hunok birodalmával is összeköttetésbe hozhatta. 


Ezeknek a nyugati történeti munkáknak a segítségével alkotta meg a Gesta 
Ungarorum szerzője a maga munkáját a magyarok történetéről. A nyugat- 
európai közvélemény számára minden, a Fekete-tenger vidékéről előkerülő 
nép szkíta volt, az elnevezés egyformán fedte a hunokat vagy az avarokat. E 
még az antik hagyományból származó leírást alkalmazták az európai 
történetírók a magyarokra, s ezt vette át a magyar történetíró. Számára a 
barbár, pogány világ, amelyet a magyarok múltjaként ábrázolnia kellett, 
nem volt meglepő, vagy elrettentő. A munka szerzője keresztény ember, aki 
a magyarság kereszténnyé válásában látta a legfőbb jót. Éppen 

ezért rendkívül elítélő a szkítákkal szemben, amikor szokásaikat, 
életmódjukat leírja. Teljes elutasítását jelzi, hogy valószínűleg a 
szájhagyomány, s talán ismeretei alapján feljegyezte, a magyarok 
többnejűségben élnek, feleségeiket rablással szerezték. A keresztény 
erkölcsi fölény tudatában ábrázolja így a pogány magyarokat. 


Az erkölcsi fölény érzete és a vele párosuló lenézés vezette a munka 
szerzőjének tollát a magyarok eredetének, leszármazási rendjének 
meghatározásakor. A keresztény történetírás a népeket Noé három fiától és 
azok utódaitól (összesen 72 ős) származtatta. Szent Ágoston nyomán 
Jáfettől 15, Semtől 27, Kámtól 30 nép eredt. A névsor természetesen állandó 
mozgásban volt, hiszen minden újonnan megjelent népet be kellett valahová 
sorolni. A besorolás annak megfelelően történt, hogy ki állította össze az 
illető nép történetét. Itt a rokon- és ellenszenvek játszottak szerepet. Jáfet 
volt a legrangosabb Noé-fiú, tőle származtatták az európai népeket. Az 
ázsiaiakat Semtől, a fekete-afrikaiakat Kámtól eredeztették. Ez egyúttal 
rangsort jelentett, az alacsonyabb rendűnek tartott afrikai népeknek vagy a 


társadalmilag alacsonyabb szinten álló rétegeknek más ősöket adtak, s 
ilyenkor ezt a szerepet rendszerint Kámra osztották. 


A magyarság esetében több leszármaztatási lehetőség volt. A 10-11. századi 
európai történetírók egyik csoportja Sem leszármazottainak tekintette őket 
(Ábrahám egyik mellékfelesége, Agar utódaiként), de ezt a nem túl előkelő 
helyet sem sokáig tartották meg. Egy másik variáció mint a szkíták, azaz 
Magóg leszármazottak, Jáfetet tekintetté az ősnek. A Góg és Magóg 
hiedelemhez kapcsolódva ez maradandó helyet biztosíthatott volna a 
magyaroknak, bár ezt a nézetet hamarosan jelentékeny erők támadták. A 
Gesta Ungarorum szerzője tehát két lehetőség között választhatott volna, 

s mindkettőt egyforma joggal. Hogy ő nem ezeket a megoldásokat fogadta 
el, hanem Kámtól származtatta a magyarokat, pontosabban annak 
unokájától, Nimródtól, arra utal, hogy mint hithű keresztény, nagyon is 
lenézte a pogány magyarságot. A munka megírásának idején a keresztény 
lét volt az alapvető meghatározó, az az elem, amelyet a történetíró 
mindenekfelett támogatandónak tartott, nem pedig a nemzeti büszkeség. 


A munka a továbbiakban is meglehetős elfogulatlansággal kezeli a 
magyarok történetét. A honfoglalás eseménysorozatát minden későbbi 
dicsőséghajhászástól mentesen, a maga egyszerűségében ábrázolja. A 
szájhagyomány alapján mutatja be az eseménysorozatot, magát a 
szájhagyományt rögzíti. A honfoglalást követő kalandozásokat a nyugati 
krónikák adataira támaszkodva, kendőzetlenül írja le, a rablásokat, 
fosztogatásokat, monostorok felégetését, stb. Ha a 

kereszténység felvételével nem változtatna a magyarokkal kapcsolatos 
álláspontján, s nem ítélné el súlyos szavakkal a német császárok 
magyarellenes hódító politikáját, egyenesen arra lehetne gondolni, hogy az 
első magyar történeti munka szerzője maga nem volt magyar. A 
szájhagyomány kitűnő ismerete azonban, az, amit bemutat belőle, meg az, 
amit elhallgat, arra utal, hogy magyarnak kellett lennie, s ezt erősítik a 
munkában a németellenesség erős felhangjai. Magyar volt tehát minden 
valószínűség szerint, de számára a kereszténnyé válás volt a magyarság 
központi feladata, az egész nép számára meghatározó kérdés, amelynek 
mindent alárendelt. Ez a nézőpont szabta meg a pogány kor bemutatásának 
szempontjait, ez vezette tollát a kereszténység felvétele előtti 

idők ábrázolásában. 


A gesta központi gondolata a kereszténység felvétele, s az ezt a feladatot 
megvalósító uralkodóház, a királyság dicsőítése, A dinasztia szolgálata 
mutatkozik meg abban, amint a kereszténység előtti időben kezeli a 
vezérség kérdését. Bár az író tudta, hogy a magyarság törzsszövetségben élt 
(erre utal a "hétmagyar" elnevezés és a hét vezér megemlítése), a 
honfoglaló vezérekre utaló szájhagyományokat nem említi. Kétségtelenül 
voltak olyan szájbhagyományok, amelyek e vezérek dicsőítését 

szolgálták, ezeket később, más történetírók jegyezték fel (ilyen a Lél- vagy 
a Botond-monda). Hogy az első magyar történeti munka szerzője hallgat 
róluk, aligha véletlen: ezzel közvetve az uralkodó, az Árpádok családjának 
jelentőségét növeli. 


A magyarság kereszténnyé válása van a központban akkor is, amikor az 
előkelő családok, ha tetszik, az arisztokrácia kialakulásával kapcsolatosan 
azt emeli ki, hogy a külföldről bejött lovagok azért kaptak birtokokat, mert 
a keresztény hit terjedését elősegítették, mert előbb csatlakoztak az új 
hithez, vagy régi családok birtokaikat azért vesztették el, mert ezt nem 
tették meg (Hont és Paznan). Az új uralkodóréteg ilyen ábrázolásával a 
történetíró egyszerre legitimálja a nyugati eredetű arisztokráciát és az 
uralkodóházat. 


Ugyanezt a szempontot követi a pogány felkelés ábrázolásában, 
részleteinek megörökítésében. Az vezeti tollát, hogy a magyarság útja 
egyértelműen a kereszténységhez csatlakozás, a kereszténnyé válás, 
amelyet az egyház és a királyi ház tevékenysége szolgál a legjobban. 
Egyház és dinasztia magasztalása tehát kiegészíti egymást a munkában, 
ugyanannak a dolognak két oldalát jelenti számára. 


Nagy vonásokban ez az alapeszme határozza meg a Gesta Ungarorum 
mondanivalóját. Nagyon nehéz azonban ezt érvényre juttatni a királyi 
család történetében, hiszen abban nemcsak a keresztény eszmények 
érvényesülése mutatkozik meg, hanem rokonok, nagybáty és unokaöccs, 
testvérek, apák és fiúk küzdelme a trónért. A középkori történetíró helyzete 
annyiban egyszerűbb, hogy mint minden történetíró, az éppen uralkodó ág, 
vagyis a fennálló hatalom oldalára áll, azt kívánja legitimálni. Akkor 
azonban, ha az élet bonyolódik, s utóbb egy korábban megbélyegzett ág 


kerül a trónra, a történetíró olykor kénytelen erőszakot tenni a történelmen, 
s visszamenőlegesen átigazítani azt. 


Így volt ez az első magyar történeti munka megírásakor is. Amikor, már a 
keresztény kor eseményeit ábrázolva, elérkezett az István utáni utódlás 
kérdéséhez, a történetírónak változtatnia kellett a megtörtént eseményeken. 
István unokatestvérét, Vászolyt alkalmatlanná tette az uralkodásra 
(megvakítatta, megsüketítette) s Orseoló Pétert jelölte utódjául. A 
történetíró ekkor nem azzal érvelt, hogy Vászoly pogány volt, s uralma 
veszélyeztette volna a keresztény királyságot, azt sem említette, 

hogy összeesküdött István ellen, s az életére tört, hanem megváltoztatva az 
események menetét, új történetet eszelt ki. E szerint István a fiatal korában 
kicsapongó életet élő balga ifjút száműzte az udvarból egy távoli várba, 
majd amikor halálát közeledni érezte, utódjává akarta volna tenni, de ezt 
felesége, Gizella megakadályozta. Ő tetette Vászolyt alkalmatlanná az 
uralkodásra. István sírva fakadt, amikor erről értesült, s gondoskodott arról, 
hogy Vászoly fiai Csehországba menekülhessenek. 


A történet meghamisítására azért volt szükség, mert a munka születésének 
időpontjában már a királyi család Vászoly képviselte ágának 
leszármazottaik ültek a trónon. Nem tudjuk, pontosan mikor készült a mű, 
de akár Salamon, akár - mint korábban gondolták - László idejében, 
mindenképpen Vászoly gyermekei közül már kettő trónra került (Endre és 
Béla), Salamon Endre fia, Géza és László pedig Béla fiai voltak. Az 
Árpádok uralkodó ága tehát Vászolytól származott. Ez volt az az ok, 

ami miatt erőszakot kellett tenni a történelmen. Az első magyar történetíró 
ezt a maga módján még elegánsan oldotta meg. István ártatlan Vászoly 
félreállításában, az idegen, német származású Gizella a felelős mindenért. 
Vászoly fiatalkori "botlása? nem teheti alkalmatlanná utódait az 
uralkodásban. Hogy egyértelműbb legyen a dolog, Orseoló Pétert is 
elmarasztalja azokban a bűnökben, amelyeket Vászoly fiatal korában 
elkövetett, de az ő bűneinek ábrázolása sokkal részletesebb, kidolgozottabb, 
jelezve alkalmatlanságát az uralkodásra. 


A munka a magyar történelmet az 1060-as évek közepéig viszi. Az az 
árnyalt leírás, amellyel a szerző bemutatja a pogánylázadást, majd a német 
császár támadását az ország ellen, az a részletezés, amely jellemzi a 


németek hadjáratának elmondását, a békekötés, a békeokmány leírása, 
mindez arra utal, hogy a szerző valószínűleg Miklós püspök volt, I. Endre 
király jegyzője, aki a tihanyi Benedek rendi apátság 

alapítólevelét fogalmazta. Erre következtethetünk abból is, hogy a saját 
szerepét a német hadjárat kudarcában kiemeli, vagy azokból a részletekből, 
amelyeket a hadjáratról, a békekötésről, a német seregnek juttatott 
élelmiszerekről olyan élethűen feljegyzett. Értesüléseit az altaichi 
évkönyveken kívül a királyi udvarból kellett szereznie. Számos eseményt a 
saját tapasztalatai alapján örökített meg. Megtaláljuk tehát forrásai 

között mindazt, amit a középkori történetíró felhasználhatott: korábbi 
évkönyveket, krónikákat, szájhagyományokat, a kortársak értesüléseit és a 
szerző saját élményeit. Ezek együttesen, élénk, jól ábrázoló stílussal 
elegyedve emelik az első magyar történetírói munkát a kor európai 
történetírásának szintjére. 


Az első magyar történetírói alkotások egyúttal mindazokat a problémákat 
felvetik, amelyeket a magyar történetírásban a középkor egésze folyamán 
megtalálunk. Nem lesz fölösleges tehát ezekkel a kérdésekkel is 
megismerkedni. 


Mindjárt a címre irányítjuk a figyelmet. Gesta Ungarorum címen készült el 
a mű, ami a középkori történetírás keretei között természetesen műfaji 
meghatározást jelez. Nemcsak az első magyar történeti munka született 
históriának, vagy gestának, ez lett a vezető, a meghatározó műfaja az első 
évszázadok egész magyar történetírásának. Említettük, hogy még a gesta 
előtt keletkezhetett a pannonhalmi évkönyv, s az első legenda is. Minden 
középkori történeti műfaj megtalálható a magyar történetírásban, 

az évkönyv és a krónika azonban rendkívül kevés. Néhány évkönyv maradt 
ránk összesen, négy évszázadból, néhány uralkodói jegyzék, ennyi az egész. 
Krónikáink pedig gyakorlatilag nincsenek, illetve ami van, azok közül 
néhány csak a nevében az, a valóságban azonban gesta, história, amely a 
névadás véletlenjéből kifolyóan kapta a krónika nevet. De a többi műfajban 
sem születtek a középkori Magyarországon jelentősebb számban történeti 
alkotások. Van néhány legendánk (Szent István, Szent Imre, Szent László, 
Gellért püspök legendái közismertek, mellettük van még néhány más), 
teljesen hiányzik azonban az önálló életrajz, van viszont egy királytükör, 
István ún. Intelmei, de ebből sincs több. Ez a műfaji egyhangúság nagyon 


furcsa, különösen azok számára, akik ismerik a középkori magyar történeti 
forrásokkal foglalkozó modern történeti munkákat, amelyek " Árpád-kori 
krónika irodalmunk" néven szokták összefoglalni a 11-13. század folyamán 
keletkezett történeti munkákat. Ez a meghatározás azonban nem pontos. Ha 
tisztában vagyunk azokkal a különbségekkel, amelyek krónika és gesta 
között a műfajt tekintve kimutathatók, akkor egyértelmű az a megállapítás, 
hogy nincs igazi krónikairodalmunk. Nemcsak annyiban nincs, 

hogy Magyarországon sohasem született világkrónika - mennyire 
meghatározó, hogy már a kezdet kezdetén sem rendelkezünk egyetemes 
történeti irodalommal! -, de gyakorlatilag egyetlen olyan munka van az 
egész középkori magyar történetírásban, az ún. "Bécsi Képes Krónika", 
amelyik többé-kevésbé viseli a krónika nevet. A középkori 

magyar történetírás vezető, meghatározó, szinte kizárólagos műfaja tehát a 
gesta. 


De nemcsak műfaji egyhangúságban, egyoldalúságban szenved a középkori 
magyar történetírás. A másik feltűnő hiány az, hogy általában kevés a 
történetírói alkotás. Igaz, minden századból ismerünk néhány gestát, vagy 
gestatöredéket, ami a történetírás folyamatosságára utal, ez a folyamatosság 
azonban csak egy dologra vonatkozik: minden században akadtak írók, akik 
az előző korok történetírói munkásságát folytatni igyekeztek. Így tehát 
minden században jelen van a magyar történetírás, de nagyon kis számú 
munka keletkezett csupán. 


A történetírói alkotások ritkasága azonban csak a nyugat-európai népek 
fejlődésével, történetírásával egybevetve feltűnő. A kereszténységet a 
magyarsággal nagyjából egy időben felvevő közép- és kelet-európai népek 
(lengyelek, csehek, oroszok) történetírása hasonlóan kevés számú történeti 
munkát mutat fel, ami nyilvánvalóvá teszi, hogy ezeknek a népeknek a 
közös társadalmi fejlődésében keresendő ennek a jelenségnek az oka. 
Abban ugyanis, hogy a magyar társadalomfejlődés nem hozott létre olyan 
tagolt társadalmat, mint a nyugat-európai. Magyarországon sokkal 
vékonyabb volt az a számbajövő értelmiségi réteg, amelyiknek soraiból 
potenciálisan kikerülhettek volna a történetírók. Kevés volt a monostor, 

a népesség számához viszonyítva kevesen voltak az egyháziak, azon belül a 
szerzetesek. A kevés szerzetesrend, kevés kolostor már eleve jóval kisebb 


lehetőséget nyújtott a történetírás, de természetesen minden más 
tudományág fejlődése számára, mint Nyugat-Európában. 


Az egyházi réteg, a kolostorok, mint a történeti munkák születési helyei 
gyakorlatilag kiestek. Az egyháziak lélekszáma alacsony volt, a lakosság 
számához viszonyítva kicsi volt az a kör, amelyből az alkotó értelmiségiek 
kikerülhettek, s ennek a rétegnek az iskolázottsága, műveltsége sem volt 
azonos a nyugat-európaival. A papság egésze, különösen az alsó papság 
nyugati összehasonlításban szegény volt, könyvvel alig rendelkezett, jó 
részük maga sem tudott írni. Természetes tehát, hogy ezek a viszonyok 
erősen behatárolták a tudomány általános fejlődésének s benne 

a történetírás fejlődésének a lehetőségét is. Ez a magyarázata annak, hogy a 
krónika, amely tipikusan egyházi műfaj, szinte teljesen hiányzik, s vele 
mindazok az egyéb műfajok (például az évkönyvek), amelyek többnyire az 
egyházhoz, a szerzetesi életformához, a monostorhoz kötődnek. 


Maradt egyetlen olyan centrum, ahol a történetírás létrejöhetett és 
kiteljesedhetett, s ahol megszülettek a magyar történeti munkák: a királyi 
udvar. Az udvar, a dinasztia valóban igényelte a történeti munkákat, 
egyrészt a maga uralmának erősítésére, elsősorban az azt fenyegető nagyúri 
családokkal szemben, vagy a kibontakozó trónharcokban, másrészt pedig 
kifelé, nemzetközi helyzetét erősítendő. A királyi udvar volt a történeti 
munkák megszületésének helye, nálunk egyedül képviselte azt a 
környezetet, amely Nyugat-Európában a gesta szülőhelye volt. De ez a 
királyi udvar teljes mértékben magányos helye volt a középkori magyar 
történetírásnak. Magyarországon a territoriális fejlődés sohasem 
bontakozott ki olyan mértékben, mint Nyugat-Európában, a királyi hatalom 
az egész középkor folyamán megőrizte teljes túlsúlyát a főúri családokkal 
szemben, így több olyan centrum, ahol történeti munka született volna, nem 
jöhetett létre. Hiányoztak a kolostorok, kevés volt a tehetős, nagy létszámú 
tudós papsággal rendelkező egyházmegye, szerzetesrend is. Ez a 
magyarázata annak, hogy csak néhány történetírót találunk az egész magyar 
fejlődés során, s így csak kevés történeti munka jöhetett létre. A magyar 
történetírásnak ez a sajátos vonása egész fejlődése során megmaradt. 
Nemcsak a középkorban, ma is egyik meghatározó tényezője 
történetírásunk fejlődésének. 


A királyi udvar mint a történeti munkák születési helye, nemcsak azt jelenti, 
hogy a magyar történetírás nem hozhatott létre nagyszámú alkotást, vagy 
azt, hogy elsősorban a gesta uralkodott el a középkori magyar 
történetírásban, hanem azt is, ami ebből következik, nevezetesen, hogy a 
magyar történetírás minden műfajában, sokszor tehát még a leginkább az 
egyházat jellemző műfajokban is egyértelműen világi érdekeket szolgál. Ez 
minden további nélkül érthető egy gesta esetében, amely a királyi udvarban 
keletkezett, annak ellenére, hogy a szerzője egyházi ember. Ezen nincs 

mit csodálni, gyakorlatilag csak egyháziak jöhettek írástudóként számításba 
bármilyen értelmiségi munkára. De Magyarországon még olyan történeti 
munkáknál is, mint amilyenek a legendák, megtaláljuk a világi hatalom 
érdekeinek az érvényesítését. Így pl. a Szent István legenda Kálmán-kori 
szövegezésében egyértelműen megfogalmazódik a magyar király hatalma 
az egyház fölött, a pápasággal szemben, ami egy legenda esetében mégsem 
magától értetődő. Ilyen mértékig érvényesült az állam, a dinasztia, az udvar 
érdeke egy legendában. S hasonló a helyzet az összes többi 

történeti műfajnál. A dinasztia érdekei a meghatározóak, többnyire 
kizárólagosan. Dinasztikus vagy hatalmi érdekek védelmében, azok 
alátámasztására történnek az utólagos módosítások, hamisítások, amint ez 
meglehetősen közismert ma már. (Nem mond ennek ellent az, hogy idővel 
majd a királyi hatalom új megfogalmazására kerül sor, akár a Kézai-féle 
hun leszármazás kapcsán, akár más esetekben. Az arisztokrácia, 

az oligarchia, vagy a köznemesség érdekeinek érvényesülése is világi érdek, 
s ennek az érvényesítése - ez ugyan paradoxonnak tűnhet - szintén a királyi 
udvarból indult útjára.) 


A középkori magyar történetírás egy másik jellemző sajátossága is 
összefügg az eddig mondottakkal. Már korán feltűnt, hogy a magyar gesták 
rendszerint olvasmányosak, gördülékeny stílusban íródtak, árnyalt 
jellemzéseket találunk bennük, az események leírása arra utal, mintha a 
történeti munka írója jelen lett volna olyan eseményeknél, amelyeknél ez 
aligha volt lehetséges. A gesta, ez a lovagregénnyel sokban rokon történeti 
műfaj egész Európában hasonló vonásokat mutat, a történetírás általában 
azonban nem. A krónikák, évkönyvek stílusa többnyire nehézkes, darabos. 


Az utóbbi évtizedek kutatásai kiderítették, mi az oka a magyar gesták 
gördülékeny stílusának. E gesták szerzői többnyire a királyi kancellária 


alkalmazásában álltak, olykor évtizedeken át dolgoztak a királyi vagy a 
királynéi kancelláriákon, oklevelek százait fogalmazták meg s mások által 
elkészített oklevelek százait olvashatták el, dolgozhatták be történeti 
munkáikba. Az adományozó oklevelek rendszerint tüzetesen leírják azokat 
az eseményeket, amelyek során az adományozott kitüntette magát. Az 
adománylevelek bevezető szövegeinek a gestákkal történő egybevetése 
fényt derített arra, hogy ezeknek az okleveleknek az igen 

élvezetes, szemléletes stílusa került át a gestákba. A történetíró, aki maga is 
a kancelláriák valamelyikében dolgozott, természetesen nem csupán a maga 
fogalmazta oklevelekhez jutott hozzá, hanem a sokszor évtizedekkel 
korábbiakhoz is, amiként természetesen más jellegű - ma úgy mondanánk - 
történeti forrásanyaggal is megismerkedhetett, s azok tartalmát 
felhasználhatta munkájában, olykor egyes részleteit átemelhette a szövegbe. 


Mindezt megkönnyítette éppen az a sajátos helyzet, amely Magyarországon 
kialakult, s amelyről már szóltunk: a népesség lélekszámához viszonyítva 
kevés volt az értelmiségi, így nem vált el élesen a hivatalnok a 
történetírótól. Ez sokszor Nyugaton sem következett be, hiszen nem egy 
francia, angol, vagy német történetíró játszott jelentős szerepet a királyi, 
császári s egyéb kancelláriában. De ott sokkal több volt a történetíró, s így 
nemcsak a kancelláriák hivatalnokai voltak a történeti munkák szerzői. 
Nálunk azonban éppen az értelmiség relatív ritkasága idézte elő azt a 
sajátos helyzetet, hogy többnyire a királyi kancelláriák valamelyikének 
vezető tisztviselői közül kerültek ki a történetírók. 


A magyar történetírás a középkorban - mint már utaltunk rá - nem hozott 
létre nagyszámú munkát. Ennek az volt az oka, amit már szintén ismerünk: 
a történetírók kis száma a középkori Magyarországon. A kis számú 
történetíró kevés történeti munkát írt. S mert kevés történeti munka 
született, még kevesebb azon munkák száma, amelyek ránk maradtak. 


A magyar történetírás ugyanúgy fejlődött, mint a történetírás a középkori 
Európában. A krónikákat az újabb generációk folytatták, s a folytatás 
többnyire a régi anyag átformálását s az ott hiányzó évtizedek történetével 
való kiegészítését jelentette. Hasonlóképpen zajlott ez nálunk is. A legelső 
történeti munkát, amely az 1060-as évek közepe táján született, hamarosan 
folytatni kellett, s természetesen mindig akadt tudós pap, aki ezt megtette. 


De mert kevés volt a történeti munkák száma, az eredeti munkák sokszor 
elvesztek. Így azután rendszerint nemcsak a munkák szerzőjének 

személye kétséges, s csupán kombinációk eredményeképpen ismert többé 
vagy kevésbé, hanem azért kell a megmaradt történeti munkák szövegeiből 
rekonstruálni az elveszett gestaszövegeket. 


Sokszoros rejtély kibogozását jelenti tehát a középkori magyar történetírás 
története. Vitatott az, hogy az egyes munkák mikor keletkeztek, többnyire 
az is, ki volt a szerzőjük (ha tetszik, azt mondhatjuk, tulajdonképp nem egy 
Anonymus-kérdés megoldatlan, hanem nagyon sok), de ezen túlmenően 
rendszerint az is vitatott, valóban léteztek-e ezek a munkák? Ugyanis nem 
minden gesta maradt ránk, csupán későbbi szövegek tartalmazzák a korábbi 
megszövegezéseket. Kisebb-nagyobb ellentmondások maradtak ezeknek a 
munkáknak a szövegeiben, s ezek segítségével tárhatók fel a korábbi 
szövegvariánsok, az egész régebbi történeti anyag. 


A kevés számú értelmiség következtében Magyarországon kicsi volt a 
történeti munkák olvasótábora. Kevés másolat készült egy-egy történetírói 
munkából, így a középkori magyar történetírás művei sokkal inkább ki 
voltak téve a felejtésnek, az enyészetnek, mint a nyugat-európai történetírói 
alkotások. Ott egy-egy munkának szélesebb olvasótábora volt, ezért sokkal 
több másolat készült róluk, s közülük több maradt meg, mint 
Magyarországon a kevesebből. Nálunk a legtöbb középkori 

történeti munkának tulajdonképpen egyetlen példánya sem maradt ránk, 
sem eredeti szöveg, sem másolat, ezért szorulunk arra, hogy a kis számú 
meglévő szövegből rekonstruáljuk az elveszett történeti munkákat. Ez 
természetesen számos kérdőjelet, vitát eredményez, hiszen sokkal több 
hipotetikus elem van jelen a magyar történetírás történetében, mint a német 
vagy a francia történetírás esetében, ahol egy-egy példány azért megmaradt 
a különféle krónikákból. A középkori magyar történetírás helyzetére 
jellemző, hogy olykor még abból a munkából sem rendelkezünk 
példánnyal, amelyről biztosan tudjuk, hogy létezett, hiszen egy másolata 
megmaradt. Kézai gestája ez, amelynek egy középkori másolata sokáig 
megvolt, valamikor a 18. század végén azonban eltűnt, s ma csak a 
valószínűleg már eredetileg is romlott 13. századi kódexmásolat 18. század 
eleji másolata (a Hevenesi-gyűjteményben) őrzi számunkra, valamint 1782. 
évi bécsi kiadása, amely gyakorlatilag a Hevenesi-féle másolaton alapszik. 


Kétes tehát sokszor magának a munkának a létezése, vagy ha az már talán 
nem is, de az, hogy mikor készült, s rendszerint az, hogy ki készítette. Ezt 
mindenképpen figyelembe kell vennie az olvasónak, amikor a magyar 
történetírás történetével ismerkedik. 


1.3 A középkori magyar történetírás első nagy korszaka 


Viszonylag kisszámú történetírói munka született a középkori 
Magyarországon, említettük az előzőekben. Éppen ezért feltűnő, hogy a 
középkori magyar állam megalapítása után egy évszázaddal hirtelen 
megsokasodnak a történetírói munkák. Most sem jött létre krónika, 
különösen nem világkrónika, de több műfajban is egyszerre, nagyjából 
egyazon időpontban születtek történeti munkák. Amiként az európai 
történetírás a nagy reneszánszot megelőzően Nagy Károly 

udvarával kapcsolatban beszél egy Karoling reneszánszról, akként 
beszélhetünk mi is a kulturális élet hirtelen kivirágzásáról Kálmán király 
udvarában. Ebben az udvarban született az a korabeli és a későbbi 
viszonyokkal összehasonlítva nagyszámú történeti alkotás, amiről itt szó 
lesz. 


Kálmánt " Könyveseként jellemezte saját kora, meg a gestaíró, aki először 
írta meg uralkodása történetét, s ezt a jellemzést, magát a jelzőt sokáig 
általában azzal magyarázták, hogy a király tudott olvasni, ami abban a 
korban annyira feltűnő volt, hogy külön említésre lett méltó. Annak, hogy 
olvasni tudott, megvan a maga oka, hiszen eredetileg egyházi pályára, 
papnak szánták. A történetíró úgy magyarázta, Kálmánt azért nevezték 
Könyvesnek, mert a király könyvből szokta olvasni zsolozsmáját. Ez is arra 
utal, hogy Kálmánt papnak szánták, hiszen a breviáriumból a fölszentelt 
papoknak kellett a minden napra szánt imádságokat, zsoltárokat, 
himnuszokat, stb. elolvasniuk. Sokkal többről volt azonban itt szó, mint 
csupán arról, hogy Könyves Kálmán olvasni tudott. 


Kálmán udvarában - a korabeli magyarországi viszonyokhoz képest - 
feltűnően sok tudós férfiú működött. Hartvik püspök Szent István királyról 
írt legendájának a végén "Magyarország megszámlálhatatlan bölcseiről" írt, 
akik majd István király összes csodáját megírják. Ezt nem tette alap nélkül, 
nagyon valószínű tehát, hogy Kálmán udvarában a kor viszonyaihoz képest 


sok tudós ember működött. De erre utal a történeti munkák számának 
hirtelen megszaporodása is. Igaz ugyan, hogy István király nagyobbik 
legendája még az első szentté avatások során (1083) jöhetett létre, sőt olyan 
felfogás is van, amely az azt valamivel megelőző évekre, 1077 

tájékára teszi megszületését. A kisebb István legenda írója kétségtelenül 
ismerte a nagyobbik legendát, Hartvik püspök pedig a maga munkájának 
írása során mindkettőt használta. A kisebbik legendának tehát már léteznie 
kellett 1109-1116 között, amikor Hartvik püspök megírta a maga munkáját 
(részben talán éppen a kisebbik István legenda bizonyos túlzásainak 
kiküszöbölése céljából). Hamarosan 1109 után kellett keletkeznie a 
kisebbik István legendának, amelynek szerzője a munka szövegének 
tanúsága szerint igen müveit férfiú volt. 


Ugyanezekből az évekből származik Szent Imre herceg legendája, és 
Gellért püspök nagyobbik legendája, leszámítva utolsó két fejezetét, 
amelyek évszázadokkal később keletkeztek, valamint azokat a 
szövegmódosításokat, amelyeket a Kálmán korában készült szövegen 
később ejtettek. Ugyancsak a királyi udvarban működött az az Albericus, 
aki Szerafin érsek utasítására összeállította a Kálmán-féle 

törvénykönyvet, vagyis az e célból a király által összehívott tanácskozás 
eredményeit törvénykönyvbe foglalta. Róla azért kell itt megemlékezni, 
mert azokban az indoklásokban, amelyeket a törvénykönyv elé fűzött, 
szerepel a történeti fejlődés gondolata. Indoklásában ugyanis elmondja, 
hogy István törvényeit azért kell módosítani, mert az elmúlt idő 

alatt jelentősen megváltozott a magyar társadalom, s a törvényeknek ezeket 
a változásokat figyelembe kell venniük. Tulajdonképpen a történelmi 
változás (hogy ne azt mondjuk: haladás) gondolatáig jut Albericus 
indoklása. Függetlenül attól, hogy az ő egyéni gondolatairól van-e itt szó, 
vagy csupán feljegyezte a király és környezete fejtegetéseit, egyértelmű a 
történetírás jelenléte a király környezetében, s egy újabb, nagy 

műveltségű tudós férfiú jelenléte az udvarban. Ebbe a környezetbe helyezve 
teljesen érthetővé válik Hartvik püspök megjegyzése Magyarország 
bölcseiről, s így nyer igazi értelmet Kálmán "Könyves" mellékneve is. Egy 
12. század eleji magyar kora reneszánsz udvarról lehetett szó, amelyben 
felvirágzott a történetírás. 


A legenda csak részben történetírói munka eredménye. Egy részüket nem is 
a múlt eseményeinek megörökítése, hanem pl. prédikáció céljából 
készítették. Bizonyos legendák persze történetírói munkának számítanak. 
Kimondottan annak készült István kisebbik legendája, amelynek szerzője 
közvetve utal arra, hogy az előző, nagyobbik legendát nem tartja 
történetileg elfogadhatónak, az ő célja az, hogy bemutassa Istvánt, az 
erőskezű uralkodót és egyházalapítót. Hatrtvik püspök Szent István 
legendája már több célú munka, de erős történetírói készségekkel megáldott 
szerző alkotása. Éppen ebben a környezetben nagyon nehéz elképzelni, 
hogy ne jöhetett, jött volna létre önálló történetírói alkotás. 


Valóban, megszületett az a történeti munka Könyves Kálmán udvarában, 
amelyhez minden feltétel adott volt, legelsősorban a király, illetve 
udvarának igénye arra, hogy az 1060-as években befejeződött Gesta 
Ungarorumot valaki folytassa, s összefoglalja a 11. század második felének 
történetét. 


Az elmúlt évtizedek kutatásai alapján ma már egyértelműnek vehető, hogy 
az eredeti magyar történeti munkát, amely I. Béla uralkodásáig mondta el a 
magyarok történetét, a 12. század második évtizedében folytatta egy 
történetíró. Kétségtelennek tűnik, hogy ez a történetíró 1109 és 1116 között 
készítette el ezt a munkát. 


A történetíró kerek eseménysorozatot "választott" munkája tárgyának. Az I. 
Béla, Salamon, I. Géza és I. László uralkodásának eseményeit összefoglaló 
munka központi alakja természetesen Szent László, akinek majdnem két 
évtizedes uralma az eseményeknek magától értetődő fókuszául kínálkozik. 
László uralkodását, mint a megelőző időszak fejlődésének csúcspontját 
ábrázolja a szerző, ezt ilyen formában alighanem csak Kálmán idejében 
fogalmazhatta meg. Emellett a munka szerkesztését megkönnyítette az író 
számára, hogy Salamon az összes többi királlyal harcban állt, s ez a harc 
vezérfonalként fut végig a történeti összefoglalón. A szerkesztés 
eleganciája egyértelművé teszi, hogy egy igen müveit, olvasott szerzővel 
állunk szemben, aki kora műveltségének minden fontosabb elemével 
rendelkezett. 


Ennek az összefoglalásnak a szerzője írott forrásokat alig használt. Nem 
mondhatjuk, hogy egyáltalában nem tett volna ilyet, hiszen az a körülmény, 


hogy szövegében hivatkozik István nagyobbik legendájára és a Szent Imre 
legendára, valamint, hogy a megelőző időszak történetét kiegészítette, 
helyenként módosította is a legendák alapján, jelzi számunkra, hogy 
használta ezeket a munkákat. De egész munkáját mégsem ilyen jellegű 
forrásokra építette, hanem a szájhagyományra, elsősorban azokra a 
különféle hősi énekekre, amelyek egy-egy kiemelkedő férfiú 

tetteit dicsőítették. Ezeknek a népi hagyományt alkotó énekeknek, a 
ioculatorok nem túlságosan hosszú, nagyjából azonos felépítésű hősi 
énekeinek a felhasználása olyan mértékben rányomta bélyegét munkájára, 
hogy a 19. század második felében felmerült az a nézet, talán egy nagyobb, 
magyar nyelvű epikai munka, egy magyar nyelvű hősi naiv eposz 
töredékeinek a latin nyelvű visszaadása lenne a magyarok történetének ez 
az összefoglalása. 


Erről természetesen nincs szó. A munka, mely Salamon megkoronázásától, 
I. Béla halálától Szent László utolsó tetteiig mondja el a magyarok 
történetét, történetírói alkotás, ízig-vérig az, olyan történetírói munka, 
amely jól körülhatárolható célzattal született. Ennek magva a Kálmán 
uralkodásával csúcspontjára jutott László-Kálmán vonal történetének 
megírása. A munka kezdete egyértelműen meghatározható, befejezése 
azonban nehezen, éppen azért, mert utóbb, amikor az Árpádok Kálmán- 
ellenes ága volt már hatalmon, azokat a részeket, amelyek Kálmán 
tevékenységének elejét foglalták össze, átalakították. Ez is nyilvánvalóvá 
teszi azonban számunkra, hogy Kálmán uralkodásának legalább első 
szakaszával a történeti összefoglalás szerzőjének némiképpen foglalkoznia 
kellett. 


Salamonnak Béla fiaival, Gézával és Szent Lászlóval, majd Kálmánnal, 
Géza fiával folytatott kilátástalan küzdelme magától értetődően tette őt és 
természetesen apját, I. Endrét ellenséggé a Kálmán udvarában élő 
történetíró számára. A meglepő nem az, hogy Salamon és öccse, Dávid a 
történetíró elbeszélése szerint Isten büntetéséből maradtak utódok nélkül, 
gyermektelenek. Az okot még I. Endre adta ehhez az égi büntetéshez, aki az 
uralom, a királyság megszerzése érdekében elnézte a pogányság lázadását, 
Vatha felkelését és ezzel számos keresztény, köztük Szent Gellért 

püspök halálát okozta. A történetíró ezzel Béla fiainak jogos uralmát 
igyekezett kidomborítani, azt, hogy Endre bűne miatt isteni büntetés magvát 


szakasztotta gyermekeinek. Béla fiai és azok leszármazottai tehát jogosan 
uralkodnak. 


A meglepő nem az, hogy ezek a részek bekerültek a munkába, a kor 
viszonyai között ez természetes. Sokkal inkább az, hogy Endre és fiainak 
elítélése ebben az enyhe formában történt. Ennek abban látjuk okát, hogy a 
Salamon és a Béla-leszármazottak küzdelmei sohasem öltötték a végső 
leszámolás formáját. Salamont többszöri tárgyalás után száműzték, s bár 
többször megkísérelte a trón megszerzését, eredményt nem ért el, László 
mérsékelt politikája inkább az ellentétek csillapítását szolgálta. 

Salamon testvére, Dávid herceg László udvarában élt, ami jelzi az 
ellentétek tompítására tett kísérleteket. S még valami, ami talán jellemzőbb: 
az a történetíró, aki elkészítette a magyarok történetének ezt a László 
haláláig, Kálmán uralkodása első éveiig terjedő szakaszát, Salamon párti 
családból származott, a Ják nemzetségből, a Szent István mellett Koppány 
ellen harcoló Vencellin utódaként. Így tulajdonképp a 

közvetlen rokonságához tartozott az a Bátor Opos, akinek haditetteit 
rendszeresen megemlíti, noha Salamon oldalán küzdött. Az a tény, hogy 
Salamon párti nemzetségből való a történetíró, aki a Kálmán-kori magyar 
történeti munkát megírta, jelzi László és Kálmán lehetőség szerint 
kiegyenlítésre törekvő, mérsékelt politikáját. 


A Gesta Ungarorum folytatójának kiléte ma még homályba burkolózik. 
Több tényező együttesen arra utal, hogy 1009 után, de még Kálmán 
életében, tehát 1016 előtt írta meg művét. Egy ideig úgy vélték, hogy 
Koppány püspök volt a Kálmán-kori történetíró. Koppány azonban Kálmán 
1009. évi oroszországi hadjárata során meghalt, így ez nem valószínű. 
Sokkal inkább egy tudós pap az ő nemzetségéből, aki szintén Kálmán 
udvarához tartozott. 


A történetíró középkori szokás szerint nem elégedett meg azzal, hogy 
megírta a magyarok történetének hiányzó évtizedeit, hanem helyenként - 
adott esetben nem jelentéktelen mértékben - módosított a korábbi munkán. 
Részben betoldásokról van szó, részben pedig javításokról. Ezekre nemcsak 
azért került sor, mert új adatokra derült napfény, hanem mert időközben 
megváltozott a történetszemlélet egyik-másik eleme. A változtatásokból 
kiolvashatjuk a történeti kép módosulásának irányait. 


A Kálmán-kori gesta szerzője olyan korban élt, amelyben a kereszténység 
már megszilárdult Magyarországon. Más szavakkal ez azt jelenti, hogy 
miután a magyarság már keresztény hitre tért, az végérvényesen 
megszilárdult. A pogánylázadások időszaka végleg elmúlt, az új idők 
enyhítettek a törvényhozáson, s megenyhítették a magyarságról rajzolt 
korábban nem túlságosan szolid képet. A magyarság 

véglegesen kereszténnyé válása arra ösztönözte a történetírót, hogy a 
Miklós püspök által megállapított leszármazási renden módosítson. Kám, 
mint a Noé fiúk közül a legvisszataszítóbb népek, a fekete bőrű afrikaiak 
ősapja már sértette a kereszténnyé vált magyarság történetírójának 
szépérzékét. S valószínűleg nem csupán erről lehet szó. Az újabb kutatás 
felfigyelt arra, hogy a Szent István legendák közül a későbbi, 

kisebb legenda, majd a Hartvik-féle változat fokozatosan módosított a 
magyarok megítélésén, s enyhítette azt. Maga az "Isten ostora? szerep már 
egyfajta új állapotot jelez, hiszen ezzel a magyarság Isten akaratát hajtja 
végre, megbünteti a keresztény népeket elkövetett bűneikért. Az "Isten 
ostora" szerep azonban Jáfet Góg és Magóg nevű fiainak leszármazottaira 
vonatkozott, azokra a népekre, amelyek tőlük eredtek. A szkítákat egyes 
középkori történetírók ezért eredeztették Magógtól. A történetírónak tehát 
nem kellett mást tennie, mint megváltoztatni az eredetet, amit olyképpen 
oldott meg, hogy Kám nevét Miklós püspök munkájában Jáfet nevével 
cserélte fel, a leszármazás további vonulatát azonban érintetlenül hagyta. 


Ez a megoldás nyilván megfelelt a királyi udvar elképzeléseinek, a 
magyarság ugyanis időközben európai néppé vált, szerepe nem volt 
jelentéktelen sem a pápaság politikájában, sem az általános európai 
politikában. Több magyar vagy itt működő személy felvétele a római 
egyház szentjei közé mutatja a magyar nép és állam szerepének 
felértékelődését. Ennek a felértékelődött szerepnek felelt meg a 
magyarság új származtatása. A szerző ezt óvatosan, talán túlságosan 
tapintatosan oldotta meg, amikor a korábbi szövegen csak egy név cseréjét 
ejtette meg. A leszármazás további vonalának meghagyása ugyanis zavart 
okozott, hiszen megmaradt Nimród, mint a magyarok őse, aki azonban a 
biblia szerint Kám unokája volt. Ez lényeges ellentmondás volt, amelyre 
csak jó kétszáz évvel később döbbent rá az akkori történetíró. 


Más téren is hasonlóan járt el a Kálmán kori történetíró a régi gesta 
szövegének módosításánál. Ezek többnyire ugyanilyen tapintattal 
végrehajtott betoldások. Az 1083-ban szentté avatott István király és Imre 
herceg legendáira hivatkozik a szövegben s betoldotta a korábbi gestába a 
Koppány elleni hadjáratot. A ménfői csata leírásánál Péter király számára 
hízelgő sorokat toldott be (még isteni jel birtokosává is tette a Miklós 
püspök által ellenszenvvel ábrázolt uralkodót), ami szöges ellentétben áll a 
korábbi gesta történetírójának német-ellenességével. A 

változtatások általában a Miklós püspök által készített szöveg német- 
ellenességét tompították, a Kálmán-kori történetíró a szájhagyomány 
német-ellenességének élét nagymértékben tompította. Ma még 
egyértelműen nem dönthető el, hogy ebben az játszott-e szerepet, hogy ő 
maga egy német eredetű nemzetség leszármazottja, vagy pedig csupán 
jelzése annak, hogy Kálmán korára az idegen eredetű családok legelső 
bevándorolt hulláma már beolvadt a zömmel magyar származású uralkodó 
osztályba, s az ellentétekben már nem, vagy nem olyan nagy mértékben 
játszott szerepet a német származás kérdése. 


A Kálmán-kori történetíró a középkori magyar történetírás második 
kiemelkedő személyisége. Munkája megőrizte a magyar szájhagyomány 
számos elemét, ami elsősorban annak köszönhető, hogy nem írott 
forrásokkal dolgozott. Kitűnő stiliszta volt, akinek nem lebecsülendő 
szerkesztői készség állt a rendelkezésére. Nem véletlen tehát személyes 
hozzájárulása a középkori magyar történetírás Kálmán-kori kivirágzásához. 


Amilyen mértékben vérbeli történetíróra akadunk a Kálmánkori 
történetíróban, annyira nem történetírói alkat az a szerző, aki III. István 
uralma idején (1161-1172) folytatta a magyarok történetét, s nagyjából a 
László uralkodásának utolsó esztendejétől III. István uralmának első éveiig 
összeállította a magyarok történetét. Hosszú vita eredménye a történetíró 
működésének meghatározása, ma már az érvek többnyire amellett szólnak, 
hogy III. István uralkodásának utolsó éveiben (1169-1171) született meg a 
munka. 


Nemcsak annyiban teljesen elütő a szerző álláspontja a Kálmán-kori 
történetíróétól, hogy míg amaz igyekszik kiegyensúlyozott lenni, kerüli az 
ellentétek kiélezését, a III. István-kori szerző, aki a magyar történet 


majdnem egy évszázadát dolgozta fel, rendkívüli módon elfogult 
Kálmánnal és annak fiával, II. Istvánnal (1116-1131) szemben, hanem 
teljesen más módszert használ, másképpen fogja fel a történetíró feladatát. 
Az természetes, hogy III. István korában működve kell a dinasztia 
történetét megírnia, s mert Kálmán megvakítatta trónra törő testvérét, 
Álmos herceget és annak fiát, Bélát, de mert II. István gyermektelen 
maradván végül a trón mégis Álmos herceg fiára, II. (Vak) Bélára (1131- 
1141), majd annak fiára II. Gézára (1141-1161) s unokájára, III. Istvánra 
szállt, a III. István kori történetíró Kálmánt és fiát rendkívüli ellenszenvvel 
ábrázolja. Kálmán így lett Álmos megvakítója, hatalomból 

kirekesztője mellett púpos, sánta, selypítő, kancsal, szőrös, fia II. István 
pedig kéjenc, aki rengeteget kegyetlenkedett, mert abban lelte örömét. 


A III. István-kori történetíró Kálmán és II. István uralkodását, valamint a 
Kálmán által fiának el nem ismert Borisz trónkövetelői fellépéseit tehát 
természetes ellenszenvvel ábrázolja, ugyanakkor nem elégszik meg ezzel, 
hanem visszamenőlegesen is módosított a gesta korábbi, Kálmán-kori 
folytatásának szövegezésén. Hogy Kálmán uralkodásának első felére 
vonatkozóan megtette a maga korrekcióit, az szinte természetes, de ő 
módosított Szent László uralkodása utolsó éveinek szövegezésén a korábbi 
gestából (így kerülhetett be az a valóságnak meg nem felelő állítás, hogy 
Lászlót német császárrá választották volna), s jelentősen átalakította a 
Salamon-Béla fiúk küzdelmeinek korábbi leírását. A Kálmán-kori 
történetíró Salamont a német császár vazallusaként, tulajdonképpen a 
nemzeti érdekek elárulásával vádolta. A III. István-kori történetíró ezt 
megváltoztatta, Salamont tette meg legitim uralkodóvá, I. Gézát pedig 
bűnösnek mondotta, amiért elragadta királyságát. Szent László 
uralkodásának jogosságát is megkérdőjelezi, amikor kifejti, hogy nem a 
jog, hanem az erő segítségével biztosította uralmát Salamonnal szemben. 
Az újabb kutatások szerint ennek aktuálpolitikai szerepe volt, hiszen a 
legitim uralkodás erejét hangsúlyozta olyan korban, amikor III. Istvánnal 
szemben két nagybátyja, II. Géza két testvére, II. László és IV. István 
ellenkirályok maguknak követelve a trónt a bizánci császár segítségével 
léptek fel az uralkodóval szemben. 


A III. István-kori történetíró felhasznált írott forrásokat, valószínűleg a 
rendelkezésére állt egy összefoglalás Kálmán koráról, míg II. Géza 


uralkodásának eseményeit a saját ismeretei alapján állíthatta össze. 
Munkája nem olyan koncepciózus, mint a Kálmán-kori gesta szerzőjéé, 
ábrázolásai, jellemzései egysíkúak, hiányzik belőlük mindaz, ami a 
Kálmán-kori szerzőt valódi történetíróvá avatta. Ugyanakkor művelt, a 
bibliát és a jogot alaposan ismerő szerzőről van szó, akinél többet a 

szent szövegekből senki sem idézett. Van azonban egy másik sajátos 
vonása, ami minden előző és későbbi írótól megkülönbözteti: az irónia. 
Szellemes és ironikus egyszerre ez a stílus, nyilván ilyen volt maga a 
szerző. Ez az irónia II. Béla és II. Géza bírálatában is jelentkezik (éppen ez 
a körülmény utal arra, hogy III. István korában írt), leírja pl. II. Béla 
részegeskedéseit uralma végén, igen sok nyers, bárdolatlan kifejezést 
használt müvében, amelyek a maguk váratlan használatával mellbe vágják 
az olvasót. Stílusa nem epikus, inkább a váratlan, meglepő fordulatokat 
kedveli, s ezért a leírt eseményekben jelentkező helyzeteket igyekszik 
kiélezni, hogy a megoldás annál váratlanabb, hatásosabb legyen. Szívesen 
beszélteti szereplőit, sok párbeszédet közöl, nagyobbik részüket nyilván 
költötte. Magának a történeti anyagnak a megfogalmazásánál azonban a 
megelőző korok gesta-fogalmazásait vette alapul. Bizonyos jelenetek 
ismétlődései munkájában arra utalnak, hogy azok megfogalmazásait a 
szerző a korábbi gesta-szövegekből vehette át (azaz nem biztos, hogy 
megtörtént eseményekről van szó, bár ezt nem lehet kizárni). Történeti 
leírásai, egész történetfelfogása meglehetősen kezdetleges, stílusa azonban 
egyéni és olvasmányos, nagyon hatásos. Kitűnő író mutatkozik meg ebben 
a gesta-folytatóban, akinek azonban nincs történetírói vénája. 


1.4 Anonymus 


A középkori magyar történeti munkák szerzői közül közismertségre 
egyedül "Béla király jegyzője?" tett szert, az az Anonymusnak keresztelt 
szerző, aki teljesen önálló művel jelentkezett a magyar történetírásban. 
Személye körül kisebb könyvtárnyi irodalom bontakozott ki, munkája 
megírásának koraként mind a négy Béla király uralkodása szerepelt, noha 
nem egyforma mértékben. Az utóbbi másfél évszázad modern eszközökkel 
folyó kutatásai nagyjából megegyeztek abban, hogy III. Béla (1173-1196) 
uralkodásának utolsó szakaszára teszik működését, bár olykor felmerül még 
a gondolat, hogy talán IV. Béla (1235-1270) uralkodásának első évtizede, 

a tatárjárás utáni évek azok, amelyekben megalkotta munkáját. 


A nagy, ma már több mint két évszázados vita a szerző személyéről, a 
korról, amelyben élt s működött, nem fölösleges. Elsősorban azért nem, 
mert igen nagy jelentőségű történeti munkáról van szó Anonymus Gesta 
Ungaroruma esetében, s azt is megállapíthatjuk, hogy formátumos 
történetíró volt az, aki a Gestát megfogalmazta. Munkája középkori 
történetírásunkban egyedülálló, mind tartalmát, a többi gestához való 
viszonyát, mind pedig jellegét illetően. 


A gesta szerzőjének kvalitásait, önállóságát, igényességét önmagában is 
jelzi, hogy nem egyszerű folytatója kívánt lenni a magyarok történetének, a 
korábbi gestát tehát nem folytatta ott, ahol elődje letette a tollat, esetleg 
bele-belejavítva a korábbi szövegekbe. Anonymus teljesen új, minden 
tekintetben önálló munkát kívánt alkotni, olyat tehát, amely nem a 
megelőző munkák folytatása, kiegészítője. A munkával magával 
szerencsénk van, eredeti formájában maradt ránk. Ugyanakkor 

éppen önállósága, a korábbi gestákhoz fűződő igen laza kapcsolata, amely 
abban merült ki, hogy a szerző ismerte azok szövegét, eredményezte azt, 
hogy hatása a későbbi magyar történetírásra nagyon kevés, szinte semmi 
sem volt (bár az utóbbi évtizedekben felmerült, hogy Kézai, a hun-magyar 
történet szerzője felhasználta Anonymus Gestáját). 


Anonymus korában, akár III. Béla, akár IV. Béla jegyzőjéről van szó, már 
nem áll a történetszemlélet homlokterében a kereszténység felvétele. Már 


természetes volt a magyarság keresztény léte, noha számtalan népi 
énekmondó működhetett, miként azt maga Anonymus megjegyzi, mégpedig 
munkája nem egy helyén. Számára a magyarság kereszténnyé válása nem 
kérdéses többé, olyannyira nem, hogy végeredményben egy teljesen önálló, 
kerek, befejezett művet szentelhetett a magyar történet 

pogány korszakának, a honfoglalás időszakának. Egy olyan munkát, 
amelyik még a kereszténység felvétele előtt befejeződik. A megelőző 
történetírók, illetve a Gesta Ungarorum korábban készült részeinek szerzői 
is foglalkoztak a magyarság történetének a kereszténység felvétele előtti 
szakaszával, Miklós püspök, aki összefoglalta ezt az egész kort, majd a 
Kálmán-kori történetíró, aki belejavított Miklós szövegébe. Az ő számukra 
azonban mindenképpen a kereszténység felvétele állt az események 
középpontjában. Anonymus viszont már olyan korban élt, amikor 

annyira természetes, hogy a magyarság a keresztény népek családjába 
tartozik, hogy azokra a történeti (vagy kitalált) személyekre, illetve 
családjukra nézve, akiknek hőstetteit megemlíti művében, egyáltalán nem 
lebecsülő vagy hátrányos a pogánykori hőstettek említése. 


Lehetséges, hogy Anonymus folytatta volna a magyarok történetét, csak 
már nem volt képes rá (van ilyen feltevés), mindenesetre abból kell 
kiindulnunk, ami a rendelkezésünkre áll. Ez egy olyan kerek egészet adó, 
kongeniális történeti munka, amelyiknek középpontjában a honfoglalás áll, 
amely tehát a magyarok letelepedését a Kárpát-medencében foglalja össze, 
mégpedig minden jel szerint meghatározott céllal. Ez önmagában 
érdemessé teszi arra, hogy önálló helyet és szerepet kapjon a 

magyar történetírás fejlődésében. Hogy azonban megérthessük célját, 
koncepcióját, utalnunk kell a középkori magyar társadalomfejlődés 
megelőző szakaszára. 


Amikor Anonymus megfogalmazta munkáját, a magyar társadalomban már 
mélyebb gyökereket eresztettek a feudális vonások. A földtulajdon rendszer 
átalakult, feudalizálódott, a régi, nemzetségi földtulajdon átadta helyét az 
újnak. A királyság kialakulásával a királyi hatalom rátette kezét a 
nemzetségek földtulajdonára, majd szétosztotta a földek egy részét hívei, 
részben a magyarországra bevándorló nyugati lovagok között. E folyamat 
nyomán átalakult a magyar uralkodó osztály, a törzsinemzetségi 
arisztokrácia egy része az új, feudális arisztokrácia tagja lett, más 


része megsemmisült. Ugyanakkor a Nyugatról betelepülő, elsősorban német 
származású lovagok a magyar uralkodó osztály részévé váltak. Az 
egybeolvadás a 12-13. század fordulóján már oly mértékben előrehaladt, 
hogy Anonymus, vagy más történetírók; olyan nemzetségeket neveznek 
meg a honfoglalás hadjáratainak résztvevőiként, amelyek csak jóval 
később, a 11. század első felében, vagy esetleg még később 

kerültek Magyarországra. 


Kialakult tehát a feudális arisztokrácia, a 12-13. századi Magyarországon 
már megtaláljuk annak fontosabb jellemzőit, természetesen a 
nagybirtokokat, nyugati hatásra megjelenik egyes nagybirtokosok esetében 
a pallosjog, ami még erősebbé teszi ennek a jognak birtokosait mind az 
alávetett népekkel, mind a királyi hatalommal szemben. Rövidesen a 
nagybirtokos oligarchia erősebb lesz, mint maga az őt létrehozó királyi 
hatalom. S bár itt még nem tartunk III. Béla idején, de már komoly 

jelei mutatkoznak a királyi hatalom gyengülésének, az oligarchia 
erősödésének a 13. század első évtizedeiben. Freisingi Ottó leírása szerint, 
aki 1147-ben járt Magyarországon, amikor a keresztes hadak átvonultak az 
országon, a magyar király tekintélye csodálatra méltónak tűnt a nyugati 
vezérek szemében, az ország előkelői minden tekintetben respektálták a 
királyt. Pedig a király akkor II. Géza volt, s hamarosan trónharcok törtek ki 
a királyi család tagjai között. Alig 60-80 évvel később a királyi tekintélynek 
már nyoma sem maradt. IV. Béla uralma kezdetén megkísérelte 
helyreállítani ezt a tekintélyt, s a királyi tanácsból kidobatta a székeket, 
jelezve, hogy csak a király ülhet, főurainak állniuk kell a jelenlétében, de ez 
a gesztus nem változtatta meg a társadalmi folyamatot. A tatárjárás után a 
király kénytelen volt bevehetetlen kővárak építésére buzdítani főurait, s 
ezzel gyakorlatilag elősegítette az oligarchia további megerősödését, a 
királyi hatalom gyengülését. 


A nagybirtokos arisztokrácia sokféle módon megkülönböztette magát. 
Nemcsak a nehéz lovagi fegyverzet elterjedésével, hanem 

származásának hangoztatásával is. Számon tartották a nemzetségek őseit s a 
"de genere..." kifejezéssel, ami a 12. század vége felé kezdett terjedni, 
hamarosan a nemesség többi részétől elkülönítő jelölést talált magának a 
nagybirtokos arisztokrácia. 


Ennek a nagybirtokos arisztokráciának a megjelenését fejezte ki Béla király 
jegyzője, amikor megírta a honfoglalás történetét. Munkája nem más, mint 
a honfoglalás történetének bemutatása oly módon, hogy azzal rögzítette, 
kora nagybirtokosainak ősei hogyan, milyen hőstetteikért kapták jutalmul 
birtokaikat Árpádtól. Az ő ábrázolásában egyszerre kettős jogon jutottak 
tehát a nemzetségek ősei birtokaikhoz: a foglalás jogán, hiszen harc révén 
szerezték meg azt, másrészt Árpád fejedelem adományaként. Ez az 
ábrázolásmód nagyon jól tükrözi Anonymus korának viszonyait, amikor a 
nagybirtokos arisztokrácia részben már önálló igényeit hangoztatta, de még 
nem került nyíltan szembe a királyi hatalommal. 


A módszer nem más, mint az, hogy Anonymus természetesen saját kora 
körülményeit vetítette vissza a múltba, a honfoglalás idejére. Saját kora 
arisztokrata családjait veszi alapul, s azután részben írott források, részben a 
szájhagyomány, sok esetben egyszerű etimológiai alapon, tehát a helynevek 
magyarázatával hozza össze a nemzetségeket azokkal a területekkel, 
amelyeket birtokukba vettek, pontosabban amelyeket munkája megírása 
idején birtokoltak. Nyilvánvalóan számos helyi hagyományt beillesztett 
munkájába, számos helynevet megszemélyesített, s bár lenézte a népi 
énekmondókat, a "parasztok fabuláit", a "ioculatorok csacska énekeit", 
adataik, a hősi énekek mondanivalójának lényege beszivárgott munkájába. 


A hősi énekek technikája jellemzi munkájának egészét, a honfoglalás 
eseménysorozatának leírását. Anonymus apró részletekre, kis csaták 
sorozatára bontja a honfoglalást, éppen azért, mert ez felelt meg céljainak, 
így tudta ugyanis összehozni a győztest a birtokadománnyal, bemutatni az 
egyes nemzetségek földet szerző ősét, vagy őseit, harci cselekmények, tehát 
a földszerzés aktusa közben. Iechnikája nagyon egyszerű, sztereotip 
módszer, formai elemei röviden összefoglalhatók. A hadivállalkozásokat a 
vezér tanácskozása előzi meg, a közösen elhatározott feladatra elindulnak a 
katonák. Megközelítve a célt követeket vagy kémeket küldenek ki a 

terület kikémlelésére. A követek ajándékokat visznek, s kapnak. Ha nem 
hódolnak be, harcra kerül sor. A csata leírása többnyire azonos: az 
ellenséges vezér elmenekül, a nép meghódol. A meghódolt területre várat 
emelnek, a vezérhez foglyokat küldenek. Nagy lakomát csapnak, majd a 
vezér a meghódított földeket szétosztja vitézei között. A megajándékozottak 
utódai azután máig birtokolják a jelzett vidéket, birtokot. 


Anonymus azért választotta a honfoglalást munkája témájának, hogy ezt a 
folyamatot, az adományozást, a föld megszerzésének folyamatát bemutassa. 
Az ő ábrázolásában tehát a nagybirtokos családok kezére egyszerre jut a 
föld a foglalás és az adományozás jogán. Nagyjából hasonlóan ábrázolja 
magát a honfoglalást. Az ő verziójában a honfoglalók tulajdonképpen az 
örökös jogán tettek szert az ország területére. Ehhez némileg megváltoztatta 
a magyarok eredetének ábrázolását. Magógot, Jafet fiát tette meg a 
magyarok ősének, tőle származtatta Álmost, másrészt tőle származtatta 
Attila hím uralkodót is. Így Árpádot és utódait az új haza 

tulajdonképpen örökségként, tehát a 12. századra már kialakult feudális 
jogrend alapján ihlette meg. 


A származására büszke új uralkodó osztály öntudatának növelését szolgálta, 
hogy Anonymus megváltoztatta a magyarok régi történetét más 
vonatkozásban is. A szkíták "megnemesedtek? az ő ábrázolásában, 
tekintélyes emberekké váltak (már nem többnejűségben éltek, nem raboltak, 
stb.), olyanokká, akiknek életeleme volt a legarisztokratikusabb 
foglalkozás, a hadakozás. Katonai erényeik, bátorságuk, vitézségük 
bemutatásánál nem sajnálja a dicsérő jelzőket. Országuk leírása is 

módosul, már nem különféle szörnyekkel teli kietlen vidék, hanem 
aranyban, ezüstben, drágakőben, nemes állatokban gazdag világ, ami 
lehetővé teszi, hogy még a kanászok, juhászok, gulyások is gazdag 
öltözékekben járjanak. Mindez a szerző saját kora arisztokráciájának jó 
közérzetét, társadalmi állásának megerősítését, magabecsülését fejezte ki. 


Itt tehát arról van szó, hogy Anonymus egy nagyon modern téma, nagyon új 
jelenség igazolására az egész folyamatot visszavetíti a múltba. 

Történetírói módszerének archaizáló vonásai éppen azt a célt szolgálták, 
hogy ezt az új jelenséget minél egyszerűbben fogadtassa el, minél 
elhihetőbbé tegye a kortársak számára. Ennek érdekében pedig minden 
tehetségét és írói művészetét igénybe vette. Valószínűleg Franciaországban 
tanult emberről van szó, aki birtokában volt kora 

műveltségének, kimutathatóan számos irodalmi alkotást ismert és 
felhasznált, amellett pedig élt a népi hagyomány nyújtotta lehetőségekkel. 
Még akkor is élt velük, ha látszólag erős kritikát gyakorolt felettük, amikor 
egyes történeteket azért nem használt fel, mert - mint mondotta - azokat 
nem olvasta történeti munkákban (Botond-monda). 


Anonymus története nem csupán a királyok története, hanem a nemeseké is. 
Az új, modern tulajdonviszonyok, a feudális jogrend visszavetítése a 
múltba, abba a múltba, amelynek emléke a magyarság tudatában 
valószínűleg még elég élesen megvolt. Anonymus az ősi, egyszerű állapot 
bemutatásával, amikor a magyarság ősei még nem kívánták a másét, amikor 
még a dicsőségért hadakoztak, nem zsákmányért, ennek a tudatnak tesz 
engedményt. Ugyanígy van a vérszerződéssel, a hét vezér, a hét 

nemes egyszerű katonaként szerződtek, közösen részesültek a 
szerzeményekben, a dolgok intézésében egyformán részt vesznek. A hét 
vezér, a hét "nemes? jogait terjeszti ki kora egész nagybirtokos 
arisztokráciájára (a nemes kifejezés akkor még ezt jelentette). 


1.5 Rogerius mester 


Egy, az eddigiektől különböző történeti munka megírását nem olyan 
okoknak köszönhetjük, mint amilyeneknek a magyarok történetéről eddig 
készült összefoglalásokat, hanem egy kortörténeti eseménynek, egy olyan 
traumának, amely alapjaiban rázta meg a középkori Magyarországot, s 
közvetlen végveszéllyel fenyegette: a tatárjárásnak. A magyarság 
kipusztulásával fenyegető eseményről, okairól és lefolyásáról olyan szerző 
számol be, aki ugyan nem volt magyar, de írása tanúsága szerint 
érzelmeiben, gondolkodásában közeledett ahhoz, hogy azzá váljon. 


Közvetlenül az események után, 1243-44 táján írta meg munkáját. Rogerius 
mester alig 10 évvel az események előtt, 1232-ben került Magyarországra, 
Jakab prenestei bíboros püspök kíséretében. Többször járt Magyarországon, 
Róma és Esztergom közötti diplomáciai tevékenységéért nyerte el a váradi 
főesperességet. Ilyen minőségben élte át a tatárjárást, másfél évig volt a 
tatárok fogságában, s részben az átélt eseményeket, részben az egész 
hadjárat lefolyását foglalta össze "Siralmas éneké"-ben. Utóbb spalatói 
érsek lett. 


Munkája a magyar, de talán a korabeli európai történetírás egyedülálló 
teljesítménye. Nem csak címe teszi azzá (címe ellenére prózában íródott), 
hiszen az csupán utalás Boethius híres dialógusának egyik versszakára, 
vagy az, hogy levél formában keletkezett. Ez önmagában nem szokatlan, a 
levél a középkor legkedveltebb műfaja, az egyetlen, amelynek megírását 


tanították. Az összes stilisztikai szabályt a levélírás keretei között ismerték 
meg a tanulók, a levél más műfajokra is rányomta bélyegét, nemcsak 
különféle történeti munkák (nálunk pl. Anonymus vagy Kézai gestája), de 
sokszor oklevelek is levél formáját öltötték. Az egyedülálló kifejezést 
azért érdemli meg, mert a korszak történetíróitól eltérően Rogeriust 
elsősorban a tatárjárás okai érdekelték. Azt próbálta feltárni, mi vezetett a 
magyarok vereségére, miért került az ország a teljes összeomlás szélére. 
Míg kortársai megelégedtek az események elbeszélésével, s legfeljebb a 
szokványos "Isten büntetése" emlegetéséig jutottak, ő az alapokat kívánta 
feltárni. 


Hogy a maga elé tűzött feladatnak eleget tehessen, messze túl kellett lépnie 
az elbeszélésen. Módszere a kérdés-felelet skolasztikus-dialektikus eljárása. 
Láthatóan járatos volt a korabeli kánonjogban, s az ott alkalmazott 
eljárásokat vitte át a történelemre. A kérdés-felelet módszere miatt kellett 
messze túllépnie a kor történeti irodalmának megszokott keretem. Az okok 
feltárása érdekében Rogerius nem csupán a tatárjárás eseménytörténetét 
mondja el, hanem annál sokkal szélesebben és mélyebben fogja fel 
mondanivalóját. Munkájának mintegy harmadrésze foglalkozik az 
előzmények ismertetésével, mégpedig rendkívül kimerítően. Sorra veszi 
azokat a szemrehányásokat, amelyekkel a kortárs arisztokrácia körei a 
királyt illették, s hogy valóban eldönthesse, mi igaz a vádakból, s mi nem, 
részletesen leírja Magyarország korabeli állapotát. 


Ez persze azzal járt, hogy nem összefüggő eseménysorozatot mond el, 
hanem anyagát tematikusan csoportosítja. Rendszeresen megszakítja az 
események elmondását, s kitér számos olyan körülményre, amelyeket csak 
azért kellett említenie, mert az okokat kívánta feltárni, majd újra visszatér 
az eseményekhez. Rogerius tisztában volt módszere sajátosságaival, s mert 
tudatosan alkalmazta azt, gondoskodott arról, hogy az olvasó, aki így 
könnyen összezavarodhatott volna, hiszen nem összefüggő történetet 
kapott, kiismerje magát. Ezért fejezetekre osztotta munkáját, s 

a fejezeteknek címeket adott, amelyek a tartalomra utalnak. 


Ő az egyetlen középkori történetírásunkban, aki a skolasztika eljárásait a 
történetírásra alkalmazva új történetírói módszert alkotott. Világos 
kérdéseket tett fel s a válaszadáshoz szükséges adatokat, jelenségeket 


csoportosította. Egy-egy kérdést szinte minden oldalról szemügyre vesz, s a 
végleges válaszhoz volt szüksége arra, hogy leírja a korabeli magyar 
társadalmat. Ebben segítségére volt idegen származása, a társadalom 
problémáit világosan felismerte s kitűnően exponálta. A 

történeti eseménysorozat rendszeres, módszeres vizsgálatával, szinte 
mindenoldalú elemzésével hozta létre a maga páratlan történeti munkáját. 
Csak sajnálhatjuk, hogy éppen magas módszertani színvonala, s az, hogy 
egyetlen eseménysorozat leírását vállalta, a munkát a magyar történelem 
későbbi feldolgozói számára elhanyagolhatóvá tette. Pedig egész középkori 
történeti irodalmunk módszertanilag legértékesebb darabjáról van 

szó, amelyet majd csak a humanizmus elsősorban külföldi képviselői 
közelítenek, illetve haladnak meg. 


1.6 Ákos mester 


Anonymus és Rogerius munkája a magyar történetírás fejlődése 
szempontjából jelentős mérföldkő, ugyanakkor bizonyos tekintetben 
zsákutca. Rogeriust módszere nem tette vonzóvá, talán úgy mondhatnánk, 
túlságosan meghaladta kora történetíróinak színvonalát ahhoz, hogy 
követhessék. Anonymus pedig nem folytatta a korábbi gestát, hanem 
teljesen önálló új művet írt, amelyben visszatért egy, a gesta kiegészítői 
és folytatói szempontjából már meghaladott időszak történetéhez, a 
honfoglaláshoz, szélesebb értelemben a kereszténység felvétele előtti 
időszak magyar történetéhez. Elméletileg elképzelhető lett volna, hogy 
valaki folytatja a 10. század közepén abbamaradt munkát, de sokkal 
logikusabbnak tűnt a régi gesta folytatása. 


Ugyanakkor letagadhatatlan, hogy azok a társadalmi változások, amelyek 
Anonymus munkájában tükröződnek, idővel a 13. század folyamán tovább 
haladtak előre, így a gesta folytatása sem csupán a hagyományos munkát 
jelentette már, hanem azt is, hogy magát a magyarok történetét, a Gesta 
Ungarorumot szinkronba kellett hozni a 13. század történetszemléletével. 
Nem egyszerű folytatásról volt tehát szó, hanem a gesta korábbi 
megfogalmazásainak újabb átigazításáról, korszerűsítéséről. 


Erre a feladatra vállalkozott - minden valószínűség szerint V. István 
uralkodása idején - a gesta 13. századi folytatója, aki tehát több mint 100 év 


után újból kézbe vette a magyarok történetét, s folytatni, illetve a korábbi 
részeket átigazítani kezdte, az Ákos nemzetségből származó Ákos mester. 
Tanult ember volt, aki kora műveltségére valamelyik észak-itáliai 
egyetemen tett szert. Műveltsége nem csupán egyetemi tanulmányokra utal, 
hanem a kor szokásaival ellentétben fiatalkori tanulmányokra (1240-ben 
már magisterként említi egy oklevél), amiből az következik, hogy a királyi 
udvar reményteljes ifjút látott benne, akinek tanulását érdemes felkarolni. 


Ákos mester két testvérével együtt Kálmán szlavóniai herceg, IV. Béla 
öccse udvarában nevelkedett. 1240-1244 között pesti plébános, 1248-1251 
között székesfehérvári őrkanonok volt, akinek feladatai közé tartozott a 
korona őrzése. 1254-től valószínűleg 1273-ban bekövetkezett haláláig budai 
prépost. Ezek az egyházi tisztségek tették lehetővé, hogy a királyi udvarban 
ténykedhessen, az egyházi méltóságokkal járó jövedelem mintegy az állami 
feladatok betöltéséért járó fizetés volt. Ákos mester 1244-1268 között 
királyi káplán, IV. Béla udvari káplánja, 1248-1261 között emellett a 
királyné kancellárja volt. Élete utolsó éveiben azonban csak 

egyházi feladatokat látott el, s ekkor írta meg a gesta folytatását. Az udvar 
bizalmi embere maradt, fontos feladatok ellátója. 1270-ben IV. Béla 
unokáját, Máriát kísérte követség élén Nápolyba, nyilván az egész királyi 
család egyetértésével, ami arra utal, hogy a IV. Béla és fia között kialakult 
éles ellentétek között is mindkét fél támogatását bírta. Munkájának szövege 
is arra utal, hogy igyekezett pártatlan maradni apa és fia, a későbbi V. István 
között, s amennyire erre egyáltalában lehetőség nyílott, 

objektíven ábrázolni az eseményeket. 


Azok a társadalmi folyamatok, amelyek Anonymus munkájában 
jelentkeztek, az elmúlt évtizedek folyamán tovább mélyültek, ezért 
természetes, hogy Ákos mester munkájára erősen rányomják bélyegüket. 
Annál is inkább, mert maga Ákos mester annak a társadalmi rétegnek a 
tagja volt, amelynek javára változtak meg a viszonyok. Az új nagybirtokos 
arisztokráciához tartozott, azokhoz, akik a 13. század közepére - második 
felére felemelkedtek a hatalom korábbi birtokosai közé. Az új 
nagybirtokos arisztokrácia a réginek versenytársa, de nem ádáz ellenfele, 
így nem a két réteg küzdelméről van szó, hanem arról, hogy az új 
nagybirtokosok érdekeit is érvényesíteni kellett a magyar történelem 
korábbi periódusaiban. 


Az arisztokratikus leszármazás "de genere" formában történő hirdetése 
Ákos mester korára vált általánossá. Ezzel kifejezésre jutott az uralkodó 
osztály két csoportjának, a hagyományos és az új arisztokráciának az 
egyenlősége, ezt juttatta érvényre Ákos mester a maga történeti 
munkájában. Azzal fejezte ezt ki, hogy az ősgesta általa átdolgozott részébe 
a korábbi felfogással vitázó részeket iktatott be, amelyek elmagyarázták az 
olvasónak, miért van szükség az új felfogás érvényesítésére. Anonymus a 
"nobilis" név emlegetésével, a hét vezér egyenlőségének 

érvényesítésével indította el ezt a folyamatot. A "nemes" akkor az 
arisztokratát jelölte, a hét vezér egyenlősége a honfoglaló törzsek 
vezetőinek egyenlőségét, s a tőlük származó nemzetségek igényét a földre 
volt hivatott jelezni. 


Ákos mester most megkérdőjelezte a hét vezér kizárólagos szerepét. Mint 
írta, a hét vezér egyedül nem lett volna képes olyan nagy haditett, mint a 
honfoglalás végrehajtására. Egyébként mivel lenne magyarázható az akkor 
ismert nemes nemzetségek származása, akikről köztudomású, hogy 
Szkítiából jöttek. Feladatát úgy oldja meg, hogy az ő korában a társadalom 
vezetésében résztvevő nemzetségeknek szerepet juttat a honfoglalás 
eseménysorozatában. 


Ákos mester az ősgestát tehát főképpen a nemzetségek leszármazását 
bemutató részekkel bővítette, hiszen a maga korában létező 
nemzetségeknek akart szerepet biztosítani a honfoglalás során és a 
rákövetkező évtizedekben. Ezt a legegyszerűbben az idegen eredetű 
nemzetségekkel tehette meg, mert azokról a korábbi történetírók 

nagyon ritkán emlékeztek meg. Ákos mester számos hagyományt 
feljegyzett és beépített a gestába, elsősorban rendszeresen korábbi időkre 
vetítette vissza az idegen eredetű családok beköltözését Magyarországra, 
olykor pedig idegen ősöktől származtatott egyáltalában nem idegen eredetű 
családokat. Az újonnan felemelkedett családok sokszor nyúltak ilyen 
eszközökhöz, az ő "hagyományaikat" örökítette meg Ákos mester a Gesta 
bővítményeiben. Ugyanakkor kétségtelen, hogy az esetek többségében 

az idegen eredetű családok származásáról általa írottakat megerősítik az 
okleveles adatok, többnyire tehát valódi adatokat épített be szövegeibe, 
noha az időpontokat megváltoztatta. 


Nehezebb volt a helyzete a magyar családok esetében. Itt is bővített a 
korábbi szövegen, de számos korláttal kellett számolnia. Az Árpád-család 
genealógiáját bővítette, s a hét vezér leszármazottainak rögzítése útján 
próbált eljárni. A hagyomány szerint a hét vezér és kísérete adja a főúri 
családok eredetét. Ez volt az, ami nem elégítette ki Ákos mestert, amikor 
hangot adott annak, hogy ez nem lehetett elegendő a honfoglaláshoz. A 
"hétmagyar" nem elégséges a honfoglaláshoz, vannak még Szkítiából 
bevándorolt nemzetségek. Így a sajátja, az Ákos nemzetség, majd a Bor 
és Aba nemzetségek és persze mások is. Ezeknek a nemzetségeknek 
követelt dicsőséget a honfoglalásban, ezért hangsúlyozza, hogy a hét vezér 
származásra és nemesség tekintetében egyenlő a többi nemzetséggel, 
azoktól nem különíthető el. 


Ákos mester a nagybirtokos arisztokrácia két csoportjának egyenlőségét 
hangsúlyozza, s ennek kiemelésére az egész csoportra a "communitas", a 
közösség kifejezést használja. Amikor ő élt, a régi arisztokrácia már a 
"báró" kifejezéssel jelölte magát, megkülönböztetendő a többi előkelőtől, a 
nemesektől (nobilis). Ákos mester azonban, ezt mintegy elhallgatva, 
egyenlővé teszi egymással a nagybirtokos nemzetségeket. Ezt az eljárást 
indokolja, hogy ő csak a leggazdagabb, a bárói családokkal legalább 
egyenértékű nemzetségek történetéről szól. Saját nemzetségének erejére 
jellemző, hogy testvére volt a kor egyik legerőszakosabb főura, az a 

Detre Comes, aki szembekerült a királlyal és az egyházzal. Az Aba 
nemzetség egykor királyt adott az országnak, a Bor nemzetség ugyancsak 
hatalmas, tagja volt például Bánk nádor. A többi nemzetség is hatalmas, 
vetekedett olykor az Árpádok nemzetségével. Ezeknek a nemzetségeknek 
az érdekében lép fel Ákos mester, ezek azok, akiket nobilisnek nevez. Ezt a 
meghatározást Anonymus még a királyhoz legközelebb állókra alkalmazta, 
legfeljebb kisebb létszámú csoportra, amelybe a felemelkedő 

nemzetségek még nem tartozhattak bele, de az 1270-es évekre már 
általában a drága lovagi fegyverzettel rendelkező nagybirtokosokat 
jelentette. (Még nem a királyi szerviensekből és várjobbágyokból alakult 
köznemességről van tehát szó.) 


A bárókkal szemben akkor még eredményesen lehetett ezen a módon 
fellépni, mert csupán alakulóban lévő réteg volt. Így a "communitas" 
kifejezés egyesítette a régi nagybirtokos arisztokrácia és az újonnan 


felemelkedettek rétegét, valamint tehetősebb rokonságukat, mindazokat a 
nemzetségeket, amelyek magukat a "de genere? kifejezéssel jelölték. Ezzel 
a módszerrel jelölte a bárókat és azokat, akik az ő korában "nemesek" 
voltak, a feudális földbirtokosok előkelő rétegét, a régi és az 

újonnan felemelkedő nagybirtokos arisztokráciát. Ezzel Ákos mester 
megtette az első lépést azon az úton, amely a királyi hatalommal szemben a 
nemesség egyes rétegeinek jelentős szerepet juttat (egyébként saját kora 
valóságának megfelelően, csupán azt a múltba visszavetítve). 


Ákos mester a "communitas? fogalmát még nem az egész köznemességre 
használta - ezt láttuk. S nem elsősorban az uralkodó rétegek 
megkülönböztetéseként, hanem valamiféle politikai intézményként, 
mintegy a rendi fejlődést megelőzve. Az ő előadásában a communitas 
(magát a kifejezést egyébként ritkán használta) egyfajta politikai szervezet, 
amely - nem lehet rá jobb kifejezést használni - a későbbi országgyűlések 
előképe, s mint ilyen, a 13. századi viszonyoknak megfelelően a 

királyi (vagy vezéri) hatalom korlátja. Árpád ezért mint vezér csak első az 
egyenlők között, aki azzal a kétes kiváltsággal rendelkezett, hogy elsőnek 
ment a csatába, s utolsónak hagyta el a csatateret. Ilyen jellegű 
tanácskozásról azonban a valóságban még nem volt szó, a történetíró jó 
érzékkel itt a jövő (!) képét vetítette vissza a múltba. 


A Gesta folytatójaként már korántsem ilyen jelentős a munkássága, noha 
mint történetírónak a középkor felfogásában igazából ez lett volna a 
feladata. Elég szűkszavúan tárgyalja III. Béla korszakát, majd Imre király s 
fia III. László rövid uralmát. Részletesebben csupán II. Endre 
uralkodásának eseményeit mondja el, különösen a keresztesháborút, a 
Szentföldön szerzett ereklyék sorsát és Szent Erzsébet történetét ábrázolja 
részletesebben. IV. Béláról már sokkal többet megtudunk, a koronázást, a 
tatárjárást, 1246-os bécsújhelyi és 1260-as hamburgi 

ütközetét részletesebben leírja. Az 1271. évi cseh háborút is ábrázolja. Majd 
V. István uralkodásának eseményeit foglalja röviden össze. Maga Ákos 
mester sem élte túl sokkal az uralkodót, V. István 1272. aug. 6-án hunyt el. 
Ákos mestert utoljára 1273. aug. 24-én említi egy oklevél, az év végén 
pedig már más volt a budai prépost. 


Munkáját valószínűleg IV. Béla halálakor kezdte írni, s nem sokkal V. 
István halála után fejezhette be. A régi Gesta szövege átdolgozásához, az új 
részek megírásához ennyi időre mindenképpen szükség volt. 


Ő sem volt történetíró, csupán azzá vált, amikor vállalta a feladatot, a régi 
Gesta folytatását és átdolgozását. Esetében azonban részletesebben 
megismerkedhetünk a középkori történetíró ismereteivel, módszereivel. S 
ennek érdemes némi teret szentelni. 


Ákos mester sem folytatott történelmi tanulmányokat. A gesta szövegének 
kiegészítéséhez és részben folytatásához is felhasznált különféle történeti 
munkákat, amelyeket nyilván korábban olvasott. Kimutathatóan használta 
például Rogerius "Siralmas énekét", a tatárjárás leírását, meg Spalatoi 
Tamás munkáját. Ez az érdeklődéssel párosuló ismeretanyag azonban nem 
volt átlagon felüli. Az egyetemet végzettek, vagy az alacsonyabb 
iskolázottságúak egy része olvashatott hasonló munkákat. Emellett Ákos 
mester mint a királyi kancellária vezetője, okleveleket, jelentéseket 
fogalmazott, ezeknek segítségével megtanulta a lényeg 

kiemelését, általában a könnyebb fogalmazást. Nyilván szívesen írt, 
legalábbis nem okozott gondot számára az írás. 


Volt példaképe, amely követésre ösztönözte, hiszen az, hogy olvasott egy- 
egy történeti munkát, önmagában még nem elégséges ahhoz, hogy valaki 
olyan feladat elvégzésére vállalkozzon, mint ő. A legújabb kutatás szerint 
ez a munka Ákos mester számára Viterbói Gottfried Pantheon c. munkája 
volt Az 1120 körül született Viterbói Gottfried német származású pap volt, 
III. Konrád káplánja, majd I. (Barbarossa) Frigyes káplánja és jegyzője, aki 
Viterbóban letelepedve több történeti munkát írt (költészettel is 
foglalkozott), nem egyet prózában és versben felváltva. Pantheonját Ákos 
mester ismerte, a Memoria Saeculorumot azonban nem. Viterbói 

Gottfried Pantheonjának mintájára egészítette ki Ákos mester a régi gesta 
szövegét a királyok pontos uralkodási idejét feltüntető adatokkal, s 
ugyanerre a hatásra vezethető vissza a 12. század közepétől III. Béláig 
terjedő űr. 


Nem maga a minta itt az érdekes (Viterbói munkája közli a királyok 
uralkodási jegyzékét), hanem a munka által sugallt módszer. A történelem 
egyik fontos eleme a kronológia, azaz az idő kap itt meghatározó szerepet. 


Ákos mester ezt felismerte, s alkalmazta a magyar történetre, ami jelzi vele 
született történelmi érzékét. 


Történetírói módszereire nem annyira külföldi munkákból, mint inkább 
magából az Ákos mester által írt munka szövegéből következtethetünk. Jó 
történelmi érzékkel rendelkezett, ugyanakkor viszonylag szabadon bánt a 
történeti anyaggal. Ez korántsem jelenti azt, hogy kitalált volna hosszabb 
részeket, vagy hogy egyáltalában ne tekinthetnénk munkáját történeti 
jellegűnek. Kétségtelen azonban, hogy meghatározott céljai érdekében, s 
ezek a célok változóak lehettek, átformálta az eseményeket. 


A legenyhébb változtatási mód, amit Ákos mester alkalmazott, az időbeli 
csúsztatás volt. Sok esetben megtette ezt, a legjellegzetesebb példák jelzik a 
módszer lényegét. Az óbudai káptalan megalapítójaként például Orseoló 
Péter király helyett, akit megfosztottak trónjától, s ezért a Gesta 
kedvezőtlen beállítást adott róla, Szent Istvánt tűntette fel. Itt az érdek, ami 
miatt a csúsztatás történt, az volt, hogy feledtessék a káptalan valódi 
megalapítójával a kapcsolatot. Hasonlóképpen II. Géza 1148-ban a 
káptalannak tett adományait I. Gézának tulajdonítja, bár ismerte az 
adományt rögzítő oklevelet, amely tökéletes világossággal II. Géza 
adományáról szól. Ezzel a káptalan hírének öregbítése volt a célja. Hasonló 
csúsztatást követ el a kancellária történetével kapcsolatban, amikor III. Béla 
nevéhez köti azt az intézkedést, hogy mindenkinek írásban kell! a királyhoz 
folyamodnia. Ezt az intézkedést IV. Béla hozta, itt Ákos mester célja a 
kancelláriai ügyintézés tekintélyének növelése volt, esetleg az, hogy ezt 

a népszerűtlen lépést így nem IV. Bélának, hanem III. Bélának 
tulajdonították olvasói. Szeretett uralkodóját tehát megkímélte. Hasonló 
eljárásnak nagy számban lehetünk tanúi. Saját korának földrajzi neveit 
például minden további nélkül visszavetítette 300 évvel korábbi időszakba, 
s hasonló időbeli módosításokat sűrűn eszközöl. 


Az általa favorizált, előnyben részesíteni kívánt főúri családok, 
nemzetségek történetének bemutatása során hasonló módszert használt. 

Más nemzetségekkel megtörtént eseményeket olvasztott be az előadottakba, 
azaz "ellopott" hősöket és eseményeket nem túlságosan neves, az udvarban 
még nem szereplő nemzetségektől és olyanoknak "ajándékozta", 
amelyeknek már volt nevük a királyi udvarban. Kronológiai "hibák" mellett 


(szándékos hibákról van szó) komoly átalakításokat eszközölt 

a leszármazási táblákon, kitalált dákokat, történeteket, a nemzetségek 
felsorolásakor a hozzájuk fűződő érdekesebb történetekkel szívesen 
bővítette a száraz történeti tények felsorolását. Az ilyen bővítések jó része 
bizonyult később csúsztatásnak, vagy írói fantázia termékének. Olykor 
ősöket kreált, a hiányzó ősök helyére, máskor magyar eredetű 
nemzetségeket idegeneknek, bevándorlóknak tüntetett fel, amivel az 
uralkodó réteg homogénné válásának folyamatát kívánta érzékeltetni. Célja 
mindezzel egyértelmű volt: a kiemelt nemzetségek múltjának megszépítése. 
Hogy ez kora, illetve ennek a társadalmi rétegnek az igénye volt, az 
kétségtelen, ugyanakkor a nem olyan előkelő nemesi nemzetségek 
álláspontjának nem mindenben felelt meg. A később működő Kézai nem 
egy esetben alacsonyabb származásúnak tüntette fel az Ákos mester által 


fejedelmi eredetűnek mondott nemzetségeket. 


Ez az eljárás nem maradt meg a nemzetségek történetének leírásánál, 
hanem az általa készített szövegek egészén érvényesül, azoknál a részeknél 
is, amelyekben az újabb évtizedek eseményeit mondja el. A közelmúlt 
történetét is tendenciózusan kezeli, amikor kisebb-nagyobb részleteket 
módosít, színez, sőt kitalál. Ezt azonban kora nem tekintette 
történetietlennek. Ellenkezőleg. A keresztény történetfelfogás szerint 

a történelem folyamata az isteni akarat megnyilvánulása, éppen ezért a 
kisebb részleteknek tulajdonképpen nincs nagyobb jelentősége. Az tehát, 
hogy szabadon színezi leírását, formálhatja elbeszélésének kisebb 
jelentőségű eseménysorozatát, tényeit, ennek a felfogásnak az 
érvényesülése. A mondai elemek felvétele a gesta szövegébe hasonló 
célokat szolgált, a szöveg élénkítését, az olvasó figyelmének lekötését. A 
kitalált események és személyek sora jelzi, hogy Ákos mester számára 
nem a tények feltárása a történetíró feladata, hanem a nagyobb 
összefüggéseké, a hosszú folyamatok helyes ábrázolása. Ez megfért a 
jelentéktelenebb, vagy akkor annak tűnő részletek átdolgozásával, esetleg 
kitalálásával, ha az nem sértette a hosszú folyamatot. Mindez 
megmagyarázza, miért nem alkalmazhatta Rogerius módszerét. Azt 
munkája egész célzatossága kizárta. 


Egyik-másik módosítását kétségtelenül az ekkor már felbukkanó nemzeti 
érzés diktálta. Így a 955. évi hatalmas augsburgi vereséget megfogalmazása 


csupán kudarcnak minősíti, de ez sem elég, Ákos mester a Rajna és 
Augsburg közé egy másik, 40.000 fős sereget "helyezett el", amely a 
magyarokon győztes császár seregeit tönkreverte és a foglyokat 
kiszabadította. Ez teljes mértékben kitalálás, amelyet azért toldott be a 
szövegbe, mert nemzeti érzését sértette a nagyarányú vereség. 

Annyiban nem teljes egészében kitalálás eredménye ez a különös történet, 
hogy azokat a városokat, kolostorokat, amelyeket a kitalált magyar sereg 
feldúlt, valamikor korábban - Regino prümi apát krónikájának folytatása 
alapján - Valóban felperzselték a magyarok, de nem 955-ben, hanem 
évtizedekkel korábban, s nem egyetlen hadjárat során, hanem több 
hadivállalkozás keretében. 


Ákos mester nem volt stílusművész, s mint történetíró sem rendelkezett 
olyan kvalitásokkal, amelyek egyenrangúvá tehetnék Anonymusszal vagy 
Miklós püspökkel, de még a III. István-kori történetíróval sem. Ez 
elsősorban a történetírás szakmai oldalára vonatkozik, amelynek kezelését 
meglehetősen lazán végezte. Ugyanakkor mint udvari embernek, mint 
diplomatának, a király megbízottjának, aki fontos ügyekben járt el és 
bíráskodott, kétségtelenül volt érzéke a történelem fontos 
fordulópontjainak atmoszférájához, jól ráérzett fordulatokra, folyamatokra. 
De mindez elsősorban kora jelenségeire, tendenciáira vonatkozik, 
amelyeket sokszor visszavetített a múltba. Így volt ez a megnövekedett 
nemzeti érzéssel is. 


A túldimenziált nemzeti érzület már Anonymus Gestájában jelen van. Ákos 
mesternél is kitapintható, mint láttuk, felfokozott formában. Ez nem 
különleges jelenség, hanem a 12-13. századi nyugat-európai történetírás új 
hulláma. A német, itáliai vagy francia de különösen a kisebb nemzetek 
fiainak gestáiban sorra megjelenik a nemzeti érzület, a nemzeti közösség 
dicsőségének tudata. Az észak-itáliai városok történetíróié az első 
jelentkezés érdeme, náluk tűnik fel először az új hang, mégpedig elsősorban 
a városállam közösségének túlzott dicséretében. A hazafiúi érzelmek 
túlzott hangsúlyozása itt érhető először tetten (a "pátria" szó ebben az 
időben a városi közösséget jelentette). Ebben van egy adag polgári érzület, 
mely a feudális császári hatalommal szemben jelentkezett. A városállamok 
vetélkedése egymással ugyancsak szerepet játszott benne. 


A magyar történetírásban azonban Anonymus, Ákos mester vagy Kézai 
hazafiúi hevülete nem a városi polgárság jelentkezésének, tudatvilágának 
kifejeződése. Egészen más társadalmi közegben jutott érvényre ez a 
hazafiasság. Valószínűleg igaza van az újabb kutatásnak, amelyik arra utal, 
hogy az egyetemi oktatás kialakulásával és kiszélesedésével veszi kezdetét 
ez a jelenség, s így megjelenése szorosan összefügg az egyetemi élettel, a 
nemzetek vetélkedésével, a kis nemzetek, az új európai 

keresztény nemzetek jelentkezésével, a nagyobbak dölyfösségével, gőgjével 
szembeni reakcióival. Nálunk ugyanerről van szó, nyilván nem véletlen, 
hogy mindhárom történetíró (Anonymus, Ákos mester, Kézai) nyugati 
egyetemeken tanult, ott érintette meg őket a korai nacionalizmusnak az a 
szele, amelyik nyomon követhető munkáikban. Ugyanakkor az is 
kétségtelen, hogy olvasóközönségük szívesen vette ezt a nemzeti, olykor 
nemzetieskedő, nacionalista felhangot. 


A magyar történetírók olvasótábora a királyi udvaron és a szerzetesrendek 
papjain kívül ekkor már kiterjedt az előkelő családok világára, s lassan 
elérte a nemesség szélesebb rétegeit. Ezek körében lettek népszerűek ezek a 
munkák, váltak olvasottakká. S ez egyúttal jelzi, hogy ezek a munkák e 
rétegeknek a világnézetét, nemzettudatát nemcsak formálták, hanem 
elsősorban kifejezték, érvényre juttatták. 


1.7 Kézai Simon 


A 13. század utolsó előtti évtizedében még egy jelentős történetírói alkotás 
keletkezett. Ennek is ismerjük a szerzőjét. Kézai Simon mesterről van szó, 
aki IV. László király "hű klerikusa" volt. Kézai - ezt azért kell szóvá tenni, 
mert fontos szerepe van az életműben - nem előkelő, vagy akárcsak 
birtokos családból származott, ellenkezőleg, valószínűleg szolgarendűnek, 
esetleg félszabadnak született, aki személyes szabadságát annak 
köszönhette, hogy az egyház kötelékébe lépett. Származásánál fogva 
predesztinálva volt tehát arra, hogy a magyar történelemről egy másfajta 
koncepciót képezzen, mint Ákos mester, de nem lenne értelme a 
társadalmi hovatartozástól függővé tenni a történetfelfogás alapvető 
problémáit, még akkor sem, ha Kézai esetében, mint a többi középkori 
történetírónál, belefolyt a származás, a társadalmi csoport érdeke a 
történelem ábrázolásába. 


Kézai a maga nagyon elmés, leleményes módján, azokkal az eszközökkel, 
amelyek rendelkezésére álltak, azzal az ismeretanyaggal, amelyre a pádovai 
egyetemen folytatott tanulmányai, valamint itáliai, németországi és 
franciaországi utazásai s nem utolsó sorban olvasmányai során szert tett, a 
magyar történelem önálló, új koncepcióját fogalmazta meg. Ennek a 
koncepciónak a lényege a magyar nép származásával, eredetével 
kapcsolatos, s mondanunk sem kellene, hogy mindazok a 

változások, amelyeket Kézai a magyar őstörténetben megejtett, a szerző 
saját korának társadalmi fejlődésére, azok problematikájára vezethetők 
vissza. 


A 13. század folyamán a várjobbágyokból és a serviensekből kialakult az a 
társadalmi réteg, amely magát nobilisnak nevezte, s amelyet az utókor 
köznemességnek hív. Túlnyomó részük kisbirtokos volt, néhány jobbággyal 
rendelkezett, társadalmi helyzetüket elsősorban a leggazdagabb 
nagybirtokosok, bárók, a korábban "nobilis7-ként emlegetett arisztokraták 
fenyegették. A köznemesség, tömegeinek szélesedésével, fokozatosan 
erősödött. Védelmet elsősorban az uralkodótól remélhetett, abban 

a tudatban, hogy a királynak érdeke a leggazdagabb arisztokraták 
megfékezése s ebben jól jönnek számára a nemesi tömegek. Kézai ennek a 
köznemesi tömegnek a kifejezője, történetfelfogása ennek a rétegnek a 
javára alakult ki, s vált évszázadokon át meghatározóvá a köznemesi 
rétegek számára. 


Történetfelfogásának új vonásai közül az egyiknek, a communitásnak a 
középpontba állításához a köznemesség tömegeinek kiszélesedésére volt 
szükség, arra, hogy ez a társadalmi réteg alkalmassá váljon olyan 
elképzelések befogadására, amelyek törekvéseit ideológiai síkon kifejezik. 
A másik felfogásbeli módosítás számára is változásoknak kellett történnie, 
de más síkon. 


Ez a változás a királyi hatalom és nagybirtokos arisztokrácia kapcsolatában 
következett be a 13. század második felében. A királyi hatalom jelentős 
mértékben teret vesztett a leggazdagabb nagybirtokos családokkal szemben. 
Hatalmának gazdasági alapja, a föld és a rajta élő nép, fokozatosan 
kicsúszott a kezéből s a bárókéba került át. A megingott helyzetben a királyi 


hatalomnak kapóra jött egy, még nomád népnek, a kunoknak a betelepülése, 
megkeresztelkedése, s fokozatos beépülése a magyar társadalomba. 


Ez az integrálódás hosszú folyamat volt, amelynek különösen első évtizedei 
voltak viharosak. A már feudalizálódott magyar társadalom nehezen 
fogadta be a kunokat, akiknek más törvényeik, szokásaik és más isteneik 
voltak. A tatárjárás előtt alig több mint egy évvel korábban betelepült 
kunokat elkergették, majd újra visszatelepültek a király engedélyével, s az 
1270-80-as években a meggyengült királyi hatalom egyetlen valóban 
használható, komoly fegyveres erejét képezték. IV. Béla fia, a későbbi V. 
István 1254-ben a kun vezér lányát, Erzsébetet vette feleségül, így fia, 

IV. László (1272-1290) félig kun volt. A 10 éves korban trónra került fiatal 
királyt ezért, s a kun nép és életforma iránti közismert vonzalmáért 
nevezték Kun Lászlónak. IV. Lászlónak, akit uralkodása elején a főurak 
részéről sok megaláztatás ért, legfőbb célja az volt, hogy a kunok 
segítségével erősítse meg hatalmát. Számos kedvezményt tett a kunok 
javára, sokáig körükben élt, sok időt töltött a kunok lakta vidékeken. Igénye 
az erős királyi hatalomra néhány év után megfogalmazódott benne, s 
egyetlen reménysége arra, hogy elképzeléseiből, a királyi hatalom, s 
személyes tekintélye megerősítéséből valamennyit megvalósíthat, a kunok 
voltak. Ennek a Keletről származó, a magyarra sokban hasonlító népnek a 
megjelenése és szerepe magyarázza azt, hogy egyszerre felbukkanhat a 
magyar történelem koncepciójában a hun származás problematikája. 


A dolog valójában nem új. A közép- és nyugat-európai népek krónika- és 
évkönyv írói a magyarok megjelenésétől kezdve hunoknak nevezték őket, 
átvive a hunokról szóló korábbi leírásokat a magyar törzsekre. A magyarok 
körében ilyen elképzelések akkoriban persze nem éltek, de az első magyar 
történetírók a nyugati források adataira támaszkodva a hunoknak megfelelő 
helyet adtak a magyarok leszármazása terén. Ennél többről azonban eddig 
nem volt szó. Most az egész dolog hirtelen új beállítást kapott. 


Meg kell említeni, hogy a hun-magyar azonosság mellett, annál talán 
korábban megjelent egy másik, az avar-magyar azonosság gondolata. Egy 
időben ezt még sűrűbben emlegették a nyugati évkönyvek. De egyik sem 
rokoni kapcsolat kifejezését jelentette, hanem csupán a Kárpát-medencében 
élő nomád népek azonosítását. A névcserék arra utalnak, hogy a hunokat és 


magyarokat, vagy az avarokat és magyarokat egynek vették, s fel sem 
merült a gondolat, hogy a magyarok ne hunok (illetve avarok) lennének. 


A hun leszármazás a 13. századra már korántsem volt olyan megbélyegző 
egy keresztény nép számára, mint amilyen a 9. vagy a 10. században 
lehetett volna. A hun világirodalom, élén Attilával, mint a keresztény népek 
ostorával most már előkelő színezetet nyújthatott az egész magyarságnak. 
Kézai tehát részben a maga, részben királya, de főképpen a köznemesi 
tömegek javára cselekedett, amikor a múltat megszépítve több évszázadra 
megszabta az ország vezető rétegeinek történeti tudatát, olyan sikeresen, 
amilyenről történetíró álmodni sem szokott. 


Kézai, kora gestairodalmának teljes módszertárát felhasználva, nagyon 
találékonyan oldotta meg a hun származás kérdését. A Kálmán-kori 
történetíró Jáfet leszármazottját, Magógot tette meg a magyarok ősapjának, 
ez a 13. századra már bevett dolog lett. Kézai Anonymus munkája alapján 
dolgozott, így közvetlenül tőle vette át ezt az eredetet. Magóg az ő tolla 
nyomán azonosult a népmondák Moger-Magor-Magyarjával, akitől a 
magyar nép a nevét kapta. Kézai azonban Mogernek egy testvért 

is álmodott, Hunort, akitől a hun nép származik. Ezzel létrejött az az alap, 
amelyre már fel lehetett fűzni a hunok és a magyarok - mondhatni - 
párhuzamos történetét. Ez a nyers váza Kézai munkájának. 


A dolog persze nem ennyire egyszerű. Magyar történeti források nem 
szólnak a hun eredetről, a hun történelemről, így Kézainak elsősorban 
nyugati forrásokra kellett támaszkodnia. A hunok történetének bemutatása 
során felhasználta mindazokat a forrásokat, amelyeket annak a kornak a 
magyar történetírói általában használtak. Így Regino prümi apát krónikáját, 
de Viterbói Gottfried munkáit, s persze sokkal korábbi munkákat, Jordanes 
történetét éppúgy, mint - áttételek révén - Orosius, Josefus, Isidorus, vagy 
Paulus Diaconus munkáit. Ezekből a munkákból azonban túlságosan 

sok adatot, leírást nem lehetett összeállítani a hunok történetére nézve, ezért 
más megoldáshoz kellett folyamodnia. 


Kézai igen invenciózus volt, ragyogó ötleteket alkalmazott. A 
legkülönfélébb megoldásokat vette igénybe álláspontja bizonyítására. A 
legáltalánosabb eljárása az volt, hogy a hun történet megírásához a magyar 
történelem eseményeit, lefolyását vette alapul. Munkájának hun történettel 


foglalkozó része felépítésében, lefolyásában megfelel a magyarnak, azért, 
mert Kézai a magyar történelem eseményeit "visszaküldte" a korábbi 
évszázadokba és a hunoknak "ajándékozta". Így válik érthetővé még az is, 
hogy ennek a módszernek a következtében a magyaroknak meg kellett 
válniuk a honfoglalás dicsőségétől, amennyiben először a hunok foglalták 
el az országot, akiknek a magyarok származásuk révén tulajdonképpen az 
örökösei voltak. A magyarok ezért csak a "második honfoglalás"-ra 
vállalkozhattak, - ez a hun leszármazás előnyeiért fizetett "ár" volt. 


Volt egy harmadik forrása, a néphagyomány és a helynevekhez fűződő 
etimologizálás lehetősége, az ún. népetimológia, amivel ugyancsak 
bőségesen élt. Mindezt megtoldva kitalált személyek szerepeltetésével, 
tekintélyes munkát volt képes összeállítani a hunok történelméről. 


Ha a honfoglalás a "magyarok második bejövetele Pannóniába", akkor a 
Kézai kezén megszülető hun történet tulajdonképpen a magyar történelem 
első szakaszaként, fogható fel. Ezért minden gátlás nélkül vitte át a magyar 
történelem különböző eseményeit, folyamatait a hunok korára. Ugyanakkor 
a hun történelem visszfénye világítja meg a magyar történelmet. Kézai azt 
remélte, hogy a hunok tettei felértékelik a magyar nemzetet a külföld 
szemében. A Rómát fenyegető hun birodalom a magyar történelem része, 
Attila, minden idők egyik legnagyobb hőse, a világhódító a 

magyar történelemé. Ez megkövetelte, hogy átalakítsa az addigi 
hagyományos felfogást a magyar történelemről. Ezért a hunokéhoz 
hasonlítja némileg a magyarok történetét. Az ő magyar története elsősorban 
a Nyugat ellen vívott hadjáratok, az idegenekkel vívott háborúk története. 
Ezek elbeszélésének nagy teret szentel, míg más lényeges dolgokról alig 
szól. A királyok közül elsősorban azokat emeli ki, akik külföldi 
hadjáratokat vezettek, lehetőleg győztes hadjáratokat. A vesztett 
hadjáratokról nem nagyon tesz említést. Mindez a 13. század végén a 
magyar köznemesség nemzettudatának erősítését volt hivatva szolgálni, s 
mindjárt hozzátehetjük, átütő sikerrel. 


Ezt a célt szolgálta az, hogy Kézai a hun-magyar rokonsággal, azonossággal 
a honfoglaló magyarságot "tiszta" népnek tartja. A 108 nemzetség, abban a 
felfogásban, amint ő a nemzetségeket beállítja, tiszta hun, illetve magyar 
fajta. A vérségi elem érvényesítése nagyon fontos volt nála. A keveredés 


majd csak a Kárpát-medencében következik be. Munkája így 
tulajdonképpen két könyvben (a hunok és a magyarok története) a tiszta 
magyarokkal foglalkozik, míg másik két könyve szól a keverékekről, tehát 
az idegen bevándorlókról és a nem nemes rétegekről. A "tiszta" fajtájú 
hóditó hun-magyar nép történeti egysége azt jelenti, hogy az ősidőktől a 
honfoglalásig azonos keretben játszódik, ugyanannak a népnek, "nátió"-nak 
a jegyében. 


Kézai azonban munkájával nem csupán a nemzettudat megerősítését 
szolgálta, hanem a király és a köznemesség összefogásának koncepcióját is. 
Sajátos elképzeléseit a communitas-ról, az egységes nemességről alkotott 
koncepcióval valósította meg. 


Természetesen a jelen valóságát, jobban mondva, a jövőről vallott nézeteket 
vetítette vissza a múltba, jórészt már a hunok történetébe, hiszen az 
egységes nemesség nem létezett, a köznemesség még nem képviselt akkora 
erőt, (hogy a communitas lehessen a kormányzás vezérfonala. 


Elképzelése az Anonymus-Ákos mester vonalat követte, de erőteljesen 
kiszélesítve azt, s jelentősen kibővítve olyan elemekkel, amelyek a korabeli, 
még nem feudalizálódott nomád kun - és részben a székely - társadalom 
jellemzői voltak, jellegzetes társadalmi-gazdasági berendezkedését alkották. 
Elképzelése szerint a magyar nemesség összesen 108 nemzetségből állt, de 
ő, részben azokat a problémákat elkerülendő, amelyek a kis létszámból 
adódnak, a nemzetségbe beszámította a gazdag, előkelő családok kíséretét, 
famíliáját is. Ezzel már több ezres létszámúra növekedett egy-egy 
nemzetség, amivel magyarázhatóvá váltak a fegyvertények. Egyidejűleg 

a nemzetséggel (genus) használja ugyanarra a tribus szót, ezt a római 
területjelölő kifejezést. A nemzetség és a tribus együttesen olyan vérségi 
köteléken alapuló csoportosulás, amely a területet, s a rajta élő népek 
együttesét jelentette. Ezzel a megoldással veszi fel a kíséretet, a famíliát a 
nemzetség fogalmába. 


Kézai a communitasba, a 108 nemzetség közösségébe minden szabadot, 
más szóval minden nemest beszámított. Az ő kezén a communitas nem a 
leggazdagabb arisztokrata családok, a legnagyobb nemzetségek 
gyűjtőfogalma volt, hanem az egész nemességé, amelyet jogilag 
egyformának tekintett. Ez a nemesség választotta vezetőit, a hadvezéreket, 


kapitányokat, a bírót, a communitas nevében történt a hadüzenet. 
A communitas letehette választott vezetőit, amiként súlyosan megbüntette 
azokat, akik valamilyen módon vétettek ellene. 


A nemesi egyenlőséget segíti elő, hogy Kézai a hun előkelők felsorolásakor 
egy kivétellel etimológiai alapon kreált nevekkel dolgozott. Gondosan 
ügyelt arra, hogy a hun kapitányokat időben elveszejtse, s így ne emeljen ki 
egyetlen 13. századi nemzetséget sem a sorból, túlságosan is előkelő 
származást biztosítva számára. Egyedül Csabával tesz kivételt, akinek 
idősebb fiától származtatta az Abák nemzetségét. De Csaba nem "tiszta" 
hun, hanem "keverék", vagyis nem "igazi" hun, s így az Abák is ilyenek. 
Ezzel jelezni kívánta, hogy a "nobilitas?" nem önmagában való érték, 
párosulnia kell a vér "tisztaságával". 


A communitas fogalmának használata old fel egy másik kérdést, amelyik 
meglehetősen súlyosnak volt tekinthető, akár a hunok történetében, akár a 
jelen gyakorlatában kerül vele szembe a gondolkodó. A hunok - Kézai a 
communitas elvét a hun történetben ábrázolja elsősorban - közös őstől 
származnak, így elvben minden hunnak - és minden korabeli magyarnak - 
egyenlőnek és szabadnak kellett volna lennie. Honnan keletkeztek az 
alávetett rétegek, a szolgák, jobbágyok, félszabadok, a nem nemesek? Kézai 
a communitasban találja meg a megoldást azzal, hogy azok, akik szolgák, 
nyilván annak következményeit viselik, hogy őseik valamikor vétettek 

a communitas ellen, amely szolgaságra vetette őket. 


A communitas fogalmának megalkotásakor Kézait a korabeli 
köznemességnek, megyei nemességnek bontakozó szervezkedése, a szabad 
bíróválasztásra való törekvése, a megyei gyűlések összehívására irányuló 
kezdeményezései, törekvései vezették. Később a rendi fejlődésnek ez lett az 
útja, amely azután az országgyűlés kifejlődéséhez vezetett. 1279 után 
valóban tartottak ilyen országos tanácskozásokat, a nemesek és a kunok 
vezetőinek részvételével. Ezeket parlamentumnak nevezték, 

noha funkciójuk még nagyon messze volt a középkor későbbi századainak 
országgyűléseitől. 


Kézai tehát koncepciója felállításakor részben e kezdeti csirákra épített, de 
tulajdonképpen a jövőnek fogalmazott. 


A communitas fogalmának volt egy másik gyökere is. Az az államfelfogás, 
amely az állam létrejöttét úgy magyarázta, hogy a nép tagjai szerződésre 
léptek egymással s a hatalmat átruházták az uralkodóra. Erre azért került 
sor, mert így kívántak védekezni a rablókkal, zsarnokokkal szemben, s így 
lehetett biztosítani, hogy ne a folyamatos erőszak uralkodjon a földön. A 
társadalmi szerződés eme formája tulajdonképpen az egyháznak állammal 
szembeni magasabbrendűségét volt hivatva megalapozni, ezt az elképzelést 
a 11. század óta tanították teológusok, jogászok, s ez a tan vonult be az 
egyetemekre, amikor azok létrejöttek. Az állam kiformálódásának ezt 

a koncepcióját ismerhette meg Kézai itáliai tanulmányai idején, s ennek 
ugyancsak hatása volt a communitas-koncepció megszületésére. 


Kézai a communitas és az uralkodó viszonyát, kapcsolatát nem ábrázolta. 
Minden érv amellett szólt, hogy így tegyen, ne vesse fel a kérdést, leteheti-e 
a communitas a vezért, a királyt? Személyi érdekek, kapcsolatok, de tágabb 
értelmű megfontolások is emellett szóltak. Kézai az uralkodó "fídelis 
clericus"7-a volt, személyileg közel állt a királyhoz. A köznemességnek, 
amely a communitas tagjainak túlnyomó többségét alkotta, az volt az 
érdeke, hogy a bárókkal, a nagybirtokos arisztokráciával szemben az 
uralkodóra támaszkodjék. Az uralkodó letételének jogát hangoztatni csak az 
arisztokráciának lett volna érdeke, miként a 13. század második felében, 
vagy később minden esetben, amikor a királyi hatalom 

véglegesen meggyengült. Így a 13. század végén, a 14. század elején, majd 
újból a 14. század végén ez a valóságban történt, vagy amint az 
szélsőségesebb módon Lengyelországban megvalósult a nemesi 
országgyűléseken. 


Kézai történeti munkája élénk színfoltja a középkori magyar 
történetírásnak, akkor is, ha eltekintünk ideológiai hatásaitól. Kézai tanult 
ember volt, széleskörű ismeretekkel, ezek az ismeretek mind a 
történelemre, mind a jogra és a teológiára kiterjedtek. Koncepciója annyira 
újszerű, s olyan következetesen megvalósított, amennyire szuverén a 
források használatában. Nem másolt, alig vett át szó 

szerinti szövegrészeket, legalábbis hosszabb szövegeket nem, nemcsak 
külföldi forrásaiból, de a korábbi magyar gestából sem. Pedig az a korszak 
általános gyakorlata volt. Szabadon fogalmazott és szerkesztett, s csak 
ritkán támaszkodott egyetlen forrásra. Általában több forrásból dolgozott, s 


a több forrás sokszor eltérő adataiból épített fel egy önálló koncepciót, nem 
csupán történeti munkája nagyobb vonulatát, de kisebb részleteit illetően is. 


Munkája annyiban megfelel a 13. század közepe táján keletkezett nyugati 
gestairodalomnak, hogy egy nagyobb koncepció jegyében született, 

annak bizonyítására, hogy a magyar társadalomban meglévő keleti vonások 
megbecsülést érdemelnek, s annak érdekében, hogy a kunokra támaszkodó 
királyi hatalom tekintélyét emelje. Ezért Nyugat-ellenesség érvényesül 
benne, ez vitathatatlan, s a nemzeti érzület túlburjánzása, ami ekkor 
Nyugat-Európa történetíróit már jórészt jellemzi. Ez a nemzeti érzés volt az, 
amely elmozdította a hun eredet irányába, s korántsem véletlenül, hiszen ha 
a 12-13. századi európai történetírásban folyt a versengés a minél előkelőbb 
ősökért, a népek rangsorának kialakításáért, akkor Kézai a leglogikusabban 
járt el, hiszen a hunok eleve nem lehettek egyetlen nyugat-európai nép ősei 
között sem. Mondhatjuk úgy, hogy tulajdonképpen a német és olasz 
történetírók, krónikaírók adták nekünk a hunokat,, mint ősöket, amikor az 
Európában megjelenő magyarokat velük azonosították. S mert a hunok 
szerepe az idő múlásával felértékelődött. Attila személyisége óriásira nőtt, 
Kézai ezzel az őssel a magyarság, a magyar állam és a magyar nemesség 
számára jelentős helyet, jelentékeny szerepet kívánt biztosítani az európai 
népek családjában. 


Mindeközben nem feledkezhetünk meg arról, hogy nem volt képzett 
történetíró, tulajdonképpen egyáltalában nem volt történetíró. Kritikai 
érzéke messze Anonymusé mögött maradt, bár Kézai sem nélkülözte a 
kritikai megjegyzéseket. Kritikája igazában egy kreált múlt keretei között 
érvényesült, így tulajdonképpen álkritika, amelyet egy sosem létezett 
rokonság érdekében működtetett. Munkája ugyanolyan regényes, kitalált 
elemeket tartalmaz, mint a 13. század lovagregényei, s több más történeti 
munka. Koncepciója azonban rendkívül invenciózus, már-már zseniális, s 
hogy egy egész társadalmi réteg törekvéseit fogalmazta meg, 

érzésvilágát fejezte ki, azt nem csupán az mutatja, hogy ez a társadalmi 
réteg több mint 500 éven át ragaszkodott hozzá, s erre építette nemzet- és 
történelemfelfogását, hanem még inkább ellenállása, amely akkor támadt, 
amikor a tudományos kutatás a hun eredetet legendának minősítette. 


1.8 János ferences provinciális 


Az V. László kori gesta és Kézai munkájának folytatására akkor került sor, 
amikor a királyi hatalom ismét megszilárdult Magyarországon. IV. László 
halála után már jelentkeztek az örökösödés problémái, amelyeket III. 
András alig 10 éves uralma hidalt át. Az ő halálával kihalt az Árpád-ház, jó 
időre a trónkövetelők, s a mögöttük felsorakozó föúri csoportok harcaitól 
visszhangzott az ország, míg végül Károly Róbert hosszas küzdelmek árán 
szilárd királyi hatalmat teremthetett. 1290-1321 között aligha voltak 
alkalmasak a viszonyok arra, hogy folytassák a magyarok történetét. A 
királyi hatalom újbóli megszilárdulásával azonban ismét megszülettek a 
történetírás feltételei, azok a szükségletek, amelyek életre hívták a 
történetírást a középkori Magyarországon, ha csak alkalomszerűen is. 


A történetíró, aki a feladatnak, elsősorban természetesen a királyi udvar 
igényeinek eleget tett, egyházi személyiség, a király környezetében 
tevékenykedő pap volt, mégpedig nem világi pap, hanem szerzetes. Gesta- 
folytatásán erős nyomokat hagyott a szerző műveltségének egyértelműen 
vallásos jellege. Nagy műveltségű szerzetesről van azonban szó, aki 
nyilvánvalóan valamelyik itáliai egyetemen vetette meg műveltsége 
alapjait. 


De ez a vallásos-egyházi műveltség már más jellegű volt, mint az, amelyhez 
a korábbi, a 11-12. századi, vagy akár a 13. századi történetíróknál 
hozzászokhattunk. A 13. század folyamán fokozatosan felváltotta a bencés 
rend uralmát a Nyugat-Európából kiinduló új egyházi műveltségi hullám, 
amelynek élén a két egymással rivalizáló kolduló rend, a ferencesek és a 
dominikánusok álltak. Ezek a kolduló szerzetesrendek egy új keresztény 
érzület képviselői, terjesztői voltak. Érzékenyek voltak a 

szociális kérdésekre, felismerték, hogy a jelentkező eretnekmozgalmakat 
nem lehet puszta erőszakkal elnyomni. Céljuk az volt, hogy az új 
életeszmények révén megvédjék a társadalmat az eretnek gondolatok 
terjedésétől. Igen nagy hatással voltak az emberek érzelemvilágára, 
prédikációik arról tanúskodnak, hogy jól ismerték az emberi 

lélek sajátosságait. A vallás az ő szemükben már több volt, mint a liturgia, 
ahhoz azonban, hogy életeszménnyé váljon, s a tömegeket nagymértékben 
befolyásoló tényező lehessen, komoly erőfeszítéseket kellett tenniük. Új 
eszményeik minden téren megnyilvánultak, nem csupán a teológiában, vagy 


a filozófiában, hanem például az építőművészetben is. Ezek a rendek voltak 
nálunk a gótika új építészeti stílusának a meghonosítói. 


A két rend röviddel megalakulása után megjelent Magyarországon, s 
hamarosan szerephez jutott a királyi udvarban. IV. Béla mindkét rendet 
támogatta, előbb a dominikánusokat (a négy barát, akik elindultak 
megkeresni az elszakadt magyarokat, dominikánus volt), majd később a 
ferenceseket. Leánya, Margit dominikánus apácává lett a Nyulak-szigetén, s 
e rend tagjaként élte le életét, majd avatták később szentté. A király maga 
feleségével és ifjabb fiával együtt az esztergomi ferencesek templomában 
helyeztette magát örök nyugalomra. A 13. század 30-40-es éveinek 
fordulójától tehát mindkét kolduló szerzetesrend gyorsan növekvő 

szerepet játszott Magyarországon. 


A királyi udvarok egész Európában többnyire a kolduló rendek befolyása 
alá kerültek. Az Anjouk - a nápolyi Anjouk - is, akik a ferenceseket 
támogatták. Károly Róbert trónra kerülésével a magyar királyi udvarban 
megszilárdult a ferences rend befolyása. 


A magyarországi ferences rendtartomány élén 1323-1331 között 
provinciálisként egy János nevű szerzetes állt. Történettudományunk őt 
tartja a magyar történet folytatójának. Életrajzi adatai mellett, amelyek 
szinte sugallják János ferences szerzőségét, erre utal az is, hogy a gestának 
ez a kiegészítése Károly Róbert havasalföldi hadjáratának leírásával zárul. 
A király 1331-ben Jánost küldte Avignonba követként a pápához, hogy 
beszámoljon hadjáratáról. A hadjáratot, a vesztes ütközetet, amelyben maga 
a király is majdnem életét vesztette, a gesta írója olyan élethűen mutatja be, 
hogy szemtanúnak vagy olyan embernek kellett lennie, aki a király 
közvetlen környezetéből értesült mindenről. János követi küldetése szép 
sikert hozott. Nem hallgatta el a vereséget, de úgy tudta feltüntetni az 
ellenségnek okozott veszteséget, hogy a pápa gratulált az uralkodónak 
győzelméhez. Mindez egybevág életrajzi és más utalásokkal (például a 
ferences rend történetére vonatkozó események meglehetősen részletes 
bemutatása a gesta új szövegében és a betoldásokban), s azt sugallja, hogy 
ő volt az udvar történetírója. 


Feladata az volt, hogy folytassa a magyarok történetét ott, ahol az IV. 
László uralmának első felében abbamaradt. Tekintettel azonban arra, hogy a 


IV. László uralkodására vonatkozó részeket gyökeresen át kellett dolgoznia, 
hiszen az a királlyal rokonszenvező szerző tollából származott, s ezt a IV. 
László melletti elkötelezettséget ő nem engedhette meg magának, ez az 
1272-1332 közötti időszak egészét figyelembe véve hat évtized magyar 
történetét jelentette. 


Ennek a hat évtizednek a történetét Anjou-párti szempontból írta meg, ami 
előbb csak azt jelentette, hogy IV. László uralkodását, a királyt a kunokkal 
kialakított kapcsolatai, életmódja miatt természetesen elítélte, valamint III. 
András korát elsősorban abból a szempontból ábrázolta, mely tényezők 
segítették elő az Anjou-ház öröklését, Károly Róbert trónra jutását. Magától 
értetődően azonosul az Árpád-ház kihaltával bekövetkezett trónharcokban, 
a koronáért vívott küzdelmekben az Anjoukkal. Ezek az összefoglaló 
jellegű fejezetek kitűnő íráskészségről, nagyszerű szerkesztői érzékről 
tanúskodnak, egyúttal széles látókörről, elsősorban az egyházi 

kérdések területén, s jó diplomáciai érzékről. 


Elárulja magát az író azoknál a részeknél, amelyekben az egyház és a 
királyság viszonyáról számol be. Részletesen ír Fülöp fermói püspök pápai 
legátusi működéséről IV. László idején, s hasonló ábrázolókészséggel 
mutatja be a ferences Gentilis bíboros magyarországi küldetését, 
szembeállítva a dominikánus Boccassini Miklós sikertelen tevékenységével, 
valamint az egyházzal kapcsolatos egyéb kérdéseket, például azt, hogyan 
átkozták ki a budai papok a pápát és a magyar főpapokat. Sokat foglalkozik 
a ferencesekre vonatkozó eseményekkel, így feljegyzi, hogy III. Endrét a 
budai ferencesek templomában temették el, s e bő hat évtized eseményeiben 
már a ferencesekhez fűződő eseményeket is megörökít. Azon betoldásai, 
amelyekkel ellátta a magyarok történetének korábbi szövegét, s melyeket 
kitűnő stílusának jellegzetes vonásai következtében minden nehézség nélkül 
azonosítani lehet, szintén elsősorban a ferencesek történetére vonatkozó 
adatokat rögzítenek. Így ennek köszönhető a IV. Béla uralkodása alatt a 
flagelláns eretnekségre vonatkozó betoldás, amiként az 

esztergomi ferenceseknek IV. Béla holttestéért az esztergomi érsekkel vívott 
perének megörökítése. 


A munka, amelyet János minorita készített, az 1317. évvel gyakorlatilag 
két, egymástól jól elkülöníthető részre bomlik. Az 1317. előtti részek 


átfogó, összefoglaló jellegű, részletező magyar történelmet adnak. 1317- 
1332 között viszont, néhány kivételtől eltekintve a munka inkább évkönyv 
jellegű feljegyzéseket tartalmaz, elsősorban a királyi házra, pontosabban a 
királyi családra vonatkozó tudósításokat. A gesta e rövid, annalisztikus 
feljegyzései arra utalnak, hogy János ferences - bár öntudatlanul - felismerte 
a történelem és a kortörténet közötti különbséget, azt, hogy a legújabb kor, 
az ő esetében az utolsó másfél évtized eseményeit objektíven megítélni még 
azon a szinten, amelyen ő képes volt, sem lehetséges. Jobbnak tűnt tehát 
számára megmaradni az egyszerű, évkönyvszerű feljegyzéseknél, az 
események szárazabb, s főleg rövid feljegyzéseinél. Így csökken a hibázás 
veszélye, s nem kellett olyan megoldásokat magáévá tennie, amelyekre - 
alighanem lelkiismereti okokból - nem vállalkozhatott. 


Mindezt szépen mutatja egy jellegzetes eset, egy olyan betoldás a korábbi 
részekbe, amely áttételesen saját korának eseményeire utal. 1330-ban egy 
gazdag főúr, Zách Felicián merényletet követett el a királyi család ellen, 
kardjával a királyt a jobb karján megsebesítette, a királyt testével 
védelmező királyné négy ujját levágta, majd a királyi pár gyermekeit akarta 
megölni, de ebben megakadályozták, a testőrök megölték. A király a 
magyar történelemben példátlan bosszút állt Zách Felicián 

egész nemzetségén, a férfiakat harmadízig, nővéreinek és leányainak 
valamennyi gyermekét kivégeztette, a nemzetség többi tagját szolgaságra 
vettette, vagyonukat elkoboztatta. A rokonság felderítésére országos 
vizsgálatot rendelt el. A királyné udvarhölgyeként szolgáló Zách Klárának, 
Felicián leányának mindkét kezén levágták négy ujját, orrát és ajkait 
kivágták, majd lóra ültetve végigvitték az utcákon, arra kényszerítve, hogy 
azt kiáltsa, így jár, aki hűtlen lesz a királyhoz. Ez az ítélet olyan döbbenetes 
hatást keltett, hogy a szájhagyomány is megőrizte a történetet. Abból tudjuk 
(amire az ítélet utal), hogy Zách Klárát a királyné öccse elcsábította, s 
Felicián ezt akarta megbosszulni a királyi családon. 


Ezt az esetet nem lehetett kihagyni a megtörtént dolgok közül, de nem 
lehetett csupán említeni sem, röviden, esetleg minden magyarázat nélkül. 
János ferences igen tapintatosan oldotta meg a feladatot. Elmondta magát a 
történetet, de nem szólt az okról, hanem mintegy az ítélet indoklásaként 
megemlítette, hogy már volt egy korábbi ilyen eset. Ehhez arra volt 
szükség, hogy Gertrúd királyné haláláról új szöveget toldjon be a korábbi 


gesta szövegébe, amit III. András származásával kapcsolatban mond el. Ő 
II. András unokája volt, s ide toldotta be János ferences azt, hogy II. András 
feleségét megölték. Bánk bán büntetéseként pedig elmondja, hogy egész 
nemzetségét kiirtották, így némileg enyhítve Károly Róbert tettét. Ezzel 
erőszakot tett az igazságon, hiszen tudjuk, Bánk bánt csupán azzal büntette 
II. András, hogy letette a nádori méltóságról, de családját, nemzetségét nem 
érte bántódás, s később maga Bánk még fontos méltóságokat töltött be. Erre 
tehát azért volt szüksége János ferencesnek, hogy enyhítsen Károly Róbert 
utókor általi megítélésén. 


Nem tehette úgy látszik meg, hogy teljesen elhallgassa az igazságot Zách 
Klára körül. Ezért a betoldásba bekerült az a rész, mely szerint Gertrúdis 
segítséget nyújtott Bánk feleségének elcsábításához, s ez volt az oka Bánk 
tettének. Ezzel ugyan több mint 100 évvel korábbra vetítette vissza azt, ami 
Károly Róbert udvarában történt, de mégis megörökíthette. 


Az egész eljárás mutatja a történetíró vergődését az események 
ábrázolásának szükségessége és lehetősége között, azt a harapófogót, 
amelynek a kortörténet feljegyzője ilyen esetekben mindig a szárai közé 
kerül. János ferences megoldása tehát nem csupán a középkori történetírás 
szokásos eljárásának, hanem egy érzékeny, lelkiismeretes szerzetes 
történetíró válságának a tanúságtétele, s egyúttal korai jelzése annak, hogy a 
kortörténetírásnak milyen lehetősége és határai vannak. 


dd 


Kitűnő íráskészség jellemzi a rendkívül művelt, széles európai látókörrel 
rendelkező, megfelelő diplomáciai érzékről tanúságot tevő történetírót, aki 
szívesen ábrázolta a történelem számos mozzanatát, eseményét. S 
ugyanakkor kitűnően szerkesztette meg nagyobb folyamatok 
összefoglalását. A társadalmi kérdések iránt sem volt érzéketlen, amit jelez, 
hogy nem ítélte el a flagelláns eretnekeket, akiket egyébként az egyház és 
az állam üldözött. Ebben ferencesrendi álláspontja jut érvényre, 

amely inkább a meggyőzés, mintsem az erőszak útján kívánt fellépni az 
eretnekség ellen, s amely sokszor már-már az eretnekség határait súrolta. 


1.9 A Képes Krónika: Kálti Márk 


Az Anjou-korszak kezdetén újból megerősödő királyi hatalom, az Anjouk 
sűrű európai kapcsolatokat ápoló udvara kedvező talajává vált a 
történetírásnak. A királyi udvar, Károly Róbert, majd különösen Nagy Lajos 
uralkodása, a felemelkedett új, még jó ideig királyhű arisztokrácia, az 
egyházi vezetőréteg, - mindez együttesen nem csupán lehetőséget teremtett 
a kultúra s benne a történetírás felvirágzásához, hanem ennél többet 
nyújtott: a megváltozott igények, a lovagi életforma kivirágzása 

átalakult történetfelfogást jelentett. Vagyis új képet a magyar történelemről. 
S ennek előbb vagy utóbb létre kellett jönnie. 


Az Anjou-házi uralkodók udvara kedvezett a korábbi évszázadok 
feldolgozásának, sok olyan összefüggésre ugyanis már nem kellett figyelnie 
a történetírásnak, amelyek régebben megköthették a kezét, lefoghatták a 
tollát. Ugyanakkor természetesen új szükségletek jelentkeztek, például az 
Anjou-ház örökösödési igényének kidomborítása, bár ezt János ferences 
már tulajdonképpen megvalósította. Kedvező helyzetben volt tehát az a 
történetíró, aki a királyi udvar igényeinek eleget kívánt tenni, s 
összefoglalást akart készíteni a magyarok történetéről, a kezdetektől a saját 
koráig. A királyi háznak szüksége volt egy, tulajdonképpen reprezentatív 
összefoglalásra, amivel Európában, a többi királyi udvarban 
büszkélkedhetett, s amely azt fémjelezhette, hogy Magyarország már 
korántsem az a barbár vidék, a magyar nép sem olyan barbár már, mint 
korábban volt. A korabeli udvarok, az uralkodó dinasztiák között gyakori 
volt a történelmi munkák ajándékozása, egy-egy ilyen munka a család 
előkelőségét, uralkodói voltát hangsúlyozta például a német területeken, 
vagy Itáliában, Franciaországban. 


A történetíró, aki vállalkozott a feladatra, sokáig névtelen maradt. Sem a 
kortársak, sem az utókor nem szólt róla, míg végül egy-két évszázaddal 
későbbi utalás nyomán ki nem derült, vagy legalábbis valószínűsíthetővé 
nem vált, hogy Kálti Márkról van szó. Ma már úgy tartja a történetírás, ő 
volt a Képes Krónika szerzője. A nemesi családból származó pap 1336-tól 
Károly Róbert félesége, Erzsébet királyné kápolnájának papja, 1332-től 
pedig a királyi kápolna gondnoka volt. Ezekkel a beosztásokkal együtt járt a 
királyi ház, illetve a királyi kancellária munkája bizonyos részének 
elvégzése, oklevélírói feladatkör, ami nem csupán azt jelzi számunkra, 

hogy tanult embernek kellett lennie, hanem utal talán nem vele született 


íráskészségére, de arra mindenképpen, hogy jelentős írói gyakorlatra 
tehetett szert. 1342-től kapta a budai külvárosi plébánia jövedelmét, majd 
pedig kiegészítette azt a székesfehérvári kanonokság jövedelme. 1353-tól 
szerémi prépost lett, 1358-ban pedig - mint annak idején Ákos mester - 
székesfehérvári őrkanonok. Ezeknek az egyházi feladatoknak a betöltése 
nem teszi magától értetődővé felfogását, hiszen az udvarban végzett 
kápláni feladatkör betöltése minden nehézség nélkül lehetővé tette számára, 
hogy elsősorban udvari emberré váljon, mint a többi történetíró, akiről 
eddig szó volt (talán János ferences kivételével), ismerje kora általános 
műveltségét, érdeklődjön az állami és társadalmi viszonyok iránt. Kálti 
Márkot ez nem jellemzi, ő, ha valóban ő a munka írója, mint látni fogjuk, 
történetíróként is szerzetes maradt. 


Kálti Márk logikusan járt el, amikor a különféle rendelkezésére álló 
gestákból, írásokból, másolatokból egységes magyar történelmet akart 
formálni. Azok a gesták, amelyek a magyarok történetéről készültek, több 
másolatban keringtek, voltak tehát akkor még kéznél, egyáltalában nem 
lehet szó arról, hogy egyetlen kódex, másolat tartalmazta volna a teljes 
anyagot. A gesták másolatai, azok kiegészítései és folytatásai, majd a 
további folytatások, - mind megvoltak eredetileg a királyi udvarban, ha 
ránk, sőt sok esetben a nem túl késői utókorra sem maradtak. Majd éppen 
Kálti Márk munkája lesz az első, amelyik a mai korra maradt, ha 
figyelembe vesszük, hogy a másik munka, aminek egy másolata sokáig 
megvolt, nevezetesen Kézai műve a 18. század végén eltűnt és azóta sem 
került elő. Ezek a munkák, a másolataik Kálti Márknak még rendelkezésére 
álltak, neki ezek alapján kellett egységes képet alkotnia a 

magyar történelemről, ami korántsem könnyű feladat, hiszen tekintetbe kell 
venni azt a körülményt, hogy számos olyan változat volt forgalomban, 
amelynek leírói kisebb-nagyobb mértékben módosítottak az eredeti 
szövegeken. A legenyhébb módosítás a kihagyás volt, egyes fejezetek 
elhagyása, de akadt összevonás, s voltak kivonatok, rövidített változatok, 
vagy ellenkezője: egyes rövidebb részletek pótlására is sor 

került. Valószínű, hogy eltérő fogalmazások keringhettek ugyanarról az 
eseményről, tükrözve a másolók ítéletét történetünk egyes 
eseménysorozatairól. Kálti Márknak valóban nagyon nehéz feladattal kellett 
szembenéznie. 


1358-ban fogott a munkához, eleve vállalva a történeti kritika feladatait. 
Célja a magyarok történetének megírása volt a kezdetektől a saját koráig, a 
történeti kritika jegyében, kiigazítva a hibákat, tévedéseket, s csak arra 
építve, amit a korábbi szövegekből igaznak tartott. 


Kálti Márk ennek a feladatnak úgy tett eleget, hogy megírandó munkájának 
alapjául a Kézai-féle, a hun történetet is tartalmazó munkát tekintette, 
amelyet János ferences folytatott, s kiegészítette egy olyan variánssal, 
amely a Miklós püspök által írt gesta Kálmán-kori és III. István-kori 
folytatásait tartalmazta. Hogy hány és milyen variációkkal dolgozott, nem 
tudjuk, de valószínű, hogy több, nem azonos korú másolatból, kódexből 
alakította szövegét. Csak a végeredmény ismert, amint ma előttünk áll: 
végső soron Kálti Márk munkájában nyerte el egységes formáját 

a magyarok történetét tartalmazó gesta, amely más-más korú folytatásai 
ellenére eredendően összefüggő egészet alkotott. 


A munka során formálódó gesta szövegét Kálti Márk javította, elsősorban a 
tévedéseket, az esetleg a másolás során keletkezett hibás adatokat, s 
kijavította az egyes korábbi történetírók által elkövetett hibákat, ha 
rábukkant ilyenekre. A legnevezetesebb javítást a munka elején hajtotta 
végre, a magyarság bibliai leszármazásánál, ahol észrevette, hogy a 
módosítások következtében súlyosan hibás a genealógiai lánc. Felismerte 
ugyanis, hogy ha Noé Jáfet nevű fiától származtatjuk a magyarságot, úgy 

az ősök soraiba nem tartozhat Nimród, aki Noé Kám nevű fiának volt az 
unokája a biblia szerint. A hibát annak idején az ún. ősgesta (Miklós püspök 
alkotása) Kálmán-kori folytatója követte el, aki megváltoztatta a Noé fiú 
nevét, de érintetlenül hagyta az egyéb genealógiai leszármazást, Nimróddal, 
a nagy vadásszal és a bábeli torony építésével egyetemben. Kálti Márk 
tudta, hogy Nimród nem Jáfet, hanem Kám unokája, s mert meghagyta a 
Noé fiút, akinek leszármazottai éltek Ázsiában, a Thanais folyóig, 

nem pedig Kám utóda, Nimród, elhagyta az egész Nimród-féle motívumot, 
kihúzva a bábeli torony építésének elbeszélését is, hiszen annak ezek szerint 
már semmi köze sem volt a magyar nép történetéhez. Ezzel, noha nem 
ismerte, de lényegileg az Anonymus-féle leszármazási variánshoz 
közelített. 


Kálti Márk nem fejezhette be munkáját. A magyar történelmet nem írhatta 
meg egészen a saját koráig. Az 1330-as év eseményeinek, Károly Róbert 
havasalföldi hadjáratának leírásánál egy mondat közepén maradt félbe a 
munka, jelezve, hogy a hirtelen halál ekkor szakasztotta félbe a szerzőt. 
Műve mégis fényes pályát futott be, mert mint a magyar történelem 
legteljesebb ábrázolását, összefoglalását, 1374-1376 között Nagy Lajos 
díszes kódexként lemásoltatta, gyönyörű miniatúrákkal díszítette, hogy 
ajándékként elküldhesse V. Károly francia királynak, akinek fiával, 

Lajos herceggel eljegyeztette Katalin nevű leányát. Így kapta a munka a 
Képes Krónika nevet, bár műfaját tekintve nem krónikáról van szó, aminek 
azonban ekkor, a 14. század vége felé már nem volt különösebb jelentősége, 
hiszen a krónika és a gesta közötti megkülönböztetés már elmosódott. 


Kálti egész történetfelfogása más, mint volt a korábbi történetíróké. Ő 
szerzetes, akinek felfogása az államról és a társadalomról gyökeresen más. 
Nem véletlen, hogy az általa a gesta egésze elé készített bevezetőt, amely a 
középkori uralkodóról rajzol ideális képet, a korábbi kutatás még II. Géza 
korára tette, vagy a III. István-kori történetírónak tulajdonította. 


Ez a bevezető egyfajta államelméletet ad. Korábban a kutatás a bibliából 
származtatta vezető gondolatait, valamint Aguinói Tamás két, az 
uralkodással foglalkozó munkájának gondolatait vélte bennük 
visszatükröződni. Újabban azonban valószínűvé vált, hogy közvetlenül 
inkább a magyar királykoronázási szertartásnak a szövegéhez kapcsolódik, 
tartalmilag abból vezethető le. Persze a királykoronázási szövegek végső 
soron ugyanabból a forrásból erednek, mégis valószínűbb ez a kapcsolat. 


A lényege ennek az államfelfogásnak, hogy a királyok Isten akaratából 
uralkodnak, nem pedig saját kiválóságuk révén, Isten akaratának 
végrehajtói tehát. Ebben a felfogásban nem játszik szerepet a Kézai-féle 
communitas, társadalmi megállapodások, szerződések a király hatalmát 
nem korlátozzák, az kizárólag Istentől függ. A királynak az igazság, 
bölcsesség, türelem és könyörület erényeivel kell rendelkeznie, s ezek az 
erények mind megvoltak a magyar uralkodókban, akik hozzásegítették 
népüket ahhoz, hogy a "béke gyönyörűségében" és "nyugalmas bőségben" 
élhessen. Ezek fejében az uralkodó az örök boldogságban részesül. Ez 

a gondolat jelzi a történetíró szoros tapadását saját korához, a bajok 


időszakához, amikor az oligarchákat már megfékezték, s az ország békében 
élhetett, gazdaságilag felvirágzott. A gondolat nem kizárólagosan Kálti 
Márknál fogalmazódott meg, hanem megvan Küküllei Jánosnál is, 
ugyanarra a bibliai idézetre támaszkodva. Ebbe a felfogásba természetesen 
nem illett bele a communitas államfelfogása, amelyre az Anjouk uralma 
idején sem volt igazán szükség, hiszen az új arisztokrácia még nem 

volt olyan erős, hogy vele szemben a köznemességre támaszkodjék a királyi 
hatalom. Ez az elképzelés, állameszme mindenképpen archaikus jellegű 
volt, a múltat jellemezte inkább, mintsem a jövőt, s sokkal inkább a 
történetíró szerzetesi jellegű, inkább archaikus koncepciója volt, semmint a 
valóság, amely nagyon hamar kikezdte a koncepció lényegét. 


1.10 A 14. század második fele 


A Képes Krónikának több változata megmaradt, s ezek nem egyformán 
végződnek. Néhány másolat ugyanannál a szónál marad abba, ahol Kálti 
Mácrk kezéből kihullt a toll, más variánsokat ellenben tovább folytattak, 
egészen Nagy Lajos trónra jutásáig. Ez a kiegészítés jelzi, hogy volt, aki 
képes volt folytatni a munkát, valahol a királyi udvar tájékán. 


Folytatta a gesta rövidebb változatát is, amely szintén forgalomban maradt 
még sokáig. A Képes Krónika tehát korántsem szorította ki a többi 
változatot. Ezt egyebek között az tanúsítja, hogy a Nagy Lajos korában 
született folytatások ehhez a variációhoz fűződtek, nem magához a Képes 
Krónikához, vagy annak valamelyik másolatához. 


Nagy Lajos udvarában egy másik ferences barát, Kétyi János volt az, aki 
folytatta a gestát, mégpedig két részletben. Az első kiegészítés Károly 
Róbert haláláig tart, s igen részletesen mondja el a király uralkodásának 
második felét. Egy újabb, később készült rész pedig Nagy Lajos 
uralkodásának 1345-1355 közötti szakaszát tárgyalja, formailag 
évkönyvszerűen, tehát esztendőről esztendőre követve az eseményeket, de 
nem az évkönyvekre jellemző száraz megfogalmazásban. A szerző igen 
részletezően mutatja be az eseményeket, sokszor kerek történeteket 

fonnál azokból, láthatóan szemtanúként írja le a király tetteit. Nem 
életrajzot írt, hanem valamiképpen a magyar nép történetét. Erre utal, hogy 
ha Nagy Lajosról nem írhat, mert például nem volt a hadjárat vezetője, 
akkor is beszámol az eseményekről. Elbeszél, azt írja le, amit korábban 
látott, így meglehetősen mozgalmas eseménysorozat került ki a keze alól. 
Az összefüggésekig azonban nem jutott el, a felszínen maradt. 

Előadása egészében olyan, mintha közönségnek élő beszédben mondaná el 
a közölnivalóját, aminek talán az az oka, hogy prédikátorként megszokhatta 
a közönséget. Talán mint ferences, prédikációiba történeteket szőtt, s ez 
még inkább felerősíthette stílusának e jellegzetességeit. 


Kétyi János az egri kolostori iskola rektora volt. Idővel az özvegy királyné, 
Károly Róbert feleségének káplánja, gyóntatója és prédikátora lett, de volt a 
király gyóntatója, s járt követségben a pápánál Avignonban. Hosszabb ideig 


élhetett az udvarban, amit jelez, hogy bizonyos eseteket közvetlen 
tapasztalatból mond el. 


Nagy Lajos udvarában élt egy másik történetíró is, Küküllei János. A név 
ugyan tévedésen alapul, igazi neve Tótsolymosi Apród János, 1355-ben 
azonban küküllői főesperes lett, s később ezt a címet családnévként fogták 
fel. Innen, hogy még ma is Küküllei Jánosnak nevezik. 


Apród János apja 1314-ben kapta Tótsolymos falut adományként. Egyik 
fiát, az 1320 táján született Jánost papnak szánta. Apród János a királyi 
kancelláriához került, 1349-1351 között már jegyzőként működött, 
működése a kancelláriában tehát jóval korábban vehette kezdetét. 1350-ben 
elkísérte Nagy Lajost nápolyi hadjáratában, valószínű, hogy már 1343-ban, 
Erzsébet királyné kíséretében részt vett annak itáliai útján. 


Hamar emelkedett a ranglétrán, székesfehérvári, majd zágrábi kanonok is 
lett, 1352-ben aradi, majd helyette 1353-tól egri olvasókanonok. 1355-ben 
lett küküllői főesperes, megtartva mellette az egri, a valamikor megszerzett 
zágrábi és székesfehérvári kanonokságot. Később Keszei Miklós esztergomi 
érseket helyettesítette vikáriusként az érsekség kormányzásában. E szerint 
valamikor 1352 és 1356 között megvált a kancelláriától. 1351-től Keszei 
Miklós, akkor még zágrábi püspök lett az alkancellár, innen az ismeretség 
vele. Esztergomi vikárius volt biztosan 1388-ig, ami azt jelenti, hogy 
Keszei utóda megtartotta őt ebben a pozícióban. 


Vikáriusi kötelezettségének csak úgy tehetett eleget, ha egyetemi 
tanulmányokat folytatott, valószínűleg idősebb korában már mint kanonok, 
vagy főesperes, ami akkor egyáltalában nem volt ritka jelenség. 1364-1382 
között Nagy Lajos speciális káplánja volt. Házat vett Visegrádon, vagyis 
állandóan az udvar közelében élt. 


Apród János a magyar történeti irodalomban addig ritka műfajt művelt. 
Megírta Nagy Lajos életrajzát. Nyugat-Európában az életrajz már Einhard 
Nagy Károly életrajza óta népszerű volt, de a magyar történeti irodalomban 
a legendák életrajzi elemeitől eltekintve nem művelték. Apród valószínűleg 
az Anjou-ház révén figyelhetett fel a műfajra. 


Nagy Lajos életét két szakaszban írta meg. Az első részben 1352-ig mondja 
el a király tetteit, elsősorban hadjáratait, ez valószínűleg 1364 táján 
fejeződött be. Nagy Lajos olvashatta ezt a részt, hiszen káplánjává tette 
Apród Jánost. A munka második részét, részben új felfogásban, a király 
halála után készítette el. 


Apród munkájának első részén világos jeleit találjuk annak, hogy a szerző a 
kancelláriában számos adománylevelet fogalmazott meg, s elsajátította az 
azoknál alkalmazott leírások stílusát. Az ő esetében a történetírói munkát 
össze lehet kötni az oklevélfogalmazói gyakorlattal, mert ismerünk tőle 
származó okleveleket. Nagy Lajos életének első felét, a második itáliai 
hadjárat befejeződésével, a pápával kötött megegyezéssel befejeződő 
szakaszt úgy írta meg, mintha egy oklevélben mesélné el annak hőstetteit, 
akinek azokért adományt ad az uralkodó. A király érdemeinek felsorolása 
olyan, mint egy adománylevél leíró része, de megtartva az időrendet. 


A munka második része már más jellegű. Itt tematikailag csoportosította 
anyagát, s többnyire évszámok nélkül, bár az időrendre rendszerint ügyelve, 
mondja el a király hadjáratait. Ami Apródot a múltból megragadta, az 
elsősorban a hadiesemények sorozata, csaknem kizárólag a király 
hadjárataival foglalkozik. Ebben amellett, hogy Nagy Lajos uralma erre 
kiváló lehetőséget nyújtott, az is szerepet játszhatott, hogy Apród családja a 
kialakuló lovagság tagja, Apród olyan korban élt, olyan kornak az 
életeszményeit fejezte ki, amelyben Magyarországon megjelent, kivirágzott 
a lovagság, a birtokos nemesség gazdagabbjaiból. A birtokos 

nemesség leggazdagabb része már képes volt páncélt vásárolni, megfizetni 
a páncélt hordozó nehéz lovat. A király hadjáratai igen nagy lehetőséget 
nyújtottak ennek a rétegnek a zsákmányszerzésre, a kitűnésre, arra, hogy 
akár felemelkedhessen a bárók közé, hogy végső soron zsoldosként 
követhesse királyát vagy annak hadvezéreit. A király hadjáratai mind 
sikeresek voltak, vagy azzá váltak Apród leírásában, még a vereségek 

is megszépültek az idő, s a történetíró segítségével. Munkája uralkodójának 
a dicshimnusza, aki elé Nagy Sándor példáját állította, s egyúttal a lovagi 
életeszmények megfogalmazása, amivel hangot adott e réteg 
világnézetének. Olvasmányos, bár a történések felszínén maradó munka. A 
korabeli nemesi tömegek nagyjából ezt kívánták meg egy történeti 
munkától. Szellemiségük hű kifejezője tehát. 


1.11 A magyar történetírás hanyatlása a 15. században 


Meglepőnek tűnhet, hogy Magyarországon Küküllei János után majdnem 
száz éven át nem született komolyabb történeti munka. Pedig nem az, ha 
végiggondoljuk az eddig mondottakat. Nagyon alacsony volt a népességhez 
viszonyítva az értelmiségi, az írástudó elemek száma. A történetírásnak 
gyakorlatilag egyetlen központja alakult ki, a királyi udvar. Még az egyház 
lehetett volna ilyen központ, de Magyarországon ezt a szerepet nem tudta 
vállalni. Olykor egyházi környezetben is létrejött történeti alkotás, de ez 
kivétel maradt. A magyar társadalomfejlődést sokáig a királyi hatalom 
túlsúlya, majd a világi nagybirtokos réteg, az arisztokrácia fölénye jellemzi, 
így a kultúra és a tudomány fejlődése elsősorban a királyi udvarhoz 
kötődött. Olvasóként a bárói réteg vagy a gazdagabb középnemesi rétegek 
szóba jöhettek volna, ezek azonban csak alkalmilag jelentkeztek, a királyi 
udvarhoz hasonló szerepet játszó főúri udvarok nem jöttek létre. Mind az 
igény, mind a lehetőség szűk térre szorult, annak ellenére, hogy látszólag 
kedvező körülményeket biztosított az egyház azon papjainak, akiknek 

volt vagy lett volna kedvük történeti munkák írásához. 


Igény pedig - úgy tetszik - nem támadt a történeti munkákra. Nagy Lajos 
halála után a trónharcok meggyengítették a királyi hatalmat, az oligarchák 
udvarai viszont túl kicsiknek bizonyultak (még a Hunyadiak vagy a Cilleiek 
udvara is). Majd akkor támad újra igény összefoglalásra, amikor Mátyás 
trónrájutásával a 15. század második felében ismét megerősödik a királyi 
hatalom, s Mátyás személyisége és politikai célszerűségek (az új dinasztia 
történeti jogának kialakítása) megnövelik a történelem iránti érdeklődést. 


Az 1380-1460-as években azonban az addig készült történeti munkáknak 
számos másolata volt forgalomban. A gestát másolták, különféle régi 
variánsokat véve alapul. Csak a Képes Krónikának három másolata maradt 
fenn, amelyeket az eredetiről másoltak le, 1431-ben, 1462-ben és a 15-16. 
század fordulóján. Ezek az eredeti szöveg másolatai, s ugyanott, 
ugyanannál a szónál végződnek. Egy másik, 1467-ben keletkezett másolatát 
azonban valaki 1342-ig kiegészítette. 


A gesta-másolatok másik csoportját is több másolat alkotja. A legrégibb a 
14. századból, egy másik a 15. század végéről származik. Ez utóbbi Nagy 


Lajos megkoronázásáig megy el. S van egy harmadik változat, amelyet 
Budai Krónikának neveznek. Ez az első, Magyarországon kinyomtatott 
könyv. 1473-ban, Budán adta ki Hess András, a nyomda vezetője. 


Ez nem igazi történetírói alkotás. Hess ugyanis úgy járt el, hogy egy 
kéziratot vett alapul (de ez nem a fentebbi két variáns valamelyike, hanem 
egy harmadik változat), mégpedig egy olyat, amelyik talán eredetileg 
teljesebb lehetett a többinél, amennyiben tovább ment el, mint amazok, 
hiszen a megjelenés évéig mondja el a magyarok történetét. 


1342-ig megvolt a régi gesta kiegészített változata. Hess ezt vagy maga 
folytatta, vagy valaki másra, a kancelláriában dolgozó, 
oklevélfogalmazásban járatos hivatalnokra bízta. A kiegészítés nagyrészt 
mechanikusan történt. A gesta szövegéhez hozzáfűzték Apród János Nagy 
Lajos életrajzát, az eredeti bevezető szöveg nélkül, majd pedig Nagy Lajos 
halálától kisebb fejezetekben felsorolták a magyar uralkodókat, koronázási 
évüket, temetkezési helyeiket, valamint a házasságkötésükkel 

kapcsolatos tényeket. Mátyás persze nagyobb teret kapott, mint a többi, bár 
csak 1468-ig tárgyalták uralkodását. Ezt a kompilációt jelentette meg Hess 
András 1473-ban Budán, ezt, valamint a kiadás alapját képező variánsokat 
nevezik Budai Krónikának. 


A Budai Krónika nem szorította ki a kéziratos másolatokat. 1479-ből 
származik egy másolat, amely a Dubnici Krónika nevet kapta. Ez vegyes 
elemeket tartalmaz, amelyet nem pergamenre, hanem papírra írtak. Díszes 
kódexnek készült, számos illusztrációnak és a díszes iniciáléknak is helyet 
hagytak. Első néhány fejezete (1-5) a Képes Krónikából származik, a 
következő fejezetek a Budai Krónikát tartalmazzák, kiegészítve a Képes 
Krónikával (25. fejezetig), a további részeket pedig a Hess-féle nyomtatott 
krónikából másolták ki. A Budai Krónikából emelte át Apród János Nagy 
Lajos életrajzát, de annak egyik fejezete helyébe Kétyi János 

munkáját másolta be az 1345-1355. évek történetéről. Az utolsó rész, mely 
Mátyás uralkodását tartalmazza, a Budai Krónikából való, a Mátyást 
dicsőítő részekkel együtt, de ehhez olyan kiegészítés fűződik, amely 
gyökeresen eltérő szemléletű, bírálja Mátyást a török elleni háború 
elhanyagolása miatt. Ennek a bírálatnak az okára is fény derül, 

amikor panaszkodik Mátyás adópolitikája miatt, mert a király minden 


évben behajtja a rendkívüli egy forintos adót, még az egy telkes nemesektől 
is, s olykor évente többször. A Dubnici Krónika névtelenül maradt szerzője 
az első tehát a magyar történetírás történetében, aki egy uralmon lévő király 
politikáját közvetlenül bírálja. Így a krónika szerzője historiográfiai 
jelentőségű munkát alkotott, noha egyéb tekintetben munkája nem más, 
mint a magyar történet puszta összerakása több forrás alapján, s ez 

az összeállítás sem mindig logikus, hiszen sokszor olyan kiegészítéseket 
szúrt bele a szövegbe, amelyek egymásnak ellentmondó, egymást 
tényszerűen kizáró állításokat tartalmaznak. Kortörténeti részében azonban 
a Dubnici Krónika írója a király politikájának bírálatával elsőként tört meg 
egy hagyományt, a nagybirtokos arisztokrácia érdekében, annak álláspontját 
hangoztatva. 


A 15. századból fennmaradt többféle kódex, ugyanazon gesta számos 
variánsa, ezekből újabb szerkesztések megjelenése arra utal, hogy ekkorra 
már volt valamiféle érdeklődés a nemesség körében is a történelmi munkák, 
jelesül a magyarság története iránt, itt most már nem csupán a királyi udvar 
igényeitől volt szó. Az ország különféle régióiban, nagybirtokos 
arisztokraták környezetében feltalálható volt a gesta 

különböző variánsainak valamelyik másolata. 


A történeti érdeklődés tehát kiszélesedett, s túllépte az országhatárokat. 
Magyarországon eddig nem találunk világkrónikát, egyetemes történeti 
munkát, legalábbis magyar szerzőtől nem. Most hirtelen felbukkan egy 
összeállítás, Drági Tamás királyi perszonális, diplomata és az 1486. évi 
törvénykönyv egyik kidolgozója könyvtárában. Drági korábban macsói 
vicebán és Szilágyi Mihály familiárisa volt az 1450-es évek végén, amikor 
ez a munka megszületett. 


A kompendium rövid világtörténeti összeállítás. Első része, Krisztus 
fellépéséig egy 14. századi itáliai munka (Udinei János ferences baráté), 
folytatása egy 13. századi krónika évkönyvszerű kivonata a pápák és 
császárok történetéről. Az egész mű végül a magyar királyok történetével 
fejeződik be, évenkénti, sőt többnyire hónapos pontossággal megadva 
uralkodásuk idejét. Ez Nagy Lajosig a gesta valamelyik, esetleg több 
variánsának kivonata, azon túl azonban önálló, de rövid szöveg. 


Ennek az 1459-1460 táján keletkezett önálló résznek az elemzése arra utal, 
hogy meglehetősen laza ismeretek keringtek a megelőző száz év 
történetéről. Pontatlan adatokat, zavaros, meg nem történt eseményeket 
rögzít a munka. Ugyanakkor erős ellenérzés a főurakkal szemben, a 
Hunyadiak törekvéseinek támogatása, a nemzeti királyság eszméjének 
hirdetése jellemzi ezt a részt. 


A Drági-féle kompendium (ezzel nem a szerzőt akarjuk meghatározni) 
kifejezi a tehetősebb nemesi rétegek történelmi tudatát. Éppen ezért 
terjedhetett el. Európa több könyvtárában őriznek belőle példányokat. 
Ausztriában két helyen, de megvan a Vatikáni Könyvtárban és több 
németországi könyvtárban. Elterjedtsége azt sugallja, hogy hatással lehetett 
a korabeli nemesség történetfelfogására, nemzeti érzésének 

a kibontakoztatására. Erre utal még az a tény, hogy a hun-magyar 
azonosításnak korábban nem tapasztalt formái is előfordulnak benne. 


2. A humanista történetírás 


2.1 A humanista történetírás kialakulása 


Magyarországon még a középkor augustinusi történetfelfogása uralkodott, 
miközben Európa szellemi átalakulása már megkezdődött. A 14. század 
folyamán Itáliában kibontakozott a reneszánsz és a humanizmus. Az 
antikvitás, az ókor jelentős szerepet kezdett játszani az irodalomban, a 
művészetekben, a tudományokban, s természetesen a történetírásban is. 
Nyugat-Európában a reneszánsz egyszerre jelentette az ókori auktorok 
iránti érdeklődés kibontakozását, a nemzeti eszme megerősödését, valamint 
az elmúlt évszázadok folyamán megerősödött társadalmi osztály, a 

városi polgárság ideológiájának kiformálódását a művészetekben, a 
tudományokban. A gazdaságilag majd politikailag kimagasló szerepű 
városok kezdték megíratni történetüket. Ezekben a munkákban, 
természetesen ideértve a humanisták műveit is, egy új történetfelfogás csírái 
alakultak ki, amelyek idővel szétfeszítették a hagyományos középkori 
történetszemléletet. 


A történetírás szemlélete átalakult. Fokozatosan lehanyatlott a korábbi 
módszer, a bibliára építkező történetírás, s a korábbi munkák szövegeinek 
kritikátlan átmásolása az újabb művekbe. A történetírók most már a 
kompozíciót tartották szem előtt. Az arányok megtartására törekedtek, a 
különféle munkákból felhasznált adatokat a saját fogalmazásukban adták 
elő, tehát mintegy megszűrve ismeretanyagukon a különböző munkák 
adatait, utalásait. Megjelentek a történeti kritika első hajtásai, egyelőre még 
csupán a józan ész alapján, mint annak idején Hérodotosznál. 


A humanisták munkássága nyomán átalakult a történetfelfogás. Az 
augustinusi isteni akarat, a jó és a rossz küzdelme, mely feloldódik az 
utolsó ítéletben, - mindez megszűnt, helyére a sors, a szerencse, a végzet, 
egyszóval az antik történetírásból jól ismert mozgatóerők tértek vissza, 
természetesen tartalmilag jelentősen átalakulva. A városi polgárság 
(kezdetben az észak-itáliai polgárság) igényeihez hasonulva 

a történetfelfogásban megjelent az érdek hangsúlyozása, érvényesítése, a 


keresztény tanítás erkölcsi elemeinek helyére betörtek a nyers 
érdekviszonyok. Ezzel a történelemről rajzolt kép reálisabb, életközelibb 
lett. 


Az észak-itáliai városállamok, mint a maguk történelmének alakítói, újból 
azt a helyzetet hozták létre, ami egy ízben már megvalósult a 
történelemben: a görög poliszból már ismert szituációt, azt, hogy olyan 
kisméretű, emberi léptékű államok keretei között formálták a polgárok a 
maguk történelmét, ami megteremtette a történelem lefolyásának, 
folyamatainak az átláthatóságát. A gondolkodó fők s a politikai 
mechanizmus fontosabb figurái beleláttak a történelem alakításának 
menetébe. A nagyobb városállamok főhivatalnokai minden nehézség nélkül, 
szinte személy szerint kiismerték magukat a politikát formáló előkelőbb 
patrícius családok között, s hamar megismerték azt a mechanizmust, amely 
az eseményeket mozgatta. Számukra már megszűnt az Isten, mint a 
történelem menetének legfőbb formálója, felbomlott az a középkori 
világkép, amelyben jó és rossz küzdelme alakította a történelmet abban 

a tudatban, hogy végül az isteni jó győz, s az utolsó ítéletben feloldódnak az 
ellentétek. Az antik, elsősorban a görög történetírók nyomán megjelent a 
történelem mozgató erőinek körében a fátum, a sors (többnyire mint 
balsors), s vele együtt a fortuna, a szerencse. Az ember, az egyéniség iránti 
érdeklődés újból magasra nőtt, az emberi szenvedélyek megjelentek a 
történetírók munkáiban is. A virtus, mely az erények összefoglalójaként 
szerepelt, mozgatja a nagy történelemformáló személyiségeket, akik azután 
a maguk törvényei szerint cselekszenek. 


Idővel a humanista történetfelfogásban megjelenik egy új szempont, mint 
olyan, amelynek szerepe van a történelem formálásában: az államérdek. A 
keresztény erkölcsi világrend bomlási folyamatának következménye ez. A 
humanistáknak a nyers érdekviszonyok érvényesülését össze kellett 
egyeztetni valamilyen módon a keresztény eszmékkel. Ezért volt szükség az 
államérdek eszméjének a kidolgozására, mint olyan szempontrendszerre, 
amelyik a mindennapi erkölcsi tételek fölött állva, azok fölé magasodva 
teszi lehetővé az állam törekvéseit megvalósítóknak, kifejezőknek, 

a politika csinálóinak, Machiavelli megfogalmazásában a fejedelmeknek 
azt, hogy a hétköznapi erkölcsi rendelkezésekkel szemben érvényesíthessék 
az állam alapvető érdekeit. A politikában ez természetesen nem újdonság, a 


történetfelfogásban azonban az, hiszen sokszor erkölcstelen, a keresztény 
tanításokkal szemben álló tettek igazolását jelenti. 


A történetszemlélet átalakulása maga után vonta a történetírás 
eszközkészletének átértékelését, természetesen nem azonnal. Az antik 
szövegek tanulmányozása nagymértékben növelte a filológiai ismereteket. 
Olyan filológusok, mint pl. Petrarca, vagy az antik görög szövegekben 
jártas Boccaccio nagyon sokat tettek ókori szövegek kritikai kiadásáért. 
Megindult a régi történetírók munkáinak másolása, forgalmazása, s ez a 
filológiai ismeretek robbanásszerű növekedését hozta magával. A 14. 
században számosan fogtak antik szövegek újra kiadásához. Régi kéziratok, 
maradványok, szobrok felfedezése, az érmegyűjtés megindulása 

az antikvitással foglalkozó tudományok megszületésének útjelzői. Az 
érdeklődés már akkoriban óriási volt, amire utal, hogy az antik szövegek 
filológiailag gondosan javított kiadásait szabályos műhelyekben 
alkalmazott másolók írták le, másolták, sokszorosították. Az ilyen 
másolatok komoly értéket képviseltek ugyan, mégis sokkal olcsóbbak 
voltak, mint a korábbi évszázadok kódexei. Egész kereskedelmi 

hálózat alakult ki a forgalmazásra. A másolatokat eljuttatták az Alpokon 
túlra is, hiszen a 14. század közepétől az érdeklődés az antikvitás iránt már 
Franciaországban, Németalföldön, vagy Angliában is megvolt. 


Egy bő évszázad alatt teljesen átalakult az antikvitásról kialakított kép, 
görög írókat fordítottak latinra, római történetírók korábbi rontott szövegeit 
javították ki, állították helyre és másolták át. Hihetetlen módon bővültek a 
földrajzi ismeretek, az antik leírások nyomán egészen új kép tárult a 
világról az olvasók elé, s ez hatalmas lökést adott a modern földrajzi 
irodalom kibontakozásához. 


A 15. század közepén felgyorsította a fejlődést a könyvnyomtatás. Az 1470- 
es évektől rendre kinyomtatták az antik szerzőket s persze a modemeket is, 
így mind több példány került forgalomba ezekből a munkákból. Egy ideig 
még párhuzamosan forgalmazták a kódexeket és a könyveket, majd az 
olcsóbb és nagyobb mennyiségben gyorsabban előállítható könyv hirtelen 
kiszorította a kódexeket. A humanista történetírók többsége a 15. század 
második felében már az ókori auktorokat is modern kiadásban forgatta. 


Mindennek a történetírás módszereire gyakorolt hatása nem maradt el. Az 
eredmény a történetírás módszereinek fokozatos átalakulása, kritikai 
eszköztárának kifejlődése lett. A humanista történetírók kiszélesítették 
ismereteiket, olyan szerzőket olvastak, akiket korábban nem ismertek, s 
megnövelték a történetírás forrásbázisát, amennyiben mind gyakrabban 
használtak fel korabeli iratokat. Ezek használata pedig elindította kritikájuk 
kialakulását. Megkezdődött annak vizsgálata, hogyan lehet megítélni az 
oklevelek korát, azt, hogy valódi okiratról van-e szó, vagy esetleg 

későbbi hamisítványról. Mindez teljesen átformálta a történetírás 
eszköztárát, de jóval nagyobb mértékben szemléletét. 


A 16. század világtörténelmi horderejű változásai átformálták az európai 
történetírást. A társadalom mélyében a megelőző évszázadokban lassan 
felhalmozódó változások hirtelen viharos erővel törtek felszínre. A 
polgárság megerősödése, megjelenése a politikában, társadalmi törekvései 
fokozatosan érvényesültek az ideológiai szférában. Ekkor azonban már nem 
csupán Itáliában, hanem Franciaországban, Angliában, a német területeken, 
egyszóval egész Nyugat-Európában felülkerekedett az új történetfelfogás. 


A történetszemlélet megváltozása maga után vonta a történetírás 
eszközkészletének átértékelését. Bizonyos források már korábban 
rendelkezésére állhattak volna a történetíróknak, csupán nem volt irántuk 
érdeklődés. Voltak levéltárak, ezek súlya fokozatosan felértékelődött. A 
megelőző évszázadokban csak ritkán fordultak az oklevelekhez. Az emberi 
tettek iránti érdeklődés megnövekedése azonban felértékelte ezeket a 
forrásokat, megkezdődött a levéltári iratok feldolgozása, legalábbis egyes 
oklevelek bevonása a vizsgálódásba. Innen már csupán egyetlen kis lépés 
volt az, hogy elkezdtek foglalkozni magukkal az oklevelekkel, 
megvizsgálták formájukat, anyagukat, pecsétjüket, az írásmódot, 
tartalmukat, egyszóval megjelentek az oklevélkritika első csírái, s ezek 
nagyon hamar bő termést hoztak. 


Ahhoz, hogy ez a termés beérjen, jelentős mértékben hozzájárultak azok a 
konfliktusok, amelyeket a 16-17. század hatalmas gazdasági és társadalmi 
átalakulása szült. Állam és egyház, ha úgy tetszik, császárság és pápaság 
középkori küzdelméből végső soron a nemzeti királyságok kerültek ki 
győztesen, miközben a harcokba mind a pápaság, mind a császárság 


belerokkant. Az államok és a pápaság küzdelmét a 15. század folyamán 
éppen egy nagy horderejű oklevél vizsgálata döntötte el ideológiai síkon, 
arról az oklevélről ugyanis, amelyben annak idején Nagy Konstantin 
császár I. Szilveszter pápára ruházta a császári hatalom gyakorlását Róma, 
Itália és a szigetek felett, Lorenzo della Valla kutatásai nyomán kiderült, 
hogy 8. századi hamisítvány. Magától értetődően politikáról volt itt szó, s az 
sem számít, hogy utóbb Valla visszavonta állításait, s a nápolyi király 
oldaláról átállva pápai titkár lett. Röpiratával, melyben sokoldalú elemzés 
alapján mutatja ki az oklevél hamis voltát (De falso credita et ementita 
Constantini donatione declaratio), kezdetét vette a modern forráskritika. 


Rendkívüli módon hozzájárult az oklevélkritika fejlődéséhez a reformáció. 
Az új és a régi egyház küzdelme teljesen új elemet vitt a történetírásba és a 
történetírás módszertanába is. A reformáció biblia-kritikája, a korábbi 
Róma-párti történetírók munkáinak bírálata, a két egyház küzdelmének a 
történetírás területére történő átvitele felerősítette a történelem iránti 
érdeklődést, növelte a történelmi munkák olvasótáborát. A reformáció, 
amely nemzeti nyelven hirdette az igét, s nemzeti nyelven írta a 

maga történeti és bibliakritikai munkáit is, a történelmet széles tömegekkel 
ismertette meg, s ezeket a tömegeket bevonta a történelem iránt érdeklődők 
táborába. 


A reformáció törekvései a katolikus egyházból hamar ellenhatást váltottak 
ki. Az ellenreformáció nagyon gyorsan átvette a reformáció különböző 
irányzatainak fegyverzetét, a történetírás területén is, s ellentámadásba ment 
át. Ennek nyomán évtizedekre a maga kezében összpontosította a 
tudományos fejlődés eszközeit és módszereit. Az ellenreformáció jegyében 
készültek azok a gondos szövegkritikával közölt hatalmas 
forráskiadványok, amelyek már új módszereket érvényesítettek 

az oklevelek és más írott források vizsgálata terén. 


Az ellenreformáció élcsapatához, a jezsuita rendhez fűződik a történetírás 
nagy fordulata. Ebben a rendben keletkezett az a vállalkozás, az Acta 
Sanctorum, amely azt tűzte ki célul, hogy maga a római egyház tisztítsa 
meg a szentek életét a rárakódott legendáktól, csodás elemektől, s reális 
történeti alapokra állítva mutassa be őket. Antwerpenben Heribert Rosweyd 
jezsuita szerzetestől származik a gondolat, de magát a vállalkozást a névadó 


Johann Bolland indította el, aki egy másik rendtársával közösen 1643-ban 
jelentette meg az első két kötet életrajzot a januári szentekről. 1658- 

ban újabb három kötetben adták ki a februári szentek életét. Egy 
évszázadon át folyt a munka, a munkatársak halála után mindig újak léptek 
a helyükbe, míg 1794-ig 53 kötet látott napvilágot (1837-1887 között a 
belga kormány támogatásával újabb 10 kötetet adtak ki). A bollandisták 
szívós munkája fordulatot hozott a történetírásban, mind a kritika 
módszereinek fejlődése, mind a történetírói munka modernizálása terén. 


A bollandisták jelentősége nagyon nagy a forráskritika kifejlődésében. 
Közvetetten abban, hogy tevékenységükkel mind a reformált egyházak, 
mind a katolikus egyház más irányzatai részéről hasonló jellegű 
tudományos kutatást indítottak el. A bencések számos oklevelének erős 
kritikájával azok védelmét, s ezzel az első nagy hatású, jelentős 
forráskritikai munka, Mabillon: De re diplomatica libri VI (Párizs, 1681) 
megjelenését segítették elő. Mabillon megvédte a bencés rend 

okiratainak hitelességét, s egyúttal lerakta a modern oklevélkritika alapjait. 
Kritikai rendszere több mint száz éven át meghatározó volt az európai 
történetírásban. Számos részletét tovább gyarapították a különféle európai 
országok történetírói, de lényegét egészen e legmodernebb eszközök 
megjelenéséig nem kérdőjelezhették meg. Mindez rendkívüli módon 
fejlesztette a történetírást szerte Európában. 


Fejlesztőleg hatott a nemzeti történetírásokra az uralkodói abszolutizmus 
kibontakozása, s ezzel párhuzamosan az a nagyarányú hatalmi 
átrendeződés, amely a 16-17. század folyamán a császári hatalom teljes 
összeomlásához, az egyes államok megszilárdulásához, egyidejűleg a 
nemzeti eszme megerősödéséhez vezetett. Óriási küzdelmek árán, 100 éves 
folyamat nyomán dőlt el végül, hogy 1648-ban a császári hatalom 
véglegesen vereséget szenvedett, győztek a nemzeti királyságok, 
Németország területén pedig a territoriális államalakulatok. A nemzeti 
királyság eszméjének érvényesülnie kellett a történetírásban is, s ez 
felkeltette a királyi hatalom érdeklődését a történetírás iránt, másrészt a 
történelem forrásanyagának gondos összeírására sarkallta. A 16. század 
második felétől szerte Európában létrejönnek az állami levéltárak, 
természetesen nem a történeti kutatás számára, hanem azért, 

hogy megőrizzék az állam szempontjából fontos iratokat, de mellékesen a 


történeti szempontokat is figyelembe véve. A 17. század második felében 
kibontakozó forráskiadási tevékenység részben ezeknek a gyűjteményeknek 
az anyagán alapult. Erre az időre az egymással küzdő egyházak, politikai 
érdekeik, az egyes társadalmi osztályok és rétegek, elsősorban az egymással 
küzdő rendek, s a rendiség és abszolutizmus harca már mind keresték a 
maguk érdekeit a történelemben, s a történetírás révén is megpróbálták azt 
érvényesíteni. A sok új szempont, amit az érdekek érvényesítése felvetett, 
új kérdéseket s új válaszokat eredményezett. A következmény a történetírás 
addig soha nem tapasztalt felvirágzása lett. 


2.2 Thuróczy János: úton a humanizmus felé 


Majd egy évszázadon át nem akadt történetíró, aki folytatta volna a 
magyarok történetét Nagy Lajos halálától. De Mátyás uralmával 
beköszöntött az az időszak, amikor újból szükségét látta az udvar egy általa 
kívánatosnak tartott koncepció keretében megírt magyar történet 
összeállításának. Amikor ez az igény jelentkezett, s mire megszületett a mű, 
már számos tekintetben megváltoztak Magyarországon a körülmények. 
Mátyás abszolutisztikus, erősen centralizáló törekvései révén megerősödött 
a királyi hatalom, amelynek valójában nem volt megfelelő 
gazdaságitársadalmi bázisa ahhoz, hogy a maga elé tűzött célokat tartósan 
megvalósíthassa. A mátyási centralizáció igényei a magyar történelem új 
koncepcióját alakították ki, amelyben visszatükröződik a hatalom törekvése 
a bárók megfékezésére, a belső béke biztosítására, amelyben helyt kap a 
király hódító külpolitikájának dicsérete és igazolása. 


Magyarországon a humanizmus már nem volt ismeretlen, a történetírásban 
azonban a jelei eddig nem mutatkoztak. Azokra a történeti munkákra, 
amelyekről eddig szó volt, a hagyományos középkori történetszemlélet volt 
a jellemző, legfeljebb a lovagregény jelentett új műfajt, s bizonyos mértékig 
módosuló nézetet, amennyiben teret engedett a nemzeti érzés 
jelentkezésének és kibontakozásának a történetírók müveiben. Ebben persze 
meghatározó szerepet játszott, hogy mindaddig egyháziak írták a történeti 
munkákat, noha nem feltétlenül kolostorban élő szerzetesek, de a 

királyi udvarban, a kancelláriában, az egyházi hierarchiában helyet foglaló 
papok, a maguk szélesebb vagy szűkebb teológiai műveltségével, 


világnézetével, amely eleve behatárolta látóterüket, sokszor érzéketlenné 
tette őket az élet lüktetése, a társadalom változásai iránt. 


Az a személy azonban, aki vállalkozott arra, hogy Mátyás uralkodásának 
utolsó éveiben megírja az új összefoglaló magyar történelmet, már nem 
egyházi, hanem egész pályafutása folyamán világi személy volt. Thuróczy 
János tehetős, jómódú Túróc megyei nemesi családból származott. 
Valószínűleg nem járt egyetemre, mindazt, amit tanult, hazai alsóbb 
iskolákban sajátította el. Az oklevelek tanúsága szerint 1465-1466 folyamán 
ügyvédként (procurator) működött, egy premontrei kolostor 

érdekeit képviselve. Ez bizonyosfokú jogi ismereteket mindenképpen 
feltételez részéről, de a korabeli gyakorlat szerint koránt sincs szó 
hivatásszerű ügyvédkedésről. 


A joggal való kapcsolatra, ilyen tanulmányokra utal az is, hogy 1467-ben az 
országbíró egyik jegyzője volt. Itt három éven át írta, másolta, olykor 
fogalmazta az országbíró által kiállított okleveleket. Hivatalos ügyekben 
járta az országot, s magánfelek kérésére választott bíróként működhetett. 


1470-ben elhunyt Pálóczi László országbíró, akinek helyére Rozgonyi 
János került, ezért Thuróczy megvált a királyi udvartól. Mátyás ekkor 
számára kiállíttatott adománylevele szerint, amelyet a király személyes 
döntése alapján adtak ki, meg voltak elégedve működésével. 1475-ig a sági 
monostor hiteleshelyi jegyzőjeként ténykedett. 

visszahozta Thuróczyt a királyi udvarba. Valószínűleg előbb jegyzőként, 
majd országbírói jegyzőként alkalmazták. 1478-ban ismét magisternek 
nevezték, s 1486-ig országbírói jegyzőként dolgozott. Munkáját 
kiemelkedően végezhette, 1482-ben például az ítélőmesterrel együtt kérték 
fel békebírónak, ami mutatja, hogy megítélése sokkal jobb volt, mint egy 
egyszerű jegyzőé. Ezt jelzi további sorsa, karrierjének magasabb lépcsőfoka 
is. 


Hasságyi István ítélőmester hozta Thuróczyt közel a történelemhez, arra 
biztatva őt, írja meg Kis Károly történetét, pontosabban tegye át prózába 
Lorenzo de Monaci II. Károly sorsáról hexameterben írt verses elbeszélését. 
Ennek a feladatnak Thuróczy az 1480-as évek elején tett eleget. 


Feltehetően ez a munka hívta fel Thuróczyra Drági Tamás figyelmét, azét a 
Drágiét, akinek könyvtárában megvolt a világtörténeti kompendium. 
Mátyás 1486-ban az egyik fontos bíróság, a személynöki élére Drági 
Tamást állította. Drági nem tartozott az egyházi rendhez, diplomata, világi 
ember volt, s ítélőmesterei egyikének Thuróczyt nevezte ki. Ezzel Thuróczy 
gyakorlatilag korábbi főnöke, Hásságyi István szintjére került a hivatali (és 
persze familiárisi) ranglétrán. Mint ítélőmester, a 

személynökkel egyenrangú munkát végzett, helyette ítélkezett, s Drágihoz 
munkatársi, nem egyszerűen beosztotti viszony fűzte. 1488 nyaráig szerepel 
neve ítélőmesterként. 1489 nyarán már új ítélőmester működött a helyén, 
így valamikor e két időpont között hunyhatott el. 


1486 és halála között Thuróczy nem csupán bírósági tevékenységet 
folytatott. Ezekben az években írta meg - Drági buzdítására - krónikáját, 
ekkor vált történetíróvá. Drági érdeklődött a történelem iránt, a világtörténet 
mellett a magyar múlt kérdései is foglalkoztatták. Különösen a magyar nép 
eredete, az őskor problematikája vonzotta, s erről sokat beszélgettek 
Thuróczyval. Végül rábeszélte, hogy vállalkozzon a régi magyar történet 
kiegészítésére, hiszen sok mindent nem dolgoztak fel a korábbi 

gesták, elsősorban a hun-magyar közös múlt kérdései, az őshaza, Szkítia 
vonatkozásában, majd pedig egészítse ki a magyar királyok történetét II. 
Károlyig, s javítsa ki a fellelhető hibákat. 


1486 folyamán Thuróczy elkészült ezzel a feladattal. Ekkorra már oly 
mértékben kedvet kapott a történetírásra, hogy úgy döntött, befejezi a 
magyarok történetét egészen Mátyásig. 1487 folyamán megírta az 1386- 
1458 közötti magyar történetet. Végül úgy döntött, hogy beszámol röviden 
Mátyás uralkodásáról. 1487. augusztus 17. az utolsó dátum a szövegben, a 
munkát tehát ez után fejezhette be. 1488. március 20-án a kész munka már 
megjelent. 


Thuróczy krónikája Brünnben látott napvilágot, mert Hess András budai 
nyomdája ekkor már nem működött. Nagy sikere lehetett, hiszen 1488. jún. 
3-án, alig több mint tíz héttel az első kiadás piacra kerülése után 
Augsburgban is kinyomtatták egy budai könyvkereskedő megrendelésére, 
két némileg eltérő variánsban. Az egyik a brünni kiadás másolata, a másik a 
német nyelvű olvasóközönség számára készült. Ez utóbbi annyiban tér el az 


előzőtől, hogy Mátyás címei közül hiányzik az Ausztria főhercege. Bécs és 
Bécsújhely elfoglalását nem említi, s az egyik képen az országcímerek 
között nem található Ausztriáé. Ennek a kiadásnak a szövege javított, több 
hibát, amelyet Brünnben a szedés során nem vettek észre, ebben a 
kiadásban kijavítottak, értelmetlen részeket töröltek. 


Thuróczy munkája nem egységes mű, bár a kortársak annak tekintették. A 
Chronica Hungarorum, a Magyarok Krónikája két részből áll. Az első a 
hun-magyar történet, a honfoglalásig, a második rész a magyarok története 
a "visszajöveteltől", azaz a honfoglalástól Károly Róbert haláláig. Ezt 
követi Küküllei János Nagy Lajos életrajza, majd Kis Károly története, s 
végül az utolsó rész Kis Károly halálától Mátyásig (ennek címe Zsigmond 
krónikája, ami nem pontos). Az egészhez függelékként Rogerius munkája 
járul az 1241-1242-es tatárjárásról. 


Thuróczy helyzete sokban más, mint volt a korábbi történetíróké, s ez 
meglátszik munkáján. Mint az egyik fontos bíróság tisztviselője, tagja a 
bíróságok hivatalnoki karának, amely a király környezetéhez tartozik 
ugyan, de egyúttal el is különül tőle. Nem a király személyét, családját, 
hanem a jogrend érvényesülését tartják szem előtt, s emellett a nemesség 
érdekeinek érvényesítését szolgálják, sokszor talán öntudatlanul. Thuróczy 
fontos emberekkel ismerkedett meg, hiszen például a még 1484-ben elhunyt 
Guti Országh Mihály nádor több olyan eseményről informálta 

őt, amelyeknek tanúja volt. Az a bírói testület, amelynek tagjaként 
működött, egyúttal segítője volt munkájának. 


Természetes, hogy az uralkodó iránti lojalitás vezette tollát. De munkája 
már nem marad meg a király életének keretei között. Szélesebben látja és 
mutatja be az eseményeket, hiszen ha máshol nem, hivatali ténykedései 
során mindenképpen tapasztalnia kellett, hogy a történelem több, mint 
egyszerűen a királyi udvar története. Nem változtatott alapvetően a gestán, 
annak folytatásain, de kiszélesítette horizontját. Az ő szemében az ország 
története jóval több az uralkodó család történeténél. A vonatkozó részben 
beszámol a különböző nagyurak által vezetett hadjáratokról, 

a parasztfelkelésekről, a huszita mozgalmakról, a városok pártküzdelmeiről, 
egyszóval olyan dolgokról, amelyeknél a király nevének említésére sincs 
szükség. Ez nem tudatos törekvés, hanem a gyakorlati életből magával 


hozott szemlélet, amelynek érvényesülése sokban megváltoztatta a 
középkori történetszemléletet, s egyúttal talán kifejezi annak átalakulását a 
15. századi Magyarországon. 


Munkáját három szakaszban írta, noha nem nagy időközök beiktatásával. 
Legelőször Kis Károly történetét, majd a magyar történetet Károly 
Róbertig, s végül a harmadik részt, Zsigmondtól Mátyásig. Jelentős fejlődés 
tapasztalható a három rész között, ha az elkészülés rendjében haladva 
vizsgáljuk őket. Kis Károly történetét Thuróczy egyszerűen prózába írta át. 
Ami a legfeltűnőbb, az, hogy Thuróczynak ekkor még nagyon kevés 
ismerete volt az európai történelemről, így Monaci költeményének itáliai 
vonatkozásait sokszor félreérti, eltorzítja, megmásítja annak 

mondandóját, elsősorban azért, mert nem ismerte jól az itáliai állapotokat. 
Természetes, hogy elhagyta a magyarságra nézve sértő megjegyzéseket, 
ezzel szemben beleszőtt a szövegbe néhány, a nemesi nacionalizmus 
megnyilvánulásának tekinthető szövegrészt. Nyilvánvaló, hogy mindazt, 
amit Kis Károly magyarországi uralkodásáról Monaci szövegén túlmenően 
említ, részben kortársainak elbeszéléseiből, másrészt 

valószínűleg kancelláriai iratokból ismeri. Maga mondja el az előszóban, 
hogy szavahihető idős emberektől ifjú korában sok mindenről értesült, 
olyanoktól, akik kortársak, és az események szemtanúi voltak. Az oklevelek 
felhasználása kimutatható több esetben, így például Mária királynő 
megkoronázásának leírásakor. A communitas akaratára való utalás Mária 
1386. évi okleveléből származhat, de a köznemesség álláspontját 

több tekintetben, így például a kuriális nemeseknek az igazi nemesek 
szabadságával való felruházásakor visszavetítette korábbi időszakokba, ezt 
konkrétan Nagy Lajos intézkedéseként tüntetve fel. Mindezt együttvéve 
sem tarthatjuk munkájának ezt a részét önálló történetírói alkotásnak. 
Thuróczynak intellektuálisan még hosszú utat kellett megtennie, viszonylag 
rövid idő alatt, míg történetíróvá, szűkebb értelemben a történelem 
kutatójává válhatott. 


A hun-magyar történet, tehát a korábbi gestafeldolgozások átalakítása során 
Thuróczy úgy járt el, mint elődei. Elsősorban bővítésre törekedett. Ezt 
részben a gesta-variánsok összeolvasztásával, másrészt a korábbi 
történetíróknak még rendelkezésére nem álló munkák egyes magyar 
vonatkozású részeinek beemelésével oldotta meg. 


Ismerte a gesta-irodalom mindkét fő variánsát, a Képes Krónikát és a Budai 
Krónikát. Az egyiket Károly Róbert, a másikat Nagy Lajos korára datálta, s 
úgy hitte, a két munka egymástól függetlenül készült el. A hosszabb 
szöveget, tehát a Képes Krónikát vette alapul, s ebbe olvasztotta be a másik 
változat egyes részleteit Úgy tetszik, hogy a Budai Krónika egy rövidebb 
másolatát használhatta, amely bizonyos részleteket nem tartalmazott. Nem a 
Hess András által kiadott szöveggel dolgozott, hanem kéziratos példánnyal. 


A szkíta-hun történetre vonatkozó fejezeteket jelentősen kibővítette. Új 
fejezeteket iktatott be, olyan munkák segítségével, amelyek zömmel a 15. 
században keletkeztek. A kor szokása szerint többnyire hivatkozik rájuk, 
így legalább részben bepillanthatunk olvasmányaiba, bár óvatosnak kell 
lennünk a megítélésénél, mert - ugyancsak a kor szokása szerint - olyan 
munkákra is hivatkozott, amelyeket maga nem olvasott. 


Földrajzi ismereteinek bővítésére, kisebb részben történeti anyagának 
gyarapításához is Aeneas Silvius (a későbbi II. Pius pápa) nagy munkáját, 
az utóbb Cosmographia címen kiadott Historia Rerum ubigue Gestarum 
locarumgue descriptiot használta. Ez Európa és Ázsia földrajzi és néprajzi 
viszonyait írja le. Ennek az Ázsiával foglalkozó részét 1477-ben 
Velencében kiadták, ezt ismerhette Thuróczy. Ennek alapján többszörösére 
növelte a Szkítiáról szóló részt a gestában. Aeneas Silvius munkája a görög 
és római földrajzírók leírásait szinte teljességében feldolgozta, az ő nyomán 
tehát Thuróczy is használhatott ókori szerzőket a hun történet bővítéséhez. 


Történeti anyagának kiszélesítéséhez az utóbb szentté avatott Antoninus 
dominikánus szerzetes, később firenzei érsek Summa Historialis címen 
Velencében 1474-1479 között három kötetben kiadott hatalmas munkája 
szolgált adatokkal. Antoninus óriási tömegű történeti adatot dolgozott fel, 
munkája terjedelmileg a 15. század valószínűleg legnagyobb történetírói 
alkotása. Még a régi iskola híve, talán éppen befejezője volt, aki tehát 
összehordott munkájában minden ismeretet, amire szert tett, kútfők adatait 
éppúgy, mint mondákat, legendákat, szájhagyományokat. 

Müvét krónikának nevezte, amivel jelezte a műfajt, melyben dolgozott. 
Ugyanakkor munkájában megjelent a történeti kritika is, elemi szinten, 
amennyiben az egyes források közötti nyilvánvaló ellentmondásokat 
szembeállította egymással. Javította forrásainak elírásait, a tárgyi hibákat. 


Ezeket a módszereket Thuróczy tőle sajátította el. Az ellentmondások 
szembeállítását valószínűleg megkönnyítette számára a bírói gyakorlat. 


E két szerző nyomán Thuróczy ókori auktorokat is bevont a bővítésbe. Így a 
szkíták földjének leírásához, történetéhez bizonyíthatóan felhasználta 
TIrogus Pompeius, Pomponius Mela és Julius Solinus földrajzi munkáit. 
Ezek a munkák ekkor már több kiadásban megjelentek nyomtatásban. 
Thuróczynak ilyen példányok állhattak rendelkezésére. A királyi 
könyvtárban ezek valószínűleg megvoltak, itt dolgozhatott a könyvén 
Thuróczy. Ugyanakkor Budán meglévő munkákat (Strabon, Ptolemeus) 
nem idézett közvetlenül, csak áttételesen, ami jellemző munkamódszerére 
(s az idővel való ökonomikus bánásra). 


Ugyancsak ismerte s a szkíta-hun rész bővítésénél támaszkodott 
Hérodotosz, Diodorus Siculus és Dionysios Periegetes munkáira. A görög 
szövegek latin fordításai ekkor már közkézen forogtak, Thuróczy olykor 
közvetlenül hivatkozik a feldolgozott munkák szerzőire, másrészt 
bizonyítható, hogy egyes részletek mely munkákból származnak. A többi, 
általa hivatkozott ókori szerzőt azonban elsőkézből nem ismerte, hanem 
alighanem Aeneas Silvius munkájából. Ptolemeus, Strabon, Plinius, 
Cornelius Nepos, Theophrastus könyveiről van szó, ezeket maga nem 
olvasta. A kor szokása szerint tudós színezetet kölcsönzött művének a rájuk 
történő hivatkozással. 


A középkori szerzők közül erősen támaszkodott Paulus Orosius Historiae 
adversum paganos c. munkájára és Martinus Polonus krónikájára. Ez 
utóbbit felülbírálta és javította. A többi középkori szerzőre, Jordanesre, 
Gemblouxi Sigebertre, Freisingi Ottóra más szerzők, elsősorban Aeneas 
Silvius és Antoninus alapján hivatkozott. 


A felhasznált könyvekből a szkíták és a hunok számára minden kedvezőt 
átvett, elhallgatta viszont mindazt, ami hátrányos színben tüntethette fel 
őket. Meglehetősen elfogult, különösen Attila történetének bemutatásakor, 
de elmondhatjuk ezt az egész szkíta-hun történetről. E téren a megelőző 
történetírók, például Anonymus, vagy a gesta folytatóinak gyakorlatát 
követte. Ez tehát korántsem új módszer, amiként az sem különös, hogy a 
hun történet iránti érdeklődésből megsokszorozta a velük foglalkozó 


fejezeteket, az egész mű rájuk vonatkozó részeit. Ezzel a magyar nép 
ősi voltát igazolta, ami a kor szokásainak teljesen megfelelt. 


Van munkájában néhány olyan részlet, amelyek nem írott forrásokból, 
hanem személyes megfigyelésekből származnak. Az ezekről (így a székely 
rovásírásról) írottakról utóbb bebizonyosodott, hogy a valóságnak 
megfelelnek. Thuróczy konkrét tényeket sohasem kreált, nem engedett a 
képzeletnek. 


Az utolsó száz év történetét összefoglaló rész Thuróczy önálló munkája. 
Ebben is Aeneas Silvius képezi a vezérfonalat számára. Ez annyiban 
előnytelen volt, hogy földrajzi munkáról lévén szó, a történeti eseményeket 
földrajzi egységenként adja elő, s így, mivel különböző helyekről kellett az 
egyes történeti eseményekre vonatkozó adatokat összeszedni, sok 
kronológiai zavar keletkezett. Különösen a török hadjáratok esetében válik 
ez nehézkessé, zavarossá. Feltűnő viszont, hogy Aeneas Silvius 

más munkáit, így az Ausztria és Csehország történetéről szóló müveit sem 
használta, pedig belőlük számos magyar vonatkozású adatot meríthetett 
volna. 


De Aeneas Silviust is megrostálva használta fel. Thuróczy könnyen 
fogalmazott, nála már nem érdemes hosszabb szó szerinti idézeteket 
keresni, mert adatait a saját szövegébe olvasztotta. A mód azonban, 
ahogyan ezt megtette, s annak szemügyre vétele, amit nem vett át, jelzik 
törekvéseit. Ez egyértelműen a Hunyadi párt igazolása, Hunyadi 
cselekedeteinek, magatartásának és politikájának védelmezése, olykor 
elfogult formában. 


Amit nem Aeneas Silviusból merített, azt a kancelláriai anyagból dolgozta 
fel. Használta azt a jegyzéket, amelyet a kancellárián vezettek az uralkodók 
koronázásának és elhunytának időpontjáról. Ezt igazolja az a sajátos hiány, 
ami Hunyadi kormányzóságának idején mutatkozik meg, amikor a 
kormányzó által kiadott oklevelekben nem jelezték a hivatalba lépés idejét, 
ezért Hunyadi megválasztásának időpontját pontatlanul adja meg. Sokat 
merített oklevelekből. Küküllei János is használta ezeket annak idején, de 
rendszerint csak a saját maga által fogalmazottakat. Thuróczy már 
mindenféle oklevelet értékesített, adományleveleket, 

dekrétumokat, leveleket, okleveleket stb. Maga hivatkozik egy Zsigmond 


korabeli registrumra, azaz a kancellária által kiadott oklevelek kivonatos 
szövegét tartalmazó könyvre. Számos esetben használt fel okleveleket, 
azoknak a kitüntetetteknek tetteit tartalmazó bevezető részeit. Több olyan 
oklevelet feldolgozott, amelyek ránk maradtak, ezeknél a 

szöveg ellenőrzése nyilvánvalóvá teszi azok használatát. Ez a módszer 
olykor kronológiai zavarokat okozhatott, hiszen az oklevelek leíró részei 
rendszerint nem tartalmaznak évszámokat, így csak a keltezésből tudható, 
mely időpont előtt történt meg a leírt esemény. Thuróczy dolgozott ezzel a 
módszerrel, többször kronológiai félreértéseket okozva. Ilyen jellegű 
hibákat azonban nem csupán ezért követett el, hanem általában 

az elbeszélésre fordította a figyelmet, s mint a legtöbb korabeli vagy 
korábbi történetíró, magának a kronológiának nem tulajdonított 
meghatározó jelentőséget. Erre utal, hogy olyan, az ő korában megtörtént 
események, mint Nándorfejérvár ostroma, vagy V. László halála éves 
csúszással szerepelnek munkájában. Furcsa ellentmondásban van ez azzal, 
hogy ugyanakkor a korábbi részeknél erőteljes törekvés mutatható ki 

a kronológiai rend betartására. 


Felhasznált népénekeket, szájhagyományokat, s sokat élt a kortársak 
emlékezetével, bár ebből olykor ellentmondások keletkeztek. Így Cillei 
Ulrik halálával kapcsolatban, amikor megírja, hogy halálát a Hunyadi párt 
előre eltervezte, s mégis egy szóváltás következményének tünteti azt fel. 
Valószínűleg nem akart erőszakot tenni az igazságon, de Hunyadi-pártisága 
megkötötte a kezét, innen az ellentmondás. Sokszor hivatkozik arra, hogy 
egyes dolgokról hallott, s a sok hivatkozás arra utal, számos informátora 
lehetett. Ezek az adatok általában pontosak. 


Történetszemlélete már nem teljesen középkori. Formailag igen, hiszen 
meghagyta pl. a korábbi gesták állításait, hogy ti. a magyarok Noé fiától, 
Kámtól, a szkíták Jáfettől erednek. De míg a középkori történetírók ennek 
meghatározó jelentőséget tulajdonítottak, nála mindez teljesen formális. Így 
ugyan a szkíták más fajból valók, Thuróczy azonban ennek nem tulajdonít 
jelentőséget, a közös földrajzi körülmények, az együttélés nála a 
meghatározó. A biblia már nem játszik szerepet történetszemléletében. 


Thuróczy már nem úgy látta, mint a középkori történetírók, hogy ti. Isten 
akarata irányítja a történelem menetét, s az ember csupán ennek az 


akaratnak a végrehajtója. A földi élet teljes értékűségét hangsúlyozta, a 
nagy hódítók, mint amilyen például Attila volt, nem Isten akaratának 
végrehajtói, hanem olyan emberek, akiket a dicsőség iránti vágy kerget 
újabb és újabb hódításokra. 


Két olyan tényező jelenik meg munkájában, amelyek antik mintára a 
reneszánsz történetírásban újból szerepet kapnak, a végzet (fátum) és a 
szerencse (fortuna). Thuróczy úgy látja, a kérlelhetetlen végzet az, amely az 
embert lépteiben vezeti, míg a szerencse közvetlenül alakítja, nyúl bele az 
ember sorsába. Sajátos módon kapcsolódnak ezek az új gondolatok a 
középkori világfelfogáshoz, az asztrológia szerepéhez. Thuróczy hitte, hogy 
a csillagok állása meghatározza az emberek, országok, népek sorsát. Ez a 
felfogás évszázadokkal korábban, a 12. század folyamán jelent meg az 
európai gondolkodásban, de Magyarországra csak jóval később, 

a humanizmussal került át, így olyan megkésett hatásról van szó, ami 
Thuróczynál éppen a humanizmus eszméinek a megnyilvánulása. 


A fátum és a fortuna megjelenése történetszemléletében a humanizmus 
kétségtelen hatása. A fortuna természetesen a fátum által meghatározott 
kereteken belül érvényesülhet. E határokon belül, a szerencsétől segítve 
cselekedhet az ember szabad akaratából. A gondolatrendszer majd 
Machiavellinél lesz teljes, akinél a fortuna ugyan a történeti értékrendszer 
alapja, de a virtus (az erény, s egyúttal a hősiesség, a képesség nagy tettek 
végrehajtására) és a necessitas (szükségesség) által korlátozva. Nála ez a 
két tényező az, ami fellép a fortuna, a sors vak érvényesülése ellen. 
Thuróczynál ez a két tényező, ez a két fogalom még egyáltalán nem 
szerepel. Nem mintha nem ismerné őket, elsősorban a virtus egyes elemei 
azok, amelyek olyan nagy embereket, mint amilyen Attila volt valamikor, 
vagy mint amilyen Mátyás, a "második Attila", motiválnak, hajtanak, de 
csupán elemeket érvényesít, s a fogalmat magát ebben az 

összefüggésben nem használja. Hiányzik a szükségesség is, amiből majdan 
az "államérdek?" kifejlődik, noha utal olyan szituációkra, amikor ezzel 
operálhatna. 


A történelem az ő szemében bűnök és bűnhődések láncolata. Abban, hogy 
így látja az eseményeket, vagyis hogy a megítélés motívumai közé 
befészkelődik a moralitás, nyilván szerepet játszott bírói működése, az a 


meggyőződés, hogy a bűnnek el kell nyernie büntetését. Ez a jogászi 
álláspont történetszemléletének új vonásokat kölcsönzött a magyar 
történetírásban, s egyúttal közelítette nézeteit a humanizmushoz, amely a 
történelmet sok tekintetben erkölcsi példák tárának tekintette, mint 
annak idején a római történetírók közül sokan. Ez a moralitás érződik 
Thuróczynál például akkor, amikor a várnai csatavesztést a szegedi eskü 
megszegésével indokolta. 


Ugyancsak humanista vonás az egyén felértékelődése, egyáltalán a cselekvő 
ember iránti érdeklődése. Thuróczy egyéníti szereplőit, azokat, akik 
meghatározóan alakították a történelmet, akiknek jelentős szerepet 
tulajdonít, de olykor a mellékszereplőket is. Ez az egyénítés, tömör, rövid, 
de nagyon hatásos jellemzés, egyik jelentős történetírói erénye, olyan új 
vonás, amely korábban a magyar történetírókat nem jellemezte. 


Ő sem kerülheti el azt, hogy saját korának eseményeit ne vetítse vissza a 
múltba. Nem csupán a hunok kedvező beállításáról van szó, hanem arról is, 
hogy Szkítia leírásánál tulajdonképpen azt mutatja be, hogyan kell majd 
ábrázolnia Mátyás birodalmát, amelyben a magyarok mellett csehek, 
osztrákok és mások élnek, milyen kapcsolatrendszerre van szükség a 
birodalmat alkotó egyes államok között. De megjelenik a magyar nemesség 
nőuralom-ellenességének kiélezett formája is a munkában. Beatrix utódlási 
tervei miatt tartotta szükségesnek, hogy Nagy Lajos leánya, Mária, majd 
Zsigmond leánya, Erzsébet szájába olyan szavakat adjon, amelyek utalnak a 
nőuralom hátrányaira. Ihuróczy a jómódú középnemesi rétegek szószólója, 
ezért törekszik arra, hogy a múltba visszavetítve hirdesse a bárók, az 
arisztokrácia, az előkelők és a tehetős birtokos nemesek jogegyenlőségét. 
Így ezeket az eszmélet Zsigmond uralkodása idejére, az 1435. évi 
törvényhozáshoz köti, vetíti vissza. 


Ekkorra már fölismerte a történetírás jelentőségét, s elfogadta, hogy 
valóban csak az marad fenn a történelemből, amit a toll megörökít. 
Korábban a középkori krónikások mintájára még úgy vélte, elsődleges a 
tett, azt kell megírni. De Attila példája nyomán fölismerte, hogy ez nem így 
van. ő ugyanis úgy látta, Attiláról azért tudni olyan keveset, mert a 
legyőzött népek történetírói agyonhallgatták tetteit. Ezzel közvetve utal a 


történetírás feladatára. Ezért akarta az utolsó száz év történetét 
megírni, ezért vállalkozott e feladatra. 


Thuróczynak volt kritikai érzéke, s élt is vele. Természetesen nem több és 
nem jobb, mint ami akkoriban a történetírónak Magyarországon 
rendelkezésére állhatott: a józan ész. A forráskritika Itáliában is csak 
formálódott, másutt még gyermekcipőben sem járt. Az új eredményeket 
Thuróczy nem ismerte, így nem tehetett mást, mint az antik görögök, 
Hérodotosz vagy Thuküdydesz. Az egymásnak ellentmondó 

adatokat ütköztette egymással, s a józan ész alapján próbált 
következtetéseket levonni. Bírói gyakorlattal rendelkező jogász lévén 
voltak ilyen tapasztalatai. Ezért hajlott erre a megoldásra, s igyekezett 
alkalmazni ott, ahol erre lehetősége nyílt. 


A korábbinál jóval átfogóbb képet ad a maga által írt részben a magyar 
történelemről. Nemcsak az uralkodó, hanem a társadalom vezető ereje, a 
nemesség is megjelent munkájában, s helyenként a parasztokról is szól, így 
az 1437. évi parasztfelkelés kapcsán. Általában arra törekszik, hogy az 
ország egyes régióiban lezajlott eseményeket valamiképpen regisztrálja. 
Szerepelteti előadásában a városokat, az élet az ő szemében már másképpen 
jelenik meg, mint a korábbi történetírókéban. Jogász volt, aki az élet 
számos olyan vonását, oldalát látta, amelyet pap nem vett észre, s persze a 
15. század második felében működött, amikor a rendiség, a városi 

élet Magyarországon már jelentősen kifejlődött. 


Szerkezetileg megőrizte a régi gesta-szerkesztményeket, s az új részekben 
híven követte a gesta hagyományos szerkesztési rendjét. Nem voltak 
szerkesztői készségei, különösen az egyazon időben párhuzamosan folyó 
események bemutatásánál mutatkozott ez meg. A szerkesztés terén még 
erősen kötődött a hagyományokhoz. 


Annál inkább szakított velük a stílus terén, A krónika stílusa nem egységes, 
ami részben abból adódik, hogy több, nem egy időben készült részből áll, 
másrészt abból, hogy a korábbi gesta mondandóját megőrizte, bár 
helyenként átdolgozva. Annyiban még semmiképpen sem humanista, hogy 
inkább megőrizte a régi szöveget, mintsem átdolgozta volna. 


Ugyanakkor vitathatatlan, hogy igen jól, gördülékenyen írt, könnyen, 
folyamatosan fogalmazott. A középkori latin nyelvet nagyon jól 
elsajátította, latinul gondolkodott. Ez a latin stílus vegyes, magán hordozza 
a régi, középkori magyarországi latinság jegyeit, s ugyanakkor vannak már 
humanista vonásai. Kimutathatóan hatott rá Guido da Columna 
lovagregénye, a Historia destructionis Iroiae. Ez a 13. század második 
felében keletkezett lovagregény különösen a csatajelenetek leírásában, 

a természeti jelenségek ábrázolásánál, s bizonyos fokig más területeken 
éreztette hatását munkáján. De csupán mint a stílust élénkítő elem játszott 
szerepet, nem mint minta, vagy példakép és föleg nem, mint történeti 
munka. Egyébként sem az volt, hanem lovagregény, amely a trójai háború 
történte ürügyén 13. századi lovagok cselekedeteit írja le. Thuróczyra nem 
mint történeti munka hatott, csupán stílusát élénkítette stiláris patentjeinek 
felhasználásával. 


Thuróczy tehát minden tekintetben átmeneti jelenség a magyar történetírás 
történetében. Történetszemléletében megjelennek az új, humanista vonások, 
a történelmet már nem tekinti Isten akarata folyományának, hanem az 
ember cselekedetei következményének, amelyeket a sors és a szerencse 
irányít. Történetírói módszerei részben már az új kornak megfelelőek, 
amennyiben munkájának önálló részében nem átmásol, hanem forrásait 
feldolgozza, s bizonyos kritikai elemeket érvényesít. A gesta feldolgozása 
azonban jórészt a régi szövegek megőrzésével történt. Stílusa egyesíti 

a hagyományos középkori magyar történetírói és a humanista stílus új 
elemeit. 


Thuróczy igazi hű tükre a magyar értelmiség és az értelmiségi alkotás 
korabeli helyzetének Magyarországon. Az új a maga teljességében még 
Hunyadi Mátyás udvarában sem jelent meg, csupán ha külföldi 
értelmiségieket hoztak hosszabb-rövidebb ideig Budára. A helyi 
gyökerekből kinövő, növekvő számú értelmiségi erős szálakkal kötődik a 
hagyományos középkori magyar történetfelfogáshoz és 

történetírói stílushoz. Ha valami változás észlelhető, az szinte kizárólagosan 
a köznemesség szerepének bemutatása terén jelenik meg, mintegy jelezve 
azokat a változásokat, amelyek a magyar társadalom uralkodó rétegeiben az 
utolsó évszázad folyamán lejátszódtak. 


2.3 A humanista történetírás meghonosítása Magyarországon: Bonfini és 
Ransanus 


A Mátyás-féle centralizáció, a reneszánsz udvar igénye látványosan 
felgyorsította a magyar történetírás fejlődését, egyúttal - először a 
honfoglalás óta - lehetővé tette, hogy a magyar történelem szervesen az 
európai történelem, azaz az európai történetírás részévé váljon. Ehhez 
azonban olyan minőségi ugrást kellett megtenni, amelyre a magyar belső 
fejlődés még nem volt eléggé érett, felkészült. Thuróczy esetében láttuk: 
ameddig a humanista szellem befogadása és érvényre juttatása terén 
önerőből egyáltalában el lehetett jutni, az alig volt több, mint 

stiláris fejlődés, bár a stílus alapjában még középkori, s vele párhuzamosan 
a szemléleti átalakulás kezdete, amely még csupán az új eszmék elemeit 
tartalmazta. A módszer terén jutott talán legtöbbre a magyarországi 
fejlődés, főként azért, mert ekkor még nem alakult ki a forráskritika. A 
humanista forráskritika kezdetben az antik szövegeket érintette, 
megindította a klasszika-filológia kifejlődését, de a középkori forrásokra 
még másutt sem terjedt ki. 


A 15. század végére az itáliai humanista történetírók munkáiban óriási 
tömegű új ismeretanyag halmozódott fel, s a történetírásnak új módszerei 
alakultak ki. Ezek fényében a korabeli magyar történetírás jelentéktelen, 
szürke, középkorias felfogású volt. Valószínűleg alkalmas embert sem 
találtak volna itthon arra a feladatra, amelyet az udvar célul tűzött ki: a kor 
színvonalán álló humanista felfogású összefoglaló történeti munka 
megíratását a magyarok történetéről. Ezért fordult a királyi pár figyelme 

a külföld felé. A királyné az 1488-ban nápolyi követként Magyarországon 
járt Ransanus lucerai püspököt kérte fel Magyarország történetének 
megírására. Segítségül adott egy krónikát, pontosan nem tudjuk, hogy egy 
kódexről vagy esetleg Thuróczy krónikájáról volt-e szó. Ransanus ennek 
alapján Annales omnium temporum címen készülő világtörténelmi 
munkájába, annak 61. könyveként beiktatta Magyarország történetét, 

37 indexre osztva. Ezt adta ki (még három fejezettel, indexszel megtoldva) 
1558-ban Bécsben, Epitome rerum Ungaricarum címet adva e résznek, 
Zsámboki János. Ransanus munkája tulajdonképpen az első idegen 
történetíró által megírt összefoglaló magyar történet. 


Jellegét tekintve Ransanuséhoz hasonló, terjedelmét, minőségét és utóéletét 
nézve azonban annál sokkal nagyobb jelentőségű volt az a munka, amelyet 
Bonfini írt. Ő már neves tudós volt, akinek elsősorban fordításai váltak 
híressé, amikor 1485-ben Mátyás király meghívta udvarába. 1486-ban 
jelent meg a király előtt, s vállalkozott a feladatra. 


Bonfini hatalmas munkát végzett. Igaz, minden lehetséges segítséget 
megkapott, amire szüksége volt. Mindenekelőtt alapul vehette Thuróczy 
János megjelent krónikáját, s alighanem használta Ransanus kéziratát. De 
nem ebben áll a jelentősége, hanem abban, hogy munkájában először 
egyesítette kora európai tudományosságát a magyar történetírás addigi 
eredményeivel. 


Mindenekelőtt értékesítette azt az óriási földrajzi irodalmat, amit a 15. 
század végére az európai földrajzi kutatás közvetlen tapasztalat, vagy 
irodalmi átvételek formájában felhalmozott. A humanista földrajztudósok 
hatalmas mennyiségű anyagot írtak össze, s Bonfini mindazt, amit 
felhasználhatott, beolvasztotta magyar történetébe. Elsőként nem 
képzeletbeli leírásokkal árasztotta el olvasóit, hanem a korabeli földrajzi 
irodalom legfrissebb információival ismertette meg őket. Ezeket már erős 
kereskedelmi szempontok vezették, tehát általában reálisak és konkrétak 
voltak. A magyar történelem ezzel teljesen új földrajzi kereteket kapott. 
Utóbb, a 16-17. század magyar történetírói körében általánosan elterjedt ez 
a gyakorlat. A példát Bonfini nyújtotta számukra. 


Ugyanígy járt el a történeti irodalommal. Bonfini gyakorlatilag mindazokat 
a szerzőket, illetve adataikat felhasználta, akik egyáltalában írtak a 
magyarok, a hunok, vagy a szkíták történetéről, s akiknek a munkái 
ismertek voltak a 15. század második felében. Nincs értelme itt névsorba 
foglalni a hivatkozott szerzőket, elég, ha jelezzük, hogy Hérodotosztól, 
akitől a szkítákra vonatkozó adatokat szerezte, Aeneas Silviusig, Ransanoig 
minden akkor ismert történetírót és földrajzírót átnézett és felhasznált. 
Óriási anyagot dolgozott fel, s azt egységessé komponálta. Szövegszerűen 
nem vette alapul a korábbi történeti munkákat, Thuróczy krónikáját sem, 
hanem - követve természetesen a hagyományosnak tetsző megoldásokat - a 
saját koncepcióját alakította ki, s az adatokat egységes előadásban tárta az 
olvasó elé. Nem kompilációról van tehát nála szó, hanem önálló 


feldolgozásról, amelynek megfogalmazása teljesen egyéni. Hogy 

jól megérthessük, hogyan dolgozott, s mit jelent mindaz, amiről szóltunk, 
elég talán, ha arra hivatkozunk, hogy munkája első 420 mondatában 
kereken 570 forráshivatkozás történik. Források ilyen módon és ekkora 
tömegben történő felhasználása gyökeresen más munkamódszert igényelt, 
mint ahogyan a korabeli magyar történetírók dolgoztak volna. 


Természetes, hogy ez kihat a módszerekre. Bonfini azt a megoldást 
választotta, hogy olyan esetekben, amikor eltérő véleményeket ismert 
ugyanarról, az összes véleményt közli az olvasóval, s rábízza a 
véleményalkotást. Különösen azoknál az időknél alkalmazza ezt az eljárást, 
amelyek olyan közelségben vannak a szerzőhöz, hogy állásfoglalása 
elkerülhetetlen lenne. 


Hangsúlyt helyezett arra, hogy munkája arányos legyen, a magyar 
történelem minden korszakát egyenlő mértékben mutassa be. Ez nem volt 
könnyű feladat, a megelőző magyar történetírás egyes korszakokkal többet, 
másokkal viszont alig, vagy egyáltalában nem foglalkozott. Nagyon 
jellemző eljárására, hogy nagyrészt ezért vált szükségessé a hun-magyar 
rokonság mellé az avar-magyart felvenni. Bonfini a "második honfoglalás" 
teóriáját vallja, mint az egész akkori történeti irodalom. 744-re teszi a 
második honfoglalást, mint Thuróczy, de észrevette, hogy ezzel 
meglehetősen nagy űr keletkezik a honfoglalás és a kalandozások között. 
Valahogyan ki akarta tölteni az űrt, s ehhez jól jött számára a hun-avar- 
magyar rokonság. A nyugati évkönyvírók körében kezdettől fogva megvan 
az a gondolat, hogy a magyarok az avarok rokonai lehettek, nem csupán a 
hun-magyar rokonság élt körükben. Ezekre az utalásokra építve dolgozza ki 
Bonfini a hun-avar-magyar rokonságot. Így az avarokra 

vonatkozó irodalom alapján felhasználhatta történetüket az űr 
eltüntetéséhez. Hasonlóképpen űrt fedezett fel az utolsó vezérek és Szent 
István között. Ezt Géza történelmi szerepének megsejtésével hidalta át. Ő 
az első történetíró, aki Géza szerepével foglalkozott, s noha áttételesen, 
Ransanuson keresztül, de felhasználta a Hartvik legenda 

idevonatkozó szövegét. Később, s más vonatkozásokban is arra törekedett, 
hogy a munka szerkezetileg és terjedelmileg kiegyensúlyozott és arányos 
legyen. A hosszabb ideig uralkodó királyokról ezért többet írt, mint a 
rövidebb ideig uralkodókról. 


Külön kell szólni a munka 1456 utáni részeiről. Itt Bonfini elsősorban nem 
könyvekre hagyatkozott, más források után kellett néznie. Okleveleket, 
leveleket (elsősorban Mátyás levelezését), törvényeket, egyszóval különféle 
írott forrásokat használt. Ezek azonban nem elsődleges levéltári kutatásra 
vallanak, erre ideje sem lett volna a kereken tíz év (1488-1497) folyamán, 
amíg munkáját írta. Olyan, akkoriban közkézen forgó gyűjteményeket, 
kódexeket használt, amelyeket különféle célzattal állítottak össze. 
Ilyenekből vette át Mátyás levelezését éppúgy, mint Szent István törvényeit 
vagy akár az antik feliratokat, amelyeket szintén egy 

gyűjteményből értékesített. 


Ezeknél nagyobb súlyuk van azonban azoknak a személyeknek, akiknek 
beszámolói alapján történéseket, eseményeket, folyamatokat leírt. 
Elsőrangú forrásoknak bizonyultak azok, akiket a király környezetéből 
kikérdezhetett. Utólag sokszor oklevelek bizonyítják a Bonfini által 
leírtakat, s ez nagyon megbízható szemtanúkra utal. Természetes, hogy a 
király egész környezete szerepelhet itt, de nem szabad megfeledkezni 
magáról Bonfiniről, az ő személyes ismereteiről sem. Mátyásról, Corvin 
Jánosról, Beatrixról, a kor számos más vezető személyiségéről éppen 
eleget tudhatott ahhoz, hogy megírhassa. Ezt bizonyítja, hogy a király 
halála utáni időszakról már valóban csak azt írhatta meg, amit maga 
tapasztalt, márpedig Ulászló uralkodásának első éveire (1496-ig) csak az 
maradt fenn, amit tőle tudunk. 


Jól behatárólhatóak élő forrásai. Különösen a Rozgonyiak és a Bánfiak 
voltak azok, akikre támaszkodott, s kisebb mértékben a Kanizsaiak. Az a 
két váradi püspök, aki Bonfini ittléte idején betöltötte e méltóságot, Filipec 
János és Farkas Bálint is fontos információkkal láthatták el. Sok adatot 
kapott Veronai Gábortól, More Pétertől és Bornemissza Jánostól. S kívülük 
még számos, a hivatalnoki karban szolgáló személy tárhatott fel előtte 
ismeretlen részleteket. Ezek sora nem kicsi, hiszen számottevő mennyiségű 
információt közölt munkájában, s ezek kivétel nélkül 

megalapozottaknak bizonyultak, sohasem derült ki róluk, hogy 
megbízhatatlanok volnának. Bonfini az 1456 utáni korszakban abszolút 
megbízható forrásokkal dolgozott, mint tette ezt egyébként a korábbi 
időszakokra nézve. Más kérdés, hogy utóbb esetleg az általa hitelesnek 


vélt forrásról, egy korábbi szerző állításáról kiderült, nem valós. Ha rajta 
állt, ő minden esetben csak megbízható, hiteles közlésekre támaszkodott. 


Az 1456 utáni forrásbázisa azonban ennél többre utal. Arra, hogy az a kör, 
amelynek közléseire támaszkodott, amelynek ismeretanyagát felhasználta, 
amely segítette munkáját, a támogatáson túl talán igényelte annak 
létrejöttét. Az 1456 utáni részeket nem írhatta volna meg a korabeli 
Magyarország előkelőinek, főhivatalnokainak és főpapjainak, legalábbis 
azok egy jellegzetes, Mátyás törekvéseit támogató köre nélkül. Bonfini 
munkájának az 1456-1496 közötti négy évtizedre vonatkozó részei 

azt jelzik számunkra, hogy Mátyás politikájának azon támogatói körében, 
akik Bonfinit ellátták ismeretekkel, egyetértés volt a király törekvéseivel, 
nem csupán politikáját, de az udvar kulturális szerepét, s benne a magyar 
történetírás fejlesztését illetően. E kör támogatása nélkül e korszak leírása 
nem lett volna megoldható, legalábbis a Bonfini igényelte megbízható 
színvonalon semmiképpen sem. 


Bonfini munkája még egy tekintetben kötődik a magyar talajhoz. Tudjuk, 
hogy sokat dolgozott Magyarországon, a királyi könyvtárban. Ismeretes 
Heltai leírása arról, hogy Bonfini a Corvinákat használta, majd összehívtak 
24 idős embert, akiknek felolvasta munkáját, s akik véleményt mondtak 
arról. Heltai szól arról is, hogy Mátyás összegyűjtötte a történeti forrásokat 
Bonfini számára. Ezek így semmiképpen sem valós állítások, de a lényeget 
jól mutatják. Nevezetesen a magyar környezetbe ágyazottságot, s azt, hogy 
a budai királyi könyvtárban Bonfini mindazt megtalálhatta, amire 

szüksége volt. Bonfini 74 Szerzőt idézett, s munkáikat valóban feldolgozta, 
efelől aligha van vita. 


Jellemző azonban az, hogy olyan szerzőket, akiket nehezen, 
Magyarországon egyáltalában nem lehetett elérni, inkább csak munkája 
elején, első felében használt, tehát ezeket a szövegeket nem 
Magyarországon, hanem még Itáliában dolgozta fel. Annak a 39 szerzőnek 
47 munkáját, amelyekre magyar történetének egész szövege szilárdan és 
megbízhatóan épült, valamint a saját 8 művét minden nehézség 

nélkül elérhette és használhatta Budán, a királyi könyvtárban. Ezek közül 
azok is, amelyeknek nem maradt nyomuk, bizonyíthatóan megvoltak a 
könyvtárban. 


Ez nem kis szó, mert Bonfini 39 szerzője, vagy legalábbis többségük a 13. 
század második felének európai színvonalát jelenti, többnyire élő szerzők, s 
az antik munkáknak is a legjobb kiadásait használta. Ennek azt kell 
jelentenie, hogy a budai királyi könyvtár egyáltalában nem lebecsülendő 
tudományos színvonalat képviselt a 15. század végén, s bár kerülhetett a 
kódexek közé hevenyészett, rossz másolat, de többnyire színvonalas 
munkákat rendeltek és vásároltak meg. Mindez egyszerre Bonfini és a 
királyi könyvtár dicsérete, annak igazolása, hogy az a hallatlan erőfeszítés, 
amellyel Mátyás európai színvonalra igyekezett hozni könyvtárát, sikeres 
volt, bár a siker maga túlságosan személyhez kötődött. 


Bonfini mint történetíró kora legjelentősebbjei közé tartozott. Az 
elmondottak mellett erre utal az, hogy ő kezdte a magyar történetírásban az 
analógia módszerének felhasználását. Nagyon megbízható adatközlő, s 
egyúttal jó kritikai érzékkel megáldott történetíró volt, aki nagymértékben 
megszűrte anyagát. Majdnem teljesen szakított a korábbi történetírók 
szokásával, azzal, hogy kitalált történeteket adjon közre. Majdnem teljesen, 
mert azért helyenként sor kerül kisebb-nagyobb történetek 

beékelésére. Ezekhez a megoldásokhoz akkor nyúl, amikor olyan korszak 
történetével foglalkozik, amelyről a korábbi gesták alig vagy egyáltalában 
nem szólnak. Ilyenkor sem ír valótlant, elbeszélései kivétel nélkül 
rokonságot tartanak a valósággal, illetve forrásaival, csupán kibővíti a 
forrást azért, hogy terjedelmileg megnövelje mondandóját, s ezzel 
megvalósíthassa az arányosságot. 


Bonfini a magyar történelmet az egyetemes történelem részeként tárgyalta, 
dolgozta fel. Idegen volt itt, s ez e tekintetben feltétlenül előnyére szolgált, 
hiszen eleve kívülről szemlélte az országot, el tudta helyezni az európai 
tablón. De ez nem csupán arra vonatkozik, hogy a magyar történelmet az 
európai történelem részeként kezelte, hanem arra is, hogy az ő munkája 
révén váltak a magyar történetírás addigi eredményei az európai történetírás 
szerves részévé. Nyelvi nehézségek korábban sem álltak fenn, hiszen a 
középkor történetírói latinul írtak, de a korábbi magyar történeti munkák 
nem kerültek be az európai történetírás vérkeringésébe. Még a közvetlen 
szomszédok történetírása sem használta azt. Bonfini munkája azonban a 
magyar történelemnek olyan kézikönyvévé vált, amelyet Európa szerte 
forgattak a történetírók mindaddig, amíg a 18. század második felétől 


kezdve jobb, megbízhatóbb, korszerűbb munkák napvilágot nem láttak. E 
téren tehát könyve korszakot jelöl. 


Bonfini történelme korszakmeghatározó a magyar történetírás fejlődésében. 
Bonfini után már nem lehetett úgy írni Magyarországon magyar 
történelmet, mint előtte. A későbbi történetírók munkái, legalábbis a 16-17. 
század magyar történetíróinak alkotásai kivétel nélkül rá támaszkodnak, 
belőle merítenek, tartalmilag és módszerében egyaránt őt követik. Ez 
lehetne gátja a továbblépésnek, de nem volt az. Ellenkezőleg, egy az 
európai áramlatokat jobban vagy nem olyan nagyon lemaradva követni 
kívánó magyar történetírásnak csak használt. Bonfini jelentős lökést adott a 
kor, főleg azonban a következő generációk magyar történetírásának, arról 
már nem ő tehet, hogy ez a lökés sem volt elegendő ahhoz, hogy a magyar 
történetírás azonnal áttéijen a korszerű európai módszerek alkalmazására. 


2.4 Az első humanista nemzedék a magyar történetírásban 


Mindaz, amiről az európai fejlődés kapcsán szóltunk, ha lassabban, 
fokozatosabban, de jelentkezett Magyarországon. Nálunk azonban, az 
általános európai jelenségek, fejlődési tendenciák érvényesülése mellett 
több más tényező befolyásolta még az egész Európában lejátszódó 
folyamatot. Legelsősorban a török hódítás. 1526-ban a mohácsi síkon a 
magyar seregek végzetes vereséget szenvedtek II. Szolimán hadaitól. Ez 
volt a 150 éves török uralom nyitánya. 


A török megjelenése következtében Magyarország hirtelen az európai, főleg 
a német, francia és olasz közvélemény érdeklődésének homlokterébe került, 
s ez megmutatkozott a magyar történelem iránti érdeklődésben. 
Európaszerte piaca támadt a magyar történelmet bemutató munkáknak. A 
megnövekedett érdeklődés nyomán sok külföldi történelmi értekezést adtak 
ki a magyar történelemről, s ennek köszönhető, hogy a 16. század második 
felében könyv alakban megjelenhetett Bonfini és Ransanus magyar 
történelme, melyek addig kódex formában terjedtek, ennek megfelelően 
csak szűk körben. Most hirtelen több más is megjelent, az európai országok 
történetírói érdeklődni kezdtek a magyar történelem s a magyar múlt 
forrásai iránt. 


Megnőtt természetesen az érdeklődés a történelem, különösen a közelmúlt 
története iránt Magyarországon is. A 16-17. század mozgalmas 
eseménysorozatai, tragikus fordulatai rendkívüli módon gyarapították a 
történelem iránt érdeklődők táborát. S megszaporodott annak a rétegnek a 
létszáma, amely potenciális alkotója és olvasója lehetett ezeknek a 
munkáknak. Elsősorban a hivatalnokok számára utalunk, emellett 
jelentkezett a városi polgárság sajátos történetírása, amelynek művelője 

a városi hivatalnokréteg volt. Mégis azt kell megállapítani, hogy mint 
korábban, ebben a két bő évtizedben sem nőtt az egész népességen belül 
azok aránya, akiket értelmiségieknek nevezhetünk, s ez változatlanul 
leszűkítette a magyar történetírás művelőinek táborát. Noha 
megszaporodott a történetírók létszáma, a korábbi évszázad magyar 
történetírásával összehasonlítva, de ez a növekedés legalább 

részben látszólagos. Korábban ugyanis sokkal nagyobb arányban 
semmisültek meg a történetírói alkotások, a különféle kódexek, s ezért 
maradt túlságosan kevés történeti munka az utókorra, most viszont a 
könyvnyomtatás révén elterjedtebbekké váltak a történeti könyvek, ezért 
több maradt meg. Másrészt, bár megnőtt a magyar történetírók száma a 16. 
századtól, de európai mértékkel mérve még mindig igen alacsony volt. 


Tovább színezi a magyar történetírás helyzetét, fejlődését ezekben az 
évtizedekben az ország három részre szakadása. A magyarság két táborra, 
Habsburg-pártra és Szapolyai-pártra, majd erdélyiekre, később kurucokra és 
labancokra oszlása a történetírásban egészen sajátos helyzetet teremtett. 
Miközben Európában a történetírás a centralizáció, a nemzeti állam, a 
nemzeti eszme hívévé és propagátorává vált, nálunk a nemzeti eszme 
hirdetése nem jelentette az elkötelezettséget a másik két eszme 

iránt, ellenkezőleg, sokszor egymással szembeállította azokat. Ugyanakkor 
az egységesülő nemzeti eszme mellett, azzal egyidejűleg a territoriális 
eszme, a partikuláris érdek jutott kifejeződésre. Alighogy létrejött a magyar 
nemzet fogalma és koncepciója, csupán néhány évtizedre rá kialakult az 
erdélyiség eszméje. A két eszme sajátos szimbiózisa különösen a 16-17. 
század fordulójától kezdve tapintható ki a magyar történetírás jellegzetes 
vonulatain. 


A magyar történetírás mindig a nyugat-európai történetírói irányzatok 
követője volt. Így volt ez e két évszázadban is. A katolikus-protestáns 


ellentét a történetírásban azonban annak ellenére, hogy e felekezeteknek 
Magyarországon mély gyökerei voltak, meglehetősen későn mutatkozott 
meg. Az ország függetlenségének elvesztése, a török tartós berendezkedése 
olyan hatalmas megrázkódtatást okozott az egész magyar társadalom 
számára, hogy több mint fél századig tartott, amíg az 

értelmiség valamennyire magához térhetett, s érvényesülni engedett más 
érdekviszonyokat. Ezért akár a katolikus-protestáns felekezetek közötti 
vitát, akár a Habsburg-párti vagy erdélyi függetlenségi álláspont között dúló 
háborút nézzük, ezek igazán csak a 17. század elejétől jelennek meg a 
magyar történetírásban. 


A Mátyás halálától Mohácsig tartó korszak nem bővelkedett 
történetírókban. A királyi udvar vonzereje, kulturális, centrum jellege még 
tartott egy ideig, de nem sokáig. A királyi hatalom gyengülése e téren is 
érzékelhető volt. Az udvar támogatta ugyan Bonfinit, de más történetírót 
nem. A 16. század elejének élénkülő politikái csatározásai a bárók, a 
köznemesség és az udvar között, az 1514. évi parasztfelkelés nem tették 
alkalmassá a légkört Olyan történetírói egyéniség kibontakozásához, 

aki folytami tudta volna Bonfini munkáját. 


A fordulatot Mohács hozta meg. A politikai események menetének 
felgyorsulása, a külföld érdeklődése, a két pártra szakadt politikusok 
egymásra mutogatása, egymás felelősségének hangoztatása a vereség miatt, 
mindez megnövelte az érdeklődést az elmúlt évek eseményei, vagyis a 
közvetlen múlt, a kortörténet iránt. Ennek az igénynek tett eleget a szó 
szoros értelemben, amennyiben Zsigmond lengyel király, II. Lajos 
nágybátyja felszólítására megírta a mohácsi csata történetét, 

Brodaries István (147Ö-1539). Brodarics horvát nemesi család gyermeke 
volt, aki papi pályára lépett. Padovában tanult, majd 1506-tól Bakócz 
Tamás esztergomi érsek mellett dolgozott. 1508-ban került a kancelláriához 
titkárként. 1517-ben pécsi kanonok, aki 1521-től a diplomáciában 
működött. Járt Krakkóban a lengyel királynál, majd Rómában a pápánál, s 
közben több más helyen. 1526-ban királyi kancellár, s egyidejűleg 

püspök lett. Kancellárként nem vált be, hivatalnoknak valószínűleg nem 
volt jó. 


Annál jobb diplomata volt. 1526 nyarán Szapolyai oldalára állt, s az ő 
megbízásából egészen haláláig jelentős diplomáciai tevékenységet 
bontakoztatott ki. Fontos tárgyalásokon képviselte Szapolyai érdekeit, így 
krakkói követként, majd ő készítette elő a király házasságát Izabellával, 
Zsigmond lengyel király lányával. Megkapta a pécsi püspökséget, később a 
váci püspökséget, nyilván jutalmul és természetesen fizetésként 
szolgálataiért. 


Brodarics már jelentős humanista főpap. Szívesen töltötte szabadidejét 
tudósok társaságában. Művelt volt, szerette az irodalmat. Rokonszenvezett a 
reformáció egyes téziseivel. Kapcsolata Erasmussal ugyan meglehetősen 
felszínes, mégis jelzi humanista műveltségét. 


Mohácsról szóló munkája 1527 április 18. táján Krakkóban jelent meg. 
Megírásában Zsigmond lengyel király kérése mellett valószínűleg az is 
szerepet játszott, hogy Brodarics ebben az írásában Cuspinianus vádjait 
kívánta cáfolni. Cuspiniáhus, eredeti nevén Johannes Spiesshaymer, Miksa 
császár udvari történetírója közvetlenül Mohács után röpiratot írt a török 
veszélyről, s ebben a magyarokat vádolta a vereségért. Elsősorban a király 
tanácsadóit támadta, akiknek jó része szerinte alábecsülte a török erejét, 
másik része pedig túlbecsülte azt. Brodarics leírásában beszámol a 

magyar háborús készülődésekről, majd az ország földrajzi fekvését, s külön 
a Délvidéket írja le, ahol a háború lefolyt. A munka oroszlánrésze a hadjárat 
valósághű leírása. Brodarics beszámol a király környezetében meglévő 
ellentétekről. Munkája felépítésében Cuspinianus munkáját követi, az általa 
adott kereteket tölti ki ismereteivel, mindazzal, amit közelről látott. Ebből 
következik, hogy elsősorban politikai, diplomáciai és katonai eseményeket 
mutat be, mással nem foglalkozik. Annál feltűnőbb, hogy egy 

helyütt megemlíti, a visegrádi várat parasztok és szerzetesek védték meg a 
töröktől. 


Vallásos volt természetesen, Isten mégsem játszik szerepet történetírói 
munkásságában. Míg magánemberként úgy véli, Isten akarata volt az, 

hogy Magyarország a töröknek legyen alávetve, történetíróként nem tekinti 
Istent a történelem irányítójának. A végzet, a fátum az, amely a mohácsi 
összeomlást előidézte, s ugyanez a fátum okozta a király halálát. A végzet 
az, amely a rosszat az emberre szabadítja, akár megérdemelte, akár nem. Ez 


a felfogás tehát már Isten büntetésének nézi a gonoszt, a balsors 
érvényesülését. Brodarics a természet fölötti irányítás törlésével hétköznapi 
emberi történetet ad elő, a mohácsi vereség nála nem az isteni elrendelés 
szükségszerű beteljesedése. Amit elmond, az a tiszta realitás, az 

egyes események, bár sokszor összefüggés nélkül ábrázolja őket. A vereség 
így a véletlen műve. Nagyjából ez a lényege történetszemléletének. 


Jól jellemezte kortársait, azokat, akiket közelebbi bemutatásra 
érdemeseknek tartott. Ismerte Liviust, s írásán felismerhetjük Thuróczy 
hatását. Alapos, lelkiismeretes történetíró, stílusa kitűnő. Alkalmi 
történetíró volt, aki csupán ezt az egyetlen kis munkát írta meg. 


Inkább történetírónak tekinthető majdnem egy emberöltővel fiatalabb 
barátja, Oláh Miklós (1493-1568). Apja szász királybíró volt, távoli 
rokonságban a Hunyadi családdal (dédapja Hunyadi János testvére volt). 
Oláh Miklós 1516-ban került a királyi kancelláriához titkárnak, pap lett, s 
két év múlva már pécsi, majd esztergomi kanonok, komáromi főesperes. 


A mohácsi vész után az özvegy királyné mellett maradt, s 1531-ben vele 
ment Németalföldre. Idővel összemelegedett a brüsszeli humanisták nagy 
részével, különösen Erasmussal, akit igyekezett Brüsszelbe csábítani. Oláh 
ebben a körben vált történetíróvá. Elhatározta, hogy megírja Magyarország 
történetét. A nagy tervből végül csupán két részlet készült el, a Hungaria, 
mely a magyar őstörténetet foglalja össze és Magyarország részletes 
földrajzi és gazdasági leírását adja, valamint az Attila, a hun történet 
összefoglalása. 1537 májusában már mindkét munkát megismerhették 
barátai. Ekkor azonban fordulat következett be életében. A váradi békével 
később utópikusnak bizonyult kilátás nyílt a két párt közötti békére. Oláh 
ekkor hazajött Magyarországra, hogy az özvegy királynét illető javakat 
átvegye. Újból visszatért Belgiumba, majd 1542-ben végleg hazatelepült 
Magyarországra. Alkancellár lett, 1543-tól kancellár. Jelentős szerepe volt a 
magyar katolikus egyház újjáalakításában, az iskolaügy átformálásában. 
1553-ban esztergomi érsek lett, 1554-ben megalapította a nagyszombati 
iskolát. A jezsuita rendet ő hozta be Magyarországra, 1563-ban esztergomi 
érsekként ő koronázta meg Miksa királyt. 


Oláht pályája alkalmassá tehette volna arra, hogy nagy formátumú 
történetíróvá váljon. Budán bekerült az ottani humanista körbe, majd 


Brüsszelben kora legjobb tudósait ismerhette meg. Olasz és német 
történetírókkal állt személyes kapcsolatban. Előkészületei és megmaradt 
munkái alapján úgy tűnik, monográfia-sorozatot tervezett Magyarország 
történetéről, amihez a példát Thuróczy krónikája nyújtotta számára. A 
Hungária és az Attila szövege nagymértékben támaszkodik Thuróczy 
krónikájára. Ehhez járult a humanisták körében megszokott, 
természetesnek tartott földrajzi leírása az országnak, a 15 fejezetre terjedő 
"De Hungariae situ..." című munkája. 


Az országleírás a maga nemében a humanista irodalom mesterműve. 
Különösen a városok és várak bemutatása sikerült. Oláh leírásából ismerjük 
a korabeli budai várat, Visegrádot, amelynek ábrázolását addig, amíg az 
ásatások nyomán elő nem bukkantak Mátyás palotájának romjai, erős 
túlzásnak tartották. Rendszeres képet rajzol az országról, Nyugatról Délnek, 
majd Keletnek haladva. Igen nagy hangsúlyt helyez a gazdaság 
bemutatására, a halászat, mezőgazdaság, bányászat leírására, rámutat 

a nyersanyagkincsekre. Mindez megengedi a következtetést, hogy arra 
kívánta felhívni a figyelmet, ilyen gazdag országot Európa nem hagyhat a 
törökök kezén. 


A társadalom kevésbé érdekli, talán csak a parasztok iránti rokonszenve és 
együttérzése kiemelendő, egyebekben azonban természetesen a nemesség 
pártján áll. A leírásban példája lehetett Bonfini vagy Ransanus, bár a 
humanista irodalomban az országleírás, a földrajzi helyzet bemutatása az ő 
korára már szinte kötelezővé vált. 


Mint történetíró mégsem jelentős. Ha következtetni lehet a töredékekből, 
ami megmaradt, úgy lényegében Ihuróczy krónikáját vette át, helyenként 
Bonfini vagy más kézikönyvek alapján kiegészítve adatait. Egyéb 
kéziratban maradt történeti munkálatai inkább előkészületek. Így a 
Compendium suae aetatis chronica-ja kronológiai adatgyűjtemény 
Magyarország legújabb történetéhez, Mátyás megkoronázásától (1464) I. 
Ferdinánd római királlyá koronázásáig (1558). Ez arra utal, hogy tervei 
szerint folytatni akarta Bonfini munkáját egészen a saját koráig. Az 1552- 
1559 évekhez ugyancsak hasonló adatgyűjtemény Ephemerides-e. Ezeket 
az adatokat egy naptárba jegyezte be. Hasonlóképpen e tervét látszik 


megerősíteni az I. Ferdinánd és felesége, Anna gyermekeire vonatkozó 
genealógiai összeállítása. 


Nem tudni, miért nem folytatta a megkezdett munkát. Lehet, hogy túl nagy 
feladatnak tekintette, amelyet képtelen befejezni, valószínűbb, hogy a 
kancellári teendők és a katolikus egyház új alapokra helyezése, majd az 
érseki feladatok nem hagytak elég időt a folytatáshoz. Oláh nem volt igazi 
történetíró alkat. Volt ugyan kritikai érzéke, ismert olyan újabb munkákat, 
amelyek alapján javíthatott a régebbi álláspontokon, de műve a földrajzi 
leírástól eltekintve kevés önállóságot tanúsít, a régi bevált úton halad. 
Viszont nagyon jó szerkesztő s kitűnő stiliszta. Hungariája meghatározó 
jelentőségű a 16. században, a korabeli Magyarország igen jó, 

hiteles leírása. Valószínűleg megbízható lett volna kortörténeti munkája, ha 
folytatta volna Bonfmit. 


Ugyancsak torzóban maradt Oláh fiatalabb kortársának és az esztergomi 
érseki székben utódának, Verancsics Antalnak (1504-1573) a történetírói 
munkássága. Boszniai családból származik, apja a török elől menekülve 
Sebenicóban telepedett le. Kisgyermekként kerül nagyapjához Irauba, s itt 
nagybátyja, Statileo János veszi pártfogásába. Taníttatta, majd 
kanonokságot szerzett számára. Verancsics a padovai egyetemen tanult, 
Mohács után visszajött Magyarországra, s nagybátyja oldalán Szapolyai 
János pártjára állt. Szapolyai titkára lett, majd diplomáciai feladatokat 
kapott. Velencében, a pápánál, később Krakkóban képviselte Szapolyait. De 
járt Franciaországban I. Ferencnél, Angliában VIII. Henriknél, s a 
szultánnál is. Szapolyai halála után egy ideig Izabella oldalán Erdélyben élt, 
majd újból Itáliában és Franciaországban járt, de végül visszatért 
Izabellához. Nem tudott kijönni Fráter Györggyel, ezért 1549-ben átállt 
Ferdinánd oldalára. A kalandos úton Bécsbe került Verancsics udvari 
történetíró lett, előbb Ferdinánd, majd Miksa király és császár udvarában. 
Egy időre csak történelemmel foglalkozott, Bonfini sajtó alá 

rendezését tervezte. Össze is gyűjtötte a szükséges variánsok egy részét, de 
végül nem került sor erre a kiadásra. Ismét a politika szólította el. 1553 után 
egyik diplomáciai megbízást a másik után kapta. Pécsi püspökké kinevezve 
előbb Törökországba ment követségbe, majd egri püspök lett 1557-ben. I. 
Ferdinánd császárt Németországba kísérte, az augsburgi birodalmi gyűlésre. 
1566-ban részt vett a győri táborozásban Miksa oldalán. 1567-ben újból 


Konstantinápolyban járt követként, s ő kötötte meg a békét a 
szultánnal. 1569-ben esztergomi érsek, majd 1572-ben királyi helytartó lett 
Magyarországon. 1572. szept. 25-én ő koronázta meg I. Miksát. 


Verancsics diplomáciai útjain is gyűjtötte az adatokat, kéziratokat, 
feliratokat, feljegyzéseket. Különösen törökországi útjai értékesek e téren. 
Egyidejűleg pedig arra készülve, hogy folytatja Bonfini magyar történetét, 
sokakat biztatott arra, írják meg mindazt, amit hitelesen tudnak az ország 
történetéről. Saját alkotó munkája töredékes ugyan, de biztatása nyomán 
számos jelentékeny, a kor történetére nézve kiváló forrás gyűlt össze 
iratgyűjteményében. Egyik-másik kéziratáról nem tudni biztosan, hogy az 
ő, vagy Öccse, Verancsics Mihály munkája-e, éppen ezért hozzávetőlegesen 
határozhatjuk meg munkáinak, töredékeinek számát. Kereken tíz töredékét 
tartják nyilván, ezekben Mátyás halálától saját korának fontosabb 
eseményeiig sok mindenről ír. Egyik töredékében a Mátyás halála utáni 
hanyatlás okait elemzi, egy másikban Belgrád ostromát írja le (legalábbis 
belekezdett az ostrom leírásába), írt Fráter Györgyről, az 1536. év 
eseményeiről, Szolimán 1538. évi hadjáratáról, a moldvai vajda és 
Szapolyai ellen, valamint ehhez egy Moldva, Havasalföld és Erdély leírását 
tartalmazó könyvecskét, megírta Buda 1541. évi elestét, beszámolt 
konstantinápolyi követi útjáról, s még több töredéke maradt fenn. 


Verancsics kimondottan történeti munkái nem túlságosan terjedelmesek, 
többnyire töredékek, amiként egész történetírói vállalkozása is torzó 
maradt. Mégis nagyon értékesek, elsősorban azért, mert ő az első 
történetíró, aki kifejti nézeteit a történetírás céljáról, feladatairól. Különösen 
Magyarországon mindazoknak, akik képesek az írásra, feladatuk, hogy 
megírják koruk történetét. A történelemben Verancsics lehetőséget lát a 
tanításra, az utódok nevelésére azzal, hogy feltárja előttük az elődök tetteit, 
a hadi és politikai eseményeket, a hősök erényeit és hibáit egyaránt. A múlt 
ismeretére szükség van ahhoz, hogy a jelen nemzedék felismerje feladatait, 
s abban a meggyőződésben cselekedjen, hogy az ő tettei is fennmaradnak. 
Ezzel a történelem a jóra serkent, s elriaszt a rossztól. Verancsics a múltból 
igyekszik megközelíteni a választ arra a kérdésre, hogy mi okozta 
Magyarország bukását. Csak pár lapos töredék az, amelyben felveti ezt a 
gondolatot, de látszik, mennyire foglalkoztatta. 


Verancsics úgy látja, a történetírás feladata a maguk valóságában 
megismerni és megismertetni az eseményeket, tényeket, mindazt, ami 
történt, s mindent megfelelő formába önteni. A múlt megismerésének 
azonban komoly akadályai vannak. A dolgok egy része feledésbe megy, 
más részét a szereplők a saját érdekükben átalakítják. Az írók, akik pénzért 
írnak, szintén megmásítják a valót, vagy ha nem ez, saját szenvedélyük, 
meggyőződésük az, ami eltorzíttatja velük a beszámolót. Mégis szükséges a 
múlt megírása. Igaznak azonban Verancsics csak azt fogadja el, amit 

valaki maga látott, hallott, s a történeti forrásokat is ezen az alapon ítélte 
meg. 


Lényegében csak azt fogadta el hitelesnek, amit maga ellenőrizni tudott. 
Külföldi szerzők magyar vonatkozású munkáival szemben eleve elutasító, 
míg viszont Például Thuróczyt elfogadja, amikor nem ellenőrizhető, 
pusztán azért, mert azt feltételezi, hogy magyar szerzőnek jobban kell 
ismernie a magyar dolgokat, mint a külföldieknek. Kritikájának egyedüli 
alapja saját tapasztalata, tudása. A régi római meg középkori történetírók 
munkáiból sem fogad el mást, mint amit ellenőrizhet, vagyis a földrajzi 
leírásokat. Történeti gondolkodását tehát erősen behatárolják 

egyébként modern, sok tekintetben időtálló kritikai nézetei. Viszont éppen 
ez biztatta arra, hogy mindazokkal, akiket erre alkalmasaknak tartott, olykor 
pl. közkatonákkal megírassa tapasztalataikat. A magánemberek 
élettapasztalata nagy hasznára lehet a történetírónak. 


Nincs sok érzéke a társadalmi problémák iránt. A korabeli magyar 
társadalomból csupán a legfelsőbb rétegek életét ismeri, s ha olykor feltűnik 
írásában a paraszt, vagy a városi polgár, igazán nem érdeklődik irántuk. 
Annál inkább lekötik figyelmét a gazdasági kérdések, a technikai alkotások. 
Foglalkoztatják viszont néprajzi dolgok, sőt nyelvészeti problémák 
megoldásán is töri a fejét. 


A történelemről Verancsics átmeneti felfogást képvisel. Megjelenik 
munkájában a középkori álláspont Isten mindenhatóságáról, történelmet 
alakító szerepéről, de jelentkezik a humanista álláspont, a sors, a fátum és a 
szerencse, a fortuna is. Sőt új fogalmak jelennek meg munkáiban, a 
véletlen, a casus mellett, amelyet az ember akaratán kívül álló tényezők 


jelentenek, a szükségesség, vagy szükségszerűség, a necessitas. Nem tudni, 
ismerte-e Machiavellit, de e téren felfogása sokban hasonlít az övéhez. 


Ezek a tényezők együttesen alkotják az előidéző okokat, amelyek a 
történelmet formálják. Főképpen azonban az emberek jelleme az, ami 
meghatározza cselekedeteiket. Ezért fordít olyan nagy gondot az 
emberábrázolásra. A fejedelmek tehetsége, személyes képességei 
meghatározó jelentőségűek. 


Verancsics, az Európát beutazó diplomata magától értetődően helyezi el a 
magyar történelem eseményeit a nemzetközi környezetben. Sokszor még a 
magyar belpolitika eseményeit is V. Károly politikájából vezeti le. Az 
ország helyzetének, történetének alakulását a sokkal erősebb külső történeti 
tényezők formálják, - nagyjában így nézte és ábrázolta saját kora történeti 
eseményeit. 


Verancsics már érett humanista történetíró. Kitűnő stiliszta, Liviuson és 
Cicerón nevelkedett, amellett jó érzéke van a szerkesztéshez. Szereti 
kisebb-nagyobb történetekkel fűszerezni mondandóját, kedveli a római 
történelemből vett hasonlatokat. Él a szónoklatok eszközével, hasonlóan az 
antik történetírókhoz. Igaz, nem egy általa megörökített beszéd valóban 
elhangzott, de jócskán találunk költött beszédeket nála. Humanista voltára 
utal vonzódása a gyűjtött, elsősorban helytörténeti anyaghoz. Ugyanakkor 
furcsa ellentmondás, hogy ő maga nem rendelkezett megfelelő 

kritikai eszközökkel, illetve nem hitt ezekben az eszközökben, s ezért 
érzéketlen a megelőző korok története iránt. Ezirányú gondolatai a 
történelem megismerhetőségének határairól több száz év múltán egyes 
modern történetírók munkáiban visszacsengenek. 


Verancsics, aki egyike történetelméleti kérdéseket boncoló kevés 
historikusunknak, nem csupán saját munkái révén vívott ki magának 
jelentős szerepet a 16. század elejének történetírásában. Több kortársát 
buzdította arra, hogy írják le mindazt, amit tudnak. Kéziratgyűjteményének 
jelentős része ilyen dokumentumokból áll, ezeket nyilván szerette volna 
felhasználni tervezett munkájához. Több kisebb-nagyobb jelentőségű 
munka mellett a legnagyobb formátumú összefoglalás Szerémi György 
(1490 előtt - 1558?) tollából származik. Ez egy terjedelmes, levél 


formában készült összefoglalás elsősorban saját korának eseményeiről, 
némi visszapillantással a 15. század második felére (1456-tól). 


Szerémi nevét a Szerémségről kapta. Kamenecben született, járt iskolába. 
Ez sok mindent megmagyaráz munkájáról. Itt ugyanis a ferencesek jelentős 
tevékenységet folytattak, s ennek nyomait, világnézeti motívumait 
megtaláljuk munkáján. Később Gyulára kerül, s annak iskoláját látogatta. 
Mindezek a területek a Hunyadi család kezén voltak, lehet, hogy 
kapcsolatba került a családdal. 1508-ban, Corvin Erzsébet temetésén, 1510- 
ben Corvin János özvegyének temetésén énekelt. 1514 táján Perényi Ferenc 
váradi püspök káplánja, 1521-ben már a budai udvarban működött. 1523 
táján udvari káplán, majd aradi kanonok, 1526-ban újból királyi káplán. 
Lajos királlyal együtt ment Mohácsra, de otthagyta a sereget. A király 
halála után csatlakozott Szapolyaihoz, akinek szintén udvari káplánja lett. A 
furcsa egyéniségű papot Szapolyai sok mindenre felhasználta, udvari 
mulattatónak, kémnek, küldöncnek. Átállásától Szapolyai haláláig kisebb- 
nagyobb időközöket leszámítva, amikor megbízásokat teljesített, az 
udvarban működött. 1540-ben Izabellához és János 

Zsigmondhoz csatlakozott. Ott volt Budán, amikor a török megszállta, majd 
az özvegy királynéval Erdélybe ment. 1543 után alig tudunk róla. 1548-ban 
a bécsi egyetemen a magyar hallgatók között találjuk, de csak rövid ideig, 
mert Fráter György Konstantinápolyba küldte. 1548-1549-ben összesen 
ötször járt a Portán. 1558-ban az esztergomi kanonokok egyike, majd szem 
elől tűnik. 


Sajátos műfajt alkotott, valószínűleg valamikor 1546-47 körűi. Csak ekkor 
kerülhetett ugyanis kapcsolatba Verancsiccsal, akinek gyűjteményében 
maradt fenn Epistolája. Magyarország történetét, az ő megfogalmazásában 
Magyarország bukásának történetét mutatja be, nagyjából úgy, amint az a 
nép száján forgó történetekből kihámozható. A legrészletesebben azokat az 
időket írja le, amelyeket átélt, s itt szívesen használ fel különféle pletykákat, 
sajátos rémtörténeteket, uralkodók megöléséről, főurak visszaéléseiről. 
Amit mond, annak mindig van történeti magva, megtörtént eseményekhez 
fűzi különös történeteit. 


Szerémi latinsága mélyen a korabeli átlagos humanista szint alatt volt, nem 
utolsó sorban ez az oka annak, hogy utóbb kétségbe vonták 


szavahihetőségét. Pedig iskolázott ember volt, aki időnként antik 
párhuzamokkal élt. Írott forrásokat nem használt, csupán a kortársak, 
túlélők elbeszéléseire és a saját szemére és fülére hagyatkozott. Nem volt 
kritikátlan, többször jelzi, hogy csak hallott valamit, ami nem biztos, hogy 
úgy történt. 


Kutatta az összefüggéseket, az okokat, mégis a felszínen maradt. Úgy látta, 
az ország vesztét az okozta, hogy Szapolyai (akinek bírálatában nem tartják 
vissza az udvarában töltött évek) és a főurak annyit szorongatták az 
egyházat, hogy az Isten a törököt büntetésként az országra küldte. Ez 
nagyjából megfelel a korabeli közvélemény felfogásának. A másik ok az, 
hogy az ország nem támogatta Szapolyait. S végül: a nemesség nem érzi át 
eléggé az ország súlyos veszedelmét, csak a nép, a parasztok viselik a 
szívükön az ország és az egész kereszténység sorsát. 


Az általános elveken túl a részletekben keresi az egyes események 
közvetlen okait. Rendszerint a hatalmasságban, a kapzsiságban, a sértett 
hiúságban, valamilyen sérelemben találja meg ezeket az okokat, s ebben 
nyilván nagyon sok igazság volt. 


Ugyanakkor a végső történelemformáló tényező nála Isten akarata. A török 
Isten büntetése, katolikusoké és protestánsoké egyaránt, mindegyik fél 
követett el olyan bűnöket, amelyekért bűnhődik. 


A főúri, s különösen a főpapi rétegről rendkívül visszataszító képet rajzol. 
Minden visszaélést felemlít, amiről tudomást szerzett, minden 
erkölcstelenségre utal, amit beszéltek. Úgy fogalmazhatunk, hogy bizonyos 
mértékig a közvélemény hangját tolmácsolta. 


Csupán az alsó papsággal, a falusi plébánosokkal, úri káplánokkal 
szolidáris, minden más rétegről, s azok képviselőiről elmondja azt a rosszat, 
amit egyáltalában el lehetett mondani. A főurak és főpapok gazemberek, de 
ilyenek sokan vannak az alacsonyabb rangúak között is. Azért olykor egyik 
vagy másik személyiségről jót is mond, ám ez viszonylag ritka. 


A török elleni küzdelem jelentőségét mélyen átérzi. Szapolyai pártisága 
ebben nem akadályozta, e téren így voltak azok a politikusok is, akik 
felismerték, hogy nem tehetnek mást, mint a törökkel tartanak, noha nem 


szerették őket. Mint keresztény és mint magyar, egyaránt törökellenes 
érzelmeket táplált. 


Nagyon jó megfigyelő volt. Nyelvezete nyers, olykor durva, de lebilincselő, 
olvasója sohasem unatkozik. Kifejező a stílusa, amit mondani akar, azt 
tökéletesen formálja meg. 


Nem a humanista történetírást, inkább a korabeli népi közvéleményt 
képviseli. Szerémi minden eltérő vonás ellenére lényegében ahhoz a 
vonulathoz tartozik, amelyhez Tinódi, vagyis a megtörtént események népi 
jellegű megformálását foglalta össze, amit az emberek beszéltek ezekről az 
eseményekről, minden, vagy legalábbis nagyon kevés szűrő használatával. 
Történelem és a közvélemény alkotta történeti tudat egybefonódása teszi 
olyan érdekessé, sok tekintetben vonzóvá munkáját. 


Szerémi nem az egyetlen, aki megírta kora eseményeit, vagy azt legalább, 
aminek maga a szemtanúja volt. Több más kisebb írást ismerünk, közülük 
Zermegh János (1504-1584) munkája emelkedik ki. Zermegh egy 
szlovéniai nemesi család salja, aki korán, már 1526 előtt Szapolyai 
udvarába került. Jelen volt a székesfehérvári koronázáson, s több területen 
szolgálta a Szapolyai pártot, főurak szolgálatában. Idővel Thúrzó Elek 
országbíró és helytartó szolgálatába szegődött, vagyis átállt 

Ferdinánd pártjára, bár nem szakított teljesen Szapolyaival. Az 1540-es 
évek végén kamarai hivatalnok, 1553-ban kamarai titkár, 1557-ben 
tanácsos, 1576-ban ment nyugdíjba. 


Kamarai hivatalnokoskodása idején ismerkedett meg Forgách Simon 
dunáninneni főkapitánnyal, a történetíró Forgách Ferenc bátyjával, aki 
rábeszélte arra, írja meg emlékiratait (lehet, hogy Forgách Ferenc számára). 
Valamikor 1566 után fogott a munkához, melyben Magyarország 1526- 
1540 közötti történetét foglalta össze. Általában saját tapasztalatairól 
számolt be, vagy megbízható tanúk alapján adja elő, amit megír. Szapolyai 
pártján van írásában, de igyekszik objektív lenni. Az isteni akarat, s mellette 
a fortuna irányítja az egyes emberek sorsát. Megelégszik a közvetlen okok 
felsorolásával, elméletileg meglehetősen közömbös. Egyetlen alkalommal 
utal valami emberfeletti erő beavatkozására az események menetébe, 
amikor a pártharcokról szól, amelyeket gonosz szellemek hatására vezet 
vissza. Többnyire azonban emberi tetteket, akaratnyilvánulásokat, 


elhatározásokat ábrázol. A két pártra szakadás okát abban látja, hogy 
Ferdinánd hívei nem akartak Szapolyainak hódolni, ami gondolkodásának 
nem túlságosan nagy mélységeiről vall. 


Zermegh nem történetírói tehetség, nem is történetíró. Kronológiai 
sorrendben igyekszik haladni, sokszor érdektelen, másodlagos dolgokra 
koncentrál. 


Ugyanebben körben kíván említést Mindszenti Gábor nem túl terjedelmes 
írása Szapolyai János utolsó napjairól (1540. március-július 21.). Ebben a 
Majláth-Balassa-féle összeesküvés eseményeit és Szapolyai halálát mondja 
el. Említésre azért méltó, mert ez az első magyar nyelven készült 
történetírói alkotás. S itt említhető egy másik munka, mely János Zsigmond 
1566-os zimonyi találkozását hja le Szolimánnal. Szerzője tagja volt a 
fejedelem kíséretének, egyebet nem tudunk róla. Ezt azért említjük, mert 
szintén magyarul íródott. 


Az első humanista generáció még az átmenetet képezte a középkori 
történetfelfogásból a humanista történetírás felé, s ez az átmenet a 

nézetek eklektikusságát jelenti. Történetíróink jelentős számban a déli 
területekről, Horvátországból, a Szerémségből. Szlavóniából származnak, 
ami nyilván nem véletlen. A délszláv területek szoros összeköttetése 
Velencével, Észak-Itáliával, e területek értelmiségének kapcsolódása az 
észak-itáliai, elsősorban a padovai egyetemhez, hamar megnyitotta előttük 
az utat a humanizmus eszmevilágához. 


Ebben a generációban igazi történetíró még nincs. Vannak főpapok és 
magas állami méltóságot betöltő papok, kisebb részben hivatalnokok, akik 
mellékesen történelemmel foglalkoznak. Előmunkálatokat, 
előtanulmányokat ritkán végeztek. Bonfinit kívánták folytami, általában 
tehát kortörténeti munkákat írtak, vagy ehhez tették meg a szükséges 
előkészületeket. Munkáik torzóban maradtak, vagy eleve egyetlen feladat 
megoldására vállalkoztak. Emellett a történetírás technikáját és a kutatás 
módszereit illetően jelentősen elmaradtak a külföld mögött. Írott 
forrásokat elvétve, vagy egyáltalában nem használtak, csak a kortársak 
emlékezetére s a maguk tapasztalataira hagyatkoztak. A következő 
generációra várt tehát, hogy a valódi humanista történetírás 
kibontakozhassék Magyarországon. 


2.5 A második humanista nemzedék 


A második humanista nemzedék, az 1530-as években születettek, több 
feladat megoldására vállalkoztak egyszerre. Mindenekelőtt meg kellett 
teremteniük az akkori értelemben vett modern történetírás alapjait. 
Thuróczy krónikája megjelent ugyan nyomtatásban, de a 16. század 
közepére érezhetően elavult. Már Bonfini munkája azzá tette, csupán az 
tartotta ébren az érdeklődést iránta, hogy Bonfinit még nem nyomtatták ki. 
A magyar történelem iránt megnőtt keresletet jelzi, hogy Thuróczy 
krónikáját németre is lefordították és 1534-ben és 1536-ban két kiadásban 
megjelent nyomtatásban. 


Az érdeklődés tehát nagy volt, logikus volt, hogy Bonfini nagy formátumú 
magyar történetének lenne felvevőpiaca. A besztercei Brenner Márton az 
első három decast, a Mátyás megkoronázásáig terjedő részeket 1543-ban 
megjelentette Baselban. Ez tehát még nem a teljes Bonfini volt. A 16. 
század közepén amúgy sem volt már könnyű a kiadás, hiszen az egyes 
kéziratrészeket különböző tulajdonosoktól kellett összegyűjteni. Erre a 
feladatra egy egész "munkaközösség? vállalkozott, Heltai Gáspár, Forgách 
Ferenc, a Révay bárók. A kiadást Zzsámboki János (1531-1584), a 

második humanista generáció egyik vezető történetírói egyénisége végezte 
el. 


Zsámboki a 16. század második felének kimagasló humanista tudósa. Igazi 
polihisztor, történetíró, éremgyűjtő, 11 nyelven beszélő filológus, aki 
klasszikus auktorokat tett közzé kritikai kiadásban. Emellett orvos, Miksa 
és Rudolf udvari orvosa és történetírója egy személyben. Híres könyvtára 
volt, s mint igazi humanista, verseket is írt. Nagyszombatban született, a 
reformáció híve lett. 1545-ben a wittenbergi, 1550-ben a strassburgi, 1552- 
ben a párizsi egyetemen tanult, itt lett magister. 1555-ben a 

padovai egyetemen lett orvos. Padovába Istvánffy Miklós, a későbbi 
történetíró és Bona György, Oláh Miklós unokaöccse nevelőjeként került el. 
1557-ben a bolognai egyetemen tanított. Előkelő ifjak nevelőjeként beutazta 
Nyugat- és Dél-Európát, Antwerpentől Nápolyig. 1564-ben telepedett le 
véglegesen Bécsben. 


Zsámboki összesen 44 munkát írt, amelyek 69 kiadásban jelentek meg. 
Történetírói működése során készített kisebb-nagyobb tanulmányokat egyes 
történeti eseményekről, de elsősorban két nagy könyvkiadásával vált 
híressé. Bonfini Decasai mellett ő adta ki Ransanus Indexeit is. 


Időben elsőként Ransanus Epitomae Rerum Ungaricarum-ját jelentette meg 
1558-ban, Bécsben. A 37 könyvet kiegészítette 40-re, s az 1485 utáni 
részekkel Zsámboki tette kerekké. Mátyás utolsó éveit, Ulászló és II. Lajos 
korát, I. Ferdinánd és Szapolyai uralmának első szakaszát tehát ő írta hozzá 
az eredeti szöveghez. Hozzáfűzte egy munkáját Eger 1552. évi ostromáról. 
A bevezető ajánlásban, melyet Miksa királyhoz intézett, a történetírás 
feladatairól elmélkedik. 


Igazi nagy filológiai munkája Bonfini teljes kéziratának összegyűjtése és 
közzététele volt. Mint megírta, sajnálta, hogy Thuróczy csak a dolgok 
meztelen egyszerű igazságát nyújtja. Bornemissza Pál erdélyi püspök 
irányította figyelmét Bonfini munkájára, aki maga is érdeklődéssel fordult a 
történelem felé, s feljegyezte kora eseményeit. Különféle forrásokból jutott 
az egyes részekhez. Brenner ugyan kiadta az első három decast, de 
Zsámboki nem ezt használta fel, hanem Istvánffy Pál kéziratos példányát, a 
budai autográf hibás másolatát, amelyet azonban kijavított. A szövegen nem 
változtatott, de a hun történetbe beiktatta Oláh Miklós Attiláról szóló 
munkáját. A IV. decas kéziratát a Révay bárók könyvtárából szerezte meg, 
az V. decas első öt könyvét pedig Forgách Ferenctől. Bonfini javított 
szövegei után következett a kiegészítés, Zsámboki megírta Magyarország 
történetét 1496-1526 között. Mohácsról Brodarics szövegét közli, majd 
folytatja a munkát ismét a saját szövegével I. Ferdinánd uralmáról. Írt egy 
gyászbeszédet és néhány gyászverset is Ferdinánd halála fölött. Végül négy 
kisebb történeti munkáját közli, amelyek önállóan korábban már 
megjelentek, így Eger 1552. évi védelméről, ezt Tinódi verséből írta át latin 
prózára, Szigetvár 1556. évi sikeres védelméről, egy munkát Temesvár 
elestéről, és egy másikat Tokaj 1565. évi elfoglalásáról. Közli még verses 
jellemzéseit a magyar királyokról, amit Forgách Ferencnek ajánlott 
(önállóan Bécsben jelent meg 1557-ben), Mátyás és III. Frigyes 

két szerződését, s egy Mátyás kori zsoldjegyzéket. Csatolta még több 
külföldi szerző munkáját, s az egész végére Bakschay Ábrahám 
királykrónikáját, mintegy időrendi mutatóként. A munka Baselben jelent 


meg 1568-ban. Sikerét jelzi, hogy 1581-ben Frankfurtban újra kiadták. 
Ehhez Zsámboki mintegy függelékként csatolta azoknak a magyar 
törvényeknek a szövegeit, amelyekről a munkában szó esett. Kibővítette ezt 
a kiadást I. Ferdinándról és Miksáról írt gyászbeszédeivel, Szigetvár és 
Gyula 1566. évi elestének leírásával, Rudolf megkoronázásának 
bemutatásával, s csatolta hozzá II. Lajos és Mária, valamint Ferdinánd és 
Anna házassági szerződéseit. Helyettük kihagyott a korábbi kiadásból egyes 
dolgokat. (Így jelent meg Bonfini két további kiadása is, 1606-ban 
Hanauban és 1690-ben Kölnben). A munkához, mint 

mindegyik kiadványához, név- és tárgymutatót is adott. 


Zsámboki mint történetíró kimondottan a politikai és hadiesemények iránt 
érdeklődik. Várostrom-leírásait széles politikai háttérrel egészíti ki, 
melyekben az előzményeket, a kül- és belpolitika fontos eseményeit mutatja 
be. Önálló írásai kivétel nélkül várostromokról szólnak. A 
hadieseményeket, az ostrom fejleményeit értő módon mutatja be. A 
parancsnokok tevékenységét körültekintően ábrázolja, s olykor még 

az egyes katonák tetteit is megörökíti. 


Rendszerint mások feldolgozásaiból dolgozik. Tisztában volt azzal, hogy a 
forrásokig, legalábbis a szavahihető, megbízható szemtanúkig kellene 
visszanyúlnia, de megelégszik a másodlagos feldolgozással. Bécsben nem 
tehetett mást, nem állt mindenki a rendelkezésére. Adatai azonban 
rendszerint megbízhatóak, szavahihető forrásokból dolgozott. 


Két nagy kiadványának, Ransanus és Bonfíni munkáinak ajánlásaiban 
részletesen foglalkozott a történetírás elméleti kérdéseivel. Történelmet 
azért kell írni - mondja -, mert az emberi természetet a bűn meggyengítette, 
így az emlékezet nem elég tág és nem elég hű a jó és rossz cselekedetek 
megtartásához. Holott ezekből a tettekből az uralkodók és a kormányzással 
foglalkozó férfiak sokat tanulhatnak. A magyar történetírás külön feladata 
mindamellett, hogy a külfölddel megismertesse a magyar múltat és az 
ország megsegítésére serkentsen, valamint, hogy lelkesítsen a török 

elleni küzdelemre. 


A történetírás tárgya az isteni gondviselésből, az emberi nagyravágyásból, 
vakmerőségből végrehajtott tettek, azok előzményei, okai, lefolyása, az 
egyes emberek bűnei vagy erényei. Ezeket a történetíró mutatja meg az 


utókornak. A történetírás csak a hasznos, közérdekű dolgokkal foglalkozik, 
a politika és a kormányzás eseményeivel, nem örökíthet meg minden 
megtörtént dolgot. Igazságszeretőnek, kronológiailag helyesnek, 
pártatlannak kell lennie. Röviden, jól áttekinthetően kell írnia 

a történetírónak. A megfelelő kifejezéseket gondosan kell megválogatnia, 
stílusa legyen választékos. Meséket nem szabad a történelemhez ffizni, a 
lehető legkevesebb kitérőt tegye a történetíró előadása során, s lehetőleg 
véleményt se mondjon. 


Ami a történetírás műfaját illeti, Zzsámboki megkülönböztet általános, vagy 
világtörténetet, egyes részek történetét (ez lehet területileg vagy időben 
elhatárolt), valamilyen szempontból történő feldolgozást, életrajzot, a 
kronológiai történetírást, és végül a magyarázó történetírást. Tudatában van 
annak, hogy a történetírás filozófia, hiszen az idő a legbölcsebb dolog, 
előtte nincs titok, mindent napfényre hoz. Ezekhez csatlakozik az igazság, 
amely a legfőbb bölcsesség. Ennek a bölcsességnek tolmácsa és tanúja a 
történelem. Más a történetírás és más a drámaírás, vallja Zsámboki 

s részletesen kifejti a közöttük lévő különbségeket. Elméleti fejtegetései 
nem a történeti kutatást, hanem a történetírást célozzák meg, tehát nem a 
források kutatásának és kritikájának sok nehézségére helyezi a hangsúlyt, 
hanem az előadásra, a történetírás gyakorlati céljaira, hasznára, tanító 
propagandisztikus jelentőségére. Hogyan kell a valóságot felkutatni, ehhez 
nem ad útmutatót. Ezekben a gondolataiban sok minden besűrűsödött a 
korabeli humanista történetszemléleti fejtegetésekből. 


Munkássága elsősorban a filológia terén alapvető. Segített Mossóczynak a 
Corpus Juris kiadásában, s kiadta Verbőczy Hármaskönyvét 1581-ben 
Bécsben. Magyar környezetben ő az első nemzetközi színvonalú filológus, 
aki Bonfini közreadásával lényegében a következő két évszázadra 
meghatározta a magyar középkorról rajzolt képet, hiszen nem törekedtek 
újból megírni a magyar történelmet, új forrásokat sem tártak fel, hanem 
csupán folytatásra törekedtek. Zsámboki így akarva-akaratlanul e két 
évszázad magyar történetírásának a meghatározója lett. 


Az első humanista generáció nagy tervei közül (Oláh Magyarország egész 
történetét, Verancsics a 16. század történetét akarta megírni) csupán 
Verancsicsé valósult meg, amennyiben akadtak történetírók, akik folytatták 


a magyar történet 16. századi részének megírását. Maga Zsámboki Bonfini 
kiadásaiban, s ennél részletesebben s minden más kezdeményezéstől 
függetlenül Forgách Ferenc (1535-1577), aki korai halála ellenére jelentős 
munkát hagyott hátra. 


Főúri családból származott, s így magas körökben forgott. Oláh Miklós 
irányította tanulmányait, ő küldte a padovai egyetemre Bona Györggyel. 
Oláh unokaöccsével, Istvánffyval és Zsámbokival együtt (ez utóbbi 
nevelőként ment velük). 1556-ban váradi püspök lett, bár pappá csak 1558- 
ban szentelték. Váradot azonban az erdélyiek elfoglalták 1557-ben, ezért 
Forgách Ferdinánd udvarában tartózkodott, diplomáciai küldetéseket 
teljesített. Regensburgban, a birodalmi gyűlésen ő képviselte a magyar 
országgyűlést. Itt nagy beszédben kérte a német rendeket 

Magyarország megsegítésére, a segélyt meg is szavazták. 1558-ban pornói 
apát lett, 1560-ban részt vett Ferdinánd, János Zsigmond és II. Zsigmond 
Ágost béketárgyalásain. 1562-ben jelen van Miksa főherceg prágai és 
frankfurti megkoronázásán, majd Németalföldre utazott. Ekkor ismerkedett 
meg kora nagy németalföldi személyiségeivel, pl. Egmonttal és Frankfurt 
után újra találkozott Orániai Vilmossal, aki távoli rokona volt. 1563- 

ban Miksa magyar királlyá koronázási szertartásán vett részt. 1566-ban 
Ferdinánd felett ő tartott gyászbeszédet a bécsi Szent István templomban. 


Részt vett Miksa 1566. évi hadivállalkozásában. Ekkor kerülhetett közelebb 
Verancsicshoz, hiszen ő és Oláh Miklós elkísérték a királyt. Lehet, hogy 
ekkor fogalmazódott meg a gondolat egy kortörténeti munka megírására, 
bár jóval később fogott csak hozzá. Közben ugyanis részben személyes 
okokból (nem kapta meg a győri püspökséget, sem a kancellári méltóságot), 
de főleg azért, mert katonailag a bécsi udvart tehetetlennek tartotta, s azzal 
sem értett egyet, hogy idegenek kormányozzák az országot, a koronára 
visszaszállt birtokokat pedig idegeneknek adományozzák, a magyar 
főurakat háttérbe szorítsák, - egyszóval mindezek miatt, amelyekhez járult 
még I. Miksával szemben érzett ellenszenve, úgy döntött, hogy külföldre 
megy. 1567-ben a király engedélyével újból Padovába ment az egyetemre, s 
utazásokat tett Itáliában. Mikor a király visszahívta, lemondott az 
alkancellárságról és tanácsosi rangjáról, a váradi püspökségről, s Miksa 
engedélyével János Zsigmond szolgálatába lépett. Ő lett az erdélyi udvar 
első nagy formátumú történetírója. 


János Zsigmond tanácsosává tette, de Forgách nehezen szokott az új 
helyzethez. János Zsigmondot tehetségtelennek tartotta, unitárius 

nézetei felháborították. Így 1569 végén ismét Dalmáciába ment, Raguzában 
lemásolta Tubero munkáját János Zsigmond számára. Az új erdélyi 
fejedelem, Báthory István, aki Forgách-csal jó viszonyban volt, bízta meg 
történetírói feladattal, az egykorú események megörökítésével. 


Forgách már 1566 óta gyűjtött anyagot egy ilyen munkához. Többektől 
elkérte feljegyzéseiket, maga is készített ilyeneket, s okleveleket kivonatolt. 
Most segítségül hívta a megelőző években megismert velencei humanista 
Brutust, akitől elsősorban a stílust akarta volna elsajátítani. Brutus nem jött, 
de Caesar munkáit ajánlotta vezérfonalnak, s elküldte Forgáchnak Casesar 
munkáihoz írt jegyzeteit. 1574-75-ben Forgách több diplomáciai küldetést 
vállalt Báthory számára, majd 1575 októberében újból Padovába utazott. 
1577 elején a pestis vitte el. 


Munkáját 1572-1576 között készítette el. Itáliába utazva elkért bizonyos 
iratokat az erdélyi levéltárból, ezeket halála után a padovai hatóságok 
küldték vissza Erdélybe. Munkáját tehát valószínűleg folytatni akarta, de 
erre már nem került sor. A Magyarország történetét 1552-1571 között 
tárgyaló mű címe: De Statu Reipublicae Hungaricae commentarii... A cím 
is jelzi Caesar hatását. 


Forgách munkája elején röviden visszatekint 1540-1549 eseményeire, majd 
részletesebben bemutatja az 1550. és 1551. évben történteket. A 22 
könyvből álló munka második könyve foglalkozik 1552-vel, majd általában 
egy év egy könyvet (fejezetet) kapott. Az utolsó esemény, amit megörökít, 
II. Zsigmond Ágost lengyel király halála 1573 július 7-én. 


Elsősorban a katonai eseményekre helyezi a hangsúlyt, a várostromok, 
hadjáratok leírására, a szereplők jellemzésére. Emellett még a diplomácia 
eseményei érdeklik. A társadalom viszonyai kevéssé kötik le figyelmét. 
Forgách a főúri rend bajnoka, szemében az arisztokráciának, a jómódú 
nemességnek van joga és képessége az ország kormányzására, azonnal 
bántó megjegyzéseket tesz, ha egy alacsonyabb társadalmi állású személy 
kap fontosabb beosztást. Főúri szereplői esetében viszont részletesen leírja 
családi kapcsolataikat, falvaik számát, kincseiket, vagy a família nagyságát. 
Ugyanakkor pontosan tudja, hogy a háború mozgatója a pénz, felismeri 


a gazdaság óriási szerepét. A végvári harcok leírásánál, a hadsereg 
állapotának bemutatásakor a zsoldfizetés szerepét hangsúlyozza, nyilván 
nem véletlenül, tudja, hogy az meghatározó jelentőségű. A parasztságot, 
mint a legalsóbb társadalmi osztályt, lenézi, de nehezen viseli el a parasztok 
nyomorgatását, akár az adók miatt, akár a végvári katonák által, akik persze 
sokszor rákényszerülnek erre, mert hosszú időn át nem kapnak zsoldot. 


A nemzetközi környezet ismertetése nála nem játszik olyan meghatározó 
szerepet, mint Verancsicsnál, noha sok mindenről beszámol, de ezeket csak 
laza kapcsolatba hozza a hazai eseményekkel. Csupán a török viszonyok 
esetében tesz kivételt, ezeket részletesebben nyomon követi. A török 
uralom ugyanis egy nem keresztény kultúra uralmát jelenti számára a 
keresztény európai fölött, s ezért nagyon nehezen viselhető el. Az ország 
lehanyatlásának okait nagyjából Szerémihez hasonlóan látta, a főurak, a 
főhivatalnokok és főpapok önzése, hasznavehetetlensége, a 

királyok gyengesége, alkalmatlansága az uralkodásra a meghatározó nála, 
az isteni büntetés nem jelenik meg. 


A magyar rendiség érdekeit képviseli az uralkodói törekvésekkel, az 
idegenekkel szemben, mikor az ország régi törvényeit dicséri, a történeti 
jogot hangsúlyozza. Itt hivatkozik Egmontra és Orániai Vilmosra, akik 
szintén a régi privilégiumok érdekében léptek fel a spanyol hivatalnokokkal 
és főurakkal szemben. Messzire vezetne a különbség bemutatása, csupán 
utalni lehet rá, hogy Németalföldön erős polgárság húzódott meg e régi jogi 
és rendi érdek mögött, nálunk viszont a nemesség törekvése a városi 
polgárság és jobbágyság háttérbe szorítására. Más kérdés Forgách 
nézetrendszere, amelyik szubjektíve természetesen őszinte kifejtése 
eszméinek. 


A történetírás feladatát a valódi tények feltárásában látja, s abban, hogy 
okulásul szolgáljon az utókornak. A tanító szándék tehát nála is megjelenik. 


Forgách emberi cselekedeteknek látja a történelmet, amelyek ugyan 
meghatározott módon függenek az isteni akarattól, de e korlátok között 
szabad elhatározás termékei, amiért végrehajtóiké a felelősség. Vagyis 
keresi a szereplők indítékait, igyekszik jellemezni őket. Általában rossz 
véleménnyel van a cselekvő emberekről, kora jelentősebb személyiségeiről, 
bár olykor elismeri egy-egy tiszta ember szándékait. Vitán felül álló 


uralkodói tulajdonságokkal rendelkező nagy embernek tartotta, szinte 
csodálta II. Szolimánt és a magyar történelemben Mátyást, V. 
Károly lemondását is elismeréssel nyugtázta. 


A fátum, a szerencse, a véletlen szerepet kap ugyan elbeszélésében, de a 
meghatározó az isteni akarat. A rossz tettekre az embereket saját rossz 
jellemük, romlott gondolkodásuk készteti. Az egyes emberek mellett olykor 
érzékeli a tömeg jelentőségét, amint a földrajzi tényezőknek, a 
gazdaságnak, az éghajlatnak is tulajdonít szerepet a történelemben. 


Forrásai közé ő már felvett levéltári anyagokat. Dolgozott az erdélyi 
fejedelmi levéltárban, de használta kortársai levelezését, naplóit, 
feljegyzéseit, s egyeseket arra buzdított, írják meg tapasztalataikat. Kapott 
információkat apjától, s bátyjától, Forgách Simon országos főkapitánytól, 
aki átnézte és magyar nyelvű javításokkal látta el munkáját. Fontos forrásai 
voltak Tinódi énekei, s felhasznált külföldi munkákat, Sleidanust, Ulloat, 
De Serres-t, Joviust, Bizarrust, elsősorban a külföldi 

események bemutatásához. 


Munkáját kronológiai rendben kívánta elmondani, így nem csoda, hogy 
sokszor elakad, nem tudja megoldani az egy időben különböző térben 
lejátszódó események ábrázolását. Általában azonban áthidalja ezt, jó 
szerkesztő. Beszédeket nemigen használ, ezzel szemben kitűnően jellemez, 
nagyon jó megjelenítő, akinek előadása a szereplőket közel hozza az 
olvasóhoz. Nem tipizál, az egyénit adja elő. Stílusa kitűnő, szép humanista 
stílus, Tacitus hatását vehetjük észre rajta. Forgách igen művelt ember volt, 
széles látóköréhez, műveltségéhez egyfajta magas követelményrendszer 
párosult, ez vezette tollát az emberek megítélésénél, ezért mond el oly sok 
rosszat kortársairól. Ez az oka sötéten látásának, hiszen maga a kor 
önmagában nem indokolja elég korán kialakult pesszimizmusát. 


Humanista műveltsége ellenére nem idéz klasszikusokat, nincsenek ilyen 
utalásai, s meglepő módon nem érdekli a korábbi időszakok története. 
Magyarország 1541 vagy 1526 előtti állapota a boldog aranykor, - ennyi 
elég számára. Ez talán arra utal, mégsem igazi történetíró, hanem inkább 
kora eseményeinek kommentátora, mint arra - Caesar után - utal 
munkájának címe. 


Életpályáját tekintve a második humanista nemzedék tagja Istvánffy Miklós 
(1538-1615), hosszú élete, de még inkább munkájának több jellemző 
vonása folytán azonban, aminek nem utolsósorban az az oka, hogy a 17. 
század elején írt, a harmadik nemzedékhez is sorolhatnánk. 


Istvánffy gazdag nemesi családból származott. Apja művelt humanista volt, 
aki tehetséges fiának a legjobb nevelést igyekezett biztosítani. Ezért előbb 
Várday Pál esztergomi érsek, majd Oláh Miklós akkor egri püspök 
udvarába küldte. 1552-ben Oláh Miklós unokaöccsével Padovába utazott, 
az egyetemre. A két fiú nevelője Zsámboki volt. Ott tanult még Forgách 
Ferenc, így a század kimagasló történetírói együtt, szoros barátságban 
művelték magukat. Több más nemesi ifjú időzött ott akkoriban, 

köztük Báthory István. 1556-ban Istvánffy hazajött, Zrínyi Miklósnál 
katonáskodott. Ezután választja a hivatalnoki, bírói pályát. 1558-ban Oláh 
Miklós titkára lett, 1559-től kancelláriai hivatalnok. 1569-ben lett 
kancelláriai titkár, 1578-ban királyi tanácsos, 1581-ben alnádor, bírói 
jogkörben a nádor helyettese, 1582-ben megkapta a báróságot. 1585-ben 
soproni kapitány. 


Diplomáciai megbízást is kap. Tagja volt a Miksa főherceg kiszabadítására 
1588-89-ben Beuthenba küldött küldöttségnek. 1593-ban beállt katonának a 
győri táborba. Több csatában vett részt, a hadjárat fontosabb eseményeinél 
ott volt, így például Esztergom ostrománál (1594). 1596-ban ismét 
diplomata, II. Zsigmond lengyel királynál járt követségben. 1598-ban tagja 
a bizottságnak, amelyik Rudolf számára átvette Erdélyt Báthory 
Zsigmondtól. Báthory azonban visszatért, s Istvánffyt és társát, Szuhay 
István váci püspököt letartóztatta. Kiszabadulásuk után megkapta a 
főajtónállómesteri rangot. 


Istvánffy politikailag súlyos ügybe gabalyodott 1603-ban, amikor Illésházy 
perében meglehetősen kétes szerepet játszott. A királyi tanácsban 
kikényszerítették tőle az ítéletlevelet, mint mondja, mi azt tehetjük hozzá, 
hogy illő jutalomért jelentkezett később, amit azonban nem kapott meg, így 
szerépe eléggé csúnya. Istvánffy egész pályafutása során királypárti, 
Bocskait személyes okokból nem szerette, szerepét nyilván ez az 
elfogultság motiválta az anyagi érdekekén kívül. 1605-ben 

az országgyűlésen ő fogalmazta a tiltakozó feliratot Bocskai működése 


ellen. 1606-ban a király követeként jelen volt a zsitvatoroki béke 
megkötésénél. 1608-ban a magyar határra Istvánffy is elment a Pozsonyba 
utazó Mátyás főherceget fogadni, de ezután rövidesen agyvérzés érte. Még 
felgyógyult, de keze reszketett, alig tudott írni, ezért nem tudta befejezni 
Históriáját. Utolsó éveit Vinicén töltötte. 


Istvánffy 1598-ban Erdélyben kezdett a gondolattal foglalkozni, hogy 
megírja Magyarország 16. századi történetét. Szuhayval folytatott 
beszélgetései terelték ebbe az irányba. Talán megismerkedett Baranyai 
Decsi Jánossal, mindenesetre Baranyai Decasaiból a 10.-et használta 
munkájához. Nem tudni, mikor határozni el, hogy megkezdi a munkát, de 
amikor Pázmány Péter 1605-ben levélben javasolta neki, hogy írja meg a 
16. század történetét, már dolgozott rajta. Válaszában utalt arra, hogy 
néhány fejezetet már elkészített. Mindenesetre kérte Pázmányt, hogy ő és 
Szuhay nézzék át munkáját, ha majd elkészül, s döntsenek a kiadás felől. 


Pázmány, Baranyai Decsi, Szuhay és Istvánffy is úgy érezte, hogy új 
megközelítésre van szükség. A humanista hagyományok nem megfelelőek, 
nem a szép stílus a fontos, vagy a klasszikusok utánzása, hanem a tények 
feltárása, valóságnak megfelelő bemutatása. Istvánffyt elsősorban azok a 
korabeli munkák késztették a történetírásra, amelyek az ország keretein 
belül, olykor külföldön jelentek meg, s a magyar viszonyokat elnagyoltan, a 
valóságtól elrugaszkodva, politikai vagy vallási elfogultságoktól terhesen 
mutatták be. A korabeli történetírással Pázmány sem volt megelégedve, úgy 
vélte, hamis mesékkel traktálják olvasóikat mindazok, akik addig írtak a 16. 
századról. Istvánffy pedig felhányta Zsámbokinak, hogy Csak 

részleteket dolgozott fel a 16. század történetéből, nem pedig összefüggő, a 
kor tudományos szintjén álló munkát alkotott. 


Istvánffyt, mint írta, a hazaszeretet késztette a történetírásra. A kortörténet 
megüörökítésével az volt a szándéka, hogy tanulságokat szolgáltasson a 
magyarságnak, a külföld pedig megismerje az ország veszedelmes 
helyzetét. 


Főműve, a " Historiarum de rebus Ungaricis libri XXXIV." Magyarország 
történetét dolgozta fel 1490-től 1606-ig. Ezen kívül Van még egy írása a 
magyar királyi pecsétekről, megírta Forgách Ferenc életét, s fennmaradt 
értékes kéziratgyűjteménye is. Ebben jegyzeteit találjuk, adatgyűjtését 


munkájához, Forgách munkájához készített feljegyzéseit, kisebb kéziratokat 
a kor egyes eseményeiről, amelyeket felhasznált, a saját munkája első húsz 
könyvének (1526-ig) a másolatát, amelyet mással készíttetett, de maga 
javítgatott. Itt maradtak fenn ajánlásai Rudolfhoz, illetve II. 

Mátyáshoz, amelyek nyomtatásban nem jelentek meg. 


Istvánffy jelentős mértékben leszűkítette azt a történeti látómezőt, amelyre 
figyelmét kiterjesztette. Munkája lényegében hadtörténet, a katonai 
események mellett csak ritkán szól a diplomácia eseményeiről, egy-két 
országgyűlés még, amit megörökít. A társadalomról kialakított képe nagyon 
egyszerű: a fennálló rend tökéletes. A főurak világa érdekli, bár olykor a 
parasztokról is ír (többnyire részvéttel a kizsarolt, kirabolt parasztok iránt). 
Ott, ahol kimutathatóan Forgách Ferenc munkáját használta 

alapként, feltűnő, hogy mennyire a hadtörténetre szorítkozik, s elhagy 
társadalmi, gazdasági vonatkozásokat. Az országot nem írja le, mint azt a 
korábbi humanisták, Bonfini, Oláh és mások tették, ha meteorológiai vagy 
más természeti körülményekről ír, az szinte mindig a hadjárat kimenetele 
szempontjából fontos. Forrásai nagyjából ismertek. Bonfini, majd Brutus, 
Cuspinianus, Tubero, Brodarics, Zermegh, Jovius. 1552-től Forgách 
Ferencnek Forgách Simon által javított munkáját veszi alapul, 

amelyhez Tinódit, meg néhány külföldi munkát használt fel. Az 1592-98 
közötti évekre Baranyai Decsi történelméből merített. A tizenöt éves háború 
eseményeihez tervszerűen gyűjtötte a kortársak leírásait, sőt igyekezett 
ugyanarra az eseményre több oldalról dokumentumokat beszerezni. 
Forrásfelhasználása tipikusan humanista, ő már nem kivonatol, hanem 
mérlegeli a mondottakat, s a saját szavaival formálja meg 

álláspontját, mondanivalóját. Sokszor utal forrásaira, ha másképpen nem, 
közvetett formában. 


Feltűnő ugyanakkor, hogy levéltári forrásokat nem használt. A korábbi 
időszakokra, főleg az 1552 előttiekre, vagy a magyar történelem korábbi 
századaira nézve ugyan az okleveleket tartotta alapvető forrásoknak, s 
inkább azoknak hitt, mint a szóbeszédnek, de az ún. kortörténeti szakaszra 
vonatkozóan már egyáltalában nem. Még a saját feljegyzéseit, jelentéseit 
sem használta, szívesebben vette át ugyanazt más történetíróktól, ha a 
valóságnak megfelelt a leírás. Pedig mint alnádornak, minden lehetősége 
meg lett volna arra, hogy hozzáféljen a dokumentumokhoz. 


Istvánffy erősen leszűkíti a magyar történelem horizontját azzal, hogy 
ellentétben a korábbi történetírókkal, még Forgách-csal szemben is a 
magyar történelmet önmagában mutatja, a nemzetközi összefüggésekre alig 
van tekintettel. 


Amit leír, azt viszont gondosan ellenőrizi. Forrásait egybeveti egymással, s 
ennek alapján dönt a hiteles variációról. A gyakorlati munkában sokszor 
használ okleveleket, tehát elsődleges forrásokat, hiszen azok bizonyító 
erejét bírói gyakorlatából ismerte. Az elsődleges forrásokig való lehatolás 
elvét olykor hangoztatja, bár általában nem gyakorolja. Ha ellentmondó 
adatokra bukkan, s nem tud vagy akar állást foglalni, mindkét változatot 
közli, s az olvasóra bízza a döntést. Ahol azonban van élő tanú, ott mindig 
azokra hallgat. 


Nem tagadható, hogy tollát olykor politikai vagy felekezeti elfogultság 
vezeti. Illésházy perénél, Bocskai megítélésében ez teljesen egyértelmű, s 
hasonló lehet a helyzet az ún. Balassa-Dobó féle összeesküvésnél, ahol 
semmi sem akadályozta volna meg abban, hogy maga ítélje meg, hamis 
levelek alapján folyt-e az eljárás, vagy sem. Nem kétséges, hogy itt a döntő 
az udvar politikája melletti elfogultság volt. A másik torzító tényező a 
katolikus hit iránti hűsége. E téren intoleráns, nem utolsósorban ez állítja 
szembe Bocskaival. Kényesebb helyzetekben, amikor a vallásnak szerepe 
volt, tollát vitán felül elfogultság vezeti. 


A hadtörténet mellett szívesen foglalkozott az egyes személyekkel, a 
korszak nagy személyiségeivel, fontos embereivel. Akiről ír, annak 
rendszerint elmondja származását, bemutatja családját, életét, s többnyire 
jellemzi. 


Megítélése szerint Magyarország legnagyobb tragédiája a török. Mióta az 
ország keresztény lett, mindig védte az európai kultúrát. Magyarország, 
mint a kereszténység védőpajzsának gondolata nem nála jelentkezik 
elsőként, de rendkívüli erővel hirdeti. Munkájának nagy szerepe volt e 
gondolat elterjedésében a későbbi nemzedékek körében. 


A bukást magunknak köszönhetjük. Az ország jelen helyzete nagyon nehéz, 
de Istvánffy, helyenkénti pesszimista hangok ellenére sem látja 
reménytelennek. Történetszemlélete részben teokratikus jellegű, bár a 


gyakorlati munka során sokkal nagyobb teret enged az egyéni 
elhatározásoknak, emberi döntéseknek, mint Forgách vagy akár Zsámboki. 
A fortuna többnyire csak költői képek formájában jelentkezik nála, a 
végzet, vagy a véletlen kap bizonyos szerepet, de alapjában az emberi 
tettekre helyezi a hangsúlyt. 


Jellemzéseit magasabb szempontok vezetik, az erkölcs, hazafiság, 
királyhűség, hűség a katolikus valláshoz, jellemszilárdság, a kereszténység 
javára törekvés a mérce, amelynek alapján megítéli a korszak szereplőit. 
Jellemzéseiben körültekintő, mérsékelt, kiegyensúlyozottságra törekvő, bár 
nem mindig képes megtartani a maga elé állított mércét. 


A nagypolitika kérdéseiben természetesen érvényre jutnak alapvető 
politikai nézetei, amelyek állásfoglalásait meghatározták. Istvánffy az 
abszolút királyi hatalom híve, aki ebből a szempontból mutatja be kora 
eseményeit. Így magától értetődik Bocskai-ellenszenve, de ugyanígy 
Orániai Vilmos és a németalföldi rendek elítélése, amiért ellenálltak a 
királyi hatalomnak. Hasonlóképpen elfogult a katolikus vallás és az egyház 
javára. 


Kitűnő történeti érzéke volt, erre vall az, hogy belső késztetésre vállalta 
feladatát. Munkája tele van a magyar múltra való utalásokkal, s ezek az 
utalások azt jelzik, hogy noha nem foglalkozott az 1490 előtti magyar 
történelemmel, igen jól ismerte azt. Városokról, falvakról sokszor elmondja 
alapításuk, történetük fontos eseményeit, olykor még a római 
maradványokra is utal. 


Érett humanista egyéniség. Jól beszélt nyelveket (kortársai szerint szinte 
minden európai nyelven beszélt, törökül is), szerette a művészeteket, a 
természetet. Munkájának alaphangja ugyan komoly, helyenként mégis átüt 
rajta a humor. 


Világos, logikus felépítéssel dolgozik, kitűnő szerkesztő. Kronológiai 
rendben halad ugyan, amit csak ritkán tör meg, olykor, amikor nincs más 
lehetősége, de az időrendet szinte mindig összehangolja a tárgyi 
összefüggésekkel. Ezért sem véletlen, hogy olyan jelentős hatást gyakorolt 
az utókorra. Több mint 200 éven át volt meghatározó olvasmánya a művelt 
közönségnek, és alapforrása a történetíróknak. 


A 16. század közepétől kezdenek megjelenni a magyar nyelvű munkák, 
elsőként a reformáció jegyében, majd idővel a katolikus oldalon is. 
Egyidejűleg megjelenik a világkrónika, megint átmenetileg, szinte egyedi 
darabként. Bencédi Székely István az, aki a Drági-féle compendiumhoz 
hasonlóan világkrónikát ír. Ezzel egyszerre támasztja fel a világtörténeti 
krónika műfaját és azzal, hogy ezt magyarul teszi, tulajdonképpen a magyar 
nyelvű történetírás egyik megteremtője. 


Krónikájának voltak előzményei. Batizi András világkrónikája azonban 
történetfílozófia, egyfajta protestáns világkép, szinte minden történeti anyag 
nélkül. 


Farkas András pedig, aki versben írta meg Krakkóban 1536-ban megjelent 
munkáját a magyar és a zsidó népről, egyrészt csak é két nép történetére 
koncentrál, másrészt latinul írt. Bencédi írt először magyarul a történetírók 
közül, s elsőként ő szemléli a magyar és az egyetemes történetet protestáns 
szemszögből Magyarországon. 


Udvarhely megyében, Bencéden született. Ferences szerzetes, aki 1529-ben 
a krakkói egyetem tanult, majd hazatérve evangélikus lett. 1538-ban 
Szikszón, Liszkán tanító, 1550-től Kassán, majd áttérve a református hitre, 
Göncön lelkész, Világkrónikáját 1559-ben nyomtatták Krakkóban. 1563- 
ban még Károli Gáspárral együtt lelkészkedett Göncön. 


Nála is, mint minden világkrónikánál Ádám és Éva megteremtésétől veszi 
kezdetét a történelem, amely 1558 nov. 15-ig jut el. De mint a középkori 
világkrónikák, Bencédié sem fejeződik be a jelennel, hanem tartalmaz egy, 
az emberiség történetét befejező szakaszt is, mely az utolsó ítélethez vezető 
úttal foglalkozik, Megtartotta a "négy birodalom" elképzelését, ezek az ő 
előadásában az asszír, a perzsa, a görög (Nagy Sándor-féle) és a római. Ez 
utóbbi 800-ban Nagy Károly császárrá koronázásával kettévált s lett belőle 
a nyugati és a keleti, melyet utóbb a törökök foglaltak el. E két fél csap 
majd össze, s ekkor jön el az utolsó ítélet. Magyarország helyzetét ezek a 
körülmények határozzák meg, ezért sem lehet már jobb a sorsa, mint volt 
korábban. 


Bencédi Világkrónikája egyszerű évkönyv, az eseményeket időrendben, 
évekhez kötve, összefüggéstelenül adja elő. Magyarország történetét a 


királyok hadjáratai szerint taglalja, ezeken kívül, csak a vallás kérdései 
érdeklik. Felekezeti elfogultsága megmutatkozik már a korai eseményeken, 
a kereszténység felvételénél, vágy akár a huszita mozgalmak leírásánál. A 
pápákról rendszerint rosszat mond, a katolikus egyházat és papságot erősen 
bírálja. 


Politikailag kevésbé elfogult. Magyarország bukásának okait keresi, s 
azokat II. Ulászló gyengeségében, a Habsburg-Jagelló örökösödési 
szerződésben, a két pártra szakadásban találja meg. A szegény nép oldalán 
áll, de ez nem vezet szélsőségekhez (például 1514 megítélésében). Miként 
Forgách Ferenc, a szegény népet kirabló katonák Isten általi 
megbüntetésének fogja fel a katonai vereséget. 


Munkája kompiláció. Forrásai között van Werner Rolewinck 
világkrónikája, Schedel munkája, mindkettő a 15. században keletkezett. 
Használt korabeli humanista felfogásban készült munkákat, így Funck 
Chronológiáját, Carion három kötetes művét, Münster földleírását. A 
magyar részhez Thuróczy és Bonfini, valamint biztosan egy rövid krónika 
állt rendelkezésére, amelyet nem ismerünk. Ehhez fűzi Thuróczy és Bonfini 
adatait. 


A történelmét még középkoriasan szemléli. Az isteni akarat érvényesül, az 
emberek gonoszságuk szerint cselekszenek, amiért eléri őket Isten 
büntetése. Munkáját eredetileg nem szánta kiadásra, de engedett barátai 
rábeszélésének. Fontos feladata a történetírásnak a tényközlés, valamint az 
okok feltárása, - így fogalmazhatnánk meg alapállását. Kritikát alkalmaz, de 
meglehetősen durva elemekből építkezik. 


Munkáját, ha már kiadta, a nép olvasni tudó része számára okulásnak 
szánta. Igen népszerű volt, amire utal, hogy bér csupán egy kiadásban jelent 
meg, számos példány maradt az utókorra. A protestáns városi polgárok és 
nemesek körében már volt akkora olvasótábor, amire támaszkodva nagyobb 
példányszámban volt kiadható egy ilyen magyarnyelvű munka. 


Hasonló feladatnak tett eleget, bár jóval hatékonyabban Heltai Gáspár 
(1510 1515 között - 1574), aki erdélyi szász létére a magyar történelem 
népszerűsítésére vállalkozott. A wittenbergi egyetemre járt, személyesen 
ismerte Luthert, és Melanchont. 1544-ben kolozsvári evangélikus lelkész, 


aki hittérítő munkájához tanult meg magyarul. 1551 táján betársul Hofgreff 
nyomdájába, hogy a nép nyelvén nyomassanak könyveket. Dávid Ferenccel 
lép kapcsolatra, 1559-ben lesz református, 1568-ban pedig unitárius. 1559 
óta a nyomda kizárólagos tulajdonosa. A világi munkák megjelentetése 
azért is fontos lesz a nyomda számára, mert 1571-től a fejedelemmé 
választott katolikus Báthory István megnehezíti a protestáns, különösen az 
unitárius vallási iratok kiadását. 


Heltai népszerű kiadványt kívánt készíteni, nem volt, s nem tartotta magát 
történetírónak. Bonfini alapján dolgozott, magyar történetét Bonfini 
munkájának tömörítésével készítette el. Még 1564-ben kiadta kis könyvét 
Mátyásról, s annak sikere nyomán szánta rá magát az egész magyar történet 
összeállítására. 1575-ben jelent meg, már halála után. 


A munka a mohácsi csatavesztéssel zárul. Alapja Bonfini munkája, 1496 
után pedig Zsámboki folytatásait használta fel. Mindkét forrását önállóan 
dolgozta át, tömörítette, olykor átszerkesztette. Helyenként felhasználhatott 
más munkákat, a szájhagyományra mindenképpen támaszkodott. Sok önálló 
részlet van a könyvben, Erdély leírása, saját tapasztalataival, kora 
állapotainak bemutatása, vagy a Hunyadi család származása, amelyet 
Bonfini kritikájával kötött össze, s a különféle erdélyi Mátyás történetek. 


A " Magyaroknak dolgairól" elsősorban a fő hadi és politikai eseményeket 
mutatja be. Átalakítja Bonfinit a saját, protestáns felfogása alapján. Így 
Szent Istvánnál például elhagyja a csodákat, vagy elmarasztalja az 
egyháznak tett birtokadományokat. Általában jellemzi a pápaság- 
ellenesség. Az egyházi alapításokat is elítéli. Fellép a pápaság jelentős 
befolyása ellen (vagy az ellen, amit ő annak tulajdonít). 


Feltűnő, hogy szász létére mennyire szívén viseli a magyarság érdekeit. A 
példaképe Mátyás, de nem elfogult irányában. Ellenkezőleg, sokszor 
bírálja, különösen a török elleni háború elhanyagolásáért, nyugati 
hadjárataiért. Inkább a belső kormányzati reformokért lelkesedik, Mátyás 
városvédő, parasztvédő politikájáért. Polgári, városi szempontokat 
érvényesít, különösen a 15. század végétől kezdve. Az első olyan történetíró 
Magyarországon (amennyiben történetírónak lehet nevezni), aki a polgárság 
érdekeit képviseli munkájában. Ennyiben kapcsolódik a 

szász történetírókhoz, akik azonban ezt a szempontot csak a szász városokra 


érvényesítették, míg Heltai az egész ország városi népessége nevében 
beszél. Felfogása szerint csak egy úr van, a király, mindenki más, a nemes 
is az ő jobbágya. A nemes katonai érdemekért kapott földet, ő pedig a 
jobbágyoknak osztotta ki szolgálatokért. A jobbágy adózik a nemesnek és a 
királynak, a nemesnek védenie, gondoznia kell a jobbágyot. Ha ezt 

nem teszi, megsérti a jogrendet. 


Szász ember, aki felnőtt korban tanult meg magyarul, de ez nem érződik 
nyelvén. Szász származása csak ott bukkan elő, ahol máshonnan 
származó szövegátvételeknél a németeket, szászokat becsmérlő részeket 
kihagyja munkájából. 


Mint akkoriban a legtöbb protestáns történetíró, még él a középkori 
világkrónikák jóslataival, s az utolsó ítéletig viszi a munkát. Magyarország 
sorsa megpecsételődött, amikor a török elfoglalta, ami maradt, árnyék 
királyság. (Tekintve, hogy munkája megjelenése előtt meghalt, valószínű, 
hogy nem itt fejezte volna azt be.) 


A magyar történelem iránti érdeklődés nemcsak Magyarországon nőtt, 
hanem Európában is. A török támadások Bécs ellen, az erősödő török 
veszély egyszerre Magyarország felé fordította az európai közvéleményt, 
így nem csoda, hogy most már sorra jelennek meg az olyan történeti 
munkák, amelyek egyetemes történeti mondanivalójuk során kitérnek a 
magyar múltra is. Mindenkivel itt nem tudunk foglalkozni. Meg kell 
említeni azonban két olyan történetírót, akiknek működése befolyásolta 
történetírásunk hazai fejlődését. 


Az első személyiség Johannes Michael Brutus (1515?-1592), aki Forgách 
Ferenccel 1563-64 táján Velencében baráti viszonyba került, s akit éppen 
Forgách ajánlott Báthory István figyelmébe. Báthory volt az, aki jól látta, 
hogy az önálló erdélyi politikához, az erdélyi tudat kiformálódásához 
szükséges a történetírás segítsége. Szerette volna megíratni Magyarország 
történetét, ismét a kezdetektől, tehát Bonfini helyett. Hozzájárult a 
történetírás iránti elégedetlenségéhez, hogy Zsámboki a Bonfini-kiadásban, 
azt kiegészítve, nem fogadta el Szapolyai trónra jutásának jogszerűségét. 
Ez az erdélyi politikát sértette, ezért Báthory szerette volna, ha egy 
színvonalas külföldi történetíró lépett volna fel Zsámbokival szemben. 
Brutus ekkor már jó hírű történetíró volt, kiadásai és kommentárjai, egész 


filológiai munkássága (Horatiust, Cicerót és Caesart adta ki) Európa szerte 
nevet szerzett neki. Báthory ezért megfelelő megoldásnak találta Forgách 
javaslatát, s Brutust meghívta Erdélybe. 1574-ben Brutus megérkezett, majd 
1576-ban Báthoryval ment Krakkóba. Báthory halála után (1586) Rudolf 
szolgálatába lépett át, Pozsonyban telepedett le, s mint magyar 

királyi történetíró működött haláláig. 


Brutus nem írta meg a teljes magyar történetet, csupán egy kortörténeti 
összefoglalást készített az 1490-1552 közötti időszak történetéről. A 

Rerum Ungaricarum libri XX-ból azonban a 15-20. kötetek elvesztek. 
Levéltári anyagot is felhasznált, de elsősorban kortársai munkáira 
támaszkodott. Gyulafehérvári Tamás deák elveszett írásait, Jovius és 
Centorio könyveit, Forgách Ferenc munkáját dolgozta fel. Báthory István, 
Forgách Simon, Berzeviczy Márton, Kovalkóczy Farkas, Gyulai 

Pál lehettek azok, akik elmondták neki mindazt, amit tudtak, akiknek 
tájékoztatására építkezhetett. S Brutus is felhasználta a kor történeti énekeit. 


Munkájának több kéziratos példánya forgott közkézen, dolgozott belőle 
Istvánffy, Bethlen Farkas, a 18. században Pray, de nyomtatásban nem látott 
napvilágot. Ezért sem lehetett a hatása olyan nagy, mint Bonfinié, aki persze 
egy teljes összefoglalást nyújtott. Írt viszont még egy munkát, Báthory 
kérésére, De historiae laudibus címen. Ez egyfajta történeti módszertan, a 
magyar történetírásban tulajdonképpen az első. 


Hiteles és pártatlan történelmet akart írni. Szembeállítja az évkönyvszerű 
feljegyzéseket a valódi, oknyomozó történetírással, ahol a szerző a dolgok 
mélyére hatol. A történetírónak véleményt kell mondania a dolgokról, 
mégpedig szereplők szájába adva a szót. Vagyis helyeselte a költött 
beszédeket a történeti munkákban. A történeti munkának jelentős témáról 
kell szólnia, a kiemelkedő személyiségek életrajzait kell megírni. 


Brutus ezeket az elveket igyekezett magyar történetében érvényre juttatni. 
De rendelésre dolgozott, bizonyos feladatokat kellett megoldania. Ezért 
nem meglepő, hogy amikor megtudta 1591 decemberében, Báthory 
Zsigmond ki akarja adatni munkáját, rögvest Erdélybe utazott, hogy 
megakadályozza ezt. Ez persze csak azt jelenti, árthatott volna neki a 
munka kiadása, még nem feltétlenül következik belőle, hogy túlságosan 


egyoldalúan kezelte volna a múltat. Csupán arra utal, hogy objektivitása 
káros lehetett volna számára a Habsburg udvarban. 


Magyarország politikai viszonyaitól független egy másik külföldi 
történetíró, Jacgues de Bongars (1546-1612) tevékenysége, aki Navarrai 
Henrik (a későbbi IV. Henrik) szolgálatában került Konstantinápolyba 
menet Magyarországra. Bongars fontosnak tartotta az utolsó évtizedek 
alapján a magyar történetet, ezért állított össze egy forráskiadványt 
Collectio Hungaricarum rerum scriptorum címen, mely Frankfurtban jelent 
meg 1600-ban. Ebben 23 magyar és külföldi forrásmunkát adott ki. A 
magyar történeti munkák közül Thuróczyt, Küküllei Nagy Lajos életrajzát, 
Rogerius mestert, Ransanot, Szent István és Szent Imre legendáit, stb. 
Bongars a kiadás mellett kritikát is mond a közölt forrásokról, így ő az első 
külföldi történetíró, aki rendszeres kritikában részesítette a magyar 
történetírás addigi működését. Feladatának olyan alaposan tett eleget, hogy 
kerek 150 évvel később Schwandtner Scriptoresének majd éppen Bongars 
kiadványa lesz az alapja. 


2.6 A humanista történetírás felbomlása 


A századforduló hirtelen újra felkelti a történetírás iránti érdeklődést. A 15 
éves háború eseményei ismét arra ösztönöztek, hogy a kortársak 
megörökítsék az átélt idők viszontagságait. Már önmagában ez meggyőző 
magyarázatnak tűnhetne a történetírás megélénkülésére. De nem csupán, 
nem elsősorban erről van szó. Az elmúlt évtizedek folyamán a magyar 
társadalom méhében csendes változások kezdődtek, s ezek kezdték 
érvényre juttatni hatásaikat. 


Az erdélyi állam önállósága lassan megszilárdult, s megjelent a társadalmi 
tudatban, természetesen a történetírásban is. Az új generáció 
gondolkodásában már szerephez jutott mindez. Az előző évtizedekben 
Magyarország még egységes történeti fogalom maradt a történetírók 
számára, most viszont megjelent az önálló Erdély, a független erdélyi 
fejedelemség képe. Felgyorsította ezt az erdélyi fejedelmek politikája. Már 
Báthory arra törekedett, hogy a gyulafehérvári udvar köré gyűlt 
történetírók érvényesítsék ezt a szempontot. Kezdetben még csak arról volt 
szó, jogszerű volt-e Szapolyai megkoronázása, de ettől csak néhány lépésre 


volt Erdély önállóságának hangoztatása, s egyúttal az egész Magyarország 
érdekeinek elejtése. Az erdélyiség kidomborítása ezután a következő 
évtizedekben elkerülhetetlenül érintette a török megítélését, hiszen Erdély a 
török vazallusa, árnyaltabban fogalmazva szövetségese volt. A török 
megértése, a török uralom elfogadása az erdélyi történetírók 

körében fokozatosan érvényesült. Elkerülhetetlen volt tehát erdélyiség és 
királypártiság ellentéteinek kiéleződése a történetíráson belül. A magyar 
történetíróknak állást kellett foglalniuk valamelyik fél mellett. 


Sokkal mélyebb válaszfalat vontak történetírók és történetírók közé a 
fokozatosan megerősödő protestáns egyházak. A 16. század közepén, 
második felében a vallási szempont még alig jelentkezett a magyar 
történetírásban. A 16. század végétől azonban fokozatosan motiválta a 
történetírók állásfoglalásait, nézőpontját. A protestáns felekezetekhez 
tartozó történetírók egyre erőteljesebben hallatták hangjukat. Ezzel 

egy időben, éppen a századfordulótól ugyancsak felerősödik az 
ellenreformáció. Pázmánynak abban a kritikájában, amelyet Istvánffyhoz írt 
léveiében adott a 16. századi magyar történetírásról, kétségkívül benne van 
a megújuló katolikus egyház felekezeti szempontjait érvényesíteni kívánó 
törekvés is, noha nagyon finoman, alig érzékelhetően. A katolikus- 
protestáns, majd a protestáns egyházak között kiéleződő ellentétek 
elkerülhetetlenül rányomják bélyegüket a történetírásra. 


A protestantizmus terjedése más tekintetben is érzékelhető változást 
jelentett. Amint szélesedett híveik száma, fokozatosan nőtt a német 
egyetemeken tanulók köre. A 16. század első felében még elsősorban az 
észak-itáliai, tehát katolikus egyetemek játszottak szerepet a magyar 
értelmiség képzésében. Padova és részben Krakkó helyét a 16. század 
közepétől lassan átvették a protestáns német egyetemek, Wittenberg, 
Halle, Jena. Hatásuk megmutatkozik nemcsak a történetírók képzésében, 
hanem történetfelfogásában is. A humanista történetírói eszménykép 
helyére egy kevésbé filozófikus, de annál harciasabb, pragmatikus 
történetfelfogás lépett, amely sokat lendített ugyan a magyar történetírás 
technikai fejlődésén, de egyúttal elsekélyesítette a történetfelfogást. 


A protestantizmus megjelenésével felerősödött a történetírásban a 
középkori keresztény történetfelfogás néhány vonása. A kálvini 


predesztináció tana a szent ágostoni történetfelfogással sok tekintetben 
megegyezett, Isten mindent meghatározó szerepében, a történelem 
menetének teológikus felfogásában mindenképpen. Ez pedig véget vet a 
korábbi humanista történetfelfogásnak (már amennyire 

arról Magyarországon beszélni lehetett), s újraéleszti ahagyományos 
középkori nézeteket a történelem menetéről. 


Ezzel párhuzamosan megváltozik a történetírók társadalmi állása is. 
Korábban főpapok, főurak voltak többségben, s csak elvétve jelent meg 
egy-egy alacsonyabb társadalmi rétegből származó író. A 17. század 
folyamán azonban többségbe kerülnek a hivatalnokok. Ez még nem jelenti a 
főúri réteg szerepének megszűnését, de jelentőségek erős csökkenését a 
magyar történetírásban mindenképpen. 


Erdély szerepe a 17. század magyar történetírásában meghatározó. A 
legtöbb történetíró erdélyi, s az erdélyiség, s vele egyfajta provincializmus 
jut érvényre. A nyugathoz való kötődés lazult, ezzel szemben a román 
fejedelemségek története kapott nagyobb hangsúlyt. Ez részben természetes, 
hiszen Erdély és a két román fejedelemség története sok szállal fonódott 
egybe, annyiban azonban új jelenség, amennyiben ez az összetartozás 
tudatosul az erdélyi történetírók egy részénél. 


Mindez sok tekintetben megfigyelhető már az 1600-as évek elején író 
Istvánffynál, aki azonban a királypárt utolsó nagy formátumú történetírója, 
s még egész Magyarországot tártja szem előtt, ha Bocskai személyével 
szemben elfogult is. Amellett felekezeti előítéletei nincsenek, általában 
kerüli az ilyesféle állásfoglalást. Egyértelműen erdélyi álláspontot vall 
viszont a magáénak Baranyai Decsi János (15607-1601), aki a Dunántúl 
szülötte, de a debreceni, majd a kolozsvári kollégiumban tanult, 1587-89 
között Wittenbergben járt egyetemre, majd Strassburgba ment. 1592-ben 
tért haza, miután járt Franciaországban és Itáliában. Kolozsvárott telepedett 
le. 1595-től haláláig a marosvásárhelyi iskola igazgatója. 


A jog és a filológia mellett filozófiai tanulmányokat végzett. Jól rajzolt, 
művelt ember volt. Verseket írt, emellett foglalkoztatta a magyar 
jogrendszer reformja, de elképzelései minden hatás nélkül maradták. A 
történetírás iránt kezdettől érdeklődött. A magyar jogrendszer reformjáról 
írva már érintette a történetírást, bírálatot gyakorolva kora történetírói felett. 


Ebben a bírálatban Decsi kifejtette, hogy Thuróczy egész anyagát a Képes 
Krónikából vette át. Ez az első tudatos forráselemzése egy magyar történeti 
munkának. Ihuróczy azonban annyira pallérozatlan nyelven írt, 

mintha elkendőzni kívánná a magyar múltat, nem pedig az olvasóval 
megismertetni. Bonfini és Ransanus Thuróczyt követték, de rengeteg mesét 
dolgoztak be munkájukba, Zsámboki viszont, aki használt külföldi 
szakmunkákat, mint Decsi mondja, a királypárt érdekében elrontotta e 
munkák anyagát, vagyis meghamisította. Úgy látta, a feladat az, 

hogy mindazt összegyűjtsék, amit a magyar történelemről írtak, még a 
töredékeket is, s az egész magyar történetet egy kompendiumban 
publikálják. Ezt nem szabad idegenre bízni, e feladat magyar szerzőre vár. 


Decsi úgy látta, hogy kora előkelői, művelt emberei nem olvasnak 
történelmi munkákat, ami nagy hiba, hiszen abból nagyon sokat lehet 
tanulni. Egy kompendium összeállításának gondolatát nyilván német földről 
hozta magával, ott és Franciaországban már sok hasonló megjelent. Tervét 
azonban nem tudta megvalósítani. 1600-ban Bongars jelentetett meg egy 
olyanféle gyűjteményt, amilyet Decsi tervezett. 


Nem váltotta valóra másik elképzelését sem, egy teljes magyar történet 
megírását. Decsi decasokban dolgozott, s egy, a korábbi irodalomtól sok 
mindenben eltérő magyar történelmet akart megírni, erre azonban 
valószínűleg nem került sor. Igaz, egyes adatok szerint megírta volna 
munkáját, de annak kézirata, a X. decas és a XI. decas első két könyvének 
kivételével elveszett. Ezeket Decsi önálló könyvként, talán az egész munka 
jellegének érzékeltetésére megküldte a fejedelemnek, 

Báthory Zsigmondnak. Ez a részlet maradt fenn a munkából. A többi vagy 
nem készült el (ez a valószínűbb), vagy pedig megsemmisült. 


A megmaradt részlet az 1592-1598. évek erdélyi történetét mondja el. Decsi 
elsősorban a hadiesemények iránt érdeklődik, mellettük helyet ad még a 
diplomáciának és a törvénykezésnek. Időrendben mondja el ezeknek az 
éveknek az eseményeit, Báthory Zsigmond személyét igyekszik minden 
téren kidomborítani, olykor egyes események elhallgatása árán. Báthory- 
pártisága az egyik jellemző vonása munkájának. A másik, hogy ezzel 
ellentétben a vallási problémákat nem exponálja. Ennek valószínűleg az 
volt az oka, hogy Decsi buzgó protestáns volt, Báthory Zsigmond 


pedig katolikus. Humanista képzése is szerepet játszhatott azonban benne, 
sőt egyfajta objektivitásra törekvése, például akkor, amikor elítélte a 
protestáns német rendeket, amiért a regensburgi birodalmi gyűlésen nem 
szavazták meg a magyar segélyt, mert attól féltek, hogy a török legyőzése 
után a császár a protestánsok ellen fordulna. 


A vezérfonal, ami végigvonul a munkán, hogy most talán sikerül a törököt 
végleg kiverni egész Magyarországról. Ez a meghatározó elem Decsi 
történetírásában, mindent, a vallási kérdéseket is ennek rendeli alá. Báthory 
Zsigmond politikai vonalán haladt, azt kívánta szolgálni munkájával. 


A történelemben Isten akaratának érvényesülését látja, az isteni akarat az 
emberek révén érvényesül a földön. A történetíró átadja Isten csodálatos 
dolgait és igazságos ítéleteit az utókornak. Ezzel Decsi meglehetősen 
messzire ment a teokratikus történetfelfogás terén. Azért persze olyan 
történelmet ír, amelyben emberek cselekszenek, akiknek van akaratuk. 
Ezért cselekvő alakjainak gondolatait, elképzeléseit meg akarja ismerni. 


A történetíró feladata a megtörtént dolgok hiteles lefolyásának megírása, az 
igazság átadása az utókornak, bár ez rossz szokás. Nehéz és hosszadalmas a 
hiteles dolgok megismerése, s rendkívül nehéz feladat az egyes pártokat 
nem megsértve megírni az igazságot. A történetíró legnehezebb feladata 
mindennek eleget tenni. Az utókor szemében a dicsőség megszerzése az, 
ami mozgatja a történelemformáló személyiségek tetteit, az a remény, hogy 
haláluk után is élnek az utókor szemében. 


Decsi - mint láttuk - kiemelte korábban is a történelem fontosságát. Ezért 
fordította le magyarra Sallustius munkáját. Ennek szép magyar nyelvét 
ismerve csak fájlalni lehet, hogy ő maga munkáját latinul írta. 


Ő az első olyan történetíró, aki tanításból élt, ha tetszik, az első hivatásos 
tudós. Hogyan tudott volna eleget tenni a maga elé tűzött feladatnak, a 
legigazabb történelmet írni, s egyúttal a fejedelem hivatalos 
történetírójaként működni (mert ez volt a célja), - alighanem önmagában 
sem tisztázta ezt. Mindenesetre elveit fel kellett olykor áldoznia a gyakorlat 
oltárán, s ha ezt csupán a legkevésbé torzító módon, úgy tudta megoldani, 
hogy olykor-olykor "elfelejtett" bizonyos eseményeket, akkor 

bravúrosan oldotta meg feladatát. 


Decsi forrása elsősorban kortársainak az emlékezete volt. Olykor elárulja, 
kik voltak azok, akiknek az elmondására támaszkodik, olykor más forrásból 
tudjuk. Így például Rudolf erdélyi megbízottaival több alkalommal beszélt. 
Levéltári kutatásokat is végzett, néha felhasznált országgyűlési aktákat, 
leveleket, iratokat. 


Munkája stilárisan sem befejezett, az utolsó simítások hiányoznak. 


Hasonlóképpen Magyarországról származott Erdélybe Szamösközy István. 
Fiatalságáról nagyon kevés megbízhatót tudunk. 1587-90 között Sombory 
László ítélőmester fiának nevelője Heidelbergben, 1590-1593 között 
Sombory Sándorral Padovában járt. Korábban kezdhetett történeti-régészeti 
kutatásokba, mert Padovában 1593-ban kiadta az első magyar klasszika- 
archeológiai munkát, erdélyi ókori feliratokról. Ezeket Erdélyben kellett 
lemásolnia, még azelőtt, hogy elutazott volna az egyetemre. 


Szamösközy protestáns volt, valószínűleg kálvinista. Padova azonban, bár 
katolikus egyetem volt, toleranciájáról és sok különféle felekezetű 
hallgatójáról volt híres, így nem volt feltűnő, hogy volt kálvinista 
hallgatója. 


1593-ban Szamösközy visszatért Erdélybe. A gyulafehérvári káptalan 
levéltárosa lett, majd Bocskai udvari történetírója. 1599-ben már dolgozott 
Erdély kortörténetét tárgyaló munkáján, adatgyűjteménye, mely az utókorra 
maradt, 1608-as adatokat tartalmaz, tehát ebben az évben még dolgozhatott. 
Nem tudni, mikor halt meg. 


Az sem biztos, hogy befejezte volna munkáját. Bocskai 2000 forintot 
hagyott végrendeletében a kinyomtatására. Tekintve, hogy nem jelent meg, 
akkor nyilván még nem lehetett készen. Kéziratban maradt fenn, bár már a 
kortársak közül többen használták. 


Szamösközy az ókori erdélyi feliratokat tartalmazó könyvön kívül Rerum 
Hungaricarum Libri címen írt egy munkát, amelyből az 1566-1586 évek 
főleg erdélyi történetét tárgyaló első négy könyv maradt meg. Rerum 
Transsylvanarum Pentades című másik munkájából is csak részek maradtak 
meg, az V. Pentas 1-5. könyve és a VI. Pentas 1. könyve, az 1598-99. évek 


erdélyi történetéről. Ezeket a munkáit Bethlen Gábor átjavította, Bethlen 
Farkas, a történetíró pedig széljegyzetekkel látta el. 


Hebdemades címen írt egy másik könyvet, ennek kéziratából a VI. és VII. 
Hebdemades, valamint a VIII. Hebdemades 1-4. könyve maradt meg. Ezt, 
az 1603. év eseményeit tárgyaló munkát, mely szintén Szamösközy 
kézírásában maradt meg, ugyancsak használta Bethlen János és Bethlen 
Farkas. 


Szamösközy a magyarok eredetéről is írt, ennek csupán töredékei maradtak 
meg. A munkát felhasználta Toppellin szász történetíró. Gyűjtött ugyan 
anyagot a régi magyar történetre, de csak saját kora főleg erdélyi 
eseményeit írta meg. 


Érdeklődésének középpontjában a hadi- és politikai események állnak, meg 
a diplomácia, de Szamosközy mindent feljegyez, ami egyáltalán érdekelheti 
a művelt embereket. Olykor érzi, hogy amit megörökít, nem a történelem 
tárgya, ilyenkor kisebb kitérő következik. Alkalmanként kerek jellemzést ad 
népekről, erkölcseikről, szokásaikról, társadalmi szervezeteikről. Ezeket 
rendszerint az események elbeszélésébe szövi be, ami arra utal, hogy 
felismerte történelemformáló hatásukat. 


Az okokat igyekszik feltárni, oknyomozó történetíró. Mi vagy kik vitték 
Erdélyt romlásba? - ez a kérdés izgatja. A fejedelmei, elsősorban Báthory 
Zsigmond, vagyis emberek, a tanácsosok, stb. De a tanácskozásokat Isten 
kormányozza, hiszen nem a szerencse, hanem Isten az emberi dolgok 
alakítója, s ha Isten megzavarja a fejedelmi tanácsosokat, akkor zúdul 
katasztrófa például Erdélyre. A dolgok előre el vannak döntve, a történelem 
alakulása, s a jövő. A fátum Isten szolgálatában áll, az amit Isten akar. Az 
isteni akarat azonban emberek révén valósul meg, ezért 

Szamosközy érdeklődik az emberi indítékok iránt. 


Világosan felismerte a gazdasági tényezők, az éghajlati viszonyok, 
természeti adottságok hatását a történelem menetére. Különösen a 
gazdasági körülmények érdeklik. Az 1585. évi éhínségről szóló leírásában 
feltárja annak okait, az éghajlati adottságoktól a termelési módszereken át a 
társadalmi körülményekig. Nagyon érdekes a városokról adott képe. 
Eszerint a városok biztosítják a civilizáció feltételeit, amelyek csak ott 


jönnek létre. Minden, ami új és nemes, a városokban fejlődik, ezért 
kell megvédeni azokat erős falakkal. Sokat ostorozza az erdélyi városokat, 
amiért elmulasztották védműveik kiépítését, karbantartását. 


A történetírásnak az igazat kell leírnia, ahogyan az események valóban 
megtörténtek. Másrészt fel kell tárnia a dolgok valódi okait, az igazsághoz 
híven, torzítás nélkül. A gyakorlatban persze Szamosközy sem tudta ezt 
megtenni, Bocskai érdekében sokszor erőszakot kellett tennie ezeken az 
elveken. 


Forrásai elsősorban a hiteles szem- és fültanúk. Ezeket tartja a legtöbbre, 
olykor neves történetírók előadásával szemben. Az ilyen forrásokon kívül 
felhasználta az egykorú külföldi és hazai történeti irodalmat. S mint 
levéltáros, nagy mennyiségű történeti forrást dolgozott fel a gyulafehérvári, 
s más erdélyi levéltárak anyagából. Maga is gyűjtött ilyen forrásokat, 
összegyűjtötte például Báthory András leveleit. Az okleveleket olykor teljes 
egészükben közli, bár némileg stilizálva, mert a korabeli hivatalnoki 
latinság sértette stílusérzékét. 


Forrásait gondos kritikával rostálta meg. E téren valószínűleg a kor legjobb 
szakismeretével és nagyszerű érzékkel rendelkezett. A történeti munkák 
esetében rendszeresen végzett forrásanalízist, megállapítva, honnan 
gyűjtötték össze adataikat. 


Elbeszélő forrásait, Forgách Ferencet, Brutust és másokat rendszerint híven 
követi, de átdolgozta a különböző munkákból vett ismereteit, s saját 
szavaival, igen bő lére eresztve mondta el, amit akart. Olykor egyes 
részeket kimásolt, erre utal, hogy vallási kérdésekben helyenként 
ellentmondó, katolikus vagy protestáns álláspontot érvényesít, amit éppen 
az átvételek indokolnak. 


Szamosközy politikailag a feltétlen török orientáció híve. Már nem 
gondolkodik országos, magyar összefüggésekben, csak erdélyiekben. A 15 
éves háború tapasztalatai után fogalmazta meg álláspontját, nem véletlen, 
hogy a 16. század második felének virágzó erdélyi állapotait a török 
fennhatóságban látta, s azt kívánta vissza. Nem személyes híve a töröknek, 
igazán magyar, aki csupán a tényeket fogadja el olyannak, amilyenek. 


A vallási kérdésekben még meglehetősen eklektikus. Pápaság-ellenes 
kiszólásai miatt ugyan kálvinistának tartották, de sok részletben katolikus 
pártinak tűnik. Valószínűleg ő maga személy szerint türelmes volt (padovai 
tanulmányai is erre utalnak), csupán egyszer pápaellenes, máskor pedig 
katolikus írók szövegeit vette át. Éppen az, hogy nem dolgozta át ezeket a 
részeket, utal a toleranciára. Kifejti, hogy túl sok Erdélyben a felekezet, a 
folytonos viták, egymás elleni küzdelmek sehova sem vezethetnek. 
Ugyanakkor állást nem foglal, mindegyik iránt egyforma 

közömbösséget, elfogulatlanságot tanúsít. 


A nemzeti kérdésben már nem ilyen elfogulatlan. A szerbeket, románokat, 
de főleg a hajdúkat kimondottan gyűlölte, a vallon és német zsoldosokat 
megvetette. Általában keserű érzéseket táplált a magyarországiak iránt. 
Ebbe belejátszik nosztalgiája az Itáliában, Németországban megismert 
műveltebb életformák iránt. A magyar urak műveletlenek, ezért nagyon 
keserűen ír róluk. 


A társadalom fennálló rendjét ennek ellenére tisztelte. Látta a hatalmas 
ellentéteket, így például helyesen emelte ki, hogy a székelyek azért nem 
szerették a magyar urakat, mert jobbágysorba süllyesztették őket, s a 
jobbágyokat a nemesek rabszolgasorban tartják. A székely azért gyilkolja le 
az urat, hogy így biztosítsa szabadságát. Ugyanakkor a nemesség pártján 
áll, mert a székelyek kegyetlenkedései visszataszították. 


A képzőművészet, archeológia, filológia, filozófia, történelem mellett a 
természettudományok is érdekelték, művelte azokat. Átlagon felüli ezirányú 
ismereteire utal, hogy például a vallási ellentéteket az euclidesi párhuzamos 
vonalakhoz hasonlítja, amelyek soha nem találkoznak. Olyan szabatosan 
írja le a cserebogár vagy a kolumbácsi légy alakját, életmódját, kártételeit, 
ami széleskörű természettudományos ismeretekre vall. Több 
természettudományos észrevétele szintén ezt támasztja alá. 


Időrendben halad, mint a kor legtöbb történetírója. A szerkesztés nem erős 
oldala, sok kitérőt iktat be, olykor epizódokat ad elő, jelentéktelen 
részleteket duzzaszt fel. Ezeknek fölöslegességét néha érzi, hiszen jelzi. 
Belejátszik ebbe, hogy sokszor megemésztetlenül használ fel különböző 
forrásokból rendelkezésére álló anyagokat Nem egy esetben pedig a 
megszerkesztetlenség teljes mértékű, munkájának több fejezete egyszerű 


adathalmaz, minden logikai összefüggés nélkül, bár nem évkönyvszerű 
szárazsággal, hanem bő lére eresztve. 


Mindezek ellenére jelentős történetíró, forráskritikája, amely sokszor csak 
jegyzeteiben érvényesül, széleskörű ismeretei, kitűnő jellemábrázolásai, a 
gazdasági és társadalmi jelenségek bemutatása iránti érzéke együttesen 
nagyon érdekessé teszik munkáit, amelyeket azonban csak néhány későbbi 
történetíró értékesíthetett, hiszen azok nyomtatásban nem jelentek meg. 


A kor több kisebb történetírót is felmutat. Közülük említésre mindenképpen 
méltó Gyulai Pál (? - 1592), aki Padovában és Bolognában tanult, majd 
Báthory István udvarának tagja. Báthory Rettenetes Iván elleni 1580. évi 
hadjáratát írta meg. A munka még 1581-ben megjelent Kolozsvárott, majd 
1582-ben Rómában. Lényegében röpirat. Báthory érveit mondja el, de 
történetírói alkotásként is megállja a helyét. Gyulai Livius modorában 
ismerteti a hadjáratot, figyelme kiterjed minden tényezőre, 

amelynek szerepe lehet (így az utánpótlás kérdéseire is). Báthory Zsigmond 
katonái ölték meg. 


Hasonlóan rövid életet élt és egykönyvű szerző Jacobinus János (? 1573- 
74? -1603). Kolozsvár városi jegyzője, majd az erdélyi fejedelmek 
hivatalnoka. Báthory Zsigmond, majd András titkára, átállt Mihály 
vajdához, később Székely Mózeshez, akinek kancellárjaként esett el. 
Jacobinus az 1595. évi hadjáratot írta meg, Báthory Zsigmondot dicsőítve. 
Történetábrázolása, felfogása humanisztikus, nagyjából kortársaiéhoz 
hasonló. Tehetséges történetíró, kár, hogy korán elhunyt. 


Istvánffy követője a szintén erdélyi Somogyi Ambrus (1564-1637?), akinek 
személyéről keveset tudni. Belső Szolnok megye jegyzője volt 1604-1633 
között. 1637-ben Dés város bírája lett, de 1638-ban már más a bíró. 


Basta serege elől menekülve Besztercén írta meg Historia Rerum 
Ungaricarum et Iranssylvanicarum c. munkáját. A tétlenséget akarta elűzni, 
s érdekelte a történelem. Mindenféle értelemben autodidakta történetíró 
tehát. Művelt ember volt, jártas a filozófiában és a 
természettudományokban. Erdélyi oldalon áll, munkájának a címe is jelzi, 
hogy már nem tekinti egységesnek a két magyar államot. Törökbarátsága, 


a protestantizmus melletti állásfoglalása szinte természetes, bár egyik sem 
kirívóan szélsőséges. 


Nem önálló történetíró, Bonfinit és Thuróczyt akarta folytatni. Négy részből 
álló könyve 1490-től 1566-ig terjedő lapjai Jovius és Zsámboki szövegeit 
tartalmazzák, azokat írta ki szó szerint. A második rész, 1576-tól, meg 
1588-tól 1601-ig önálló fogalmazás, bár ide beillesztette Jacobinus egész 
munkáját, az 1602-1605 közötti eseményeket tárgyaló fejezet pedig 
Istvánffy átírása, kiegészítésekkel, így például Basta leveleivel. Használt 
más szerzőket is, Révayt, esetleg valamiféle kivonatokat, feljegyzéseket, Az 
átvételeknél gyakran élt a betoldásokkal, hosszabb önálló betétekkel. 


Forrásait szó szerint használja fel, erős kihagyásokkal, összevonásokkal, 
olykor más szövegek, saját értesülések közbeiktatásával. Saját szövegeméi 
elsősorban a maga ismeretanyagára, élményeire támaszkodott, de 
felhasználta kortársaiét is. Használt levéltári, vagy legalábbis hivatalos 
iratokat, leveleket. Ismeretanyaga mindenképpen korlátozott, ezért sokszor 
pontatlan, olykor maga jelzi, nem tudja, pontosan mi történt. 


Elsősorban a nemesség történetírója, a nemesség érdekeit, állásfoglalásait 
(például az országgyűléseket) nála jobban senki sem mutatta be ebben a 
korszakban. Ebben az értelemben azt lehet mondani, hogy Somogyi a 
tömegek szerepét mutatja be a történelemben. A másik főszereplő a 
fejedelmi hatalom. Mindkettőt befolyásolja, behatárolja az isteni akarat, 
valamint a humanista fátum és a necessitas, a szükségesség. Ez utóbbi 
rendszerint rosszra kényszeríti a cselekvő személyeket. 

Kényszerűségből megengedi például az esküszegést, noha ezt tartja az 
egyik legfőbb erkölcstelenségnek. 


Erdélyközpontú, mást nem nagyon lát, nem vesz figyelembe. Moldva, 
Havasalföld, a török, a királyi Magyarország sem nagyon érdekli, noha 
forrásai mindezekkel sokat foglalkoznak. Így nála már kialakult Erdély- 
központúságról beszélhetünk, a maga teljes provincializmusával. 
Értékmérője Erdély, annak java lebeg a szeme előtt. A fejedelmi politika 
igazolásában meglehetősen messzire megy, az államérdek kifejezés ugyan 
nem fordul elő nála, de valami hasonlóra gondolt, amikor például Báthory 
Boldizsár meggyilkolását közérdekből történtnek veszi. Lehet, hogy ismerte 


Machiavellit, lehet, hogy mindez csak a körülmények hatására formálódott 
ki benne. 


Udvari történetíróként működött Bojti Veres Gáspár (15907-1640?). A 
jobbágyszármazású ifjút Bethlen küldte 1617-ben Heidelbergbe. Bethlen 
unokaöccsét, Istvánt nevelte később, szintén Heidelbergben, de 1620-ban a 
háború miatt visszatért. A marosvásárhelyi kollégium tanára, még egy ideig 
Bethlen István nevelője, 1623-tól Gyulafehérvárott a fejedelem történetírója 
(Bocatius utóda) és lelkésze, és a káptalani levéltár kezelője. I. Rákóczi 
György alatt tovább működött az udvarban. Bethlen Gábor életét, 
kormányzását akarta megírni, de azt események elmondásában csak 1614- 
ig jutott. Munkáját - saját elmondása szerint - oklevelekre építi, tehát 
megbízható levéltári anyagra. Kerüli a kitalálásokat, még Bethlen 
származását illetően is, amelyet a valóságnak megfelelően akart közzétenni. 
Sok levéltári anyagot használt föl, helyenként egész okleveleket belefoglalt 
írásába. Megmaradt munkájának túlnyomó részét hivatalos iratokból 
állította össze, de kerek előadást szerkesztett anyagából, s abba szervesen 
illeszkednek az irat-idézetek, kivonatok. 


Bethlen párti munkáról van természetesen szó. Bojti a két utolsó Báthory 
uralmát nagyon sötéten ábrázolja. Bethlen így Erdély megmentőjeként 
került a fejedelmi trónra. Bethlen megelőző politikáját csak nagyon kevéssé 
mutatja be, egyúttal hangsúlyozza, hogy a haza érdekében szabad a jogot 
megsérteni, s erőszakot alkalmazni. Bojti e téren Somogyihoz képest 
jelentősen előrelépett. 


Bethlen melletti elfogultsága az egész munkán végigvonul, ebből 
következik törökbarátsága, s természetesen a protestánsok dicsérete. 
Számára ezek már természetes dolgok, Erdélyen kívül más nem érdekli. 


A történelemben nála nagyon erősen érvényesül a kálvinista predesztináció 
tana, ami nem véletlen, hiszen Bojti eredetileg papnak készült. Isten 
közvetlen rendelése határozza meg a dolgok menetét, a fátum és a fortuna 
szerepeltetése elhanyagolható jelentőségű, csupán a humanista műveltség 
jegye, minden tartalom nélkül. 


2.7 A királyi Magyarország történetírói a 17. században 


A 16-17. század fordulójának eseményei új történeti érdeklődést és új 
történetszemléletet eredményeztek. Istvánffy történetírói működése jelzi a 
fordulatot, bár őt magát még a megelőző korszak történetírói közé soroltuk, 
hiszen élete túlnyomó részét azokban az évtizedekben élte. A másik királyi 
magyar főúr, aki történelemmel foglalkozott, Révay Péter (1568-1622) 
azonban már minden tekintetben a fordulatot testesíti meg. 


Révay nyugat-magyarországi főúri, nagybirtokos családból származott, aki 
a legmagasabb méltóságokat viselte. Lutheránus lévén a strassburgi 
egyetemre járt, majd hazatérve 1598-ban beiktatták örökös túróci főispáni 
méltóságába. 1601-ben már királyi biztos, 1604-ben királyi tanácsos és a 
királyi tábla bírája. II. Mátyás kedvelt embere volt, így 1608-ban ő az egyik 
koronaőr, s 1610-től főudvarmester. 1615-ben főajtónállómester, 1619-ben 
főasztalnok. Követte a koronát Ecsedig, amikor Bethlen Pozsonyból 1619- 
ben elvitte, ottani szereplése meglehetősen kétes, lehet, hogy 

átállt Bethlenhez. Mindenesetre lemondott a koronaőri méltóságról, de 
lemondását nem fogadták el. 


Révay mint koronaőr határozta el, hogy történetírással foglalkozik. A 
korona történetét akarta megírni, s ezt a tervét egy átfogó magyar történet 
keretében hajtotta végre. Oláh Miklós, Verancsics Antal torzóban maradt 
terveit végül ő váltotta valóra, teljes magyar történelmet írt egészen a saját 
koráig. Ugyanakkor ő az első magyar történetíró, aki a korona történetének 
önálló munkákat szentelt, aki a korona történetét először összefoglalta. 
Kötelességének tekintette ezt, mint koronaőr, s egyúttal a 

maga gyönyörűségét is kielégítette. 


Első munkája a koronáról 1613-ban jelent meg Bécsben. Kommentár címet 
viselte ez a rövid írás, mely 600 év magyar történetébe foglalva, királyok 
szerint rendezve, összegyűjtötte mindazt, amit más szerzők a koronáról 
írtak. Kivonatokat tartalmaz tehát mások munkáiból, a magyar történetet 
Bonfiniből és Thuróczyból állította össze, hosszasan elmondva a koronára 
vonatkozó részeket. Bonfini után Zermegh, Forgách, Zsámboki munkáit s 
természetesen több külföldi történetírót is (Joviust, Callimachust, stb.) 
feldolgozott. 


Történetszemlélete teokratikus, ami részben Isten szerepének elismerésében 
mutatkozik meg a történelemben, de abban is, hogy a bibliát minden 


esetben perdöntőnek fogadja el. Számára a történelem nem csupán 
tanulmány tárgya, hanem a jelenkor tanítómestere és példatár. A korabeli 
magyarságnak a belső békét, egységet és összefogást sugallja, az 
összefogást a király, a Habsburg uralkodó égisze alatt a török ellen. Magától 
értetődően elutasítja Bocskai álláspontját. 


Módszertanilag az első, aki a korona felirataiból következtet eredetére. 
Később, másik munkájában jóval messzebbre ható megállapításokat tett e 
téren. Monarchia című munkáját azért írta, mert úgy érezte, történeti 
összeállítása nagyon vázlatos. Ez egy részletesebb magyar történelem, 
középpontjában a korona sorsával. 1618-ig megy el, II. Ferdinánd 
megkoronázásáig. Ez alkalomból részletesen leírja a koronázási szertartást. 


Ebben a tanulmányban Révay megállapítja, hogy nem elég csak más 
szerzők munkáit használni, hanem okleveleket, kéziratokat kell feltárni és 
feldolgozni. A kortörténetet, amelyet a saját tapasztalataiból ismer, 
megkülönbözteti a régebbi korok történetétől. 


Igaz, hogy itt már többféle forrást használt fel, de azért ez is más munkák 
kivonata maradt. Olykor idéz okleveleket, de e téren nem igazán önálló. 
Sokkal nagyobb teljesítménye, hogy könyvében meghatározta a szent 
koronát adományozó pápa személyét, II. Szilveszter pápában. 


Révay érdeklődik az ország közállapotai iránt. Az események közé szövi 
mondanivalóját az ország földrajzi viszonyairól, gazdaságáról, 
társadalmáról. Foglalkozik egyes intézmények (nádorság, koronaőri 
méltóság) történetével éppúgy, mint az ellenállási joggal, a királyválasztás 
jogával, de legrészletesebben a koronázási szertartással. A franciával 
hasonlítja össze a magyar koronázási gyakorlatot, s jól emeli ki, hogy a 
legfontosabb mozzanat a franciáknál a szentelt olajjal való felkenés, 

míg nálunk a korona-jelvény átadása. Széles látókörét ezekben a 
megfigyelésekben nagyszerűen kamatoztatja. 


Mint oly sokan, Révay is hitt a misztikában, elsősorban a számmisztikában. 
Bár nem volt annyira babonás, mint Istvánffy vagy Szamosközy, hogy csak 
a legjobbakat említsük, de e téren neves külföldi tanítómesterre hivatkozik, 
Jean Bodinra. Jellemzően nem a " Methodus" modern módszertani elveire, 
hanem egy másik értekezésére, melyben a bűvös számok erejéről értekezett. 


Mindkét munkáján átsüt alapfelfogása, az, hogy Magyarországot a töröktől 
csak a német birodalom segítsége mentheti meg. Felismerte, hogy a 16. 
század végére a török ereje kifulladt, terjeszkedése megállt, ugyanakkor jól 
látta, hogy a kiveréséhez egész Európa összefogására lenne szükség. Ezért 
kívánja, hogy a vallásháborúk helyett (a harmincéves háború már kitört, 
amikor e munkát írta) inkább a török ellen fognának össze. Bár buzgó 
lutheránus, a vallásháború a szemében teljesen értelmetlen, s azt elítéli. 


Hasonlóképpen az egész magyar történelmet foglalta össze 1626-ig a 
tehetős birtokos családból származó Gersei Pethő Gergely (1570?-1629). 
Családja a 15. század végén került Horvátországba, Pethő Gergely a Varasd 
megyei Béla várában született. 1607-1625 között a horvát rendek többször 
követnek küldték a magyar országgyűlésbe. Varasd megye alispánja volt 
egy ideig. 


Célja a latinul nem olvasók számára magyar nyelvű, katolikus szellemű 
összefoglalást adni a magyar történelemről. Ilyen jellegű magyar nyelvű mű 
eddig csak a protestáns felfogást tükröző Bencédi Székely István és Heltai 
tollából látott napvilágot. 


Az ország történetét 373, a magyarok első bejövetele és 1626 között írta 
meg. Általában Bencédi világkrónikáját követi, a magyar eseményeknél 
feljegyzi a külföldön történteket is. Évkönyvszerű munkát állított össze, az 
eseményeket összefüggés nélkül sorolja fel, csak helyenként szakítja meg 
önálló, kerek történetekkel, elsősorban a saját koráról, arról, amit 
személyesen élt át. 


Felsorolja a munkákat, amelyeket tisztességesen kivonatolt, Bonfinit, 
Joviust, Thuróczyt, Ransanust, Heltait és Tinódit, Istvánffyt használta fel 
elsősorban. Elsőrendű forrása volt Bencédi világkrónikája, bár ezt nem 
említette. Forrásait sokszor szó szerint átírja, csupán lerövidítve. 


Munkája népszerűsítő, részben propagandisztikus írás, melynek célja a 
politikai orientálás. Pethő királypárti és katolikus szerző, így természetesen 
elítéli a törökkel szövetkező Bocskait, s a protestáns egyházak térhódítását. 
Bár látja a királyi hadsereg, Basta katonáinak példátlan pusztításait, 
alapjában azonban Bocskait (és persze az ugyanazt a politikát folytató 


Bethlent) ítéli el. Emellett természetesen tagadhatatlan magyar hazafi, aki 
az ország történetét hazafias érzések jegyében írta meg. 


Egyúttal a horvát nemesi nemzettudatot is kifejezi. Jellemző, hogy mint 
Révay Péter, közli a Nagy Sándornak tulajdonított privilégiumot a 
délszlávok részére. Pethő egyszerre horvát és magyar hazafi, de amikor 
"szerelmes hazánk"-ról ír, azon kivétel nélkül minden esetben 
Magyarországot érti. 


Történeti összefoglalását valamikor 1621-22-ben írta, az anyaggyűjtést 
elsősorban saját korának eseményeire azonban már korábban megkezdhette. 
Az 1622 utáni részeket nyilván az eseményekkel egyidőben, vagy nem 
sokkal azok megtörténte után vetette papírra. 


Krónikáját jóval halála után, 1660-ban adták ki Bécsben. Igen népszerű 
volt, öt változatlan kiadása ismert 1753-ig. A 18. században a jezsuita 
történetírók az eredeti szövegen nem változtatva folytatták krónikáját, 
először 1732-ig Spangár János (ez 1734-ben és 1738-ban jelent meg), utóbb 
1742-ig Kovács M. János (megjelent 1742-ben). Az összesen legalább 
nyolc kiadás mutatja, milyen jól megfelelt Pethő magyar története a jezsuita 
történetfelfogásnak. 


Tulajdonképpen ugyancsak népszerűsítő szempontot követett Nadányi 
János (16437-1707) a magyar történetével, de külföldön. Egy használható 
kompendiumot akart az érdeklődő európaiak kezébe adni. Így állította össze 
a Floras Hungaricus-t (P. Annius Floras római történetíróról elnevezve, aki 
Liviust kivonatolta). Hollandiában tanult, Utrechtben és Leidenben írta meg 
munkáját, mely 1663-ban jelent meg Amszterdamban. 1666-tól 
Nagyenyeden tanár, 1671-ben Nagyváradon tanít, majd Biharnagybajomban 
lett lelkész. 


Nadányi külföldi kiadó felkérésére dolgozott, ezért Magyarország történetét 
sokkal inkább beilleszti az európai fejlődés menetébe, mint kortársai. Ahol 
teheti, európai történetírókra támaszkodik. Így azután sok téren új 
megállapításokat tett, nem egy esetben olyan forrásokat használva fel, 
amelyeket magyar történetíró korábban nem láthatott. Perspektívája 
kortársainál jóval szélesebb, így például a kereszténység felvételét beilleszti 


az európai folyamatba, a dán, lengyel, angol 
megkeresztelkedéshez kapcsolja. 


Nadányi az első magyar történetíró, akinél megjelenik a körforgás 
gondolata. Még vizsgálatra szorul, mennyire játszott szerepet ebben a 
korabeli nyugat-európai történetfelfogás. Vico csak jóval később írt erről. 
Nadányinál azonban már olvasható az a gondolat, hogy a történelemben 
mindig ugyanaz a tragédia vagy komédia játszódik le, csupán a személyek 
változnak. Ezért nyújt olyan jó alkalmat a történelem ismerete tanulságok 
levonására. Nem sok, amit erről mond, de a gondolat csírái 

vitathatatlanul alakot öltenek nála. Lehet, hogy Európában nem ő volt az 
első történetíró, aki ezt megfogalmazta, de a magyar történelemben 
bizonyosan. 


Ha nem is kimondottan történetíró, de elméletileg a történetszemlélet 
kérdései terén a 17. század közepének legkorszerűbb európai eszméivel 
felszerelkezett gondolkodója a költő és hadvezér Zrínyi Miklós (1620- 
1664). Csupán egyetlen írása tekinthető történetírásnak, a Mátyás király 
életéről szóló elmélkedések c. könyve, melyet 1656-57 telén írt. A munka 
inkább királytükör, elmélkedés a jó uralkodó magatartásáról, politikájáról, a 
kormányzásról, mintsem történeti munka. Mégis helye van a magyar 
történetírás korabeli történetében. 


Zrínyi a Mátyásról szóló munkához forrásként felhasználta Bonfinit, 
Thuróczyt, Galeottot, Ransanot, Forgách Ferenc és Heltai munkáit, hogy 
csak a fontosabbakat soroljuk fel. Ezek alapján, de igazából önálló 
koncepcióba ágyazva formázta meg a maga Mátyás képét. Messzire vezetne 
itt e munkát beilleszteni Zrínyi politikai elképzeléseibe, s nincs is rá 
szükség. Elég, ha arra utalunk, hogy a 17. század első felére Mátyás alakja 
már nem csupán az ország történetének legfényesebb szakaszát jelentette, 
hanem egyúttal a Habsburg-ellenes politikai csoportosulások tűzték alakját 
a maguk zászlajára. S persze mindez érvényes megfordítva is. Az udvarhoz 
hű politikai körök, az ellenreformáció hívei szemében Mátyás trónbitorló 
volt. Pázmány nevezte így, mert nem származott az Árpádok véréből, s 
erőszakkal került a trónra. Csak ebben az összefüggésben válik teljesen 
egyértelművé, hogy amikor Zrínyi Mátyás életéről könyvet írt, alakjáról 
elmélkedett, az számára és környezete, a korabeli politikai irodalom 


szempontjából a Habsburg párttal szemben a nemzeti királyság 
eszméjét fejezte ki. 


A műfajnak megfelelően Zrínyi Mátyás könyve egyszerre elmesélő, leíró 
jellegű, s tartalmaz elmélkedéseket. Zrínyi jól ismerte a korszak 
kommentárirodalmát, az akkori királytükröket, így pl. Machiavelli: La vita 
di Castruccio Castracani c. Írását és olasz fordításban Pierre Matthieu, IV. 
Henrik francia király udvari történetírója XI. Lajosról írt munkáját. Ezek 
voltak a mintái és ösztönzői, amikor Mátyás életrajzához fogott. 


A történeti adatok a már jelzett forrásokból valók, tehát semmiféle új 
kutatást sem tartalmaz a munka. A feldolgozás formája és felfogása 
azonban eredeti. Zrínyi a Vitéz hadnagy című írásában kifejtett uralkodói és 
hadvezéri erényekhez méri Mátyás alakját és tetteit. Mátyás az ő szemében 
épp azért lehetett téma, mert olyan uralkodó volt, aki egyesítette alakjában a 
nagy politikust és a jelentős hadvezért. Ez volt Zrínyi eszméje is, nem 
véletlen, hogy Mátyás jellemzése nála szinte mindenben megfelel a Vitéz 
hadnagyban megfogalmazott eszményeknek. De nem elfogult Mátyás 
javára, elmarasztalja például osztrák és cseh háborúját, mert megítélése 
szerint nem volt rá igazi oka. Egyidejűleg elítéli a Mátyás ellen forduló 
összeesküvőket, mert szembefordultak a királlyal. Munkájában 
következetesen érvényesíti a közjó érdekében működő nemzeti királyság 
eszményét, a kor kifejezésével élve "német"-ellenes tehát, s erőteljesen 
kárhoztatja a vallásháborúkat. 


Zrínyi kora legműveltebb magyar gondolkodója volt, sajnálhatjuk, hogy a 
történetírás csak mellékösvény maradt számára. Ő volt talán az egyetlen a 
17. századi magyar történetírásban, aki tökéletesen befogadta a kor 
humanizmusának történetszemléletét, s azt munkásságában érvényesíteni 
tudta. Lehet, hogy csak közvetve, de jól ismerte Machiavellit, általában a 
humanista történetfilozófiát, számára a virtú (— vitézség, lásd " Vitéz 
hadnagy"!) a szabadon cselekvő ember jelzője. Felismerte, hogy a 
történelemben, mint az életben, sok vagy legalábbis több "uomo virtuoso" 
cselekszik, így amikor hőse megkezdi működését, nem változtathat az 
adott helyzeten, amely az összes cselekvő ember működésének eredője. Ez 
az eredő a fortuna, amely vagy az előnyös helyzetet, vagy a kedvezőtlen 
körülményeket jelenti. Zrínyi megértette ezt (ebben az összefüggésben 


nyeri el jelmondata: Sors bona nihil aliud a maga valódi értelmét), a nagy 
embert az ő szemében az jellemzi, hogy képes kivárni és megragadni a 
kedvező alkalmat, az előnyös pillanatot. Mátyásban ő ezt a politikust és 
hadvezért látta és formálta meg. Egy olyan férfiút, aki a közjó 

érdekében volt képes cselekedni. 


Mint említettük, nem volt elfogult. Ismerte az államrezon elméletét, de mint 
gondolkodó, nem fogadta el az erkölcstelen cselekedetek igazolására 

a szükséghelyzetet. Elítéli Mátyást például, amiért elzáratta Szilágyi 
Mihályt, s más alkalmakkor is bírálja, ami arra utal, hogy számára az állam 
érdeke nem adott mindenre felmentést. 


Csak sajnálhatjuk, hogy egyetlen munkája van, amelyik a történetírás 
műfajába sorolható. Mint elméleti kérdések iránt érdeklődő humanista, 
Zrínyi ebben történetfilozófiai szempontból az egész korszakból kimagasló 
munkát alkotott, s gyakorló történetíróként messze meghaladhatta volna a 
kortárs történetírókat. 


Zrínyi működése más tekintetben is nyomot hagyott a történetíráson. Az 
1663-64-es hadjárat az érdeklődést rendkívüli módon felkeltette a 
kortörténet iránt. Az eseményeknek több megörökítője akadt. 


Gróf Kéry János (1638-1685), a pálosrend generálisa Mars Turcicus című 
munkáját, mely a Habsburg királyi politikát kívánta igazolni, 1672-ben írta 
és jelenttette meg Pozsonyban. Középpontjába az 1663-64. évi török 
háborút állította. Elsősorban a hadi eseményeket örökítette meg, csak 
röviden foglalta össze a rákövetkező évek eseményeit, Habsburg párti, 
katolikus szempontból. 


Inkább politikai röpiratot írt Esterházy Pál herceg (1635-1713), a későbbi 
nádor. A háborúban Zrínyi alatt szolgált, s munkáját a magyar rendekhez 
írta, hogy eloszlassa a "terjengő rágalmakat". A magyarság 
megpróbáltatásainak okát abban látja, hogy elfordult az egységes hittől, 
vagyis a protestantizmusban. 


2.8 Az erdélyi történetírás a 17. század második felében 


A 17. század közepe Erdélyben is a történeti érdeklődés visszaesésével járt. 
I. Rákóczi György uralkodása felvirágoztatta az országot, belpolitikailag 
kevés változással, ami a kortörténet iránti érdeklődést alighanem elaltatta. 
Ez csak akkor elevenedett fel, amikor II. Rákóczi György fejedelemségének 
második felében hirtelen felbillent az ország egyensúlya, s belső harcok, 
török és királyi csapatok küzdőterévé vált a fejedelemség. A történelem 
hirtelen újból érdekessé válik, mind a külföld, mind a belföld számára. A 
fejedelmi hatalom ismét a történelemhez fordul segítségért. 


Az erdélyi történetírás a 17. század végén nem hoz újat sem 
módszertanilag, sem a történetfelfogás terén. Előrehaladt azonban az 
erdélyiség tudata, oly mértékben, hogy történetírók néha már szükségesnek 
tartják figyelmeztetni olvasóikat, Erdély valamikor Magyarországhoz 
tartozott. S kibontakozott a reformáció különböző irányainak küzdelme a 
katolicizmus ellen, a felekezeti harc, amely eleve meghatározta 

a történetírók állásfoglalásait. 


Általában a fejedelmi hatalom érdekeit képviseli a történetírás, amikor 
válaszol a külföldi röpiratokra. Volt azonban egy férfiú, aki nem 

fejedelmi megbízásból, hanem a saját elhatározásából fogott tollat. Szalárdi 
János (? -1666) magyar középnemesi család sarja volt, 1634-ben került a 
fejedelmi udvarba a levéltár konzervátoraként, és a fejedelem 
segédtitkáraként. Siralmas krónikája ugyan nem az első magyar nyelvű 
történeti munka, de az első nagyszabású magyarul írt történetírói alkotás. 
Ebben az 1526-1541 közötti eseményeket tömören összefoglalva az 

önálló Erdély történetét mondja el. A hangsúlyt Erdélyre helyezi, igaz, I. 
Rákóczi Györgyig meglehetősen tömören tárgyalja Erdély történetét. 


Kilenc könyvben írta meg témáját, s a kéziratot valószínűleg 1662-ben 
fejezte be. I. Rákóczi György uralmánál kezd részletesebbé válni, a mű több 
mint fele azonban az 1648-1662 közötti eseményekről szól, vagyis Erdély 
tragédiájáról. 


Nem fejedelmi történetíró, panaszkodik is, hogy a fejedelmek nem 
érdeklődnek a történelem tanulságai iránt. Képzett ember, hiszen levéltáros, 
és mint ilyen, nyilván hozzájutott fontos forrásokhoz, másrészt olvasott, jól 
ismerte Bonfinit, Thuróczyt, Istvánffyt, Szamosközyt, s a külföldi 
történetírókat. Az ókori klasszikus történetírók között Livius és Tacitus volt 
a példaképe. 


Szalárdi a bálványimádó katolikus vallás követése miatt Isten büntetésének 
tartja Erdély elszakadását Magyarországtól. A törökbarát politika híve, 
Erdély vesztét az okozta, hogy a török ellen fordult. Mintaképe I. Rákóczi 
György, akinek 20 éves uralma felvirágoztatta a kis országot. A helyes 
belpolitikát ő és Bethlen képviselték. 


Az 1526-1608 közötti időszakot Istvánffy alapján ábrázolta. 
Kiegészítésként Szamosközyt használta, de feldolgozott okleveleket, 
törvényeket, levéltári anyagot, elsősorban bővítésként. A szem- és fültanúk 
kikérdezését sem hanyagolta el. 


Nem elfogulatlan, ellenkezőleg. Mind Bethlen, mind I. Rákóczi György 
esetében eltusol dolgokat, elhallgat, retusál, vagyis megszépíti 
mondanivalóját. Annak ellenére, hogy nem fejedelmi rendelésre készült a 
munka, nem kétséges, hogy erősen elfogult az erdélyi fejedelmi hatalom, 
Bethlen, Rákóczi és hívei javára. 


Fejedelmi kezdeményezésre született Bethlen János (1613-1678) két 
történelmi munkája. Apafi az ellenpártról az oldalára állott Bethlent bízta 
meg azzal, hogy az utolsó évtizedek erdélyi történetét oly módon írja meg, 
amellyel megvédhetné őt és uralmát a bécsi és egyéb támadásoktól. 


Bethlen apja nagyúr, Küküllő megyei főispán, fejedelmi tanácsos, az udvari 
lovashadak kapitánya, ő maga gyermekkorban tért át az unitáriusról a 
kálvinista vallásra. I. Rákóczi György udvarában volt ifjú, 1651-ben tordai 
főispán, majd diplomáciai küldetéseket teljesített. Egyik fővezére II. 
Rákóczi Györgynek, Krakkóban a magyar seregek parancsnoka, később 
Rákóczi ellen fordult, Barcsay védelmében röpiratot írt. Ezután Kemény 
oldalára állt, majd pedig Apafinak hódolt, s így megtarthatta a korábban 
megszerzett kancellárságot. 


Apafi védelmében írta meg Rerum TIranssylvanicarum c. négy könyvből 
álló munkáját 1662-63 telén. Ezt folytatta azután 1673-ig rendszeresen, ha 
nem is napról napra, de azért folyamatosan feljegyezve az eseményeket. 


Bethlen úgy ítélte meg, hogy Erdély történetének a Brandenburgi Katalin, 
Bethlen István és I. Rákóczi György uralkodása alatti eseményeit kell 
megírnia, a korábbi dolgokat már megírták az elődök. Ezt - mintegy 
előzményként - azonban meglehetősen rövidre fogta. II. Rákóczi György és 
utódai történetét már sokkal részletesebben tárgyalta, munkája túlnyomó 
részét az 1657-1663 augusztusa közötti időszak eseményei töltik ki. A 
könyv még 1663-ban megjelent. 


Ígérete szerint folytatta azután Historia Rerum Transsylvanicarum címen, 
egészen 1673-ig. Alighanem azért szakította meg ekkor az írást, mert 
gyanúba került a Béldy-féle összeesküvés kapcsán, s így jobbnak látta nem 
folytatni a feljegyzéseket. Ezt a munkát részben az eseményekkel egy 
időben írta, s utólag szerkesztett össze nagyobb részeket, másrészt pedig 
utólagosan állított össze egyes szakaszokat. Tíz éven át dolgozott tehát 
rajta, olykor folyamatosan, máskor szakaszosan. A 

Rerum Iranssylvanicarum utolsó része tulajdonképpen ehhez a munkához 
kapcsolódik, legalábbis jellegét tekintve, mert míg az első három könyv 
kerek, megszerkesztett történeti munka, a harmadik néhány fejezete, s a 
negyedik könyv, jellegét tekintve inkább a Históriához csatlakozik. 


Mindkét mű végső soron propagandisztikus alkotás, ennek ellenére 
vitathatatlanul történetírói munkálkodás terméke. Erdély álláspontját 
kellett megvédenie, ennek tett eleget, de ha megfigyeljük érveit, melyek 
között az a felszólítás is szerepel, hogy párizsi vagy madridi olvasók 
jöjjenek Erdélybe, s éljenek ott vagy tíz évet, így ismerjék meg, milyen a 
német és a török között élni, akkor eléggé mérsékeltnek kell tekinteni 
propagandisztikus vonásait. 


Bethlen a török orientáció híve. Mindig óvatos politikus volt, s az 
elővigyázatosság rányomta bélyegét ítéleteire. Őszintén vallja, hogy a 
törököt nem lehet kiverni, ha pedig ez így van, nem szabad meggondolatlan 
lépéseket tenni. Erdély számára mindkét irányban megfontolt politikát 
ajánl, nem ért egyet a magyarországi protestánsok megsegítésével sem, 
mert azt tiltja a török. 


Belpolitikailag a rendi szabadság híve, ellenzi a fejedelmi abszolutizmust. 
Sokat ír az országgyűlésekről, igyekszik kiemelni szerepüket. 


Magyar nemzeti érzésű, a magyar nemzet tagjának érzi magát, tehát a 
királyi magyar rendekkel is azonosul, elsősorban a protestáns 
magyarországiakkal. Végső soron a magyar nemzet érdekeit tartja szem 
előtt, pártok és felekezetek fölé helyezve azt. 


Történetírói példaképe Tacitus. Jól ismerte, ez kiderül szövegeiből. Sok 
oklevelet, országgyűlési iratot, levelet, stb. használt fel, vagyis ismerte a 
levéltári forrásokat. Különösen második írása helyenként nem több 
aktagyűjteménynél, annyira túlteng benne a levéltári iratok közlése. 
Történeti munkákat viszont egyáltalában nem használt fel. Sokszor 
foglalkozik a saját kancellári működésével, a Rerumban 

harmadik személyben, a Históriában első személyben szól magáról. 


Találunk nála némi, meglehetősen sajátos történetfilozófiát. Mindaz, ami a 
hold alatt van, változik, az ember és a nemzetek is. A magyar történet 
alakulása azt példázza, hogy ez a változás romlás, de általános 
következtetést ebből nem von le. Isten kormányozza a világot, de szerepe 
van a történelemben a fátumnak és a fortunának is. A kényszerűségnek, 
mint aktív politikus, nagy szerepet tulajdonít a dolgok alakulásában, bár 
elsősorban olyan erőnek látja, amely megalkuvásra késztet. Ezeken 

az erőkön túl az egyének szabadon cselekszenek, cselekedeteik 
jellemükből, érdekeikből, elgondolásaikból következnek. 


A földrajzi helyzetnek meghatározó szerepet tulajdonít, erre utal a már 
idézett felszólítás. S utal a nemzetek történelemformáló erejére, ami 
erősebb az államférfiaiknál. A fejedelem történetét írja, de benne a nemzet 
sorsa tükröződik. 


A nemzetek szerinte nemcsak a rendekben nyilvánulnak meg, hanem a 
pártokban is. Bár Bethlen maga a török szövetség híve, de az európai 
közösség tagjának, a kereszténység részének tekinti magát és pártját. Elítéli 
azokat, akik érzelmileg elkötelezik magukat a török mellett. 


Rigorózus kálvinista, a vallás kérdésében nem ismer megalkuvást. Talán ez 
az egyetlen, amiben nincs tekintettel semmire. 


Bethlen János történetírói működése volt hatással unokaöccsére, Bethlen 
Farkasra (1639-1679), aki szintén udvari karriert futott be, ugyancsak 
kancellár volt Apafi mellett. Ő kitartott II. Rákóczi György oldalán, s 
szolgálta diplomáciai küldetésben I. Lipót udvarában. Később Kemény 
János pártjára állt, ott volt a nagyszőllősi csatában. 1663-ban, amikor Apafi 
közkegyelmet hirdetett a német párt tagjai számára (Kemény Simont 
kivéve), átállt Apafi oldalára. Több diplomáciai küldetésnek tett eleget, 
országgyűlési tárgyalásokon vett részt, egyszóval formálója volt a 
nagypolitikának. 


Bethlen Farkas erdélyi történetet írt, História c. munkáját 1526-tól kezdi s 
1609-ig viszi el. Nem tudni, itt miért hagyta abba, azért-e, mert 
megszaporodtak politikusi teendői, vagy azért, mert forrásai elapadtak 
(Szamosközy, Decsi, Istvánffy munkáira támaszkodott). Használta az 
erdélyi levéltárakat, de nem mélyebben, mint mások. S természetesen 
elolvasott minden olyan hadtörténeti munkát, ami a rendelkezésére állt, de a 
korabeli magyar történetírók munkáinak többsége ekkor még nem volt 
elérhető. 


A legbővebb munkát választotta alapnak, ezt azután kiegészítette különféle 
adatokkal, majd az egészet egységes formába öntötte. Ahol ellentmondást 
talált, s az feloldhatatlannak bizonyult, ott sokszor mindkét álláspontot 
közli. Bizonyos pontokon azonban, ahol ennek politikai jelentősége volt, 
ezzel a módszerrel meglehetősen egyoldalúan élt. 


Külön érdekelték azok a források, amelyekből korábbi történetírók 
dolgoztak. Felhasználta például Szamosközy adatgyűjteményét, s máshol is 
igyekezett a legmélyebbre ásni. Levéltári forrásait teljes terjedelmükben 
közli. 


1664 után kezdte el a történetírói munkát, más verzió szerint 1674-ben. 
Amikor Históriáját írta, egyidejűleg kíméletlen harcot folytatott Béldy Pál, 
majd nagybátyja, Bethlen János (és annak fia, az emlékiratíró Miklós) ellen. 
Munkáján azonban ez nem hagyott nyomot, a kíméletlen s igen 
visszataszító módszerekkel dolgozó politikus és az emelkedett, epikus 
történetíró szinte két külön személynek tűnik. 


KKK 


A magyarországi humanizmus, mint eszmei áramlat, import áru volt a 
Kárpátmedencében, bár számos képviselője Észak-Itáliában járt egyetemre, 
s így közvetlen tanulmányok révén tette azt magáévá. Magyarországon 
hiányzott a megfelelő társadalmi közeg, a nagy tömegű városi polgárság 
ahhoz, hogy önmagából termelődjön ki hasonló világnézet, történetfelfogás. 
A magyarországi városok, a városi polgárság egésze ahhoz is gyenge volt, 
hogy körében szilárdan gyökeret verhessen a humanista történetfelfogás. 


Nagymértékben előidézte a városi polgárság ez irányú alkalmatlanságát az a 
körülmény, hogy a magyarországi városok, különösen a gazdagabb, 
népesebb polgárságot falai között tömörítő városok kivétel nélkül német 
eredetűek és lakosságúak voltak. Kulturálisan ezek a városok a német 
nyelvterülethez kötődtek, s így legfeljebb a német területek közvetítésével 
ismerkedhettek meg a humanizmus eszméivel. A német területek viszont 
maguk is jelentős késéssel ismerkedtek meg a humanizmussal. Így 

a magyarországi városok körében ez az eszmeáramlat jóval később jelent 
meg, mint a nemességnél, elsősorban a főnemességnél, amelynek fiai 
közvetlen itáliai tanulmányok révén ismerkedtek meg vele. 


Gyengítő hatással voltak az említettek mellett az ország három részre 
oszlása, s a királypárti-erdélyi ellentétek, a katolikus és protestáns egyházak 
harcai, sőt a protestánsok közötti küzdelmek is. Ezek az ellentétek 
kikezdték a humanizmust, fölébe kerekedtek, oly mértékben elnyomták, 
hogy csak ritkán mutatkozhatott meg, alig formálódhatott ki. 


A magyar humanizmus gyengesége tükröződik a történetírás helyzetében. A 
humanista történetszemlélet elemei megjelentek ugyan nálunk is, néhány 
kiemelkedő egyéniség alkalmasnak bizonyult nagyobb alkotások 
tervezésére, de már kevésbé a tervek valóra váltására. Az érett humanista 
történetszemlélet megnyilvánulásait ritkán érhetjük tetten, talán Zrínyi 
Miklós az egyetlen, aki teljes mértékben a magáévá tette azt, ő viszont nem 
jelentkezett nagyobb arányú történetírói tevékenységgel. 


A 17. század végére újból hullámvölgybe került a magyar történetírás. 
Nemcsak a királyi Magyarországon, bár ott jóval szembetűnőbb a helyzet, 
hanem Erdélyben is. A változás csak akkor következhetett be, amikor a 
török kiűzése a Kárpátmedencéből új helyzetet teremtett, a felszabadított 
Magyarországon új erők érvényesülhettek, amelyek idővel a maguk képére 


formálták a történetírást. Ez azonban már nem a humanizmus jegyében 
történt. 


3. A tudományos történetírás 
alapvetése a 18. században 


A 17. század folyamán Nyugat-Európában a humanizmus lassan átadta a 
helyét egy új irányzatnak a történetírásban. A reformáció és ellenreformáció 
küzdelme jelentkezett a tudomány fejlődésében, s új utak felé terelte az 
érdeklődést. A reformáció a teológia kérdéseit állította az érdeklődés 
homlokterébe. A reformáció tudósai hittudósok, hitvitázók, akik védik 
álláspontjukat a katolikus felfogással szemben, s ennek rendelik alá a 
történetírást. A reformáció történetírói legfeljebb az egyháztörténet terén 
tűnnek ki, kezdeményezői egyháztörténeti művek hatalmas sorozatainak. 

A katolikus egyház elleni küzdelemben nagyon jó eszközt vélnek felfedezni 
a történelem eredeti forrásainak felkutatásával és a történeti kritikával. Itt 
kapcsolódnak a humanista történetírók, filológusok működéséhez, 
eredményeikre építenek, működésüket folytatják. A történeti kritika és az 
eredményeit felhasználó történetírás és publicisztika azonban elfogult, 
előítéletektől terhes és egyoldalú lett. A reformáció érzéketlenné tette a 
történetírókat a humanista történetfelfogás iránt, predesztinációra 

épülő eszmerendszere történetíróit a középkori történetfelfogás eszmei 
alapjaihoz vezette vissza. 


Ugyanezek a vonások jellemzik a másik oldalt. A katolikus egyház először 
védekezésként, majd fokozatosan ellentámadásba menve át, hasonló 
eszközöket használt. Az egyháztörténet, a források összegyűjtése és kiadása 
mindkét katolikus iskolának, amelyek meghatározó szerepet játszottak 
ebben a folyamatban, a kedvenc műfajává vált. A történetírásnak 
Hollandiában és Franciaországban a 17. század közepétől kibontakozó új 
irányzatai az ellenreformációnak ebbe a törekvésébe kapcsolódtak be. 


A bollandisták törekvéseit már láttuk. A jezsuita rend antwerpeni 
történetírói iskolája a maga módján a reformáció kezdeményezte 
forráskutatás és kritika eszközeit fejlesztette tökélyre. A humanista 
történetírás formai eszközeit teszik magukévá, de az ellenreformáció 
szolgálatában. A szentek életét szisztematikusan feldolgozva, rendszeres 


adatgyűjtéssel párosítva a kritikát, igyekeztek megtisztítani a 
katolikus egyház történetét a rárakódott csodás elemektől. 


A bollandistáknál valamivel korábban megindult Franciaországban a 
történetírás módszereinek, eszközeinek, de elsősorban céljainak az 
átalakulása. A vallásháborúk itt zárultak le legkorábban, az általuk előtérbe 
tolt kortörténeti munkákat felhasználhatta egy újfajta történetírói 
tevékenység. A hivatásos történetíró itt jelent meg először, kezdetben papi, 
szerzetesi meg tanári köpönyegben. Rendszeres forráskutatásba kezdenek, s 
hozzáfognak a kritikai módszerek kidolgozásához. Jelentékeny 
forráskiadvány-sorozatokat tesznek közzé, a kritikai munkához 

szükséges társtudományok műveléséről sem feledkeznek meg, 
bibliográfiák, szótárak (például Du Cange nagy latin szótára), s más 
segédkönyvek látnak napvilágot, történeti módszertannal foglalkoznak. Az 
abszolút királyi hatalom megerősödésével létrejött az az intézmény, amely 
megfelelő keretet biztosít a történetírás fejlődéséhez, az 1635-ben alapított 
Francia Akadémia. Körülötte sorakoztak fel azok a történetírók, akik a 
királyi udvar pártfogását és anyagi támogatását élvezve megkezdték a 
francia történelem rendszeres feltárását. Az Akadémia egyúttal új pórázt is 
jelentett, a történetírót az abszolút hatalom érdekeinek megtestesítőjévé 
változtatva. 


Franciaországban is működött egy szerzetesi történetírói közösség, a 
maurinusok bencés kongregációja, amelyet 1618-ban alapítottak, 
tömörítette maga köré az egyes történetírói iskolákat. A paleográfia, 
kronológia terén kimagasló eredményeket értek el, s a maurinusok benedek 
rendi kolostorok történeti forrásait összegyűjtő és feldolgozó közösségének 
tagjaként Mabillon fektette le a modern forráskritika, az oklevélkritika 
alapjait (De re diplomatica libri VI, 1681). Mabillon a bencés 

rend okleveleinek védelmében kidolgozott módszertana majdnem két 
évszázadra meghatározta az oklevélkritika eszközeit. 


Mind a bollandisták, mind a maurinusok működése egy irányba mutatott: 
egyháztörténeti munkásságuk a katolikus egyház történetének reális 
ábrázolását célozta. A vallásháborúk lassú, a harcok kiújulásától olykor 
megnehezített csillapodása azonban fokozatosan felszabadította a szellemet, 


éjt 


s a tudományos kutatást is az előítéletek béklyóitól. A történetírásra a 


protestáns racionalizmust kimunkáló Pierre Bayle működése a 17. század 
végén volt komoly hatással, aki tisztán a józan ész alapján vonta kétségbe a 
katolikus egyház tanításait, a bibliai hagyományokat. Hatalmas történeti 

és biográfiai szótárát Hollandiában jelentette meg, ahová Franciaországból 
menekült. 


A 17. század fejlődése a történetírást tehát sok tekintetben megszabadította 
pártpolitikai béklyóitól és a teológia uralmától. A történetírás ezzel 
megszűnt a teológia alárendeltje lenni, de új helyét a tudományok 
rendszerében ezzel még nem nyerte el. A francia világi tudósok felismerték 
ugyan azt, hogy a humanista történetírók módjára a történetírást 
valamiképpen használni lehetne az állami politika keretében, de 

nem akarták egyszerűen (és primitíven) az uralkodó, a dinasztia céljaira, 
illetve a nemzeti dicsőség kiépítésére felhasználni. A történetírás új 
feladatait a 17-18. század fordulóján a német területek protestáns 
polihisztorai határozták meg. 


A Bodin, Bossuet, Grotius munkáiban tudományos elméletté érlelt új, 
modern, az abszolutizmus gyakorlatát elméleti síkra emelő államelmélet 
keretében sikerült a Leibniz nyomdokain haladó német polihisztoroknak a 
történetírást az egyetemes politikai tudomány részévé tenni, amely a belőle 
meríthető közjogi és állampolitikai tanulságokban találja meg annak célját. 
Ezek a tudósok jogi, földrajzi, teológiai ismeretek keretében szintézist 
igyekeztek létrehozni az államismeret formájában, s ebben a történelemnek 
új feladatok jutottak. 


Az államismeret művelői a történelemben a forráskutatás és a kritika igen 
következetes hívei voltak. Ezen a réven próbáltak a skolasztikával szemben 
fellépni, s szakítani annak minden következményével a 
történettudományban. A skolasztikát Leibniz és követői az eredeti források 
felkutatása és kiadása, valamint megfelelő kritikai értékelése révén 
próbálták kiküszöbölni. Törekvésük ezen a ponton egyesült a holland és 
francia forráskutatók működésével, történetkutatói gyakorlatával. 

Elméleti megalapozásként Leibniz megkülönböztette a racionális 
tudományokat, amelyekhez nem volt szükséges a közvetlen tapasztalat, 
amelyeket gondolkodás alapján lehetett művelni, valamint a tapasztalatokon 
alapuló tudományokat, s ezek közé sorolta a történelmet is. 


Ezen az elméleti alapon virágzott fel a 18. században a történetírás új 
korszaka. A német tudósok, az államismeret művelői a történetírásban 
jelentékenyet alkottak, hamarosan még a forráskutatásban és a kritika 
módszereinek használatában is meghaladták holland és francia 
példaképeiket. A történelmet teológiai összefüggéseiből kiszakítva, új 
feladatokat tűztek ki számára. Az egyes német tartományok 

múltjára vonatkozó dokumentumokat kezdték gyűjteni, a lehető teljességre 
törekedve. 


A forráskritika terén is meghaladták a mintákat. Újfajta forrásanyagokat 
gyűjtöttek össze és adtak ki, és új kritikai módszereket dolgoztak ki. 
Átalakították a történetírás tárgyát. Most már mind erőteljesebben figyelnek 
a történelem menetére, az egyes események lefolyására, a részletekre és 
azokra az okokra, amelyek mozgatták az események menetét. A 
polihisztorság azt eredményezte, hogy műveikben, az egyes területek 
leírásában, vagyis az államismeret gyakorlati megvalósításában a 
történelem mellett olyan más tudományok alakulnak ki, mint a statisztika, 
politikai földrajz, közjogtörténet, az összehasonlító államtörténet, amelynek 
tulajdonképpen a világkrónika helyét kellett elfoglalnia. 


Az egész irányzat megfelelő alátámasztást kapott a két fő vallási irány, a 
katolicizmus és a reformáció keretében a vallásháborúk elmúltával 
bekövetkező bomlási folyamatból, a katolikus janzenizmustól és a 
protestáns pietizmustól. Mindkettő a vallási dogmákat támadta a maga 
vallási keretei között, s mindkét irányzat közös volt abban, hogy a vallásos 
gyakorlatra, általában a dogmákkal szemben a gyakorlatra helyezte a 
hangsúlyt. Mindkét irányzat fellépett a tudományban a dogmák ellen, s a 
gyakorlati célok és ismeretek fontosságát hangsúlyozta. Ez a két 

irányzat játszott szerepet abban, hogy a történelmet kivonták a vallási, 
dogmatikai viták köréből és az államismeret keretei közé utalták. 


Az államismereti munkák megjelenésével párhuzamosan érdeklődés 
keletkezett a tudománytörténet iránt. Humanista alapokon, de ekkor 
bontakozik ki szélesebben, lexikonok és bibliográfiák formájában. Nem 
irodalomtörténeti érdeklődés ez, a latin "literatura? szó ekkor még 
tudományt jelentett, nem irodalmat, mint a romantika korától. A "historia 
literaria" tehát tudománytörténet, művelése mindenhol megindult, 


egyidejűleg az egyháztörténeti és a tartomány-, meg 

államtörténeti sorozatokkal. Módszereit ugyanabból az eszköztárból meríti, 
mint a történetírás általában. Ennek az irányzatnak igen nagy jelentősége 
volt a tudományos történetírás kiformálódásában. A szellemi élet szféráját 
vizsgálva új területre hatolt, új kérdéseket oldott meg, s ezzel a történetírást 
segítette. 


Az államismereti iskola központjai a 18. század elején a német egyetemek, 
Jéna és Halle. A történetírás ezen új iránya, nem a maga teljességében, 
inkább egyes részterületeinek művelése formájában Európa szerte elterjedt, 
de a német területeken kívül csupán a forráskiadás egyes ágaiban, meg a 
történeti kritika vizsgálati módszereinek fejlesztésében tűnt ki. A vallás 
még a műfajt illetően meghatározó volt a tudomány művelése terén. A 
katolikus világban elsősorban a bollandista vagy maurinus bencés 
forráskiadás uralkodott, akár francia, katolikus német (például bajor), 
vagy itáliai területeken, csupán azzal a különbséggel, hogy német vagy 
olasz földön a tudomány művelése nem rendelkezett azzal a hatalmas 
intézményes támasszal, amit a francia abszolutizmus és az akadémia 
jelentett. Szervezet kereteket csupán a 18. században kap a tudomány, 
benne a történetírás művelése például Bajorországban az akadémia 
megalapításával, vagy Ausztriában a bécsi jezsuiták működésével. 

Az államismeret elsősorban a protestáns világban terjedhetett. Ennek 
műhelyei az egyetemek voltak. Ebből a szempontból igen sajátos volt 
Magyarország helyzete, ahol az uralkodó irányzat ugyan a katolicizmus 
volt, de erős protestáns felekezetek alakultak ki, s noha még nem alakultak 
ki intézményes keretek a tudomány támogatására, az abszolutista 
államhatalom a 18. század első felében mégis támogatta az államismereti 
kutatásokat. Ennek keretében kapott helyet, s ebben a keretben alakult ki a 
tudományos magyar történetírás a 18. század folyamán. 


Magyarországot a 17. században az európai történetírás e nagyobb 
irányzatai még nem érintették. Egészen a Rákóczi-féle szabadságharc 
bukásáig (1711) a hagyományos, a rendi ellenállás és az abszolút királyság, 
a katolikus és protestáns irányzatok szokványos küzdelmei határozták meg 
a történetírást, amely nem jutott túl a humanista alapokon. A 17. század 
második felének viharai, megpróbáltatásai, a Thököly-féle felkelés és a 
Rákóczi vezette szabadságharc körülményei a kortörténetírásnak és az 


önéletírásnak (gondoljunk Kemény János, Bethlen Miklós, II. Rákóczi 
Ferenc vagy Károlyi Sándor önéletrajzi írásaira, Thököly Imre 

naplóira) kedveztek. A történetírás fejlődésének fő vonala az előző 
történetírók folytatása volt, azaz a kortörténetírás, mellékvonalában pedig 
az emlékiratírók haladtak. A katolikus és protestáns egyházak vitáiból 
külföldön kibontakozó, rendszeres kutatáson alapuló egyháztörténeti 
munkásságnak még nincs nyoma. Sem a forráskutatás, sem az arra épülő 
egyháztörténet nem jelentkezett, az egyetlen Inchoffer Menyhért (1584- 
1648) torzóban maradt munkásságától eltekintve. Ő jezsuita tanárként előbb 
Messinaban, majd Rómában működött, ahol a bollandisták hatására 
elhatározta, hogy megírja a magyar egyház történetét. Az Annales 
Ecclesiastici Regni Hungariae címen Rómában 1644-ben megjelent első 
kötetben azonban csak 1059-ig jutott. Inchoffer munkája félbemaradt, 
hatása a magyar történetírásra a maga korában nem volt. Kapcsolata 

sem volt azzal, így nem akadt folytatója, befejezője vagy követője. 


Ugyanarról az eszmei tőről fakadt az a kezdeményezés, amely a 17. század 
végén született meg, s amely hosszú távon, hatásában az egész magyar 
történetírást új utakra, fejlődésének új szakaszára terelte, amely a 
tudományos történetírás magyarországi kezdeteit jelenti. A bollandisták 
nyomán, azonos koncepcióval és módszerekkel indult meg az a 
nagyszabású egyháztörténeti forrásanyaggyűjtő tevékenység, amely végül 
elvezetett a történetírás tudományos színvonalú műveléséhez. Ennek a 
rendszeres egyháztörténeti kutatómunkának a kezdeményezője 

és megszervezője a bécsi Pazmaneum magyar rektora, Hevenesi Gábor 
(1656-1715) volt. 


Hevenesi grazi iskoláinak elvégzése után különféle jezsuita rendházakba 
került tanárnak. Bécsben a kollégium és a Pazmaneum igazgatójaként 
tevékenykedett, s Kollonich Lipót esztergomi érsek gyóntatója lett. A 
legkimagaslóbb jezsuitaként tartották számon kortársai, többször tanácsát 
kérte egyházi ügyekben, így a görög egyházi unió kapcsán Lipót császár. 
Teológiai munkákat írt, s a bollandisták példáját követve megírta a magyar 
szentek életrajzait tartalmazó könyvét (1692, Nagyszombat). 


Sokkal fontosabb azonban, hogy ugyancsak a bollandisták példáján 
felbuzdulva 1695-ben megindította a rendszeres egyháztörténeti 


forráskutatást. Első lépésként hozzálátott a kutatómunka megszervezéséhez. 
Felhívást nyomattatott s köröztetett, amelyben propagálta az 
egyháztörténeti források összegyűjtését és hozzá történő megküldését. Mint 
hja, a magyar egyház-történetírás nagyon elmaradott, aminek az oka az, 
hogy nincsenek megfelelő írók és elpusztultak a levéltárak. Ezért közös 
forrásgyűjtő munkára szólította fel mindazokat, akik érdeklődnek a 
történelem iránt. Inchoffer munkáját kellene folytatni, vagyis a magyar 
egyháztörténetet kellene megírni, de oly módon, hogy abban bemutassák az 
ország történetét. 


Hevenesi megjelölte a forrásgyűjtés módszereit is. A nyomtatott munkákat 
megfelelően kell kivonatolni, részletesen bemutatva a bibliográfiailag 
használható anyagokat. A hangsúlyt azonban az oklevelek összegyűjtésére 
tette. A feliratos emlékeket és a szájhagyományokat sem felejtette ki a 
gyűjtésből. Mindenhol szükségesnek tartotta a lelőhelyek megjelölését, a 
tulajdonnevek betű szerinti lemásolását. A forrásokat hat csoportra osztotta, 
s részletesen leírta a kutatás körét. A kor módszertani színvonalát tekintve 
felhívása, az abban található alapelvek a legmagasabb szinten álltak, 
tudományos színvonalát tekintve semmiben sem maradt a francia vagy a 
németalföldi történetírás gyakorlata mögött. 


Hevenesi kezdeményezése alkalmas pillanatban született, s így hatalmas 
sikert hozott. Beleillett az udvar tervébe, a töröktől felszabadított ország 
újjárendezéséhez szükség volt a múlt megismerésére. Ezért támogatta 
lelkesen e kezdeményezést az a Kollonich érsek, aki az Einrichtungswerk 
megalkotójaként sokat foglalkozott az ország történetével, közjogi 
helyzetével, s aki Hevenesi tervétől a katolikus egyház megerősödését 
remélte. Az 1692-től államminiszter, 1695-től esztergomi érsek Kollonich 
egyúttal az udvari kamara elnöke volt, így egyszerre több, nagy 
fontosságú levéltári gyűjtemény fölött rendelkezett. Ezeket a levéltárakat 
történelmünk során először megnyitotta a tudományos kutatás előtt. 
Megbízta az esztergomi érseki levéltárost, Otrokocsi Fóris Ferencet az 
érseki és káptalani levéltárak rendezésével és okleveleik lemásolásával. 
Mint az udvari kamara elnöke, utasította a pozsonyi kamarai levéltárat az 
ott található oklevelek lemásolására. Cseles Mártont pedig a jezsuita 
rend főnökével egyetértésben Rómába küldte, a Vatikáni Levéltárban 
található, a magyar egyház történetére vonatkozó dokumentumok 


felkutatására. Intézkedett a fehérvári keresztes vitézek levéltári anyagának 


rt: 5, 71 : 


utasítására, amelyek középkori oklevelek másolatait tartalmazták. Ezeket a 
köteteket hitelesítő záradékkal, aláírással és pecséttel látta el, s így juttatta 
el Hevenesinek. Mindezen felül számos jezsuita szerzetest bízott meg 


oklevelek gyűjtésével és leírásával. 


Hevenesi rendszeresen kutatott és másolt okleveleket, valamint 
rendszerezte az egész anyagot. Rövid idő alatt 133 kötetnyi forrásanyag 
gyűlt össze (ebből ma csak 127 van meg), így annak az egy kötetre rugó 
mutatónak az elkészítése, amelyet maga Hevenesi állított össze, sem volt 
kis feladat. Az anyag rendszerezésén, feldolgozásán túl azonban nem jutott. 
Részben egyéb tevékenysége, részben korai halála megakadályozta ebben. 
Ezért alakult úgy, hogy az utókor ritkán szokta emlegetni 

történetírásunk nagyjainak sorában. Pedig ezzel a hatalmas 
forrásanyaggyűjtéssel, a munka megtervezésével és megszervezésével ő 
alapította meg a bollandista típusú, anyaggyűjtő egyháztörténeti kutatást 
Magyarországon. A magyar történeti fonások módszeres felkutatása, 
összegyűjtése, s ezzel a tudományos történetírás alapjainak megteremtése 
az ő nevéhez fűződik. Mint anyaggyűjtő nagy jelentőségű, de 

a legnagyobbat a kutatás megszervezésével, módszereinek 
megfogalmazásával, s ezzel a tudományos kutatás számára a források 
hozzáférhetővé tételével tette. Az általa létrehozott iskolából került ki a 18. 
század magyar történetírása katolikus indíttatású történetírói gárdájának 
szinte minden nagy személyisége. A jezsuita rend keretében Hevenesi 
kezdeményezésére létrejött az a tudományos mag, amely először 

az egyháztörténetírást, majd az ország történetének újrafogalmazását tűzte 
célul maga elé. 


Már az anyaggyűjtés során megindult az egyháztörténeti gyűjtemény 
részbeni feldolgozása. Otrokocsi Fóris Ferenc (1648-1718) megírta a 
magyar egyháztörténet első összefoglalását. Bzsenszky Rudolf (1635-1715) 
az erdélyi egyháztörténet 1605-1690 közötti fejezetét dolgozta fel, Szörényi 
Sándor (1664-1719) az esztergomi érsekekről írt munkájával példát 
mutatott későbbi kutatóknak az egyházmegyék történetének feldolgozására. 
Kéziratára támaszkodva és azt saját kutatásaival kiegészítve írta meg a 
század közepén Schmitth Miklós az esztergomi érsekség, majd pedig az 


egri püspökség történetét, s ezen a példán felbuzdulva állították össze - 

már nem jezsuita rendi - paptudósok az egyes egyházmegyék történetét. 
Szörényi egy másik munkájával, a magyar tudósok és írók életrajzi 
adatainak összegyűjtésével katolikus részről csatlakozott a protestáns 
oldalról már korábban megindult historia literaria műfajához. Kéziratában 
Czvittinger 250 írójával és tudósával szemben 385 személy adatait gyűjtötte 
össze. Ezek a munkák ugyan mind kéziratban maradtak, s 

csupán évtizedekkel később jelenhettek meg, de a gyűjtött oklevelek mellett 
e kéziratokat már használhatták a későbbi történetírók. Szerzőik kivétel 
nélkül Hevenesi munkatársai voltak a nagy vállalkozásban, s munkáik 
megírása mellett szorgosan gyűjtötték a forrásokat. Hevenesi halála után az 
ő vállalkozása során iskolába tömörülő tudósok folytatták a munkát. 
Péterffy Károly (1700-1746) jezsuita szerzetes összegyűjtötte és két 
kötetben megjelentette a magyar zsinati határozatokat és egyházi 
törvényeket (Pozsony, 1741-42). Ez a munka az első nyomtatásban 
napvilágot látott katolikus egyháztörténeti kiadvány Magyarországon. 
Folytatta az anyaggyűjtést, 20 kötetnyi forrásgyűjteménye a korán elhunyt 
jezsuita rendkívüli szorgalmáról tanúskodik. 


A 17-18. század fordulóján, valamint Hevenesi kezdeményezése után 
megindult protestáns részről is az egyháztörténeti források gyűjtése. Ez 
törvényszerű volt, hiszen a különféle protestáns felekezetek híveinek 
védekezniük kellett az egyháztörténet kutatása és feldolgozása formájában 
kibontakozó katolikus fenyegetés ellen. A kor színvonalán álló 
módszerekkel és eszközökkel kívántak válaszolni a jezsuiták 
egyháztörténeti offenzívájára. Az államhatalom természetesen nem 
támogatta, sőt rendszeresen akadályozta a protestánsok munkáját, 
megnehezítve egyebek között a kiadási tevékenységet. Ezért jelent meg 
1710-ben a Lehenmann-féle nagy egyháztörténeti munka függelékeként két 
névtelen író tollából (egyikük talán Okolicsányi Pál) a magyar evangélikus 
egyház és az erdélyi protestantizmus története, amelyeket a cenzor 
Magyarországon nem engedett kiadni. Tulajdonképpen a 

vallásügyi törvények és más forrásanyagok publikációja ez a két munka, 
amelyekben a feldolgozás, tehát az egyháztörténet elbeszélő részei 
meglehetősen kis terjedelműek. 


Ez volt az indulás. Hamarosan kiterebélyesedett a protestáns 
egyháztörténet. A kizárólag a bibliát alapként elfogadó, utóbb a 
karteziánizmussal összefonódó, az Isten és ember közötti viszonyt 
szövetségi alapon felfogó Coccejus-féle teológia híveként működő 
kálvinista Debreceni Ember Pál fontos forráskiadványt állított össze 

a protestáns egyház történetéről, amelyet Utrechtben adott ki 1728-ban 
(részben megrövidítve, felépítésében módosítva) Lampe, mert 
Magyarországon nem jelenhetett meg. Krman Dániel evangélikus 
szuperintendens is megírta a magyar egyháztörténetet. Schmall András és 
Klanicza Márton a felső-magyarországi evangélikus egyház történetére 
vonatkozó forrásokat gyűjtötte össze. 


Egyidejűleg kezdetét vette a tudománytörténeti adatgyűjtés, természetesen 
az egyháztörténeti kutatások részeként. E téren úttörő jelentőségű 
Czvittinger Dávid (1674-1680?-1743) selmeci evangélikus bányapolgár 
Frankfurtban 1711-ben megjelentetett Specimen Hungariae Literatae c. 
munkája, melyben 250 író és tudós életrajzi adatait dolgozta fel. 
Természetesen hiányos lehetett csupán (például Tinódit sem vette fel, mert 
nem ismerte), hiszen Szörényi néhány év múlva már 385 biográfiát gyűjtött 
össze, de jelentősége ennek ellenére nagyon nagy. Czvittingert a 

korabeli elsősorban német tudománytörténet azon nézete lökte a munka 
felé, amelyet külföldi tanulmányai során ismert meg, hogy ti. magyar 
irodalom és tudomány nincs, a magyarok csak a lóhoz és a kardhoz értenek. 
Ebbe a gondolatkörbe tartozik még Rezik János tevékenysége, aki az 
evangélikus iskolatörténetet alapozta meg kutatásaival. Mindkét protestáns 
történetírónak több követője akadt a katolikusok köréből is. A tetőpontot ez 
a tevékenység Horányi Elek háromkötetes Memoria Hungarorum 

(Bécs, 1775-1777) c. munkájában, majd annak kiegészítéseiben (Pest, 1792, 
Buda 1808, 1812) érte el. Horányi mintegy 1000 író és tudós adatait 
dolgozhatta már fel. 


A protestáns egyház- és tudománytörténeti tevékenység legkimagaslóbb 
képviselőinek tevékenysége néhány évtizeddel későbbre esik. Kénesi 
Tőzsér János az erdélyi unitárius egyház- és iskolatörténetre vonatkozó 
forrásokat gyűjtötte össze hatkötetes munkájában. Bod Péter (1712-1769) 
négykötetes nagy egyháztörténeti munkájába a protestáns egyház- és 
tudománytörténet sok forrását vette fel. A Leidenbe ösztöndíjjal kikerült, s 


ott három évig tanuló Bod Péternek ezt a munkáját 1756 táján csempészték 
ki, de csak az 1880-as években jelent meg. Kéziratai azonban 

Erdélyben ismertek voltak. Bod Péter ellen az 1757. évi rendelet alapján, 
mert néhány munkáját engedély nélkül adta ki, s mert azokat a katolikus 
egyházra sérelmesnek minősítették, eljárást kezdeményeztek, s munkáit 
elkobozták. A református történetírás e nagy alakja az egyedüli történetíró a 
18. században, aki magyar nyelven írt. 1766-ban Nagyenyeden kiadta 
magyarul 24 erdélyi református püspök életrajzát, s ugyanabban az 

évben jelentette meg több, mint 500 tudós életrajzi adatait tartalmazó 
munkáját Magyar Athénás címen. Ez volt az első magyar nyelvű 
tudománytörténeti munka. 


A protestáns történetírók ez irányú tevékenysége azonban összességében 
terjedelmileg, de tartalmilag is elmaradt a jezsuita írók mögött. Ennek okát 
elsősorban azokban a korlátozásokban látjuk, amelyekben az államhatalom 
részéről részesültek, miközben a katolikus írókat mindenben támogatták. 
Nem a protestáns szerzők adatgyűjtő munkásságának lelkességével, 
buzgalmával volt tehát baj, egyszerűen akadályozták működésüket. 
Munkásságuk azonban igen szűk körben mozgott, amit annak köszönhettek, 
hogy a protestáns egyházak egymással szemben is bizalmatlanok voltak. 


A katolikus és protestáns egyháztörténeti forrásgyűjtési irány 
kibontakozásával szinte egy időben jelentkezett a protestáns pietista német 
egyetemek hatására az a forrásközlő iskola, amelyik tulajdonképpen 
meghaladta mindkét irányzatot, az államismeret. Ennek megalapítója 
Magyarországon a hallei egyetemen tanuló Bél Mátyás (1684-1749) volt. A 
Zólyom megyei evangélikus iparos családból származó Bél August 
Hermann Francke tanítványa volt, s minden valószínűség szerint a 
protestáns német államismereti iskola egész Európában legnagyobb 
formátumú képviselőjévé vált. 1710-től a besztercebányai evangélikus 
gimnázium, 1714-1719 között a pozsonyi evangélikus líceum rektora volt, 
majd városi lelkész lett. Haliéból hazatérve fogott hozzá ahhoz, hogy 
Magyarország egyetemes ismeretét összeállítsa. 


Bél Francke mellett Ludewig, Gundling és Cellarius tanítványaként vált 
polihisztorrá, akit személyisége, szervezőkészsége, koncepciózus volta 
mellett széleskörű, a kor számos tudományának sokoldalú ismerete tett 


alkalmassá az ilyen típusú munka megindítására. Munkássága elsősorban a 
magyar földrajz- és történettudomány kialakulásában alapvető, mégis azt 
kell mondani, hogy sem geográfus, sem történetíró nem volt. Univerzális 
ismeretekkel rendelkező polihisztor volt, aki mindenekelőtt az ország 
egyetemes megismerésére törekvő munkájának tervezetét dolgozta ki. 
Tervezetében, melyet 1723-ban Nürnbergben jelentetett meg, Bél az 
államismeretet a német példáknál jóval szélesebb alapokra helyezte. 
Szoros kapcsolatokat tervezett a történelem, földrajz és a közjog között, de 
a korabeli német államismereti iskola politikai érdeklődésén messze 
túllépve az ország egyetemes leírására törekedett. Mai kifejezésekkel a régi, 
pogánykori és az új Magyarország fizikai és politikai földrajzi, történeti, 
nyelvtörténeti, néprajzi, természetrajzi, gazdasági és orvosi viszonyait 
akarta bemutatni és amennyire lehetséges, mindennek történeti fejlődését 
ábrázolni. 


Bél ragyogó szervező tehetség volt. Hevenesi anyaggyűjtő szervezői 
tevékenységéhez hasonlóan széleskörű munkatársi hálózatot hozott létre. A 
pozsonyi líceum rektoraként, majd városi lelkészként elsősorban saját 
gyermekei és tanítványai köréből verbuválta segítőit. Növendékeit az 
iskolai szünidő idejére az ország különböző részeibe irányította adatgyűjtő, 
forráskutató tevékenységre. Tanítványaiból idővel egész kutatói gárda 
alakult ki körülötte, utóda a rektorságban, Tomka Szászky 

János, Korabinszky János, Vályi K. András; fiai, Bél Károly András és Bél 
Mátyás Gotfried Radvánszky László vezetésével. 1720-ban már az egész 
országra ki akarta terjeszteni a munkát, felhívást tett közzé annak 
támogatására. Maga Bél, tanítványai, barátai az egész országot beutazták, 
helyszíni tapasztalatokat szereztek, forrásokat gyűjtöttek és topográfiai 
felvételeket készítettek. A munka Bél saját evangélikus közössége körében 
- a magyar tudomány történetében sem először, sem utoljára - általános 
felzúdulást, irigységet és ellenszenvet keltett. Pietizmusa miatt orthodox 
evangélikus hívők Bél ellen fordultak, s kémkedéssel és hazaárulással 
vádolva feljelentették az udvarnál. 


A feljelentés - a tudomány szerencséjére - pontosan az ellenkező hatást érte 
el. Bél a nádor és az uralkodó előtt megvédte mimikáját, s amikor ezek 
megismerték elképzeléseit, amelyeknek tervezetét éppen ebből az 
alkalomból jelentette meg, felismerték annak korszakos jelentőségét, s 


nagyvonalú támogatásban részesítették, hiszen mindazokat az ismereteket, 
amelyeket összegyűjteni kívánt, a kormányzás céljaira használni lehetett. 
Így történt meg az a különös eset, hogy a katolikus egyházra támaszkodó 
udvar saját evangélikus hívői ellenében támogatta a pozsonyi 

evangélikus lelkészt. A nádor utasította a megyéket a Bél munkatársai által 
elkészített kéziratok elbírálására, szükség esetén adatokkal való 
kiegészítésére, megjegyzések tételére. A kancellária két tanácsosa kapott 
megbízást az egész munka felülvizsgálatára, Mikoviny Sámuel kincstári 
mérnöknek pedig feladatává tették az egyes megyék térképeinek 

a megrajzolását. Az udvar támogatása nem volt teljesen eredményes, a 
megyék hanyagsággal párosuló ellenállása miatt, de két évtized alatt 
hatalmas adattömeget felhalmozó óriási terjedelmű munka jött létre, Notitia 
Hungariae... címen. Bél 1735-1742 között Bécsben megjelentette négy 
kötetben a Dunán inneni megyék (Pozsony, Túróc, Zólyom, Liptó, Pest, 
Nógrád, Bars, Nyitra és Hont megye) tartalmában és beosztásában az 
eredeti tervhez képest módosult, elsősorban ugyanis történeti 

adatokkal bővült speciális leírását, majd 1742-ben a második, a Dunáltúlt 
felölelő részből a Moson megyére vonatkozó anyagot. A munka többi része 
kéziratban maradt, teljesen kidolgozva. Az elmúlt 250 év folyamán ezekből 
folyamatosan megjelentettek különféle részleteket, de összefüggéstelenül, 
egymástól függetlenül. 


Bél Mátyás anyaggyűjtő, forrásfeltáró kezdeményezésében fiai, és Tomka 
Szászky meg Radvánszky mellett jelentős részt vállalt apósa, Moller Károly 
Ottó, valamint Berzeviczy István, Bonusch György, Bucholz János György 
és Jakab, Czemanka András, Hermann András, Kray Pál és Matolay János. 
Bél tanítványai és vállalkozásának más munkatársai mellett rendszeresen 
levelezett külföldi tudósokkal, akiktől olykor forrásanyagot kapott. A 
magyarországi, elsősorban evangélikus tudósok számára Pozsonyban 
tudományos központot teremtett. 


Bél országleírása, megyeleírásai nemcsak államismereti szempontból voltak 
alapvető jelentőségűek. Több tudományág, így a földrajz, néprajz, 
jogtörténet megszületése mellett a történelem számára mint 
forrásgyűjtemény volt rendkívüli jelentőségű. Hatalmas tömegű történelmi 
forrásanyagot őrzött meg, jegyzett és dolgozott fel, nem csupán 
egyháztörténeti, hanem általános történeti szempontból is. Bél azonban nem 


állt meg ennél a pontnál, bár tevékenysége önmagában már itt 

is fordulópontot jelentett volna a történetírásban. Felismerte, hogy ennél 
sokkal többre lehet képes. Voltak olyan történeti források, amelyeket 
rendszeresen felhasználtak a megyék leírásához, de amelyeket egészében 
nem tudtak közölni, mert túllépték egy-egy megye kereteit. Ezekből egy 
másik vállalkozást kezdeményezett, amely a magyar történelem 
forrásanyagainak összegyűjtése és kiadása terén jelentett fordulatot. 

A Notitia első kötetével egyidejűleg jelentette meg Pozsonyban 1735-ben 
Adparatus ad historiam Hungariae c. másik nagy vállalkozásának első 
kötetét, un. decasát. Ebben a vállalkozásban a magyar történelem elbeszélő 
forrásait tette közzé, s ezzel megteremtette a modern magyar forráskiadási 
tevékenységet. Ez az első nagyszabású magyar történelmi forráskiadvány. A 
másik két kötetet 1745-ben és 1746-ban jelentette meg, e két kötet alkotta a 
második decast. A három decasra tervezett forráskiadvány sorozat 
folytatását azonban Bél átengedte Johann Georg Schwandtner 

osztrák történetírónak, aki a tanítványa volt, s aki 1746-1748 között 
Bécsben három kötetben adta ki a magyar történet legfontosabb elbeszélő 
forrásait, köztük a Bongars által kiadottakat. Schwandtner a magyar 
okleveles anyagot is gyűjtötte, s több más művében foglalkozott magyar 
történelemmel. A Scriptores rerum Hungaricarum veteres ac genuini C. 
munkájában a történetírónak sem lebecsülhető tehetségű Bél maga 

is közreműködött. Előszót írt az egész vállalkozáshoz, s a magyar 
történelem több forrását értékelte, köztük az Anonymus által írt Gestát, 
amely először itt jelent meg. Bél ezzel a bevezető tanulmánnyal 
megindította az Anonymus irodalmat, a Gesta forrásértéke és a szerző kiléte 
körül kialakult vitát. 


Bél írt más történelmi értekezéseket is. Így egy tanulmányt a régi magyar 
írásról, melyet Lipcsében adott ki 1718-ban. Ebben s egyéb történeti tárgyú, 
valamint az ország jobbágyságáról, mezőgazdaságáról szóló kiadott és 
kéziratban maradt munkáiban széleskörű tudásanyagot találunk, jó leíró és 
elemzőkészséget. Történeti kritikát is alkalmazott, bár az elbeszélő 
forrásoknál elsősorban arra törekedett, hogy a források keletkezési 
körülményeit világítsa meg. Bél mint forrásfeltáró, szervező és kiadó 
kétségtelenül a legnagyobb volt, a megalapozója és megindítója a 18. 
század nagy publikáló tevékenységének. 


Működése még egy szempontból alapvető. Bél mellőzte a felekezeti 
szempontokat, az ország egészét helyezte érdeklődésének fókuszába, s 
ezzel megtörte azokat a felekezeti korlátokat, amelyek korábban s még 
sokáig akadályozták az ország történetének feltárását, a történetírók 
állásfoglalásait előre kialakított klisékbe szorították. Munkássága alapvető 
fordulatot éppen ezzel hozott, noha a felekezeti szempontok még sokáig 
befolyásolták történetíróinkat. 


Bél és követői a források feldolgozásában új szempontokat hoztak. Nem 
csupán kronológiailag rendszerezték ismereteiket, munkáikban nemcsak 
az évkönyvszerű formával éltek, mint a történetírók addig tették. 
Topográfiai és tárgyi rendszerezést használtak, s ezzel a dolgok közötti 
összefüggéseket nem csupán időbelileg, hanem tárgyilag és okozatilag 
világították meg. Ezzel új összefüggésekre irányították a figyelmet, s a 
történetírásban a száraz kronológiai felsorolás helyett új perspektívákat 
tártak fel. 


Mindez az államismereti iskolából nőtt ki. Ennek volt egy másik, 
jelentéktelenebb iránya, melyet az erdélyi Schmeizel Márton alakított ki, 
aki Jénában tanult, s később tanárkodon. Előadásaiban rendszeresen 
foglalkozott Magyarország, Erdély, s benne a szászok történetével. 
Munkássága nem veheti fel a versenyt Bél működésével, de megvan a maga 
tudománytörténeti jelentősége. Schmeizel körül tömörültek ugyanis az 
erdélyi szász tudósok, akiknek tevékenysége ugyan leszűkült Erdély és a 
szászok történetére, mégis sokban hozzájárultak a magyar 

történetírás fejlődéséhez. Az ő tanítványa volt a szepesi szász Schwarz 
Gottfried, aki, bár 1749-től szintén külföldön tanított, több munkában 
magyar történelemmel foglalkozott, s aki - a történetkritika korabeli teljes 
eszköztárának birtokában - elsőnek mutatta ki a Sylvester-bulla hamis 
voltát. Rotarides Mihály, a rendszeres tudománytörténet korán 

elhunyt megalapítója, ugyancsak Schmeizel tanítványa. 


Az államismereti iskola a 18. század végén még megélte második fénykorát 
egy újabb nagy jelentőségű tudós, Benkő József (1740-1814) 
munkásságában. Benkő ugyan sem Bél, sem Schmeizel iskolájához nem 
tartozik, de mindkettő jelentős hatással volt rá. Az államismeretet 
ugyanolyan széles keretek között művelte, mint Bél. Nagy tudású 


polihisztor volt (Erdély növényeit elsőként ismertette, számos botanikai 
munkája van), aki az erdélyi állapotokat vázolta fel 1778-ban Bécsben két 
kötetben megjelent munkájában. A munka másik három kötete azonban 
kéziratban maradt. Több hasonló tárgyú, sok történeti anyagot tartalmazó 
írása sem jelent meg. Benkő az erdélyi történet alapvető forrásainak 
összegyűjtése terén szerzett elsősorban maradandó érdemeket. Városi, 
egyházi és családi levéltárak anyagát másolta le. Tervezte az erdélyi 
magyar történetírók munkáinak kiadását, megkezdte az anyag 
összegyűjtését, de terve nem sikerült. Végül a Scriptores rerum 
Transsylvanicarum két kötete (1792, 1800) az ő gyűjtésének 
felhasználásával jelent meg. Bél mellett az államismereti iskola 

másik kimagasló képviselője volt, aki a saját korára vonatkozó statisztikai 
és természetrajzi anyagot is összegyűjtötte. 


Közben Hevenesi halálát követően még évtizedeken át folyt a jezsuita kör 
adatgyűjtő tevékenysége. Timon Sámuel az egész gyűjteményről részletes 
indexet készített, s 8 kötetnyi forrásanyagot gyűjtött. Szegedy János az 
Árpádházi királyok törvényeit és II. Endre szabadságleveleit adta ki, s 
1751-ben két kötetben az egész törvénytárat, a Corpus Juris-t. Schmitth 
Miklós az egész magyar történelemre kutatta a forrásokat. Kornéli János I. 
Lipót korabeli forrásokat tárt fel, Kéri Borgia Ferenc pedig a magyar 
történelem bizánci forrásainak első összegyűjtője. 


A jezsuita forrásgyűjtő tevékenység Kaprinai István (1714-1786) 
munkásságával tetőződik és egyúttal zárul le. Ő rendezte a Hevenesi 
gyűjteményt, s egy 54 kötetre rugó külön gyűjteménybe sorolta a többi 
jezsuita adatgyűjtő munkásságának gyümölcseit. Miután ezt a munkát 
befejezte, néhány rendtársával átkutatta és lemásolta a pozsonyi, kassai, 
bártfai, eperjesi, nagybányai, szakolcai, szebeni és felsőbányai városi 
levéltárak okleveleit, s egyéb forrásanyagát, s a leleszi konvent, a 

jezsuita rendházak levéltárait, valamint több családi levéltárat (a Csáky-, 
Fiáth-, Nyéki-, Perényi-, Soós-Sztáray-, Vécsey-családokét). Számos 
helyről kért és kapott még oklevélmásolatokat, egyebek között evangélikus 
papoktól is. Ő már gyűjtötte a bibliográfiai és numizmatikai anyagot, 
valamint a nehezen hozzáférhető történeti munkákról másolatokat készített, 
vagy kivonatokat állíttatott össze, s a megelőző korszak történetíróinak 
kéziratait is felvette a gyűjteménybe. Kaprinai legnagyobbrészt maga 


másolta gyűjtését, s rendkívüli szorgalmának köszönhető, hogy 102 
kötetnyi forrásanyagot állított össze. A másoktól kapott, vagy mások révén 
összegyűjtött kötetekkel és az eredeti Hevenesi-féle gyűjteménnyel együtt 
323 vaskos kötetnyi kéziratban lévő különféle forrásanyag gyűlt így össze. 
Ebben az egyháztörténeti forrásokon kívül már óriási tömegű általános 
történeti anyag volt. 


Kaprinai tervezte a gyűjtemény okleveles anyagának kritikai kiadását, de a 
jezsuita rend feloszlatása ebben megakadályozta. Csak két kötetet tudott 
közzétenni, Mátyás uralkodása első négy évének okleveleit. E nagy munka, 
melyben már megfelelő kritikai jegyzeteket találunk, csupán jelzése annak, 
mire készült. A vállalkozás azonban befejezetlen maradt. Tervét később, 
noha nem hasonló színvonalon, Katona István valósította meg. 


Kaprinaival, aki hozzáfogott a magyar numizmatikai anyag feldolgozásához 
is, lezárult a jezsuiták anyaggyűjtő tevékenysége. Betiltották a rend 
működését, s a tudomány fejlődése, részben éppen ez iskola képviselőinek 
tevékenysége folytán, túlhaladta magát a vállalkozást. A Hevenesi- 
Kaprinai-féle gyűjtemény utóbb Pray György kezdeményezésére az 
Egyetemi Könyvtárba került, s alapját képezte azon kritikai iskola 
működésének, amely sok tekintetben a jezsuita anyaggyűjtők tevékenységét 
folytatta, s egyúttal haladta meg. 


A 17-18. század fordulóján kibontakozott egyháztörténeti és 
tudománytörténeti forrásgyűjtés előbb vagy utóbb törvényszerűen 
átalakította magát a történetírást. A hatalmas tömegű feltárt forrásanyag, az 
oklevelek, elbeszélő források áttekintése idővel rá kellett hogy döbbentse a 
korszak mindazon történetíróit, akik megismerkedtek ezekkel a 
másolatokkal, hogy szinte minden, amit ismernek a magyar történelemről, 
átalakításra, átértékelésre szorul. Az előző korokból átörökölt 

egykönyvű történetírás, amely mindig folytatta az elődök munkáját, 
végérvényesen elavult. Már a 16-17. század történetírói közül akadtak, akik 
helyenként korrigálták Thuróczy, vagy akár Bonfini szövegét, a Hevenesi- 
féle anyaggyűjtés a katolikus, a Bél-féle pedig a protestáns oldalon 
világossá tette, hogy az ország történetének egészét az alapoktól újra kell 
építeni, hiszen adatszerűen sincs rendben a történeti ismeret. Ez a 
felismerés törvényszerűen vezetett el olyan munkák megírásához, amelyek 


a mindkét oldalon végzett egyháztörténet keretem túllépve az ország 
történetének feltárására, újjáírására irányultak. Bár Bél széleskörű, 
mindenre kiterjedő, felekezeti elfogultságtól mentes anyaggyűjtő és 
publikáló irányzata lett volna az alkalmasabb erre a feladatra, a jóval több 
történetíróval, nagyobb lehetőségekkel rendelkező jezsuita iskolából indult 
el az átértékelés, az ország történetének az összegyűjtött források alapján 
megvalósuló újjáírása. A jezsuita kutatói kör népesebb volt, s több anyagi 
lehetőséggel rendelkezett. A jezsuitákat amellett vonzotta az ország 
középkori történetéhez a katolikus vallás egyeduralma a reformáció előtti 
időkben. 


Maga Hevenesi kezdte buzdítani munkatársai körét, főleg a fiatalabbakat 
arra, hogy lássanak hozzá ehhez a feladathoz. Részben az ő buzdítására 
látott munkához Timon Sámuel (1675-1736), akinek anyaggyűjtő 
munkásságát már említettük. Az eredeti forrásokkal megismerkedve Timon 
korán felismerte, hogy azok a történeti ismeretek, amelyeken az ország 
múltjáról rajzolt kép nyugszik, az alapoktól kezdve revízióra szorulnak, s 
nekilátott az eredeti forrásokon nyugvó magyar történet megírásához. A 
maga által gyűjtött köztörténeti anyagra támaszkodva megírta 
Magyarország történetét 1000-1662 között. A két kötetes munka 1714-ben 
és 1719-ben jelent meg. A munka újabb kiadása 1736-ban, majd 1737-ben 
látott napvilágot, ebbe az 1577-1736 közötti korszak rövid történetét Rost 
Tamás dolgozta be. Timon munkájának 1598-1662 közötti része kéziratban 
maradt, ezt később Kazy Ferenc jelentette meg három kötetben, de a saját 
neve alatt (!) (1737-1749). Ezzel a munkájával Timon iskolát teremtett, 
azon modern történetírók iskoláját, akik már nem kizárólagosan az 
elbeszélő forrásokra támaszkodtak, hanem visszanyúltak az 

eredeti okleveles forrásokig, s azok alapján bírálták felül a krónikákat. 


Timon később foglalkozott a magyar történelem pogány korszakával is. 
Ebben a munkájában (1733-1734) a régi Pannónia, a hunok, avarok és 
pogány magyarok történetét írta meg, valamint a keresztény Magyarország 
történeti és politikai földrajzát állította össze. 


Timon jezsuita volt, s még tele előítéletekkel a protestánsokkal szemben, 
amellett történeti kritikája sem terjedt tovább, mint ameddig az oklevelek 
lehetővé tették. Mindez munkáját nem csupán elfogulttá, célzatossá tette, 


különösen a 15. századtól kezdődően, majd 1526 után egyre erőteljesebben, 
de jelentős hiányokat is okozott. Forráskritikai ismeretei alig voltak, ezért a 
középkori történetre vonatkozó okleveles anyagon, amelynek kutatását 
egyébként éppen ő kezdte meg, kritikát nem gyakorolt. Mégis fordulatot 
hajtott végre a magyar történetírásban. Az új gyűjtéseket, az újonnan 
megismert történeti forrásanyagot bevonta a kutatásba és azok 

alapján hozzálátott az ország történetének revíziójához. Tevékenysége 
fordulópont a magyar történetírás történetében. Az 1730-60-as években, 
egészen a fiatalabb generációk felléptéig Timon hatása mutatható ki 
elsősorban a jezsuita, de még más történetírók működésén is. A földrajzi, 
történeti és életrajzi munkák egyaránt az általa lefektetett elvek és 
módszerek szerint készültek. 


A magyarországi történeti irányzatoktól jórészt függetlenül, bár ugyanazon 
a nyomvonalon haladt, mint a többi jezsuita, Desericzky Ince József (1702- 
1765). Tanárkodon, majd a rend Rómába küldte a generális segítségére 
1742-ben. Négy évig működött Rómában, s ezalatt a Vatikáni Levéltárban 
és Könyvtárban, majd később Bécsben és a nagyszombati jezsuita 
könyvtárban dolgozott. A magyarokra, s a velük rokonoknak vélt hunokra, 
avarokra, szkítákra, kunokra és más népekre gyűjtött forrásokat és 
lemásolta korábbi történetírók munkáinak megfelelő részeit. 

Kutatásai eredményét ötkötetes nagy munkában adta ki a magyarok őseiről, 
eredetéről és történetéről (Buda, 1748-1760). Könyvében, melyben 
összefoglalta mindazt, amit addig ezekről a kérdésekről egyáltalában írtak, 
az eredet és rokonság, a hun őshaza problematikájával, a szkíták és a hunok 
történetével, majd Attila utódainak sorsával foglalkozik az avarokon át 
egészen Szent Istvánig. Az összes forrást, amit összegyűjtött, teljes 
szövegükben közölte. Sok, addig ismeretlen dokumentumot feltárt (ő 
közölte először például Julianus jelentését), elsősorban mint forrásközlő 
jelentős. Munkája Pray méltányoló, de megalapozott kritikája révén vált az 
őstörténettel kapcsolatos kritikai történetírói munka fordulópontjává. 
Desericzky egyébként utolsó éveiben a váci püspökség történetét is 
összefoglalta. 


Az így létrejött adatgyűjtő és az új forrásokat felhasználó történetírói iskola 
mind katolikus, mind protestáns részről nagyarányú torzításokat követett el. 
A katolikusok elhallgatták a protestánsok eredményeit, szemükben Bocskai, 


Bethlen, a Rákócziak az eretnekség vezéralakjai, míg a Habsburg 
uralkodók, különösen I. Lipót a Regnum Marianum harcosai, Szent István 
eszméinek megtestesítői. A protestánsok viszont hitvita-iratokat közölnek a 
történeti munkákban, szemükben a középkori keresztény egyház a 
reformáció előhírnöke volt. Mindkét irányzatot a történeti 

kritika viszonylagos gyengesége jellemezte. Stílusuk töredezett, főleg azért, 
mert hatalmas terjedelmű forrásanyagot illesztettek mondanivalójukba, s 


így a történelem előadása darabossá, puszta adatközlő jellegűvé vált. 


A 18. század közepére a magyar történetírás fejlődésének újabb 
fordulópontjához érkezett. Az eddigi adatgyűjtés eredményei, az annak 
alapján közölt első revízió széles perspektívákat nyújtottak a történetírás 
számára, de egyúttal megfelelő kritikai feldolgozást igényeltek. Erre eddig 
nem került sor, a történeti kritika módszerei terén sem a jezsuiták, sem a 
protestánsok, vagy Bél és tanítványai nem tüntették ki magukat. A 
lehetőség azonban a hatalmas összegyűjtött anyag révén már adott volt, s 
csak idő kérdése volt az, hogy megszülessen a kritikai történetírás. 


Mint ilyenkor lenni szokott, hirtelen több oldalról is megszülettek azok a 
történetírói egyéniségek, akik sikerrel vállalkozhattak a feladat 
megoldására. Az 1760-as évek első felében egyszerre jelentkezett Kollár 
Ádám Ferenc (1718-1783) és az, akinek a nevéhez végül valóban 
hozzáfűzhető a tudományos magyar történetírás megszületése, Pray György 
(1723-1801). A történetírás szempontjából tulajdonképpen mellékes 
körülmények okozták, hogy míg Pray valóban létrehozta a 

tudományos történetírást Magyarországon, Kollár nevét és munkásságát 
szinte elfelejtették. Ez a körülmény azonban egyáltalában nem mellékes a 
korszak történetében. Az uralkodóház az abszolút királyi hatalom és a rendi 
érdekek védelmét propagáló nemesség összeütközéséről van ugyanis szó. 


A jezsuita történetírók működésén nagyon érződött a protestantizmus elleni 
harc, de ez elsősorban vallási és nem politikai kérdés volt számukra. Így a 
magyar történetírásból hiányzott az a műfaj, amely a korabeli 
Franciaországban, s már máshol lábra kapott, az abszolút királyi hatalom 
érdekeinek megfogalmazása a történetíró eszközeivel. Az államismereti 
iskola erre jórészt szintén vallási okokból volt alkalmatlan, lévén szinte 
minden művelője evangélikus. A magyar királyi udvar Bécsben volt, a 


dinasztia idegen volt, ez sem segítette elő egy, az abszolút királyi hatalom 
érdekeit érvényesítő magyar történetírás kibontakozását. A törekvés 
ugyan megvolt erre, realizálási formája már régóta adott volt, hiszen az 
elmúlt századokban több történetíró viselte az udvari történetíró címet. 
Kollonich valószínűleg abban a reményben támogatta Hevenesit és körét, 
hogy talán létrejöhet egy ilyen irányzat, de a 18. század közepéig erre 
megfelelő hatásfokkal nem került sor. 


Az 1760-as évek elején azonban Mária Terézia udvara végül megtalálta 
azokat a történetírókat, s azokat a formákat, akik és amelyek alkalmasak 
voltak ilyen feladatok ellátására. Az udvar ekkorra egyszerre került szembe 
az egyházzal és a magyar nemességgel (meg a birodalom más népeinek 
nemességével). Mindkettő előjogainak megnyirbálására törekedett, arra, 
hogy az abszolút politika támogatóivá, anyagi alapjának részévé változtassa 
őket. Az udvar törekvéseiben az Isten kegyelméből uralkodó örökös király 
jogaként a korlátlan és mindenható államfelség tanára hivatkozott, amelyet 
Franciaországban és Spanyolországban már korábban megvalósítottak. 
Ennek kidolgozói Bodin, Grotius, Pufendorf, Febronius, Bossuet voltak. Az 
egyház viszont az isteni jog, a magyar rendek pedig a Verbőczy féle 
közjogi felfogásra támaszkodtak. 


Az udvar célja az volt, hogy történetírói bebizonyítsák, a Habsburgok 
örökös (s nem választott) királyok, hiszen az örökös király korlátlanul 
gyakorolhatja az államhatalmat, nem kötik a koronázáskor vállalt 
kötelezettségek, mint a választott királyt (később II. József ezért nem 
koronáztatta meg magát). A királyi hatalom kiterjed a főpapi székek 
betöltésére, s általában az egyházi ügyekre (a vallási 

kérdésekre természetesen nem). Meg kellett támadni a rendi kiváltságok 
jogalapját, bizonyítani azt a jogát az uralkodónak, hogy megadóztathatja a 
kiváltságos osztályokat (a nemességet és az egyházat). 


Ezeket az eszméket hirdetni sem a jezsuita, sem a protestáns történetírók 
nem voltak alkalmasak. Az előbbiek az egyház, a pápaság elleni fellépésre 
nem vállalkoztak, amellett általában elfogadták a magyar közjogi 
tradíciókat, az utóbbiak a rendi alkotmányosság lerombolásában a 
vallásszabadság alkotmányos alapjainak szétverését látták. Mégis akadt 


néhány történetíró, aki az udvari történetírói címért és az azzal járó anyagi 
előnyökért vállalta ezt a szerepet. A legkiemelkedőbb közülük Kollár volt. 


A trencséni születésű, önmagát egyébként szlávnak tartó Kollár eredetileg 
jezsuita volt, 1740-1743 között a bécsi jezsuita kollégiumban működött, 
keleti nyelveket és teológiát tanult, majd rövid idő után kilépett a rendből. 
1748-ban Mária Terézia a bécsi udvari könyvtár igazgatójává nevezte ki. 


Kollár mint jezsuita ismerkedett meg a magyar jezsuiták történeti 
anyaggyűjtésével, a bécsi könyvtárban pedig olyan gazdag forrásanyagra 
bukkant, mint addig egyetlen magyar történetíró sem. Egyszerre hatott rá a 
példátlan forrásanyag és az udvari politika, valamint a felvilágosodás 
eszmeáramlata. Jelentős könyvtárat gyűjtött össze, és a jezsuitákéval 
versenyre kelő másolatgyűjteményt. Forráskiadási tevékenysége széleskörű. 
Kiadta két kötetben Bécs és az uralkodóház történetére vonatkozó 
forrásgyűjtését (1761-1762), Ursinus Velinus munkáját a Habsburg 

ház örökösödésére vonatkozó oklevelekkel (1762) és Oláh Miklós műveit 
(1763). Közzétette egyébként a bécsi udvari könyvtár katalógusának 9 
kötetes új sorozatát is. 


Kollárt a számára kijelölt politikai szerepre az tette alkalmassá, hogy 
jogtörténettel is foglalkozott, s már 1762-ben könyvet írt a magyar 
főkegyúri jog történetéről. A felvilágosodás szellemétől megérintve azért 
vált alkalmassá arra, hogy az 1764. évi országgyűlésre létrehozza azt az 
elméleti-ideológiai alapot, amelyen az udvar támadást indíthatott az egyház, 
a főpapság ellen. Az udvar nem akarta közvetlenül e nemességet támadni, 
arra számított, hogy az feláldozza az egyházat, s lehetővé teszi a papság 
megadóztatását, saját kiváltságai megtartásának reményében. Kollár 1764- 
ben adta ki könyvét az apostoli magyar királyok törvényhozó 

jogának keletkezéséről és folyamatos gyakorlásáról. Ebben kidolgozta a 
magyar történelemből vett példákra hivatkozva azt az elméletet, hogy a 
királyi hatalom jogosult az egyház ügyeinek szabályozására, a papok 
megadóztathatók, a tetszésjog megilleti a királyt a főpapok kinevezésénél, s 
kegyúri joga van az egész magyar egyház fölött. Tulajdonképpen egy 
nemzeti egyház létrehozásának gondolata született itt meg, Febronius 
szellemében. Hontheim trieri püspök 1763-ban e néven adta ki 

röpiratát, amelyben tagadta a pápa főségét, s nemzeti egyházak 


megalakítására szólította fel Európa uralkodóit. Kollár egyidejűleg 
oldalvágásokat irányzott a nemességre. Kimutatta, hogy a nemesség 
kiváltságait katonáskodási kötelezettség ellenében kapta, most már azonban 
állandó hadseregre van szükség, s ennek anyagi fedezetét a nemességnek és 
az egyháznak kell viselnie. Éles szavakkal bírálta a minden terhet 

a jobbágyra hárító nemességet, s Verbőczy hármaskönyvét. 


A munka Kollár meggyőződését hirdette, s eredetileg a szerző saját 
kezdeményezésére született, nem az udvar rendelésére. Az udvar által 
támogatott kiadása azonban egybeesett az országgyűlés megnyitásával, 
azzal, hogy az udvar javasolta a nemesség adóvállalását a hadviselési 
kötelezettség fenntartása helyett. Óriási felháborodást váltott ki, a rendek 
egységesen felléptek ellene, a szerző száműzését és könyve elégetését 
követelték. Végül elérték, hogy a magyarországi terjesztést betiltották, 
állítólag egyes helyeken a megyei nemesség valóban elégette az 

elérhető példányokat. 


Kollár álláspontja védelmében újabb tanulmányt írt, amely azonban végül 
kéziratban maradt. Ebben nem vonta vissza téziseit, de azt írja, ha előre 
látta volna, hogy ekkora ellenállást vált ki vele, nem jelentette volna meg. A 
jobbágysággal kapcsolatos részeket illetően még azt is hozzáteszi, hogy 
amit leírt, személyes tapasztalatai alapján tette. Az udvar azonban - 
legalábbis átmenetileg - meghátrált, s visszavonta javaslatait. Ezzel Kollár 
helyzete megrendült. 


Ez a magyarázata annak, hogy történetírói működését utóbb sem a 
közvélemény, sem a szakma nem ismerte el. Kollár adatközlő 
tevékenysége, jogtörténeti munkássága, melyre a koronát utolsó nagy, 
kétkötetes művével, az 1783-ban megjelent " Amoenitates..." c. munkával 
tette fel, kiesett a történeti köztudatból. Pedig lényegében ő volt a magyar 
jogtörténet megalapítója. Előtte csak egyes jogtörténeti eseményekkel, a jog 
külső történetével foglalkoztak, az egyes jogintézmények történeti 
fejlődését kritikai módszerrel elsőként ő vizsgálta. Gyakorlatilag ezzel 
alapította meg a magyar jogtörténetet. Kritikai érzéke és tudása felülmúlta 
minden korabeli történetíróét, s csupán Pray György versenyezhetett 

vele. Igazi történeti kritika az ő működésében mutatkozik meg elsőként a 
magyar történetírásban. 


Kollár mint udvari történetíró, nem egyedül működött. Kis kör alakult ki 
körülötte, Kercselich Ádám Boldizsár és Benczúr József késmárki 
lutheránus tanárok személyében. A Bolognában tanult, 1749-től a bécsi 
horvát kollégium rektoraként működő, majd zágrábi kanonok Kercselich 
könyvet írt Kollár védelmében, de ennek kiadására nem került sor. 1764- 
ben megkezdte az életére vonatkozó események feljegyzését (Annuae 1748- 
1767), melyből kiviláglik, hogy a békesség érdekében nem publikálta 
munkáját. Az 1753-ban Bél Notitiája alapján magyar 

földrajzi kompendiumot publikáló Benczúr (a kompendium négy részes, 
utolsó része 1777-ben és 1779-ben jelent meg) folytatta működését a Kollár 
elleni támadás utáni években, de óvatosan, többnyire név nélkül vagy 
álnéven. 1764-ben röpiratot írt Kollár nézetei mellett, majd 1771-ben egy 
munkát a Habsburg-ház törvényes örökösödéséről. Az 1780-as években 
több munkát közölt a királyi kegyúri jog kérdéseiről, támogatva II. József 
egyházpolitikáját (1782, 1784). 


Maga Kollár tovább működött. Már korábban bevonták a politikába, az 
államtanács mellett magyar ügyekben tanácsadóként működött. 1772-ben 
egy kis könyvet írt az udvar Galícia bekebelezésével kapcsolatos terveit 
történetileg alátámasztandó (ez latinul és németül jelent meg). Személyét 
Magyarországon sem érhette sérelem, hiszen udvari történetíró volt, de 
nevét gyakorlatilag kiiktatták a magyar történetírás történetéből. Pedig ő és 
kis köre jelentős történeti kritikai működést fejtett ki. Alapvető jogtörténeti 
munkásságát is csak hosszú évtizedekkel halála után kezdték felfedezni és 
elismerni. 


Kollárral egy időben kezdett publikálni a 18. század kétségkívül 
legnagyobb hatású történetírója és forrásközlője, Pray György. 
Nagyszombaton tanult a jezsuitáknál, Schmitth Miklós volt a mestere, aki 
megismertette a Hevenesi- Timon-Kaprinai-féle gyűjteménnyel, s aki a 
történelem felé terelte érdeklődését. Bécsbe kerülve további lökést kapott a 
magyar történelem tanulmányozására Fröhlich Erasmustól, aki a magyar 
történelem új és lehető teljes kritikai feldolgozására szólította őt fel. Pray 
időközben a jezsuiták munkássága mellett megismerte Bél tevékenységét, 
s abból elsősorban az egyháztörténeti felfogáson túlmutató nézőpontot 
sajátította el. 


Nagyszombati és bécsi kutatásainak első eredménye őstörténeti munkája 
volt (Annales veteres hunnorum, avarorum et hungarorum. Bécs, 1761), 
mely a magyarság pogánykori történetét foglalta össze, mégpedig mindjárt 
igen nagy figyelmet keltve, hiszen eredményei kétségbe vonták Desericzky 
munkájának több fontos állítását. A keletkezett vita növelte a munka által 
felkavart hullámokat, s Pray hamarosan a fiatalabb történetírói generáció 
vezéralakjává vált. A rend a munka eredményét látva felmentette őt a tanári 
és lelkipásztori teendők végzése alól, s ettől kezdve kizárólag a kutatásnak 
szentelhette idejét. Az eredmény hamar megmutatkozott, 1763- 

ban megkezdte előző munkája folytatását, a magyarság történetének öt 
kötetes megírását (és persze források közlését) az államalapítástól 1564-ig 
(Annales regni Hungariae, Bécs, 1763-1770). 


1767-ben Pray Pozsonyba került, s a királynő rendeletére megkezdhette a 
kamarai levéltár anyagának kutatását. Kollonich kezdeményezése óta a 
kamarai levéltár újból megközelíthetetlenné vált, az ott található iratokban 
senki sem kutathatott. Pray most nagyon céltudatosan látott neki a 15-16. 
századi források felkutatásának és lemásolásának. Közben más levéltárakat 
is meglátogatott, s levelezésbe fogott kortársai közül a nevesebbekkel, 
akikkel rendszeresen adatokat cserélt. Forráskutatásainak eredménye 
mintegy 60 kötetnyi másolat és eredeti forrásanyag (köztük az ún. Pray- 
kódex, benne a Halotti Beszéddel) lett. Tudatos gyűjtő volt, az óriási 
anyagból csak azt másolta le, amire munkáihoz feltétlenül szüksége volt. 
Sok anyagát beiktatta könyveibe, tanulmányaiba. 


Sorra jelentek meg munkái. 1770-ben kiadta Szent Erzsébet életéről szóló 
könyvét, benne közölve Szent Erzsébet és Szent Margit legendáját. Ez után 
magyar történetének folytatását tűzte célul maga elé. 1801-ben Budán jelent 
meg Historia regni Hungariae címen korábbi összefoglalásának folytatása, a 
három kötetes munka egészen 1780-ig foglalja össze Magyarország 
történetét. Több cikk, vitairat mellett összegyűjtött egy sorozat levelet a 15- 
18. századból, ezek csak halála után jelentek meg, szintén három kötetben 
(Epistolae procerum, Pozsony, 1806). Ugyancsak halála után látott 
napvilágot pecséttára (Syntagma historicum de sigillis... Buda, 1805) 

és Bethlen Gábor erdélyi fejedelemségére vonatkozó iratgyűjtése két 
kötetben (Pest, 1816). 


Pray működése a forrásgyűjtés terén is fordulópontot jelent. Már Kollár 
felismerte, hogy az elszigetelt, szinte magánalapon folyó gyűjtési és 
publikáló tevékenység nem elégséges, szükséges az összes történetíró 
számára közös fórumot teremteni. Ő azonban nem volt alkalmas egy tudós 
társaság megteremtésére. Úgy látszik, tőle függetlenül Pray hasonló 
gondolatra jutott, amit elősegíthetett az a körülmény, hogy a jezsuita rend 
működését beszüntették, s ezzel a gyűjtött forrásanyag a történetírók 
számára szinte megközelíthetetlenné vált. Mindenekelőtt ezt a 

másolati anyagot kellett valamiképpen a kutatás számára rendelkezésre 
bocsátani. A Hevenesi-Kaprinai-féle gyűjtemény ugyanis a jezsuita rend 
1773. évi feloszlatása után a Budára költözött kamarai levéltárba került, s 
ezzel ugyanúgy hozzáférhetetlenné vált, mint maga a kamarai levéltár. 


A kamarai levéltár megközelíthetetlenségét jelzi, hogy amikor Prayt az 
udvar 1787-ben megbízta, II. József balkáni politikájának történeti 
alátámasztásaként, a magyar korona történeti igényének kidolgozásával 
Boszniára, Szerbiára, Havasalföldre, a kamara személyzete olyan komoly 
akadályokat gördített kutatásai elé, hogy Kaunitznak szinte erőszakkal 
kellett kikényszerítenie számára a kutatás lehetőségét. Pray ekkor határozta 
el, hogy intézményes megoldást keres, s végül 1789-ben elérte, hogy a 
Hevenesi-Kaprinai gyűjteményt a pesti egyetemi könyvtárban helyezték el. 
Évi 400 forint járadékért saját kézirati gyűjteményét és könyvtárát is 
átengedte az egyetemi könyvtárnak. Így vált a most már 379 kötetet kitevő 
hatalmas gyűjtemény hozzáférhetővé az érdeklődő kutatók számára. 


Maga Pray időközben a történeti kutatók számára intézményeket pótolt. 
Sok kortársával levelezett. Köztük a jezsuiták elvi ellenfelével, Kollárral 
éppen úgy, mint kálvinista vagy evangélikus történetírókkal, akik közül 
nem egy személyes barátjává vált. Így lassanként központja lett a kor 
történetíróinak. 1777-ben Pestre került, az Egyetemi Könyvtárba. Vele 
együtt nevezték ki Wagnert és Schönwisnert, akikkel együtt oktatta az 
egyetemen a történeti segédtudományokat. Wagner után az 

evangélikus Cornides Dániel lett az Egyetemi Könyvtárban őrtársa. Így az 
Egyetemi Könyvtár falai között kiformálódott egy tudós kör, amely most 
már nem kötődött felekezetekhez, mint korábban a jezsuitáké, vagy a 
különféle protestáns felekezetű történetíróké, hanem egyetemes magyar 


történeti fórum lett. Pray személye lett a központ, a vele folytatott levelezés 
sok tekintetben a hiányzó szakfolyóiratokat pótolta. 


Pray mint anyaggyűjtő, nem volt Kaprinaihoz mérhető, de rendkívül 
tudatosan végezte ezt a munkát. Nem állt meg a gyűjtésnél, hanem 
hozzáfogott a kritikai feldolgozáshoz. Minden forrást, minden korábbi írást 
felülvizsgált, állításaikat ellenőrizte, kiegészítette, tekintélyre való 
hagyatkozás nélkül. Az alapvető kronológiai és genealógiai kérdéseket 
részletekbe menő kritikával igyekezett tisztázni. A külső kritika mellett a 
belső kritika kérdéseit is szem előtt tartotta. Széleskörű tárgyi tudása, 

a segédtudományokban, így a pecséttanban szerzett jártassága, biztos 
ítélőképessége, logikus gondolkodása segítették ebben a munkában. 
Természetesen nem volt tévedhetetlen, de nem is az a legfontosabb, hogy 
valaki csak támadhatatlan megállapításokra jusson. Munkái általában 
sugallják a kritikai szellemet, ezért tévedéseivel együtt tanulságosak a 
maguk nemében. 


Történetfelfogása katolikus világnézetén, a jezsuita adatgyűjtő kör 
történetszemléletén és a korabeli rendi alkotmányosságon nyugodott. 
Vallásos volt és hazafi, de nem volt elfogult a más felekezetekkel szemben, 
egyházpolitikai szempontoknak nem rendelte alá történetírását. 
Királyhűsége nem volt megkérdőjelezhető, mégsem volt tendenciózus, még 
akkor sem, amikor az udvar rendeletére fogott egy téma feldolgozásához. 
Tárgyilagos maradt kritikája és felfogása egyaránt. A történelemben 
gyakorlati célokat keresett, ezért érdeklődése kizárólag a politikai 
történetre, az állam, a királyság külső történetére 

koncentrálódott. Egyháztörténettel, tudománytörténettel nem foglalkozott, 
ami nagyon meglepő, hiszen olyan körből indult, amely elsősorban ezeknek 
a területeknek a kutatását tartotta szem előtt. Jóval szűkebb volt a 
látómezeje, mint Bél Mátyásé, de sokkal mélyebb 

kritikával, összehasonlíthatatlanul nagyobb történeti tudással rendelkezett. 


Pray munkáinak stílusa előrelépést jelentett a korábbi adatközlő 
történetírókéhoz képest. Belesző ugyan okleveleket, s más forrásokat 
mondanivalójába, de kritikai elemzései, értekezései egy-egy témáról, s 
választékos latin nyelve kárpótlást nyújt a szakadozott előadásmódért, az 
elbeszélést elárasztó adattömegért. Egész tevékenysége, történetírói 


működése, személyisége, melyet a többi történetíró vita nélkül fogadott el 
primus inter paresnek, nemcsak képletesen indokolta a " Magyarország 
történetírója" címet, amelyet a királynő adományozott neki. 


Működése más tekintetben is fordulópont. A jezsuita rend betiltásával a 
nagyszombati teológia Pestre helyezésével és állandó egyetemmé 
nyilvánításával megszületett az a fórum, amely körül megkezdődhetett a 
különféle tudományok, s így a történettudósok tömörülése. Az állami 
egyetemi oktatás megindulása perspektivikusan a történelem tanításának 
szekularizálását, s a történetkutatás, a történetírás 

módszereinek tudományos alapokra helyezését jelentette. A történelem- 
tanszék körül előbb vagy utóbb, az Egyetemi Könyvtár kézirattárának 
megnyitásával pedig a könyvtár tudós személyzete körül kiformálódott az 
új történeti fórum. Ehhez járult a 18. század végén a könyvtáralapítási láz, 
ami Európa nyugati és középső fele után Magyarországot is elérte. Főurak 
és főpapok rendre megalapították a maguk közkönyvtárait. A 

legnagyobb jelentőségű természetesen a Nemzeti Múzeum könyvtára, az 
Országos Széchényi Könyvtár megalapítása volt (1802), amelyet gróf 
Széchényi Ferenc alapított. A könyvtárból nőtt ki utóbb a múzeum. 
Gyűjteményei, különösen kézirattára hatalmas jelentőségű volt a magyar 
történeti kutatás tudományos alapokra helyezése szempontjából. A 
könyvtárat más gyűjtemények, így az Illésházyak híres 

könyvtára gyarapították. Mellette egyidejűleg számos egyéb könyvtárat 
alapítottak. Némileg előrehaladva hasonló módon jött létre gróf Teleki 
József könyvtárából az Akadémia Könyvtára. Batthyány József esztergomi 
érsek könyvtárából lett az esztergomi főegyházmegyei könyvtár. Batthyány 
Ignác püspök a gyulafehérvári Erdély-egyházmegyei könyvtárat, Patachich 
Ádám kalocsai érsek a kalocsai egyházi könyvtárat, Esterházy Károly egri 
püspök az egri főegyházmegyei könyvtárat alapította. Egyidejűleg jött létre 
a pécsi, a marosvásárhelyi Teleki könyvtár, Festetich Lajos alapításából a 
Somogy megyei Könyvtár, vagy a nagyszebeni Bruckenthal-múzeum 

és könyvtár, s aRRáday-könyvtár, amelyet a református egyház vásárolt meg. 
A sort folytathatnék. A 18-19. század fordulóján minden esetre a történeti 
kutatás lehetősége ezeknek a könyvtári gyűjteményeknek a nyilvánossá 
válásával hirtelen megnövekedett. Az Akadémia megalapítása után létrejött 
a Nemzeti Múzeum kéziratgyűjteménye mellett az a másik központi fórum, 
amely nagy mennyiségű kézirati anyagot és történeti forrásanyagot 


rendszeresen gyűjtött. Az egész folyamatnak a megindítója az 
egyetem Pestre helyezése volt. 


A Pray körül Pesten kialakult történetírói kör legkiemelkedőbb tagja 
Katona István (1732-1811) volt. Jezsuita rendtag, Kassán és 
Nagyszombaton tanult, Schmitth Miklós tanítványa volt, majd tanár lett 
Gyöngyösön, később Nagyváradon, s végül Komáromban. A nagyszombati 
jezsuita egyetem tanáraként került az egyetemmel Budára. 1785-ben a 
császár nyugdíjaztatta, mert németül nem tudott megfelelő szinten előadni. 
II. József nyelvrendelete miatt kellett tehát elhagynia az egyetemet, 1790- 
ben Kalocsára került a káptalani könyvtárba. 1771-ben. adta ki első magyar 
történeti munkáját, egy történelmi kronológiát. A jezsuiták anyaggyűjtésére 
támaszkodva dolgozott, legnagyobb munkája a Historia critica regni 
Hungariae, egy 42 kötetből álló, 44 részre tagolódó magyar történelem a 
kezdetektől egészen a szerző koráig (1810-ig megy el, utolsó része már 
Katona halála után, 1817-ben jelent meg). A 42 kötetes munka első darabja 
önállóan látott napvilágot 1778-ban Pesten, Historia critica primorum 
Hungariae ducum címen. Ez után adta ki a sorozatot, amelynek egyes 
köteteit Pesten, Pozsonyban, Komáromban, Budán, Kalocsán, Kolozsvárott 
és Vácon nyomták 1779-1817 között. Katona munkája tulajdonképpen 
forráskiadás, kritikai észrevételekkel, jegyzetekkel ellátott forrásanyag- 
gyűjtemény, elsősorban oklevelek publikációja. Ő valósította meg Kaprinai 
elképzelését a jezsuiták által gyűjtött anyag közrebocsátásáról. 
Forrásanyagát kritikailag értékelte. A margón feltett kérdésekkel indítja 
egy-egy fejezetét, s maga a szöveg a kérdésekre adott válasz. Igazi 
történeti feldolgozást csak az egyes források elé írt bevezetőkben találunk, 
de Katona hatalmas anyagot hordott össze, s tett a többi történetíró számára 
hozzáférhetővé. Ezért nem lehet csodálni, hogy a 19. század első felének 
történetírói (Fessler, Engel, Szalay, Horváth stb.) kivétel nélkül belőle 
merítették forrásaikat. Katona munkájának legnagyobb érdeme, hogy sok 
részletkérdés tisztázása mellett a jezsuita forrásgyűjtemény nagy részét 
kiadta, mégpedig megfelelő kritikával, amelynek során tisztázta az 

egyes források megbízhatóságának, hitelességének kérdéseit, vagy ha nem, 
úgy a velük kapcsolatos problémákat felvetette. 


Katona főműve mellett több más témával foglalkozott. Megírta a kalocsai 
érsekség történetét két kötetben, írt iskolai használatra szánt munkákat, 


vitacikkeket (egyebek között a korona történetéről). Mint történetíró nem 
mérhető Prayhoz, de forrásközlőként éppen azért, mert munkája az egész 
magyar történelmet átfogja, jóval népszerűbb volt nála. Fő műve még ma is 
használható. 


Kritikai téren jóval erősebb volt nála Cornides Dániel (1732-1787). 
Körmöcön, Losoncon tanult, majd Pozsonyban, ahol Bél Mátyás tanítványa 
volt. Erlangenben is látogatta az egyetemet. Hazatérte után Erdélyben 
nevelősködött, majd Kolozsvárott a református kollégiumban német nyelvet 
tanított. Innen Teleki Józsefhez került titkárnak. 1784-ben II. József 
kinevezte tanárnak a pesti egyetemre és könyvtárosnak. Gazdag könyvtári 
gyűjteményét, s jelentős kéziratos másolati anyagát a könyvtárnak hagyta. 
Forrásait Prayhoz hasonlóan ő is céltudatosan, tematikusan gyűjtötte össze. 


Cornides munkássága több vonatkozásban alapvető. 1778-ban adott ki egy 
kisebb munkát a 11. századi magyar királyok genealógiájáról. Több fontos 
munkája halála után jelent meg, így 1792-ben napvilágot látott tanulmánya, 
a magyarok régi vallásáról, hiedelméről, amelyet elsőként ő próbált 
rekapitulálni. Meghatározó nagyobb tanulmánya Anonymusról, ezt 1802- 
ben Engel publikálta. Ez Anonymus Gestájának első igazán tudományos 
elemzése. 


Pray köréhez elsősorban jezsuita történetírók tartoztak. Közülük többen is 
jelentősebb forrásanyagot adtak ki, így Wagner Károly Váradi Péter 
kalocsai érsek levelezését, majd Sáros megye és a Szepesség oklevéltárát, s 
több kötetnyi genealógiai anyagot. Palma Károly Ferenc a heraldikai 
emlékeket tette közzé, Schönwisner István főleg numizmatikai 
munkásságról nevezetes, de részben a nevéhez fűződik az archeológiai 
kutatás előmozdítása. Ez utóbbiban Szalágyi István és Katanchich 

Mátyás Péter is jeleskedett. 


Megírták a fontosabb egyházmegyék történetét. Koller József kétkötetes 
munkát szentelt a pécsi egyházmegyének, Batthyány Ignác több száz régi 
kézirat gyűjtője, Szent Gellért művét és rávonatkozó iratokat tett közzé s a 
magyarországi zsinatok emlékeit, egyházi kiváltságleveleket közölt. 
Gánóczy Antal a váradi, Szeredai Antal az erdélyi püspökök történetét írta 
meg, Fuxhoffer Damján a hazai férfi és női szerzetesrendek történetét 
dolgozta fel. Ezzel azonban csak a legfontosabbakat említettük, százakra 


rúg az egyháztörténeti kötetek száma. A katolikus egyház nagyobb 
egyéniségeinek levelezéséből Miller Jakab Ferdinánd, a Nemzeti Múzeum 
első igazgatója megjelentette a két Széchényi érsek, György és Pál 
levelezését (1807), Pázmány Péter leveleit (1822), s valamint I. Ferdinánd 
és II. Miksa leveleit. 


A protestáns egyháztörténeti tevékenység is számottevő. Ribini János az 
evangélikus egyház történetét, Sinay Miklós a kálvinista egyház történetét 
irta meg több-kevesebb kritikai módszerrel. Sinay hatalmas kéziratos 
forrásgyűjteményt halmozott fel, mely nagyságát és minőségét tekintve 
forrásgyűjtőként az első sorba helyezi. Az ő anyagára támaszkodva írták 
meg munkájukat a 19. század elején tanítványai, a Budai testvérek. 


A 18. századi tudománytörténeti anyaggyűjtés csúcspontja Horányi már 
említett három munkája, valamint a Bél Mátyásból kiinduló, paraszti 
származású Wallaszky Pál jólsvai evangélikus lelkész tudomány- és 
irodalomtörténete, mely 1785-ös kiadása után még egy kiadást megért 
(1808). Ő első munkáját egyébként a Mátyáskori magyar 
irodalomtörténetnek szentelte, a Mátyás-kori humanista irodalom 

első rendszeres áttekintésével (1769). 


A genealógia első lexikona a századvég terméke. Lehoczky András, Bél 
Mátyás tanítványainak egyike három kötetes genealógiai lexikonjának első 
két kötete 1796-ban és 1798-ban jelent meg, a harmadik kötet azonban 
kéziratban maradt. 


A századvég publikációs tevékenységéhez tartozik Rumy Károly György 
15-17. századi forrásokat közlő három kötetes munkája (Monumenta 
Hungarica, Pest, 1815-1817). S ehhez sorolható a két Kovachich működése. 
Kovachich Márton György (1744-1821) zárja a nagy anyaggyűjtők sorát. 
Az Egyetemi Könyvtár tisztviselőjeként működött. Mint anyaggyűjtő nagy 
formátumú, emellett jelentős tudományos feldolgozó munkát végzett, 
törekedett a történeti kutatás intézményeinek felállítására. Javasolta 

egy történelmi tudós társaság alapítását, mellette könyvtár létesítését, s 
összehangolt, nagyvonalú forráskiadói tevékenységet, az egész középkori 
okleveles anyag és a későbbi kéziratos elbeszélő forrásokra kiterjedő 
nagyarányú gyűjtemény létrehozását, a források rendszeres kiadását. 1791- 


ben röpiratot jelentetett meg a tudós társaságról, 1792-ben pedig egy 
másikat a forrásgyűjtésről és a publikáló tevékenységről. 


1790-ben már kiadott egy könyvet a koronázások történetéről, de működése 
elsősorban a jogtörténet terén maradandó. Megjelentette a Corpus Juris-ból 
kimaradt régi törvényeket (1790), és utóbb három kötetben ezek 
kiegészítését (1798-1801). 14-15. századi formulás könyveket publikált egy 
kötetben (1799). Összeállította a tárnoki jogot és az azt módosító 
jogszabályokat (1803), s kiadta az egyháztörténet sok forrását két kötetben 
(1815). Kútfőkiadási tervei azonban csak részben valósulhattak meg. 

A magyar történet több elbeszélő forrását közölte három kötetben (1798), 
valamint a még kiadásra váró források időrendi jegyzékét (1797). Közzétett 
német nyelvű történeti forrásanyagokat (1805). 


1810-1815 között fiával együtt országos forrásfeltáró körutat tett, számos 
forrást gyűjtött össze és másolt le. Ezeket az anyagokat azonban már nem 
adhatta ki. Fia, Kovachich József Miklós folytatta azonban a régi törvények 
összegyűjtését és kiadását. 1815-ben két kötetben megjelentette a régi 
törvényeket, majd vármegyei dokumentumokat (1816) és később pecséteket 
publikált (1818). Mintegy 300 kötetet kitevő forrásgyűjtésük a Nemzeti 
Múzeum könyvtárába került. 


A 18. század végén lezárul a Hevenesi gyűjtésével megkezdődött 
magyarországi anyaggyűjtő és publikáló munka. Ennek az egész 
forrásközlő tevékenységnek a záróakkordjaként jelenik meg Engel János 
Keresztély (1770-1814) nagy összefoglalása. Előbb inkább a 
forrásanyagokat közlő munkája, a négykötetes Geschichte des Ungarischen 
Reichs und Seiner Nebenlánder (Halle, 1797-1804), mely meglehetősen 
rapszodikusan fogva fel a történelmet, előre majd hátra ugrálva közli 

a szerző által fontosnak tartott forrásokat, okleveleket, s melyben a 
történelem elmondása viszonylag kevés helyet kapott, majd egy kimondott 
forrásgyűjteménye (Monumenta Ungrica, Bécs, 1809), végül halála előtt 
közvetlenül ötkötetes összefoglaló magyar története (Geschichte des 
Ungarischen Reichs, Bécs, 1813-1814). Engel Lőcsén született szepesi 
szász polgárként. Göttingenben tanult, az egyetemen az államismeret és a 
felvilágosult történetszemlélet egyik nagy európai képviselője, Schlözer 
tanítványa volt. Ez után került a Bécsben székelő erdélyi udvari 


kancelláriához tisztviselőként. Munkája polgári felfogású, a felvilágosodás 
nézőpontjából közelíti meg témáját. Részben szász polgári eredete miatt 
érzéketlen a 18. század végén kibontakozó nemesinemzeti eszmeáramlattal 
szemben, a Habsburg Birodalom szempontjából ítéli meg az ország 
történetét, természetesen elsősorban 1526 után. Jellegzetes felvilágosult (s 
talán protestáns voltából következő) álláspont, hogy elítéli a jezsuiták 
szerepét, politikáját, de egyúttal a Rákóczi-felkelést is. 


A nemzeti kérdésben megmutatkozó elfogulatlanságát jelzi érdeklődése a 
magyarországi nem magyar népek és a szomszédos országok története iránt, 
ez utóbbiban feltétlenül szerepet játszott a Habsburg Birodalom egészét 
szem előtt tartó álláspontja. Megírta Halics és Vladimir (1792), Ukrajna 
(1796), majd Ragusa szabadállam történetét (1807). Foglalkozott Traianus 
hadjáratai kapcsán a dákó-román elmélet problematikájával (1794). 


Engel jóval hosszabb életű kortársa volt Fessler Ignác Aurél (1756-1839), 
ez a meglehetősen mozgalmas életet élő történetíró, aki külföldön írta meg 
összefoglaló történetét, gyakorlatilag Katona munkájára alapozva. Népszerű 
összefoglalásnak szánta, s annak terjedelmileg, s stilárisan megfelelt. 
Fessler paraszti családban született, szülei szerzetesnek szánták, kapucinus 
lett. A kor felvilágosult eszméi hamar összeütközésbe sodorták az 
egyházzal. Egy 52 éven át föld alatt elzárva tartott szerzetes 

halálán fölháborodva a császárhoz fordult, aki eltörölte a kolostori fogságot, 
de Fesslernek ezután nem volt maradása. 1784-ben Lembergben a keleti 
nyelvek tanára az egyetemen, szabadkőműves, a császár híve. Egy 
szabadelvű színdarabja miatt el kellett hagynia a birodalmat, egy ideig 
Boroszlóban, majd Berlinben élt. Protestáns hitre tért, megnősült. Évekig 
porosz szolgálatban állt, majd 1810-ben Pétervárra került, a keleti 

nyelvek tanárának. Oroszországban többféle állást betöltött, végül a 
pétervári evangélikus birodalmi konzisztórium elnöke, a birodalom 
evangélikus német alattvalóinak szuperintendense lett. 


Németül írt, mint Engel. 1815-1825 között Lipcsében jelent meg 10 kötetes 
nagy műve Die Geschichten der Ungam und Direr Landassen címen, mely 
így Katonáé után a legterjedelmesebb addigi összefoglalás volt a magyarok 
történetéről. Fessler célja az volt, hogy az újabb kutatások tükrében a 
szélesebb olvasóközönség számára írja meg a magyarok történetét. Ez teljes 


mértékben sikerült, ami figyelembe véve, hogy Oroszországban élt és 
dolgozott, ahol nyilvánvalóan sok minden szükséges hiányzott a munkához, 
nem volt kis teljesítmény. Ugyanakkor ebből adódnak 

hiányosságai. Munkája rendkívül népszerű volt, így nem meglepő, hogy öt 
évtized elteltével érdemes volt újból kiadni (1867-1883 között lerövidített 
formában jelentették meg), egyes részeit pedig átdolgozva magyarul is 
kiadták. 


Fessler nagyon rövid őstörténeti bevezető után azonnal a magyarok 
történetére tér. Munkája kiegyensúlyozott, jól felépített alkotás. Első két 
kötete az Árpádok koráról szól, a következő kettő a 14-15. század történetét 
adja Mátyásig. Az 5. kötet tárgyalja Mátyás és II. Ulászló uralkodását, a 
hatodik II. Lajos és I. Ferdinándét. A 7-9. kötetek Magyarország történetét 
1564-1711 között, a 10. kötet pedig az 1711-1811 között száz év történetét 
foglalja össze. A munka létrejöttének körülményeiből adódik, hogy 

a magyar történelmet erősen beágyazza az európai történelembe. Ezzel 
későbbi korok jelentős történetíróinak mutatott utat. 


Felfogására rányomta bélyegét a 18. század utolsó évtizedeinek szinte 
minden szellemi irányzata. Fessler deista volt, aki feltételezett egy eredeti, 
pozitív kereszténységet. Ennek kettéosztódásaként kezelte a különféle 
vallási irányzatokat. Tulajdonképpen mind a katolikus, mind a protestáns 
irányzattal szemben megértő, mindegyik történeti teljesítményét elismeri. 


Munkája elsősorban összefoglalóként kiváló. Fessler - erénnyé változtatva a 
hiányokat, azt, hogy részlettanulmányok csak korlátozottan álltak 
rendelkezésére -kitűnő áttekintéseket tudott adni egy-egy korszakról, 
különféle folyamatokról, állapotokról, viszonyokról. A kisebb részleteket 
illetően számos hibát találunk a munkában, ami nem csodálható, hiszen 
alapvető kézikönyvekben szűkölködött, amikor készült, de az 
összefoglalások, az áttekintések színvonalasak, tanulságosak. Egyikmásik 
megállapítása sokáig alapja maradt a későbbi kutatásnak, más nézetei már 
akkor sem voltak elfogadhatóak, amikor megszülettek. Külön érdeme, hogy 
nem maradt meg a politikatörténetnél, hanem a kultúra, a tudomány iránt is 
érdeklődik. 


4. A nemzeti történetírás a 19. 
század első felében 


A 18. század végére a nagy forrásfeltáró munka lezárult, vagy inkább 
kimerült. A Hevenesi-Kaprinai-féle irányzat a feltáratlan forrásanyagok 
első nagy lefölözését hajtotta végre. A század végére pedig megszülettek 
azok a történeti munkák, amelyek az összegyűjtött anyag egy része alapján 
újraértékelték a magyar történelmet, átírták mindazt, amire szükség 
mutatkozott. Az új források alapján a magyar történelem első tudományos 
színvonalú összefoglalásai már megszülettek, azok a munkák, amelyek 

a kor kritikai színvonalán állva kiértékelhették az új forrásokat, s mindazt 
figyelembe vehették, amit a korábbi nemzetékek nem tehettek meg. 


Mindez csupán a kezdet kezdete lehetett, korántsem a feladat betetőzése. 
Az abszolutizmus körülményei között gyakorlatilag reménytelen volt az 
állami levéltári gyűjtemények megnyitására gondolni. Ami lehetséges volt, 
az végeredményben megtörtént, összeállt egy bizonyos nagyságú 
forrásgyűjtemény, s létrejött egy intézményrendszer arra a célra, hogy ezt a 
forrásgyűjteményt közhasznúvá, a történeti kutatások számára nyilvánossá 
tegye. Létrejött a Nemzeti Múzeum és Könyvtára, majd 1825-ben 
megalapították az Akadémiát, melynek könyvtára és kézirattára 

szintén nyilvános volt. 


A forrásanyag kiszélesedése, s amegnövekedett mennyiségű új források 
bevonása a kutatásba a korábbi ismeretek számos pontosítását 
eredményezte, - de ennél nem többet. A századforduló hivatalos történetírói 
kivétel nélkül a régi iskola hívei voltak. Alapjában egyházi indíttatásúak, 
akár katolikusként, akár protestánsként. A katolikusok zömmel jezsuiták 
voltak, a másik oldalon több protestáns felekezet is kitűnt azzal, hogy jeles 
történetírókat mutatott fel. Ameddig ezek a történetírók Praytól Comidesig 
eljutottak, az a legjobb esetben sem volt több, mint az, hogy 

eltekintettek kollégáik, versenytársaik vagy vitapartnereik más vallásától, s 
tiszteletben tartották azt. Pray felülemelkedett a vallási előítéleteken, 
jezsuita tanulmányain, s rendszeres kapcsolatban állt a protestáns 


tudósokkal, de munkáin a jezsuita szellemiség rajta hagyta a bélyegét, 
annak alapkoncepcióját a katolikus valláshoz és az uralkodóházhoz fűződő 
hűség szabta meg. A kor protestáns történetírását - fordított előjellel - 
hasonlóképpen vallási szempontok motiválták. 


A 18. század utolsó két évtizede a magyar történetírás számára egy újabb 
jelentős fordulat kezdete. A feudális társadalom átalakításának 
szükségessége mind erőteljesebben kap hangot a gondolkodásban. A 
nyugat-európai társadalom átalakulása, a feudalizmus gyengülése, 
megroppanása a francia forradalomban, a kapitalista társadalmi rend 
erősödése, kiformálódása, politikai módszereinek kiépülése mind nagyobb 
visszhangot váltott ki Magyarországon. A társadalmi átalakulást 

elősegítő ideológiák, elsősorban a felvilágosodás eszmerendszere kezdetben 
csupán az uralkodó közvetlen környezetében, majd az általa támogatott 
reformértelmiségben és részben értelmiségiként reagáló arisztokratákban 
virágzott ki. Amikor a francia forradalom az abszolutizmust meghátrálásra, 
merev konzervativizmusba kergette vissza, ez a reformértelmiség 
összeomlott ugyan, de eszméit nem adta fel, titokban, más ideológiákba 
bújtatva gondozta, tartogatta jobb időkre. 


Ugyanezekben az évtizedekben bontakozik ki a történetírás fejlődését 
befolyásoló eszmék alapvető irányzata, a nemzeti mozgalom. A II. József 
felvilágosult abszolutizmusának összeomlásával első nagy fellendülését 
megélő nemzeti mozgalom nemesi jellegű. Hangsúlyait a külsőségekre, a 
régi formák fenntartására helyezi minden tekintetben, a tudományban is, de 
ennek egyértelműen előremutató vonásai vannak. Ilyen például a nemzeti 
nyelv érvényesítésének igénye, amely fokozatosan utat tör a tudományban. 
A napóleoni háborúk Európa-szerte a nemzeti érzés ébredését és vele 

a romantika stílusirányzatát hozták. A kettő Magyarországon is 
párhuzamosan jelentkezett, nálunk azonban a haladás iránti igény talán 
hangsúlyozottabban van jelen a romantikában, mint német nyelvterületen. 
A lényeg azonban az, hogy a nyelvkérdésben, a nemzeti eszmék ápolásában 
kezdettől megbújnak haladó gondolatok, nézetek, nem csupán a konzervatív 
reakció jóval masszívabb gondolkodásformái. 


A felvilágosodás gondolatrendszere a századforduló heves 
forradalomellenes légkörében fokozatosan a nemzeti irányzat védőszárnyai 


alá vonul vissza. Utaltunk már a könyvtáralapításokra, a Nemzeti Múzeum 
és a Nemzeti Könyvtár, majd az Akadémia megalapítására. Nem véletlen, 
hogy ebben a kulturális reformfolyamatban jelentős haladó szellemű 
arisztokraták és a köréjük tömörült, s általuk védett értelmiségiek vesznek 
részt. Széchényi Ferenc reformeszméi és felvilágosult gondolkodása 
politikai terrénum hiányában alapvető kulturális intézmények 
létrehozásában öltöttek testet, s politikai eszmerendszerére épült fia, 
Széchenyi István működése. Ez a legmarkánsabb példa, de számos jelét 
tapasztalhattuk annak, hogy a II. József uralkodásának évtizedében szárba 
szökött társadalmi reformgondolatokat ugyan megfagyasztotta a reakció 
hideg fuvallata, a gyökerek azonban erősek voltak, s a következő 
évtizedekben a kínálkozó formák felhasználásával újból kihajtottak 
Magyarországon. 


Mindez a korszak egészére vonatkozik, 1790-1830 négy évtizedére, s az 
egész közgondolkodásra. A történetírás ezen belül a legnehezebben 
módosuló tudományterület volt, ugyanakkor talán a legkönnyebben 
kimozdítható megrekedéséből, elsősorban a nemzeti eszme segítségével. 
Mégis azt kell mondani, hogy a kibontakozó reformeszmék támogatói 
sorában csak kevés történetírót találunk. Kevesen voltak és a 18. század 
vége felé meglehetősen hatástalan maradt a működésük. II. József 
reformjai azonban létrehozták azt az értelmiségi réteget, amelyik a 
felvilágosodás eszméi alapján szakítani kívánt az egyházzal, s felismerte a 
fennálló társadalmi rend anomáliáit. Az, hogy az uralkodó és politikája 
támogatta ezt az irányzatot, pontosabban az ilyen gondolatokkal 
rokonszenvező különféle irányzatokat, egy időre a valóságosnál erősebbé 
tette a reftormgondolatok híveinek hangját. Megérezték az új korszak 
kezdetét, noha nem voltak, nem lehettek tisztában azokkal a veszélyekkel és 
kataklizmákkal, amelyekkel a változás fenyegetett. 


A felvilágosodás eszményei, a társadalom átformálásának igénye vezette a 
tollát annak a történetírónak, aki talán elsőként vetette papírra, hogy a 
magyar történetírás mindeddig nem foglalkozott a parasztsággal, a nép 
történetével. A nem nemes, evangélikus lelkészi családból származó 
Hajnóczy József (1750-1795), előbb Forgách Miklós, majd Széchényi 
Ferenc titkára és ügyésze pályáját a gróf támogatásának köszönhette. 1786- 
ban Szerém megye alispánja, de II. József halála után meg kellett válnia 


posztjától. Ez után ismét Széchényi környezetében találjuk, 

ahol jogtörténeti kutatásokat folytatott. Kollár irányzatával szemben 
Hajnóczy a nemzeti jogtörténet egyik úttörője volt. 1792-ben a budai királyi 
kamara tisztviselője. Munkáiban a polgári átalakulás egyik első követője és 
előmozdítója. Mikor céljait elérhetetlennek találta, csatlakozott a magyar 
jakobinusok mozgalmához. A mozgalom egyik vezetőjeként végezték ki 
1795-ben. 


Jogtörténeti írásai a saját korában jórészt kiadatlanok maradtak. Hajnóczyt 
ennek ellenére azért kell megemlíteni, mert egyike azoknak, akik 
elindították a nemzeti haladást a polgárosodás követelményeivel összekötő 
folyamatot. Jogtörténeti és parasztságtörténeti munkássága a maga korában 
úttörő volt. 


A józsefi reformok hívták életre Berzeviczy Gergely gazdasági, társadalmi 
és nem utolsósorban történetírói munkásságát, ő az, akinek egy, mások által 
kiadott munkájában nyomtatásban megfogalmazódott a kor történetíróinak 
kemény bírálata, hogy ti. a magyar történetírók a királyok és nem az ország 
történetét írják. A királyok háborúival, viszályaival, a fontosabb és 
nevesebb családok történetével van elfoglalva a magyar történetírás, de 
hogy milyen volt az ország belső állapota, melyek a nép jólétének vagy 
nyomorának okai, miként alakul az egyes társadalmi osztályok egymáshoz 
való viszonya, - mindezekkel a kérdésekkel történetíróink nem 
foglalkoztak. Ezzel Berzeviczy néhány mellékesen odavetett mondatában, 
melyeket a parasztok helyzetéről írt tanulmányában vetett papírra, 
megfogalmazódott az egész korábbi történetírás kritikája, s az igény egy 
olyan új történetírás iránt, amely már nem csupán köztörténettel, 
politikatörténettel, hanem társadalomtörténettel, gazdaságtörténettel 

is foglalkozik. Berzeviczy e röpirata jelezte a polgári fejlődés iránti igény 
jelentkezését a történetírásban. 


Jellemző, hogy Berzeviczy munkáját a parasztok állapotáról az a Kazinczy 
Ferenc támadta meg, aki egyébként a magyar történetírás fejlődése 
szempontjából a másik, a nemzeti oldalról ugyancsak kritikával illette a 
korabeli történetírást. Kazinczy úgy vélte, a történelmet nemzeti nyelven 
kell művelni. Maga nem volt történetíró, mégis több életrajzot írt magyar 
nyelven Zrínyiről, Fráter Györgyről, s másokról. Működése nem 


történetíróként maradandó, itt csupán azért kell megemlíteni, mert a 
továbblépés egyik irányát, a történetírás magyar nyelvű művelését 
szorgalmazta. 


Hajnóczy, Berzeviczy az egyik, Kazinczy a másik oldalát képezte a 
továbbfejlődésnek. A magyar történetírásnak valóban érdeklődnie kell az 
ország belső állapota, a gazdaság és a társadalom viszonyai iránt, másrészt a 
történelmet magyar nyelven kell művelni. Tulajdonképpen ugyanazon 
folyamat két oldaláról van szó, a polgári jellegű és igényű történetírás 
megjelenéséről. A magyar történetírás azonban a 


19. század elején még nem volt abban a helyzetben, hogy a továbbfejlődés 
mindkét oldalát egyszerre képviselje. A fejlődés egyelőre csak féloldalas 
lehetett. S az átalakulás a történetírás színvonalának átmeneti, de lényeges 
visszaesésével járt együtt. 


A visszaesés elsősorban a magyar nyelven kibontakozó irodalomra 
jellemző, a latin nyelvű munkákat inkább a stagnálás, az érdemi fejlődés 
hiánya jellemzi. A Kazinczy vetette mag hamar szárba szökkent, 
amennyiben megsokasodtak a magyar nyelvű történeti munkák. A 
mennyiségi gyarapodás egyelőre nem járt a színvonal emelkedésével. Az 
első munkákat inkább a nagyközönségnek szánták szerzői, ma 

úgy mondanánk, népszerűsítő jellegű könyvekről volt szó. Ami 
szellemiségüket illeti, a nemesi reakció vonásai ütköznek elő ezeken a 
munkákon. A korszak e téren jellegzetes munkáit alkotta meg Csétsényi 
Svastics Ignác. Már első munkája, A magyarok felséges tzimere (Győr, 
1796) tükrözi konzervatív álláspontját. Katolikus egyházi 

álláspont keveredik a rendiség, a nemesi konzervativizmus jegyeivel. 
Ugyanilyen szellemben készült A magyarok históriája (Pozsony, 1805) és a 
Magyarok esmérete (Pest, 1823) c. könyve. Álláspontja szerint a magyar 
nemzet fő jellemző tulajdonsága a nyelv, a ruha, és a korona. Svastics 
önálló kutatásokat nem folytatott, célja népszerű munkák kiadása volt a 
nemesi közvélemény számára. 


Szintén ismeretterjesztő munkának tekinthetők Kultsár István (1760-1828) 
történeti munkái, bár jóval magasabb tudományos színvonalat és 
mérsékeltebb konzervatív álláspontot képviseltek. Kultsár a magyar nyelv 
érdekében működött. Eredetileg bencés pap volt, a rend feloszlatása után 


gimnáziumi tanár több városban, majd évekig nevelő Festetich gróf 
házában. 1806-ban megindította a Hazai Tudósításokat, az első nagyobb 
magyar hírlapot, amely különféle neveken 1845-ig jelent meg. Jelentős 
szerepet játszott a magyar színházi élet kibontakozásában, elsőként, még 
1815-ben telket ajánlott fel a Nemzeti Színház javára. Pest megye 
színházi társulatát 1813-1815 között ő tartotta fenn és igazgatta. Az újság 


jövedelmeit ilyen, s hasonló célokra fordította. 


Kultsár a magyar irodalomban is fontos szerepet játszott, elsősorban 
különféle munkák kiadójaként. Történeti munkák iránti érdeklődését jelzi, 
hogy ő adta ki Mikes Kelemen törökországi leveleit (1794). Történeti 
munkái népszerűsítőek, így Krónikája, mely a mohácsi csatától a bécsi 
békéig tárgyalja Magyarország, Erdély, Havasalföld és Moldva történetét 
(Pest, 1805). Négy kötetes Magyar Ország históriája (1803-1818) nem 
önálló munka, hanem Ludwig Albrecht Gebhardi nálunk is népszerű, két 
kiadást megért magyar történelmének fordítása, részben átdolgozása, illetve 
folytatása. Gebhardi munkája, mely eredetileg Lipcsében (1778-1782), 
majd utóbb németül Pesten is megjelent (1802-1808), a korszak tudós 
kiadványaira, Pray, Benkő, Palma munkáira épült, így a 18. század középső 
harmadának tudományos álláspontját képviselte. 


Nem önálló kutatásainak eredményeit tette közzé, hanem az első nagy 
hatású történelem tankönyvet állította össze a Göttingenben tanult Budai 
Ézsaiás (1766-1841), a debreceni református kollégium tanára. Három 
kötetes Magyar Ország históriája c. munkája (Debrecen, 1805-1812) 
azonban tudományos tekintetben is érdemes a megemlítésre, nem csupán 
azért, mert Budai tudós ember volt, aki széleskörű tájékozottságról tett 
tanúbizonyságot e munkában, hanem mert koncepcionális fordulatot hajtott 
végre a magyar történetírásban. A három kötetből, melyben 

a hagyományoknak megfelelően a hunoktól kezdi a magyar történelmet, s 
egészen a saját koráig hozza azt fel, az első kötet a magyar történelmet 
1526-ig, a második a három részre szakadt ország történelmét Buda 
visszavételéig, a harmadik pedig a legújabb kort tárgyalja, s ezzel szakít a 
korábbi hagyományokkal, amelyek igen nagy teret szentelnek az 
őstörténetnek, s a kereszténység első századainak. Budait, aki a hangsúlyt a 
legújabb időszakra, az utolsó 130-150 évre helyezte, erre a koncepcionális 
változtatásra részben pedagógiai szempontok kényszerítették, hiszen a 


tanuló ifjúság számára készített tankönyvet, mégis ezzel az első nagy 
arányváltással a magyar történetírásban megkezdte azt a sort, amely máig 
tart, s amely folyamatos hangsúly-eltolódást jelez a legrégibb időktől a 
mindig változó modern időszakokig. 


Budai egy másik vonatkozásban is úttörő. Ő az első, aki a protestáns 
egyháztörténetet a politikai történet keretébe ágyazza, s összefoglaló 
magyar történelemben addig nem tapasztalt részletességgel adja elő. Hogy 
ezt megtehesse, megfelelő engedményeket kellett tennie, óvatosan 
fogalmaznia, az objektivitáshoz a legmesszebbmenőkig ragaszkodva, 
kommentár nélkül, magukat a tényeket hagyva beszélni. Így azután a 
szerző, illetve e munka felekezeti jellege tulajdonképpen alig vehető észre, 
legfeljebb abban, hogy a reformáció, Bocskai és Bethlen 

korszakát részletesebben tárgyalja, mint másutt található, egyébként eléggé 
konzervatív felfogású, természetesen hangsúlyozottan lojális az 
uralkodóházhoz, elítéli például Rákóczit (amit az könnyíthetett meg a 
számára, hogy Rákóczi katolikus volt), meg természetesen a többi 
függetlenségi mozgalmat. Mindebből, valamint abból kifolyólag, hogy a 
könyv szövegét igen sok, a források lelőhelyeit tartalmazó jegyzet, idézet 
szakítja meg, stílusa száraz, amellett tele van latinsággal. A könyv mégis 
rendkívül népszerű lett, egy évtized után újra kiadták, majd 1833-ig 
harmadszor is. Ez az első tudományos igényű magyar történelem, amely 
(világos vonalvezetése, ítéleteinek megbízhatósága következtében) ilyen 
rövid idő alatt három kiadást ért meg. Tudományos jellegét tekintve 

Budai munkája magasan a korabeli katolikus iskolákban használt 
történelemtankönyvek felett áll. 


Budai írt egy világtörténelmet is iskolai célra Közönséges história (1800), 
valamint egy, a klasszikus görög-latin irodalommal foglalkozó könyvet 
Régi tudós világ históriája címen (1802). Emellett ő adta ki bátyja, Budai 
Ferenc (1760-1802) református lelkész óriási anyagot feldolgozó életrajzi 
lexikonját, a Magyar Ország polgári históriájára való lexikont három 
kötetben (Nagyvárad, 1804-1805). A három vaskos kötetben a 16. századig 
szereplő fontosabb személyek betűrendes életrajzát találja az olvasó. Budai 
Ferenc az addig megjelent történelmi munkákat átolvasta és kijegyzetelte, 
emellett kiadatlan anyagot is felhasznált (így például Sinay hagyatékát). Bár 
adatainak forrásait nem közli, nagyon lelkiismeretes és pontos munkáról 


van szó. Későbbi generációk is jól használhatták, hiszen 1866-ban Pesten 
még egyszer kiadták. 


A 19. század első évtizedeiben több más hasonló jellegű magyar nyelvű 
történelmi munka jelent meg. Bíró Ferenc Erdély történetét foglalta össze, 
Jéger József egy magyar történelmet állított össze, Czövek István történeti 
életrajzokat adott ki (Báthory Istvánról, II. Józsefiről stb.), mindezt német 
nyelvű forrásmunkák alapján. S persze rendelkezünk számos latin nyelven 
készült összefoglalással. Ezeket ugyancsak a száraz adatfelsorolás és a 
konzervatív szemlélet jellemzi. Közülük csupán Spányik Glycér piarista 
szerzetes munkáját említjük, mely 1816-ban két kötetben, majd kibővítve 
1820-ban jelent meg. Spányik elsősorban Prayra támaszkodott, őt dolgozta 
át iskolai célokra. A Habsburg politikát dicsérő, mereven rendi, konzervatív 
felfogású könyvet írt. 


Mind a latin, mind a magyar nyelvű irodalom egységes abban, hogy 
rendszerint nem alapulnak önálló tudományos munkán, a latin nyelvűek 
többnyire tankönyvek, a magyar nyelvűek ezen kívül a szélesebb 
olvasóközönséghez szólnak, megismertetik őket a tudomány 
eredményeivel, a forrásokkal. A magyar nyelvűek tele vannak a kor 
tudományos irodalmában elkerülhetetlen latinossággal, stílusuk 
töredezett, szaggatott. 


Minden tekintetben más műfajt alkotott Virág Benedek (1754-1830), aki 
mint irodalmunk kimagasló alakja a történelemben elsősorban a formát, a 
kompozíciót és a stílust tekintette fontosnak. A volt piarista rendtag élete 
utolsó évtizedeiben Budán nyugdíjából élt, s egész szabadidejét a magyar 
történelem megírásának szentelte. Kisebb történeti tanulmányok (Második 
András Aranybullája, 1805) után fogott a magyar történelem egészének 
megírásához Magyar Századok címen. Ennek az Árpádház kihaltáig terjedő 
kötete 1808-ban, második kötete, mely Zsigmond haláláig terjed, 1816-ban 
jelent meg. Egy további kötetet (1526-ig) később kéziratból Toldy 

Ferenc adott ki 1863-ban. 


Virág munkáját sokáig a legjobb magyar nyelvű történetnek tartották. Ő 
volt az első, aki a meglévő egész publikált anyagot egységessé tudta gyúrni. 
Nem volt tudós, nem törekedett tudományos babérokra, inkább a stílus 
szépségére, a koncepció egységességére. A valósághoz hű történelmet akart 


írni, s elsősorban a történetírás irodalmi oldalára helyezte a hangsúlyt. A 
történeti igazsághoz ragaszkodott, akkor is, ha ez hátrányos volt a 
magyarságra nézve. Ítélete általában nem volt pártos, sem vallásilag, sem 
politikailag nem volt elfogult, Tacitus lévén a példaképe, az 
elfogultságoktól mentes történetírást vallotta a magáénak. Iacitust abban is 
követte, hogy mereven ragaszkodott a kronológiai sorrendhez, s magas 
erkölcsi mércét állított a történelem szereplői elé. 


A nemesi rendi nacionalizmus erős nyomokat hagyott ugyan munkáján, 
amit csak némileg enyhített paraszti származásából adódó kötődése az 
elnyomottakhoz. Ezzel párosult viszont erős antiklerikalizmusa, ami a 
jezsuita történetírói vonal eredményeinek átértékelésére, az egyház 
felvilágosult kritikájára biztatta. Katolikus pap létére számos esetben 
támadta az egyházat, a pápaságot, ha úgy ítélte meg, hogy politikája káros 
volt az országra nézve. Felekezeti elfogultságtól mentes vonalvezetése ritka 
példája annak a jozefinista felvilágosultságnak, amely Virág korában már 
mind kevésbé juthatott kifejeződésre. 


Virág a nemzeti gondolat érvényre juttatásán fáradozott a Magyar 
Századokban. Munkáján generációk nőttek fel nemzeti szellemben. Horvát 
István, aki az őstörténetben mindenütt a magyarok nyomait kereste, és 
találta meg, az ő munkája nyomán jegyezte el magát a történetírással. De a 
későbbi történetírók, írók, költők, a magyar kultúra minden jeles 
személyisége az ő munkáján nevelkedett, annak szellemiségében, 
magyarságában kívánta folytatni a megkezdett utat. Az írók 

számára előnyös volt, hogy a munkában együtt találták a kútfőket, 
amelyeket Virág szívesen szólaltatott meg. 


A nemzeti érzés kibontakozása, a nemesi patriotizmus megerősödése 
természetes módon keltett fokozott érdeklődést a magyarság őstörténete 
iránt. A nemesség jellemvonása volt nemzeti jellegének hangsúlyozása, s 
ennek az őstörténetírás témájánál fogva teljes mértékben megfelelt. Az az 
öndicsőítés, amely századokkal korábban a regős énekekben jelentkezett 
egy-egy vitéz tetteinek megörökítésénél, általában a nemesség öndicsőítése 
igényelte az őstörténeti múltba kalandozást, a visszanézést. Az eredet 
kérdése, a magyar őstörténet problémaköre nagyon jól megfelelt ezeknek az 
igényeknek. Nem véletlen tehát, hogy a nemesi nacionalizmus fellángolása 


a történetírás terén talán elsősorban az őstörténeti múltban jelentkezett, s az 
őstörténeti munkák számának hirtelen megnövekedésében mutatkozott meg. 
Figyelembe kell még venni, mindezt elősegítette, hogy Anonymus Gestája 
1790 körül vált szélesebb körben ismertté. Ez is serkentően hatott az 
őstörténeti eszmefuttatásokra. 


Tulajdonképpen akár a népszerűsítő munkák közé helyezhettük volna 
Szekér Joakim (1752-1810) ferences rendi szerzetes tanár munkáját, mely a 
"Magyarok eredete a régi és mostani magyaroknak nevezetes 
tselekedeteivel együtt" címen jelent meg két kötetben, Pozsonyban és 
Komáromban (1791). Szekért a nyelvművelők buzgalma ösztönözte egy 
népszerű magyar történelmi összefoglaló készítésére. Olyan embereknek írt, 
akik nem tudnak latinul, s nem tudósok, vagy szakemberek, s sok könyvet 
sem szerezhetnek be. Elsősorban a nők számára ír, s a széles értelemben 
vett olvasóközönségnek. Nem önálló alkotás a munkája, csupán a régebbi 
történetírók kivonatolása. Két részre osztotta, s szakaszokat, majd ezeken 
belül paragrafusokat alakított ki. A paragrafusok fölé odaírta a tartalmat, azt 
a módszert alkalmazta tehát, amelyet már Székely István vagy Heltai 
kipróbált. 


Szekér elsősorban az őstörténettel foglalkozott, a magyar történelmet az 
Árpád-ház kihaltáig részletesebben foglalta össze. Az első kötet III. András 
halálával zárul. A második kötet az Árpád-ház kihaltától 1526-ig már jóval 
kisebb terjedelemben mondja el az eseményeket, az 1526 utáni majdnem 
három évszázad pedig még rövidebbre sikerült. Ami a korabeli olvasóra 
elsősorban hatott (a magyar nyelvűség mellett, hiszen ez volt az első 
magyar nyelvű történelmi összefoglaló), az az őstörténet. Az első oldalakon 
hosszasan tárgyalja a leszármazás kérdését (Jáfet vagy Kám), végül Jáfet 
mellett döntött. Ugyanakkor a hunokat külön kezeli, bár a magyarok 
őseinek tartja őket, míg az avarokat és a magyarokat együtt tárgyalja. Mint 
aki maga nem kutatott, Szekér teljesen híjával van a kritikának, munkájában 
még Dugonics Etelka c. regényét is hivatkozási alapként kezeli. 
Összességében a munka nagyon jól tükrözi a korabeli nemesi felfogást. 
Nem véletlen, hogy 1808-ban Pesten új kiadásban is megjelent. 


A hun eredet kérdése a magyar nemesi történetszemlélet, nemzettudat 
szerves részévé vált, mely mereven ragaszkodott a Kézai által vázolt hun- 


magyar rokonsághoz, annak ellenére, hogy Sajnovics már 1770-ben 
megjelentette nagyjelentőségű munkáját, melyben a magyar és a lapp nyelv 
közös eredetéről értekezett. Nem csodálható, hogy nagy számban jelentek 
meg a hun-magyar származást taglaló munkák. Bielek László latinul adta ki 
a magyar-hun történet összefoglalását (1796). Horváth Péter 

jászberényi iskolaigazgató a jászokról és a kunokról, eredetükről, 
viszonyaikról írt (eredetileg latinul 1801-ben megjelent könyvét 1823-ban 
jelentette meg magyarul). Thomas Ferdinánd szatmári főorvos 
háromkötetes munkáját a magyarok eredetének szentelte (Pest és Buda 
1802-1806), s ebben már olyan ködös rokonsági viszonyokat 

fogalmazott meg, mint a szkíták mellett az egyiptomi-magyar rokonságot. 
Dugonics András (1740-1818) piarista szerzetes, a nagyszombati, majd a 
pesti egyetem tanára egész működése során, tehát nem csupán történeti 
munkáiban, hanem még inkább regényeiben, elsősorban az Etelkában 
ugyancsak a hun-magyar rokonság jeles kifejtője. Dugonics munkáiban a 
fennálló társadalmi rend, a nemesség védelmezője, s ezzel együtt a 

nemesi nacionalizmus egyik legjobb megformálója. Etelkája irányzatos 
kulcsregény, tele utalásokkal saját korára. Történeti munkáiban (Szittyai 
történetek, Pest-Pozsony, 1806-1808. A magyaroknak uradalmaik, Pest, 
1801), a hun-magyar dicsőség egyik klasszikus képviselője. Mindazok, akik 
ezt a nézetet vallották, természetesen szembekerültek a Sajnovics-féle finn- 
magyar rokonság elméletével, s így a tudományos történetírással. 


Az egész őstörténeti kutatás rendkívüli ellentmondásossága a legélesebben 
Horvát István (1784-1846) működésében és hatásában mutatható ki. Horvát 
kisnemesi-polgári iparos családból származott, királyi ösztöndíj tette 
lehetővé számára az egyetemi tanulmányokat. Még egyetemi hallgatóként 
nevelő lett az Ürményi grófok házában. 1808-ban egyetemi jegyző, 1812- 
ben a Széchényi Könyvtár őre lett. Ezt az állást haláláig megtartotta, noha 
1830-tól előadott az egyetemen, s 1833-ban az oklevéltan, pecséttan és 
címertan tanára lett. Hazafias szellemű előadásai rendkívüli hatással voltak 
az ifjúságra, tanítványai közé sorolhatjuk Toldy Ferencet, Horváth Mihályt, 
Eötvös Józsefet és Szalay Lászlót, s velük a reformkor sok más 
személyiségét. 


Horvát olvasott, tájékozott, művelt és képzett ember volt. Jelentős 
könyvtárat gyűjtött össze, amiben megmutatkozik az az óriási támogatás, 


amelyben főurak, magánemberek, s a kormányzat részesítette. Attól kezdve, 
hogy a Széchényi Könyvtár őre lett, a magyar történelemre és földrajzra 
vonatkozó könyvek mellett kéziratokat, térképeket és más iratokat gyűjtött. 
20.000 kötetre rugó könyvtárat hagyott hátra halálakor, amelyet példás 
rendben tartott. Nagy műveltsége, óriási tudása minden olyan munkájában 
megmutatkozik, amely nem a magyar őstörténetre vonatkozik. 


Ami viszont őstörténeti, az eredet kérdésével foglalkozó írásait illeti, 
azokban szinte példátlan tökélyre fejlesztette azt a dilettantizmust, aminek 
első jelentkezését már a korábbi idevágó munkákban megismerhettük. 
Horvát ellentmondást nem ismerő ember volt, aki megszállottként kereste 
mindenhol a magyarság nyomait, rokonait. Az etimológiát leegyszerűsítette 
a hasonlóságok keresésére, s ezzel a módszerrel bámulatos eredményeket 
ért el. Összefoglaló munkát nem írt, kisebb önálló tanulmányokat publikált, 
így például a Tudományos Gyűjteményben, a legismertebbé pedig 1825- 
ben megjelent nagyobb munkája vált, Rajzolatok a magyar nemzet 
legrégibb történeteiből címen. Horvát nem bizonyít, eleve feltételez, illetve 
elfogadottnak vesz bizonyos dolgokat, s azokra építkezve mutatja ki, hogy 
Európa, Ázsia és Afrika jelentős népei mind magyarok voltak. Több száz 
évvel Ábrahám előtt már magyarokat talál a Bibliában, de a görögök, 
rómaiak, karthágóiak éppen úgy magyar eredetűek (például Heraklész és 
Hannibal), mint ahogyan magyarok voltak a szkíták, parthusok, 

hunok, kunok és jászok. Afrikában ki tudja mutatni a hét szittya törzset. Az 
ókori Egyiptom építményeit, de Lisszabont is magyarok építették. A példák 
folytatása helyett csupán egy idézet: "Pözsög a Szent írás mindenfelé a régi 
Magyar Írásmódtól. Ti éjjel-nappal Szent írást olvasó Rokonim! hogyan 
nem vevétek ezeket észre a sok század alatt!" Ezek után nem lehet csodálni, 
hogy e tárgyú írásait a kritika és a nyelvészeti hozzáértés teljes hiánya 
jellemzi. Ezekre kezdettől fogva nem törekedett, hiszen célja éppen az volt, 
hogy a magyar nép dicső múltját a lehető legnagyobb mértékben 
kidomborítsa. 


Horvát István sajátos vegyülékét alkotta a szaktudásnak és 
dilettantizmusnak. Az ifjúságra nem kizárólag őstörténeti írásaival hatott, 
sőt elsősorban nem ezekkel, hanem előadásaival, amelyekben a magyar 
államjogot fejtette ki, valamint különféle más történeti és irodalmi írásaival. 
Ezekben gyakran találni meglepően élesszemű felismeréseket, olyan 


részleteket, amelyekkel ugyan nem tudja bizonyítani azt, amit éppen 
bizonyítani akart, de más összefüggésekben ezek a részletek igen 
érdekesek voltak. 


Elsősorban azonban előadásaival hatott. Az egyetemi hallgatóság rajongott 
óriási tudásáért. S ne feledjük, amikor ő a magyar népet látta mindenhol, 
ami nagy volt a történelemben, amire minden generáció felnéz, ezzel az 
egész nemzet, de főleg hallgatói elé eszményi célt tűzött: a magyarság 
újbóli felemelésének szükségességét. Horvát a klasszikus ókornak nagy 
tisztelője lévén, ezt a tiszteletet beoltotta hallgatóiba is. A magyar 
reformkor eszmevilágához működése nem áll túlságosan közel, de nincs 

is tőle annyira távol, mint vélnénk. Hiszen Horvát mindig a magyar nép 
nagyszerűségét mutatta ki az őstörténetben, s ugyanazt hangsúlyozta, 
kívánta elérni a jelenben. Ez serkentőleg hatott a haladó szellemű ifjúságra, 
amelynek egy része ugyanakkor tisztában volt őstörténeti működésének 
illúziókat kergető, sok tekintetben a tudomány szempontjából káros 
voltával. 


A nemzet őstörténete iránti érdeklődés természetesen nem csupán a 
történelemtudományban foglalt el kiemelkedő helyet. Nyelvészeti, néprajzi 
kutatások is folytak, hogy csupán a legismertebbre utaljunk, az ősi múlt, az 
ősi rokonság iránti érdeklődés vitte Körösi Csoma Sándort Tibetbe. Útja 
ugyan nem ért célt, amit keresett, a magyarság rokonait, nem találta meg, 
helyette azonban összeállította a tibeti nyelv nyelvtanát és a tibeti-angol 
szótárt (1834). De folyt természetesen a kutatás a Sajnovics-féle irányból is. 
Reguly Antal tevékenységét kell kiemelni, az ő finn 

kutatóútjai, feljegyzései, írásai, orosz segítséggel Kazánon át a vogulokhoz 
tett útja, anyaggyűjtése képezi az első nyelvészeti alapját a magyar 
őskornak. Vele párhuzamosan írt Jerney János a csángó magyarokról, járt a 
Krim-félszigeten. Ugyanebben az irányban működtek már Bugát és 
Repiczki is, így Horvát működésével egyidejűleg megkezdődött a 
tudományos nyelvészet kibontakozása, ugyancsak a magyar őstörténet iránt 
a megelőző évtizedekben megmutatkozó érdeklődés nyomán. 


Csupán őstörténeti tevékenysége a megemlítendő történetírók közé emelné 
Fejér Györgyöt (1766-1851), Horvát István barátját és e téren szellemi 
rokonát. Ennél sokkal nagyobb jelentőségű azonban oklevélkiadói 


működése, Fejér pap lett, az egyetemi tanulmányok után a Festetich és 
Örményi családoknál nevelő, majd tanár a fehérvári püspöki 
szemináriumban. Lelkész volt, míg végül 1808-ban egyetemi tanár lett 
Pesten, 1824-ben az Egyetemi Könyvtár igazgatójává nevezték ki. 1843- 
ban vonult nyugalomba, de Pesten maradt. Korábban prépost, 1840-ben 
nagyváradi kanonok lett. 


Fejér hatalmas irodalmi működést fejtett ki. Értekezett dogmatikai 
kérdésekről, mezőgazdaságról, filozófiáról, kiadott egy enciklopédiát két 
kötetben, majd egy öt kötetes földrajzi lexikont. A 18. század végén több 
színdarabja jelent meg. Munkáit magyarul, németül és latinul írta. 
Szerkesztette a Tudományos Gyűjteményt. Számunkra történetírói 
működése a fontos, bár munkáinak túlnyomó része hamar elavult. 60 éves 
korában kezdett intenzívebben foglalkozni történelemmel, 1825- 

től rendszeresen jelentek meg munkái a magyarok eredetéről és hajdani 
lakóhelyéről, Kálmán királyról, Anonymusról, s végül egy okleveles 
gyűjtemény hasznáról és szükségességéről. 


Ez utóbbi már elvezet minket hatalmas vállalkozásához. Fejér felismerte, 
hogy a 18. század folyamán feltárt és jórészt kiadatlan, vagy nehezen 
hozzáférhető, mert különféle helyeken elszórva közölt okleveleket csak 
igen nehézkesen lehet kezelni, felhasználni, s ezért úgy látta, itt az ideje 
annak, hogy az 1440 előtti magyar történelemre vonatkozó okleveleket egy 
helyütt közzétegyék. Lényegében olyan vállalkozásba fogott egyedül, mint 
amilyeneket Angliában vagy Franciaországban állami kezdeményezésre 
indítottak meg, vagy német földön az uralkodók által támogatott 
tudományos intézmény hozott létre a Monumenta Germaniae 

Historica sorozat formájában. 1822-ben, vagyis már nem fiatalon fogott a 
munkához, ekkor jelentette meg Codex Diplomaticus Hungariae... C. 
kiadványsorozatát, melyet végül a 40. kötettel 1844-ben fejezett be. A 
hatalmas sorozat, mindmáig a legnagyobb magyar oklevélgyűjtemény 
összesen 11 kötetből, az egyes kötetek pedig különböző számú könyvekből 
állnak. A munka gyakorlatilag két részre oszlik. Az első a legrégibb 
időktől az Árpád-ház kihaltáig (1303-ig), ez összesen 12 kötetnyi anyag, a 
második rész 1440-ig, ez 28 kötetből áll. Fejér Pannónia régi történetére is 
tekintettel van, ezért az ifjabb Plinius egyik, Traianushoz írt levelével kezdi 


a publikációt. Az egész munkában IV. Béla, Károly Róbert és Nagy Lajos 
uralkodása van a legerőteljesebben képviselve. 


Fejér Codex-ének talán legmaradandóbb érdeme, hogy egyáltalában létezik. 
Maga a munka rengeteg kérdést vet fel. Óriási szorgalommal, de nem nagy 
szakmai hozzáértéssel készült. Fejér elsősorban Hevenesi és Kaprinai 
gyűjtését, a Pray által az egyetemi könyvtárban elhelyezett kollekciót 
használta, azután Katona munkájából, az egyes püspökségek, megyék, 
városok történetéről írt könyvekből másolta össze okmánytárát. A királyi 
oklevelek mellett közli a pápai bullákat és brévéket, valamint a fontosabb 
családok történetére vonatkozó okleveleket. Már ebből leszűrhető, 

hogy kritikával különösebben nem élt. Sokszor hibás az olvasata, 
túlságosan sok értelemzavaró másolási és sajtóhiba található a kötetekben. 
S felvett rosszul keltezett, hamis, interpolált okleveleket a gyűjteménybe. 
Az egyes oklevelekhez adott magyarázatai rendszerint nem elégségesek a 
hitelesség kérdésének megítéléséhez, a korabeli német vagy francia kiadási 
gyakorlat színvonalát nem érte el. 


Mégis letagadhatatlan érdeme, hogy egyáltalában összegyűjtötte és - a saját 
költségén! - kiadta okleveles anyagát. Tette ezt akkor, amikor 
Magyarországon már érdektelenség mutatkozott az ilyen jellegű 
forrásgyűjtő és kiadó tevékenység iránt. Fejérnél tulajdonképpen a jezsuita 
iskola hagyományai jelentkeznek és törnek felszínre a 19. század első 
felében, olyan időszakban, amikor a magyar történetírás 

színvonalát tekintve sok szempontból erős visszaesést, hanyatlást mutatott. 
Ugyanakkor nem lehet azt mondani, hogy maga Fejér érdektelen lett volna 
kora új jelenségei iránt, mutatja ezt például az a tanulmánya, amelyet 1840- 
ben a magyarországi városfejlődésről, a városoknak a nemzeti 
történelemben játszott szerepéről tett közzé. A 74 éves szerző ebben a 
munkájában sok érzéket tanúsít a polgári átalakulás kérdései iránt, ami 

arra utal, hogy ő maga történelemképét, társadalomfelfogását tekintve 
lépést tudott tartani korával. 


Oklevélkiadó munkásságával a korabeli magyar történettudomány elérte 
lehetőségeinek végpontjait. Fejér mindazt kiadta, amit az előző évszázad 
kutatói összegyűjtöttek. A továbblépést csak új források feltárásával, 
megújult felfogás alapján lehetett elérni. 


5. A polgári átalakulás és nemzeti 
függetlenség hatása a történetírásra 


A 19. század harmadik évtizedében jelentkeztek az ország átalakulását 
szorgalmazó erők a magyar politikában. A nemzeti eszme, a magyar 
újjászületés gondolatköre ettől kezdve már nem külön érvényesült a polgári 
átalakulás gondolatrendszerétől függetlenül, hanem mind erőteljesebben 
fonódott azzal egybe. Igaz ugyan, még a legerőteljesebb összekapcsolódás 
állapotában sem mondhatjuk, hogy a két gondolatrendszer teljesen 
egybeolvadt volna, de a kettő mégis együttesen van jelen a magyar 
politikában az 1820-40-es évtizedekben, egészen 1867-ig, amíg a kiegyezés 
a nemzet és az uralkodóház között hosszabb időre létre nem hozta 

az egyensúlyt e két eszmerendszer között. 


A magyar politikai helyzet sajátos alakulása idézte elő, hogy mindez, a 
nemzeti eszme és a társadalmi átalakulás problematikája sem csupán a 
reformellenzék legnagyobb politikai gondolkodóinál, társadalmi 
reformereinél fonódott egybe, hanem a konzervatív kormánypárt képviselői, 
s részben még az udvar politikáját támogató magyar arisztokrácia és a 
magas klérus számos képviselőjénél is. Mindez annak ellenére volt így, 
hogy a politikai közvélemény, tehát elsősorban a nemesség tömegeiben az 
átalakulás hívei erős kisebbségben voltak. Ugyanakkor az 

értelmiség köreiben általában a radikálisabb átalakulás eszméi voltak 
népszerűbbek, s így majd egy évtizeddel később, a polgári átalakulás 
konkrét lefolyásának meghatározásánál a belső átalakulás terén az 
átlagosnál jóval radikálisabbak, ha úgy tetszik, az európai megoldás hívei 
kerültek a kormányrúdhoz. Ennek következménye lett, hogy az oktatás, a 
kultúra intézményrendszerének kiépítése során a korabeli magyarországi 
viszonyoknál jóval kedvezőbb megoldásokat valósítottak meg. 


A reformkor évtizedeinek átalakulást elősegítő politikai légkörében a 
korabeli magyar történetírás viszonylagos visszamaradottsága 
érzékelhetővé vált. A reformpolitika igényelte volna a történetírás 


támogatását, ezt azonban csupán részben, s a szükségesnél jóval kisebb 
mértékben kaphatta meg tőle. 


A történetírásnak nem elsősorban az intézményrendszerét kellett volna 
továbbfejleszteni, átalakítani, bár kétségtelenül nagy szükség lett volna rá, 
hanem érzékennyé kellett volna válnia olyan témák iránt, amelyek mind 
érezhetőbben hiányoztak belőle. Nagy szükség lett volna egy új szellemű 
összefoglaló magyar történelem megírására, olyan munkára, amely 
bátorította, támogatta volna a polgári átalakulás egész kérdéskörét, s ehhez 
megfelelő történelmi érveket szolgáltatott volna. Emellett szükség lett volna 
a társadalomtörténet kutatására, azon kérdések megvilágítására, amelyekkel 
a polgári átalakulás hívei a napi politika fejleményei során kerültek szembe. 
Könnyen megfogalmazhatjuk, mire lett volna szükség: a magyar nép nagy 
tömegei eddig kívül rekedtek a történelmen, a történetírásnak 

gondoskodnia kellett volna arról, hogy ez most már ne így legyen. Vagyis 
hozzá kellett volna fogni a városok, a parasztság történetének feltárásához. 
Mindennek korábban volt már kezdete. A városok történetét a szász városok 
történetírói - legalább részben - már érintették, s a parasztság történetével, 
múltjával is foglalkoztak még a 18. században. Erőteljesebben kellett volna 
tehát megjelenniük ezeknek a témáknak a 19. század első fele 

magyar történetírásában. 


A reformkor történetírásának fő vonala mindezek helyett megmaradt a 
hagyományos úton. A történetírók ott és azt folytatták, ahol és amit az 
elődök abbahagytak. Majláth János német nyelven megjelent magyar 
története, bár a második kiadásban, mely 1852-54 között látott napvilágot, a 
szerző sok forrásanyagot bedolgozott, s folytatta egészen 1849-ig, a 
komáromi kapitulációig, gyakorlatilag még a hagyományos úton haladt. A 
szerző személye, képzettsége és felfogása egyaránt garancia volt arra, hogy 
az öt kötetes összefoglalás, melynek első kiadása 1828-31 között Bécsben 
jelent meg, nem tér le a járt ösvényről. Ugyancsak hagyományos 

úton haladt Péczely József, csupán azzal a különbséggel, hogy míg Majláth 
katolikus nemesi álláspontot képviselt, Péczely a református felfogást 
testesítette meg (Debrecen, 1837). 


Megindult azonban olyan forrásanyagok feltárása, amelyeket a korábbi 
évszázad gyűjtőtevékenysége nem érintett. Gévay Antal (1796-1845) 


tanulmányai során elsősorban a keleti nyelvekkel foglalkozott. Előbb a 
Széchényieknél nevelő, majd 1827-től a bécsi Udvari Könyvtár tisztje, 
1840-től pedig udvari levéltárnok. Kezdettől fogva az osztrák-magyar-török 
kapcsolatokkal foglalkozott, kutatásai tárgyául először az osztrák-török 
háborúk első korszakát választja. Első munkája I. Ferdinánd 1528. 

évi követségének a történetét foglalja össze, a király két követének, 
Haberdanacz és Weichselberger útijelentését tette közzé (1834). Ez után a 
gyarmati és a szőnyi békék szövegeit jelentette meg magyarul, latinul és 
törökül (1837). Fő műve három kötetes okmánygyűjteménye, amely a 
magyar-osztrák-török kapcsolatok 16-17. századi okmányait tartalmazta 
(Bécs, 1838-42). Ez a kiadványa sem volt ugyan több 

oklevelek publikálásánál, magyarázatokat és jegyzeteket nem közölt, de 
önmagában az a körülmény, hogy olyan területre lépett, amely korábban 
érintetlen vagy alig volt kutatott, érdeklődést keltett maga iránt. Több 
kisebb tanulmányt közölt, írt a budai pasákról, s más magyarországi török 
témákról. 1843-ban kiadta I. Ferdinánd Itineráriumát is. Gévay valószínűleg 
a közvetlenül a mohácsi csata utáni időszak történetére vonatkozó 
okmányokat is közzé akart tenni, ez azonban - feltehetőleg politikai 
okokból - nem jelenhetett meg. Korai halála zárta le működését, mely 

a magyar történetírásban mindenképpen úttörő jelentőségű, hiszen ő az első, 
aki megfelelő tudományos színvonalon tett közzé török történeti forrásokat, 
s az első magyar történetíró, aki a török megszálló hatalom kérdésével, 
irataival foglalkozva írt a 16-17. századi magyar-török viszonyról, egyúttal 
megfelelően beágyazva azt a szélesebb európai politikába, a birodalom, a 
Habsburg-ház és a török Porta erőterébe. 


Lassan megkezdődött az új korszak nyitánya a történetírásban. A fiatalabb 
generáció tagjai sorából akadt néhány személyiség, akinek tudományos 
tevékenysége szolgálta a célt, a reformmozgalmak támogatását történetírói 
módszerekkel. A centralisták néhány politikailag is kimagasló személyisége 
(Csengery, Szalay, Eötvös) mellett elsősorban a ragyogó tehetségű Jászay 
Pál (1809-1852) működésére gondolunk, aki ha egy-két évtizeddel tovább 
él, talán a legnagyobb 19. századi történetírónk lehetett volna. 


Jászay Sárospatakon végezte a jogakadémiát, s már ott gyűjtött történelmi 
forrásokat. Mint patvarista (az abaúji alispán mellett) érdeklődött a 
történelem iránt, 1830-ban kutatott az Országos Levéltárban, majd jurátus a 


pesti királyi táblán Teleki József mellett. Telekivel 1832-ben Bécsbe került. 
Hat évig élt a Teleki-házban. Teleki előbb fogalmazói, majd titkári állást 
szerzett neki a magyar kancelláriában. 1848-ban Batthyány Lajos 
miniszterelnök mellett lett titkár, s főnökével együtt hagyott fel a politikával 
annak lemondása után. 


Jászay napi munkája mellett Bécsben is levéltári kutatásokat folytatott, 
számos gyűjteményt, könyvtárt, kézirattárt nézett át. Jó barátja, Gévay 
segítette ebben a tevékenységben. Érdeklődése a történelem mellett több 
más téren nyilvánult meg, foglalkozott a nyelvemlékekkel, a nyelvvel, írt 
egy nyelvtant is. 1832 óta jelentette meg történelmi tárgyú írásait a 
Tudománytárban, az Athenaeumban és a Figyelmezőben. Irodalmi és 
tudományos tevékenysége alapján 1841-ben tagja lett az Akadémiának. 


Jászay a 16-17. század történetének kutatója lett. Kisebb tanulmányok után, 
melyek közül a gyarmati (1837) és a szőnyi békéről írottakat (1838), 
valamint Kalendáriumi Régiségek címen (1838) közölt írását emeljük ki, 
már korán aktuálpolitikai kérdések történeti vonatkozásainak feltárására 
vállalkozott. 1842-ben összeállította a magyar hadseregre vonatkozó 1583- 
1596. évi törvényeket. 1843-ban tanulmányt készített a szabad királyi 
városok szavazati jogáról. Ezekben a munkáiban Jászay kétségtelenül 
megvalósította a kor történetírói eszményét: egyszerre szolgálta a múlt új 
szempontból történő feltárását és a jelen átalakulását. 


Mindezeken túl Jászay írta meg a korszak vitathatatlanul legizgalmasabb 
történeti munkáját, fő művével, amelynek első kötetét "A magyar nemzet 
napjai a mohácsi vész után" címen Pesten 1846-ban adta ki. Széles 
perspektívájú tablót kívánt rajzolni a magyar nép állapotáról, 
körülményeiről a mohácsi csatavesztés időpontjában, a kor politikai, 
társadalmi, vallási és erkölcsi állapotairól. Jászay meg is 

fogalmazta törekvését, kifejtve, hogy az addigi történetírás csak a 
háborúkkal, politikai küzdelmekkel foglalkozott. Mint írja, 15 évi kemény 
munkával kívánja feltámasztani a múlt emberének életét, az ország 
helyzetét és körülményeit. Hatalmas mennyiségű anyagot nézett át és 
dolgozott fel. Könyvének megjelent kötete 1527 januárjáig halad előre, 
tehát öt hónap történetét taglalja. Széles tablót rajzol a kor magyar 
társadalmáról, a különféle rétegekről, gondolkodásukról, erkölcsükről, 


anyagi viszonyaikról, törekvéseikről. Részletesen ír az egyház helyzetéről, a 
protestantizmus jelentkezéséről Magyarországon. 


Jászay munkája torzó maradt. Előbb a politika, majd korai halála 
akadályozta meg a folytatást. Nagy kára történetírásunknak a szerző korai 
halála, mert olyan történeti munka születhetett volna, amely felvehette 
volna a versenyt a korszak hasonló nyugat-európai törekvéseivel. Taine 
munkásságára gondolunk elsősorban, módszere és nézőpontja nagyon 
sokban hasonló a Jászayéhoz. Mint Taine, Jászay magánlevelek, naplók, s 
más források alapján rakja össze a 16. század emberének 

gondolkodását, mindennapi életét, erkölcsi-politikai, vallási viszonyait. 
Jászay azonban jóval korábban működött, s ezért természetesen 
kiforratlanabb. Másik munkája, amelyet kéziratból halála után Toldy Ferenc 
adott ki, a magyar nép történetét taglalja az Aranybulláig. Ez kevésbé 
jelentékeny, bár úgy tűnik, tulajdonképpen félbemaradt darabja egy 

új szempontú összefoglaló magyar történetnek (1855). 


Jászay korai halála hozzájárult ahhoz, hogy végül a magyar történetírás 
polgári szellemű átalakulásában Horváth Mihályé (1809-1878) legyen a 
vezető szerep. Már 1848 előtt oroszlánrészt vállalt a magyar történetírás 
tematikájának felfrissítésében, s egy új felfogású magyar történelmi 
összefoglalás elkészítésében. Horváth szegénysorsú családban született. 
1825-től a váci papneveldében tanult, megszerezte a 

bölcsészeti doktorátust, ezután pappá szentelték. Több községben volt 
káplán, majd a Keglevich grófoknál, később az Erdődy grófoknál volt 
nevelő. 1844-ben a bécsi Theresianumba nevezték ki a magyar irodalom és 
történelem tanárává. Állásáról 1847-ben, amikor hatvani prépost-plébános 
lett, lemondott, s ettől kezdve élhetett igazán tudományos kutatásainak, 
egészen addig, míg 1848-ban a forradalom a politika mezejére 

nem szólította. Csanádi püspöknek nevezték ki, majd a függetlenségi 
nyilatkozat után vallás- és közoktatásügyi miniszter, így a forradalom 
bukása után menekülnie kellett. 


Mint eddigi életrajzából kitetszik, igazán sok módja önálló kutatásokra nem 
volt. Mint nevelő azonban, több akadémiai pályázaton indult, s keltett 
feltűnést munkáival. Első nagyobb munkája Az ipar és kereskedés története 
Magyarországon az utolsó három század alatt (1840), mely az Akadémia 


nagy jutalmát nyerte el, s mely a szerzőt akadémiai taggá emelte. Ennek 
előzménye volt 1837-ben írt pályázata, mely ugyanezt a témát a 16. század 
közepéig dolgozta fel, s 1842-ben jelent meg. 


A pályázatok témái jelzik, hogy Horváth Mihály, Jászayhoz hasonlóan, 
vállalta a reformkori átalakulás feladatainak történelmi alátámasztását. A 
városi polgárság, az ipar és a kereskedelem kérdései a reformkor, különösen 
az 1840-es évek érdeklődésének homlokterében álltak, ilyen történelmi 
témák feldolgozása viszont teljesen új volt történetírásunkban. Horváth nem 
vállalt önálló kutatást, de feldolgozta a rendelkezésére álló adatokat, s a már 
ismert történeti forrásanyag is lehetővé tett számára teljesen új szempontú 
megközelítést. E munkák jelentősége alkotójuk szemléletében, történelem- 
és társadalomfelfogásában rejlik. 


Ugyanez a helyzet még a forradalom előtt írt összefoglaló magyar 
történetével, melyet A magyarok története címen négy kötetben adott ki 
1842-1846 között. Ebben 1792-ig ad áttekintést Magyarország történetéről. 
Erre is érvényes, amit többi munkáiról mondottunk: nem új források 
feltárása adja az újszerűségét, hanem az a liberális, minden haladást 
támogató szellemiség, amelyben fogant. Horváth ezt az összefoglalást 
eredetileg középiskolai tankönyvnek szánta, rövidített változatban, s mikor 
kibővítette és átdolgozta, nem csupán a történetírás szükségleteire, a 
tudomány előrehaladására gondolt, hanem az olvasóközönség igényeire is. 
A 19. századi nyugateurópai liberális nézetrendszer, amely számos 
tekintetben nyomot hagyott e munkán, a magyar történelemre alkalmazva 
rendkívüli hatást ért el. összefoglalása önmagában jelzi a kor irányadó 
közvéleményének átformálódását, gondolkodásának átalakulását 

a forradalom előtti években. Horváth liberális eszmerendszert érvényesített 
anyagán, s itt nem az játszott szerepet, hogy önállóan kutatott-e, vagy hogy 
milyen az a forráskritika, amelyet a történeti anyagon gyakorolni tudott, 
hanem az, hogy liberális nézőpontból tudta áttekinteni az egész magyar 
történelmet, s összefüggő, világos, érthető áttekintést rajzolt a magyar nép, 
az ország történelmi formálódásáról. A korabeli modern 

liberális álláspontot elsősorban az egyes főbb korszakok megítélésében, a 
magyar közjog formálódásában kívánta érvényesítem. Ugyanakkor 
intranzigens védelmezője az ország önállóságának, a történeti magyar 
alkotmánynak, mely a nemesség rendi érdekeinek védelmezőjéből az ő 


tollán alakult át végérvényesen az ország függetlensége védőbástyájává. 
Különösen a 16-18. századi fejezetek megírásakor tudta mesteri 

módon érvényre juttatni ezt az álláspontot, noha véleményét sokszor nem 
fejezhette ki szabadon. Pusztán a tények mesteri csoportosításával sikerült 
azonban célt érnie az olvasóknál. 


Meglepő módon halványabbra sikerül az ország belső állapotainak, ma úgy 
fejezzük ki, társadalmi viszonyainak a bemutatása, a társadalomtörténeti 
szempont érvényesítése. Annak ellenére így van ez, hogy Horváth önálló 
tanulmányokat szentelt az ipar és a kereskedelem történetének, s azokban 
foglalkozott a városokkal, a céhekkel, - vagyis másutt bedolgozta magát a 
témába. Mégsem találunk hasonlóan elmélyült álláspontot a városok 
helyzetének ábrázolásánál, a céhek, vagy akár a parasztság viszonyainak 
rajzában az összefoglaló magyar történetben. Ez nem csupán Horváth 
hibája, meglehetősen gyakori tapasztalat lesz a továbbiak során is. 

Más ugyanis egy téma önálló feldolgozása, s más árnyalt ábrázolása egy 
korszaknak, vagy akár a magyar történet egészén egy-egy gazdaság- vagy 
társadalomtörténeti szempont érvényesítése. Ahol azonban lehetősége nyílt 
rá, ott hangsúlyozta együttérzését a néppel. Így különösen az 1514. évi 
parasztfelkelés eseményeinek, a megtorlás kegyetlenségének a leírásánál 
érhető tetten liberális felfogása. 


Ugyancsak liberális nézetei jutnak érvényre II. József uralkodásának 
összefoglalásánál. Horváth a korábbinál sokkal hangsúlyozottabban emeli 
ki a császár reformelképzeléseit, különösen azokat, amelyek még az 1840- 
es évekig sem valósultak meg vagy jobbításra vártak. Elsősorban a vallási 
türelem, a jobbágyrendelet, általában Józsefnek az uralkodásról vallott 
korszerű nézetei, a törvénykezés szerepének hangsúlyozása az, amit 
nyomatékosan kiemel. Az 1791-1792. évi országgyűlés törvényalkotása 
zárja a munkát, ez az országgyűlés fejezi be a korábbi korszakot, s képezi 
egyúttal annak az új korszaknak a nyitányát Horváth Mihály szemében, 
amelyet már a saját korának tekint. 


Horváth munkájának igen nagy volt a sikere. Sikeresen érvényesítette a 
liberalizmus álláspontját a magyar történelmen, kifejezte azt a korszellemet, 
amely áthatotta a liberális reformnemességet az 1848 előtti másfél 
évtizedben. Horváth ugyanezt megtette korábban néhány, a magyar 


történetírás történetében egyébiránt meglehetősen ritka elméleti cikkében. 
Még 1838-1839-ben publikált egy tanulmányt a szükség és a szabadság 
viszonyáról a történelemben, s egy másikat a történetírás elméletéről, amely 
egy liberális történelembölcselet tömör összefoglalása. Ezeknek az elméleti 
következtetéseknek kívánt érvényt szerezni összefoglalásában. 1848 

előtti működése tehát minden téren alkalmassá tette öt annak a központi 
szerepnek a betöltésére, amelyet a magyar történetírás szervezetének 
kialakításában, az egész magyar történetírás modern alapokra helyezésében 
évtizedekkel később játszott. 


A liberális reformpolitika képviselete mellett közvetlenül a forradalom 
előestéjén már jelentkezett maga a forradalmi gondolat. Ennek képviselője 
a márciusi ifjak, Petőfi köréhez tartozó Vasvári Pál (eredetileg Fejér Pál, 
1827? - 1849), aki történelmi és filozófiai tanulmányokat végzett, s még 
mint egyetemi hallgató adta ki 1848 elején Történeti Névtár című munkáját. 
Ebben megfogalmazást nyert eszméi híven tükrözték a radikális, forradalmi 
ifjúság álláspontját, nagyjából azt a történelemszemléletet, amelyet 
eszmetársai, köztük Petőfi képviselt. Vasvárira hatottak a nagy francia 
forradalomról szóló elsősorban francia munkák, amelyeknek 

a forradalommal rokonszenvező, a francia gloire-t propagáló patrióta- 
nacionalista történetszemlélete mély nyomokat hagyott benne. Nehéz 
megítélni, mekkora körben terjedhetett ez a nézet, naplók, emlékezések 
alapján úgy tűnik, jóval szélesebb volt az ilyen írásművek hatása, mint az a 
nyomtatásban megjelent munkákból kitetszik. Az erős cenzúra megfékezte 
a tollat, miközben a liberális és radikális eszméket propagáló könyvek 
beáramlása Magyarországra igen nehezen volt ellenőrizhető, fékezhető. S 
ezek a könyvek megtették a maguk hatását. 


1848 előtt a magyar történetírás ennél többet nem érhetett el. Ismét csupán 
néhány olyan történetíró jelentkezett, akik kifejezték korukat, szolgálták a 
küszöbön álló átalakulásokat a maguk eszközeivel. A történetírás nagy 
fordulata azonban még váratott magára. A társadalom egészének kellett 
átalakulnia ahhoz, hogy átformálódhasson a magyar történetírás. 


KKK 


A szabadságharc bukása évekre megbénította a magyar történetírást. A 
történetírás különösen érzékeny lévén a politikára, a cenzúra, általában 


az abszolutizmus politikai viszonyai igen hátrányosan érintették fejlődését. 
A történetírók egy része (Horváth, Szalay, stb.) száműzetésbe kényszerült, 
hosszú időre kiszakadt a hazai szellemi életből, más részük megtorpant, a 
polgári átalakulás hirtelensége, radikalizmusa, a nemzet szembekerülése az 
uralkodóházzal tragédiának tűnt számukra. A szabadságharc leverése a 
radikális ifjúság, a márciusi ifjak körét felszámolta. Sokan elestek, mások 
elmenekültek vagy börtönbe kerültek. Az egyetemi élet a katonai hatóságok 
ellenőrzése alá került. A történelmi előadások óvatosabbá, 

színtelenebbé váltak, tanár és hallgató egyaránt félt a titkosrendőrség 
megfigyelő tevékenységének következményeitől. 


Jó időre megrendültek a már kialakult, korábban létrejött intézmények, 
amelyek 1848 előtt a történeti kutatás, a történetírók működésének kereteit 
alkották. Az egyetem és a Nemzeti Múzeum ugyan tovább működött, s így 
könyvtáraik és kéziratgyűjteményük is. Az Akadémia működése kezdetben 
meglehetős zavarokkal küszködött. Történeti osztálya, amely az 1830-as 
évek második felétől fokozatosan kezébe vette a történettudomány 
továbbfejlesztésének a gondjait, feladatát, s pályázatokat írt ki előtérbe 
helyezendő történeti témákra, időközben bizonyos szerepet töltött be a 
magyar történetírás fejlesztésében. Most ez megrendült. Időbe telt, amíg 

a munkát újjászervezték. Megszűnt azoknak a különféle regionális 
társadalmi szervezeteknek a működése, amelyek a helyi történetírók 
munkáit megpróbálták szervezni. Elsősorban az erdélyi szervezetekre 
gondolunk. 


Felbomlott a történetírás intézményes háttere, bázisa. Megszűntek korábban 
működő folyóiratok, amelyek több-kevesebb rendszerességgel közöltek 
történeti tárgyú tanulmányokat. Az új periodikák megindításához pedig 
jelentékeny időre volt szükség. 


Mint minden esetben a történelemben, az 1849 után kialakult új helyzet sem 
csupán hátrányokat jelentett. A levert forradalom és szabadságharc után 
romokban hevert ugyan a magyar történetírás intézményrendszere, 
nevesebb történetíróinak egy része egy időre legalábbis beszüntette 
működését, ugyanakkor az elmúlt két év eseményei rendkívüli módon 
megnövelték a történelem iránti érdeklődést, az országban kialakult 
politikai helyzet pedig hirtelen az eddiginél jobban az 


érdeklődés homlokterébe állította a történelmi kérdéseket. Sok történetíró 
tovább dolgozott, s korábbi munkáit hozta most tető alá, mások éppen az 
események hatása alatt kezdtek el érdeklődni a történelmi problémák iránt. 
Voltak, akiket az élet hozta új helyzet, a száműzetés olyan helyekre sodort, 
amelyek előnyösek voltak a történelmi búvárlatok számára, s ők éltek e 
kedvező lehetőséggel. Mások itthon maguk teremtettek új fórumokat 
maguknak. 


A tovább dolgozók közül, akiknek a működésére az abszolutizmus 
történetírása épült, a legkimagaslóbb kétségkívül Teleki József (1790-1855) 
volt. Teleki Kolozsvárott, majd Pesten tanult, 1810-ben a Helytartótanács 
fogalmazóinak sorába lépett. 1812-1814 között Göttingenben járt 
egyetemre, majd egy éves nyugat-európai utat tett, járt Németországban, 
Hollandiában, Angliában, Franciaországban, Svájcban és Észak-Itáliában. 
1818-ban titkár lett a Helytartótanácsnál, de egyidejűleg 

tudományos érdeklődését is kielégítette. Előbb nyelvészeti kérdésekkel 
foglalkozott, elnyerte a Marczibányi Alapítvány két pályadíját, írásait a 
Tudományos Gyűjtemény publikálta. 


Nemsokára hozzálátott történeti kutatásaihoz. Kezdettől fogva a Hunyadiak 
kora érdekelte, ezzel a korszakkal jegyezte el magát. Mind magasabbra 
emelkedett a hivatali ranglétrán, 1824-ben a királyi tábla bírája lett, főispán, 
a tiszamelléki református egyházkerület és a sárospataki kollégium 
fögondnoka, s a tudományos életben is jelentős szerepet töltött be. 1831 - 
ben ő lett az Akadémia elnöke, s bár 1832-től Bécsben élt, mint az erdélyi 
kancellária előadója, közben folytatta kutatásait. Az 1840-es évek elején 
munkájának nagy része már elkészült, de új forrásanyagok felbukkanása, s 
az hátráltatta a végleges szöveg elkészültét, hogy 1842-ben Erdély 
kormányzója lett. 


1848 után visszavonult a politikától. Egészsége megrendült, így egyedül a 
tudományos munkának élt. A "Hunyadiak kora Magyarországon" címen 
megjelenő munkáját eredetileg 12 kötetre tervezte, s most rendre 
megjelentette az egyes köteteket, míg a halál a kézirat további javításának 
útját nem állta. A gyakorlatilag 30 éven át készült munkának Teleki 
életében, 1852-1855 között az I.-IV., X-XI. kötetei jelentek meg. Az V. 
kötet már Teleki halála után, 1856-ban, a VI. kötet 1. része 1863-ban, a XII. 


kötet 1857-ben jelent meg. A X-XII. kötetek jelentős számú, mintegy 800 
addig többnyire ismeretlen oklevelet tartalmaznak, amelyeket Teleki 
Bécsben, valamint cseh, német és persze hazai levéltárakból gyűjtött. A 
kiadvány összes bevételét Teleki az Akadémiára hagyta. Az Akadémiát ő és 
családja amúgy is nagy értékű adományokkal támogatta. A Teleki-könyvtár, 
majd Teleki József személyes könyvtára az akadémiai könyvtárat 
gyarapította, de ezen felül több célra is jelentős összegeket juttatott, 

illetve hagyott az Akadémiára. E munka folytatásaként (mint a VI. 2. 
kötetet) jelentette meg az Akadémia jóval később Csánki Dezső: 
Magyarország történelmi földrajza a Hunyadiak korában c. munkáját öt 
kötetben (1890-1913. a IV. kötet Fekete Nagy Antal: Irencsény vármegye, 
1941.) 


Teleki mérsékelten konzervatív felfogású politikus volt, aki 1848 társadalmi 
átalakulását teljes egészében elfogadta. Az ország beolvasztását a 
Birodalomba elfogadhatatlannak tartotta, munkája az ötvenes évek elején 
hozzájárult a nemzeti érzés ébrentartásához. Tematikája erre különösen 
alkalmassá tette, hiszen a középkori Magyarország történetének 
legfényesebb szakaszával foglalkozott. A kormányzat nem kezdhette ki, a 
szerző nem volt forradalmár, mondanivalójának megfogalmazására pedig 
mindig nagyon vigyázott. A megjelenést meggátolni ezért sem lehetett. 


Teleki úgy vélte, hogy a források bősége következtében már nincs 
tudományos értelme újabb összefoglaló magyar történelmet írni, hiszen 
olyan mennyiségű anyag áll rendelkezésre, amely lehetetlenné teszi azt, 
hogy egy személy átláthassa, tudományos igénnyel az egészet 
feldolgozhassa. Ezért választott ki egy kort, amelyik viszonylag kevéssé 
volt feldolgozva, amelyiknek történetét az újonnan előkerült oklevelek 
alapján még igazán nem dolgozták át. Teljes képet akart rajzolni a 
Hunyadiak korának Magyarországáról, nem csak külső történetet, tehát 
eseménytörténetet kívánt írni, hanem részletes társadalomtörténetet is. Ez 
teljesen új történetírásunk történetében. Teleki ugyan konzervatív felfogású 
volt, s jelentős történeti szerepet tulajdonított a nemességnek (kiváltságait 
megfelelő kötelezettségek ellátása fejében kapta), de ha munkájának ez a 
része elkészül, alapvető szemléletváltozást hozhatott 

volna történetírásunkban. 


Módszerét tekintve új abban, hogy munkáját hangsúlyozottan az új 
forrásanyagok kritikájára, általában a forráskritika szempontjainak 
érvényesítésére szándékozott építeni. A korábbi történetírás méltányos 
bírálatában, melyet a bevezető szavakban gyakorol, azt fejtegeti, hogy az 
előző korszak nagyjai sem törekedtek a kritikai szempontok 
érvényesítésére, márpedig a 19. század közepe táján így már nem lehet 
tovább dolgozni. 


A korszak kiválasztása nem véletlen. Teleki a nemesség funkciója, történeti 
szerepe iránt érdeklődött, azt vizsgálta. A reformkor átalakulási programjai, 
a polgári átalakulás sorskérdései érdeklődését az ellenkező irányba terelték: 
éppen a nemesség történeti szerepe, eddig a magyarság életében betöltött 
funkciója érdekelte. A nemességet a magyar társadalom szerves részének, a 
magyar néppel összeforrott vezető rétegnek fogta fel, s működése 
ábrázolásához megfelelő lehetőségeket talált a 15. század közepének 
Magyarországán. Teleki nem volt ókonzervatív, nem a nemesi 

rendi alkotmányt, a feudális kiváltságokat védte, nem azok fenntartása 
mellett tört lándzsát. A nemesség társadalmi és történeti szerepe izgatta, a 
nép és a nemesség kapcsolatainak összefüggő rendszerét kívánta feltárni. 


Emellett a Hunyadi család történetének nyomon követése, egy nemesi 
család felemelkedése a királyi trónig, a királyi család és a nemesség 
kapcsolatának vizsgálata a középkori Magyarország társadalmába, 
közigazgatásába, hadszervezetébe is megfelelő bepillantást nyújthatott. Ha 
még ehhez hozzátesszük, hogy a Telekiek - Szilágyi Erzsébet és Mihály 
révén - rokoni kapcsolatban álltak a Hunyadiakkal, úgy 

mindez megértetheti velünk a témaválasztást. Sajnos, a munkának éppen az 
a három kötete nem készült el, amelyek a 15. századi magyarország 
társadalmával foglalkoztak volna. 


Teleki munkája puszta létezésével az ország egykori dicsőségére, 
nagyságára hívta fel az olvasó figyelmét. Véletlen, hogy az 
abszolutizmusban jelent meg, hatása, szerepe a korszak szellemi életében 
mégis meghatározó. Az önálló magyar királyság, az egykori magyar 
nagyhatalom európai, különösen balkáni szerepének bemutatása, a magyar 
politikai és kulturális fölény érzékeltetése a balkáni országokkal 

szemben kétségtelenül hozzájárult a magyar múlt dicsőítéséhez, a nemzeti 


eszme ébrentartásához. Ezt a hatást nem csökkentette még az sem, hogy 
Teleki stílusa meglehetősen nehézkes volt, munkamódszere pedig a nem 
történész olvasó számára rendkívüli módon megnehezítette az olvasást. 
Minden apró részletre kitért, mindent megvilágított. 


Ennek természetesen számos pozitív oldala volt Teleki Albert trónra 
léptével, 1437-ben kezdi el témáját, hiszen az ő uralkodása idején léptek fel 
a Hunyadiak a történelem színpadára. Az ország körülményeinek 
bemutatásakor igen nagy hangsúlyt fektet a külkapcsolatokra, a környező 
országokkal való viszonyra. E téren a monográfia részletező módszere 
ellenére mintaszerű. 


Hasonlóképpen aprólékos a belső események bemutatásánál. Minden 
fontosabb új szereplő megjelenésekor kitér családja történetére, s hasonlóan 
jár el szinte minden téren. Meglehetősen kavargó, bár rendkívül színes, sok 
epizódot, mozaikot tartalmazó képet rajzol a korabeli Magyarországról. 
Magyarország és a környező országok kapcsolatairól, az uralkodókról, 
környezetükről, a Hunyadi családról, nem csak a fontosabb szereplőkről, 
hanem egész környezetükről. Oklevelekig lemenően utal forrásaira. Így 
nem meglepő, hogy hihetetlenül adatgazdag munkát alkotott, 

amelynek megemésztése igen fárasztó. Mint egy túlszínezett 
perzsaszőnyeg, amely már elkápráztatja a szemet, úgy hat nem egy esetben 
az olvasóra. Ugyanakkor nem kétséges, hogy olyan összefüggésekre utal, 
amelyek korábban elsikkadtak, s igyekszik teljes átfogó képet rajzolni 
témájáról. Módszere végső soron feltétlenül pozitív, hiszen 

olyan jelenségekre irányítja a figyelmet, amelyek korábban a magyar 
történetírás érdeklődésének második vonalában álltak. Csupán sajnálni 
lehet, hogy a társadalmat bemutató három kötet nem készült el (vagy 
mindmáig kéziratban maradt). 


Az itthon működő történetírók mellett, akik közül Teleki József csupán a 
legnagyobb jelentőségű az 1850-es évek közepéig, lassan magához tért a 
történetkutatás intézményrendszere. Sőt inkább azt mondhatjuk, egy új, a 
korábbinál modernebb intézményi hálózat alapjainak lerakására került sor, 
elsősorban az Akadémia keretei között. Ennek motorja Toldy Ferenc volt, 
maga az irodalomtörténet és a történetírás határmezsgyéin, aki mint az 
Akadémia főtitkára, a történeti osztály titkára működött, s akit 


természetesen támogatott az Akadémia elnöke, elnöksége és 
igazgatóválasztmánya. 


Toldy és kollégái, köztük a külföldön, emigrációban működő Horváth 
Mihály és Szalay László, akik az itthoni tudományos élettől sohasem 
szakadtak el, világosan látták, hogy a forráskiadásnak olyan intézményes 
rendszerét kell megteremteni, amilyen a nyugat-európai országokban már 
évtizedekkel korábban létrejött. Először csupán egyéni munkák 
megjelentetésére került sor, így Toldy 1852-ben megjelentette a Pozsonyi 
Krónikát és néhány 16-17. századi elbeszélőforrást, majd másfél 
évtizeddel később a Bécsi Képes Krónikát (1867). De elsősorban 
intézményes megoldásra törekedett. Törekvéseit 1854-ben koronázta siker. 
Ekkor az Akadémia Történelmi Bizottsága megindította a különféle 
helyeken található kisebb "történelmi emlékek" és okiratok kiadására 
szolgáló Magyar Történelmi Tárat. Ebben a sorozatban 1856-1877 között 
Toldy szerkesztésében 25 kötetnyi publikáció jelent meg (1877-től 
Történelmi Tár címen új sorozata indult, már folyóiratként, Szilágyi Sándor 
szerkesztésében). A Magyar Történelmi Tárban a 22 év alatt jelentős 
tömegű forráspublikáció látott napvilágot. 


1856-ban indult el egy másik sorozat. Ezt az emigrációból 1855-ben 
hazatért Szalay László kezdeményezte " Magyar történelmi emlékek" 
címen. A Szalay szerkesztette sorozat 1865-ig összesen öt kötetet jelentetett 
meg, 17-18. századi erdélyi emlékírókat, Kemény Jánost, Bethlen Miklóst 
és Károlyi Sándort (az utóbbiakat két-két kötetben). A vállalkozás Szalay 
László halálával abbamaradt. 


Ugyanebben az időben több más kezdeményezés is megvalósult. 1855-ben 
indította el Mikó Imre az Erdélyi Történelmi Adatok sorozatot, amelyből 
1858-ig három kötet jelent meg. 1856-ban pedig a nagykőrösi református 
gimnázium történelemtanára, Szilágyi Sándor hívott életre egy sorozatot 

" Történeti emlékek a magyar nép községi és magánéletéből"? címen. 
Nagykőrösön kitűnő tanári gárda jött össze, Arany János mellett itt tanított 
ekkor Szabó Károly, Mentovich Ferenc, Salamon Ferenc, Ballagi Károly. A 
rendkívüli szerkesztői és szervezői tehetséggel megáldott Szilágyi az ő 
segítségükkel, mint egyik társszerkesztő szerkesztette a sorozatot, 

melyből 1861-ig három kötet jelent meg. Valamivel később, 1859-ben kezdi 


el Szabó Károly kiadni a legfontosabb Árpád-kori elbeszélő forrásokat 
magyar nyelven, s 1861-ig Anonymus Gestája mellett megjelentette 
Rogerius Siralmas énekét, valamint Spalatói Tamásnak a tatárjárásról írt 
munkáját. 


Mindezek a vállalkozások - más hasonló törekvések mellett - egyértelműen 
jelezték, hogy nagy szükség lenne olyan központi forráskiadvány-sorozatra, 
amelyik - a hasonló francia vagy német sorozatok mintájára - az alapvető 
forrásokat tartalmazná. Toldynak 1857-től sikerült az Akadémia Történelmi 
Bizottságának a vállalkozásaként megindítani a Magyar Történelmi 
Emlékek sorozatot. Ez a nagyvonalú vállalkozás, amely latin címében 
(Monumenta Hungariae Historica) utal a német mintára, vált az elkövetkező 
évtizedekben a forráskiadási tevékenység központjává, tudományos 
műhelyévé. Az Akadémia felügyelete azt jelentette, hogy a korszak 

legjobb szakemberei kapcsolódhattak be a sorozat szerkesztésébe, a kiadói 
tevékenységbe, s ekkor már sikerrel vonhatták be körükbe - igaz, álnéven - 
az emigrációban élő Horváth Mihályt is. De rajta kívül az idősebbek közül 
Érdy, Jeney, Podhradczky, Wenzel Gusztáv, Toldy Ferenc, a fiatalabbak 
közül pedig Ipolyi Arnold, Ráth Károly, Rómer Flóris, Knauz Nándor, 
Szilágyi Sándor, Szabó Károly vettek részt a sorozat munkájában. A sorozat 
négy osztályt tartalmazott, s átfogta a fontosabb középkori forrástípusokat. 
Az első osztály írók címen történetírók munkáit tartalmazta, ebben 1878-ig 
32 kötet látott napvilágot. A második osztály okmánytárakat közölt, ebből 
26 kötet jelent meg ez idő alatt. A harmadik osztály az országgyűlések 
iratait szándékozta közzétenni, ebben 9 kötet hagyta el a nyomdát. A 
negyedik diplomáciai emlékek publikált, ebben 1878-ig 7 kötetet adtak ki. 
Mint látható, két évtized alatt összesen 74 kötetnyi forrásanyagot tett közzé 
az Akadémia a sorozatban. A sorozat kiegészítője volt az 1863-ban 
megindult Török-magyarkori Emlékek címen indított másik 

gyűjtemény, mely 1872-ig 9 kötetet tett közzé. Végül II. Rákóczi Ferenc 
okmánytára fejezte be a vállalkozást (Archívum Rákóczianum címen), 
ennek két osztályában 1873-1889 között összesen 13 kötet jelent meg. 


Dolgoztak történetíróink az emigrációban is. Bizonyos tekintetben úgy 
fogalmazhatunk, hogy maga az emigráció a magyar történetírás 
továbbfejlődése szempontjából meghatározó jelentőségű indíttatást adott és 
egyúttal lehetőség volt, Európa különböző helyein működő történetírónk a 


helyszínen ismerkedhettek meg a legújabb, legmodernebb történetírói 
irányzatokkal. De megismerhették a korabeli nyugat-európai történelmi 
munkákat, s nem utolsósorban azokat az intézményeket, amelyek a 
történetírás támogatását célozták. Ebből a tekintetből szemlélve a dolgot, 
az emigráció tanulni hajlamos történetíróink számára hosszabb kényszerű 
tanulmányúiként fogható fel, amelynek eredményei előbb vagy utóbb 
jelentkezni fognak a magyar történetírásban. 


Az eredmények nem maradtak el. Két olyan történetírónk is akadt az 
emigrációban, akiknek a tevékenységét, tudományos munkásságát a 
száműzetésben töltött kényszerű évek kutatásai megtermékenyítették, s 
akiknek működése alapjában meghatározta a magyar történetírás 
továbbfejlődését a 19. század második felében. 


Elsőként Szalay Lászlót (1813-1864) kell megemlítenünk. Horvát István 
tanítványa volt a pesti egyetemen. Jogásznak készült, Kölcsey Ferencnél 
töltötte gyakorlóidejét. 1832-ben a királyi tábla jegyzője, 1833-ban ügyvéd, 
de ügyvédi gyakorlatot nem folytatott, hanem jogfilozófiával foglalkozott. 
Több szépirodalmi kísérlete után 1836-ban az Akadémia levelezőtagja lett, 
majd 1837-től akadémiai segédjegyző és levéltáros. 1836-ban, 1838-39-ben 
és 1840-ben hosszabb európai utat tett, Németországban, Franciaországban, 
Angliában, Svájcban, Belgiumban stb. Mint a centralisták egyik fontos 
személyisége vett részt a magyar politikai életben, ő dolgozta ki a 
büntetőeljárás reformját. Kossuth visszalépése után 1844-ben egy évre 
átvette a Pesti Hírlap szerkesztését, s a lapban Csengery szerkesztősége 
idején is sokat publikált. 


Szalay 1848 előtt elsősorban jogtudósként volt ismert. Munkái általában a 
jog, a kodifikáció egyes kérdéseivel foglalkoznak, akadémiai székfoglalóját 
Kollárról, mint jogászról írta. Eötvös József és Szemere Pál mellett 
szerkesztője volt Kölcsey munkái öt kötetes kiadásának. Részt vett a 
Budapesti Szemle szerkesztésében. 1848-ban az Igazságügyminisztériumba 
került, a kodifikációs osztály élére, hiszen ő volt az első a magyar 
jogszakirodalomban, aki a kodifikáció fogalmáról és kérdéseiről értekezett. 


1848 nyarán a kormány Frankfurtba küldte követként a német birodalmi 
gyűlésre, majd Párizsba és Londonba került, ugyancsak a magyar kormány 
képviseletében. Az április függetlenségi nyilatkozattal nem értett ugyan 


egyet, de a szabadságharc bukása után külföldön maradt, 1855-ig Svájcban 
élt. 


Szalay Svájcban határozta el, hogy egy új magyar történelmet ír. Célja az 
volt, hogy felvegye a küzdelmet azokkal a - szerinte tévesnek ítélt - 
nézetekkel, amelyek a szabadságharchoz s a bukáshoz vezettek. Úgy vélte, 
a megelőző évtizedekben hamis kép alakult ki történelmünkről, ezért akart 
az ifjúság kezébe olyan munkát adni, amelyik segíthet a reális történelmi 
kép kialakításában. 


Új koncepció kialakításához nem volt szükség levéltári kutatásokra. A 
korábbi, a forradalmat megelőző évtizedekben Szalay jól bedolgozta magát 
a történeti anyagba, jogfilozófiai, kodifikációs és a büntetőeljárásról szóló, 
valamint más tanulmányaiban is jelentős történeti anyagot dolgozott fel. 
Ezért vállalkozhatott e feladatra. 


Svájcban letelepedve hamar döntött, s rendkívül rövid idő alatt ért el 
eredményt. A " Magyarország története" első kötete még 1852-ben 
megjelent Svájcban, s 1854-ben már a negyedik kötetnél tartott. A gyors 
munkát a kényszer is segítette. Távol volt a szükséges könyvtáraktól, 
forrásoktól, csupán néhány összefoglalás, gyűjteményes munka állt 
rendelkezésére. Ez elsősorban a politikai, ha úgy tetszik, az alkotmányos 
összefüggésekre irányította figyelmét, bár kezdettől fogva ezzel 

kívánt foglalkozni. Jellemző, hogy az őstörténetet teljesen elhagyta, a hun 
leszármazás kérdését is, azonnal a lényegre tér, ott kezdi, ahol már pozitív 
módon megfogható az anyag, a honfoglalás előzményeivel, s magával a 
honfoglalással. 


Az előadás középpontjába a magyarság világtörténelmi szerepét, a magyar 
állam létrejöttét, kiformálódását és társadalmi rendjének bemutatását 
állította. Szalay aktív politikus volt, aki a gyakorlatból is tudta, milyen 
külpolitikai veszélyek fenyegetik a magyarságot, a pánszláv veszéllyel, 
egyúttal ismerte azt a Palacky-féle álláspontot, amelyik szerint a magyar 
letelepedés a Kárpát-medencében a szláv világot ért legnagyobb 
szerencsétlenségnek tekinthető. Ugyanakkor büszkén utal arra, hogy itt csak 
a magyarságnak sikerült tartósan államot alapítania. 


Szent István korától kezdve előadása középpontjába az ország belső 
viszonyainak, ahogyan akkoriban mondták, az ősi alkotmánynak a 
bemutatását állította. Jogi ismeretei lehetővé tették számára, hogy sok 
tekintetben új szempontból vizsgálja a középkori törvénykezést, Szent 
István, majd Szent László és később Kálmán törvényeit, az Aranybulla 
jelentőségét. Szalay elsőként hívja fel a figyelmet arra, hogy az 

európai jogfejlődés milyen mértékben befolyásolta a magyart, hogy a 
középkori Magyarország a nyugat-európai példát követte, Magyarország 
tehát az európai kultúrkörhöz csatlakozott. Ezt nem utolsósorban széleskörű 
tárgyismerete tette lehetővé. Szent István korától követi nyomon az európai 
hatások jelentkezését, befolyását a magyar viszonyokra, s egyúttal azt, mi 
az, ami a magyarországi jogfejlődésből önálló vonásokat mutat. A jog 
mögött természetesen az egyes korszakok társadalmi szerkezete sejlik 

föl. Más kérdés, hogy igen nagy hangsúlyt helyez az ország közjogi 
viszonyaira, az uralkodók és a nemesség kapcsolatára. Nagy Lajos, 
Zsigmond vagy Mátyás korában is ez áll vizsgálatának középpontjában, 
miközben nyomon követi az egyes társadalmi rétegek és osztályok 
helyzetének alakulását. 


A másik, amire hangsúlyt fektet, a diplomácia. Szalay ugyan nem az első, 
aki látja a külső körülmények hatását Magyarországra, de az elsők egyike, 
aki ennek a jelentőségének megfelelő helyet ad, aki nem becsüli túl a saját 
erőt, s nem értékeli alá a külső viszonyok hatását. Különösen a 16-17. 
századi magyar történetre érvényes ez, itt olykor mesteri 
diplomáciatörténeti elemzéseket nyújt. 


A közjogi körülmények vizsgálatánál a királyválasztás és az örökletesség 
elvének összeütközését vizsgálja, elsősorban ez érdekli. Minden mondata 
mögött, amit ezekről a kérdésekről, valamint arról ír, hogy Magyarország az 
európai kultúrkörben elsősorban a német nyelvterülethez, Ausztriához 
kötődik, ott bujkál saját korának fő kérdése: a viszony az uralkodóházhoz. 
Szalay ugyan az első magyar történetíró, aki megfelelőképpen értékeli 
Bocskait, ugyanakkor rendkívül vigyázva fogalmaz a 16-17. századi 
függetlenségi küzdelmekről. Ezekben jól kiegyensúlyozott képet 
igyekszik rajzolni, s nem akar egyik fél oldalára sem állni. Az egyetlen 
kivétel az udvar beolvasztási kísérlete, a 17. század végének korszaka, 
Ampringen és Kollonich politikája, amelyet teljesen egyértelműen elutasít. 


A munkát nem tudta befejezni. Eredetileg hat kötetre tervezte, s a 
Pragmatica Sanktióval (1722) kívánta befejezni, nyilván utalásként kora 
számára, de az egész nem jelenhetett meg. Négy kötet még Svájcban látott 
napvilágot 1852-1854 között, az ötödik már itthon 1856-ban, s végül a 
hatodik kötet elkészült részei (az 1707. évi ónodi országgyűlésig) 1861-ben. 
1855-ben Szalay hazaköltözött. Mind több feladatot kapott az Akadémiától, 
melynek Toldy visszalépése után a főtitkára lett. Szerepet vállalt 

a politikában. Mindez sok idejét vette el. Emellett más történetírói feladatok 
is foglalkoztatták. Már említettük a Magyar Történeti Emlékek öt kötetének 
kiadását, s több más téma kötötte le figyelmét. Ő adta ki Verancsics Antal 
munkáit, s önálló tanulmányokat írt, Erdély és a Porta viszonyáról (1861), 
II. Rákóczi Ferenc emigrációjáról (1862), Esterházy Miklós nádorról 
(1863). Értekezett a horvát kérdés történetéről. Fiume és Magyarország 
kapcsolatáról, a magyarországi szerb településekről. Ezek - mint látható - a 
napi politika szempontjából igen jelentős, fontos témák voltak. De tisztán 
történeti problémák is foglalkoztatták. 1856-ban a tatárjárás történetéről írt, 
majd az 1569. évi jobbágyfelkelésről, valamint foglalkoztatta Békés Gáspár 
és Balassi Bálint alakja. Több kisebb-nagyobb történeti tanulmányt 
publikált folyóiratokban vagy önálló formában. Mindez elvonta a magyar 
történettől, amely így hirtelen halála folytán befejezetlen maradt. 


Szalay a 19. század közepének egyik legnagyobb magyar történetírója. 
Forráskritikája ugyan nem számottevő, de jogi ismeretei, a jogtörténet 
szempontjainak érvényesítése, s a diplomácia szerepének, jelentőségének 
ábrázolása számos tekintetben újonnan formált magyar történelmi képet 
nyújtott olvasóinak. Ebben józan, a realitásokhoz alkalmazkodó közjogi 
álláspontot képviselt, s ezt próbálta érvényesíteni a történelemben. Szalay a 
deáki álláspontot sugallta munkájával, a nemzet jogait nem kívánta feladni, 
ugyanakkor a szélsőséges álláspontokat elutasította. Úgy vélte, 

a jogfolytonosság elvének felmutatása a legjobb eszköz az ország 
jövőjének biztosításához. 


Hazatérte után munkájának jellege megváltozott. Most már sok forráshoz 
hozzáfért, s így egyrészt összefoglaló munkájában megjelennek fontos 
dokumentumok, másrészt - a forráskiadványai révén - azok szaporítására 
törekedett. Szalay munkája a 19. század második felében ellensúlyozni 
próbálta a terjedő romantikus történetszemléletet. Egyik legnagyobb 


történetírónk, bár nem volt képzett, s forráskritikai ismeretei sem voltak 
elégségesek. Egyénisége, tudása, s nem utolsósorban veretes stílusa 
megfogta mindazokat, akik mélyebben próbálták értelmezni a múltat. 


A magyar emigráció másik kimagasló történetírója, s bizonyos értelemben a 
másik politikai irányzat képviselője a már ismert Horváth Mihály, aki 
rendkívüli utat járt meg az emigrációban. 1849-ben Csanádi püspökként, 
majd a függetlenségi kormány kultuszminisztereként a papi nőtlenség 
eltörlését, s az egyházi javak elkobzását hirdette, s jelentős szerepe volt az 
orosz beavatkozás ellen a népfelkelés kereszteshadjárattá nyilvánításában. 
Ezek után természetes, hogy távollétében halálra ítélték. Horváth egy ideig 
az országban bujdosott, majd külföldre menekült. Többfelé megfordult, míg 
végül 1856-ban Brüsszelben telepedett le. 1867-ben térhetett csak haza. 


Azoknak az arisztokrata családoknak a segítségével, amelyekkel 
kapcsolatban állt, végig összeköttetésben maradt a hazai tudományos 
élettel. Ezt elsősorban az jelzi, hogy munkáit - álnéven, Hatvani Mihályként 
- itthon kiadták. Elsőként az Akadémia akkor indult sorozatában jelent meg 
1857-1859 között a Monumenta Hungariae Historica diplomatikai 
osztályában a brüsszeli állami levéltárban és könyvtárban összegyűjtött 
okmánytára négy kötetben. Ebben az 1451-1562 közötti korszak 

magyar vonatkozású okleveleinek regesztáit, kivonatait tette közzé, 

" Magyar történelmi okmánytár, a brüsszeli országos levéltárból és a 
burgundi könyvtárból" címen. 


Horváth tárgyi tudása a száműzetés majdnem két évtizede alatt jelentősen 
bővült, áttekintése a kor legjobb angol, francia és német történeti munkái 
fölött kitágult. Most vált igazán olyan kutató történetíróvá, aki új 
ismeretanyagok feltárására törekszik. Nagy összefoglaló magyar történetén 
ez még nem látszik, bár négy kötetes összefoglalójának 1860-63 között 
Magyarországon Hatvani Mihály néven megjelent második kiadása hat 
kötetre nőtt, igaz, hogy ez a kiadás a korábbi 1792. évi befejezés helyett 
1815-tel zárul. A bővítés azonban nemcsak azért vált szükségessé, mert 
további két évtized történetére terjedt ki, hanem azért, mert számos egyéb 
vonatkozásban növelte, javította a korábbi szöveget. Így nagyobb 
terjedelmű az őstörténet, módosultak a középkori részek Teleky, Szalay és 
mások munkáira építkezve. 


A száműzetés második évtizedében Horváth újabb területekre terjesztette ki 
történetírói működését. Jelentős kortörténeti vállalkozásba fogott. Elsőként 
írta meg a reformkor (1823-1848) autentikus történetét, Huszonöt év 
Magyarország történetéből címen (három kötet, Genf, 1864), majd 
ugyancsak három kötetben az 1848-49-es forradalom és szabadságharc 
történetét Magyarország függetlenségi harcának története 1848 és 1849-ben 
címen (Genf, 1865). Ezzel a két munkával tette fel a koronát 

addigi történetírói működésére, s vált a magyar történetírók vezetőjévé. A 
reformkorról és 1848-ról még ma is sok tekintetben az általa megírtak 
alkotják a magyar nép történeti tudatát. 


Mind a reformkorral, mind a forradalom és szabadságharc történetével 
foglalkozó munka átmenet a történetírás és az emlékirat között. Ennek 
következtében korántsem mentes az elfogultságoktól, de ez természetesen 
lehetetlen lett volna. Gyakorlatilag a memóriájára, az újságokra, megjelent 
publikációkra támaszkodva írhatta meg mindkét munkáját, s mert levéltári 
forrásokat nem használhatott, az ellenfél táborában történtekről alig képes 
megfelelő áttekintést adni. Mégis e két munka a reformkor és a magyar 
forradalom és szabadságharc első történeti összefoglalását jelentette, 
amelyet ugyan a későbbi kutatás sok tekintetben módosított, 

tényanyagát kiegészítette, pontosította, de amely mégis biztos vázát adja az 
eseményeknek, s ami talán ennél fontosabb, jól közvetítette az utókornak 
ezen évtizedek hangulatát, gondolkodását, a vezető eszmei és politikai 
áramlatokat. Mindezekre tekintettel válhatott Horváth az 1867 után 
átformálódó, modernizálódó magyar történetírás vezéralakjává. 


A Magyarországon felnövekvő fiatalabb generáció körében is születtek 
jelentős tehetségek. A nagykőrösi gimnáziumról és tanári karáról már volt 
szó. Szilágyi Sándor az említett forráskiadványok mellett még az 1850-es 
évek elején, Pesten foglalkozott a szabadságharc történetével, s több 
munkát jelentetett meg, olykor álnéven, vágy - mint emlékiratait 1848-49- 
ből - névtelenül. Az 1850-es évek közepétől Erdély 16-17. századi 
történetében mélyedt el, mert olyan korszakot keresett, amelyben kutatva, 
amelyről írva hozzájárulhat a nemzeti szellem ébrentartásához. 

Rendkívül termékeny történetíró volt, könyveit, tanulmányait gyors 
egymásutánban tette közzé. Hasonlóképpen termékeny korszaka volt ez 


Szabó Károlynak, aki történeti forrásaink magyarra fordításán túl számos 
tanulmányban foglalkozott a honfoglalás és az Arpádkor történetével. 


A magyar őstörténethez kapcsolódik Hunfalvy Pál nyelvészeti kutatása, ő 
lett Reguly Antal tudományos munkássága jelentős részének összefoglalója 
és kiadója. A magyar őstörténet további kutatása szempontjából alapvető 
Reguly hagyatéka egy részének "A vogul föld és nép?" cím alatt történt 
kiadása (1864). Hunfalvy Regullyal még annak 1858-ban bekövetkezett 
halála előtt sokat beszélgetett, s e beszélgetések során behatolt a vogul 
nyelv rejtelmeibe. Reguly jegyzeteinek, hagyatékának publikálását jelentős 
kritikai bevezetővel látta el, melyben a finn-altáji nyelvekre vonatkozó 
kutatásokat tekinti át, majd Reguly utazásait tárgyalja. Ezt követi a 
vogulok földjének leírása, a vogulok életmódjára, erkölcsi viszonyaira 
vonatkozó feljegyzéseinek közlése. Ezután Hunfalvy Reguly anyaga 
alapján a vogulok vallási nézeteit, társadalmi viszonyait mutatja be, s 
népdalokat közöl magyar fordításban. A kötet utolsó fejezete a vogul- 
magyar kapcsolatokat tárgyalja. Nyelvészeti részében a szókincsből, s a 
nyelvtani szerkezetből következtet a magyar-vogul nyelvi kapcsolatokra. A 
történeti részben a két nép rokonságának történeti emlékeit sorolja 

fel. Hunfalvy ezzel (Reguly alapján) véget vetett a hun-magyar leszármazás 
legendájának, munkája ezért fordulópontot jelent a magyar őstörténet 
kutatásában. Bár még évtizedekig folyt a vita, egy dolog biztos: Hunfalvy 
1864-es munkája után a magyar őstörténetről nem lehetett úgy írni, mint 
korábban. 


Hunfalvy az egyik legfontosabb társtudomány, a nyelvészet felől tágította a 
történetírás lehetőségeit, s hasonló eredmények születtek az 1850-60-as 
években más társtudományokban is. Ipolyi Arnold Magyar Mithológiája 
(1854) a néprajz felől jelentett hasonló úttörést, s egyúttal hasonló méretű 
vitát kavart, mint Hunfalvy. Ipolyi emellett a régészet és a művészettörténet 
úttörő egyénisége, aki Rómer Flórissal együtt e két tudományt ezekben az 
évtizedekben alapozta meg, egyúttal mindjárt arra is lehetőséget találva, 
hogy a történetírás perspektíváit szélesítse. 


Kezdtek megjelenni a történetírásban a különféle új nyugat-európai 
irányzatok. A társadalomtudományi érdeklődés, ha úgy tetszik, a 
szociológia az, ami a magyar történetírást megérintette. Igaz, hogy az a 


korszakos jelentőségű vállalkozás nem fejeződhetett be, amelyik pedig a 
magyar társadalomtörténet-írás szempontjából meghatározó szerepű lehetett 
volna. Nagy Iván tervéről van szó. Úgy vélte, hogy az 1848. évi társadalmi 
átalakulás után az utolsó lehetőséget ragadhatja meg, hogy a magyar 
nemesség szerkezetét, rétegeit feltérképezhesse. Ehhez 

szisztematikus anyaggyűjtésre volt szükség, s arra, hogy mindenekelőtt a 
magyar nemesi családokra vonatkozó adatokat összegyűjtse. Nagy Iván 
elkezdte ezt a Magyarország nemes családai címerekkel és leszármazási 
táblákkal c. munkájával. 1857-1865 között 12 kötetet jelentetett meg, majd 
1867-ben egy pótkötetet. Ezzel lerakta a modern magyar genealógia 
alapjait. Eredeti célja ugyan nem ez volt, pontosabban nem ez volt 

az elsődleges célja, hanem a magyar nemesség történeti rétegeinek 
feltérképezése, áttekintés nyújtása a magyar nemesség 
társadalomtörténetéről, fejlődéséről, más szavakkal a nemesség történeti 
szociológiáját kívánta felvázolni. Miért akadt meg a munka ebben a 
szakaszban, egyelőre nem tudni. Lehet, hogy belefáradt, elképzelhető, hogy 
a hazai társadalmi körülmények nem kedveztek vállalkozása második 
részének. Így is igen jelentős munkát hozott létre. 


Az 1860-as évek elején, az alkotmányos állapotok visszaállítása növelte a 
politikai lehetőségeket. Bár a felvillant remények koraiaknak bizonyultak, 
mégis megpezsdült a szellemi élet. Ebben a helyzetben vált nyilvánvalóvá a 
történetírók számára, hogy új alapokra kellene helyezni a kutatásokat. 
Ennek előfeltétele megfelelő központi tudományos folyóirat létrehozása lett 
volna. 1867 előtt erre nem kerülhetett sor, de regionális törekvések sikerre 
számíthattak. Ezek közül a legjelentősebb a Győrött 1863-ban Ráth Károly, 
Nagy Imre és Rómer Flóris által életre hívott Dunántúli Történetkedvelők 
Társasága és egy történeti és régészeti folyóirat megindítása volt Győri 
Történelmi és Régészeti Füzetek címen. A Társaság motorja Ráth Károly 
volt, aki jól ismerte a korabeli nyugat-európai történetírást, elsősorban a 
pozitivizmus formálódó iskoláját, s egy filozófiai alapokon nyugvó 
történetírás művelését segítette elő. Legfontosabb feladatuknak e csoport 
tagjai a fellelhető oklevelek kiadását tekintették, ezért indították meg a 
Hazai Okmánytárat (1865-1880 között 7 kötet jelent meg). Az egyesület 
jelentős szerepet játszott az 1860-as évek második felében, majd 1867-ben 
beolvadt a megalakuló Magyar Történelmi Társulatba. 


Számos más történetíró is működött, akik kisebb-nagyobb történeti 
munkákat tettek közzé. A kutatások iránya azonban változatlan maradt: az 
egész magyar történelemre gyűjtött mindenki forrásokat. A specializáció 
még messze volt, s a történetírók kritikai felkészültsége sem vehette fel a 
versenyt a nyugat-európai történetírókéval. Az abszolutizmus körülményei 
között nem lehetett elvárni a fordulatot, hiszen az szorosan összefonódott az 
egyetemi oktatás reformjával, a levéltárak megnyitásával. Ezek azonban 
olyan problémákat vetettek fel, amelyeket csak egy megszilárdult politikai 
helyzetben lehetett volna megoldani. Addig az Akadémia és Történelmi 
Bizottsága tette ugyan, amit lehetett, igyekezett pótolni a 

központi társadalmi szervezet hiányát, s a szükséges tudományos 
folyóiratokat, de erejéből többre, mint amit láttunk, nem telt. A fordulat a 
kiegyezéssel következett be. 


6. A tudományos történetírás 
kibontakozása Magyarországon 
(1867-1918) 


A kiegyezés meghozta az alapvető fordulatot a magyar történetírásban. 
Pusztán azzal, hogy lehetővé tette megfelelő tudományos társaságok 
létrehozását, folyóiratok megindítását, a felsőoktatás átszervezését, s ezzel a 
modern történeti oktatás alapjainak lefektetését, gyakorlatilag 
megteremtette a modern tudományos infrastruktúra alapjait. S nem utolsó 
sorban megnyitotta a kutatás számára a levéltárakat, az Országos Levéltárat, 
a megyei levéltárakat, esetenként az egyházi és családi gyűjteményeket. 
Mindez új lehetőségeket teremtett, csupán élni kellett velük. Az ország 
nehéz anyagi helyzetében is nagyvonalú oktatás- és tudománypolitikája - 
hála két kimagasló kultuszminiszterének: Eötvös Józsefnek és Trefort 
Ágostonnak - mindezt szerényen biztosította. Így a magyar történetírás a 
19. század utolsó évtizedeiben, majd a 20. század elején rohamléptekkel 
közeledett a nyugat-európai példákhoz, amelyeknek követését maga elé 
tűzte. 


A legelső, amit említenünk kell, a Magyar Történelmi Társulat 
megalakítása volt 1867-ben. Ezzel az Akadémia mellett, amely a tudomány 
támogatásának a műhelye volt, létrejött a magyar történészek, történetírók, 
tanárok és érdeklődők központi társadalmi szervezete. A Magyar 
Történelmi Társulat vezetősége, élén Horváth Mihállyal, aki elismerten a 
magyar történetírók akkori vezetője lett, olyan embereket tömörített 
soraiban, akik a tudatában voltak a feladatuknak, amelyek a 

magyar történetírás előtt álltak, s mindent megtettek e feladatok 
teljesítéséért. A Századok, a Magyar Történelmi Társulat folyóirata hamar a 
magyar történettudomány vezető orgánumává vált, különösen azután, hogy 
1875-ben Thaly Kálmán helyett Szilágyi Sándor vette át a szerkesztését. 
Szilágyi Sándor a következő negyedszázadban a Magyar Történelmi 
Társulat, a magyar történettudomány egyik fontos szervező figurájává vált, 
kezdeményezésével és nagyrészt vezetésével jöttek létre mindazok 


a vállalkozások, amelyek meghatározták a magyar történetírás 
tevékenységét. 


A Magyar lörténelmi Társulat a Századok mellett gyűjtőcsatornájává vált 
azoknak az alapítványoknak és egyéb anyagi forrásoknak, amelyek lépésről 
lépésre lehetővé tették a publikációk szélesítését. A Századok fokozatosan 
vastagodott, majd külön füzeteket jelentetett meg határozott célokkal. A 
gyorsan növekvő feltárt forrásanyag publikálására új kiadványokat kellett 
létrehozni. 1878-ban a Társulat átvette az Akadémiától a Magyar 
Történelmi Tár gondozását és új címen (Történelmi Tár) évnegyedes 
folyóirattá alakította át, eredeti rendeltetésének, különféle 

kisebb forráskiadványok közlésének adva vissza azt. 1878-1911 között 
(ekkor újból az Akadémiához került vissza) a Történelmi Tár a 
részletkutatások során előkerült legkülönfélébb kisebb források, rövidebb 
oklevél- és regesztasorozatok, elszórtan előkerült adatok közlésének 
legfontosabb orgánuma. 


Idővel már új vállalkozásokat finanszírozott a Magyar Történelmi Társulat. 
1885-ben megindították a Történelmi Életrajzok c. monográfia-sorozatot, 
amelyben kiemelkedő történelmi személyiségek életrajzait publikálták. 
Forráskiadványsorozatokat is megindítottak. A Hazai okmánytár mellett 
egyes családok levéltárainak forrásanyagát tették közzé (Zichy-család 
okmánytára, a Teleki-család okmánytára). Nagy vállalkozás volt a "Házi 
történelmünk emlékei" sorozat, amely négy osztályban jelentetett meg 
forrásokat. Udvartartás és számadáskönyvek, szakácskönyvek, leltárak és 
hozományjegyzékek és házi orvoskönyvek volt a négy sorozat. Pályadíjakat 
tűztek ki, ezek keretében jól sikerült munkákat támogattak. Mindezt a 
forráskiadó és publikációs tevékenységet a Magyar Történelmi Társulat a 
tagdíjak, a kiadványokért befolyt összegek mellett elsősorban alapítványok 
és adományok, célajándékok segítségével oldotta meg. Nagyobb főúri 
családok nemcsak megnyitották levéltáraikat a kutatás előtt, hanem 
szubvencionálták a családdal összefüggő kiadványsorozatokat, s egyes 
történeti munkákat. 


A Magyar lörténelmi Társulat a forráskutatásnak a levéltárak megnyitása 
okozta eufóriáját igyekezett mederben tartani. Már 1868-ban megkezdték a 
történelmi kirándulások rendezését. Kezdetben évente egy kirándulást 


szerveztek. 1868-ban a kolozsvári, illetve Kolozs megyei volt az első. 
Később már csak háromévenként rendeztek egy ilyen kirándulást. Ezeknek 
célja közös levéltári kutatás volt, a kiránduláson résztvevő történetírók 
"megszállták" a megyei, városi - lehetőség szerint a családi - levéltárakat, s 
átkutatták anyagukat. A fontosabb okmányokat lemásolták, majd 
megjelentették a Századokban vagy a Történelmi Tárban. Az első néhány 
év alatt 134 vidéki levéltár anyagát kutatták át, dolgozták fel. Sok értékes 
dokumentum került elő. 1871-ben így fedezték fel Csicseren a Szabács 
diadaláról szóló éneket (1473-ból), 1874-ben Zólyom-Radványban így 
bukkantak rá Balassi Bálint addig ismeretlen költeményeire, melyeket 
1879-ben a Társulat tett közzé. 


Megkezdődött az egyetemi oktatás modernizálása. Franciaországban, 
Németországban vagy akár Ausztriában kialakult a modern forráskritika 
oktatásának teljes mechanizmusa. Magyarországon az egyetemi oktatás 
még a hagyományos keretek között, gyakorlatilag autodidakta tanárok 
segítségével történt. Az egész történetkutatás és történetírás még a 
specializáció előtti korszakban toporgott, jellemző, hogy kezdetben az 
egyetemen csupán egyetlen történelem tanszék volt, amely magyar 

és egyetemes történelmet egyaránt tanított. A történelem valamiféle 
segédtudománya volt az egyéb bölcsészeti tárgyaknak, elsősorban a jognak 
és a teológiának, nem pedig önálló diszciplína. Ezen a helyzeten kellett 
változtatni, s ez természetesen csak fokozatosan történhetett meg. 


Az egyetemes történelem elválasztása a magyartól viszonylag korán 
megtörtént. Az 1880-as évek végére az egyes egyetemes történeti 
korszakokat már önálló tanszékek oktatták. Ekkor összesen három 
egyetemes történeti tanszék működött. Nagyjából hasonló módon történt a 
magyar történelem oktatása is. Az egy tanszékből előbb kettő, majd három 
lett a századfordulóra. 


A tanszékek megszaporodása jelezte a tudomány fejlődésének irányát: a 
specializálódást. Ugyanebbe az irányba tett alapvető lépés volt a 
szemináriumi rendszer meghonosítása az oktatásban. Mind ebben, mint a 
történetírás modern tudománnyá fejlesztésének egyéb területein kiemelkedő 
szerepet játszott a Magyar Történelmi Társulat 1885. évi kongresszusa, 
amelyen a levéltári források első nagyvonalú áttekintése mellett a 


segédtudományok (oklevél-, pecsét-, címer-, éremtan, stb.), a történeti 
kutatás módszereit s az egyetemi történelmi oktatás alapkérdéseit (így 

a szemináriumi rendszer bevezetésének szükségességét) is megvitatták. A 
kongresszus kezdeményezésére vezette be a kultuszminisztérium az 
egyetemen a szemináriumiintézeti rendszert. A szemináriumok révén vált 
lehetővé a tehetséges fiatalemberek kiválasztása, az önálló történész 
szakképzés kialakítása, melynek során a hallgatók jelentős részét, 
elsősorban a legtehetségesebbeket, akikre a tudományos élet 
továbbfejlesztésében számítottak, megismertették azokkal a kritikai 
fogásokkal, eljárásokkal, amelyek segítségével és felhasználásával 
ugrásszerűen megnőtt a kutatók kritikai ereje. Az 1880-as évek második 
felében felállították a szemináriumokat és az intézeti rendszert. Ettől kezdve 
beszélhetünk valóban tudományos alapokon képzett történetírói generációk 
jelentkezéséről Magyarországon. 


Mindehhez arra volt szükség, hogy előbb maguk az oktatók 
megismerkedjenek azokkal a modern kutatói-kritikai eljárásokkal, 
amelyekkel a kor tudományos élete már rendelkezett. Amikor tehát a 
kulturális kormányzat úgy döntött, hogy lehetővé teszi a modern 
tudásanyag feltételrendszerének létrehozását Magyarországon, egyúttal arra 
is gondolnia kellett, hogy a tudományos élet akkori vezetői - önhibájukon 
kívül - maguk sem ismerik a legújabb kritikai eljárásokat, módszereket. 


Az ellentétek áthidalására nagyvonalú ösztöndíjrendszert hoztak létre. A 
budapesti egyetem mellett működő gyakorló gimnázium kimagasló 
pedagógusa, Kármán Mór volt az, aki a kultusz-minisztereknek, Eötvös és 
Trefortnak a figyelmét felhívta az egyes szakmák legkimagaslóbb 
hallgatóira. Ezeket a gyakorlóiskolába hívták tanítani, s egyúttal bevonták 
őket az egyetemi oktatásba. Ha beváltak, s a legtöbbjük bevált, a 
kormányzat hosszabb ösztöndíjban részesítette őket. Legalább másfél, 

de általában két évet töltöttek külföldön, s kötelezően két külföldi 
egyetemet vagy kutatóintézetet kellett meglátogatniuk. Ösztöndíjas idejük 
alatt egyrészt tehát tulajdonképpen külföldi továbbképzésben vettek részt, 
előadásokra jártak, egyéb foglalkozásokat látogattak, emellett 
megismerkedtek szakmájuk legújabb tudományos eredményeivel is. 
Hazatértük után az ösztöndíjasoknak részletes beszámolót 

kellett készíteniük, amelyben beszámoltak a saját tudományterületükkel 


kapcsolatos legújabb eredményekről, s egyúttal a tudományszakuk 
szempontjából fontos, Magyarországon használható oktatási-képzési- 
kutatási módszerekről is számot adtak. Külön feljegyzésben kellett 
megfogalmazniuk javaslataikat a magyar felsőoktatás továbbfejlesztésére. 
Ezek a javaslatok és beszámolók eljutottak a miniszterhez, különösen 
Trefort esetében volt mindennapos gyakorlat nemcsak az, hogy 
személyesen foglalkozott a javaslatokkal, hanem még az is, hogy a 
gyakorló-gimnáziumba kinevezett minden új tanár egy óráján személyesen 
megjelent. Így ismerkedett meg a tanárok képességeivel. 


A javaslatokból mindaz, amit a magyar felsőoktatás továbbfejlesztése 
szempontjából figyelembe lehetett venni, előbb vagy utóbb megvalósult, 
elsősorban a budapesti egyetemen, majd fokozatosan a többi egyetemen, 
főiskolán és az akadémián. Az ország akkori anyagi helyzetét ismerve a 
leghatékonyabbnak, a legjárhatóbbnak bizonyult ez az út, igaz, hogy így a 
modern eljárások, módszerek bevezetése az egyetemi oktatásba csak 
fokozatosan valósult meg, de nem volt szükség nagyarányú, azonnali 
beruházásra, fiatal tudósok folyamatos kinevezésével az egyetemi 

oktatás modernizálásának alapvetését meg lehetett oldani. 


A történettudományban akkor Európában három helyen lehetett elsajátítani 
az új, akkor legmodernebb kritikai módszereket. A párizsi Ecole des 
Chartesben, a bécsi Institut für Österreichische Geschichtsforschung-ban, s 
a berlini egyetemen. Nem volt sok emberre szükség az új módszerek 
meghonosításához. Fejérpataky László a bécsi intézetet látogatta, 1879-80- 
ban, Marczali Henrik Párizsban az Ecole-ban, a berlini egyetemen, Waitz 
doktor szemináriumában és angliai egyetemeken nyerte el továbbképzését, 
1876-1878 között. Fejérpataky a Nemzeti Múzeumba, Marczali a gyakorló 
iskolába került hazatérte után, de mindkettőjüket foglalkoztatták a budapesti 
egyetemen, Fejérpataky diplomatikai órákat tartott, tehát oklevélolvasást, 
oklevélkritikát tanított, Marczali egyetemes és magyar történeti 
előadásokat, majd később szemináriumokat tartott. Ő lett a történelmi 
szemináriumi rendszer kidolgozója Magyarországon. Kettejük megjelenése 
az 1880-as évek elején jelezte a fordulatot az egyetemi oktatásban: 
mindkettő a középkori magyar oklevéltan, illetve a kritikai forráskutatás 
terén a magyar tudományosság európai felzárkózását képviselte 

és valósította meg. 


Ez az eljárás csak fokozatosan hatott, még évtizedeknek kellett eltelniük, 
amíg tanítványaik révén a modern történetkutatás módszerei 
meghonosodtak Magyarországon. 1888-1892 után következett be az igazi 
fordulat, a külföldön tanultak kinevezésével a pesti egyetemre, attól kezdve 
már vitathatatlanul jól képzett, az akkori modern kritikai eljárásokat ismerő, 
alkalmazni képes generációk hagyták el a pesti egyetemet. A kiegyezés után 
tehát mintegy két évtized telt el addig, amíg az 1867-ben megkezdett 
modernizálási szakasz meghozta az első igazi gyümölcseit. 


Addig viszont jórészt a régi gyakorlat érvényesült. A történészek 
mindenesek voltak, vagyis nem ismerték a specializációt, a következő, már 
tudományosan nevelt generáció szakosodási törekvéseit, az egész magyar 
történelemről gyűjtötték a forrásokat Ez persze azt jelentette, hogy mivel az 
Árpád-korra és a 14-15. századra vonatkozóan még a 18. században 
összegyűjtötték, majd már 1848 előtt kiadták mindazokat az okleveleket, 
amelyek ismertek voltak, igazi új forrásanyagot elsősorban a 16-18. század 
történetére vonatkozóan lehetett találni és publikálni. Ez érvényes az 1849- 
1867 közötti időszakra is, ezért van az, hogy ezeknek az évszázadosak 

a forrásait tették közzé olyan nagy lendülettel. Nem elsősorban az 
abszolutizmus elleni tiltakozás tükröződik tehát a 16-17. század 
forrásanyagának publikálóiban, abban, hogy a történeti kutatás súlypontja 
áthelyeződik a középkor első feléről az 1526 utáni évszázadokra. 


Hirtelen áttörést, a kutatási láz magasra szökését eredményezte a levéltárak 
megnyitása 1867 után. Az Országos Levéltár felállítása, majd megnyitása a 
tudományos kutatás előtt gyökeres változást hozott a magyar 
történetírásban. Lehetővé vált azoknak a forrásoknak a kutatása, amelyekbe 
korábban nem kaptak betekintést a történetírók. Ugyanakkor nyíltak meg - 
legalábbis elvben - a megyei levéltárak, s - ugyancsak elvben - könnyebbé 
vált a kutatás lehetősége az egyházi gyűjteményekben. Ez 

forradalmilag megváltoztatta a magyar történetírók magatartását. Az új 
ismeretanyag szinte mindazt megkérdőjelezte, amit korábban ismertnek, 
lezártnak hittek. A történetírók mindenütt, ahová nyúltak, új adatokra 
bukkantak, amelyek módosították a történelemről addig kialakult képet. 


A forráséhség néhány évtizedre csillapíthatatlanná vált. A Történelmi 
Társulat már említett kirándulásai révén megpróbálta mederben tartani a 


kutatást, de ez nem sikerülhetett. A forrásfeltárás parttalanná vált. A 
történetírók újabb és újabb addig ismeretlen aktákra bukkantak, a 
publikáció mennyisége hirtelen megnőtt, enyhe túlzással azt mondhatni, 
naponta tettek közzé újabb és újabb dokumentumokat. A kutatás ugyan 
általában megmaradt a korábbi formák között, vagyis igaz ugyan, hogy 

az egyes történetírók rendszerint egy-egy konkrét témát kutattak, de azért 
persze kiadták a mellékesen előkerült egyéb iratokat, másrészt a legtöbben 
nem tudtak ellenállni a kísértésnek, s megrohanták a most megnyílt levéltári 
állagokat, amelyekből százával tették közzé az addig ismeretlen történeti 
forrásokat. 


A források 1867 után robbanásszerűen növekvő közzététele rányomta 
bélyegét az egész korszakra. A magyar történetírás egészen a 
századfordulóig, bizonyos tekintetben az első világháborúig forráspublikáló 
jellegű volt. Ez azt jelenti, hogy minden téren uralkodóvá vált a források 
kiadásának elsődlegessége. Nemcsak a Történelmi Tárba, a Századokba, s 
más folyóiratokba, a forráskiadás céljait szolgáló egyéb kiadványokba, 
könyvsorozatokba kerültek dokumentumok, a történetírók által írt munkák 
túlnyomó része új forrásokat közölt, nemcsak részleteket, hanem olykor 
teljes terjedelmükben. Az új, mindaddig ismeretlen dokumentumok tehát 
minden tekintetben eluralkodtak a korszak történetírásán. Vannak 
történetírók, akik ezekben az évtizedekben több tucat könyvet, olykor több 
mint száz önálló munkát jelentettek meg. Ezek azonban többnyire 
forrásokat tartalmaznak, okmányokat, leveleket tesznek közzé, s viszonylag 
kevés bennük az önálló tudósi alkotás. 


Ez önmagában nem baj. A történetírás fejlődése mindenhol átesett ezen a 
fejlődési szakaszon, amikor megnyíltak a levéltárak. Nem lehetett ezt 
elkerülni Magyarországon sem, elemi kíváncsiság és a történetírás alapvető 
érdekei nyilvánultak meg mindebben. Más kérdés, hogy mennyire jogos ezt 
a jelenséget egy, a történetírásban is jelenlévő filozófiai irányzattal 
azonosítani. A pozitivizmusra gondolunk, amelynek képviselői a 19. század 
közepétől Európa szerte megjelentek a történetírásban. 


A két világháború közötti évtizedek vezető történetírói, akik a 
szellemtörténeti iskolához csatlakoztak, majd a második világháború után a 
marxista történetírók egyaránt elítélték az 1867 utáni évtizedek kutatóit 


" pozitivizmusuk?" miatt, mely a korszak történetírását megrekesztette az 
anyaggyűjtésnél. Ez azonban félreértés. Igaz, hogy a pozitivizmus 
hangsúlyozta a tények feltárását, de a valódi pozitivisták tényeken egészen 
mást értettek a történetírásban, mint a dokumentumok egyszerű közlését. 
Itt csupán két, egymástól teljesen független folyamat jelentkezésének 
időbeni egybeeséséről van szó. Történetírásunkban megtaláljuk ugyan a 
pozitivizmus néhány, mindjárt jelezhetjük, perifériára sodródó hívét, akik 
átmenetileg vagy hosszabb időre hívévé szegődtek ennek a filozófiai 
irányzatnak. A pozitivista történetszemlélet azonban a magyar 
történetírásban a 19. század második felében gyakorlatilag semmiféle hatást 
sem ért el, kevés híve hamar elpártolt tőle, akik kitartottak 

mellette, történetírásunkban vezető szerepet sohasem játszottak. 


A történeti anyag gyűjtése viszont, ami valóban az uralkodó jelensége az 
1867-1914 közötti évtizedeknek, s ami meghatározza a történetírás 
fejlődését, állapotát ezekben az évtizedekben, teljesen független a 
pozitivizmustól. A történetírók az új források tükrében egyszerűen 
rádöbbentek arra, hogy a magyar történelemről addig alkotott képük hamis, 
azt teljesen át kell formálni. Ezt a felismerést fejezi ki az az eufórikus 
hangulat, amelyben megindult a források publikálása. S ez maradt sokáig 

a vezető irányzat. 


Nem lehetett mást tenni. Hiányoztak azok a speciálisan képzett kutatók, 
akik képesek lettek volna a történelem átértékelésére. Az új forrásanyagok a 
hirtelen megnyíló levéltárakban egy-egy történetíró számára már 
áttekinthetetlen tömegben álltak rendelkezésre. Az a helyzet tehát, ami 
korábban jellemezte történetírásunkat, a szintetikus összefoglalásra törekvő 
álláspont már tarthatatlannak tűnt. A specializációra képes történetírók 
képzése éppen ekkoriban kezdődött, s csupán az 1890-es években, 

de inkább 1900 után hozta meg első komolyabb gyümölcseit. Az átmenet 
idején nem lehetett mást tenni, mint közölni a forrásokat, könyveket írni, 
amelyeket íróik telezsúfoltak okmányok szövegével, tehát 
félfeldolgozásokat megjelentetni. 


A legjobbak természetesen törekedtek arra, hogy fejlesszék a történeti 
kritikát, s utat mutassanak a specializációra, az elmélyedésre egy-egy 
korszakban. Az 1867 utáni első évtizedek nagy vezéregyénisége, Horváth 


Mihály igazában ekkor vált modern történetíróvá. Nem annyira a még most 
is az érdeklődés homlokterében lévő nagy munkájával, az összefoglaló 
Magyarország történetével, amelyet immár nyolc kötetre bővített (1871- 
1873). Új forrásanyagokat vont be, elsősorban a 18. század 

történetére vonatkozóan. Az addig nem érintett kérdéseket, a körülírásokat 
kibővítette, részletesen tárgyalta. Egyúttal meghosszabbította az utolsó 
kötetet egészen 1823-ig. A munka hosszú időre a művelt értelmiségi 
generációk kézikönyvévé, kedvenc olvasmányává vált, s formálta 
történetfelfogásukat, történelmi tudatukat. A Magyarországon 1867 

után keletkezett egyéb munkáiban azonban már nemcsak összegyűjtötte az 
új történeti forrásokat, hanem művészi formába öntve azokat, 
feldolgozásukra törekedett Zrínyi Ilonáról (1869) és Fráter Györgyről 
(1871) írt életrajzi monográfiái ezt a törekvést testesítették meg, s 
ugyancsak ezt tükrözi utolsó nagy műve, "A kereszténység első százada 
Magyarországban" (1878). Horváth ezekben a monográfiákban 
vitathatatlan sikerrel törekedett a tudományos kutatás legújabb 
eredményeinek felhasználására, noha működése utolsó évtizedében, érett 
korszakában sem tudta a magáévá tenni a modern forráskritikát. 


Nagyjából hasonló a helyzet azoknál a történetíróknál, akik az 1820-40-es 
években születtek (Szilágyi Sándor, Szabó Károly, Salamon Ferenc, stb.). 
Ők még hagyományos oktatásban részesültek, legjobbjaikból váltak azok a 
történetírók és egyetemi tanárok, akik az új generációkat részben már 
tanították, de igazából sohasem váltak a modern forráskritika eszközeit 
felhasználó történetírókká. Ennek ellenére olykor jelentős kutatási és 
történetírói eredményeik voltak. Kiemelkedik közülük Salamon Ferenc, aki 
1867 után még évtizedeken át kutatott és írt, egyebek között befejezetlen 
nagy vállalkozását, a Budapest történetét (1878-1885), melyből 

három kötetet jelentethetett meg. Salamon a magyar történelem minden 
fontosabb korszakáról értekezett, de működésének súlypontja a török 
korszakra, a 16-17. századra és a honfoglalás utáni időszakra esik. Kitűnő 
érzékkel nyúlt a hadszervezet, szélesebben a társadalomtörténet 
kérdéseihez. Különösen jelentős az a vonása, hogy igyekezett az ország 
történetét az európai viszonyokba ágyazottan, azzal összhangban tárgyalni. 
Mint egyetemi tanárnak, jelentős a szerepe abban, hogy a külföldön tanult 
generáció kimagasló tehetségeit (Marczali, Fejérpataky) tanszéke köré 
gyűjtötte, s támogatta a modern forráskritika elveinek érvényesítését a 


forrásközlésben, valamint az Akadémia Történeti Bizottságában 
kezdeményezte új, addig nem érintett tudományos témák kutatását. 


A másik kimagasló személyiség Szilágyi Sándor, aki a Századok 
szerkesztőjeként, a Magyar Történelmi Társulat vezető szervező 
egyéniségeként sok kutatást kezdeményezett. Az Egyetemi Könyvtár 
igazgatójaként az 1880-90-es évek kutatásainak egyik központi 
szervezőjévé vált. A Történelmi Társulat egész kiadói tevékenysége 
valamilyen formában az ő nevéhez fűződik. Egyénisége, rugalmassága 

az emberekkel való érintkezésben éppen úgy, mint az újabb eredmények 
elsajátításában lehetővé tette számára a lépéstartást az új módszerekkel és 
eredményekkel. Saját munkáiban ez ugyan nem mutatkozik meg, azok 
mindvégig inkább forrásközlő kiadványok, mintsem modern értelemben 
vett monográfiák. A 17. századi erdélyi történelemnek alig volt olyan 
fontos évtizede, szakasza, amellyel ne foglalkozott volna. Megírta Erdély 
történetét két kötetben (1869), majd részletes tanulmányokat 

publikált különösen Bethlen Gáborról és a két Rákóczi György korszakáról. 
Elsősorban a diplomáciai kapcsolatok alakulása érdekelte, hatalmas tömegű 
részletkutatás fűződik a nevéhez e téren. Ugyanakkor megindította az 

" Erdélyi országgyűlési emlékek" című sorozatot, amelyben az 1540-1695 
közötti erdélyi országgyűlések forrásanyagát tette közzé 29 kötetben (1875- 
1897), s minden kötethez megfelelő bevezető tanulmányt is írt, hiszen e 
nélkül most már nem lehetett aktapublikációkat megjelentetni. 

Rendkívüli hasznára a magyar történetírásnak, az 1890-es évek elején 
kezdeményezte egy újabb magyar történeti összefoglalás létrehozását a 
millenniumi ünnepségek alkalmából. 


Ezeknek a generációknak a legjellegzetesebb példája talán Thaly Kálmán, a 
kuruc korszak kutatója. Az 1850-es évek végén járt egyetemre, a 
forráskritika modern elveit tehát nem ismerte. Óriási publikációs 
tevékenysége nyomán, amely a kuruc kort, elsősorban II. Rákóczi Ferenc 
korát fogja át, az 1867 után megnyílt levéltárakból hatalmas tömegű 
forrásanyagot hozott felszínre és adott ki, kisebb-nagyobb cikkeinek százai 
jelentek meg, amellett vaskos monográfiákat publikált. Ezek azonban 
elsősorban forráskiadványok, források laza egybefűzése némi összekötő 
szöveggel. Évtizedeket töltött a 17. század utolsó évtizedeinek és a 
Rákóczi-felkelés történetének a kutatásával, mégsem volt képes 


összefoglalni a feltárt eredményeket. Sem a kuruc kor 
összefoglaló történetét, sem II. Rákóczi Ferenc életét nem írta meg, pedig 
mindkettőre felkérték. 


Sajátos helyzetbe kerültek az 1840-es években, az 1850-es évek elején 
születtek. Közülük sokan már valamilyen formában a szülői házban, vagy 
rövidebb külföldi tanulmányutakon elsajátították a modern európai 
történetkutatási eszközöket, bár a legtöbben igazán ezt minden tekintetben 
nem tehették meg. Ennek a generációnak a legkiemelkedőbb tagja Pauler 
Gyula. Pauler kezdetben a 17. század nemzeti küzdelmeinek egyik 
eseménysorozatát, a Wesselényi összeesküvés történetét dolgozta fel 
monográfiájában (1876). Az Országos Levéltár felállítása után, 1874-ben 
annak igazgatójává nevezték ki. Külföldi tanulmányai során 
megismerkedett a bécsi, müncheni, berlini, drezdai, brüsszeli, hágai, párizsi 
állami levéltárak szervezetével, s hazatérve kidolgozta az Országos Levéltár 
Szervezetét és ügykörét. Idővel megelégelte azt a küzdelmet, amelyet a 
történetírók két tábora folytatott, a kuruc protestáns hagyományt 
felelevenítve az egyik oldalon, a katolikus aulikus labanc 

álláspontot hirdetve a másikon, s olyan kor kutatása felé fordult, ahol 
mindezek a kérdések még nem merültek fel. Az Árpád-kor történetének 
megalapozásához fogott, munkái rendre e korszak alapvető írásai lettek. Az 
összes elérhető oklevél kritikai, olykor hiperkritikai megrostálásával szilárd 
alapokra helyezte az Árpád-kor magyar történetét (1893, 2. kiadás 1899). 
Ezután figyelme a honfoglalásra és a rákövetkező évszázadra irányult. Erről 
újabb monográfiát írt A magyar nemzet története Szent Istvánig címen 
(1900). 


Pauler munkássága alkalmat ad arra, hogy rajta keresztül bepillantsunk a 
kiegyezés utáni magyar történetírás elméleti problematikájába. Még 1867 
előtt kezdett el foglalkozni a Wesselényi-féle összeesküvéssel, mint 
levelezéséből megállapítható, elsősorban azért, mert a Wesselényi, Nádasdi, 
Frangepán, I. Rákóczi Ferenc irányította összeesküvés függetlenségi 
mozgalom volt ugyan, de katolikus főurak vezették. Paulert izgatta, hogy a 
korabeli magyar történetírásban a függetlenségi eszme és a protestantizmus 
összefonódott, s meg akarta mutatni, hogy katolikus főurak is 

áldozatul estek a rendi függetlenség oltárán. Tulajdonképpen a 
pozitivizmushoz is az vezetett el, hogy Comte értékelte a katolikus egyház 


tevékenységét. Amit két, a Századokban a pozitivizmusról írt 
tanulmányában (1871, 1873) kiemelt, az elsősorban a pozitivizmus kedvező 
ítélete a katolikus egyház történeti szerepéről. 


Kísérlete a függetlenség és a katolicizmus összeolvasztására nem járhatott 
igazán sikerrel, s ebből Pauler levonta a konzekvenciákat. Legjobb barátai 
(elsősorban Thaly Kálmán) kivétel nélkül a kuruc álláspont hívei lévén, 
nem kívánt velük összeütközni, márpedig ha megmarad azon a nézeten, 
amelyet a Wesselényi összeesküvésről írt monográfiájában fejtett ki, hogy 
ti. elkerülhetetlen volt a küzdelem a rendiség és abszolutizmus között, 
szembekerül velük. Ezért inkább olyan időszak történetének kutatása felé 
fordult, ahol reformáció és katolikus egyház, függetlenségi küzdelmek még 
nem jelentkeztek. Szerencséjére a magyar történetírásnak, az Árpádkor 
nyújtotta számára a menekülés földjét, így tudományos szempontból igen 
fontos monográfiák születhettek meg. Pauler különösen az eseménytörténet 
és a genealógia tisztázása terén nyújtott maradandót, társadalomtörténeti 
érdeklődése alig volt. Szilárd vázat nyújtott viszont az Árpád-kor politikai 
történetéhez, melyet máig csak helyenként kezdett ki a rozsda. 


A Pauler-dilemma megmutatja a magyar történetírás korabeli elméleti 
fogódzóit. Nem a történetfilozófia (pozitivizmus), vagy a tudományos 
kritikai módszerek kérdései álltak az érdeklődés középpontjában, hanem a 
függetlenségi álláspont küzdött egyfajta aulikus nézettel. Igazából persze 
csupán hangsúlyokról volt szó. A korszak minden történetírója elfogadta a 
kiegyezést, az államformát, az uralkodóházat s az uralkodó személyét. E 
téren függetlenségiek, kurucok és aulikusok, labancok között nincs 
különbség. Más kérdés, hogy ezen az elvi állásponton túl hová helyeződnek 
a hangsúlyok. Kifejezésekben a függetlenségi eszme és a 

protestantizmus szerepének kiemelésével, olykor túlhangsúlyozásával 
minden történetírónál találkozunk, aki adott arra, hogy a kuruc álláspont 
képviselőjének tűnjön, míg a katolicizmus, királyhűség álláspontját emelte 
ki az ellentábor. Évtizedek, egy évszázad távlatából a nézeteltérések sokkal 
kisebbnek tűnnek, mint amilyenek valójában voltak, s ma már úgy tetszik, 
elsősorban politikai jelszavak hangsúlyozásában volt különbség, mintsem a 
történelem alapproblémáinak értékelésében. 


Ami az alapkérdéseket illeti, egyik vagy másik történetíró maga is 
egyesíthette mindezeket az ellentéteket saját tevékenységében. A 18. 
századi magyar fejlődésről először képet rajzoló Marczali Henrik nagy 
monográfiájában reális képet rajzolt az udvar és a magyar nemesség 
ellentétéről, Mária Terézia, majd II. József politikájáról, s ebben 
kiemelhette azt, hogy a 18. század az erőgyűjtés időszaka, az ország 
gazdasági fejlődésének, fellendülésének korszaka, hangsúlyozhatta az 
uralkodóház politikai célkitűzéseinek modernizáló jellegét, de 
megfogalmazhatta azt is, hogy Mária Terézia és II. József gazdaságilag 
Magyarországot az örökös tartományok gyarmatává változtatta. Így 
egyszerre lehetett az aulikus és a függetlenségi párti 

történetfelfogás megfogalmazójává. 


Nem ez volt azonban az általános. A magyar történetírók amúgy nem 
túlságosan népes csapata két táborra oszlott: az udvarhű, vagy inkább 
dinasztiahű aulikus táborra és a függetlenségi pártiakra. A megoszlás 
intézményesen is kialakult. A Magyar Történelmi Társulatban többségben 
voltak a függetlenségi pártiak, a kurucok, az Akadémián viszont az 
aulikusok. A két tábor tematikusan is elkülönült. A függetlenségi pártiak 
elsősorban a 16-17. század függetlenségi küzdelmeivel, Erdély és a 
református egyház szerepével foglalkoztak, a másik tábor kedvenc témái a 
török elleni politika, a 18. század, a katolikus egyház történeti szerepe volt. 
Az ellentétek, néhány kiélezett szituációtól eltekintve, valójában nem voltak 
túlságosan élesek. 


A századforduló táján, amikor a magyar politikában kiéleződtek a belső 
küzdelmek, s a függetlenségi párti ellenzék politikailag több téren 
(vezényleti nyelv, stb.) támadásba lendült, a két fél küzdelme a 
történetírásban élesebbé vált. A túlságosan kiélezett ellentétek azonban csak 
akkor jelentkeztek, ha a politika közvetlenül beavatkozott a tudományba. 
Így történt pl. akkor, amikor Marczali Henrik kiadta Leiningen-Westerburg 
Károly tábornok naplóját és leveleit, s egy képviselő hamisítással vádolta 
meg őt. A vád hamar megdőlt, mégis hatalmas sajtóvita kerekedett az 
ügyből. 


Hasonlóképpen a politika közvetlen beavatkozása idézte elő a világháború 
előtt és alatt folyó vitát Szekfű Gyula: A száműzött Rákóczi c. könyvéről 


(1913). Ballagi Aladár ugyan történetíróként szállt vitába Szekfűvel, de 
igazából képviselői tekintélyét vetette be a küzdelembe. A kirobbant vita 
szinte minden újságban vihart kavart, s messze túllépett a tárgyi 
nézetkülönbségeken. 


Igazán tudományos vita ezen a területen csak egy robbant ki, de ez is 
inkább botrány volt. Thaly Kálmán kuruc ballada hamisításairól volt szó, a 
hamisításra azonban csak Thaly halála után derült fény, s így a helyzet nem 
mérgesedhetett el, mert a politika nem tudott vele mit kezdeni. 


A tudományos munkamódszerek terén az összeütközés régi és új között 
ezeknél sokkal kevésbé látványos volt, s lényegesen más táborokra osztotta 
a tudósok táborát, mint a politikai viták. A források nagy tömegű 
publikációjának első évei után kezdtek tudatosodni azok a problémák, 
amelyek a magyar forrásközlő tevékenységben felhalmozódtak. Hiányzott 
azonban azoknak a tudósoknak a sora, akik képviselhették volna a kor 
modern európai forráspublikáló szabályait. A fordulatra csak akkor 

került sor, mintegy két évtizeddel a kiegyezés után, az első 
forráspublikációs lázroham elmúlása után, amikor a fiatalabb generáció 
képviselői már elég nagy számban voltak jelen ahhoz, hogy a modern 
tudományos álláspontot képviselhessék. 1886-ban a Budapesti Szemle 
hasábjain Marczali Henrik támadta meg az Akadémia Történeti Bizottsága 
forráspublikációs gyakorlatát. Nem magát a forráskiadási 

tevékenységet, hanem azt a módot, ahogyan az az Akadémia sorozataiban 
megvalósult. Marczali nézeteivel nem maradt magára, a fiatalabbakon kívül 
mellette állt egy csoport az Akadémián belül, Salamon, Gyulai Pál, s 
mások. A vita nem folyhatott személyes sértődések nélkül, végül azonban 
új alapokra helyezték az Akadémia forráskiadási tevékenységét. Ezentúl 
betűhíven, változtatás nélkül lehetett csak közzétenni a dokumentumokat, 
megfelelő magyarázó és értelmező jegyzetekkel. Forráskiadványt, 

a forrásokat értékelő bevezető tanulmány nélkül nem lehetett megjelentetni 
az Akadémia égisze alatt. Megtörténtek tehát az első lépések az akadémiai 
forrásközlés megfelelő színvonalra emelése érdekében. Generális 
szabályzatot a forráskiadásra azonban csak 1918-ban fogadtak el, s az van 
érvényben máig (bár az elmúlt évtizedekben nem egyszer megkísérelték az 
elkerülhetetlenül szükséges modernizálásokat keresztülvinni, gyakorlatilag 
mindmáig sikertelenül). 


A korszak kevés számú nagyobb tudományos vitái közül elsősorban a most 
már tudományos alapokra helyezkedő őstörténeti vitát kell kiemelni. A 
korábban megfogalmazódott álláspontok tulajdonképpen tisztázták az 
alapkérdést: türk eredetű-e a magyar nép vagy finn-ugor? 1867 előtt csupán 
a kérdésfeltevést lehetett a nyelvtudományi ismeretek akkori szintjén 
megfogalmazni. A kiegyezés utáni évtizedekben a vita folytatódott. 
Elsősorban nyelvészek és etnográfusok alkották a vita résztvevőit, a dolog 
természetéből adódóan a történetírók egyelőre kisebb szerepet játszottak. A 
türk irányt a meghatározó Vámbéry Ármin képviselte, a magyar 

turkológia tulajdonképpeni megalapítója, elsősorban A magyarok eredete 
(1882) c. munkájával, melyet 1914-ben egy másik könyvével támogatott 
meg. Hasonló nézetek mellett tört lándzsát a nyelvész Munkácsi Bernát (A 
magyar őshaza kérdése, 1905). A finnugor álláspont mellett állt ki több 
munkájában Hunfalvy Pál, Budenz József és Szinnyei József, az 
összehasonlító nyelvtudomány képviselői. A történetírók közül 

a jelentősebbek a két álláspont közötti kompromisszumot hangsúlyozták, s 
finnugor és török eredetű törzsek összeolvadásából eredeztették a 
magyarokat. Ezt képviselte elsősorban Marczali Henrik már a Vámbéry-vita 
során 1883-ban, majd későbbi összefoglalásában, de mások is. A vitát 
beárnyékolták a függetlenségiek politikai felhangjai, hiszen a török irányzat 
nagyon alkalmas volt a hódító jelleg kihangsúlyozására, arra, hogy 
túlértékeljék a magyarság világtörténelmi szerepét, vagy igazolják a 
nemzetiségek fölötti magyar szupremáciát. Ezért keveredtek ebbe a 

vitába hamis politikai felhangok. 


A további tudományos viták kivétel nélkül a 20. század első évtizedeiben 
zajlottak le, mintegy érzékeltetve azt, hogy az igazán fontos változás 
addigra a modern kritikai eszközök birtokában levő fiatalabb történetírók 
generációinak a kinevelődése volt. Elsősorban az 1913-1916-os évek nagy 
vitájára, az Erdélyi László és Tagányi Károly között főleg a fiatal új 
folyóirat, a Történeti Szemle hasábjain lezajlott vitára gondolunk, melyben 
az Árpád-kor magyar társadalma különböző rétegeinek jogitársadalmi 
körülményei kerültek terítékre. Igazában nem a konkrét vita volt az 
érdekes, valójában módszertani kérdéseket vitattak, s kisebb mértékben 
világnézeti, történetszemléleti problémákat. Ami az utóbbiakat illeti, a 
magyar történetírás ebben a korszakában sem volt túlságosan érzékeny az 


ilyen kérdések iránt, legjobb történetíróink is megelégedtek e téren némi 
eklektikus felszínességgel. 


Tagadhatatlan viszont, hogy számos vállalkozás valósult meg, s ezek 
jelentősen hozzájárultak a korabeli magyar történetírás eredményeihez, 
élénk színeihez. Közülük elsősorban arra az összefoglalásra utalunk, 
amelyikben egy új magyar történelmet próbáltak felvázolni, mégpedig a 
megelőző évtizedekben napfényre került hatalmas tömegű új forrásanyag 
tükrében. A régi egyszerzős történelmi összefoglalások kora lejárt. Akadt 
ugyan a továbbiakban is néhány olyan vállalkozás, amelyeknek keretében 
egy, legfeljebb két szerző tett kísérletet modern magyar történelmi 

kép ábrázolására, de ezek rendszerint nem bizonyultak sikereseknek. 
Elsősorban Acsády Ignác kísérletére (A magyar birodalom története, 1901- 
1902), az Asztalos-Pethő-féle magyar történetre (1932), vagy akár Marczali 
Henrik Magyarország története c. munkájára (1911) gondolhatunk. Ezekben 
rendre megmutatkozott, hogy egy szerző még kivételes áttekintő képesség 
birtokában sem képes igazán úrrá lenni a korábbi évtizedekben felszínre 
került hatalmas ismeretanyagon, s főleg nem képes egységes szemléletet 
érvényesíteni. A legutolsó évtizedek, az 1870-es évek második 

felétől fokozatosan a specializálódó kutatók előretörését hozták. A 
történetírásnak a régebbiek (mint amilyen az egyháztörténet volt) mellett 
önálló új ágai jelentek meg, mint pl. a hadtörténet, a gazdaságtörténet vagy 
akár a szinte önállósult genealógia, stb. Ezek az önálló kutatási irányok 
rendszerint saját folyóiratot is létrehoztak (Hadtörténelmi Közlemények, 
Magyar Gazdaságtörténelmi Szemle, Genealógiai Füzetek, stb.). Így 

már aligha lehetett eredményes egy egyszemélyes áttekintés. Ezt a helyzetet 
ismerte fel Szilágyi Sándor, aki az ezredévi ünnepségsorozat eufóriáját arra 
akarta felhasználni, hogy tető alá hozza a legújabb teljes magyar 
történelmet, addig sohasem látott terjedelemben. Az 1890-es évek elején 
megindította A magyar nemzet története c. tízkötetes vállalkozást, számos 
szerző bevonásával. Az 1895-1898 között megjelent sorozat valóban 
reprezentatív összefoglalása mindannak az ismeretanyagnak, amit a magyar 
történetírás a megelőző évtizedekben Horváth Mihály összefoglalása óta 
feltárt. 


Szilágyi volt az egyetlen olyan személyiség, aki a siker reményében 
vállalkozhatott a sorozat szerkesztésére mindazok közül, akik egyáltalában 


szóba jöhettek az összefoglaló kötetek megírásánál. S még ő is rendkívüli 
nehézségekkel találta szembe magát. Elsősorban azért, mert a korabeli 
magyar történetírók nem voltak szokva az ilyen kollektív vállalkozásokhoz. 
Többen, akiket eredetileg felkértek, évek után, az utolsó pillanatban 
visszaadták a megbízást (Károlyi Árpád, Pauler Gyula stb.), ezért másokat 
kellett megbízni. Mégis azt kell megállapítani, hogy a 

tízkötetes összefoglalás nemcsak üzleti sikernek bizonyult, hanem mint 
tudományos vállalkozás is magas színvonalú, szakmai tekintetekben kiállta 
az idő próbáját. Természetes, hogy az egyes szerzők nézőpontjai között 
voltak eltérések, egyesek hangsúlyozottabban adtak hangot az egyház 
melletti konzervatív töltésű kiállásuknak (Fraknói Vilmos), 

mások kiegyensúlyozottabb, felvilágosodottabb álláspontot képviseltek 
(Marczali, Acsády, Angyal Dávid), míg mások inkább hangot adtak a 
magyar nemzeti érzületnek (Márki, Angyal). Egészében azonban az egész 
vállalkozás eleget tett vállalt feladatának, beolvasztotta mindazt a magyar 
történelemről alkotott képbe, amit az újabb kutatásokból nyugodt 
lelkiismerettel meg lehetett tenni. A szerzők történetfelfogása nem volt 
azonos. Egyesek elsősorban a történelem külső eseményei iránt 
érdeklődtek, megmaradtak a kronológiai kérdések taglalásánál, mások 
részletesebben tárgyaltak társadalomtörténeti, művelődéstörténeti és más 
problémákat. Az egyes kötetek e téren nem kiegyensúlyozottak tehát, de 
kollektív vállalkozásnál ez elkerülhetetlen. Ami a legfontosabb, az az, hogy 
még a legkevésbé modern fejezetek is a kor tudományos színvonalán álltak, 
amit közvetítettek az olvasóknak, az tehát elsősorban a 

legfrissebb információk együttese volt. 


A millenniumi magyar történet osztja két részre az egész első világháborúig 
tartó időszakot. A századfordulóra a kiegyezés idején már korosabb vagy 
akárcsak javakorabeli generációk kiöregedtek, helyüket mindenhol átvették 
azok a fiatalok, akik már modern forráskritikai módszereket tanultak, 
megismerkedtek a modern európai történetírás új eszméivel és 
eredményeivel. Erre az időre az egyetemen már meghonosodott a 
szemináriumi és intézeti rendszer, új tanárok vették át a régiek helyét. A 
specializáció utat tört magának, mind az egyetemi oktatásban, mind a 
tudományos életben. 


Amiben alig volt változás, az a történetírás elméleti felkészültsége, a 
történetírók létszáma, a történetírás társadalmi funkciója. A magyar 
történetírásban ugyan a századfordulón, majd a rákövetkező évtizedekben 
jelen van minden fontosabb európai irányzat, a pozitivizmus éppen úgy, 
mint a filozófiai idealizmus vagy akár a marxizmus. Mégis azt kell 
mondanunk, hogy ezek, de más irányzatok sem játszottak igazán szerepet a 
kor magyar történetírásában. A történetírók többsége érdektelen maradt az 
elméleti vagy akár a módszertani kérdések iránt. Nagyon kevesen 

voltak azok, akik ne lettek volna eklektikusok, azaz olyanok, akiket 
egyszerre több európai irányzat befolyásolt, - ha egyáltalában megtalálhatók 
e jegyek a magyar történetíróknál. A túlnyomó többség kívül maradt 
minden tudományos irányzaton, hol ez, hol az az álláspont, irányzat 
befolyásolta, de sohasem tartósan. A magyar történetírók 

túlnyomó többségének, még a legnagyobbaknak sem volt kikristályosodott 
történetfilozófiája. Egyik-másikuk foglalkozott ugyan olykor elméleti 
kérdésekkel, elsősorban emlékbeszédekben, tehát mások munkásságának 
megrajzolásakor, de még ez is ritka volt. 


Az elméleti kérdéseknél sokkal erőteljesebben megosztották a történetírókat 
a politika és a tássadalom problémái. Az a vezető mag, amelyhez az 1867 
utáni évtizedekben Horváth Mihály, Pulszky Ferenc, Gyulai Pál, Salamon 
Ferenc tartozott, s amelyet a liberális társadalomszemlélet, politikailag a 
kiegyezés elfogadása, az ország haladásának elősegítésére tett törekvés 
jellemzett, a századfordulóra fokozatosan szétesett. Mind konzervatív 
irányban, mind a liberalizmus vagy a demokrácia irányában leváltak róla 
különböző elemek. Az 1900-as évek elejére a társadalmi mozgás 

ingája konzervatív irányba mozdult el, s a konzervatív hullám érezhetővé 
vált a történetírásban. Egyebek között ez jelentkezett a különböző vitákban, 
amelyek a nemzeti kérdés kapcsán a történetírásban kirobbantak. 


Természetesen ekkoriban jelentkezik már az új generáció is a magyar 
történetírásban. Marczali Henrik szemináriumában sorra nőttek fel a fiatal, 
jól képzett tehetségek. Szekfű Gyula, Domanovszky Sándor, Hóman Bálint, 
Hajnal István, és mások rendre közzéteszik doktori disszertációikat, 
ezekkel, s más tanulmányaikkal már a szélesebb tudományos közvélemény 
figyelmét felhíva magukra. Ez a generáció az, amelyik úgy érzi, tennie kell 
valamit, amelyik szívesen tömörül új kezdeményezések, adott esetben az 


1912-ben induló Történeti Szemle körül. Tanáraik, Marczali, 

Angyal, Fejérpataky, azok, akik kívülről támogatják őket, a levéltáros 
Károlyi Árpád, a bécsi külügyminisztériumban működő Thallóczy Lajos, a 
Balkán kitűnő ismerője, a magyar történet balkáni kapcsolatainak kutatója, 
kivétel nélkül úgy érzik, hogy a modern fejlődés új jelenségeket hív életre, s 
ezekre a történetírásnak valamiképpen reagálnia kell. Így jött létre a modern 
magyar történetíróknak az a köre, amelyikből majd az első világháború után 
az új vezető mag megszületik. 


Az új társadalmi jelenségek feleletet igényelnek, s látszik törekvés ezeknek 
a megfogalmazására. A század első éveiben a baloldali értelmiség soraiban 
a szociológiai gondolkodás szélesebb körökben jelentkezett. A történetírók 
körében a különféle szociológiai irányzatok, illetve azok történettudományi 
lenyomatai váltak ismertté, s megjelentek a marxista történetfelfogás első 
próbálkozásai. Elsősorban a radikális baloldali értelmiség körében vált 
népszerűvé Marx és a marxista történetszemlélet, de az 1900-as évek elején 
a magyarországi szociáldemokrácia keretében is jelentkeztek olyan 
történetszemléleti jelenségek, amelyek magukat marxistának vallották. 

A Társadalomtudományi Társaság, a Huszadik Század c. folyóirat köré 
tömörültek azok a radikális értelmiségiek, akiknek körében 
megfogalmazódtak ezek a gondolatok. 


A tudományos történetírás keretei között mindezekből nem mutatkozott 
sok. Egy-két olyan történetíró, aki érzékenyebben reagált a társadalmi 
ellentétek kiéleződésére, az agrárszocialista mozgalmakra, a nagybirtok és a 
birtoktalan parasztság éleződő ellentéteire. Ilyen volt például a magyar 
gazdaság- és társadalomtörténetírás egyik úttörője, Acsády Ignác, aki 
munkáiban a népnek a mindennapi gazdasági építő tevékenységben 
megmutatkozó szerepét kívánta kidomborítani, s úgy vélte, a nagybirtokot 
fel kell osztani a parasztok között. Acsády utolsó nagy munkájában, A 
magyar jobbágyság történetében (1906) az osztályharc történeti szerepét 
elismerve szélsőséges álláspontokkal szemben az ellentétes osztályok 
békéjét hirdette, azt, hogy vagy birtokossá változtatják a parasztság széles 
rétegeit, vagy összeomlik a fennálló társadalom. Mindezt tetézte még az 
egyház szerepével szemben a magyar állam jelentőségét, szerepét 
kidomborító antiklerikális felhangokkal élesített álláspontja. 1918-1919 
forradalmai akarva-akaratlanul őt igazolták, ezért vált belőle az utókor, 


különösen az 1920-30-as évek szellemtörténeti álláspontot valló 
történetírói szemében marxista, holott Acsády igazában az osztálybékét, a 
kapitalista társadalmi rend fennmaradásának szükségességét vallotta. 


A fiatalabb generáció, elsősorban azok körében, akik a polgári radikalizmus 
mozgalmához csatlakoztak, több olyan személyiséget találunk, akik már 
valóban a marxista történetfelfogást képviselték. Szende Pál vagy Ágoston 
Péter munkái a magyar világi nagybirtok történetéről kétségtelenül ennek az 
irányzatnak a hatásait tükrözik. Ugyanilyen marxista álláspont 
fogalmazódott meg a szociáldemokrata Pogány József kisebb 
tanulmányaiban, esszéiben. Igazában éretten azonban csupán egyetlen 
személy, Szabó Ervin munkásságában, történeti írásaiban fogalmazódott 
meg a marxista felfogás. Szabó kitűnő érzékkel függetlenség és társadalmi 
haladás összefonódásának legnagyobb eseményét, az 1848-49-es 
forradalom és szabadságharc történetét vizsgálta. Helyesen ismerte fel, 
hogy a szociáldemokráciának szembe kell néznie ezzel a kérdéssel, ha 
önálló történetszemléletet kíván kiformálni, s azt, hogy 1848-49 a 

magyar történelem olyan kulcskérdése, melyre mindenképpen választ kell 
adnia az önállósuló szociáldemokrata történetfelfogásnak. A marxista 
történetfelfogás alapvető elemeit, az osztályharc, társadalmi haladás 
kérdéseit vetette fel munkájában. A felelet, amit adott, nevezetesen az 1848- 
49-es függetlenségi harc nem más, mint a magyar nemesség ellenállása a 
társadalmi haladás erőivel szemben, hogy Kossuth és politikai hívei ezt 

a nemesi reakciót képiviselték - túlságosan egyoldalú ahhoz, hogy 
elfogadható legyen, mégis Szabó Ervinnek ezzel a munkájával önálló 
arculatot kapott a marxista történetfelfogás a magyar történetírásban. 


Az I. világháború előtti évtizedekben lehetővé válik a korszak mérlegének 
elkészítése. Hová jutott a magyar történettudomány a kiegyezés utáni fél 
évszázad folyamán? 


A történetírás és kutatás infrastruktúrája jelentősen megerősödött. Az 
egyetemi oktatás modernizálódott, az új tanszékek, intézetek oktatók 
számára elhelyezkedési lehetőséget teremtettek. A nagy könyvtárak, a 
múzeumok és levéltárak tucatjai hasonlóképpen helyet biztosítottak a 
fiatalabb generációknak a tudományos kutatáshoz. Különösen az Országos 
Levéltár felállítása, majd a megyei levéltári hálózat nyilvánossá tétele járult 


hozzá jelentős számú történelem szakos fiatalember elhelyezkedéséhez. 
A megyei múzeumok, levéltárak, könyvtárak, egyesületek könyveket, 
periodikákat is megjelentettek. 


Ezzel párhuzamosan kiépült az Akadémia Történettudományi 
Bizottságának működése. Az Akadémia alapvető forráscsoportok 
közzétételét pártolta, támogatta, ugyanakkor folyóiratokat és más 
periodikákat tartott fenn vagy támogatott, amelyek a történetírás fontos 
orgánumaivá váltak. Akadémiai pályázatokat tűztek ki, ezek általában 
elősegítették addig fel nem tárt témák kutatását. 


Az infrastruktúra szerves részét alkották a különféle társadalmi szervezetek, 
elsősorban a Magyar Történelmi Társulat, valamint a hozzá hasonló 
regionális egyesületek, amelyek tömörítették a történetírókat, egyúttal 
folyóiratokat, kiadványsorozatokat tartottak fenn, s ezzel hozzájárultak a 
történetírás anyagi bázisának szélesítéséhez. Nem utolsósorban azzal, hogy 
- az Akadémiához hasonlóan - az alapítványi támogatások kezeléséhez 
keretet biztosítottak. 


A tárgyalt fél évszázad folyamán jelentősen megnőtt a történetírók száma és 
átalakult képzettségük jellege. Ami a létszámnövekedáést illeti, az 
egyetemek, a különféle múzeumok, levéltárak, könyvtárak mellett a 
középiskolák is lehetőséget nyújtottak a megélhetésre, s ez kedvező talajt 
biztosított a tudományos kutatás számára. A létszámnövekedés azonban, bár 
tagadhatatlan, mégsem volt elégséges. Igaz ugyan, hogy megnőtt a kutatók 
összlétszáma, mégsem tekinthető kielégítőnek a magyar történetírók 
létszáma. Az ország fejlettségi színvonala nem tette azonban 

lehetővé nagyobb lélekszámú értelmiség, ezen belül több történetíró 
megélhetését. Ami igazán hiányzott, az a meglévőnél több egyetem és 
főiskola lett volna. A korábbiakkal összehasonlítva mégis jelentős 
mértékben nőtt a történetírók száma, s ez lehetővé tette a modern 
tudományos élet szempontjából elengedhetetlen vitákat, bár sokszor 
előfordult, hogy egy-egy kisebb témának vagy korszaknak csupán egyetlen 
kutatója akadt. 


A lélekszámmal azonos fontosságú volt a történetírók képzettségének 
átalakulása. Ez a fél évszázad ezen a téren jelentős átalakulás kora. Az 
idő előrehaladtával mind több olyan történetírót találunk, akinek a 


felkészültsége korszerű volt, aki az egyetemen megfelelő, szakszerű 
oktatásban részesült. Modem kritikai módszereket elsajátító tanárok 
oktatták a leendő történetírókat, akik egyetemi éveik alatt megfelelő 
szemináriumi foglalkozásokon sajátíthatták el a szakmai fogásokat. 

A századfordulóra a régi, gyakorlatilag autodidaktának tekinthető gárda 
kihalt, az 1850-es években vagy később születettek pedig már a kor 
legmodernebb ismereteivel voltak felszerelve. A századforduló kutatói tehát 
gyakorlatilag szinte kivétel nélkül jól képzett történetírók voltak, megfelelő, 
korszerű kritikai módszerek birtokában. 


A korszak éppen ezért nyújtott jó lehetőséget arra, hogy a magyar történet 
alapvető forrásait közzétegyék, s egyúttal minden téren hozzálássanak a 
történelem modern szempontú feldolgozásához. Ez a fél évszázad e 
tekintetben jelentős előrehaladást mutathatott fel minden tekintetben, de 
persze nem egyforma hangsúlyokkal. 


A középkori okleveles anyag már nagyjából megjelent, ha nem is a modern 
követelményeknek megfelelő módon. A kiegyezés utáni fél évszázad 
alkalmat és lehetőséget nyújtott a hiányok eltüntetésére, az anyag 
kiegészítésére. A "Hazai okmánytár" nyolc kötete az 1068-1627 közötti 
évszázadok okleveleit tette közzé. Kiegészítette egy másik sorozat Hazai 
oklevéltár címen, mely az 1234-1536 között kelt okleveleket tartalmazta. 
Szabó Károly és Szádeczky Lajos hét kötetben gyűjtötték össze a 
székelység történetének dokumentumait a Székely oklevéltárban, mely 
1872-1898 között jelent meg. Már a kiegyezés előtt megindult az Árpádkori 
új okmánytár Wenzel Gusztáv szerkesztésében. 1860-1874 között összesen 
13 kötet jelent meg, ezeket 1889-ben névmutatóval látták el, mely a 
sorozatot használhatóbbá tette. Az Anjou kori okmánytár 7 kötete 1301- 
1359 közötti okleveleket közölt. A sorozat 1878-1920 között jelent meg, s 
végül is befejezetlen maradt. A világháborúig a központi 

oklevélkiadás legnagyobb sorozatainak felsorolása ezzel fejeződhet be. A 
14. század második felétől 1526-ig az okleveles anyag kiegészítése egészen 
1945-ig már nem folytatódott. A kitűzött célt, az összes 1526 előtti oklevél 
sorozatokban történő modern kiadását máig nem sikerült megvalósítani. 


Persze más gyűjtemények is tartalmaztak középkori okleveleket. 
Elsősorban a családi levéltárak anyagára, közülük is az olyan nagy 


sorozatokra utalhatunk, mint a nagykárolyi gróf Károlyi család levéltára, 
mely 1882-1897 között öt kötetben jelent meg, vagy A zichy és vásonkeői 
gr. Zichy-család idősb ágának okmánytára c. sorozatra, mely 12 kötetben 
látott napvilágot 1872-1915 között. A családi levéltárak közül ezek csupán 
mintának tekinthetők, több tucat olyan forráskiadvány jelent meg a fél 
évszázad folyamán, amelyek egyes családok oklevéltárának gyűjteményét 
teszik a kutatók számára hozzáférhetővé. 


Ugyanez a helyzet az egyházak levéltárainak kincseivel. Tucatjával jelentek 
meg egy-két kötetes forrásgyűjtemények, mintának elég, ha a 
legimpozánsabbra utalunk, a pannonhalmi Szent Benedek rend története 
című sorozatra, amely 1902-1913 között 13 kötetben tette közzé a rend 
levéltáraiban felhalmozódott értékes okleveleket, mellette csupán a 
Monumenta Vaticana historiam Regni Hungariae illustrantia 

sorozatra utalunk, mely a Vatikáni Levéltár magyar vonatkozású forrásait 
tartalmazta. Ennek középkori sorozatában 1887-1891 között hat kötetet 
jelentettek meg, újkori sorozatában pedig három kötetet 1884-1909 között. 
Az ilyen típusú egyháztörténeti kiadványok száma szinte százakra rúg. S 
ugyancsak számottevő a városok, sőt egyes vármegyék levéltári kincseinek 
publikálása. 1867 után szinte divattá vált, hogy az egyházi szervezetek, 
városok, vármegyék és családok közzé tegyék levéltáruk 

forrásait, többnyire a saját költségükön. 


Mindez az 1526 előtti évszázadok forrásanyagára vonatkozik. Tekintettel 
arra, hogy ennek az időszaknak a forrásait a megelőző évszázad folyamán 
már feltárták, összegyűjtötték és publikálták, az érdeklődésnek a levéltárak 
megnyitása után nyilvánvalóan az 1526 utáni évszázadok történetére kellett 
irányulnia. A Török-magyar kori történelmi emlékek sorozatban 1853-1915 
között összesen 17 kötetnyi alapvető forrás látott napvilágot, megfelelő 
fordításban, jegyzetekkel, értékelő bevezető tanulmányokkal. Megindult az 
országgyűlések iratainak összegyűjtése és kiadása. Az 1526 előtti 
országgyűlések anyaga a királyi levéltár megsemmisülésével elveszett, 

így csak az 1526 utáni évszázadok országgyűlései jöhettek szóba. Magyar 
országgyűlési emlékek címen indított sorozatot az Akadémia, a magyar 
történelmi munkák sorozat keretei között. 1874 és 1917 között összesen 12 
kötetet jelentettek meg, nagyobbrészt Fraknói Vilmos, majd utóbb Károlyi 
Árpád szerkesztésében. Ezek a kötetek az 1526-1606 közötti évtizedek 


országgyűlési iratait tartalmazták. Hasonló sorozat indult az erdélyi 
országgyűlések anyagának közlésére Erdélyi országgyűlési emlékek 
címen, amely - mint már jeleztük - az 1540-1699 közötti időszak 
országgyűléseinek iratait közli összesen 21 kötetben (1871-1898). 


Hasonlóképpen a kiegyezés utáni évtizedekben került sor az egyes erdélyi 
fejedelmek okmánytárának, diplomáciai levelezésének összegyűjtésére és 
publikálására, a 16-17. század magyar és erdélyi történetírói munkáinak 
kiadására az Akadémia már említett nagy sorozatában. Ugyanitt láttak 
napvilágot a naplók és emlékiratok, mindazok a források, amelyek nélkül a 
17. század története nem lehetett volna megírható. Csupán egyetlen 
fontosabb sorozatot emelünk még ki, az Archívum Rákócziánumot, II. 
Rákóczi Ferenc levéltárának kiadását. Ennek két osztályában összesen 13 
kötetnyi publikáció jelent meg 1918 előtt, az I. osztályban a had- és 
belügyi iratokból 10 kötet 1873-1889 között (három kötet még majd 1935- 
ben), a II. osztályban, a diplomáciai iratokból három kötet 1871-1877 
között. 


Mindezeken túl természetesen tucatjával sorolhatnánk a különböző 
fontosabb forráskiadványokat, de nem a felsoroláson van a hangsúly. A 
lényeg, hogy az 1867 utáni fél évszázad folyamán a magyar történetírás 
számottevően fejlődött, legszínvonalasabb képviselői a kritikai módszerek 
szempontjából semmiben sem különböztek már nyugat-európai 
kollégáiktól. A századfordulóra a forráskiadás első nagy hulláma 
lecsöndesedett, s a kiadói tevékenység nagyjában-egészében 

szintén megközelítette a nyugat-európai normákat. Az ezekben az években 
útra bocsátott generációk a legmodernebb forráskritikai technika birtokában 
hagyták el az egyetemet. 


A publikált történeti munkák közül mindet nem tudjuk megemlíteni. A 
történetírók és az általuk megírt tanulmányok, könyvek száma a korábbi 
időszakkal összehasonlítva megsokszorozódott. Ha úgy is érezzük, hogy a 
történetírók létszáma nem volt igazán elegendő, több, főleg színvonalas 
történetíróra lett volna szükség ahhoz, hogy megfelelő kritikai élet 
alakuljon ki, hogy a viták valóban megpezsdíthessék a tudományt, mégis 
már olyan nagyszámú történetíró működött, s főleg olyan 

tömegben jelentek meg a tudományos kutatások eredményei, hogy erről 


még áttekintést sem lehet adni. Noha az ország két tudományegyeteme 
(Budapest, Kolozsvár) nem adott elegendő lehetőséget a történetírók 
számának növelésére, az állami és egyházi középiskolák közül több 
megpróbálta pótolni tanáraik számára az egyetemek nyújtotta 
lehetőségeket, s ez elősegítette a történetírók számának a 
megsokszorozódását a megelőző korszakokhoz képest. Ezért nagyon nehéz 
egy-egy kimagasló személyiség működésének akár futólagos áttekintése. 
Mégis elkerülhetetlen bizonyos irányzatok rögzítése. 


A fejlődés fő iránya kétségkívül a korszerű kritikai fogásokkal, 
módszerekkel felszerelt történetírók számának növekedése, az autodidaxis 
háttérbe szorulása. A századfordulóra az áttörés e tekintetben megtörtént. 
Mégis nyugodtan mondhatjuk, hogy az egyik nagy ellentétpár a 
történetírásban továbbra is a történetírás, a tudomány és a történeti tudat 
közötti nézetkülönbség volt. Különösen a nemzeti-függetlenségi irányzat 
hívei között találni olyan, valójában nem történész képzettségű írókat, 
akik részt vettek a történetíráson belül zajló vitákban, s befolyásolták azt, A 
nagyközönség történeti tudata és a tudomány álláspontja között így nem 
szűkült a rés, ellenkezőleg, a 20. század első évtizedeiben valószínűleg 
inkább szélesedett. 


Megmaradt és tovább hatott a felekezeti szempontok érvényesülése. Az 
Akadémián vagy a Történelmi Társulatban talán kevésbé, de a katolikus és 
a protestáns folyóiratok, egyházi iskolák számára írt tankönyvek, s a 
különféle egyesületek nyújtotta publikációs lehetőségek segítségével tovább 
jelentek meg és hatottak a függetlenségi kuruc-protestáns, illetve az 
aulikus-labanc-katolikus álláspontok a történetírásban. Mindkét felekezet 
legjobbjai ugyan kimondottan tompítani, megszüntetni igyekeztek ezeket az 
ellentéteket a történetírásban, de igyekezetüket nem koronázta valódi siker. 
A függetlenségi-aulikus irányzatok - mint már utaltunk rá - megosztották, 
ha nem is elsősorban a történetírást, de a nagyközönséget mindenképpen, s 
erre rárakódtak még a vallási felhangok. A korszak kimagasló történetírói 
ugyan túltették magukat mindezen, s alapjában közös bázisra helyezkedtek 
a kiegyezés elfogadásával és a dinasztia elismerésével, noha egyesek 
titokban talán demokratikusabb társadalomról álmodoztak, mint amilyen 
Magyarországon a kiegyezés után létrejött. A történetírók nagyobbik részén 
azonban enyhén érezhető volt a felekezeti irányzatosság egészen az 


első világháborúig. Ez odáig ment, hogy a századfordulóra már jelentősebb 
létszámot kitevő zsidó származású történészekkel szemben olykor 
nyilvánvalóan kitapintható ellenérzéseknek adtak hangot, legalábbis egyes 
személyes ellentéteket ilyen tényezők motiválták. 


Mindezzel nem akarjuk azt mondani, hogy meghatározó lett volna a 
történetírók körében akár a felekezeti nézeteltérés, akár a függetlenségi-, 
illetve aulikus álláspont. Mindezek csupán színezték a képet, de 
alapmotívumait nem jelentették. A történetírás vezető képviselői, azok, 
akiknek működése nélkül nem lett volna a magyar történetírás az, ami volt, 
semmiféleképpen sem hagyták befolyásolni magukat 

ilyenféle meggondolásoktól. S elsősorban az ő kutatásaik voltak azok, 
amelyek meghatározták a korszak történetírásának jellegét. Melyek tehát 
ezek a kutatási eredmények? 


Időrendben haladva az őstörténettel kapcsolatban elsősorban az 
összehasonlító nyelvtudomány és a néprajzkutatás bevonása a történeti 
adatok értékelésébe. A hangsúly tehát korántsem az irányzatok közötti vitán 
van, hanem azon a tényen, hogy a társtudományok módszerei és konkrét 
kutatásai is megjelentek a történeti interpretációkban. Ez az út még sok szép 
eredménnyel kecsegtetett, s reményt csillantott fel arra nézve, hogy egyéb 
tudományos megoldások is szerepet kaphatnak ezen a területen. A legjobb 
történetírók nyitottak voltak az új módszerek és eredmények előtt, jól 
látták, hogy hagyományos történeti eszközökkel aligha lehet már új 
eredményeket elérni, reális képet adni az őstörténet alapkérdéseiről. 


A honfoglalástól az Árpád-ház kihaltáig terjedő periódus terén a 
legfontosabb eredmények - természetesen az iratpublikációktól most már 
eltekintve - egyrészt a kronológia számos kérdőjelének eltüntetése, e négy 
évszázad magyar története szilárd kronológiai vázának felállítása. Emellett 
megtörtént az eseménytörténet tisztázása, a politikai történet 
eseménysorozatának felvázolása. Így a magyar történet első 

négy évszázadának teljesen új képét kapta az olvasó (Pauler Gyula 
monográfiái). Ugyanakkor megkezdődött a társadalom és a 
gazdaságtörténet kérdésköreinek bevonása a vizsgálatba (Marczali, Acsády, 
Erdélyi László, Tagányi Károly). Az, hogy végül nem Pauler, 

hanem Marczali írta meg az összefoglalást e korról A Magyar Nemzet 


Története 10 kötetes sorozata számára, lehetővé tette e szempontok 
érvényesítését az Árpádkor történetében. 


Külön kiemelendő, hogy a századforduló évtizedeiben sikeresen 
tisztázódott a magyar gesta-irodalom számos korábban homályban maradt 
kérdése. A számban legnagyobb mennyiségű publikációt az Anonymus-féle 
Gesta váltotta ki, de nem csupán erről volt szó. Általában tisztázódtak a 
legfontosabb kérdések, az ún. ősgesta-problémája, s mellette az egyes 
gesták és krónikák létrejöttének időrendje, leszármazása, egymáshoz való 
viszonya. Marczali fordulatot jelentő összefoglalója (1882) termékeny 
talajba hullott magnak bizonyult, szemináriumában ezeknek a kérdéseknek 
számos kutatója nőtt fel, az évtizedek rendszeres munkája az újabb 
eredmények egyik legfontosabbikának bizonyult 


Ugyancsak megszületett a 14-15. századi magyar történelem széleskörű, bár 
nem minderre kiterjedő feldolgozása. Az Anjouk, majd Zsigmond 
uralkodása, Mátyás királysága számos kutatót vonzott, kezükön e két 
évszázad története sokat finomodott. Elsősorban a 15. század második 
felének a kutatása fejlődött rohamléptekkel, bár az oklevélkiadás Nagy 
Lajos uralkodásának első felénél elakadt Mégis Csánki Dezső, Fraknói 
Vilmos, s mások monográfiái, tanulmányai új képet formáltak ezekről 

az évszázadokról. Mindez azonban elsősorban a kronológiára, különösen a 
viharosabb, zavarosabb korszakok kronológiájára vonatkozik, kevésbé 
érinti a felszín mögötti folyamatot. A társadalomtörténet vagy a 
gazdaságtörténet terén a helyzet jóval visszamaradottabb volt, mint a 
megelőző évszázadok esetében. Csupán a világháború előtti években 
mutatkoztak jelei az e téren megélénkülő érdeklődésnek, elsősorban 
Mátyás időszakára vonatkozólag. 


A legfontosabb tudományos eredmények vitathatatlanul a 16-17. század 
kutatása során keletkeztek. Az a hatalmas tömegű forrásanyag, amit 
átkutattak, s aminek egy részét publikálták, a korabeli történetírók 
munkáinak, elsősorban kortörténeti műveinek, valamint emlékiratoknak, 
naplóknak, levelezéseknek, más forrásoknak az alapján a 16-17. század 
történetét gyakorlatilag teljesen újjávarázsolták e fél évszázad 

folyamán. Kimagaslik a kor kutatói közül Szilágyi Sándor, Fraknói Vilmos, 
Károlyi Árpád, Angyal Dávid, s a fáradhatatlan forrásfeltáró Thaly Kálmán. 


Magától értetődik, hogy egy olyan korszaknak a kutatása, s a 16-17. század 
ilyen volt, amelynek alaptényeit kellett tisztázni, s amelynek elsődleges 
forrásanyagát korábban alig, vagy egyáltalában nem lehetett kutatni, a 
levéltárak megnyitása után a fonásfeltárás terén az érdeklődés homlokterébe 
került. Ennek következtében az egyszerű forrásközléstől a regesztákon át a 
félfeldolgozásokig hatalmas tömegű publikáció jelent meg a vizsgált 50 év 
folyamán. Nemcsak a már korábban említett Szilágyi Sándor munkái, 
tanulmányai és monográfiái voltak tele aktaközlésekkel, hanem 
gyakorlatilag mindenkié. Csupán az arányok tértek el 

egymástól. Szilágyinál, Thalynál, Takáts Sándornál, s még nagyon sok más 
történetírónál a hangsúly a forrásfeltárásra, az aktaközlésre került, míg 
Salamon Ferenc, Károlyi Árpád, Angyal Dávid vagy Acsády Ignác 
munkásságára inkább a feldolgozás, az adatok értelmezése a jellemző. 


Bizonyos esetekben az adatpublikációt egyszerűen nem lehetett elkerülni. A 
16-17. század kutatása túlnyomóan politikatörténet-centrikus volt, olykor 
művelődéstörténeti színeződéssel. A gazdaságtörténet vagy a 
társadalomtörténet súlyos kérdéseit csupán néhány történetíró érintette, s ők 
is csak a kezdeti lépéseket tehették meg. Így az 1514. évi parasztfelkelés 
történetét Márki Sándor minden, az elnyomottak iránti szimpátiája 

mellett Dózsa György életrajzában örökítette meg. Kedvelte ezt a műfajt, 
megírta II. Rákóczi Ferenc életrajzát, s a kuruc kor összefoglalását is neki 
köszönhetjük. A 16-17. század gazdaságtörténetének fontos kérdéseit 
tulajdonképpen kisebb adatközlésekben érintették, csupán egyetlen kutatója 
volt ennek az időszaknak, aki rendszeres feldolgozás alapjait igyekezett 
lerakni. Acsády Ignác törekvései azonban, mint egyszemélyes 

vállalkozás, félsikerre voltak ítélve. Elkezdte az ország gazdasági erejének 
vizsgálatát az adózás tükrében, de a kamarai levéltár óriási tömegű iratait 
egyedül mégsem dolgozhatta fel. Első nagyobb munkája (Magyarország 
pénzügyei I. Ferdinánd korában (1888) még átfogó elemzés, a folytatás 
azonban darabokra töredezett félfeldolgozás. A 16. századi 

nemesi társadalom szerkezetének a kor viszonyaihoz képest ragyogó 
elemzését nyújtotta viszont egy másik tanulmányában (1894), s kísérletet 
tett a 17. századvégi magyar társadalom átfogó rajzára. Úttörő vállalkozása 
volt az ország lélekszámának meghatározására tett kísérlete az 1715-1720. 
évi adóösszeírások alapján (1896). Sajnos, működése egészében véve nem 
talált közvetlen folytatásra. 


A kiegyezés idején az 1711 utáni időszak története még feltáratlan volt. 
Levéltári forrásokhoz egyáltalában nem lehetett korábban hozzáférni. Így 
azt várhatnánk, hogy 1867 után itt történt a legtöbb kutatás. A valóság mást 
mutat. Azt, hogy csak nehezen lehetett a figyelmet, érdeklődést a korszak 
iránt felkelteni. Ennek oka elsősorban az volt, hogy - akárcsak a 18. század 
történetére szorítkozva- mind a politikatörténet, mind az egyháztörténet 
vagy a társadalomtörténet olyan problémákat vet fel, 

amelyek valamiképpen még összefüggtek a 19. század utolsó évtizedeinek 
vagy a 20. század első évtizedeinek aktuális kérdéseivel, s így nagyon 
nehéz lehetett volna ezeket aktuálpolitikai felhangok nélkül megközelíteni. 
Így a kutató önkéntelenül belekeveredhetett valamilyen politikai 
csatározásba, s ez veszélyeztethette volna a karrierjét. Mindez 
fokozottabban érvényes a 19. század akkoriban még kortörténetet jelentő 
történetére. Hogy világosan lássuk, miről van szó, csak egy példa: Marczali 
18. századi kutatásai kapcsán érintette az udvar és az egyház viszonyát, II. 
József türelmi rendeletét. Liberális alapokon kezelte mindezt, mégis 
felkeltette a katolikus egyház gyanakvását, nem kisebb személyiség, 

mint Haynald kalocsai érsek bírálatát. Ugyanez bármikor megtörténhetett 
volna valamelyik nevesebb arisztokrata család részéről, amelynek ősei 
politikai szerepet játszottak egymásfél évszázaddal korábban. 


Mindez érthetővé teszi, hogy csak kevesen foglalkoztak az 1711 utáni 
időszak történetével. Az Akadémia több pályadíjat hirdetett ugyan, de ezek 
nem bizonyultak sikereseknek. Több vállalkozó sem volt képes sikeresen 
megbirkózni a feladattal, amit mindenki azonnal megért, aki ismeri a 
kancellária és a helytartótanács ügyintézési rendjét, s így tudja, milyen 
nehéz, időrabló feladat a kutatás e hivatalos iratai között. Tulajdonképpen 
csupán néhány történetíró járt tartós sikerrel. Elsősorban Marczali Henrikre 
gondolunk, aki a 18. század szinte teljes problematikáját feltárta 

nagy monográfiájában. A cím némileg félrevezető, hiszen " Magyarország 
története II. József korában" leszűkítése annak, ami a munkában található. 
Marczali ebben a háromkötetes monográfiában, mely 1881-1888 között 
jelent meg, tulajdonképpen tíz évi kemény munkával a 18. századi magyar 
fejlődés fő kérdéseit veti fel, mutatja be. Igen adatgazdag munkájában 
áttekintést nyújt a korabeli magyar gazdaságról, társadalomról, a 

fontosabb intézményekről, az uralkodóház, a bécsi adminisztráció és a 
magyar nemesség kapcsolatáról, az udvar gazdaságpolitikájáról, II. József 


reformpolitikájáról és kudarcának okairól. Korképe, amelyet a 18. századi 
magyar történelemről rajzol, sok tekintetben, elsősorban módszerében 
magán viseli a nagy angol történetíró, Macaulay hatását (hasonló volt a 
helyzet azzal az áttekintéssel, amelyet Acsády Ignác készített 
Magyarország viszonyairól Buda felszabadítása idején, arra is erős hatással 
volt Macaulay munkássága). Ez után a Magyar Történelmi Társulat 
felkérésére 1891-ben megírta Mária Terézia életrajzát, majd 1898-ban ő írta 
meg a Magyar Nemzet Története sorozat 8. köteteként Magyarország 
történetét 1711-1815 között. Végül 1907-ben két kötetes munkát szentelt az 
1790-1791. évi országgyűlés történetének. Mindez természetesen csak fő 
műveinek felsorolása, ezeken kívül számos kisebb-nagyobb tanulmányban 
foglalkozott a 18. század történetének különböző kérdéseivel. Egész 
működése meghatározó jelentőségű a magyar történelmi tudat 
kialakításában, mindaz, ami a 18. század történetéből részét alkotja ennek a 
tudatnak, tulajdonképpen az ő működése nyomán terjedt el. A 

történetírás továbbfejlődésében ez irányú működése alapvető jelentőségű. A 
magyar történetfelfogásnak mind az az ága, amelyik azt emeli ki, hogy a 18. 
század az erőgyűjtés, a gazdasági fejlődés, Magyarország megerősödésének 
a korszaka, az ő működéséhez kapcsolódik, éppen úgy, mint a függetlenségi 
álláspont, amely szerint gazdaságilag Magyarország Ausztria gyarmata volt 
Marczali történetírói munkássága mellett azoknak a történetíróknak a 
tevékenysége, akik akkoriban a 18. század történetének egyik vagy másik 
kérdésével foglalkoztak, tulajdonképpen másodlagos jelentőségű. 


A 18. század történetének kutatása tehát nehezen indult, holott már nem 
tartozott a kortörténethez. A 19. századi magyar történet, legalábbis az 
1820-as évektől mindenképpen a kortörténetbe sorolandó. Meg is látszott ez 
a korszak kutatásán. A legfontosabb források még sokáig érintetlenek 
maradtak, hiszen el voltak zárva a kutatás elöl. Horváth Mihály két 
munkája, a reformkor s a forradalom és szabadságharc történetéről szakmai 
kvalitásain túl éppen azért lehetett olyan nagy hatású, meghatározó, mert 
alig volt történeti kutatás ezekre az évtizedekre vonatkozóan. A kisebb- 
nagyobb szerepet játszó szereplők, meghatározó politikusok, a 
szabadságharcban résztvevők, katonatisztekig, sőt közlegényekig lemenően 
tucatjával tették közzé ugyan emlékezéseiket, naplóikat, de áttekintő 
történeti kutatás alig volt. A korszak forrásai nagyrészt még 

rejtve maradtak. Ezért kell kiemelni, hogy Marczali Henrik működésének 


korai szakaszától kezdve rendszeresen foglalkozott kortörténeti 
kérdésekkel. Tanulmányokat szentelt a II. József utáni évtizedek 
történetének, Berzeviczy Gergely államiratainak, Széchenyi néhány korai 
munkájának, a reformkor problémáinak, de például viszonylag korán, még 
1889-ben összefoglaló tanulmányban tárta fel a szabadságharc 
hadtörténetét, szakaszolta a szabadságharc hadjáratait. 1848-49-nek ez a 
szakaszolása máig érvényes és meghatározó a magyar történetírásban. 
Ugyanígy kiadta több résztvevő emlékiratait, naplóját, levelezését (Bánffy 
Dénes, Leiningen-Westerburg Károly) s ő tette közzé először történeti 
kútfőként az 1849. évi függetlenségi nyilatkozatot 1901-ben az általa 
szerkesztett "A magyar történet kútfőinek kézikönyve?" című nagy 
forrásgyűjteményben, amely elsősorban az egyetemi oktatás számára, 
egyetemi hallgatók használatára készült. Marczali tevékenysége az idő 
előrehaladtával mindinkább a kortörténet felé fordult. Már az 1880-as 
években meginterjúvolt kiemelkedő politikusokat (például Andrássy 
Gyulát, vagy levélben Kossuth Lajost), s az így gyűjtött emlékezéseket 
felhasználta összefoglaló áttekintéseiben az ország történetéről. Később 
egyetemi előadásaiban rendszeresen kitért az 1848-49-es szabadságharc, az 
abszolutizmus, majd az 18678 utáni évtizedek eseményeire. Az 1890- 

es években a Pallas Lexikon számára számos kortörténeti személyiség 
(Andrássy Gyula, Deák Ferenc, Kossuth Lajos stb.) terjedelmes életrajzát 
írta meg, egyik-másik lexikoncikke kisebb tanulmánnyal felért. Az 1910-es 
évektől mind több kortörténeti kérdést elemzett, a koronát tevékenységének 
erre az oldalára már a világháború után, 1924-ben tette fel, amikor az 
American Historical Review-ban közölte azt a beszélgetést, és levelezést, 
amelyet Tisza Istvánnal folytatott a világháború kitöréséről, s amely 
tisztázta Tisza személyes álláspontját a háború kérdésében. 


Marczali mellett természetesen mások is foglalkoztak a 19. század 
történetével, elsősorban az 1800-as évek első felével és a forradalommal. A 
reformkor történetének egyes kérdéseit többen taglalták, forrásainak 
közrebocsátását ugyancsak sokan segítették elő, munkásságuk azonban a 
legtöbb esetben vagy csupán forrásközlésre szorítkozott 

vagy nagymértékben a politika befolyásolásának volt kitéve, vagyis 
meghatározott politikai érdekből keletkezett. Ezért kevés az olyan 
történetíró, aki tudományos mércével mérve fennmarad a rostán. Feltétlenül 
közéjük tartozik Márki Sándor, a kolozsvári egyetem tanára, A Magyar 


Nemzet Története sorozatban az utolsó évtizedek történetének 

szerzője, Erzsébet királyné életrajzának megírója (1899). Több más 
történetíró értekezett olykor köztörténeti kérdésekről, de elsősorban az 1848 
előtti évtizedekről. Talán Török Jánost és Zichy Antalt, Széchenyi 
kéziratainak kiadóit, Kónyi Manót, Deák Ferenc beszédeinek és Andrássy 
Gyula munkáinak közlőjét, s Grünwald Bélát kell még megemlíteni, aki 
két könyvében, A régi Magyarország 1711-1825 és Az új Magyarország, 
gróf Széchenyi István c. munkáiban (1889), különösen a másodikban 
foglalkozott az akkor kortörténetnek számító évtizedek történetével. A 19. 
század története kutatásának nagyobb lökést majd 1918, az önálló 
Magyarország létrejötte, a forradalmak adnak. 


A korszak történetírása feltétlen eredményei közé tartozik néhány olyan 
okmánytár közzététele, olyan összefoglaló jellegű munkának a megírása, 
amelyek évtizedekre befolyásolták az érintett területek további feltárását. 
Így a Horváth Mihály által megkezdett csapáson haladt tovább Wenzel 
Gusztáv, előbb a magyar mezőgazdaság történetének összefoglalásával, 
majd a magyar bányászat történetének áttekintésével (1880). Igaz ugyan, 
hogy ezekben a munkákban valójában kevés gazdasági 

szempont érvényesült, inkább a vonatkozó történeti források 
összeállításáról volt szó, vagyis mind a mezőgazdaság, mind a bányászat 
esetében azok "külső" történetét írta meg a szerző, mégis az első jelentős 
lépést tette meg a gazdaságtörténeti kutatások kibontakoztatásához. 

Már sokkal érettebb, sokkal szakszerűbb és egyúttal szakmailag 
megbízhatóbb a Tagányi Károly által összeállított Erdészeti Okmánytár 
három kötete. Iagányi belátta, hogy az idő még nem érett meg az erdészet 
történetének összefoglalására, ezért a Kárpát-medence erdészettörténetének 
kilenc évszázadára vonatkozó forrásanyag összeállítására szorítkozott. 


A gazdaságtörténet felől a társadalomtörténetbe visz át Kováts Ferenc 
várostörténeti munkássága, melynek első évtizedei az 1918 előtti 
évtizedekre esnek. Egy egész társadalmi osztály, a jobbágyság, a parasztság 
történetét foglalta össze Acsády Ignác (1906), s részben ugyancsak a 
társadalomtörténeti kutatások közé sorolandó Márki Sándor könyve Dózsa 
Györgyről és tanulmányai a Péró-, s az erdélyi Hóra-féle felkelésekről. 

De természetesen társadalomtörténeti szempontból nagy jelentőségű az 
Erdélyi- lagányi vita 1913-1916 között, vagy a 20. század elején meginduló, 


az Árpád-korra vonatkozó gazdaságtörténeti és társadalomtörténeti kutatás, 
amelynek képviselői Domanovszky Sándor és Hóman Bálint már annak a 
legújabb történetírói generációnak a tagjai, amelyik minden tekintetben 
korszerű tudományos ismeretekkel volt felszerelve. 


A századfordulóra kifejlődött a helytörténetírás is. A 18. század elsősorban 
egyháztörténeti munkáiból, az egyházmegyék, szerzetesrendek történetéből 
kibontakozó helytörténeti kutatás hatalmas lökést kapott a levéltárak már 
jelzett megnyitásával. A kutatás fejlesztéséért különösen sokat tett Pesty 
Frigyes, aki 1872-ben felvázolta a Századokban a megyei monográfiák 
korszerű tudományos tervezetét. Maga a kutatáshoz ezen túl elsősorban a 
történeti helynevek összegyűjtésével járult hozzá. Ez az óriási forrásanyag 
azonban sokáig feldolgozatlan maradt A millenniumi ünnepségek adtak 

új lökést annak az elképzelésnek, hogy az egyes megyék és városok írassák 
meg történetüket. 1896-tól indult meg Borovszky Samu szerkesztésében a 
"Magyarország Vármegyéi és városai (Magyarország monographiája)" 
sorozat, amelynek összesen 22 megjelent, olykor egyenként több kötetre 
rugó darabja ugyanannyi megye történetének összefoglalását és korabeli 
helyzetének leírását adták. A sorozat feldolgozta mindazt a helytörténeti 
anyagot, amit a kutatás az adott megyékre vonatkozóan felszínre hozott. 


A századforduló és az első világháború közötti években a fejlődés új 
szakasza kezdődött. Ennek eredményeképpen a történetírás addig 
elhanyagolt, vagy egyáltalában nem gondozott területei virágzottak ki, 
olyan kutatások alakultak ki, amelyek fontosak voltak a magyar 
történettudomány fejlődése szempontjából. A turkológia mellett, 
amelyről már volt szó, ki kell emelni a magyarországi iszlám-kutatást, 
amely világhírű tudóssal büszkélkedhetett Goldziher Ignác személyében. 


Megindult az önálló ókortörténeti kutatás. A századfordulón Mahler Ede 
személyében megszületett a magyar egyiptológia. Munkássága kiterjedt 
Mezopotámia szinte teljes történetére is. Ugyancsak megszületőben volt a 
görög és a római történelem önálló kutatása. Gyomlay Gyula, Némethy 
Géza, Heinlein István, Hornyánszky Gyula görög és Geréb József római 
történeti tanulmányait azonban megelőzte az ókortörténeti kutatásait 
elsősorban németül, franciául és angolul közlő Schvarcz Gyula, aki 
elsődlegesen államtudományi kérdésekkel foglalkozott, s akinek figyelme a 


modern államelméletekkel kapcsolatban fordult az ókori demokrácia 
problémái felé. A görög demokráciáról, a görög államelméletről, a római 
kormányformáról írt kötetei (1882, 1893, 1898) Németországban jelentek 
meg, s új kutatási hullámot indítottak el az ókortörténetben. 


A kibontakozó önálló egyetemes történeti kutatások a századfordulóra 
annyira megerősödtek, hogy Marczali Henrik már vállalkozhatott egy 
önálló magyar világtörténeti összefoglalás megindítására. A "Nagy Képes 
Világtörténet" 12 kötete, melyből a 16-20. századi történelmet tartalmazó 
hatot a szerkesztő, Marczali írt, 1898-1905 között látott napvilágot. A 
vállalkozásban Marczalin kívül az egyetemes történet olyan kutatói 

vettek részt, mint Mika Sándor, Áldássy Antal, Schönherr Gyula, Goldziher 
Ignác, Borovszky Samu. 


A magyar történetírás az I. Világháború előtti évtizedekben gyors léptekkel 
modernizálódott. Elsősorban a kritikai módszerek elsajátításában, 
tematikai érdeklődésének kiszélesítésében mutatkozott ez meg. Megjelentek 
az akkor modemnek számító európai történeti irányzatok 
történetírásunkban. A magyar történetírás követő jellege azonban 
megmaradt. A modern irányzatok éppen úgy Nyugat-Európából 

érkeztek, mint az elmúlt évszázadok során mindig. Történetíróinkra pedig 
továbbra sem volt jellemző az elméleti irányú érdeklődés. A magyar 
történetírók túlnyomó részét szinte teljesen érintetlenül hagyták a különféle 
európai irányzatok, az a kevés számú történetíró, akinek a működésén a 
külföldi hatások kimutathatók, inkább eklektikus, semmint egyetlen irányt 
képviselt volna. A modern katolikus vagy protestáns irányzatokra ez éppen 
úgy vonatkozik, mint a pozitivizmusra, a szociologizáló irányzatok 
mindegyikére vagy a különféle marxista vagy marxizáló irányzatokra. Ami 
ez utóbbit illeti, azok közül, akikre ez hatott, szinte senki sem volt 
történész, a történetírásban a marxizmus vagy más akkor éppen a 
legmodernebbeknek számító nyugat-európai irányzatok csak 

elemeikben jelentkeztek. 


Amit viszont érdemes hangsúlyozni, az az, hogy a külföldi tudományos és 
világnézeti irányzatok között a legtöbb vezető európai irányzatot 
megtaláljuk a magyar történetírásban. A német történetírói irányzatok 
mellett tehát jelen volt a francia, az angol vagy az olasz irányzatok, iskolák 


legtöbbje is. A középkorban érvényre jutó észak-itáliai iskolák mellett a 16. 
század után kaptak nagyobb hangsúlyt - a protestantizmussal - a német 
területeken kialakult különféle tudományos irányzatok. A 18. században ezt 
egy meglehetősen egyértelmű német orientáció váltotta fel, mind a 
katolikus, mind a protestáns felekezetek hívői német területeken képeztették 
magukat. A 19. század elején kiszélesedett a látókör, a megelőző egy-két 
évszázadnál sokkal hangsúlyosabb szerepet kaptak a különféle francia és 
angol tudományos és világnézeti iskolák. Az 1870-80-as évek 

külföldi ösztöndíjasai is elég széles kitekintéssel rendelkeztek. Amikor 
azonban az ösztöndíjas rendszer, amelynek olyan nagy szerepe volt a 
magyar felsőoktatás és a tudományos élet átalakításában, betöltötte feladatát 
és megszűnt, ez a kitekintés szűkebbé vált. A századfordulón már lassan, 
fokozatosan a német tudományosság felé kezdenek orientálódni a fiatalabb 
történetírók. Ez a folyamat azonban csak az 1920-as évektől gyorsult fel, 
bár akkor sem vált kizárólagossá. 


7. A magyar történetírás a két 
világháború között 


Az a hatalmas megrázkódtatás, amely az országot és népét a világháború 
több mint négy éve, majd a rákövetkezett forradalmak alatt érte, a trianoni 
béke csapásai, a gazdasági káosz a háború és a forradalmak után, - mindez 
alapjában érintette a történetírást, s persze a történelemtanítást is. Ezek az 
események az elkerülhetetlen generációváltást felgyorsították, de nem 
csupán ilyen jellegű változásokra gondolunk. Az egész magyar nép, s 
természetesen a történetírók gondolkodását is gyökeréig érintette. 


A Monarchia felbomlása, az ország önállóvá válása, a forradalmak, az 
ország területe kétharmadának elcsatolása, - ezek olyan változások voltak, 
amelyek alapjában átgondolásra késztették a történetírókat, hiszen a korábbi 
történetszemlélet tartópillérei összeomlottak. Szétesett az az 
államszemlélet, amelyre a korábbi magyar történetszemlélet épült, a magyar 
nemzeti állameszme abban a formában, ahogyan 1918 előtt, nem volt többé 
használható. De nem ez volt az egyetlen következmény. A világháború négy 
évének tapasztalatai a frontokon megingatták az úri rétegeknek a parasztság 
körében korábban kétségtelenül meglévő vezető szerepét, a forradalmak, 

a társadalmi ellentétek kiéleződése és nyílt kirobbanása pedig 
nyilvánvalóvá tették azokat az ellentéteket, amelyek a társadalom mélyéből 
most hirtelen a felszínre kerültek. Ezeknek az eseményeknek a nyomán 
tehát sem a nemzetállam, sem az osztálybéke illúziója nem volt tovább 
tartható. 


Ezeken az általános, elsősorban a gondolkodásban válságot okozó 
folyamatokon túl jelentkeztek közvetlen anyagi természetű, a történeti 
kutatások intézményrendszerét érintő hatások. A maradék ország gazdasága 
romokban hevert, összeomlott a felsőoktatás. A mai országterületen két 
egyetem maradt meg, Budapesten és Debrecenben, melynek egyetemét (a 
pozsonyival együtt) 1912-ben alapították. A Magyar Történelmi Társulat 
anyagi válságba került, az infláció elvitte vagyonát, a befektetéseket, a 
Századok s a kiadványsorozatok fenntartása kétségessé, illetve lehetetlenné 


vált. Megingott a Magyar Tudományos Akadémia anyagi bázisa. Ezek 

után nem lehet csodálni, hogy meglehetősen nehezen indult meg a 
Századok kiadása, kezdetben megfogyva, összevont évfolyamokban, inkább 
az a tiszteletreméltó, hogy az első évek megrázkódtatásai után az 1920-as 
évek második felében már újból a régi módon látott napvilágot. Néhány év 
után megkezdődött az egyetemi oktatás rekonstrukciója, a kolozsvári 
egyetem áttelepült Szegedre, majd az 1930-as évek elején megindult 
Debrecenben az egyetem új épületének régóta esedékes felépítése. 

Ez perspektivikusan új állásokat jelentett, ha nem is olyan nagy számban, 
mint amilyenre szükség lett volna. 


Ami a történetírók megélhetését illeti, az egyetemeken túl természetesen 
rendelkezésre álltak az ország területén maradt levéltárak és múzeumok. 
Nem szabad azonban elfelejtem, hogy az elcsatolt területekről 1919 után 
elsősorban az értelmiségi rétegek települtek át a legnagyobb arányban, így 
az elhelyezkedési lehetőségek egyáltalában nem voltak elégségesek. A 
nyomás automatikusan az iskolákra, a gimnáziumokra nehezedett, 
amelyeknek tanári kara 1914 előtt viszonylag jó anyagi lehetőségekkel 
rendelkezett a tudományos kutatásokhoz. A középiskolai tanároknak ez a 
relatíve kedvező gazdasági helyzete 1919 után megszűnt, illetve jelentősen 
rosszabbodott. A fizetések reálértéke csökkent, a kinevezett, véglegesített 
tanárok száma nem nőtt, helyette különféle ideiglenes megbízásokkal, 
helyettesítő állásokkal tömték be a tátongó réseket. Ez lehetővé tette a 
létszámban megnőtt értelmiségi réteg létfenntartását, de ennél nem többet. 
Perspektivikusan tehát a történetírás egyik jelentős bázisát, a gimnáziumi 
történelemtanárokat gyakorlatilag elvesztette. 


Kétségessé vált a kutatás lehetősége is az elcsatolt területek levéltáraiban a 
magyar történetírók számára. A trianoni békeszerződés ugyan elvi 
garanciákat nyújtott erre, de nem gondoskodott az elvi lehetőségek 
gyakorlati biztosításáról. Ugyanakkor egy másik területen, a bécsi Haus-, 
Hof- und Staatsarchiv-ban, tehát a Habsburg Birodalom központi levéltári 
hálózatában biztosította a kutatás lehetőségét a magyar történészek számára. 
A bécsi Collegium Hungaricum, a Bécsi Magyar Történeti 

Intézet létrehozása pedig intézményes alapokat teremtett az ottani levéltári 
és könyvtári kutatások számára. Ennek a lehetőségnek igen nagy szerepe 
volt a korszak történetírásában. 


A totális válságba jutott magyar történetírás számára az állam nyújtott 
meghatározó segítséget annak a kultúrpolitikának a keretében, amelyet 
Klebelsberg Kuno vallás- és közoktatásügyi miniszter dolgozott ki az 1920- 
as évek elején. E kultúrpolitika nem tagadott célja a revízió volt, amelynek 
sikeréhez azonban előfeltételnek tűnt az ország kultúrfölényének biztosítása 
az utódállamokkal szemben. Ehhez szükség volt a teljes korábbi 
oktatáspolitika felülvizsgálatára, modernizálására. A revíziót célzó teljes 
kulturális programban hangadó szerephez jutott a történelem, a történeti 
tudat erősítésének kérdése. A trianoni békediktátum 

következményeképpen természetesen megindult az ún. utódállamok, 
elsősorban Magyarország és a környező államok történetírásainak egymás 
elleni küzdelme, többé-kevésbé a tudomány, s minden területen a kulturális 
propaganda eszközeivel. A történetírásnak mindezekben meghatározó 
szerepe volt. Magyarország esetében ez azt jelentette, hogy az államnak fel 
kellett mérnie, milyen segítségre van szüksége a történetírásnak ahhoz, 
hogy a számára kijelölt céloknak eleget tudjon tenni. Nagyon nagy 
mértékben megrendült ugyanis azoknak a rétegeknek az anyagi helyzete, 
amelyek korábban saját erőből finanszírozhatták a kutatásokat, a történelmi 
kiadványsorozatok megjelentetését, a történetírás publikációs 
lehetőségeinek jelentős részét, amelyek fenntartották a Magyar Történelmi 
Társulatot, a különféle regionális szervezeteket. Így a 

kultúrpolitika közvetlen segítsége nélkül a magyar történetírás rendkívül 
nehezen állhatott volna ismét talpra, nem is beszélve azoknak a feladatainak 
a teljesítéséről, amelyeket a kultúrpolitika a revízió ideológiai 
alátámasztásában szánt neki. 


A kulturális kormányzat, elsősorban meghatározó vezető személyisége, 
Klebelsberg Kuno miniszter felismerte a helyzetet, s az ország akkori 
anyagi helyzetéhez képest erején felüli segítséget nyújtott a történetírásnak. 
Állami és alapítványi pénzekből, adományokból először a Magyar 
Történelmi Társulat folyóiratának, a Századoknak a rendszeres 
megjelentetését biztosították, ami csak évek alatt történt, majd sor került az 
Akadémia Történeti Bizottsága különféle sorozatai, kiadványai 
megjelentetésének a biztosítására. Ezzel párhuzamosan hozzálátott ahhoz 
is, hogy a szükségessé váló új forráskiadványok megjelentetéséhez fórumot 
biztosítson. Tekintettel arra, hogy a Monarchia szétesése és a szabad kutatás 
a birodalom és a Habsburg-ház központi levéltáraiban most már lehetővé 


vált, s egy véletlen folytán a levéltár eddig ismeretlen részén előkerül 
számos, a magyar történelem 19. századi folyamatai szempontjából 
alapvető forráscsoport, az 1920-as évek elejétől a Magyar Történelmi 
Társulat égisze alatt új forráskiadvány-sorozatot indítottak 

" Magyarország újabbkori történetének forrásai" (Fontes Historiae 
Hungaricae Aevi Recentioris) címen. A szakmában később röviden csak 
Fontes-nak emlegetett sorozat 1921-ben jelentette meg első kötetét, ettől 
kezdve kisebb-nagyobb fennakadások mellett rendszeresen publikálta 
elsősorban a 19. század történetének alapvető forrásait. Ebben a 
forráskiadói munkában föképpen a régebbi generáció idősebb, de még 
munkaképes tagjait foglalkoztatták. Tulajdonképpen az 1711 utáni időszak 
történetére vonatkozó forrásokat kívánták közzétenni, de elkerülhetetlenül 
előtérbe nyomultak a 19. század történetére vonatkozó források. Az 1921- 
ben megjelent első kötet Széchenyi István Döblingben lefoglalt iratainak 
első részét tartalmazta, amelyet gyorsan követtek a további kötetek. Károlyi 
Árpád és Tolnai Vilmos közölték Széchenyi döblingi iratait három 
kötetben (1921-1925). Köztük olyan fontos munkák kritikai kiadását 
jelentették meg e sorozatban, mint a Blick. Széchenyi István munkáinak 
kritikai közlése amúgyis a Fontes-sorozat középpontjában állt, itt jelent meg 
a Hitel, a Taglalat, s más kisebb írások, amelyeket Iványi Grünwald Béla 
tett közzé 1930-ban. Ugyancsak a Kelet Népe 1925-ben Ferenczi Zoltán 
szerkesztésében, s két kötetben Széchenyi és Kossuth hírlapi vitájának 
anyaga, amelyet Viszota Gyula publikált (1927, 1930). Szintén Viszota 
Gyula tette közzé Széchenyi hatalmas naplóját, összesen hat kötetben, 
1925-1939 között. 


A Fontes egy másik sorozatában Károlyi Árpád két kötetben közölte 
Batthyány Lajos 1849. évi perének anyagát (1932) és egy másik kötetben az 
1848. évi pozsonyi törvénycikkek létrejöttének a történetét tárta fel (1936). 
Még az 1848-49-es év eseményeinek forrásanyagához tartozik Reviczky 
Lajos bányavidéki kormánybiztos és honvédezredes visszaemlékezéseinek 
és a szlovák nemzeti mozgalomról szóló jelentéseinek közzététele. Ez 
1924-ben Steier Lajos szerkesztésében jelent meg. Az 1849. utáni 
emigráció történetére vonatkozó forrásanyag a Fontes-sorozat egyik 

külön alsorozatában látott napvilágot. Hajnal István a Kossuth emigráció 
törökországi időszakának forrásait gyűjtötte össze (1927), Jánossy Dénes 
Kossuth angliai és amerikai tartózkodásának forrásait tette közzé két 


kötetben (1944). Tervezték a Fontes-sorozatban Kossuth Lajos munkáinak 
megjelentetését, erre azonban - az emigráció időszakára vonatkozó már 
említett két vállalkozáson kívül - csak 1945 után kerülhetett sor. 


Magyarország 19. századi történetére vonatkozóan a már említett köteteken 
túlmenően is megjelentek forráskiadványok a sorozatban. Angyal Dávid 
közzétette Falk Miksa és Kecskeméthy Aurél elkobzott levelezését (1925). 
Kiadták Csengery Antal iratait és feljegyzéseit (1928), Cseke Marianne 
1938-ban publikálta Brunszwick Teréz naplóját és feljegyzéseit, korábban 
pedig Madzsar Imre Farády Vörös Ignác visszaemlékezéseit a 18-19. 
század fordulójáról (1927). Részben kultúrtörténeti érdekesség a Nemzeti 
Színház száz éves történetére vonatkozó források publikálása és a színház 
történetének összefoglalása Pukánszkyné Kádár Jolán tollából (1938, 1940). 


A 19. század első felének alapvető kormányzati anyagait is közzé szerették 
volna tenni. A II. József halálával bekövetkező konzervatív fordulat 
politikáját megvilágítandó, jelent meg a Sándor Lipót főherceg nádor iratait 
(1790-1795) tartalmazó kötet Mályusz Elemér szerkesztésében (1926), 
valamint Domanovszky Sándor szerkesztésében József nádor iratai (1792- 
1809) három kötetben (1925, 1929, 1935), amelyet 1933-ban követett 
József nádor életének két kötetes feldolgozása. (A sorozat befejezetlen, az 
1809-1847 közötti nádori iratok máig kiadatlanok.) 


A 18. század történetének fontosabb forrásanyagai megjelentetését is tervbe 
vették a sorozat keretében. Lukinich Imre összegyűjtötte és kiadta a 
szatmári béke létrejöttére vonatkozó iratokat (1925), a Mária Terézia által 
elrendelt magyarországi úrbérrendezés történetének forrásait Szabó Dezső 
gyűjtötte össze és dolgozta fel, ennek azonban csupán első kötete jelent 
meg (1933), a többi még kiadatlan. A 17. század történetébe vitt vissza 
Auer János Ferdinánd pozsonyi nemes polgár naplója 1664-ből, amelyet 
ugyancsak Lukinich Imre közölt még 1923-ban. 


1918 után a történetírás új kérdések megválaszolását is feladatának 
tekintette. Ezt megkönnyítendő a Fontes-sorozatban jelentős tért kapott a 
nyelvkérdés, általában a nemzeti- és nemzetiségi kérdés története, a Kárpát- 
medence népeinek egymáshoz való viszonya 1848-49-ben. Szekfű Gyula a 
magyar államnyelv kialakulásának történeti forrásait tette közzé (1926), 
Miskolczy Gyula a horvát kérdés történetének forrásait gyűjtötte össze két 


kötetben (1927, 1928). Thim József három kötetes kiadványában egy 
kötetet szánt a magyarországi szerb felkelés történetének 1848-49-ben, két 
kötetben pedig a vonatkozó források publikálta (1930, 1935, 1940). Steier 
Lajos a szlovák nemzetiségi kérdés történetét tárta fel 1848-49-ben, két 
kötetben (1937). 


A Fontes-sorozat már igyekezett a 20. század legmodernebb forráskiadási 
elveit érvényesíteni. Az okmányokat igen gondosan, az összes elérhető 
variánsban közölték. Az előforduló szakkifejezéseket magyarázták, a 
szövegben említett eseményeket, személyeket bemutatták, lehetőleg minden 
érintett összefüggést feltártak. Mindez megfelelt azoknak az 1918-ban 
elfogadott forráskiadási elveknek, amelyeket a Századokban publikáltak. A 
nagyon gondos jegyzetelést, a megfelelő jegyzetapparátust és név- és 
tárgymutatókat általában a kérdést és az összegyűjtött, kiadásra 
egészítették ki, sokszor a több kötetnyi forrásanyag elé egy, vagy olykor két 
kötetes összefoglaló monográfiát illesztettek (például József nádor élete, 
Batthyány Lajos pöre, a szerb felkelés története, a szlovák meg a horvát 
nemzetiségi kérdés története). Tulajdonképpen a Fontes-sorozat egyszerre 
kettős feladatot teljesített. Egyrészt a modernizált 

forráspublikációs alapelveknek első érvényesítését valósította meg, 
másrészt utat tört a 18., de különösen a 19. század forrásainak közlése 
számára. Ez utóbbi teljesen új feladat volt. Annak idején Marczali Henrik a 
Függetlenségi Nyilatkozat közlésével mutatott példát ilyen feladat 
elvégzésére, de évtizedekig nem akadt követője. 1918 után, amikor hirtelen 
mód nyílt addig zárva tartott 19. századi források publikálására, a közlés 
technikai részleteinek tisztázása, a jegyzetelési feladatok meghatározása 
nélkül ez a feladat sem lett volna elvégezhető megfelelő tudományos 
szinten. Ezt oldották meg a Fontes-sorozat kötetei. 


Ugyanez a szükséglet, amely a Fontes-sorozatot hívta életre, jelentkezett a 
történészi szakma szempontjából legfontosabb külföldi kollégium, a bécsi 
Collegium Hungaricum keretében működő történeti intézet évkönyvének a 
kiadásában. A bécsi levéltárak a magyar történelem szempontjából alapvető 
forrásokat őriztek raktáraikban, a két világháború között a történetírás egyik 
fontos centruma alakult ki az intézet keretei között, hiszen a kollégisták 
túlnyomó része történetíró volt, a kollégium feladata elsősorban a Bécsben 


kutató történetírók működésének biztosítása volt. 1931-1940 között jelent 
meg A Bécsi Magyar Történeti Intézet Évkönyve, amelyben a 

bécsi kutatások önálló kötetet nem igénylő eredményeit tették közzé. Az 
1930-as években kétségkívül az új kutatási eredmények egyik fontos 
publikációs orgánuma volt ez az évkönyv. 


A történetírás ideológiai, politikai szerepének felértékelődését mutatta az 
1920-30-as években, hogy a mindenkori kultuszminiszterek nemcsak 
támogatták a történetírást, de Hóman Bálint maga is történetíró volt. A 
történetírásnak az 1919 utáni Magyarország vezető rétegei, amelyek a 
trianoni béke revízióját tűzték zászlójukra, s a társadalmi konzervativizmus 
felélénkítését szorgalmazták, igen fontos szerepet szántak a nemzeti érzés 
fenntartásában, egy konzervatív-nacionalista világnézet 

kialakításában, hatásosságának erősítésében. A történetírás - akarva- 
akaratlanul - ütközőpontjává vált ezeknek az eszméknek, s előkelő helyre 
került a kultúrpolitikában. Ennek köszönhető a figyelem, amely övezte, s 
sok tekintetben az az anyagi bázis, ami ugyan a szükségletekhez képest 
kevésnek bizonyult, mégis kiemelt szerepet biztosított a történetírásnak a 
humán kulturális területek között. A magyar történetírás 

igyekezett meghálálni ezt a megkülönböztetett bánásmódot, s a maga 
módján igen hatásosan támogatta a rendszer kultúrpolitikai (olykor 
közvetlen politikai) törekvéseit. 


Nem hallgathatjuk el, hogy a két világháború közötti évtizedek magyar 
történetírása versenyhelyzetbe került. A kultúrpolitika arra törekedett, 
hogy történetírásunk lépést tartson az Osztrák-Magyar Monarchia ún. 
utódállamai történetírásával, a cseh, szlovák, horvát, szerb és román 
történetírással, sőt lehetőleg lépéselőnyben legyen velük szemben. 
Küzdelem például a magyar és román történetírás között régebben is volt, 
gondoljunk csak az Erdély hovatartozását ideológiailag alátámasztó dákó- 
román nézetekre, illetve az ellenük vívott harcra a magyar történetírásban. 
Az ilyen ellentétek most kiéleződtek. A történetírás olykor az utódállamok 
egymás ellen forduló harcos nacionalizmusának közvetlen ütköző 
terepévé vált. Ez a helyzet annyiban feltétlenül előnyös volt a magyar 
történetírás számára, hogy a kormányzat anyagi támogatását a lehetőségek 
legvégső határáig biztosította számára. 


Hozzájárult a történetírás fontosságának növekedéséhez az az ideológiailag 
kényes helyzet, amelybe az 1930-as években került. Korábban, az olasz 
fasizmus győzelme aligha jelentett komolyabb veszélyt, az olasz fasizmus 
győzelme aligha jelentett komolyabb veszélyt, az olasz fasizmus ideológiája 
gyakorolt ugyan némi vonzerőt az értelmiségi fiatalok egy részére, de ez 
nem volt túlságosan erős, legfeljebb színezte a meglévő különféle 
nézetrendszerek amúgy színes palettáját. A hitleri fasizmus azonban 
közvetlen és gyakorlati ideológiai veszélyt hordozott. Rasszista vonásai, 
népi ( "völkisch") ideológiája, társadalmi reformjainak meghirdetése 

az elkorhadó magyar társadalom uralkodó rétegei számára komoly 
ideológiai kihívást jelentettek. Ezeknek a veszélyeknek a leküzdéséhez 
szükség volt a magyar történetírás hatékony védekező mechanizmusának a 
növelésére. A magyar történetírás tehát egyszerre több tűz közé került. A 
levert forradalmak ideológiai következményei, az utódállamok 
magyarellenes nacionalizmusa, sovinizmusa, a német fasizmus, - 

mindez nagyon nagy kihívás volt. S ennek igyekezett megfelelni, amihez a 
kormányzat -lehetőségeinek keretei között - mindig hozzásegítette. 


Így került sor már a második világháború kitörése után a történeti kutatás 
egy új, addig hiányzó fórumának a létrehozására. A Teleki Pál 
miniszterelnök halála után 1941 végén életre hívott, de még életében Teleki 
által kezdeményezett Teleki Pál Tudományos Intézet a kor 
legszínvonalasabb intézményes megoldását jelentette a történelem, s 
általában a társadalomtudományok számára. Egy 

közös társadalomtudományi intézet állami költségvetéssel, az ilyen 
intézetek számára szükséges kutatási infrastruktúra (elsősorban könyvtárak, 
a kutatás számára kiadványsorozatok stb.) létrehozásának koncepciója 
lebegett Teleki szeme előtt. A koncepció az volt, hogy az amúgy is egymás 
határait mindinkább feloldó, egymásba folyó társadalomtudományok 
(történelem, irodalom, nyelvészet, néprajz, régészet, szociológia stb.) 
számára egy, a közeledést, egymás kutatási módszereit és 

konkrét eredményeit mindjobban megismerő kutatási szervezetet hozzanak 
létre. Ennek egyik részeként jött létre a Történettudományi Intézet. Ez az 
intézet kizárólag a tudományos kutatás feladatával alkalmazta mindazokat, 
akik keretei között állást kaptak, s ezzel hatalmas kutatási potenciált 
szabadított fel. Az itt alkalmazott tehetséges fiatal kutatókat mentesítette a 
napi kenyérkereset korábban elkerülhetetlen robotjától. Ezek a 


kutatók energiáik túlnyomó részét a kutatásnak szentelhették. A Történeti 
Intézet megalakítása a történettudományi kutatás fejlődése terén tehát 
fordulópontot jelentett. Ennek a fordulatnak a következményei azonban 
csak évekkel később, tehát 1945 után mutatkozhattak (volna) meg. Ez 
vonatkozik természetesen a dunavölgyi népek közös múltjának kutatására 


is. 


A Történeti Intézet ugyanis támogatta azokat a törekvéseket, amelyeket az 
1929-től a budapesti egyetem létesített kelet-európai tanszék, s első 
professzora, Lukinich Imre képviselt. A tanszék jelentette meg 1936-tól a 
Közép-Európa történeti évkönyvet. Ezt folytatta a Történeti Intézet 1943-tól 
kiadott francia nyelvű folyóiratával, a Revue dhistoire comparée-vel. Ez a, 
már címében is az összehasonlító történetre utaló orgánum a dunai népek 
közös múltjának feltárását volt hivatva elősegíteni, a világháború után 
megbékélés szükségességének jegyében. 


Nagyon nehéz eldönteni, mi okozta a nagyobb eszmei megrázkódtatást: a 
trianoni békerendszer, az ország területe kétharmad részének elcsatolása 

az utódállamokhoz, vagy a két forradalom 1918-1919-ben. S természetesen 
nem feledkezhetünk meg a háború okozta sokkról sem. A háború folyamán 
a 19. századi életideálok összeomlottak, már a frontokon jelentkezett a 
felismerése a társadalmi, gazdasági rendszer idejétmúlt voltának, összes 
anakronizmusának. Az úri osztályok és rétegek társadalmi szerepe a nép 
szemében leértékelődött. A forradalmak bizonyították, hogy óriási 
ellentétek feszülnek a társadalom mélyében. A régi rend 

helyreállítása ugyan megtörtént, de semmi sem folytatódhatott ott 1919 
után, ahol Annak idején abbamaradt. 


Ezekre a kérdésekre sokféle válasz adható. A magyar történetírásnak is 
többféle válaszlehetősége volt. A legnagyobb hatású az a konzervatív 
szellemiségű volt, amelyet Szekfű Gyula (1883-1955) képviselt. Ez a válasz 
egyúttal a szellemtörténeti irányzat magyar megvalósítása volt, ezért is állt 
szinte minden szempontból az érdeklődés homlokterében. 


Szekfű elsősorban azokra a társadalmi kérdésekre kívánt felelni, amelyeket 
a forradalmak vetettek fel, de nem hagyta érintetlenül a trianoni béke sokkja 
sem. A Marczali Henrik szemináriumából kinőtt fiatal történetíró már 1913- 
ban vihart kavart A száműzött Rákóczi c. munkájával. Szakított a Thaly 


Kálmán képviselte kuruc hagyományokkal, s egy olyan Rákóczi-képet 
vázolt fel, amelyhez a korabeli magyar társadalom nem volt szokva. Szekfű 
az 1711 után emigrációba kényszerült Rákóczi életében bemutatta a 
felemelőt, a magasztost, de a lealacsonyítót, a kétest is. A munkának 
elsősorban ez utóbbi részletei borzolták a kuruckodó 

érzelmeket. Megjelenése után éveken át tartó sajtóvita keletkezett, Szekfű 
megvédte ugyan álláspontját, de a következmény az lett, hogy a magyar 
történetírók függetlenségi párti része (ez volt a többség) aulikusnak 
tekintette. 


1918-19 azonban megváltoztatta az országban a helyzetet, Szekfű, aki már 
a háború utolsó éveiben érzékelte a veszélyeket, legalábbis a német vereség 
lehetőségét, elsősorban a német közönséget akarta a magyar történelemmel 
megismertetni A magyar állam életrajza c. munkájával (1917). Ennek a 19. 
századi fejlődéssel foglalkozó részéből nőtt ki az a nagy hatású munkája, 
amely a forradalmak (és részben Trianon) által felvetett problémákra kínált 
erősen konzervatív töltésű választ. 1920-ban jelent meg a Három nemzedék 
c. munkája, melyben a reformkortól a világháborúig tekinti át a magyar 
történelem alakulását, mutatja be azt a folyamatot (az ő 

szemében tulajdonképpen hanyatlást), amelynek következtében a magyar 
nemesség megszűnt a nemzet erős gerince lenni, s hanyatlásával 
párhuzamosan megkezdődött azoknak az új társadalmi rétegeknek és 
etnikumoknak (elsősorban a zsidóságnak) a beáramlása és felemelkedése, 
amelyek a fejlődő kapitalizmust, a "bűnös fővárost" képviselték, szemben a 
vidékkel, a nemesi eszményekkel. 


Tagadhatatlan, hogy Szekfűre hatott a korabeli francia példa, Jacgues 
Bainville három generációról szóló könyve (Histoire de trois generations), 
amelyik Franciaország fejlődését kívánta hasonló keretben nyomon követni, 
de ennek nincs igazán meghatározó jelentősége. Számára Széchenyi a 
mérce, a példakép. Szekfű felfogásában a liberális eszmék óvatos, 
konzervatív híve, akinek felfogása, eszmerendszere az alapja lehetett volna 
egy lassúbb, a magyarság politikai vezető rétege, a nemesség további 
fennmaradását biztosító társadalmi átalakulásnak. Széchenyi, egészen 
pontosan a Szekfű által felvázolt konzervatív-reformer Széchenyi volt az a 
mérték, amelyhez viszonyított mindent, amelyhez mérte a 19. század 

más magyar politikai gondolkodóit. 


Végül is - mint Szekfű bemutatja - a 19. századi magyar fejlődés, a 
liberalizmus megvalósulásának az az útja, amelyet a magyar vezető réteg 
választott, azt eredményezte, hogy a nemesség túlnyomó része a 
jobbágyfelszabadítással elvesztette gazdasági alapját. A nemesség átengedte 
a terepet az idegen etnikumoknak, a zsidóknak és a németeknek. Ezek a 
felületesen a magyarságba asszimilálódott etnikumok eluralkodtak a 
modern gazdasági és társadalmi fejlődés fő áramlatain, a városiasodáson, a 
kereskedelemben, az iparban, bizonyos értelmiségi szakmákban és 
rétegekben (mérnök, orvos, ügyvéd, újságíró stb.). A magyar és nemesi 
(talán úgy is mondhatnánk, hogy feudális) vidékkel így került szembe a tőle 
etnikailag idegen város, az idegen eredetű munkásság, értelmiség, 
polgárság. A végpontot ebben a fejlődésben az jelenti, amikor a 20. század 
első évtizedének két nagy magyarja, Tisza István és Ady Endre, bár - 
Szekfű szerint - ugyanazt akarták, tragikusan egymás ellen fordult. A 
háború végleg megroggyantotta a magyar vidéket, a forradalmakat az 
asszimilálódott városi rétegek robbantották ki. Szekfű ábrázolásában 
végeredményben a végsőkig vagy legalábbis korlátozottság nélkül 
megvalósuló liberalizmus, amely feláldozta a nemesség tömegeit, a felelős 
mindazért, ami történt. 


Szekfű kötete a korszak alapkönyve lett, s elmondható, hogy az általa 
elvetett mag túlságosan bő termést hozott. Személy szerint Szekfű nem volt 
rasszista, vagy antiszemita. Könyvének szubjektív célja az volt, hogy 
felrázza a magyar uralkodóosztályt, rádöbbentse feladataira, a nép szomorú 
viszonyaira, arra, hogy tennie kell érte valamit. Gondolataiból azonban csak 
szólamok váltak a politikai vezető réteg szájában, amely azokkal leplezte, 
hogy minden maradt a régiben. Munkája így lett az egész ellenforradalmi 
korszak, a keresztény nemzeti kurzus "bibliája", alapjául szolgált a 
növekvő antiszemitizmusnak. S a 19. század, különösen az 1848-49 utáni 
magyar fejlődés magyarázatának igen népszerű, az egész korszak történeti 
irodalmát befolyásoló alapmunkájává vált. (Szekfű javára kell írni, hogy 
utóbb felismerte, a fasizmus növekvő nyomása idején munkája mennyire 
káros lehet, s ezért 1935-ben egy új kiadáshoz új fejezetet fűzött, amelyben 
a trianoni Magyarország másfél évtizedes történetének keretében bírálta a 
"neobarokk? társadalom politikai vezető rétegét). 


A Három nemzedékben is jelen van ugyan a szellemtörténet számos eleme, 
mégsem mondhatjuk, hogy ezzel a munkával ennek az irányzatnak a 
dominanciája vagy legalábbis a jelenléte lett volna kitapintható a magyar 
történetírásban. A szellemtörténet az idealista alapokon nyugvó 
történetfelfogásnak az az irányzata, amelyik egy-egy korszakot 
meghatározó eszmerendszerek kibontakozásával és uralmával 

operál, amelyik a fontos, az egész korszak gondolkodását, tartalmát 
meghatározó eszmerendszereknek a változásaiból, mozgásaiból magyarázza 
a történelem menetét. Ezek az eszmék, vezető eszmerendszerek 
egyenrangúak, magyarázatuk csak a saját rendszerükön belül történő 
vizsgálatokkal, beleélés, megértés, intuíció útján lehetséges. Ennek a 
történetszemléletnek, mely elsősorban a német történetírásban talált 
követőket, vált hívévé Szekfű a 20. század első felének Magyarországán. 


Az összeomlás és a forradalmak után új történelmi összefoglalóra volt 
szükség, olyanra, amely - részben szakítva a századforduló 
történetfelfogásával - túllép a nemzetállam keretein és bizonyos mértékig 
magyarázatot nyújt mindarra, ami azóta történt Másrészt a szellemtörténet 
hívei igényelték, hogy a történetírás addig külön utakon közlekedő 
különféle ágazatai (gazdaságtörténet, társadalomtörténet politikatörténet, 
kultúrtörténet művelődéstörténet stb.) azonos vágányokra kerüljenek, hogy 
az élet egyes szféráit a modern történetírás kösse össze, formálja egységgé. 
Olyan összefoglaló magyar történetre volt szükség, amely a kutatás 
mindeme ágainak eredményeit szerves egységbe foglalja. Kétségtelen, hogy 
ekkor két szellemi áramlat látszott alkalmasnak a feladat megvalósítására: a 
szellemtörténet és a történelmi materializmus (a marxista történetfelfogás). 
Az utóbbiról az adott politikai viszonyok között semmiképpen sem lehetett 
szó, így maradt a szellemtörténet. 


Ez a szituáció nagymértékben hozzájárult ahhoz, hogy a Hóman Bálint és 
Szekfű Gyula által írt " Magyar Történet" (1928-1934) olyan sikert érjen el 
az olvasóközönség körében. A két szerző egységes meghatározó 
szempontrendszert figyelembe véve, de önállóan dolgozva foglalta össze a 
magyar történet megfelelő részeit, Hóman Bálint a középkori magyar 
történetet Mátyás trónraléptéig, Szekfű pedig Hunyadi Mátyástól 1918-ig. 
Ez a megoldás előnyösen egyesítette a kollektív munka s az önálló alkotás 
előnyeit, azok hátrányainak többsége nélkül. Mindenekelőtt az 


egyes fejezeteken belül, s az egyes nagyobb részek között megvolt a 
szükséges minimális összhang ahhoz, hogy ne töredezzen darabokra az 
összefoglalás (mint történt korábban, a Szilágyi Sándor szerkesztette 
összefoglalásnál), érvényesülhetett a két szerző szuverén egyénisége, akiket 
azonban összekötött a végső soron szellemtörténeti látásmód és 
történetszemlélet. A "végső soron" -t azért emeljük ki, mert azon túl, 

hogy mindkét szerző a történelmet szerves folyamatnak tekinti, amelyben a 
meghatározó világnézeti áramlatok az alapvetőek, ezek alakítják a 
gazdasági, társadalmi és politikai viszonyokat, s a történelem hatóerői közül 
mindketten a lelki tényezőket tekintik elsődlegesnek, meghatározónak, 
irányítónak, - mindezeken túl jelentős eltérések találhatók a szerzők között 
az egyes konkrét történeti folyamatok megítélésében, egyes politikai 
lépések értékelése terén. A két szerző egyénisége különbözött, s 

sok tekintetben másképpen látták a történelmet. 


Mindketten Marczali Henrik szemináriumában nevelkedtek. Hóman Bálint 
(1885-1951) a középkor meghatározó kérdései iránt érdeklődött, az eredet, 
a magyar hun monda, az ősgesta problémája, általában a magyar gesta 
irodalom kérdései mellett az Árpád-kor gazdaság- és társadalomtörténete 
foglalkoztatták. Alapvető a középkori magyar pénztörténetről szóló 
monográfiája (1916). 1924-től egyetemi tanár, Marczali katedráját örökölte 
meg a Budapesti Egyetemen. Az ő szempontrendszere több vonatkozásban 
eltér Szekfűétől. A szellemtörténeti felfogásban Hómannál 

sokkal közvetlenebb az ideológiai szférák meghatározó szerepe, nem olyan 
finom, mint Szekfűnél. A középkori magyar történetben természetesen 
érvényesíti azokat a szempontokat, amelyeket mindketten maguk elé tűztek, 
így elsősorban a gazdaság, társadalom és politika egységét (bár nem vette 
észre a gótika lehetséges korjelző szerepét). Ugyanakkor Hóman 
történetszemlélete jóval problémamentesebb, felhőtlenebb, mentesnek tűnik 
az önmarcangoló tépelődéstől, aminek számos jelét tanúsítja Szekfű 
szövege. Hóman a középkori magyar nagyhatalom gondolatrendszerében 
dolgozott, s bár foglalkozik a Kárpát-medencében élő különféle egyéb 
népekkel, s a magyarok és más népek együttélésének kérdéseivel, 

mégis vitathatatlan nála a magyar szupremácia, bár 1918 után már nem 
lehet ezt olyan felhőtlenül képviselni, mint tehették az első világháború 
előtti történetírói generációk. 


III. Béla "magyar birodalma", vagy a 14. századi "magyar nagyhatalom", 
mint Nagy Lajos uralmát jellemzi, egyértelműen minősítik felfogását. 


Szekfű is Marczali tanítványa volt. A középkori magyar nemesség 
társadalmi szerkezetének kérdései mellett a történetírás problémái kezdettől 
érdekelték. 1918 előtt a bécsi levéltárban teljesített szolgálatot. A 
császárvárosban kitűnő lehetősége nyílt a széleskörű kitekintésre. A bécsi 
magyar kolónia tagjaként nyomon követhette a kor fontosabb szellemi 
áramlatait, jóval közvetlenebbül, mint Budapesten. Thallóczy társaságában 
bepillantást nyert a birodalmat alkotó államok kényes egyensúlyt 

biztosító politikájába. A száműzött Rákóczi c. munkája - mint láttuk - óriási 
botrányt kavart. Az évekig tartó vita arra jó volt, hogy Szektűt elindítsa a 
magyarság történeti szerepének újragondolásában. A világháború 
kataklizmája hozzájárult a felülvizsgálathoz, melynek első nyomait A 
magyar állam életrajza címen (1917) magyarul és németül kiadott munkája 
jelez. A Monarchia összeomlása, 1918-19 forradalmai tovább lendítették 
előre a megkezdett úton. A Három nemzedék (1920) már jelzi, milyen 
messzire jutott Szekfű az átgondolásban a forradalmak után, egyúttal a 
magyar történelem véresen kiküzdött új felfogásának azokra a veszélyeire is 
felhívta a figyelmet, amelyeket ez az átgondolás akarva-akaratlanul 
magával cipelt. 


A magyar bortermelő lelki alkata c. tanulmányában (1922) a lelki 
tényezőknek, öröklött faji sajátosságoknak a gazdasági életre gyakorolt 
hatását akarta kimutatni, abban a meggyőződésben, hogy a gazdasági élet 
rugója is a lelki folyamatokban rejlik. 


Ezután látszólag kitérő következett tudományos pályáján. 1926-ban a 
Fontes-sorozatban Szekfű megjelentette Iratok a magyar államnyelv 
történetéhez c. kötetét. Ennek bevezető tanulmányában áttekintette a 
folyamatot, melynek nyomán a latin helyett a magyar lett az állam hivatalos 
nyelve. Ez nagy jelentőségű fejlemény, amely egyúttal alkalmat adott arra, 
hogy feltárja a magyar nemzeti nyelv és a magyarországi nemzetiségek 
hasonló nyelvi törekvései egymással szembekerülésének folyamatát. 

Ez után került sor a magyar történet koncepciójának felvázolására. A 
magyar történet lehetőséget adott arra, hogy mindazt, amivel eddig külön- 
külön foglalkozott, egyetlen szintézisbe foglalhassa. 


Szekfű vérbeli szellemtörténész, akit elsősorban szintetikus látásmódja tesz 
képessé vállalt feladatai teljesítésére. Míg Hómannái sokszor erőltetettnek 
tűnnek a szellemtörténeti felfogásból adódó következtetések, Szekfű tollán 
természetes körvonalat nyer a "magyar reneszánsz állam", amellyel Mátyás 
korszakát és a rákövetkező évtizedeket jellemzi. Ugyanilyen kitűnő 
jellemzése egy későbbi korszaknak, a 18. századnak a "barokk rendi" jelző. 
Általában szellemtörténeti fogalmakkal közelít egy-egy korszak szélesebb 
léptékű jellemzéséhez. Ezért válik tollán a "felvilágosodás" korszakjelzővé. 
Finom megkülönböztetésre teremt alkalmat például a "rendi 
nacionalizmus? és a "reformnacionalizmus" minősítésekkel. 


Kétségkívül Szekfű helyzete volt a nehezebb. Neki kellett azokkal a 
kérdésekkel szembenéznie, amelyek tulajdonképpen szükségessé tették a 
magyar történelem újrafogalmazását a világháború, Irianon és a 
forradalmak után. Míg Hóman a középkori magyar történelem 
összefoglalásakor még nyugodtan használhatta a magyar nagyhatalom 
fogalmát, Szekfűre hárult a feladat, hogy szembesítsen a török hódítás, 

az ország három részre szakadása, az önálló erdélyi állam létrejötte 
következményeivel, nem is beszélve a négy évszázadon áthúzódó magyar- 
osztrák viszonyrendszer újraértékeléséről. Neki kellett nyomon követnie a 
nemzetiségi viszonyok fejlődését, alakulását, a magyar rendi nacionalizmus 
szembekerülését a birodalommal és a Kárpátmedence más népeinek 
nacionalizmusával. Általában rá hárult a 16-19. századi magyar fejlődés 
beillesztése az európai keretek közé, olyan reális kép kialakítása a 

magyar történeti fejlődésről, amely a tényleges európai valóság 
figyelembevételével készült. Egyszóval - némi túlzással - mindazokat a 
kérdéseket meg kellett válaszolnia, amelyeket a világháború előtti magyar 
történetírás megkerült. 


Magától értetődik, hogy a Magyar Történet, különösen Szekfű által írt 
kötetei váratlanul érték a tudományos közvéleményt, elsősorban azokat a 
köröket, írókat, gondolkodókat, zsurnalisztákat, akik a közvélemény 
formálói, ha úgy tetszik, alakítói a tömegek történeti tudatának. Az ő 
körükből, elsősorban a függetlenségi gondolat védelmezőinek táborából 
Szekfű felfogása számos kritikában részesült. Különösen az, hogy a 
népszerű kuruc álláspont helyett a világtörténeti távlatokat emelte ki, 

a Habsburg hatalom szerepét hangsúlyozta az önálló magyar állam 


megtartásában, vagy hogy az erdélyi magyar álláspont sokszor kisszerű 
voltát, rövid távú politikai döntéseit húzta alá, hogy a korábbi védekező 
helyzetből kivezette a katolikus álláspontot, s az ellenreformáció nemzeti 
jellegére hívta fel a figyelmet, vagyis munkájának mindazok a vonásai, 
amelyek évtizedekkel korábban olyan elfogadhatatlanul hangzottak 
számukra, irritálták az ellentábort. Elősegítette ezt Szekfű néhány túlzása, 
vitatható, vagy nem szerencsés párhuzama (például a német történelem 
mintájára megalkotott "kismagyar" és "nagymagyar" címke a 
függetlenségi politikára az erdélyi kuruc protestáns álláspontra, szemben a 
katolikus, labanc, aulikus állásponttal). A támadók valószínűleg nem vették 
észre, hogy a sokszor valóban indokolatlan címkézés mögött is működik 

a kiegyenlítésre törekvés, azt sem mérték fel, hogyha a szólamoktól 
eltekintünk, korábban sem volt jelentős a lényegi különbség, a két látszólag 
olyannyira ellentétes álláspont között. 


Szekfű sem volt ártatlan mindabban, amivel vádolták. Tudatosan törekedett 
a függetlenségi álláspont felszámolására. Témaválasztásai sem véletlenek. 
A gyenge pontok megtalálásához ragyogó érzéke volt. A száműzött 
Rákóczi c. könyve nem a függetlenségi harc vezérét, hanem a birtokait, 
vagyonát vesztett földönfutó emigránst állítja vizsgálódásainak előterében. 
Pályája végén, a Kossuth Emlékkönyvbe hasonlóképpen Az öreg 
Kossuthról értekezett (1952). Itt az emigráns földönfutó vezér öreg korát 
mutatja be. Mint Rákóczinál elmondta, hogy fölöttébb kétes 

forrásokból szerezte a pénzt udvara és a maga fenntartására, Kossuthnál az 
agg vezér és a még gyereklány Zeyk Sarolta kapcsolatára utal. Egyetlen 
esetben azonban eltért ettől az eljárástól: a Bethlen Gáborról írt 
monográfiájában (1929). Itt az egész pályafutást elemezte. De Bethlennél is 
megtalálta azokat a pontokat, amelyek sebezhetővé tették a függetlenség 
hősét. Szekfű Bethlenről szóló könyvében a szellemtörténész 

Meinecke államraison-elméletére támaszkodva egy olyan politikus képét 
rajzolja meg, aki mindent megtesz a hatalom megragadásáért, egy valóban 
ragyogó tehetségű hús-vér embert, aki mások hulláin lép keresztül az áhított 
hatalomért. A monográfia jelentősége abban van, hogy a papíros ízű, 
kliséfigura Bethlen helyett a nagyvonalú politikus képét rajzolja meg, 
reálisan ábrázolja a kort és a személyiséget. Erkölcs és 

politika szembekerülése esetén - mint oly sokszor a történelemben - az 


erkölcs húzta a rövidebbet. Szekfű érzékeltette ezt, s ezzel Bethlen-portréja 
törvényszerűen magára vonta ellenfelei heves bírálatát. 


A magyar történetírásban a szellemtörténeti felfogás nyílt zászlóbontását, 
mintegy hatalomátvételét hirdette meg "A magyar történetírás új útjai" 
című tanulmánykötet (1931), amely azt a célt tűzte ki, hogy összefoglalja az 
addigi eredményeket a történetírás és a társ-, vagy segédtudományok 
különféle ágazataiban, s kitűzze a további kutatási feladatokat az új 
generáció elé. Az igény megfogalmazódott, a kivitelezés azonban nem volt 
zökkenőmentes. 


Ugyanezt az igényt jelezte a Magyar Szemle Társaság és folyóirat 
megalapításával és szerkesztésével. A folyóirat a szellemtudományok 
legkülönfélébb ágazatai számára biztosított publikációs fórumot. S 
ugyanazt a célt szolgálta, mint Szekfű egész munkássága, csupán más 
eszközökkel: a szellemtörténeti koncepció népszerűsítését és elterjesztését a 
fiatalabb generációk körében. 


Szekfű a továbbiakban a harmincas évek rendkívül ellentétes folyamatai 
közepette nem egy korábbi tézisével szembekerült. A fasizmus uralomra 
jutása Németországban, a fajelmélet térnyerése rádöbbentette azokra a 
veszélyekre, amelyeket konzervatív reformra felszólító önkritikus 
koncepciójával képviselt. 1935-ben a Három nemzedék 5. kiadásához írt új 
fejezetben már utalt arra, hogy a háború utáni évek "neobarokk" társadalmi 
fejlődése nem a kívánatos irányban halad, a magyar középosztály elherdálta 
a lehetőségeket, amelyeket kapott. A parasztság kisemmizetten magára 
maradt, a munkásság életkörülményei sem úgy alakultak, mint kellett volna. 
A politikai elit alkalmatlan az ország szellemi vezetésére. 


Innen már csupán egyetlen kis lépés volt a szembefordulás korábbi 
felfogásának számos elemével. A német veszedelemmel szemben a 
magyarság történeti szerepének hangsúlyozása, a magyar nemzeti vonások 
keresése és nem faji alapokon történő megrajzolása (Mi a magyar? 1941), a 
soknemzetiségű ország létéből levonandó történeti konzekvenciák (Szent 
István Emlékkönyv 1938). Az út logikusan vezetett tovább a háború 
időszakában a Népszava 1941. évi karácsonyi számában megfogalmazott 
gondolatokig, majd a "Valahol utat vesztettünk" cikksorozatáig, mely 1945 
után könyvalakban is megjelent, s nagyjából olyan szerepet töltött be a 


magyar történetírásban, mint Meinecke könyve, a Die deutsche Katastrophe 
(1946) a németben, vagyis a szembenézést az elkövetett hibákkal, téves 
nézetekkel, s a leszámolást velük egy demokratikus kibontakozás 
reményében. Szekfű azonban sokkal progresszívebb formában képviselte 
ezt az álláspontot, mint a változatlanul őskonzervatív Meinecke. 


A szellemtörténet a fiatal generációk körében a két világháború közötti 
évtizedekben fokozatosan vezető irányzattá vált. A magyar történetírásban 
azonban más irányzatok is helyet kaptak, nem csupán azok, amelyeket 
Szekfű és követői képviseltek. Jelentős kutatási irányzatok léptek fel e 
kereteken kívül, képviseltek egészen más álláspontot. 


Mégis elsőként a Szekfű-tanítványok néhány jelentősebbikét kell említeni. 
Általában a 18-19. század történetét kutatták. Egy tipikusan "szekfűi? 
problémát világított meg Kosáry Domokos a Görgei-kérdés és történetének 
nyomon követésével, a Görgei-irodalom feldolgozásával, kritikájával 
(1936). Később érdeklődése a Fiatal Magyarország, Kossuth politikai 
pályakezdése felé irányult (1942). Lengyel Tamás Klapka emlékiratairól és 
emigrációs működéséről, Nagy Márta az 1848-49-es emigráció emlékirat- 
irodalmáról értekezett. Mérei Gyula a politikai pártporogramokat vizsgálta a 
dualizmus (1867-1914) korában (1934). Ember Győző a helytartótanács 
III. Károly-kori működését (1933), Ravasz Piroska a protestáns felekezetek 
és az állam 1770-es években kialakult viszonyát (1935), Benda Kálmán a 
magyar nemzeti hivatástudat kiformálódását (1937) mutatta be. 


Ami a más irányzatokat illeti, nem lehet a számbavételt lezárni azokkal, 
akik tovább őrizték a függetlenségi álláspontot. Igaz, a tudományos életen 
belül ilyenek kevesen voltak. Mint már utaltunk rá, a világháború előtt a 
függetlenségi irányzat követői is elfogadták a dinasztiát, nyoma sem volt a 
köztársasági érzületnek vagy akárcsak az önálló Magyarország 
hangoztatásának. Nem lehet csodálni tehát, hogy 1918 után rövid idő alatt 
összezsugorodott ez a tábor annak ellenére, hogy az ország függetlenné 
válása - bár az ár tragikusnak bizonyult - kitűnő lehetőséget 

biztosíthatott volna érvényesülésének. A történettudományban alig maradt 
nyoma ennek az irányzatnak, az olyan személyiségek, mint a debreceni 
Rugonfalvi Kiss István, aki a Kálvinista Szemle hasábjain valamint önálló 
kötetben lépett fel Szekfű Bethlen-képe ellen, vagy az ugyancsak debreceni 


Zoványi Jenő, valamint Csuday Jenő, Kacziány Géza és Koroda Pál, extrém 
kivételeknek bizonyultak. Valamivel fontosabb volt a régi generáció néhány 
tagjának (Angyal Dávid, Károlyi Árpád, Hodinka Antal, stb.) az ellenállása 
a Szekfű-féle irányzattal szemben, amelyet elvi szinten Marczali Henrik 

a Revue Historigue francia történeti folyóirat 1927. évfolyamában a 
magyar történetírásról közölt cikke néhány kritikai megjegyzése alapozott 
meg. Vagy pl. Domanovszky Sándornak a Századokban a Magyar Történet 
16-18. századi köteteiről közölt bírálata. Ehhez csatlakoztak a fiatalabbak, a 
debreceni Szabó Dezső, vagy Szentpétery Imre. Bizonyos értelemben ide 
sorolható a náluk jóval idősebb Berzeviczy Albert, aki egy egész történelmi 
korszaknak, az 1849-1865 közötti abszolutizmus időszakának történetét 
vázolta fel több évtizeden át folytatott levéltári kutatás alapján négy kötetes 
nagy munkájában (1922-1937), de teljesen a hagyományos felfogásban 

és módszerrel. 


Annál jelentősebb volt a függetlenségi kuruc álláspont hatása még mindig, 
sőt éppen az ország függetlenné válásának következtében a 
közvéleményben, elsősorban írók körében. A népi írók mozgalma, melynek 
ideológiájában sajátos helyet vívott ki magának a kuruc függetlenségi 
álláspont, s részben a harmincas évek második felének egyik-másik 
baloldali irányzata, például a Márciusi Front lesz az, amely 

fölvállalta ezeket a gondolatokat. Szabó Dezső és Németh László Szekfű 
legkövetkezetesebb ellenfelei a függetlenségi gondolat képviseletében. 
Vitairataik szolgáltatták ehhez az ideológiai töltést. Ezek azonban a 
tudományos életben nem váltak hatóerővé, a történetírók tudományos 
előfeltevéseiben nem, vagy csupán alig kaptak helyet. 


Más a helyzet azokkal az irányzatokkal, amelyek akár történetfílozófiailag, 
akár politikai töltésüket tekintve más irányzatokból nőttek ki. Még a 
korábbinál is kisebb térre szorult vissza - legalábbis hatásosságát tekintve - 
a pozitivista történetfelfogás híveinek tábora. Nem az adatközlő 
történetírókra gondolunk, az ő szerepük tulajdonképpen semleges, hanem a 
valódi pozitivizmus híveire. Néhány, elsősorban gazdaság- és 
társadalomtörténettel foglalkozó, a tudomány perifériáján mozgó és 
publikáló személy, mint a gazdaságtörténész Gyömrei Sándor voltak 
ilyenek. Hatásuk jelentéktelen, s az idő múlásával mind jelentéktelenebb 
lett. 


Alig volt hatása a marxista történetfelfogásnak a két világháború közötti 
Magyarországon. Ha szervezetileg az ellenforradalom nem is zúzta szét 

a szociáldemokráciát, azokat a személyiségeit, akik valamilyen mértékig 
történetíróként is számításba jöttek, elsodorták a forradalmak és 
következményeik. Szabó Ervin meghalt, Pogány József és Kunfi Zsigmond 
emigrált, a két világháború között csupán Mónus Illés néhány tanulmánya 
mellett elsősorban Madzsar József írásai képviselték a marxista 
történetfelfogást. 


Feljövőben volt viszont a marxizmus illegális, akommunista mozgalomhoz 
kötődő irányzata. A harmincas évek illegális és fél-legális kommunista 
periodikáiban olykor történeti elemzések is helyt kaptak. Volt a 
mozgalomnak néhány olyan személyisége, akik vonzódtak a történelemhez, 
s megfelelő szakmai képzettségük volt ahhoz, hogy a történelmi 
materializmus módszereit kipróbálják magyar történeti anyagon. Elsősorban 
Molnár Erikre gondolunk, aki számos, kisebb-nagyobb tanulmány mellett 
álnéven összefoglaló munkát készített az Árpád-kori, majd később a 14- 

15. századi magyar társadalomról, s ezt önálló formában megjelentette. A 
magyar őstörténet kérdései is foglalkoztatták. Az 1790-1849 közötti 
évtizedek történelmi problematikáját elemezte egészen új aspektusból a 
fiatal Révai József a harmincas évek végén, itthon illegálisan, vagy 
Csehszlovákiában megjelenő tanulmányaiban. Ezekben reform és 
forradalom, haladás és nemzeti kérdés összefüggéseit, az 1848-as 
forradalom problematikáját vizsgálta, részben revideálva a forradalmaknak 
azt a szűkkeblű képét, amelyet Szabó Ervin rajzolt meg. A nemzeti 
függetlenség kérdéseit egészen a kuruc függetlenségi álláspont szellemében 
mutatta be Mód Aladár. Néhány kommunista tudós (Varga Jenő, Bolgár 
Elek, Nagy Imre) történelmi kérdéseket tárgyaló írásai azonban a magyar 
közvéleményhez még olyan korlátozott módon sem jutottak el, mint az 
előbb említett Molnáré, Révaié vagy Módé. A korabeli történetírók 
mindezekről egyáltalában nem vettek tudomást. A professzorok az 
egyetemi előadások során olykor megemlítették Marx és Engels 
munkásságát, többnyire vitatkozó modorban (a korabeli politikai viszonyok 
között ez nem volt kevés). 


A szellemtörténeti felfogás - mint említettük - nem csak a Szekfű-féle 
felfogásnak adott helyt, hanem más irányzatoknak is. Ezek közül nem egy 


már jelentős hatást gyakorolt a korabeli történetírásra, új ismereteket 
testesített meg. A jogtörténetben ide sorolható a szent-korona tannal 
szembeforduló Eckhart Ferenc, aki az 1930-as években új alapokra fektette 
a magyar jogtörténeti kutatást. Eckhart azonban oly mértékben figyelembe 
vette a jogfejlődés és főleg a joggyakorlat gazdaságitársadalmi alapjait, 
hogy irányzata túlmutat a szellemtörténeti szemléleten. A 

német településtörténeti vizsgálódások hatására bizonyos mértékig 
németellenes éllel bontakozott ki a településtörténeti és népiségtörténeti 
kutatás. Ennek vezéregyénisége nálunk Mályusz Elemér (1898-1989) lett, 
aki Turóc megye kialakulásáról írt doktori disszertációjával (1922) hívta fel 
magára a figyelmet, majd a Fontes-sorozatban közölte Sándor Lipót nádor 
iratait, s ezzel kapcsolatban - erősen forradalomellenes felfogásban - 
foglalkozott a magyar jakobinus mozgalommal. Már 1931-ben értekezett 

a településtörténet módszereiről, de komolyabb lehetőséget a kutatásra 
akkor kapott, amikor a harmincas évek végén közvetlenül jelentkezett a 
német népiségtörténet kihívása (a magyar városfejlődésről a Századokban 
1944-ben közölt tanulmányában kiemelte annak nem a betelepített német 
polgársághoz, hanem a hazai fejlődéshez kötődését), s egyidejűleg 
megfogható közelségbe került a trianoni béke revíziója. 


Törekvései a településtörténet módszereinek felhasználása terén egybeestek 
Szabó Istvánéival (1898-1969), aki egy új, 1937-ben induló sorozatban, 
amely a "Magyarság és nemzetiség? címet viselte, Ugocsa megyéről írt 
nagy monográfiában vizsgálta a megye településtörténetét, párhuzamosan a 
különféle etnikumok megtelepedésének folyamatával. Szabó 1942-ben 
mindazon törekvések összefoglalásaként, amelyek a népiségtörténeti 
kutatásokat Magyarországon jellemezték, "A magyarság életrajza" címen 
összefoglalta a magyar népesség alakulására vonatkozó kutatások addigi 
eredményeit. Szándékosan nem nevezzük népiségtörténetnek, mert 
Szabónál némileg nagyobb szerepe volt a korabeli francia módszertani 
eredmények felhasználásának, mint a német népiségtörténet 

eredményei közvetlen átvételének. A Mályusz által kezdeményezett 
sorozatban még Ila Bálint Gömör megyéről írt többkötetes monográfiája 
látott napvilágot (utolsó kötete már 1945 után, megújult tartalommal). 
Mályusz e törekvéseket is felvette a kutatásai körébe, s később "Település- 
és népiségtörténeti értekezések" címen indított sorozatot, 

amelyben tanítványainak a disszertációi jelentek meg. 1938-1943 között 


összesen 8 kötet látott napvilágot a sorozatban, amelyben egyebek között 
Fügedi Erik, H. Balázs Éva, Maksay Ferenc, Jakó Zsigmond, Bélay Vilmos 
foglalkozott Nyitra, Kolozs, Szatmár, Bihar, Máramaros megyék középkori 
településtörténetével és nemzetiségi viszonyainak alakulásával. Ezeken 
kívül tanulmányok jelentek meg a felsőőri magyar népszigetről, a bácskai 
magyar településekről stb. A középpontban tehát a magyarság és 
nemzetiségek viszonya állt, azoknak a hullámoknak a vizsgálata, amelyek a 
nemzetiségek különböző csoportjait a történelem viharában korábban 
színmagyar vagy esetleg egyáltalában meg sem szállt üres területekre 
sodorták. 


Ezek a kutatások beleillettek a korszak általános tudományos fejlődésébe, s 
részben összecsengtek a Szekfű képviselte iránnyal. Mindezt nem lehet 
elmondani Mályusz egész munkásságáról, aki nem magával a 
szellemtörténeti irányzattal, hanem Szekfű történetfelfogásával több 
tanulmányban szembefordult. Kimagaslik közülük a Budapesti Szemle 
1936. évfolyamának négy számában megjelent bírálata a Magyar Történet 
Szekfű által írt köteteiről, melyekben Szekfűt katolikus, legitimista, 
Habsburg-párti és jezsuita álláspont képviseletével vádolta. A támadások 
tetőpontja Mályusz 1943-ban a magyar történettudomány korabeli 
helyzetéről írt munkája volt, amelyben részben megalapozottan, részben 
azonban igaztalanul bírálta a korabeli történettudomány akadémiai és 
egyetemi szervezetét, az egész magyar történettudományt. A munka 
antiszemita felhangjai, a környezet, amelyben megjelent azt jelezte, hogy 
Mályusz a magyar történetírók között meglehetős kivételként egészen a 
korabeli szélsőjobbig közeledett (ezért nem engedélyezték számára az 
egyetemi oktatói működést 1945 után). Ezt segítette elő a népiségtörténeti 
kutatásokból levont következtetés, a mind a németséggel, a volksdeutsch 
törekvésekkel való szembefordulás, mind a nemzetiségekkel szembeni 
fellépés történeti alapokon, történeti érvekkel. 


Mályuszén kívül voltak a magyar történetírásnak más irányzatai is, amelyek 
nem a Szekfű-féle utat követték. Elsősorban Domanovszky Sándor (1877- 
1955) nevét kell említeni, aki Marczali egyik kedvenc tanítványaként 
kezdett foglalkozni a magyar gestairodalommal. Az Árpád-kor történetére 
vonatkozó kutatásai máig alapvetőek. Domanovszky megmaradt még 
sokáig a hagyományos úton, amit jelez kemény kritikai észrevételekkel 


terhes több ismertetése a Hóman-Szekfű-féle magyar történet 16- 
18. századi köteteiről a Századok hasábjain. 


Az 1920-as évek második felétől figyelme a magyar nagybirtok gazdaság- 
és társadalomtörténetére, s annak segítségével azokra a változásokra 
irányult, amelyek Európa középső és keleti felében a 16-18. században 
lejátszódtak, s melyeknek következtében a régió egyes országaiban 
kibontakozhatott a földesúri önkezelésű majorsági gazdálkodás. 1930-tól 
jelentek meg tanítványainak munkái a " Tanulmányok a magyar 
mezőgazdaság történetéhez" c. sorozat keretei között. Ebben néhány 16- 
18. századi nagybirtok gazdálkodását térképezték fel legjobb tanítványai 
(Wellmann Imre a gödöllői Grassalkovich-, Bakács István és Jármay Edit a 
regéd-, Csapody Csaba az esterházyak alsóledvani-, Gerendás Ernő a 
garamszentbenedeki uradalom 18. századi gazdálkodását dolgozta fel, 
Komoróczy György a 16. századi, Sinkovics István a 15. századi nagybirtok 
gazdálkodásáról, Berlász Jenő a Thurzó-birtokok 17. 

századi gazdálkodásáról értekezett). Domanovszky kitekintése térben és 
időben széles volt, a 15. századtól a 19. századig terjedt, s arra törekedett, 
hogy a magyar fejlődést a középeurópai térség más országaival hasonlítsa 
össze, meghatározva helyét az európai térségben. A sorozat utolsó darabja, 
Majláth Jolán Nagykőrös fejlődéséről írt munkája, már a 19. századra visz 
át, s talán azt jelzi, hogy megkezdődtek a kutatások a legújabb kori 
gazdaság- és társadalomtörténet terén. A Domanovszky-iskola azonban 
jóval szélesebb volt, mint a tanulmánysorozat mutatja, az idősebb 
generációból is tartoztak hozzá néhányan, például Lederer Emma, aki a 
középkori mértékekről s a magyar városfejlődés korai szakaszáról írt, vagy 
részben maga Mályusz. 


Ennek az irányzatnak egy másik fontos működési területe volt a modern 
alapokra helyezett művelődéstörténet. Az az ötkötetes vállalkozás, amely 
"Magyar Művelődéstörténet" címen 1938-1941 között megjelent, a 
legkülönfélébb elvi alapon álló kutatók munkáit tartalmazta ugyan, mégis 
kitűnő áttekintést adott az anyagi és szellemi kultúra történetéről. 


Egy másik irányzat jelentkezését képviselte a magyar történettudományban 
Hajnal István (1892-1956). Marczali tanítványaként indult, az Esterházy 
hercegi család levéltárosaként működött, míg a harmincas évek elején a 


budapesti egyetem egyetemes történeti katedrájára nem került. Hajnal a 
korszak legeredetibb történetírói egyénisége, akit nem csupán konkrét 
mondanivalójában, hanem egész gondolkodásában áthatott a modern 
szociológia. Szándékosan ezt a széles megfogalmazást használjuk, mert 
úgy látjuk, hogy a századforduló, majd a világháború utáni évtizedek 
minden jelentősebb szociológiai irányzata nyomot hagyott működésén 
Comtetól, a marxizmustól kezdve Tarde-on, Durkheimen, Vierhandton, 
Wundton, Freyeren, Tönniesen és Weberen át a különféle amerikai 
irányzatokig. Hajnal a kapott impulzusokból a korszak nagy francia és 
belga történészei, H. Pirenne, E. Lavisse, M. Bloch törekvéseinek 
eredményeit is felhasználva eredeti, önálló gondolatrendszert épített fel, 
amely azt a célt szolgálta, hogy a történetíró a társadalom egyes rétegei 
közötti, valamint az egyes rétegeken belüli mozgásokat valamilyen módon 
megfoghassa és ábrázolhassa. A gazdaságtörténet és a társadalomtörténet 
szerves egységet alkotott az ő felfogásában, a technikatörténettől kezdve a 
társadalmi mozgalmakon át egészen a gondolkodás átalakulásáig 

kívánt egységes mozgásformákat rögzíteni. A történelem szerves 
fejlődésének híve volt, azt az álláspontot képviselte, amely a gazdaság és a 
társadalom mélyében lejátszódó apró, kis léptékű változásokban találta meg 
a nagy horderejű társadalmi változások gyökereit. Vagyis nem új szellemi 
irányzat keletkezésében, hanem a szolid, csendes társadalomszerveződési 
módosulásokban látta a fejlődés valódi mozgatórugóit. Pályája nem volt 
zavartalan. Az Esterházy család levéltársaként publikált a család 
történetéről kisebb tanulmányok mellett egy monográfiát, majd a Fontes- 
sorozat számára az Iratok az 1848-49-1 emigráció történetéhez című 
vállalkozás keretében felvázolta a Kossuth emigráció törökországi 
időszakát, s publikálta a vonatkozó iratokat (1927). Igazi tevékenységét 
csak attól kezdve fejthette ki zavartalanul, hogy kinevezték az 

egyetemre. Nemzetközi jelentőségű középkori írástörténeti vizsgálathoz 
fogott, amelynek lényege, hogy szoros összefüggést látott az írásformák 
elterjedése és a társadalom átalakulása, feudális jellegének kiteljesedése 
között. Egyáltalán felfogásának lényege, hogy a tradíció nem állítható 
szembe a rációval. Hajnal a "szokásszerűség?", az "intézményesség", a 
"szakszerűség", és az "üzemiesség" fogalmával dolgozott, s 

az "adminisztratív társadalomszervezet" és a "célra irányuló szakszerűség" 
ellentétében látta az emberiség fejlődésének fő mozgatórugóit. A rendiséget 
tehát nem politikai vagy gazdasági okok hívták életre, formálták, hanem a 


társadalomszervezetben érvényesülő "elvontabb módszerek". A keleti és 
nyugati típusú társadalmi szerveződés különbségeit lényegében így ragadja 
meg. Felfogásának igazi, teljes értékű megfogalmazása a körülmények 
kedvezőtlen alakulása folytán nem születhetett meg. Részletei 

azonban világossá teszik az egészet. Elsősorban a Hóman-Kerényi-Szekfű 
szerkesztette egyetemes történet III. köteteként megjelent Az újkor története 
című munkájára gondolunk (1936), de hasonló gondolatrendszer figyelhető 
meg más írásaiban, így a kis nemzetek történetírásának munkaközösségéről 
a Századokban 1942-ben publikált tanulmányában. Ebben azt fogalmazta 
meg, hogy az összehasonlító elemzéseknek nem a közöset, hiszen az a 
nyugati fejlődés, hanem az eltérőt kell megragadniuk, csak így lehet 
meghatározni, hogyan s miért variálódnak a nyugati formák a magyar-cseh- 
lengyel-orosz történelemben. A nyugati fejlődés alul is finom 
rétegzettségével szemben a keleti társadalmak csak felül tagoltak, alul 
széles sávokban tagolatlanok. Az egész itt vázolt koncepció alapja lehetett 
volna egy nagyvonalú társadalomfejlődési vizsgálat-sorozatnak. Ezért csak 
sajnálni lehet, hogy alig szegődtek hozzá tanítványok, Hajnal a magyar 
történetírásnak nem egyszerűen nemzetközi színvonalú művelője volt, 

az ilyenek soraiba mások is tartoztak, hanem az az egyedülálló jelenség, aki 
azon túl, hogy nemzetközi színvonalú és igényű, teljesen önálló egyetemes 
történeti iskolát alakíthatott volna ki. Elképzelései, törekvései, ha Párizsban 
vagy valamelyik amerikai egyetemen fogalmazódnak meg, számos követőt 
vonzottak volna szerte a világon. 


Csak a nagy áramlatokkal foglalkozhatunk, nem sorolhatunk fel minden 
történetírót, vagy még a fontosabb vállalkozásokat sem. Néhány 
fejleményre azonban mindenképpen fel kell hívni a figyelmet. 
Mindenekelőtt a magyarországi régészet eredményeire. A 
történettudománynak ez a nagyon fontos kiegészítője éppen a 

két világháború között vált valóban tudománnyá, s váltak eredményei a 
történetírás fontos elemeivé. Ugyanez vonatkozik a néprajzra és a 
nyelvészetre. Mindhárom testvértudomány alapvetően az őskor, az eredet és 
a honfoglalás előtti magyar történelem szempontjából nagyon fontos, nem 
véletlen, hogy a korai magyar történet kutatása s a vele összefüggő gesta- 
kutatások vagy az Árpádkorra vonatkozó kutatómunka jelentős 
eredményeket mutatott fel (Deér János, Váczy Péter, Jakubovich Emil stb.) 
Ugyanilyen jelentős az irodalomtörténeti kutatás szempontrendszerének 


a kiszélesedése a középkori magyar kultúrtörténet szempontjából. A 
magyarországi turkológiai kutatásban kiemelkedtek Németh Gyula és 
Fekete Lajos eredményei, utóbbi különösen a török levéltári forrásanyag 
felkutatása és feldolgozása terén jeleskedett. Az iszlám kutatásban 
Germanus Gyula folytatta a Goldziher Ignác által megkezdett utat. 

A magyar történeti kutatások önálló ágát fejlesztette ki a bizantinológia 
művelésével Moravcsik Gyula. 


S végül a magyar történetírásnak vannak ágai, amelyeket nemzetközi értékű 
eredményeik miatt sem lehet említetlenül hagyni. Ilyen az ókortörténet. 
Most már eléggé kiegyenlített kutatás folyt, az ókori kelet kutatásától 
(Dávid Antal) az egyiptológián (Dobrovics Aladár) át a görög és a római 
kor kutatásáig. Különösen Kerényi Károlynak a harmincas években egymás 
után publikált munkái azok, amelyek a görögség megértéséhez nemzetközi 
szinten kimagaslóan járultak hozzá. Már a világháború éveiben kezdte 
működését ugyancsak a görög történet terén Szabó Árpád. A római kor, 
elsősorban a Kárpát-medence római kori történetének 

ugyancsak nemzetközileg elismert kutatójává vált Alföldi András, akinek 
számos résztanulmány után 1934-ben jelent meg összefoglaló munkája 
Magyarország népei és a római birodalom címmel. 


A Magyar lörténelmi Társulat az egyetemes történeti kutatások új 
eredményeinek összefoglalására 4 kötetes vállalkozást hozott létre. A 
Hóman-Kerényi-Szektfű szerkesztette sorozat a korábbi kísérletekkel, még a 
Marczali-szerkesztette Nagy Képes Világtörténettel összehasonlítva is 
jelentős fejlődésről tett tanúbizonyságot. A fejlődést önmagában jelzi, hogy 
Hajnal István ebben a sorozatban tehette közzé önálló egyetemes történeti 
koncepcióját. A másik három kötet is az akkori modern kutatási törekvések 
jegyében született. 


8. Történetírásunk 1945 után 


Nemcsak a köztörténet, a tudomány esetében sem egyszerű a közelmúltról 
beszámolni. Bármennyire könnyű terepnek tetszhet is a kortörténet, hiszen 
ha más nem, adott esetben pl. a szerző emlékezete önmagában jelentős 
forrás. Még akkor is szinte megoldhatatlan a feladat, ha csupán a fejlődés fő 
vonalainak a bemutatására szorítkozunk. 


A második világháború befejezése az ország történetében, s természetesen a 
magyar történetírás történetében is új fejezetet nyitott. A háború fájdalmas 
veszteségei mellett, amelyeket minden háború magával hordoz (tehetségek 
halála a frontokon és a hátországban), Magyarország számára a második 
világháború történetének új fejezetét, teljesen új nemzetközi és belső 
körülményeket teremtett. Az 1919 után létrejött rendszer összeomlása, a 
nyilas rémuralom, a deportálások, a totális háború, amelybe az országot 
végül a világháború utolsó időszakában belerángatták, szinte 

teljes megsemmisülését hozta mindannak, amivel a magyar történetírás a 
háború előtt rendelkezett. 


Anélkül, hogy részleteznénk Magyarország második világháború utáni 
történetét, annyit mindenképpen meg kell említeni, hogy azok a társadalmi, 
gazdasági és politikai változások, amelyek a fasizmus alóli 
felszabadulással, a szovjet megszállással bekövetkeztek, természetesen 
alapvetően befolyásolták a történetírás, az egész történettudomány 
helyzetét. Az ország romhalmazzá vált, s romokban hevertek az egyetemek, 
valamint a Teleki Pál Tudományos Intézet is. A Századok jó ideig 

nem jelenhetett meg. Az Akadémia csak nehezen szedte össze magát. 


1945-48 az újjáépítés időszaka a történetírás terén is. Lassan magukhoz 
tértek az egyetemek, megindult az oktatás. Kinyitottak a könyvtárak, a 
levéltárak, folytatódott a kutatómunka. Több történetíró még a háború 
végén Nyugatra menekült, mások 1947-1948 között " disszidáltak". Az 
igazoló bizottságok viszonylag kevés tudós egyetemi oktató vagy 
kutatómunkáját korlátozták, esetleg nem engedélyezték. Azokon kívül, 
akik Nyugatra menekültek, csupán két jelentős történész működése vált 


részben vagy egészben lehetetlenné. Hóman Bálint, mint olyan kormányok 
kultuszminisztere, amelyek tevékenységét általában háborús bűnösnek 
tartották, bíróság elé került. Életfogytiglanra ítélték, 1951-ben a börtönben 
hunyt el. Mályusz Elemért eltiltották az egyetemi oktatástól, a további 
kutató tevékenységtől azonban nem. 


Kezdetét vette a generációváltás. Az Akadémiába új tagokat választottak 
be, jórészt a 30-40 éves tudósok generációjából. A Teleki Pál Intézet 
vezetésével a fiatal generáció egyik tagját, Kosáry Domokost bízták meg. A 
Századok szerkesztését Berlász Jenő vette át. Az Akadémia Történelmi 
Bizottságát átalakították. A korábban származási vagy más okokból 
mellőzöttek közül többeket bekapcsoltak a munkába. 


Szekfű Gyula adta meg az új korszak kezdetének alaphangját " Valahol utat 
vesztettünk" című cikksorozatával, amely a magyar polgári átalakulás és a 
rákövetkező évtizedek fejlődését - a "Három nemzedék" után huszonöt 
esztendővel - revíziónak vetette alá, s a demokratikus fejlődés 
szükségességét támogatta, s amelynek gondolatait 1945 után a " Forradalom 
után" c. könyvével továbbvitte. Szekfű bekapcsolódott a politikába, 
elvállalta a moszkvai követi tisztet, talán azért is, hogy segítse a 

szovjet megszálló csapatok által elhurcolt Bethlen István felkutatását. Ez a 
törekvése nem járt sikerrel. Leninről tartott előadása (1946), majd 
tanulmánya viszont megkísérelte közel hozni a magyar értelmiséghez a 
bolsevik forradalom vezetőjét, azt a politikai rendszert, amely a 
Szovjetunióban létrejött, s amely sikerrel állta ki a világháború 

nem mindennapi próbáját. 


A történetírás hangja teljesen megújult. A demokratikus szelek 
felfrissítették a légkört, azoknak a tendenciáknak kedveztek, amelyek 
nagyrészt már korábban jelen voltak a magyar történetírásban, de most 
sokkal kedvezőbb helyzetbe kerültek. A magyar történetírás a harmincas 
évek végén kezdett a Duna-völgyi népek történelmi közössége iránt 
érdeklődni. Francia nyelvű folyóiratot hozott létre, azzal a céllal, 

hogy közelítse a magyarhoz a cseh, szlovák, román, szerb, horvát 
történetírást, kimutatva a közös - és persze az eltérő - vonásokat 
történetünkben. Ez tehát egy regionális történeti vizsgálódás kezdetét 
jelentette, amelynek csak egy része volt a magyarok és a többi népek 


együttélésének történeti aspektusa. Mind ezt a témát, mind a regionális 
fejlődés vizsgálatának kutatását felvállalta a Teleki Pál Intézet, amely 
különféle kiadványokkal már a háború éveiben éppen az ilyen kutatások 
támogatásával igyekezett javítani az országról a nyugati hatalmak körében 
kialakult képet. 


A történettudomány és a történetírás újjászerveződése és demokratikus 
átalakulása mutatkozott meg 1848 centenáriumának megünneplésében. A 
demokratikus magyar politika kimagasló jelentőséget tulajdonított a 
centenáriumi ünnepségeknek, s ebben természetes szerepet kapott a 
történettudomány. A Magyar Történelmi Társulat még idejében megkezdte 
új sorozatát, Kossuth Lajos összes munkáinak kritikai kiadását. Az 
Országgyűlési Tudósítások anyagát a centenáriumra három kötetben 

tették közzé, már 1948-ban megjelenhetett az első, a másik kettő pedig 


1949-ben. 


A centenáriumi ünnepségekhez tartozott egy nagyobb 
tanulmánygyűjteménynek a megjelentetése, amelyet teljes egészében 1848- 
49 története fontosabb kérdéseinek szenteltek. Ugyanilyen törekvéseket 
tükrözött a Teleki Pál Intézet néhány külön kiadványa, Mérei Gyula 
monográfiája a magyar mezőgazdaság helyzetéről, az agrárátalakulás 
gazdasági és társadalmi feltételeinek alakulásáról 1790-1848 között. Ember 
Győző az 1848. évi parasztmozgalmakról értekezett. Szabó 

István tanulmánykötetet szerkesztett Debrecenről, mint a szabadságharc 
fővárosáról, amelynek vezető tanulmányát maga írta (1948). Számos olyan 
folyóiratcikk látott napvilágot, amelyek a forradalom és a szabadságharc 
addig alig érintett kérdéseit vizsgálták. 


Az ünnepségek és a tudományos publikációk azonban már nem csupán azt a 
célt szolgálták, hogy 1848-49 addig a történetírásban nem túlságosan 
előtérben álló történéseit feltárják, bővítsék a forradalom és szabadságharc 
ismeretanyagát. Nagyon jelentős szerepet kaptak bennük a pártpolitikai 
küzdelmek. Különösen a Magyar Kommunista Párt vezetői és azok a 
történetírók, akik a párt soraiban működtek, törekedtek arra, hogy a 
marxizmus szellemében elemezzék 1848-49 eseményeit, mint nemesi 
vezetésű polgári forradalmat, s éles bírálatot gyakoroljanak minden más 
felfogás hívei, illetőleg munkásságuk felett. A centenáriumi év még nem 


telt le, mikor bekövetkezett a "fordulat éve?, a kommunista hatalomátvétel, 
az egypárti diktatúra. Ennek gyakorlati megvalósítása terén a 
történetírásban volt szerepük azoknak a bírálatoknak, amelyekkel a 
centenáriumi tanulmányok legnagyobb részét, ti. a nem kommunista 
történészek által írt munkákat, elsősorban s a legélesebben a 

debreceni tanulmánykötetet, s személy szerint Szabó Istvánt illették. Ezek a 
bírálatok, nem annyira mondanivalójuk, mint inkább hangnemük, már 
sejtetni engedték a vészterhes jövőt. 


A szovjet típusú politikai rendszerre történő áttérés óriási 
megrázkódtatásokkal járt az élet minden terén, magától értetődően a 
történetírásban is. A polgári tudományosság progresszív személyiségeit 
minden területen kiszorították a tudományos életből, s a legtöbb esetben 
lehetetlenné tették megélhetésüket. Állásukat elvesztették, némelyiküket 
kitelepítették. Nem egy történetíró helyzete megrendült. Fiatalon 
nyugdíjazták Hajnal Istvánt, Szekfű Gyulát ugyan nem nyugdíjazták, s 
egészen haláláig megőrizte akadémiai tagságát, s több tekintetben 
kiváltságos helyzetét, de az oktatásban már ő sem vehetett részt. Váczy 
Pétert korlátozták az oktatómunkában. Hasonló sors jutott osztályrészül 
több vidéki történetírónak is. Átszervezték a tudományos életet, elsősorban 
az egyetemeket. A tanszékek élén személycserék történtek, az új tanárok a 
Kommunista Párt olykor egészen fiatal reprezentánsai voltak, akiknek 
feladata lett a tudományos utánpótlás nevelése. Az Akadémia 
átszervezése alapjában átalakította a tudományos életet. Szovjet és részben 
nyugati mintára Magyarországon is akadémiai kutatóintézeteket hoztak 
létre. A régi Akadémiát tulajdonképpen feloszlatták, az átszervezés során 
tudósok egész sorát hagyták ki a tagok sorából, s új tagokat neveztek ki. 
Egyidejűleg az akadémiai kutatóintézeti hálózat létrehozásával a 
tudományos kutatás helyzetét, lehetőségeit javították (bár az egyetemeken 
folyó kutatások rovására). 


Ugyanez játszódott le a történettudományban. A Teleki Pál Intézetből 
létrehozták a Magyar Tudományos Akadémia Történettudományi Intézetét, 
a Teleki Intézet korábbi vezetését elbocsátották. A Történettudományi 
Intézet megtartotta ugyan számos korábbi munkatársát, de alárendelt 
helyzetben. A vezető pozíciókat azok a történetírók vették át, akik 
személyükben képviselték a Kommunista Párt politikáját. 


A Történettudományi Intézet igazgatója Molnár Erik lett, ő azonban 
egészen 1957-ig csak névlegesen játszott szerepet az intézet életében. Az 
1954-ben a pártközpont tudományos és kulturális osztályának vezetőjévé 
kinevezett történész Andics Erzsébet volt a tudománypolitika meghatározó 
személyisége. Elsősorban hívei és azok, akiket ő vagy valamelyik történész 
bizalmasa alkalmasaknak látott, kerültek vezető pozíciókba. Rövid idő alatt 
kicserélődött az egyetemi oktatószemélyzet, a tudományos 

folyóiratok szerkesztőségei, a különféle tudományos intézmények vezetése. 
Az akadémiai intézetek és az egyetemek közötti munkamegosztásban az 
egyetemek háttérbe szorultak, működésük gyakorlatilag az egyetemi 
tanárképzésre korlátozódott. Nem szűnt ugyan meg a tudományos munka az 
egyetemi tanszékeken, de lehetőségeiket az akadémiai intézetekével alig 
lehetett összehasonlítani. Az egyetemek a tudományos kutatás és az azt 
szolgáló infrastruktúra terén hosszú évekre, bizonyos értelemben egészen 
máig tartó jelentős hátrányba kerültek. 


A tudományos minősítés új rendszerét vezették be. Talán pontosabb úgy 
illetve vettek át a Szovjetuniótól. A tudományok kandidátusa, doktora, majd 
akadémiai levelező és rendes tag, - ez lett az új hierarchia. Ezzel újabb 
csapást szenvedtek el az egyetemek, mert a tudományos minősítés 
lehetőségét elvették tőlük. Megszüntették az egyetemi doktorátust (ezt az 
egyetemek 1958-ban visszakapták), s a magántanári 

habilitálás intézményét. Az egyetemek másodrangú szerepre kárhoztatása 
ezzel vált teljessé. 


A tudományos élet egészének átszervezésével, a tudományos infrastruktúra 
átalakításával és kiszélesítésével a folyamat nem zárult le. Mindez csupán a 
kezdetét jelentette egy ideológiai offenzívának, amelynek célja a történelmi 
materializmus, egyszerűbben kifejezve, a marxizmus történetfelfogásának 
egyeduralomra juttatása, kizárólagossá tétele volt. 


Önmagában a marxista történetfelfogás megjelenését a történeti 
kutatásokban, s a múltról alkotott történeti kép megformálásában nem lehet 
kárhoztatni. A történetszemléleti és módszertani kérdésekkel szemben 
meglehetősen tartózkodó, közömbös, jórészt érdektelen magyar történetírás 
megújulása szempontjából nem lett volna haszontalan a történelmi 


materializmus szempontrendszerének megjelenése, valamilyen mértékű 
érvényesülése a történetírásban. Amiként azonban a két világháború közötti 
szellemtörténész generáció vezető képviselőinek meglehetősen elnagyolt 
képük volt a marxizmus történetfilozófiájáról és szemléletéről, akként 

az, amit most részben a Szovjetunióból hazajött történetírók (Andics 
Erzsébet, Gerőné Fazekas Erzsébet, Nemes Dezső, részben Bolgár Elek és 
Varga Jenő), s az itthon működő néhány kommunista történetíró (elsősorban 
Mód Aladár) marxista történetfelfogásként hirdetett, inkább 
leegyszerűsített, primitív vulgármaterializmus volt, semmint a történelmi 
materializmus. Ebben az új, kiforratlan szemléletben helyet kapott a szovjet 
történetírás számos patronja, jelszavak és jelmondatként 

való meghatározások tömege, valamint egy újfajta filozófiai alapállás, 
amelyet egyetemi hallgató és tanár gyakorlatilag egyidejűleg sajátított el. 
Mindez keveredett a szovjet és a magyar kommunista párt politikájának 
feltétlen és közvetlen támogatásával, azzal, hogy a történelmet ezeknek az 
érdekeknek rendelték alá. A történetírásnak a napi politikai érdekeket 
kellett támogatnia. Előtérbe kerültek az 1945 előtti magyar 

történetírásban ugyan nem ismeretlen, de mereven elítélt osztályharcnak a 
direkt megnyilvánulási formái, jelentőségüket erősen túlértékelték, míg a 
történelmi fejlődés számos fontos, de a mélyben működő hatóereje elkerülte 
a figyelmet. 


A kommunista párt és ideológiájának közvetlen tudományos szolgálata 
párosult a korszak sajátos politikai struktúrájából adódó 
következményekkel. A proletárdiktatúra viszonyai között a politikában a 
közvetlen pártirányítás, a pártvezetés tekintélyelven alapuló diktatúrája 
valósult meg. A rendszert e nélkül fenntartani nem lehetett, hiszen nem 
rendelkezett megfelelő tömegbázissal. A politikához hasonló tekintélyelvű 
rendszer alakult ki a tudományos életben, s vele a történetírásban is. 

A marxizmus megalapítói, Marx, Engels, de elsősorban Lenin és 
mindenekfölött Sztálin munkái, szövegei, akár napi politikai 
megnyilatkozásai szent szövegekké váltak. Ugyanilyen szent szövegekké 
lettek akommunista párt vezetőinek, elsősorban Rákosinak a politikai 
megnyilatkozásai, a történetírásban pedig mindenekelőtt Révai József 
tanulmányai. Révai a harmincas évek folyamán kétségkívül fordulatot 
hajtott végre akommunista párt ideológiájában, amennyiben a marxista 
történelemszemléletet, a társadalmi haladás kérdéseit a nemzeti 


függetlenség gondolatával kötött össze, hogy ezzel a párt leszámolhasson a 
nemzetietlenség vádjával. Tanulmányai sok tekintetben magukon viselik a 
kor népi íróinak gondolkodását, a kuruc függetlenségi álláspont számos 
elemét. Azok a tanulmányok, amelyeket Révai még 1945 előtt, 
emigrációban írt, 1945 után rendre megjelentek Magyarországon, s 1948-49 
után jó időre kanonizált szövegekké váltak, amelyek megszabták a magyar 
történetírásnak a történelemről kialakított képét. A tudományos kutatás 
ezekhez a szövegekhez igazodott, ezeket vette alapul, az ott lefektetett 
téziseket kellett igazolnia, attól függetlenül, hogy a további kutatás során 
azok igazaknak bizonyultak-e, vagy sem. A történetírók nem csupán 

az elvek érvényesítésére törekedtek, de sokan úgy érezték, kénytelenek a 
"klasszikus? szövegek folyamatos és rendszeres idézésének eszközéhez 
nyúlni, - talán védekezésül, olykor a neofiták buzgalmával, máskor csupán 
a "lépéstartás" szükségességétől vezérelve, vagy a kötelező minimumot 
megcélozva, hogy így biztosítsák téziseik szilárdságát, munkájuk 
megjelenését. Olykor - jóindulatból - a szerkesztő írta be a szerző helyett a 
kívánatosnak tartott "klasszikus" idézetet. Az 1949-1956 közötti 

évek történetírói alkotásai lépten nyomon tele vannak ilyen idézetekkel. Az 
igazi baj persze elsősorban nem ez volt, hanem az, hogy számos 
színvonaltalan, a szakszerűséget nélkülöző munka jelent meg, s 
természetesen sokszor nyakatekert, a történeti valóságon erőszakot tévő 
koncepciók. 


Ugyanakkor kétségtelenül jelentős eredmények születtek, sok új kutatási 
eredmény látott napvilágot. Megváltoztak sok szempontból a történeti 
kutatás feltételei. 1945 olyan hatalmas változás a magyar nép életében, 
amely egyszerre történelemmé minősítette a közelmúltat, a félmúltat is. 
"Személyi problémáktól" eltekintve, amelyek annak következtében 
jelentkeztek, hogy az emberek éltek tovább, szinte minden, ami 1945 előtt 
volt, elmúlt és visszahozhatatlan múlttá változott. A régi uralkodó 
osztályok és rétegek helyzete megrendült. A földreform széttörte a 
nagybirtokos rétegek anyagi bázisát, levéltáraik és irattáraik a történelmi 
kutatás közkincsévé váltak. A gyárak, a nagy és a középipar államosítása 
felszámolta a burzsoázia és a középpolgárság anyagi bázisát. Az egyházi 
iskolák államosítása, az állam és az egyház szétválasztása e téren teremtett 
új helyzetet. Így rendkívüli helyzet állt elő: a magyar történetírás számára 
az egész 1945 előtti kortörténeti szakasz olyan mértékig kutathatóvá vált, 


mint soha azelőtt (s természetesen azóta sem). Megnyíltak a 
minisztériumok levéltárai, kutathatóvá váltak a miniszterelnökök bizalmas 
iratai, a nagybirtokosok és a gyárak irattárai levéltárba kerültek. Rendkívüli 
módon kiszélesedett a kutatás lehetősége. (A helyzet érzékeltetése kedvéért 
mondjuk itt el, hogy az 1960-as évek második felében például Kerekes 
Lajos, a magyar követi jelentések alapján jobb áttekintéssel rendelkezett a 
két világháború közötti osztrák köztársaság történetéről, mint maguk az 
osztrák történetírók, hiszen Magyarországon a külügyminisztérium irattára, 
s Így az ausztriai magyar követek jelentései az osztrák belpolitikai 
helyzetről kutathatóak voltak, míg Ausztriában a korszak levéltári anyaga 
még egyáltalában nem.) 


Ezek a folyamatok elsősorban a két világháború közötti időszakot és a 
második világháború éveit érintették, de hatással voltak az első 
világháborút megelőző évtizedek levéltári forrásainak kutathatóságára is. 
1945 előtt az 1867 utáni évtizedek történetére vonatkozó levéltári forrásokat 
nem lehetett kutatni. Most ez az akadály leomlott. Így hirtelen egy évszázad 
története kerülhetett más megvilágításba, az egész 1848-49 utáni évszázad 
történetének levéltári forrásai kutathatóakká lettek. 


A következmény a kutatás belső arányainak, hangsúlyainak radikális 
eltolódása lett. Igaz, nem kizárólag a levéltári kutatás lehetőségeinek a 
kiszélesedése következtében. Az az igény, hogy a párt politikáját 
közvetlenül támogatni kell, elsősorban és a legegyszerűbben a legújabb kori 
történeti kutatások segítségével volt megoldható. A figyelem tehát 
mindinkább az új-, de elsősorban a legújabb kori történelmi kutatások felé 
fordult, a legnagyobb támogatást az ilyen kutatások kapták. Pénz, kiadási 
lehetőség, álláshely elsősorban erre a területre irányult. Hirtelen 

megnőtt tehát az új- és legújabb kori történelemmel foglalkozó kutatók 
száma, a publikációk mennyisége. Hozzájárult ehhez, hogy a vonatkozó 
források tanulmányozásához nem volt szükség idegen nyelvek ismeretére, , 
s olyan speciális tanulmányokra, amelyek a középkori oklevelek 
feldolgozásához elengedhetetlenek voltak. A középiskolai 

oktatás színvonalának jelentős süllyedése nyomán, ami az 1948. évi 
iskolareform kapcsán következett be, a latin, valamint a történelem 
tananyaga amúgy is kiszorulóban volt az oktatásból, s ez a következő évek 
során a gimnáziumokból kikerülő egyetemi hallgatójelöltek tárgyi 


tudásának csökkentését hozta magával. Az értelmiséget 

" felfrissítendő", tucatjával kerültek szakérettségisek az egyetemekre. Ezzel 
kezdetét vette egy folyamat, amelynek eredménye majdnem négy évtized 
után az lett, hogy erősen lecsökkent a középkor iránti érdeklődés, a 
középkor kutatása háttérbe szorult, Hozzájárult ehhez az is, hogy a marxista 
kutatások megindulásának éveiben a "polgári" történettudomány több ágát 
feudális maradványnak, a klerikális reakció közvetlen hatásának 
tekintették. Nemcsak az egyháztörténetet és önálló ágait, de a genealógiát, a 
heraldikát, s más segédtudományokat is. 


A legújabb kor kutatása intézményes következményekkel járt. Az utolsó 
évtizedek történetén belül külön kellett kezelni a munkásmozgalom, a 
különféle munkáspártok történetét. Tekintettel arra, hogy ezeknek a 
témáknak a kutatása politikailag különösen kényesnek bizonyult, a párt 
teljes mértékben a maga hatáskörébe vonta ezeknek a témáknak, s szinte 
minden kapcsolódásuknak a kutatását. 1950-ben létrehozták a 
Munkásmozgalmi Intézetet (1956 után Párttörténeti Intézet), 

ahová megbízható kádereket küldtek a munkásmozgalom kényes 
kérdéseinek kutatására, akik megkülönböztetett helyzetben voltak (jobb 
fizetés, kedvezőbb kutatási lehetőségek), természetesen sokkal hatékonyabb 
ellenőrzés alatt, mint az amúgy sem laza tudományos cenzúra mindennapos 
ellenőrzése. Az intézet archívumában hatalmas tömegű forrásanyagot 
halmoztak fel. Nem csupán új, addig levéltárakba nem 

került munkásmozgalmi forrásokat gyűjtöttek itt össze (például egyes 
személyek levelezését, visszaemlékezéseket, stb.), hanem sajnos széttörték 
a levéltárakban addig érvényesülő rendet, s az Országos Levéltárból, 
valamint más levéltári gyűjteményekből kiemelték a munkásmozgalommal, 
a munkáspártokkal kapcsolatos állagokat (egész iratsorozatokat, például a 
Belügyminisztériumból, meg más intézmények, hivatalok levéltáraiból), 

s ezeket a Munkásmozgalmi Intézet archívumában helyezték el. Ezzel ezt a 
forrásanyagot hosszú éveken át gyakorlatilag csak a párt megbízható 
történetírói kutathatták, majd amikor az 1960-as évektől kezdve - legalább 
részben - mások számára is hozzáférhetővé vált, csak külön engedélyek 
alapján lehetett használni. A munkásmozgalom és a vele összefüggő 
kérdések kutatása tehát a többi történetíró számára lényegében tabuvá vált. 
A párt ezen a területen korlátlanul érvényesítette a maga szempontjait. 
1956-ig a munkásmozgalom történetének a balos meghamisítása, a szektás- 


dogmatikus történetfelfogás érvényesítése ezen a területen totális volt. 
Hogy egy szélsőséges példát említsünk, 1956 előtt a Magyar 
Tanácsköztársaság történetét úgy dolgozták fel, hogy a munkákból Kun 
Bélával az élen a legtöbb olyan személy nevét (pl. a szociáldemokrata 
vezetőkét) kihagyták, akinek a tevékenysége nem felelt meg a párt 1945 
utáni érdekeinek, s a Tanácsköztársaság "vezérévé" - a tények ellenére - 
Rákosi Mátyást kiáltották ki. Hasonlóképpen kiiktatták Kun és mások 
tevékenységét az 1919 utáni évek párttörténetéből is. 


Talán itt említhetjük meg azt az egész történettudományra kiható 
intézményes átalakulást, amelyet a levéltári munka megújítása, részben 
átszervezése jelentett. Már 1945-tel megkezdődött ez, hiszen a háború után 
a földreform nyomán óriási tömegű iratanyag került az Országos Levéltárba 
és a megyei levéltárakba, a családi levéltárak begyűjtése révén, majd 1948 
után az államosítással. A levéltárak munkáját radikálisan modernizálták, az 
alapleltárak, majd később a fondjegyzékek felfektetésével (de az iratanyag 
eredeti kialakulási rendjét érintetlenül hagyva). A kutatómunka lehetőségeit 
ezzel számottevően megkönnyítették. A levéltári munka ilyen kibővítése a 
kutatás érdekében rengeteg időt takarít meg magának a kutatásnak. Az 
1940-60-as évek ezirányú munkája a levéltárakban mindmáig 
felbecsülhetetlen segítség az egész magyar történettudomány számára. 


A fordulat évével az egész történetírásban hirtelen szemléletváltást hajtottak 
végre. A marxista álláspont igen dogmatikus, szélsőségesen balos felfogása 
kerekedett felül, heves vitákat kiváltva akkor, ha valaki a legkisebb 
mértékben eltért a kötelező normáktól. Az osztályharc bizonyítása került a 
történetfelfogás előterébe, erre igen nagy hangsúlyt helyeztek. A 
középkorban a népi ellenállás, a parasztfelkelések különféle formáinak 
kutatása, 1437, 1514, a 16-18. század, majd 1831, 1848-49 

paraszti mozgalmai többnyire külön tanulmánykötetet kaptak. Ugyanilyen 
fontosak voltak a városi ún. plebejus megmozdulások, meg a városok és a 
feudális uralkodó osztály közötti küzdelmek, a városi céhek küzdelmei a 
patríciusok ellen stb. Minden tekintetben az osztályharc bizonyítása volt a 
feladat és a cél, az ilyen mozgalmak jelentőségét erősen felnagyították. 


Az uralkodó rétegek, a nagybirtokos arisztokrácia, a nemesség, az egyház 
az elnyomókkal lettek egyenlőek. A feudalizmus kialakításának időszaka 


után tehát ezek egyértelműen elnyomóakká, mégpedig a fejlődés gátlóivá 
váltak. Tekintettel a nemesség ilyen beállítására, a 15. század végétől 
kezdődő évszázadokban a feudális uralkodó rétegek részvételét a 
"függetlenségi harcokban" olyképpen kellett enyhíteni, hogy igyekeztek 
kimutatni, ezekben a föszerepet a paraszti rétegek, a népi elemek játszották. 
E harcok addig győzedelmeskedtek, amíg a "nemzeti egység" érvényesült, 
s azért buktak el, mert a nemesség - önző módon - osztályérdekeit a nemzeti 
függetlenség szempontjai fölé helyezte. Ugyanez a séma érvényesült a 
reformkor és 1848-49 megítélésénél, csupán azzal a különbséggel, hogy a 
nemesség reformpárti részének szánták a hiányzó polgárság szerepét a 
polgári átalakulás előkészítésében és magában a forradalomban. 


Vitathatatlan, hogy számos új, olykor megtermékenyítő szempontot is 
hoztak az 1948 utáni évek a magyar történetírásba. A gazdaság- és a 
társadalomtörténet általában előtérbe került. Megindult a kora középkori 
magyar társadalom széleskörű elemzése, melynek első eredményei csak 
1956 után láttak napvilágot. A 14-15. századi magyar városfejlődés 
fővonalai ugyanúgy körvonalazódtak a kutatás során (Szűcs Jenő 1955), 
mint a korabeli mezőgazdaság és a parasztság társadalmi szerkezete, 

a parasztság és nemesség viszonyrendszere, az egységes jobbágyság 
kialakulásának folyamata. A 16-17. századi magyar fejlődésben a 
protestáns egyházak és a társadalmi fejlődés, az önálló Erdély szerepe, 
jelentősége a nemzeti abszolutizmus kibontakoztatásában, a népi kuruc 
mozgalmak törekvései, II. Rákóczi Ferenc nemzeti abszolutizmusának 
kérdései kerültek a kutatás előterébe. A 18. században az 

ország betelepítése, a parasztság osztályharcos küzdelmei, a felvilágosult 
abszolutizmus politikája Magyarországon. A nemesi mozgalom 
értékelésében erősebb hangsúlyt kaptak a társadalmi kérdések, a nemesi 
érdekek védelmének elítélése. A 19. század első felében általában a haladó 
nemesi reformmozgalom került előtérbe, s azon belül a radikálisabb 
megoldások. Széchenyi korábbi előkelő helyét Kossuth foglalta el, s vele 
a gazdasági és társadalmi jelenségek mellett a nemzeti függetlenség 
kérdései kerültek a vizsgálódások középpontjába. 1848-49-ben Kossuth 
mellett és részben vele szemben a radikálisabb megoldások iránt nőtt meg a 
történetírás érdeklődése. 


A kapitalizmus korában, az abszolutizmus idején, a paraszti és 
munkásmozgalom kérdései felé fordult a figyelem. 1867 után is Kossuth 
politikájának védelmét képviselte történetírásunk. A munkásmozgalmak, a 
paraszti, elsősorban szegényparaszti agrárproletár mozgalmak kérdései, a 
szociáldemokrácia "árulása", a baloldali áramlatok a munkásmozgalmon 
belül, - mindez igen nagy hangsúlyt kapott a kutatásban. A forradalmak 
vizsgálatánál előtérbe került a polgári elemek "árulása", a kommunista párt 
szerepének túlértékelése, a történetírás olykor a tények elhallgatásától sem 
riadt vissza. A két világháború közötti korszak egyértelmű, egészében 
fasiszta beállítása, a második világháború alatti politika minden tekintetben 
elítélő ábrázolása ezek után szinte természetes volt. 


Bár szorgalmazták, nagyon nehéz feladat volt az 1945 utáni évek 
történetének feltárása. Kutatásáról nem lehet beszélni, valamiféle ömlengő 
magyar párttörténet, a kommunista párt politikájának igazolása, az 
átalakulás belső erőkre történő visszavezetése volt a jellemző. 


Mindez még dióhéjnak sem tekinthető összefoglalás, de nincs több terünk a 
részletekre. Ki kell emelnünk a történetírás fejlődéséből néhány jellegzetes 
pontot, amelyeknek bemutatása jól ábrázolja a történetírás korabeli 
szerepét, helyét, feladatait és eredményeit. 


Régóta vitatott pontja a magyar történetírásnak az őstörténet, ezen belül a 
magyarság eredete és őshazája. Ezen a területen az 1950-60-as évek egyik 
kimagasló történetírói egyénisége, Molnár Erik, aki még 1942-ben 
megjelentette a témára vonatkozó korai tanulmányait, 1953-ban azok 
kiszélesítésével új kötettel jelentkezett. A tanulmány komoly vitát kavart, 
mert a szerző ismét felelevenítette a török népcsaládhoz tartozás és a belső- 
ázsiai eredet kérdését. A vitában ugyan a finnugor eredet hívei kerekedtek 
felül, Molnár Erik munkája, amely elsősorban az utolsó évtizedek 
régészeti eredményeire épített, azonban jelezte, hogy még számos olyan 
terület mutatkozik, amelyeken a további kutatások számára tér nyílik. 


Ugyancsak Molnár Erik nevéhez fűződik a feudalizmuskori magyar 
társadalomtörténet fontos kérdései körül kirobbant vita. Molnár 1945 előtti, 
álnéven publikált kutatási eredményeit jelentősen kiszélesítve, bevonva az 
utolsó évtizedek kutatásait, újból megjelentette. A magyar társadalom 
története az Árpádkorig című kötete még 1945-ben, folytatása A magyar 


társadalom története az Árpádkortól Mohácsig címen pedig 1949-ben látott 
napvilágot. Mindkét kötetben a szerző a marxista történetfelfogást kísérelte 
meg érvényesíteni a magyar feudalizmus első évszázadain. A kétségtelenül 
gondolatgazdag, sok eredeti nézetet tükröző kötetek körül 1949 táján 
széleskörű vita robbant ki, elsősorban azért, mert a szerző 
megállapításainak egy része nem esett egybe a szovjet történetírás 
eredményeivel, önállóságot mutatott egyes társadalmi formák 
meghatározása terén, s több konkrét eredménye eltért a 

szovjet eredményektől. Molnár kutatásaiban tulajdonképpen ugyanaz a 
szemléletmód jelentkezett, mint annak idején a szovjet történetírásban az 
1920-as évek elején, amikor Pokrovszkij kísérelte meg a szembefordulást a 
hagyományos, orosz nacionalista történetszemlélettel. Molnár 
hasonlóképpen szembefordult a magyar történeti hagyományok egy 
részével, s ugyanúgy az osztályharc szempontjait érvényesítette, mint annak 
idején Pokrovszkij. A vita során azután felülkerekedtek azok a történetírók, 
akik vitatták Molnár álláspontját, bár egyes megfogalmazásai mély 
nyomokat hagytak a feudalizmus kérdéseivel foglalkozó 1956 utáni 
irodalomban. 


Az 1949 utáni évek egyik új jelensége volt a történetírói munkaközösségek 
létrehozása. A Történettudományi Intézet több munkaközössége a 
parasztság történetét kutatta. A parasztság 14. századi történetének 
fontosabb kérdéseit taglalta a Székely György vezetésével működő 
munkaközösség. Az eredményeket egy tanulmánykötetben 1953-ban tették 
közzé. A parasztság 18. századi történetének főbb kérdéseit egy 

másik munkaközösség tárta fel, amely Spira György szerkesztésében 1952- 
ben jelentette meg eredményeit. Már az 1848. évi jobbágyfelszabadítás 
utáni agrárátalakulás folyamatának paraszti szempontból történő rögzítésére 
került sor a harmadik tanulmánykötetben, amely az abszolutizmus korának 
parasztságával foglalkozott (1951), Sándor Pál szerkesztésében. A 19-20. 
század fordulója gazdasági fejlődésének is egy tanulmánykötetet szenteltek, 
amelyet Pach Zsigmond Pál és Sándor Pál szerkesztett (1956). Mint látható, 
a magyar agrárfejlődés korábban kevésbé megvilágított fejlődési tendenciáit 
kísérelték meg rögzíteni mindezek a munkaközösségek. 

Hasonlóképpen munkaközösség keretében került sor az 1929-33. évi 
világgazdasági válság magyarországi következményeinek a feltárására 
Incze Miklós vezetésével (1955). 


A parasztság társadalomszerkezetének vizsgálata mellett különösen sok szó 
esett a parasztság osztályharcáról. Külön tanulmánykötetek, s önálló kisebb 
írások foglalkoztak a huszitizmus magyarországi hatásával, az 1437. évi 
parasztfelkeléssel, 1514-gyel, a 16-17. század parasztmegmozdulásaival, a 
Péro-féle megmozdulással, a Hóra-Closka-Krisán-féle erdélyi 
parasztlázadással, vagy az 1831. évi kolerafelkeléssel, s természetesen a 19. 
század végének agrárszocialista mozgalmaival. 


A parasztság és az agrárfejlődés vizsgálata átvezet bennünket a gazdaság 
másik szférájába, az ipar történetének kutatásához. A középkori magyar 
városfejlődés 14-15. századi szakaszának fontos kérdéseit vetette fel Szűcs 
Jenő monográfiája (1955). A 18. század végétől az 1867-ig terjedő időszak 
iparosodásának eredményeit tárta fel Mérei Gyula (1951) és Lederer Emma 
(1952). A kiegyezés utáni évtizedek iparának fejlődéséről Sándor Vilmos írt 
vaskos kötetet (1954), a századforduló iparfejlődésének jellegzetes fonásait 
pedig Ránki György és Berend T. Iván közös monográfiája világította meg 
(1955). 


A korszak dogmatikus marxista történetfelfogásának egyik jellegzetes 
megnyilvánulása volt az a tanulmány, amelyik az eredeti tőkefelhalmozás 
marxi gondolatát kívánta vizsgálni a 16-19. századi Magyarország 
történetében (1952). Pach Zsigmond Pál arra tett kísérletet, hogy Marx: A 
tőke című könyve I. kötetének 24. fejezetét alapul véve kövesse nyomon az 
ott Angliára vonatkozó elemzés alapján, illetve azzal szembeállítva 
Magyarország gazdaság- és társadalomtörténetének folyamatait. A munka a 
folyamat két oldalának egyenlőtlenségeit emelte ki: a parasztság földtől 
való megfosztásának túlhangsúlyozásával, a zselléresedés kiemelésével 

a folyamat egyik oldalának azonos vonásait túlhangsúlyozta, a 
tőkefelhalmozás viszont a másik oldalon súlyos korlátokba ütközött. Ennek 
okai között ugyancsak túlhangsúlyozódott az ország "gyarmati helyzete". 
Hasonló törekvések egyébként más "népi demokratikus" országokban is 
tapasztalhatók voltak, például az NDK-ban. Az eredmény a magyar 
történetírás számára elfogadhatatlan volt. A korszak viszonyaira azonban 
korántsem ez a törekvés a legjellemzőbb, hiszen a marxizmus 
klasszikusainak (vagy a magyar kommunista párt vezetőinek) kijelentéseit a 
történetírók közül sokan szinte kötelező érvényűen lépten-nyomon idézték, 
felhasználták koncepcióik bizonyítására, vagy legalábbis azok 


nyomatékosítására, hanem az, hogy noha a 16-19. század kutatói közül csak 
kevesen fogadták el ezeket az eredményeket, ezt nyíltan senki sem merte 
mindaddig elutasítani, amíg maga a szerző nem módosította korábbi 
nézeteit, előbb 1955-ben, több itthon és külföldön publikált tanulmányban, 
majd végül újabb könyvében, már évekkel 1956 után (1963). 


Egészen más szerepet kapott egy másik munka, Mód Aladár: Négyszáz év, 
küzdelem az önálló Magyarországért című írása. Ennek eredete 1943-ra 
megy vissza, amikor a szerző érdeklődése az akkori kommunista párt 
tagjaként népfrontos politikát képviselve fordult a függetlenségi harcok 
felé, s törekedett haladás és nemzeti függetlenség kérdéseinek 
összeforrasztására. Ehhez járult a Rákosi által képviselt álláspont, hogy ti. a 
kommunisták Dózsa, Rákóczi, Petőfi és Kossuth osztályharcos és nemzeti 
küzdelmeinek jogos örökösei, egyenes folytatói. Mód ezeket a 
gondolatokat vitte be történelmi áttekintésébe. Az eredmény rendkívül 
vegyes lett, a "német"-ellenes küzdelmektől az osztályharcos 
megmozdulásokig mindenre kiterjedt. Ezt az álláspontot dolgozta ki 
részletesebben és bővebben Mód Aladár 1945-ben, majd 1954-ben az 

új kutatási eredményeket folyamatosan beillesztve az adott keretbe. A 
könyv népszerűsítő jelleggel született, tudományos munkává csak a kor 
viszonyai "avatták". 


A 16-17. század problémái más tekintetben is az érdeklődés homlokterébe 
kerültek. A robotoltató földesúri gazdálkodás kibontakozása (Makkai, 
1954) mellett Erdély 16-17. századi története, Bocskai, Bethlen, s mindezek 
mellett a protestantizmus (mint a polgári fejlődést elősegítő ideológia) 
kérdései új megvilágosítást nyertek. Az egész két évszázad történetére 
jellemző azonban, hogy az ún. "függetlenségi?" küzdelmek meghatározó, 
szinte kizárólagos szerepet kaptak, s mellettük csupán Zrínyi Miklós 
alakjának elmélyültebb ábrázolására nyílt lehetőség. 


A 18-19. századot illetően a már említett eredmények mellett kiemelkedő a 
felvilágosult abszolutizmus politikájára vonatkozó kutatássorozat. II. 
József uralkodásának évtizedét új szempontok szerint értékelte H. Balázs 
Éva. A magyar jakobinus mozgalom iratait a Fontes-sorozatban jelentették 
meg, a kétkötetes forráskiadvány 1952-ben látott napvilágot Benda Kálmán 
gyűjtésében és szerkesztésében, az értékelő kötet pedig 1957-ben. 1848-49 


kérdéseit állította aközéppontba a Kossuth születésének 100. évfordulóján 
kiadott kétkötetes Kossuth Emlékkönyv (1952). Az alaphangot 
természetesen Révai József, a korszak kultúrpolitikájának elsőszámú 
irányítója adta meg, aki ez időre lényegesen eltért az 1930-as években 
vallott felfogásától, s ez rányomta bélyegét az egész munkára. Az 

a tanulmány, amelyik a Batthyány-kormány külpolitikáját elemezte (Hajnal 
István), nem jelenhetett meg a kötetben, hanem később, önállóan, így az 
egyetlen, a kórustól elütő hangot (bújtatott formában) Szekfű Gyula 
tanulmánya képviselte az öreg Kossuthról. 


Az 1867 utáni évtizedekre vonatkozóan jelentős szerepet játszottak azok a 
dokumentumok, amelyeket a Munkásmozgalmi Intézet többkötetes 

nagy kiadványsorozatában kezdtek közzétenni (1951-1956). Ezek 
hézagpótló ismereteket közvetítettek, noha számos kihagyással, torzítással 
jelentek meg maguk a dokumentumok, amelyeknek válogatása 
prekoncepcióra épült. Még nagyobb volt azonban a torzítás a 20. század 
történetével összefüggésben. E téren is voltak bizonyos kezdeményezések. 
A századforduló történetének fontosabb kérdéseivel, Magyarországnak az 
Osztrák-Magyar Monarchián belüli helyével, szerepével elsősorban Hanák 
Péter foglalkozott. Születtek eredmények a két világháború 

közötti évtizedek történetének feltárása terén, s az 1945 utáni évek 
történetére nézve. E téren a legfontosabb az a tanulmánykötet, amely a 
felszabadulás 10. évfordulóján jelent meg. Tanulmányok a magyar népi 
demokrácia történetéhez címen (1955), Lackó Miklós szerkesztésében, s 
melyben még Szekfű Gyula is szerepelt egy rövid, de már címében 

is sokatmondó írással (Az értelmiség átállása (!)). 


A korabeli magyar történetírás fejlődésének ugyanazok a mérföldkövek a 
meghatározói, mint magának a magyar történelem alakulásának. Sztálin 
halála után, már 1953-ban a júliusi kormányprogram alapján megindult az 
egész koncepció felülvizsgálata. Ezt szolgálta - legalábbis az eredeti 
szándékot illetően - a Századok kibővített szerkesztő bizottsági ülése 1953 
végén, amelynek az volt a feladata, hogy megindítsa a vitát a történetírás 
egész dogmatikus felfogása felett. A korabeli viszonyokat ismerve az 
eredmény ugyancsak kétértelmű volt. Magán az ülésen 

jelentős felszólalások hangzottak el (Kosáry Domokos, Benda Kálmán, 
Hajnal István, Paulinyi Oszkár, Makkai László, stb.), amelyek 


tulajdonképpen megindították a továbbgondolás folyamatát. Ugyanakkor 
mindazok, akik korábban igen dogmatikusan képviselték a párt álláspontját, 
s káderpolitikáját a történettudományban, megmaradtak funkcióikban, 

így az eredmény aligha lehetett kétséges. Átmenetileg mégis megélénkültek 
a kritikai hangok, nagyobb teret kaptak olyan történetírók, akiket korábban 
háttérbe szorítottak. Színesebb lett a Századok is, 1954 szeptemberében 
kibővült szerkesztőséggel. 


Az 1954. évi "olvadást" 1955-ben fokozatos visszarendeződés követte, 
amelyet azután 1956 februárjában az SZKP 20. kongresszusa, Hruscsov 
Sztálin politikáját elítélő referátuma (az ún. titkos beszédet Sztálin bűneiről 
nálunk még nem ismerték) szakította meg. A következő hónapok nyílt 
küzdelmei a párton belül kihatottak a történetírásra is. 1956 májusában a 
Petőfi Kör történészvitájában már nyíltan összeütköztek a nézetek, a 
megújulás, a reform hívei (természetesen szigorúan az "igazi" marxizmus 
zászlaja alatt) és a konzervatív erők között. A vitáról készült beszámoló, 
amelyet a Századokban szerettek volna közölni, s amely végül 1957- 

ben jelent meg, sűrűn módosult a politikai élet felgyorsult üteme 
következtében. 


A valódi változást az 1956 októberi forradalom, s annak leverése hozta 
meg. Komoly személyi változások történtek. A kultúrpolitika, a 
tudománypolitika korábbi vezetői (Révai, Andics, stb.) elvesztették 
hatalmukat, részben évekre elhagyták az országot. A történettudományban 
1956 előtt vezető szerepet játszó személyek közül egyesek elvesztették 
korábbi funkcióikat, mások szerepe jelentősen felértékelődött (Nemes 
Dezső). Molnár Erik, aki 1956 előtt miniszterként csak névlegesen volt 

a Történettudományi Intézet igazgatója, 1956 végén átvette az intézet 
tényleges vezetését. Voltak, akik súlyos katarzison estek át, 
szembefordultak önmaguk korábbi tevékenységével és ezért estek ki a 
tudományos élet irányításából. 1957-től azután megindult a személyi 
leszámolás, a megingottaknak tekintettek eltávolításával az oktatásból, a 
fegyelmi vizsgálatok segítségével, elsősorban az egyetemeken, 

különösen az ELTE Bölcsészkarán és talán jóval nyersebben, de kisebb 
körre kiterjedve a vidéki egyetemeken, elsősorban Szegeden. 1957 őszén - 
nem a történettudományban betöltött szerepe miatt - letartóztatták Kosáry 
Domokost, s 1958-ban négy évi börtönre ítélték. Ezzel az ellenzék 


legsúlyosabb egyénisége esett ki a tudományos küzdelmekből. 

(A Történettudományi Intézetből viszont fegyelmi büntetéssel nem 
távolítottak el senkit sem, legfeljebb vezetői beosztásától fosztották meg. 
Ezt az intézményt védték vezetői, elsősorban Molnár Erik. A megtorlás 
nyilván az egyetemeket tekintette fontosabb terepnek.) 


Az 1957-60 közötti éveket erős kötélhúzás jellemezte. Egyszerre volt jelen 
a párt vezetésében a dogmatikus szárny és a változtatásokra hajlamosaké. 
Erős balos ideológiai nyomás jelentkezett, ennek következtében került sor 
például a népi írókkal kapcsolatos vitákra 1958-59-ben. Kiélezett viták 
jellemezték a Századok szerkesztő bizottságának üléseit, ahol egy-egy 
tanulmány megjelenésének lehetősége olykor csak egyetlen szavazaton 
múlott. (Ez persze önmagában is lényeges változásokra utalt!) 


Lassan mégis érlelődtek a változások. Az MSZMP vezetése fokozatosan 
levonta az 1956 tapasztalataiból adódó következtetéseket, s központi 
bizottsági határozatot fogadott el a tudománypolitikáról, melyben 
kinyilvánította, hogy a tudományos kérdések nem tartoznak pártfórumokra. 
A kutatás szabadságát hirdették tehát meg, ami persze nem jelentette 
automatikusan a publikálás szabadságát, noha lassanként e téren is javult a 
helyzet. Mind kevesebb lett a tabu, a korábbi hamisításokat, elhallgatásokat 
a valóság bemutatása váltotta fel, bár mindvégig számolni kellett az 
öncenzúra következményeivel és a párt- és munkásmozgalom történetírás 
régi beidegződéseivel. Különbséget tettek a kiadványok egyes 

szintjei között. Tudományos folyóiratokban, monográfiákban sokkal 
szabadabban lehetett publikálni, mint a szélesebb közvéleményhez szóló 
folyóiratokban, nem is beszélve a tankönyvekről és az alkalmi 
újságcikkekről. A tankönyv, a tananyag módosult a legnehezebben, a 
következő évtizedekben a tudományos kutatás és a tankönyvek 

sok tekintetben elszakadtak egymástól. A legújabb kutatások főbb 
tendenciái a tankönyvekben csak az 1970-80-as évek fordulójától kezdve 
jelentek meg. 


A tudományos kutatás szabadságának kimondását sem megvárva indította 
el az ideológiai változásokat a maga módján Molnár Erik (1894-19660). 
Logikusan átgondolva 1956 tanulságait jutott arra az eredményre, hogy 
ideje felülvizsgálni azt a koncepciót, amelyet még az 1958-ban elhunyt 


Révai József alkotott meg, s amely összekötötte a nemzeti függetlenségért 
vívott küzdelmeket a társadalmi haladás eszméjével. Az Akadémia 1960. 
évi közgyűlésén tartott előadásával meghatározta az 1960-as évek 
történetírásának alakulását. A nemzeti kérdés vizsgálatával, a 16- 

17. századi függetlenségi küzdelmek rendi jellegének kiemelésével (az 
1870-es években Pauler Gyula egyébként hasonló álláspontot képviselt), a 
hamis tudat problematikájának felvetésével olyan vitasorozatot indított el, 
amelyiknek a révén a magyar történetírás az 1960-as években szinte minden 
tekintetben megújulhatott. A vitának ugyanis a közvetlen jelentéstartalmán 
túlmenő értelmezése a fontos. A Molnár Erik előadásával megindult 
vitasorozat, mely különféle ülésszakokon éveken át folyt, azzal, hogy 

a benne résztvevők többé-kevésbé szabadon képviselhették álláspontjukat, 
tisztítótűzként hatott a tudományos életre, az egész történetírásra, s 
példaértékűnek mutatkozott. Fokozatosan megváltozott nyomában a légkör, 
lassan terjedt a felismerés, hogy tudományos kérdésekben több-kevesebb 
szabadsággal vitatkozni lehet. 


Az 1950-60-as évek vezető marxista történettudósa, Molnár Erik nem állt 
meg itt, hanem újabb vitákat provokált. Elsősorban a felvilágosult 
abszolutizmus problematikája körül az 1960-as évek közepén kirobbant 
vitára utalunk, amelyik, kapcsolódva a magyar történelem sok 
vitakérdéséhez, újabb robbanóanyagot nyújtott a megindult vitákhoz. Itt 
sem a konkrét mondanivaló volt a lényeg, hanem maga a vita, az, hogy a 
felek önálló nézeteket képviselhettek, egzisztenciális vagy másféle 
retorziók, következmények nélkül. 


Táborok természetesen kialakultak. Az Akadémia Történettudományi 
Intézete, noha fenntartásokkal, sok egyéni nézettel tarkítva, de Molnár Erik 
álláspontja mellett tört lándzsát, míg az ellentábort az ELTE Bölcsészkarán 
működő tudósok alkották, akik Mód Aladár felfogása, nézetei körül 
tömörültek. Mód megmaradt a hagyományos nemzeti vonalon, így válhatott 
automatikusan az ellentábor vezetőjévé. 


A két szekértábor fokozatosan szilárdult meg, váltak mind merevebbé 
kifelé, sokszor a tolerancia elemi követelményét figyelmen kívül hagyva. A 
vitáknak mégis nagy szerepük volt abban, hogy a magyar történetírás az 
1960-as években fokozatosan nyitottá vált a Nyugatról és Keletről beáramló 


új gondolatok előtt. A Molnár provokálta viták a marxista történészek 1956 
előtt kötelező egységét megosztották, az általános helyzet is kedvezett a 
plurális megoldásoknak. A magyar történettudomány 

fokozatosan "visszaépült" a nemzetközi tudományos életbe. Már 1955-ben 
magyar delegáció vett részt a római nemzetközi történész kongresszuson, 
1956 után pedig a nemzetközi fórumokon (nemzetközi történész 
kongresszusok, nemzetközi gazdaságtörténeti kongresszusok, stb.) rendre 
megjelent, s mind nagyobb mértékben vállalt szerepet a magyar történetírás. 
A változások fontos jele volt olyan új publikációs fórumok létrejötte is, 
amelyek nem az Akadémia Társadalomtudományi Osztályának égisze 

alatt működtek, így például az Agrártörténeti Szemle az Akadémia 
Agrártudományi Osztályának folyóirataként jelent meg, majd a 
technikatörténeti kutatásoknak nyújtott otthont a természettudományi 
egyesületek és intézmények áldozatkészsége és a Iechnikatörténeti 
Múzeum. Az 1960-as évektől gyorsan fejlődő történeti 

demográfia, szélesebben történeti statisztika művelőinek kutatásait a 
Központi Statisztikai Hivatal pártfogolta, s biztosított önálló publikációs 
fórumot számukra. Az ilyen, s hasonló plurális megoldások jelezték a 
tudományban működők számára, hogy - legalábbis elvben - megszűntek a 
tudományos monopóliumok, lehetőség van a sokszínűségre, az eltérő 
tudományos álláspontok képviseletére. Komoly szerepet vállalt ebben 

a folyamatban az MIA Történettudományi Intézete, a legfontosabb 
történettudományi kutatások szervezésével, gondozásával. 


A jótékony következmények hamar megmutatkoztak. Az 1970-es évek 
során a magyar történetírás ismét sokszínűvé vált, hangos lett a vitáktól, 
különféle új álláspontok képviseletétől. Számos külföldi irányzat éreztette 
hatását, elsősorban annak következtében, hogy a pártpolitika nem szólt bele 
közvetlenül a tudományba, s a marxista nézetek mellett megjelenhettek más 
felfogások is. Különösen az Annales francia folyóirat körül tömörülő 
történeti iskola néhány munkájának hatása volt kitapintható, bár ezek a 
hatások - mint a magyar történetírásban mindig - többnyire a felszínen 
maradtak, hiszen igazában sem a regionális vizsgálatokra törekvés, sem 

a hosszan tartó folyamatok feltárása nem jellemezte és ma sem jellemzi a 
magyar történetírást. Annak is fokozott jelentőséget tulajdoníthatunk, hogy 
szabaddá vált a vita arról, mit jelent a marxista történetfelfogás. Ennek 


értelmezése terén legalább akkora relatív szabadság uralkodott, mint az 
egyéb irányzatok hatásainak jelentkezése, azok szabad beáramlása terén. 


Az 1960-as évek közepétől fokozatosan tért hódítottak az új nézetek, sok 
tekintetben megváltozott a korábbi rendkívül merevvé formált történeti kép. 
Az adott terjedelmi keretek között az elmúlt három évtized minden 
eredményét felsorolni lehetetlen, itt csak arra tehetünk kísérletet, hogy 
összefoglaljuk a fontosabb törekvéseket, s egyúttal utaljunk azokra a 
problémákra, amelyek terén sok javítanivaló halmozódott fel. 


Mindenekelőtt azt emeljük ki, hogy viták keletkeztek tudományos 
kérdésekben, s ezzel számos tabu omlott össze. Sok történeti témában 
bontakoztak ki ilyen viták, több, korábban inkább személyi okokból kánoni 
rangra emelkedett nézet vált fokozatosan vitathatóvá. A külső kényszer 
megszűnése, nyomában a vitaszellem feltámadása, megizmosodása hosszú 
távon jótékonyan hatott a történetírás fejlődésére. 


Mind a magyar őstörténet, mind az Árpád-kor, általában a középkor 
kutatása megélénkült. Ez a megélénkülés hullámokban jelentkezett, ami 
egyébként általában jellemzi történetírásunk 1945 utáni fejlődését. Az 
1960-as években, a 70-es évek elején annyira lecsökkent a középkori 
kutatók száma, hogy már-már kihalással fenyegetett. Ezt felismerve, sikeres 
erőfeszítések történtek a kutatások élénkítésére, a kutatók létszámának 
növelésére. Ez olyannyira sikeres volt, hogy ma már a középkori 

kutatások terén a budapesti mellett egy szegedi iskola működéséről 
szólhatunk. Megkezdődött több régi adósság rendezése, így megindult az 
Árpád-kor történeti földrajzának összeállítása, és folytatódott a 14. század 
közepén megszakadt oklevélkiadás a Zsigmond kori oklevéltár sorozatával. 
Vontatottan tehát, de komoly lépések történtek. Mindezt megszilárdította, 
hogy az Akadémia keretében a Történettudományi Bizottságon belül külön 
munkabizottságot hoztak létre már mintegy másfél évtizede a középkor 
néhány kérdésének tanulmányozására. 


A 16-19. század történetét az elmúlt évtizedek során sikerült 
megszabadítani a függetlenségi küzdelmek és Magyarország osztrák 
gyarmatként történő egyoldalú beállításától. A 16-17. század harcai az 
abszolút hatalom és a rendek között, az egyházak szerepének tisztázása, a 
nemzeti abszolutizmus létrehozására irányuló törekvések, majd azok 


bukása, a földesúri hatalom megerősödése a jobbágyság felett, az erdélyi 
fejedelemség szerepe a korszak magyar történetében, a sajátos 

erdélyi társadalomfejlődés problematikája azok a kérdések, amelyek az 
utóbbi évtizedek kutatásai nyomán részletesebb megvilágítást nyertek. A 
18. században, elsősorban a felvilágosult abszolutizmus társadalmi és 
gazdasági politikája, a rendek törekvései, a magyar gazdaság fejlődése, a 
korszak művelődésének körülményei, a magyar jakobinus mozgalom 
történeti helye, szerepe és Martinovics problematikus személyisége állt 
az érdeklődés előterében. 


Teljesen átalakult a reformkorról és az 1848-49-es forradalom és 
szabadságharcról kialakult kép. A reformkori politikai irányzatok 
árnyaltabb körülhatárolása, a reformellenzék erőviszonyainak felvázolása, 
Kossuth történelmi szerepe, 1848-49-ben a magyar kül- és belpolitikai 
törekvések, a Batthyány-kormány bel- és külpolitikája, magának Batthyány 
miniszterelnöknek a működése, személyes politikai törekvései, a Görgei- 
Kossuth-ellentét reális ábrázolása, a függetlenségi küzdelem beágyazása a 
nemzetközi politikai viszonyokba, a honvéd tisztikar összetételének 
vizsgálata, a radikális ifjúság szerepének reális, a korábbi 

túlzásoktól mentes bemutatása a legfontosabb eredmény. A Fontes- 
sorozatban korábban megindult vállalkozás a Kossuth-iratok kiadására egy 
időben meggyorsult, majd Barta István, a vállalkozás anyaggyűjtője és 
szerkesztője halála után lelassult, újabban azonban fiatal erők bevonásával 
ismét élénkülőben van. 


Az 1849 utáni évtizedek vizsgálata nem elválasztható attól a vitától, amely 
az Osztrák-Magyar Monarchia történelmi szerepének megítélése körül az 
utóbbi évtizedekben kibontakozott. Ebben az önállóság, nemzeti 
függetlenség, illetve a Monarchián keresztül az európai betagolódás 
problémái játszottak elsősorban szerepet. Egyesek inkább a nemzeti 
függetlenséget, illetve annak hiányát, mások viszont a Monarchiához 
tartozás révén az európai gazdasági folyamatokhoz csatlakozást emelik ki. 
A vita árnyékában számos jelentős kutatás bontakozott ki részben a politika, 
a társadalom, a kultúra fejlődésével összefüggésben. A kutatások új fényben 
mutatják a századforduló magyar gazdaságát és társadalmát éppúgy, mint a 
politikai rendszert, a polgári radikális és szociáldemokrata törekvéseket és 


más kérdéseket. Az első világháború kapcsán a magyar részvétel, általában 
a háború alatti kormányzati politika fontos kérdései merültek fel. 


Talán a legnagyobb változás az 1918-19-es forradalmak, a rákövetkező 
ellenforradalmi rendszer és a második világháború időszakának magyar 
történelmében mutatkozik meg. Korábban nem, vagy alig, de 
mindenképpen torzítottan ábrázolt kérdéseket vizsgáltak újra. A polgári 
forradalom és a Tanácsköztársaság története a korábbinál sokkal árnyaltabb, 
sokrétűbb megvilágítást kapott, több 1956 előtt nem kutatható téma 
sokoldalú elemzésben részesült. Sokkal reálisabb számos olyan személy, s 
ennek következtében a forradalmak egészének története, akikről 1956 előtt 
szólni sem lehetett. Reálisabb megítélést kapott az 1920-30-as évek 
politikája. Régebbi beidegződések nyomán hosszú ideig volt vita a politikai 
rendszer jellegének kérdéséről, annak fasiszta voltáról. Ennek során a 
résztvevők többsége elutasította a fasiszta jelzőt. A jelzős minősítés helyett 
mindinkább a rendszer szerkezetéből és működéséből tudtak levonni 
következtetéseket. A középrétegek történelmi szerepének vizsgálata 

új problémákat vetett fel, a társadalom- és politikatörténet viszonylatában 
egyaránt. A háború felé sodródó ország külpolitikai céljainak, a revízió 
kérdésének, a második világháború idejére visszakerült területeken a 
kormányzati politika célkitűzéseinek, végrehajtásának kérdései iránt nőtt 
meg az érdeklődés. A magyar külpolitika háború alatti vizsgálatára külön 
munkabizottság alakult meg az 1950-es évek végén a Történettudományi 
Intézetben, s a napfényre hozott dokumentumok nyomán sokkal árnyaltabbá 
vált az egyes kormányok külpolitikája. Megindult a nyilas 

uralom történetének feltárása is. 


Annak ellenére, hogy az 1945 utáni időszak történetében érvényesültek a 
leginkább különféle politikai szempontok, az elmúlt évtizedekben itt is 
előrelépés történt. Természetesen alapvető forrásanyagokhoz továbbra sem 
lehetett hozzájutni, az egész kutatást befolyásolta 1956 megítélésének 
kérdése, amely súlyos politikai kérdésként nehezedett a korszak kutatására, 
mégis egészében sok minden napvilágot látott, különösen az 1956 előtti 
évtized történetére vonatkozóan, s a fontosabb publikációkban található 
egyfajta objektivitásra vagy legalábbis tényszerűségre törekvés. 


Módosult a változatlanul a párt saját kezelésében maradt munkásmozgalmi 
kutatás. A Párttörténeti Intézet monopóliuma némileg oldódott ugyan, de az 
alapvető kérdések változatlanul azoknak a kutatóknak a kezében voltak, 
akik ennek az intézménynek a keretében működtek. Ugyanakkor idővel ide 
is betörtek az új idők szelei. Megkezdődtek a viták, részben oldódott a 
korábbi merevség. Mégis kétségtelen, hogy itt nem csak az 1956 előtti évek 
felfogása maradt jóval tovább érvényben, mint más témáknál, hanem olyan 
módszerek is, amelyek más területeken nem érvényesültek. Előfordulhatott 
olykor, hogy elfogadott, sőt kinyomtatott munkákat nem 

engedtek forgalomba kerülni, vagy csak zárt terjesztésben. A Borsányi 
György által készített Kun Béla biográfiát (1979) pl. kivonták a 
forgalomból, - olyan helyzet, ami a történetírás más területeire már nem 
volt jellemző. 


Bizonyos kutatási irányokat, módszereket külön kell kiemelni, mert ezek 
nagymértékben befolyásolták az utolsó évtizedek fejlődését. Mindenekelőtt 
a gazdaságtörténetírás kibontakozása és sokoldalú eredményei említendők. 
Az 1956 után kibontakozó kutatásokat mindjárt egy jelentős vita nyitotta 
meg a nomád gazdálkodás kérdéseiről, arról, milyen mértékben ismerte a 
magyarság a földművelést. Az utóbbi évtizedek egyik legsikeresebb kutatói 
irányzata a gazdaságtörténet sokoldalú és sokirányú kifejlődése, amit a 
Nemzetközi Gazdaságtörténeti Társaság azzal ismert el, hogy 1982-ben 
Budapesten tartotta világkongresszusát. A mezőgazdaság fejlődése, 

a földművelési rendszerek fejlődésének feltárása éppúgy jelen van ezekben 
a kutatásokban, mint az ipar és a kereskedelem történetének különböző 
szakaszait feltáró kutatássorozatok. Külön említést érdemelnek a 16-18. 
század mezőgazdaságára és az ipar kapitalista kori fejlődésére irányuló 
kutatói törekvések. Az eredeti tőkefelhalmozás érvényesülésének 
bizonyításával felhagyott a történetírás, helyét az "elkanyarodás" elmélete 
váltotta fel. Eszerint a 15. század második feléig az 

agrárfejlődés Magyarországon nagyjából a nyugat-európai úton haladt. A 
15-16. század fordulójától azonban a kelet-európai agrárfejlődés, s ezen 
belül a magyar is más útra tért, mint a nyugat-európai. Itt a paraszti 
robotmunkán alapuló földesúri önkezelésű gazdaságok fejlődése lett a 
meghatározó, ennek minden következményével. A kérdés körül 

kialakult viták sokágúak és termékenyek voltak. Egészen odáig jutottak, 
hogy az 1970-es évek első felében felmerült újból a régi gondolat, hogy ti. 


nincs szó a kelet-európai fejlődés elkanyarodásáról, hanem sokkal inkább 
egy kezdettől fogva eltérő, önálló fejlődésről, amelyben fokozatosan jutnak 
érvényre a nyugat-európai fejlődés elemei. A nyugateurópai fejlődési út 
mellett kirajzolódott a kelet-európai, sőt egy a kettő közötti 

(vagy másképpen közép-európai) fejlődési változat is. 


A kapitalista korszak iparfejlődésének egészét ugyancsak feltárták az elmúlt 
évtizedek kutatásai. Kezdetben a kutatás számára elérhetővé vált új levéltári 
források alapján indult meg a vizsgálódás, amelyet azután kiszélesítettek és 
az európai fejlődésbe illesztettek azok az elemzések, amelyek azt 
vizsgálták, milyen helyet tölt be az európai fejlődésben a magyarországi 
iparosodás. A vizsgálatokat adatokban bővítették a Magyar Történelmi 
Társulat által pártfogolt üzemtörténetek, egy-egy gyár történetének a 
feltárása. A magyarországi eredményeket felhasználva kerülhetett sor 

a kutatások kiszélesítésére, a közép- és kelet-európai régió iparosodása 
sajátos vonásainak felvázolására. Ezek a kutatások nemzetközi figyelmet 
keltettek, a magyar történetírás idevágó eredményeit az újabb európai 
gazdaságtörténeti összefoglalásokban is megtalálhatjuk. 


Ugyanilyen jelentősek az önálló agrártörténeti kutatások. 1956 után új 
folyóirat indult, az Agrártörténeti Szemle, amely köré tömörülve 
nagymértékben kiszélesedtek a vizsgálatok. Az MIA Agrártudományi 
Osztálya 1963-1980 között önálló agrártörténeti kutatóhelyet tartott fenn, 
amely a Mezőgazdasági Múzeum kutatóival és az agrártudomány felől a 
történetíráshoz közeledő szakemberek segítségével közös, sokágú kutatást 
kezdeményezett. A Mezőgazdasági Múzeum adta ki a Nemzetközi 
Agrártörténeti Bibliográfiát, s a folyóirat körül olyan kutatások alakultak ki, 
amelyek igyekeztek hasznosítani nemcsak a történetírás eszközeit, 
módszereit, hanem a néprajz, a régészet, a településtörténet és a 
településföldrajz, az agrártudomány és más társtudományok vívmányait is. 
A különféle tudományágak összeötvözésének eredményeit nyújtják egy 
magyar agrártörténeti összefoglaló elkészült részei, az Agrártörténeti 
Tanulmányok keretében. Utóbb kísérlet történt arra, hogy a 

magyar agrárfejlődést az európai fejlődés egészében regionálisan 
elhelyezzük. Hasonlóképpen jelentős törekvés mutatkozott az 1945 utáni 
agrárfejlődés üzemi szinten történő vizsgálatára, s ezek alapján az 
agrárfejlődés fő vonásainak rögzítésére. Ezek a kutatások a "szocialista 


országokban" egyedülálló objektivitással rögzítették a fejlődés 

szakaszait, problémáit, azokat a gazdasági és társadalmi kérdéseket, 
amelyek az elmúlt évtizedekben az agrárszektort jellemezték. Nem véletlen, 
hogy több mint két évtizeden át Magyarország az agrártörténeti kutatások 
egyik európai központja lehetett. 


Az 1956 utáni évtizedekben jelentősen kiszélesedtek és elmélyültek a hazai 
feudális magyar társadalommal összefüggő vizsgálatok, új vonásokat 
mutatott ki a kutatás az egységes jobbágyság kialakulásának folyamatában. 
Módosult a feudális előkelők, elsősorban a 14-15. századi bárók korábbi 
képe, s a városi társadalomról, a városi és mezővárosi fejlődés 
összefüggéseiről kialakított álláspont. Jelentősen átalakult az egész magyar 
társadalomtörténet, mégis talán a legalaposabban a 19-20. századi magyar 
társadalomra vonatkozó ismeretek bővültek. Az új kutatások nyomán a 19- 
20. század fordulójának kisvárosi társadalma éppúgy megvilágítást nyert, 
mint a paraszti társadalom átformálódása a 19. század második és a 20. 
század első felében. Új módszerek jelentek meg a társadalomtörténeti 
kutatások terén, amelyek elősegítették az új eredmények létrejöttét. 


A történettudomány társtudományainak eredményei közül kiemeljük a 
magyar turkológia új iskoláját. Fekete Lajos és tanítványai a magyar 
törökkor kutatásában számos új eredményt mutatnak fel. Maga Fekete 
Lajos a szijákát írásról szóló monográfiájával megnyitotta az utat azok 
számára, akik a török kori török nyelvű gazdaságtörténeti iratanyagot 
kívánták kutatni. Tanítványai közül többen a 16-17. század gazdaság-, 
népesedés- és társadalomtörténetének kutatásához járultak hozzá. 


Ugyanitt kell megemlítem a néprajz "történeti" iskolájának Tálasi István 
körül kialakult csoportját. Tanítványai a történeti forrásokat is bevonják a 
néprajzi kutatásokba, s ezzel a két tudomány számára közös területeket 
tárnak fel. 


A történetírás új eljárásai közül, amelyek az utóbbi évtizedekben 
jelentkeztek, a kvantitatív módszer az, amelyik nyomot hagyott a magyar 
történetíráson. Igaz, szerepe még nem tekinthető lezártnak, mégis 
elmondható, hogy néhány kutatónkon kívül eddig nem aratott jelentősebb 
sikert. Szintén csupán a divat szintjén érvényesült az Annales-iskola hatása. 
A francia kutatók egyes konkrét vizsgálatainak eredményeit ugyan átvette 


történetírásunk, de eddig nem akadt olyan történetíró, aki 

monografikus szinten vállalkozott volna akár egy, az Annales-iskola 
szellemében készülő regionális vizsgálatra, tehát egy történeti régió 
sokoldalú gazdaság-, társadalom-, politikai- és kultúrtörténeti feltárására, 
akár hosszú trendek, több évszázadon át tartó tendenciák elemzésére. A 
módszerek terén sajnos a hagyományos eljárások vannak használatban, 

a maguk meglehetősen megkopott teljesítőképességével. 


Még egy, ellentmondásosságában is végeredményben kedvező folyamatról 
kell számot adni az utolsó évtizedek történetírásáról szólva, s ez a 
helytörténetírás kibontakozása. 1956 után a megyék, városok, olykor egyes 
települések lehetőséget kaptak önálló kulturális költségvetés létrehozására. 
A megyei, városi kulturális intézmények (múzeumok, levéltárak, iskolák 
stb.) megyei, illetve városi kezelésbe kerültek. Sorra-rendre megjelentek 
ezek évkönyvei, s egyéb önálló kiadványai. Nagy tömegű helytörténeti 
publikáció látott napvilágot, számos nagyváros, város, község íratta meg a 
maga történetét. Ezek a kiadványok jelentősen gyarapították a 

történetírás lehetőségeit, sokszor forrásközlések kiadásával, s nem csupán a 
helytörténetírásban. Számos történetíró specializálódott az ilyen 
kiadványokra, ami kedvező az egész szakma számára, mind több történetíró 
kapott így publikációs lehetőséget. Hatalmas tömegű kutatás történt, 
rengeteg új információ, adat került napfényre, ami feltétlenül gyarapította a 
magyar történelemről egészében kialakult képet. A másik oldalon 

viszont kísért a dilettantizmus, ez a helytörténeti tevékenység többnyire 
azonos minták alapján, szinte egy kaptafára történt, sokszor már gépiessé 
vált. A kutatók a helytörténetírás keretei között is az országos fejlődés 
periodizációjának keretében vizsgálják témáikat, s így az egyes települések 
sajátos fejlődési tendenciái feloldódnak az országos keretekben, anélkül, 
hogy lehetővé tennék éppen azt, ami a feladatuk lenne, az országos fejlődés 
árnyaltabbá tételét. A modern időszakok pedig sokkal 

erőteljesebben megszenvedték a helyi pártszervek ideológiai-politikai 
nyomását, aminek következtében túlteng ezekben a munkákban a 
munkásmozgalom, s sokszor sablonossá vált a történelmi folyamat 
bemutatása. 


A történetszemléletben bekövetkezett változásokat, az 1956 utáni két- 
három évtized során felszínre hozott új eredményeket kívánja a 


nagyközönség körében népszerűsíteni az az új nagy összefoglaló 
vállalkozás, amelyik az MTA Történettudományi Intézetének gondozásában 
indult meg, a Magyarország története 10 kötetben című sorozat. Az egész 
sorozat főszerkesztője és az egyes kötetek főszerkesztői széles munkatársi 
gárda bevonásával törekedtek arra, hogy minden szakterületen a legjobb 
erőket vonultassák fel. Az 1970-es évek második felében megindult 
vállalkozás ugyan még ma sem fejeződött be, a megjelent kötetek 

azonban jól reprezentálják az elmúlt évtizedek új kutatási eredményeit és 
történetírásunk számos új (és persze sok régi) problémáját. 


Az utóbbi évek legnagyobb jelentőségű teljesítménye, elsősorban azért, 
mert egyáltalában létrejöhetett, az Erdély története (1986) c. háromkötetes, 
nemzetközi visszhangot kiváltó alkotás volt. A sok szakembert mozgósító 
vállalkozás jelezte a magyar társadalom érdeklődését a magyar 
történelemben nagy szerepet játszó Erdély és népei iránt, s azt, hogy a 
magyar történetírásnak van mondanivalója Erdély történetéről. Az utóbbi 
évtizedekben fokozatosan kiéleződő magyar-román viszony terén az 
objektív párbeszéd kialakítását kívánta elősegíteni a vállalkozás, s egyúttal 
felvenni a harcot a román történetírás nacionalista túlzásaival szemben. 
Európai fogadtatása jó volt, de nyomában természetesen újból kiéleződött a 
magyar és a román történetírás közötti vita Erdély történetének egyes 
kérdéseiről. 


Az elmúlt évtizedek történetírásának néhány személyes teljesítményét is ki 
kell emelni. Magától értetődően csak elhunyt történetírókról szólunk. 
Mindenekelőtt azokat kell említenünk, akik már a megelőző évtizedekben is 
működtek. Mályusz Elemér (1898-1989) 1945 előtt is jelentős munkákat 
mutatott fel. Eltiltása az oktatástól 1945-ben egyenesen predesztinálta a 
további elmélyült kutatásokra. Kevés olyan történetírónk akadt, aki ennyire 
a hivatásának élt volna. Először a Zsigmond-kori oklevéltár köteteinek 
szerkesztésével és kiadásával foglalkozott, az oklevelek regesztáit közölve 
tette, közzé a levéltári forrásokat olyképpen, hogy a sztereotip 

szövegeket elhagyva, csak a lényeges részeket közli megfelelő 
magyarázatokkal ellátva, egyébként pedig tartalmi kivonatot adott, de 
teljességre törekedve. Pauler Gyula óta nem volt olyan történetírónk, aki 
egy korszaknak az okleveles anyagát annyira ismerte volna, mint ő a 
Zsigmond-kori okleveles anyagot. Az oklevelek publikációjával 


egyidejűleg foglalkozott a kutatás során felmerülő újabb kérdésekkel, egyéb 
problémákkal. Írt Hunyadi és Vitéz János politikai kapcsolatáról, a 
középkori magyar gestairodalom szinte minden fontosabb kérdését és 
személyiségét elemezte, különösen Thuróczyt és krónikáját, az V. István 
kori gestát, s a királyi kancellária és a gestaírás összefüggéseit. Nagyméretű 
Zsigmond-életrajza, az összefoglaló tízkötetes magyar történet 

számára még kéziratban levő fejezete mellett élete utolsó éveiben a 
középkori magyar történet több korszaka foglalkoztatta. Az 1960-as évektől 
megjelent munkásságában a történelmi materializmus néhány fontosabb 
előfeltevése, amelyeknek elsősorban szellemét próbálta megragadni és 
érvényre juttatni kutatásaiban. 


Egy másik olyan személyiség, akinek a működése ugyancsak 
nagyjelentőségű, Mályusz kortársa, Szabó István (1898-1970) volt Ő az 
egyetlen történetíróink közül, aki ezekben az évtizedekben iskolát alapított, 
s számos tanítványt nevelt. A körülötte tömörülő fiatal történetírókkal 
közös első nagyobb vállalkozása egy agrártörténeti tanulmánykötet kiadása 
volt, majd munkaközösséget szervezett a parasztság 1867-1914 közötti 
történetének kutatására. Ennek két kötetben közölt eredményei két 
kiadásban jelentek meg. Élete utolsó éveit több évtizeden át gyűjtött 
forrásanyagának feldolgozására kívánta fordítani, ezért 60. életévét betöltve 
nyugdíjba vonult. Még korábban, 1956 előtt foglalkozott az 1351. évi 
jobbágytörvényekkel, majd Bács, Bodrog és Csongrád megye 1522. évi 
dézsmajegyzékeit tette közzé, s most nekilátott egyrészt népesedéstörténeti 
kérdések feltárásának, Magyarország népessége 1330-1526 közötti 
alakulását mutatva be, majd a középkori magyar falu kialakulásának, 

a falurendszer megszilárdulásának problémái érdekelték. Nagy tanulmánya 
a prédiumról, monográfiái, előbb a magyar falurendszer kialakulásáról, 
majd a középkori magyar faluról nemcsak a történetírás, hanem több 
társtudomány számára is meghatározó jelentőségűek. Halála után évekkel 
jelent meg összefoglalása a magyar mezőgazdaság 14-15. századi 
történetéről (1530-ig). Különösen utolsó munkáin érződik a századforduló, 
s az 1920-50-es évek német és francia történeti 

irodalmának megtermékenyítő hatása. 


1994-ben hunyt el az utóbbi évtizedek egyik nagy formátumú történetírója, 
Wellmann Imre (1909-1994). Már nagyon fiatalon céltudatosan készült 


későbbi kutatásaira. Az egyetemen előbb közgazdaságtudományi képzésben 
részesült, majd Drezdában tanult, s végül a budapesti bölcsészkaron 
egészítette ki tanulmányait. Domanovszky Sándor és Hajnal István hatása 
alatt a 18. századi agrártörténet kérdései felé fordult, de a korabeli francia 
és német szociológiai iskolák elméleteivel felvértezve. Kutatásai átfogták az 
egész 18. századot, a török kiűzésétől egészen a reformkorig. Hosszú 
évtizedek alatt előbb az országos, később a fővárosi és a Pest 

megyei levéltárban működött, majd 1962-től a Magyar Mezőgazdasági 
Múzeumban irányította az agrártörténeti kutatásokat. A vezetése alatt 
létrejött múzeumi forrásbázis, amely az Országos Levéltár több fontos 
forráscsoportjának a kutatás számára történő előkészítését tette lehetővé (U. 
et C., 1715-20., és 1828. évi országos összeírások), a Mezőgazdasági 
Múzeum kibontakozó agrártörténeti kutatásainak irányítása egyaránt 

a nevéhez fűződik. Munkásságának utolsó évtizedeiben nagyobb 
tanulmányai és könyvei a 18. századi magyar agrártörténet fő fejlődési 
vonalait tárták fel. Emellett tudománytörténeti jelentőségűek Bél Mátyással 
és részben Tessedik Sámuellel foglalkozó kutatásai. Wellmann egyike volt 
azon történetíróinknak, akik készséggel foglalkoztak elméleti kérdésekkel 
is. Több alkalommal is áttekintette a magyar agrártörténeti kutatások 
megelőző eredményeit, s szívesen vázolta fel a következő évtizedek 
kutatási feladatait. 


A jóval fiatalabb generációk egyik korán elhunyt tagja Szűcs Jenő (1928- 
1988), aki elsősorban a középkori magyar történet kutatójaként írta be nevét 
a tudománytörténetbe. Azon ritka történetíróink egyike volt, akik 
történetszemléleti kérdések iránt érdeklődtek. A középkori magyar 
várostörténetről kiadott monográfiája után az 1960-as évektől különféle 
tanulmányokat írt a középkori etnikai és történeti tudat, a középkori 
nacionalizmus problémaköréből. Nemzetiség és nemzeti tudat középkori 
megjelenési formái érdekelték, s foglalkozott a barbár etnikai 

tudat kérdésével, Kézai Gesta Hungarorumának történet- és 
társadalomszemléletével. Azok közé tartozott, akik a magyar fejlődést az 
európai térképen igyekeztek elhelyezni, s eközben nemzetközi érdeklődést 
kiváltó tanulmányt készített az európai fejlődés szerkezetéről, a közép- és 
kelet-európai fejlődés sajátosságairól. Élete végén nagyobb tanulmányt 
szentelt a 13-14. századi magyar társadalomtörténetnek, a parasztság és 

a birtokos rétegek társadalomfejlődésének. 


Az 1956 utáni évtizedek másik nagy formátumú történetírói egyénisége az 
ugyancsak fiatalon elhunyt Ránki György (1930-1988), aki előbb a 
magyarországi kapitalista iparfejlődés alakulásával foglalkozott a 
századfordulón, majd az 1920-30-as években. Érdeklődése hamar kitágult, 
részben a gazdaságtörténet felől a társadalomtörténet irányába (emlékezetes 
vitacikke a magyarországi középrétegek szerepéről az 1920-as évek 
politikájában), majd szélesebben a magyar politika európai, elsősorban 
közép- és délkelet-európai lehetőségeinek vizsgálatával, 

Magyarország második világháborús részvételének közelebbi 
tanulmányozásával. Innen jutott a térség, Közép-Kelet-Európa 19-20. 
századi gazdasági-, társadalmi fejlődésének problematikájához, majd 
egyetemes történeti kérdések, így az iparosodás 19-20. századi kérdéseinek, 
s a második világháború problematikájának vizsgálatához. A hallatlanul 
munkabíró marxista szemléletű történetíró mint tudományszervező 

is kimagasló jelentőségre tett szert. Több mint két évtizeden át a 
Történettudományi Intézet igazgatóhelyettese, majd utána igazgatójaként 
meghatározó volt a szerepe a magyar történettudomány nemzetközi 
kapcsolatainak alakulásában, jelentős kibővülésében az 1960-as évek 
közepétől kezdődően egészen haláláig. Széleskörű nemzetközi ismertségét 
arra használta fel, hogy munkatársai számára kapcsolatokat teremtsen. 
Abban, hogy a magyar történettudománynak az 1970-80-as években 
sokkal jobb volt a híre, mint a többi ún. "szocialista ország" 
történetírásának, s hogy történetírásunk és a nyugatnémet, francia, angol, 
amerikai történetírói intézmények között igen jó kapcsolatok alakultak ki, 
alapvető szerepe volt személy szerint Ránkinak. 


Nem fejezhetjük be munkánkat történetírásunk néhány problematikus 
vonásának, hiányának a felvázolása nélkül. Az elmúlt három évtized 
folyamán a történetírók érdeklődése az új- és legújabb kor, a 19-20. század 
történetének kutatása felé fordult. Ez természetesen, elkerülhetetlen, hiszen 
az idő múlásával ennek a másfél évszázadnak az eseményei mindinkább a 
múlt szerves részévé válnak. Van azonban más oka is. A középiskolai 
oktatás átalakulása a latin műveltség hanyatlásával, a latin nyelvnek az 
oktatásból történő kiiktatásával járt, mindinkább olyan 

generációk jelentkeznek tehát az egyetemeken, amelyek nem értenek 
latinul, s ezt a hiányt igen nehéz pótolni. Így a történetírók fiatal 
nemzedékei - nyelvi okokból - csak a 19. századtól kezdve képesek 


történelemmel foglalkozni. Igaz, hogy az utóbbi néhány évben megállt ez a 
folyamat, s ismét fejlődőben van a latin nyelv oktatása a középiskolák egy 
részében, ennek jótékony hatása azonban csak hosszú évek 

múlva mutatkozhat majd meg. 


A középkori tanulmányok hanyatlása elkerülhetetlenül azzal jár, hogy az 
egyetemről kikerülő generációk történelmi kritikája nem elégséges, nem 
eléggé módszeres. A középkori forrásanyagon gyakorolható kritikai 
módszerek közvetlen tapasztalata nélkül nehezen teremthető meg a 
legújabb kori forrásanyag kritikai módszertani bázisa, az egyes kutatók 
magukra vannak hagyva és ez tükröződik a legújabb kori történelemmel 
foglalkozó tanulmányok kevés kritikát alkalmazó eljárásaiban. 


Az utolsó két évtized során katasztrofális mértékben visszaesett a 
forráskiadás, legalábbis a központi keretek között, a Magyar Történelmi 
Társulat és az Akadémia Történelmi Bizottsága kiadványsorozataiban 
megjelenő forráspublikációk száma. Az ország gazdasági helyzetének 
alakulása ezt egyáltalában nem indokolja, hiszen közben például az 
irodalomtörténészek sorra-rendre jelentették meg a legkülönfélébb 

írók kritikai kiadásait. Ebben a jelenségben egyrészt az általános 
szemléletnek az eluralkodása mutatkozik meg, nevezetesen azé a 
szemléleté, amelyik elfordul a középkor kutatásától, s a legújabb korra 
helyezi a hangsúlyt. De van benne nemtörődömség is a szakma vezető 
tudósai részéről, akik - tisztelet a kivételnek - az elmúlt évtizedekben a 
megfelelő fórumokon sohasem képviselték elvi alapokon a történeti kutatás 
szempontjait. A magyar történelem alapvető forráskiadvány 

sorozatai befejezetlenek, vagy meg sem kezdődött a kiadásuk (Az 
országgyűlési iratok a 16. század elejétől 1848-ig, Kossuth iratai, 
ugyanakkor meghatározó nagy forráscsoportok még érintetlenek), márpedig 
ezek közlése nélkül a továbblépés gyakorlatilag lehetetlen. Ki kellene 
ugyanakkor dolgozni a mai idők modern forráspublikációjának 

alapvető szabályait, mégpedig kiterjesztve a legújabb forrástípusokra 
(magnószalagok, filmfelvéteíek, fotók, video, stb.). 


Jelentős a módszertani-technikai elmaradás is. Sok történetíró rendelkezik 
ugyan személyi számítógéppel, ott azonban, ahol a legjobban lehetne 
hasznosítani a legmodernebb technikát, elsősorban a levéltárakban, még a 


nyomát sem találjuk a nyilvántartások számítógépes feldolgozásának (hogy 
csak a legegyszerűbb területet említsük). Ez látszólag csupán technikai 
kérdés, a valóságban azonban mind konkrétabban jelentkező kutatás- 
módszertani problémává válik. 


Egyre erőteljesebben érződik a kutatói iskolák hiánya a történetírásban. 
Kialakulásuknak az elmúlt évtizedek sem kedveztek, mert uniformizálásra 
törekedtek. Azon történetírók közül, akik az elmúlt évtizedekben egyetemen 
tanítottak, csupán a már említett Szabó István körül alakult ki tanítványok 
népesebb csoportja, s a debreceni egyetemen megkezdődött ez Ránki 
György körül, aki azonban az 1980-as évektől már nem tudta vállalni az 
ezzel járó gondokat (a bloomingtoni egyetemre kerülvén). 

Ettől természetesen nem független a kritikai módszerek újabban 
tapasztalható hanyatlása, megrekedése, hiszen elsősorban a közös 
módszertani alapok azok, amelyek összetartanak egy tudós iskolát. 
Meggyőződésünk, hogy ilyen iskolák létrejötte nélkül aligha képzelhető el a 
magyar történetírás továbbfejlődése. Ez pedig azt jelenti, hogy mindaddig, 
amíg meg nem újulnak az egyetemek, olyan tudósok nem kerülnek 

a tanszékekre, akik képesek ilyen iskolák kialakítására, ez a folyamat aligha 
indulhat meg. Mindez - úgy véljük - legalább egy-másfél évtizedre 
meghatározza a teendőket, a történetírás megújulásának folyamatát. A 
feladatok nagyok, végigvitelüket, megvalósításukat csak a rendre fellépő új 
generációk legtehetségesebb tagjai valósíthatják meg, fáradságos munkával. 
Az idősebb, s a középkorú generációk feladata nem lehet más, csupán az, 
hogy ehhez a fiatalabbakat hozzásegítsék. 

